
Prefaţă la ediția a II-a 


În urmă nu cu mult timp — aş fi de-a dreptul pedant să vă spun că era 
spre sfârşitul lui decembrie anul trecut, într-o zi de miercuri după 
orele de curs, adică la 14% — un student m-a întrebat la ce librărie ar 
mai putea găsi Cum să redactăm... „Nu cred să mai fie la vânzare“ — 
i-am spus —, adăugând: „O carte bună se epuizează rapid, dacă este 
recomand o lectură inteligentă: Come si fa una tesi di laurea de 
Umberto Eco (1977), tradusă în douăsprezece ţări, din Portugalia 
(1980) până în Federaţia Rusă (2001). Versiunea în limba română a 
apărut în anul 2000. A mai trecut un timp şi am fost din nou oprit de 
acelaşi student. „Totuşi, am nevoie de Îndrumarul dv.“. Mă întreb ŞI 
acum cu ce l-ar fi putut ajuta mai mult Cum să... decât Come si 
fa...? Nu am găsit alt răspuns „mai plin de modestie“ decât acela că 
lucrările sunt complementare: profesorul de semiotică al Universi- 
tății din Bologna, distins cu titlul de Doctor Honoris Causa de 
douăzecişinouă de universități din întreaga lume, le arată studenților 
cum să conceapă o teză de licenţă, iar Septimiu Chelcea cum să 
prezinte ce au conceput, cum să pună în pagină gândul lor. Aşa s-a 
născut ideea unei noi ediții a ghidului de redactare în domeniul 
ştiinţelor socioumane. 

Actuala ediţie nu are trufia de a fi „nerevăzută“, dimpotrivă. Am 
căutat să elimin erorile ce au învins vigilenţa sau ştiinţa autorului la 
data publicării primei ediţii, graba sau păcatul „conştiinţei ațipite“. 
Am completat vechiul text cu mai multe exemple, rezultate din 
lecturi recente şi din analiza lucrărilor de licenţă aflate la biblioteca 
Facultății de Sociologie şi Asistenţă Socială de la Universitatea din 

Bucureşti sau susținute la Facultatea de Comunicare şi Relaţii 
Publice „David Ogilvy“. M-am călăuzit după dictonul Amicus Plato, 
sed magis amica veritas când am pus în discuţie unele texte ale 
colegilor de breaslă. Îi asigur de bunele mele sentimente. Cu bună 
ştiinţă, am folosit frecvent expresii în limba latină. Dacă am 
exagerat, ceea ce nu cred, să se ia în consideraţie scopul didactic al 
lucrării. Am confruntat textul primei ediţii cu recomandările din 
Guide de presentation d'un raport de recherche întocmit de Marc A. 
Provost, Alain Michel, Yvan Leroux şi Yvan Lussier (1993/1997). 
Subcapitolul despre evitarea plagiatului, ca şi cel referitor la 
reprezentarea grafică a datelor din cercetările cantitative, sunt pentru 
prima dată publicate în această ediţie. Am dat deoparte din vechiul 
text ce mi s-a părut acum a fi de prisos. A rezultat, sper, o unealtă 
intelectuală mai ascuţită. 


Septimiu Chelcea 
15 ianuarie 2003 


Dorinţa de aprobare este, probabil, instinctul cel 
mai profund al omului civilizat. 
W. Somerset Maugham (1919) 


Cuvânt înainte 


Acest „ghid de redactare“ se adresează celor care nu au voie să se 
abată cu nimic de la scrierea corectă a lucrărilor lor: studenţi, docto- 
ranzi, tineri cercetători, în general, celor din domeniul ştiinţelor 
socioumane, în special. Savantul spaniol Santiago Ramân y Cajal 
(1852-1934), adresându-se cercetătorilor începători, le atrăgea 
atenţia „să nu uite că dreptul de a greşi se tolerează numai celor 
consacraţi!“ (1897/1967, 153). 

Cuvântul „redactare“ (lat. redactum) are în limba română un 
înțeles dublu: a formula în scris un act oficial, o scrisoare etc. şi a 
pregăti pentru multiplicare un manuscris. În cele ce urmează am în 
vedere ambele semnificaţii ale termenului. Mă voi referi la „cum“ şi 
mai puţin la „ce“ scriem, deşi sunt convins, împreună cu Nicolas 
Boileau-Despreaux (1636-1711), că „ceea ce concepi bine se enunță 
în mod clar şi cuvintele pentru a le exprima îţi vin cu uşurinţă“. Pe 
de altă parte, ştiu că formele semnifică şi că „orice lucru îşi 
dobândeşte unitatea prin forma sa şi îşi manifestă coeziunea internă 
tot în forma pe care o are“ (Sendrail, 1967/1983, 15). Într-un anume 
sens, forma dat esse rei. 

De-a lungul activităţii mele didactice universitare am constatat că 
puțini sunt studenții şi chiar doctoranzii care reuşesc să-şi redacteze 
corect lucrările. Nu i-a învăţat nimeni sau nu au dat importanţă 
acestui „detaliu“. Nu ascund că am întâlnit şi profesori care nu 
acordă atenţia cuvenită scrisului lor. Recunosc, pe de altă parte, că în 
ceea ce am publicat se întâlnesc unele din greşelile pe care acum le 
denunț. 


18 Septimiu Chelcea 


În mediile academice din străinătate apar cu ritmicitate lucrări 
despre redactare: Lee Cuba şi John Cocking, 1997; J. Giltrow, 1995; 
Chris Hart, 1989; Christine A. Hult, 1996; E.M. Phillips şi D. Pugh, 
1994 — ca să mă opresc doar la cele mai recente. Există, de altfel, şi 
manuale de publicare ce se retipăresc periodic de către asociaţiile 
profesionale academice, de exemplu, Publication Manual of the 
American Psychological Association (1994), aflat la a patra ediţie. 
Acest manual, pe care l-am folosit intensiv, face trimitere la peste o 
sută de lucrări consacrate problemei redactării lucrărilor ştiinţifice. 

În limba română, deşi s-au publicat câteva cărți privind stilul 
lucrărilor ştiinţifice (vezi Gherghel, 1996, 11-14), nu există — cu o 
singură excepţie, dar notabilă (Ferreol şi Flageul, 1996/1998) — un 
„ghid practic“ pentru redactarea unui raport de cercetare sau a unei 
disertații în domeniul ştiinţelor socioumane. 

Sper ca studenţii mei de azi şi de ieri, poate şi de mâine, să gă- 
sească în Cum să redactăm în domeniul ştiinţelor socioumane un 
ghid util pentru activitatea lor ştiinţifică. 


Prof. univ. dr. Septimiu Chelcea 
13 iunie 2000 


Capitolul 1 


Întrebări, răspunsuri posibile 
şi un imperativ 


Nici întrebările nu sunt toate câte s-ar putea formula în legătură cu 
activitatea de cercetare ştiinţifică, nici răspunsurile pe care le schiţez 
nu sunt indubitabile. Singurul lucru mai presus de orice discuţie 
rămâne imperativul: Să nu plagiezi! 


Despre calitatea cercetării 


Înainte de a pregăti manuscrisul pentru publicare sau pentru a fi 
prezentat comisiei pentru examenul de licență sau de doctorat, ar 
trebui să ne punem singuri câteva întrebări în legătură cu calitatea 
cercetării tocmai încheiate. În Publication Manual (1994, 3-4) sunt 
reluate şi generalizate întrebările formulate de K.M. Bartol la 
conferința Asociației Americane de Psihologie (Los Angeles, 1981): 
e Este problema cercetată semnificativă? 
e Abordarea este originală? 
e Sunt instrumentele de investigare satisfăcător de reliabile 
(fidele) şi de solide? 
e Este măsurarea strâns legată de variabilele vizate în cer- 
cetare? 

e Se testează în investigație pe deplin şi fără ambiguitate ipo- 
tezele enunțate? 

e Este populația investigată reprezentativă pentru populaţia la 
care se face generalizarea? 

e  Respectă cercetarea standardele etice? 

e Este cercetarea într-un stadiu suficient de avansat încât să jus- 
tifice publicarea rezultatelor? 


S-ar mai putea formula, desigur, şi alte întrebări: 
e Auaplicativitate rezultatele cercetării? 
e Publicarea raportului de cercetare (a studiului) are un impact 
social dezirabil? 


Pentru a evalua cât mai obiectiv propriile studii, ca şi cercetările 
altora, am imaginat un model aplicabil abordărilor experimentale 
(Chelcea, 1982, 207), dar care poate fi extins la oricare altă moda- 
litate de investigare a vieții sociale (Figura 1). 

Noutatea temei, ineditul tehnicilor, procedeelor şi instrumentelor 
de investigare utilizate, ca şi originalitatea concluziilor au fost 
considerate variabile cu doar două valori (absenţă sau prezență: zero 
sau unu). Sigur, originalitatea poate fi înțeleasă şi evaluată diferit, 
după cum ne raportăm la cunoaştere, în general, sau la nivelul 
cunoştinţelor dintr-o comunitate ştiinţifică distinctă, cea a socio- 
logilor din România, de exemplu. A cerceta stima de sine implicită 
nu mai reprezintă o noutate pe plan mondial: A.G. Greenwald şi 
M.R. Banaji au definit-o deja ca „efect introspectiv neidentificat (sau 
inexact identificat) al atitudinii sel/f-ului faţă de evaluarea obiectelor 
asociate şi disociate lui“ (1995, 11). Abordarea acestei teme de către 
psihosociologii din România ar constitui o noutate, ar lărgi aria 
cercetărilor din domeniu. 

E.M. Philips şi D. Pugh (1994), citați de Chris Hart (1998, 24), 
identifică nu mai puţin de nouă moduri diferite de a fi original în 
cercetarea ştiinţifică a vieţii sociale: 

e A efectua cercetări empirice (de teren, concrete) pe teme care 
nu au mai fost niciodată abordate. 

e A dao interpretare nouă unor idei vechi. 

e A aduce noi evidențe pentru problemele deja cunoscute. 

e A elabora sinteze noi. 

e A utiliza cunoştinţele acumulate în studierea realităților socio- 
culturale din alte țări. 

e A experimenta metode şi tehnici de cercetare în contexte 
socioculturale diferite. 

e A realiza cercetări interdisciplinare. 

e A privi altfel, dintr-o altă perspectivă teoretică, realitățile 
socioculturale. 

e A prezenta cunoştinţele dobândite într-o manieră care nu a 
mai fost încercată. 


În ceea ce priveşte rigurozitatea metodelor, tehnicilor şi proce- 
deelor de obținere şi de prelucrare a datelor, coerenţa demonstrației 
şi validitatea concluziilor, credem că există grade de comparaţie. 
Unele modalităţi de investigare sunt mai valide decât altele; la fel şi 
rezultatele finale. Putem acorda mai multe valori: zero, unu sau doi. 

În fine, semnificaţia teoretică şi aplicativă a rezultatelor în timp şi 
spaţiu oferă o gamă de valori mai extinsă: zero, unu, doi şi trei — am 
presupus noi. Se ajunge la un indice de evaluare a cercetărilor de 
teren sau experimentale, care ia valori între zero şi zece. Chiar dacă 
modelul propus operează ierarhizări bazate pe aprecieri individuale, 
indicele rezultat pare a fi un instrument de evaluare şi autoevaluare 
util. Indicele de evaluare al acestui ghid s-ar situa, după autoeva- 
luarea mea, undeva în zona cifrei şapte. Poate că cititorii vor ajunge 
la un alt indice de evaluare. 

Este recomandabil ca faţă de propriile scrieri să nu avem îngă- 
duință. Ca profesori, să manifestăm cumpănită indulgență faţă de 
erorile din lucrările scrise ale studenţilor; ca oameni de ştiinţă, să fim 
respectuoşi față de neîmplinirile din lucrările personalităţilor 
ştiinţifice consacrate. Santiago Ramân y Cajal (1897/1967, 145) ne 

îndemna să facem aprecieri critice, evaluări nu numai cu imparția- 
litate, sine ira et studio, dar şi „într-o formă politicoasă, plăcută şi 
chiar măgulitoare“. Să scuzăm cu bunăvoință erorile începătorilor şi 
„să nu atribuim eroarea numaidecât ignoranței“ (idem, 147). Când 
scriu aceste lucruri nu pot să nu-mi reproşez că, dintr-un motiv sau 
altul, ba chiar fără nici un motiv serios, uneori am nesocotit astfel de 
precepte, dar... qui s'excuse s 'accuse! 

Originalitatea 
Tema 0-1 Rigurozitatea 
Semnificaţi 
Metodele 0-1 0-2 a teoretică 
şi aplicativă 
Rezultatele 0-1 0-2 0-3 Indicele de 
evaluare 
Total 0-3 0-4 0-3 0 — 10 


Fig. 1. Grilă pentru evaluarea cercetărilor socioumane 


Dacă ne-am încredințat că cercetarea noastră are un indice de 
evaluare a conţinutului superior mediei, ne punem imediat problema 
redactării raportului de cercetare şi ne gândim la găsirea celei mai 
adecvate modalități de „împachetare“ a conţinutului. Arta pache- 
tului, a ambalării, nu reprezintă o artă minoră. A nu te preocupa de 
ambalaj înseamnă a risca să iroseşti munca anterioară. Dimpotrivă, 
reuşita împachetării finale poate compensa multe insuficiențe. Există 
chiar „specialişti în arta pachetului şi a scrisului, care reuşesc să 
seducă într-atât, încât prea puţini reuşesc să vadă că în interior nu se 
află, de fapt, nimic (acesta nu este, totuşi, un ideal de urmat)“ 
(Kaufmann, 1996/1998, 285). 


„Stilul este ştiinţa însăşi“ 


O dată încheiată analiza datelor de cercetare şi realizată interpretarea 
lor, studentul, doctorandul sau cercetătorul ştiinţific se află în fața 
unei noi probleme: redactarea raportului de cercetare şi, după caz, 
pregătirea manuscrisului în vederea predării lui la comisia de 
examen sau la o editură. Redactarea raportului face parte din cerce- 
tarea ştiinţifică însăşi şi respectarea anumitor reguli este obligatorie, 
întocmai ca respectarea regulilor de formulare a întrebărilor într-un 
chestionar sau a prescripţiilor privind desfăşurarea observaţiei. În 
perimetrul „rigid“ al regulilor de redactare a lucrărilor ştiinţifice 
există un câmp suficient de larg pentru manifestarea personalității 
fiecărui cercetător. „O disciplină se defineşte în mare măsură prin 
stilul ei, iar stilul sociologiei se defineşte, în parte, prin opoziția față 
de tot ce ar putea să pară literar“ (Kaufmann, 1996/1998, 290). 
Aceasta era situația în momentul afirmării sociologiei în mediile 
academice, ca ştiinţă relativ independentă. Astăzi, distincția ştiință/artă 
nu mai operează atât de drastic. Abordarea calitativă a sociouma- 
nului este vecină cu reportajul, cu beletristica. 

După formula lui Georges Louis Leclerc, conte de Buffon 
(1707-1788), din discursul său de recepție la Academia Franceză, Le 
style est l'homme mEme, voi spune şi eu: „Stilul este ştiinţa însăşi“. 
Marele naturalist francez se referea la operele literare şi de 
popularizare a ştiinţei (Didier, 1964, 36), dar formula rămâne vala- 
bilă, în limite rezonabile, şi pentru lucrările ştiinţifice. 

Sociologia s-a impus pe plan academic, a devenit disciplină uni- 
versitară, arătând, prin modul de abordare şi de prezentare a feno- 
menelor societale, că este altceva decât filosofia, istoria sau beletris- 
tica. Eseismul literar, limbajul aluziv şi abundența metaforelor în 
rapoartele de cercetare, în studiile şi lucrările de sociologie ascund 
mai degrabă fisuri în demonstrarea cauzalității producerii fenome- 
nelor vag definite decât relevă un talent literar. Se întâlnesc, desigur, 
şi sociologi, istorici sau antropologi cu har literar, de exemplu, Bro- 
nislaw Malinowski, Richard Price, Galo Mann sau Carlo Ginzburg — 

menționați de Peter Burke (1992/1999, 153). Psihosociologul 
francez, originar din România, Serge Moscovici, atât de riguros în 
scrierile ştiinţifice, i-a învins pe profesioniştii literaturii pe propriul 
lor teren — cum aprecia cronicarul ziarului Le Point — când a publicat 
povestirea autobiografică sub titlul Cronica anilor risipiţi (1997/ 
1999). Este un caz fericit. 

Pledând pentru redactarea lucrărilor de sociologie într-un stil 
ştiinţific, nu mă fac nicicum avocatul lipsei de expresivitate, al 
„ortodoxismului verbal“ sau al „exerciţiului ostentativ al rigorii 
lexicale“ — păcate denunţate de Jean-Claude Passeron (1991), citat 
de Jean-Claude Kaufmann (1998, 290). Nu sugerez nici preluarea 
modelului creat de Baruch Spinoza, în Efica demonstrată după 
metoda geometrică şi împărţită în cinci părți (1677/1981), sau a 
celui al lui Joseph Bochenski, din Introducere în logica autorității 
(1974/ 1992). Aceste modele sunt aproape imposibil de egalat. 

Pe de altă parte, scrierile din domeniul ştiinţelor socioumane 
țintesc spre un public cât mai larg, nu se adresează doar cercului 
restrâns al specialiştilor. Ele trebuie să angajeze în dialog nu numai 
„comunitatea celor competenţi, specialişti şi experţi, ci şi publicul 
larg, concetăţenii noştri“ (Bellah er a/., 1985/1998, 388). 

Aşa cum un poet când vrea să scrie un sonet ştie că trebuie să 
plăsmuiască 14 versuri în două catrene cu rimă îmbrățişată şi două 
terţine cu rimă liberă, ceea ce nu-i limitează puterea de creaţie, 
originalitatea, tot astfel investigatorii vieţii sociale trebuie să 
respecte canoanele redactării rapoartelor de cercetare ştiinţifică. În 
epoca postmodernă în care am intrat, în condițiile înmulțirii abor- 
dărilor calitative ale socioumanului, granițele dintre ştiinţă şi artă 
devin tot mai permeabile. Se vorbeşte din ce în ce mai accentuat de 
„poetica ştiinţei“, de „construcția textuală“, de „ficțiunea prezentării 
realităţii“, de „mitul realismului“, susținându-se că şi oamenii de 
ştiinţă (istorici, sociologi, antropologi etc.) „lucrează la fel de mult 
pe tărâmul ficţiunii ca şi romancierii şi poeţii, cu alte cuvinte, că şi ei 
produc «artefacte literare» în concordanţă cu regulile de gen şi de 
stil“ (Burke, 1992/1999, 151). Acest lucru impune şi mai mult 
conştientizarea „convențiilor literare“ (White, 1966), redactarea 
„naraţiunilor polifonice“ (Bahtin, 1981) într-un stil ştiinţific. 

În cele ce urmează, pe baza consultării lucrărilor de specialitate, 
a experienţei publicistice proprii şi a sfaturilor primite de la profe- 
sorii mei, propun reflecţiei celor aflați în fața colilor albe ale 
viitoarei lor lucrări de licenţă, teze de doctorat sau monografii unele 
răspunsuri la întrebările pe care şi le pun în mod firesc când încep 
redactarea. Trebuie avute în vedere ambele componente ale oricărui 
plan de redactare: „situaţia retorică“ şi „organizarea materialului“. 
Situaţia retorică este conturată de următoarele elemente: intenția 
autorului, persoana autorului, cititorii potențiali, conținutul comuni- 
cării şi limbajul adecvat (Hult, 1996, 113). 


Câteva întrebări necesare 


Este cât se poate de logic să ne întrebăm de la început: „Ce scop are 
ceea ce întreprindem?“ Dacă ne propunem să descriem aprofundat şi 
sistematic un fenomen, adoptăm o strategie diferită de cea impusă de 
atingerea scopului explicaţiei cauzale. Dacă intenționăm să ne 
etalăm erudiția sau cunoştinţele — ceea ce nu mi se pare deloc un 
păcat —, vom redacta altfel decât în cazul elaborării unei lucrări 
menite să convingă cititorii despre valoarea de adevăr a punctelor de 
vedere avansate. 

Dar de ce trebuie să facă studenţii o lucrare de licenţă? „Pentru 
că aşa prevede Legea învățământului din 1995, încă în vigoare“ nu 
este decât un răspuns care ocoleşte sensul profund al întrebării. 
Umberto Eco (1977/2000, 10) spune: „Licenţa, în feluritele sale 
forme, se apropie de exercițiul profesiunii“. Facem, aşadar, lucrarea 
de licenţă la sfârşitul anilor de studii universitare pentru a demonstra 
cât de apți suntem să desfăşurăm o activitate în domeniul în care 
ne-am pregătit. Lucrează însă absolvenţii noştri în sectoarele muncii 
sociale specifice facultăților pe care le-au urmat? O particularitate a 
tranziției postcomuniste din România o constituie renunțarea la 
concordanța dintre specializarea universitară şi cerințele locului de 

muncă. Am întâlnit ingineri constructori care se ocupă cu relaţiile 
publice, economişti care fac sondaje de opinie publică, fizicieni 
deveniți analişti politici, dacă nu chiar „oameni politici“ ş.a.m.d. Ce 
mai rămâne din justificarea dată de nobilul Umberto Eco licenţei în 
urmă cu un pătrar de veac? Gândindu-ne la realitățile din România, 
ar fi poate mai aproape de adevăr să spunem că licenţa aproximează 
calitatea intelectuală şi morală a absolvenţilor. De altfel, cel dintâi 
principiu înscris în Magna Charta a Universităților, semat la 18 
septembrie 1988 la Bologna de către un mare număr de rectori din 
Uniunea Europeană, stabileşte că universităţile au rolul de a „pro- 
duce şi transmite cultura prin intermediul cercetării şi învățămân- 
tului“. Acelor studenți care acceptă acest rost al lucrării de licență 
(de transmitere a culturii prin cercetare) le ofer ghidul de redactare. 
Lor, ca şi celor care doresc să obţină o „super-licenţă“ prin doctorat, 
dovadă meritată a erudiției lor. 

O primă întrebare pe care trebuie să şi-o pună cei ce s-au decis să 
facă o disertaţie este „Ce temă să alegem?“ Întrebarea este valabilă 
şi pentru licenţiaţii care vor să se afirme în câmpul lor de cunoaştere. 
Alegerea „topicii disertației“, a subiectului ei, a temei de cercetare 
este dictată în primul rând de interesul de cunoaştere al fiecăruia. 
„Ce te interesează mai mult din domeniul psihosociologiei?“ îi 
întreb pe cei care îmi propun să le fiu conducător ştiinţific. Dacă îmi 
răspund „Ce credeți dv.“, mă gândesc mult dacă să accept sau nu să 
le fiu „instructor de zbor“ (Umberto Eco îi consideră „cobai“ pe 
profesorii care îndrumă disertaţiile — şi nu exagerează deloc!). Cei 
mai mulți studenți sau candidaţi la studiile doctorale au interese de 
cunoaştere bine conturate. Cum şi le-au format este greu de ştiut. Şi 
nici nu încerc să aflu. Cred totuşi că biografia reprezintă cheia. Mai 
toate temele mele de studiu au pormit de la experienţa trăită: 
adaptarea socială, comportamentul prosocial, manipularea, memoria 
socială ş.a. 

Dincolo de subiectivitate, există criterii relativ obiective în ale- 
gerea temelor de cercetare. Bert Useem (1997) le enumeră: „proba- 
bilitatea de a fi realizată“ (engl. tractability), „probabilitatea de a fi 
acceptată în departament“ (engl. resonance with organizational 

culture), „probabilitatea de a învăţa metodologii noi“, „contribuţia la 
dezvoltarea cunoaşterii“ şi „facilitarea găsirii unui loc de muncă“. 
Profesorul de sociologie de la University of New Mexico (SUA), 
subliniind că nu toate criteriile sunt la fel de importante, consideră că 
probabilitatea de realizare ocupă primul loc şi contribuţia ştiinţifică 
locul al doilea. Învăţarea unor metodologii şi probabilitatea de a fi 
acceptată în departamentul (facultatea) din care faci parte au un rol 
mai redus. Pe ultimul loc în alegerea temei de cercetare sau a diser- 
taţiei ar trebui să se afle găsirea unui job (Useem, 1997, 215). Aş fi 
un Don Quijote dacă le-aş cere studenților mei să adopte zale quale 
ierarhizarea criteriilor propusă de Bert Useem. În condiţiile de azi 
din România îmi pare mai realistă următoarea ordonare a criteriilor: 
1) probabilitatea de a fi realizată în timp util; 2) aportul ştiinţific 
probabil; 3) sporirea şanselor de a găsi un job; 4) probabilitatea de a 
fi acceptată departamental; 5) învăţarea unor noi metodologii. Şi aş 
mai adăuga un criteriu: efortul intelectual, care se include doar 
parţial în probabilitatea de a fi realizată. O temă este realizabilă cu 
mai mult sau mai puţin efort intelectual, uneori cu un efort chinuitor, 
nu numai intelectual, dar şi psihic, fizic şi material. Cândva, am 
propus o formulă matematică pentru stabilirea ordinii priorităților în 
activitățile de muncă (Chelcea şi Chelcea, 1977, 72). Nu ar fi de 
prisos să ponderăm criteriile în alegerea temei disertaţiilor şi să 
calculăm un „indice al topicii“ (IT). Îmi place îndemnul fizicianului 
german Max Planck (1858-1947) de „a măsura tot ce este măsurabil 
şi de a face măsurabil ceea ce nu este încă astfel“. 

La calcularea IT-ului, probabilitatea de a fi realizată intervine cu 
ponderea cea mai mare, pentru că — nu-i aşa?! —, oricât de importantă 
ar fi tema disertaţiei, dacă nu este finalizată înaintea datei de susți- 
nere nu îşi atinge raţiunea de a fi. Într-un mod asemănător se în- 
tâmplă lucrurile şi cu subiectele monografiilor. O cercetare cu tema 
„Pregătirea aderării României la NATO“ care s-ar încheia după ce 
acest act se va fi înfăptuit nu mai înseamnă foarte mult. Are doar 
valoare de document istoric, nu poate contribui în nici un fel la acce- 
lerarea procesului integrării. Aşa stând lucrurile, având în vedere şi 
„dorința de aprobare“ — despre care scriitorul englez W. Somerset 

Maugham (1919/1996) spunea că „este, probabil, instinctul cel mai 
profund al omului civilizat“ —, să chibzuim atent ce temă abordăm. 
Ca şi Ulise, fiecare îşi are arcul său... Să ne decidem dacă facem o 
„disertaţie de cercetare“ sau o „disertaţie de compilaţie“. Umberto 
Eco (1977/2000, 11) are dreptate când apreciază că ambele tipuri de 
teze sunt acceptabile, dar că „o teză de cercetare este totdeauna mai 
lungă, mai obositoare şi cu mai mare implicare; o teză de compilație 
poate fi şi lungă şi obositoare (există lucrări de compilaţie care au 
necesitat ani şi ani), dar de obicei poate fi făcută în cel mai scurt 
timp şi cu cel mai mic risc“. 

Tezele de doctorat sunt obligatoriu disertaţii de cercetare, ele — 
cel puţin teoretic, dacă nu şi în fapt — lărgesc cunoaşterea, au o pro- 
nunțată notă de originalitate. Lucrărilor de licență nu li se pretinde 
neapărat acest lucru; ele pot consta foarte bine într-o lectură critică a 
literaturii de specialitate şi o expunere coerentă a raporturilor dintre 
diferitele teorii sau puncte de vedere ale autorilor consacrați. În 
sociologie, o disertaţie de cercetare presupune desfăşurarea unei 
investigaţii de teren. Chiar lucrările de licență, nu numai tezele de 
doctorat, sunt mai bine cotate dacă includ în structura lor rezultatele 
unor experimente, anchete sau sondaje proprii. Sociologia este o 
ştiinţă teoretico-empirică. În alte discipline socioumane cerința efec- 
tuării unor cercetări concrete abia dacă se schiţează. În perspectivă şi 
la limită, toate disertaţiile din domeniul ştiinţelor socioumane trebuie 
să fie de cercetare. Şi cum cercetarea cere timp, este judicios ca stu- 
denții să-şi aleagă tema lucrării de licenţă încă la sfârşitul celui de-al 
treilea an de studii. Cu doctoranzii lucrurile stau altfel. De regulă, ei 
au o experiență de cercetare de cinci, zece ani — uneori, chiar şi mai 
mulți. Doctoratul nu încununează o carieră, ci o deschide. Totuşi, a 
admite la doctorat pe cei care abia au absolvit studiile universitare şi 
pe cei care nu au probat prin nimic vocaţia de cercetător ştiinţific — 
cum se întâmplă uneori azi — prezintă pericolul coborârii tezei de 
doctorat la nivelul unei lucrări de licenţă. Doctoranzii din domeniul 
ştiinţelor socioumane ar trebui să țintească spre performanța lui Jiirgen 
Habermas, a cărui teză de doctorat Structurwandel der Offentlichkeit 
(trad. rom. Sfera publică şi transformarea ei structurală, Editura 

Univers, Bucureşti, 1998), susținută în 1962, a fost publicată fără 
modificări în şaptesprezece ediţii (până în 1990). 

Pentru a ne asigura că disertația este realizabilă în timp util, se 
recomandă restrângerea subiectului ei. Zicala „Cine îmbrăţişează 
prea larg nu strânge bine“ s-a transformat într-o regulă fundamentală 
a alegerii problemei de cercetare: „Restrânge cât mai mult domeniul 
pentru a-l stăpâni mai bine şi a risca mai puţin“. Mi-am însuşit acest 
principiu din propria-mi experiență. Când am fost încadrat cercetător 
ştiinţific stagiar, era în urmă cu 35 de ani, Traian Herseni, pe atunci 
şef al Secţiei de psihologie socială din cadrul Institutului de 
Psihologie al Academiei R. S. România, m-a întrebat ce planuri am. 
„Vreau să cercetez psihologia poporului român. Voi scrie pe această 
temă o lucrare în două volume: în primul volum voi trece în revistă 
ce au spus alţii despre această problemă, în al doilea voi prezenta 
cercetările proprii“ — i-am răspuns imediat. „Foarte bine“ — m-a 
încurajat cărturarul, discipol al lui Dimitrie Gusti. „Până să te apuci 
să scrii psihologia poporului român, hai să cercetăm psihologia 
boldeştenilor“. Aşa am ajuns în comuna Boldeşti (judeţul Prahova). 
Am început prin a studia comportamentul ceremonial al unei 
populaţii care se urbaniza. De la „psihologia românilor“ la 
„psihologia boldeştenilor“ şi de aici la „psihologia ceremonialului 
boldeştean“: iată ajustările succesive ale temei. Astăzi, chiar tema 
„Comportamentul ceremonial în Boldeşti“ (administrativ, comuna a 
devenit oraşul Boldeşti-Scăeni) mi se pare prea largă. Poate că mi-aş 
fixa ca temă „Ceremonialul funerar la Boldeşti“. Nu-i nici o 
exagerare. Oscar Lewis, renumitul antropolog american, a restrâns şi 
mai mult tema comportamentului funerar, studiind acest „aspect al 
vieții“ la nivelul unei singure familii mexicane. Lucrarea lui, O 
moarte în familia Sânchez (4 Death in the Sânchez Family, 1969), 
este literatură de referință în antropologia culturală. 

Cel de-al doilea criteriu în alegerea unui subiect pentru o 
disertaţie, aportul ştiinţific, este intim corelat cu probabilitatea de 
realizare, despre care am vorbit. Sigur că tema „Comportamentul 
ceremonial în culturile lumii“ poate fi foarte semnificativă sub 
raportul cunoaşterii. Dar cine se încumetă să o facă? Poate doar un 

institut de specialitate, şi dintre cele mai prestigioase (de exemplu, 
Human Relations Area Files), nu un singur om. Ca studenți sau ca 
tineri cercetători trebuie să echilibrăm ambiția unei „mari disertaţii“ 
cu timpul pe care îl avem la dispoziție şi cu experienţa de cercetare 
pe care am acumulat-o. Eu cred că selectarea unei idei semnificative 
este mai importantă decât numărul mare de cazuri studiate. Să ară- 
tăm „în mic“ ce am putea face când vom coordona activitatea unui 
mare institut de cercetare. Bert Useem (1997, 214) aminteşte câteva 
lucrări de referinţă care se bazează pe disertaţiile doctorale: Agrarian 
Socialism (Lipset, 1950), States and Revolution (Skocpol, 1979), 
Governing Prisons (Dilulio, 1987), Hitler 's Willing Executioners 
(Golhagen, 1996). Acestea sunt ceea ce autorul citat numeşte „big 
dissertation“, lucrările de licenţă şi tezele de doctorat care deschid 
perspective pentru cercetările viitoare ample. 

Să coborâm însă cu picioarele pe pământ: primum vivere, deinde 
philosophari — ironizau anticii discuţiile sterile. Sunt de toată lauda 
studenții care se gândesc nu numai la semnificația ştiinţifică a temei 
lor, dar şi la aplicativitatea imediată a cunoştinţelor dobândite în 
travaliul de elaborare a ei. Cu alte cuvinte, când studenții îşi aleg 
subiectul disertației este bine să se gândească dacă lucrarea de 
licenţă îi va ajuta să găsească un loc de muncă adecvat. Ne place sau 
nu ne place să recunoaştem, piața muncii influențează mai puternic 
alegerea subiectului disertației decât charisma profesorilor, dacă o 
au, fireşte. 

Câteva cuvinte acum despre cel de-al patrulea criteriu pe care ar 
trebui să-l aibă în vedere studenții când aleg tema disertaţiei, compa- 
tibilitatea cu filosofia comunității academice care va evalua lucrarea. 
Probabilitatea de acceptare departamentală nu reprezintă un factor 
conjunctural şi nu îndeamnă la oportunism, dar nici nu poate fi 
ocolită. Catedrele de specialitate, departamentele, facultățile au o 
„cultură organizațională“ proprie. Disertaţiile studenților se prezintă 
într-un climat cultural specific şi este bine ca ele să fie consonante 
cu respectiva cultură organizațională. De exemplu, o teză de licență 
bazată pe date statistice va fi mai bine cotată dacă departamentul în 
care se prezintă se ghidează după paradigma cantitativistă decât dacă 

privilegiază celălalt stil de cercetare, propriu paradigmei calitativiste. 
Să ne amintim şi observaţiile lui Max Weber (1864-1920) cu privire 
la relativitatea selecţiei în universităţi. În discursul de la Univer- 
sitatea din Miinchen, intitulat Știința ca profesiune (1919/2000), 
marele sociolog german atrăgea atenţia că „reprezintă o accentuare a 
primejdiei ca respectivul titular de specialitate să-i prefere totuşi pe 
propriii săi elevi, el având cea mai mare corectitudine posibilă, însă 
subiectivă“ (Weber, 1919/2000, 486). Disertaţiile se prezintă în fața 
unor comisii, care, de regulă, sunt alcătuite din profesorii cei mai 
prestigioşi, dar care nu sunt deloc scutiți de subiectivitate. Când îşi 
alege tema de cercetare, candidatul ştie — cu aproximaţie, dar ştie — cu 
ce profesori se va întâlni la examen. El poate să facă două lucruri: a) 
să consulte lucrările posibililor membri ai comisiei pentru examenul 
de licenţă sau de doctorat; b) să-şi aleagă alt subiect pentru diser- 
tație. Cred în prima opţiune, fapt pentru care le-am sugerat totdeauna 
studenților cu care am lucrat să nu ignore cărțile şi manualele uni- 
versitare ale profesorilor membri (posibili) în comisiile de examen, 
să le citeze în măsura în care le-au folosit în redactarea lucrărilor sau 
să le menţioneze în bibliografia generală, dacă i-au ajutat să 
înțeleagă problematica domeniului. Nu ştiu dacă am procedat sută la 
sută corect, dar am observat, când mi-au urmat sfatul, o anumită 
bunăvoință din partea comisiilor din care de multe ori am făcut şi eu 
parte. Oare nu este citarea „plata unei datorii“ — cum spunea Um- 
berto Eco? Şi faţă de cine rămân studenţii mai totdeauna îndatorați, 
dacă nu față de profesorii lor? 

Ultimul criteriu în alegerea subiectului disertației poate fi rezu- 
mat de întrebarea: îmi oferă tema aleasă prilejul de a învăţa metode, 
tehnici şi procedee noi de rezolvare a problemelor din domeniu? Nu 
este de neglijat prioritatea pe care am putea să o dobândim pe plan 
naţional aplicând pentru prima dată o metodă sau un test cu circu- 
lație pe plan mondial. Dincolo de faptul că însuşirea cât mai multor 
modalităţi de rezolvare a problemelor dintr-un domeniu te face mai 
competent, experimentarea unor căi de cunoaştere sau de acțiune în 
contexte socio-culturale diferite conferă originalitate lucrării (despre 
scrierea rapoartelor de cercetare, a lucrărilor de licenţă şi a tezelor de 

doctorat în ştiinţele socioumane a se vedea şi recomandările lui 
Nigel Gilbert, 1993, 328-344). 

După ce ne-am stabilit tema de cercetare trebuie să ne întrebăm: 
cine sunt eu, cel care comunic? La examenul de licenţă sau de doc- 
torat va trebui să argumentăm amănunțit, corect şi complet toate 
aserţiunile. Ne vom sprijini pe fapte sau pe „umerii uriaşilor“, pe 
scrierile clasice; fiind la porțile consacrării, nu ne bucurăm de 
suficientă credibilitate. Vom acorda toată atenția faptelor şi ne vom 
reţine să facem prea multe speculaţii. Dincolo de cerinţele comune, o 
teză de doctorat (echivalentul în România al „tezei de PAD“ — 
Philosophy Doctor — pentru ştiinţele socioumane) se distinge faţă de 
o lucrare de licenţă, care deschide calea spre un PAD, nu numai 
printr-un număr mai mare de pagini, ci mai ales prin densitatea 
ideilor noi, prin originalitate. Sensul originalității în domeniul ştiin- 
ţelor socioumane diferă oarecum de ceea ce se înțelege prin origina- 
litate în ştiinţele naturii. În ştiinţele naturii sunt originali mai cu 
seamă cei care descoperă fapte noi; în ştiinţele socioumane sunt, de 
asemenea, originali şi cei care descoperă un mod nou de a interpreta 
faptele deja cunoscute. 

Fiind cercetători cu experienţă, ne vom depărta cu prudenţă, 
totuşi, de datele colectate, le vom privi de la o anumită altitudine, 
vom reveni în intimitatea lor, pentru ca în cele din urmă să 
formulăm enunțuri cu un grad mai ridicat de generalitate. Sunt de 
neacceptat studenții care în lucrările lor de licenţă se pronunță de la 
înălțimea savanților, ca şi cercetătorii care scriu cu „falsă umi- 
lință“. Când în lucrările de licență sau în tezele de doctorat sunt 
formulate opinii proprii, este bine să se renunțe la acel noi majes- 
tatis. De altfel, „pluralul majestăţii“ a cam dispărut şi din articolele 
ştiinţifice şi din cărțile tipărite. Dacă preşedintele Asociaţiei 
Americane de Sociologie, Douglas S. Massey (2002, 2), spune 
direct: J seek to explicate and amplify these three critiques, I date 
the origins of humanity, 1 seek to illuminate, 1 identify seven basic 
era of social development, de ce ne-am simţi obligaţi, ca studenți 
sau ca tineri cercetători, să ne gratulăm cu noi majestatis. Este de-a 
dreptul necuviincios pentru un student să se exprime ad hoc în 

disertaţia sa „Noi îl considerăm pe Max Weber ca fiind un mare 
sociolog“. Să evităm personalizarea ori de câte ori ne stă în putință. 
Vom scrie: „Max Weber, considerat unul dintre cei mai mari 
sociologi...“. 

Putem să facem trimitere la un articol pe care l-am citat fără a 
apela la pronumele personal (de exemplu, „Articolul anterior 
citat...“, nu „Articolul pe care eu l-am citat...“. În cărțile tipărite, 
folosirea pronumelui „noi“ presupune că punctul de vedere al 
autorului ar fi împărtăşit şi de către cititori (cf. Eco, 1977/2000, 167), 
ceea ce nu este totdeauna cazul. Am numit „falsă umilință“ excesul 
de protejare a eu-ului prin expresii de tipul: „am încercat după 
modesta noastră ştiință...“, „modesta noastră contribuţie...“, „nu ne 
permitem să afirmăm cu certitudine...“ (N.B. certitudinea este apa- 
najul credinței, nu al ştiinţei!), „Mica noastră contribuţie...“ etc. În 
ceea ce mă priveşte, mă disociez atât de noi majestatis, cât şi de 
„falsa umilinţă“. De fapt, îmi repugnă orice fel de umilință, a mea 
sau a altora, excepție făcând umilința în faţa ştiinţei. 

Pentru cine scriem, care este publicul țintă? Identificarea seg- 
mentului de populație căruia ne adresăm face parte din situația 
retorică. Asupra acestui lucru voi reveni. Nu fac acum decât o 
singură remarcă în legătură cu tezele de licenţă şi tezele de doctorat. 
Ele nu sunt scrise pentru publicul larg, ci pentru a fi citite de 
membrii comisiilor de examinare, pentru specialişti. Datorită acestui 
fapt, redactarea lor se supune unor standarde de exigență speciale. 

De asemenea, asupra răspunsului la întrebarea „Care este 
conținutul comunicării?“ voi face pe parcurs observații mai detaliate. 
Acum subliniez doar faptul că ceea ce spunem constituie elementul 
central al comunicării şi, totodată, „componenta cea mai importantă 
a situaţiei retorice“ (Hult, 1996, 115). Cu destul de mult umor, Bruce 
L. Berg (1989/1998, 253) compara scrierea raportului de cercetare 
cu sortarea tăițeilor din supă. Ca în jocul copiilor care formează din 
tăițeii fierți diferite litere şi apoi cuvinte, în cercetarea ştiinţifică — 
mai ales în abordările calitative — din aceleaşi date, diferit sortate, 
ajungem la variate conţinuturi ale comunicării. 

În fine, răspunsul la întrebarea „Ce limbaj să adoptăm?“ rezultă 
din conexiunea comportamentelor situaţiei retorice anterior menţio- 
nate. Personal, consider că ordinea logică în retorica lui Marcus 
Fabius Quintilianus (c. 35-96 e.n.): guis, guid, ubi, guibus auxilius, 
Cur, Quomodo, quando ne ajută să definim foarte exact situația 
retorică şi, mutatis mutandis, să redactăm lucrările ştiinţifice cât mai 
corect cu putință. 


O formulă acceptabilă 


În ceea ce priveşte organizarea materialului, cred că formula EARS 
(Elimină, Adaugă, Reorganizează şi Substituie), propusă de Christine 
A. Hult (1996, 112), este bine să o avem în minte când dăm formă 
finală raportului de cercetare, lucrării de licență sau tezei de 
doctorat. Statuile, vecine cu perfecțiunea, stau închise în blocul de 
marmură — se ştie acest lucru. Ele îşi aşteaptă sculptorul pentru a le 
elibera, pentru a da deoparte marmura care este de prisos. 

Eliminarea a ceea ce nu ajută la atingerea scopului propus este la 
fel de importantă şi în redactarea lucrărilor ştiinţifice. Strategia „vâră 
tot“ conduce cu siguranţă la eşec. Recomand o selectivitate maximă 
în sortarea materialului ce va da substanță lucrărilor ştiinţifice, fie 
ele teze de doctorat, monografii, articole ştiinţifice sau lucrări de 
licenţă. La teren adunăm mult material, dar nu totul merită a fi 
integrat şi comentat în raportul de cercetare. Am renunțat de atâtea 
ori la informaţii adunate cu trudă, încât nu pot să îmi reprim tendința 
de a-i sfătui pe cercetătorii mai puţin experimentați să nu colecteze 
la teren mai multe informații decât apreciază că vor folosi în 
redactarea raportului final. Altminteri, nu-i decât risipă de efort 
uman, de timp sau de bani, ceea ce-i totuna. 

Adăugirile nu se practică numai cu ocazia reeditărilor. Până în 
ultima clipă a redactării adăugăm noi argumente pentru susținerea 
punctelor de vedere avansate sau a concluziilor formulate. Când ne 

dăm seama că argumentaţia este neconvingătoare, suntem obligați să 
aducem în discuţie şi alte fapte de observaţie sau să apelăm şi la alte 
surse bibliografice. Sunt convins că niciodată nu epuizăm biblio- 
grafia temei. De aceea îi sfătuiesc pe colaboratorii mei să nu pună 
punct decât provizoriu trecerii în revistă a literaturii de specialitate. 
Le mai spun să lase la urmă redactarea acestei părți din lucrarea lor. 

Rearanjarea materialului vizează deopotrivă datele de cercetare şi 
paragrafele, subcapitolele şi chiar capitolele lucrării. Planul de 
redactare şi lucrarea finalizată sunt două lucruri diferite. Distanţa 
dintre ele este ca de la ideal la real. Cel mai bun plan de redactare 
poate eşua într-o scriitură lamentabilă. Îmi este însă greu să îmi 
imaginez că pornind de la un proiect prost gândit putem ajunge la o 
operă care să înfrunte timpul. Pe parcursul redactării reorganizăm 
materialul de care dispunem şi, când revizuim lucrarea, reordonăm 
ideile în funcție de succesiunea lor logică şi de valoarea lor de 
adevăr. Putem porni de la enunţuri foarte generale, de la principii şi, 
treptat, să ajungem să explicăm situaţii cu totul particulare. Dar şi 
drumul invers poate fi parcurs cu succes: de la faptele de observaţie 
disparate un cercetător ştiinţific cu vocaţie reuşeşte să construiască 
teorii, explicații coerente. 

Substituirea nu are nimic de-a face cu „metoda tragerii de păr a 
datelor“ — numită aşa de unul dintre profesorii mei, Paul Popescu- 
Neveanu. În ce constă această pseudometodă? În înlocuirea sau si- 
luirea datelor când ele nu susțin ipotezele sau convingerile autorului. 
Infirmarea ipotezelor contribuie la fel de mult la progresul cunoaş- 
terii ca şi identificarea situațiilor care susțin ipotezele cercetării. 
Investigaţiile ştiinţifice în care toate ipotezele sunt în concordanță cu 
datele empirice nasc un semn de întrebare. Nu cumva autorul s-a 
folosit de „metoda“ incriminată? În sensul ei corect, substituirea se 
referă la înlocuirea unor argumente mai slabe cu unele mai puter- 
nice, cu valoare de generalizare mai mare. 

Definirea corectă a situaţiei retorice şi organizarea inteligentă a 
materialului — iată premisele redactării eficiente. 

Să nu plagiezi! 


„Evitaţi plagiatul!“ este mai mult decât un sfat; este o poruncă. A 
plagia = a fura. Şi furtul se pedepseşte. Inclusiv furtul intelectual. 
Acest lucru trebuie să-l ştie studenţii din prima zi de cursuri. Să-l ştie 
şi să înveţe cum poate fi evitată acuzaţia de plagiat când scriu lucrări 
de an şi, mai ales, când fac lucrarea de licenţă. 

Termenul de „plagiat“ provine din limba latină, plagium desem- 
nând în antichitate „furtul practicat de sclavi“. Astăzi, grosso modo, 
„a plagia“ înseamnă „a-ţi însuşi ideile, textele (integral sau parțial), 
creaţiile altora, fără a cita“. Deci, a trece sub nume propriu ipotezele, 
tezele, teoriile, argumentaţia altora; a reproduce expresii, enunţuri, 
tabele, grafice etc. produse de alți autori, a copia creațiile artistice 
(din literatura beletristică, pictură, sculptură ş.a.) conduc la plagiat. 
Plagiatul are nuanţe (a „împrumuta“ o idee nu-i totuna cu a reproduce 
pagini întregi fără să citezi) şi se diferenţiază în tipuri după intenţio- 
nalitate (plagiatul deliberat şi plagiatul involuntar, de „bună cre- 
dință“), după modelul copiat (autoplagiatul şi plagiatul propriu-zis), 
după domeniu (plagiatul în artă şi plagiatul în ştiinţă), după gravitate 
(plagiatul în lucrările de an sau în lucrările de licenţă, în tezele de 
doctorat sau în volumele tipărite), în fine, după frecvența acestei 
practici dezonorante (plagiatul întâmplător, plagiatul ca stil, constant, 
recidivist). În secula seculorum, sensul termenului s-a restrâns la 
furtul din proprietatea intelectuală. Esenţa a rămas: cei care plagiază 
au „suflet de sclav“, nu au deprins gustul libertăţii (de gândire). 

În cele ce urmează voi restrânge discuţia doar la un singur aspect: 
plagiatul în învăţământul universitar cu profil sociouman. Analizând 
plagiatul din universitățile americane şi reglementarea sancţiunilor 
pentru acest delict, Leonard Price Stavinsky (1973, 447) afirmă 
răspicat: „Prezentarea muncii altuia pentru a îndeplini unele cerințe 
academice constituie plagiat. Manuscrisul «împrumutat» este pre- 
zentat ca fiind rezultatul muncii proprii, fără citările de rigoare“. 

Plagiatul este o problemă de etică profesională în universități şi, 
mai general, în lumea academică. O anchetă sociologică despre 

frauda în colegiile americane, efectuată în 1964 de William J. Bower 
la cererea Biroului de Cercetări Sociale Aplicate al Universității 
Columbia, a pus în evidență amploarea fenomenului. Dintre cei 
peste 5 300 de studenți intervievaţi, 28 la sută au declarat că în 
cariera lor universitară au plagiat: 9 la sută doar o singură dată; 16 la 
sută de câteva ori; 3 la sută de multe ori. Aproximativ 14 la sută 
dintre studenţii cuprinşi în ancheta sociologică au mărturisit că au 
prezentat ca fiind ale lor lucrări scrise de alţii. Dintre aceştia, 64 la 
sută au admis că la fel au procedat şi în liceu. La nivelul anului 
2002, conform informațiilor de pe Internet, se estimează că, în ciuda 
apelului la onoare, a avertismentelor şi a pedepselor, care uneori 
merg până la excluderea din universitate, o treime din studenții din 
SUA sunt plagiatori. 

Dar în România? Nu beneficiez de statistici, nu cunosc să se fi 
făcut cercetări sociologice pe această temă, nici lucrări de licenţă sau 
teze de doctorat (şi cât de necesare ar fi!). Observaţii nesistematice 
îmi dau temei să cred că între o treime şi jumătate dintre studenții de 
la facultățile cu profil sociouman au plagiat măcar o dată, doar o 
dată în viața lor — vorba unui cântec de dragoste. Plagiatul este, 
probabil, o tentaţie a tuturor studenţilor din toate timpurile. Nu sunt 
nostalgic, dar nu pot să admit că epidemia de plagiat de azi se 
datorează educaţiei comuniste a pionierilor şi uteciştilor de ieri, 
stimulaţi „să colaboreze la revista şcolii sau la alte publicații locale, 
să prezinte «comunicări» la diferite sesiuni organizate după princi- 
piile întrecerii socialiste“ (Marcus, 2002, 3). De asemenea, îmi este 
greu să admit că, după 1989, problemele în privinţa plagiatului au 
rămas aceleaşi. A apărut şi s-a extins „plagiatul online“ (sau „pla- 
giatul digital“, „plagiatul de pe Internet*). Pentru combaterea lui, în 
Occident s-au creat instituţii specializate, de exemplu, Plagiarism.org 
şi Turnitin.com, în 1997, şi apar cu ritmicitate lucrări în care se 
discută „graniţele plagiatului“ şi, mai general, frauda academică şi 
problemele de etică în cercetarea ştiinţifică (La Follette, 1992; 
Shrader-Frechette, 1994). La noi, astfel de preocupări nu ştiu să 
existe, iar conducerile instituțiilor de învățământ, ca şi o parte a 
profesorilor, suferă de cecitate: „nu văd“ frauda sau nu întreprind 

nimic pentru a reduce dimensiunile plagiatului. Mi se pare inad- 
misibil ca la intrarea în clădirea facultăţii să fie afişate anunţuri de 
tipul „Vând lucrare de licență“ şi nimeni să nu se sesizeze, indicat 
fiind numărul camerei din căminul studențesc unde se face negoțul 
cu diplome. Mi se pare cel puţin dubioasă îngăduinţa unor profesori, 
chiar a unor consilii profesorale, în fața plagiatului grosolan, care 
poate fi probat „pe două coloane“. 

Există însă şi un „plagiat involuntar“, generat de confundarea 
„bunurilor comune“ din ştiinţă cu „proprietatea intelectuală“. Cine 
mai aminteşte că „tabla înmulțirii“ a fost descoperită de Pitagora din 
Samos (c. 560-c. 500 î.e.n)?! Cine mai face trimitere la Auguste 
Comte (1798-1857) când utilizează termenul de „sociologie“, ştiut 
fiind că acesta l-a utilizat în 1939 pentru prima dată?! Astfel de 
cunoştinţe sunt bunuri comune (informaţii comune) şi ar fi nefiresc 
să încărcăm textul cu citate. Cu totul altfel stau lucrurile când 
aplicăm „diferențiatorul semantic“ sau când ne referim la „sociobio- 
logie“. Este bine să menționăm numele celui care a imaginat diferen- 
țiatorul semantic (Charles E. Osgood, 1957), ca şi numele creato- 
rului sociobiologiei (Edward O. Wilson, 1975). Dacă discutăm — ca 
de la sine cunoscut — despre „fluxul comunicării în două trepte“, 
despre „imaginaţia sociologică“ sau despre „spirala tăcerii“ şi nu 
cităm numele părinților acestor teorii, respectiv, Paul F. Lazarsfeld 
(1944), C. Wright Mills (1959) şi Elisabeth Noelle-Neumann (1980), 
am plagiat fără să ne dăm seama. Granița dintre onestitate şi plagiat 
este floue, se mută de la o etapă de progres în cunoaştere la alta, se 
schimbă de la un autor la altul. În această lucrare multe informaţii 
(normele de redactare, regulile de punctuație, termenii şi expresiile 
în limba latină etc.) le-am considerat „bunuri comune“, informaţii 
generale. Ca atare, am citat cu parcimonie. Dar nu sunt sigur că toți 
vor gândi ca mine. 

Plagiatul involuntar se poate ivi şi în cazurile în care parafrazăm 
enunțurile altora, când exprimăm cu cuvintele noastre ce au spus 
alții înaintea noastră. Cât de mult trebuie să ne îndepărtăm de textul 
original pentru a nu fi acuzaţi de plagiat? Dacă ne distanțăm prea 
mult, nu trădăm autorul pe care îl parafrazăm? Mărturisesc că nu am 

un răspuns precis la aceste întrebări. Pot — după modelul recomandat 
de Writing Tutorial Service de la Indiana University — să dau, de- 
clarat cu scop didactic, un exemplu pentru a sesiza diferenţa dintre 
plagiat şi parafrazarea onestă. 

În Teoria şi practica investigaţiilor sociale, Henri H. Stahl scrie: 


„Lăsăm de o parte pe interesanţii, dar neutilizabilii «filozofi sociali», 
constructori de vagi teorii generale cu privire la o viață socială asupra 
căreia n-au făcut nici un fel de cercetare şi care se aseamănă cu nişte 
surdo-muţi care ar fi învăţat teoria armoniei şi contrapunctului şi s-ar 
considera în drept să înveţe pe alţii ce este muzica. Mai util e să fim 
atenți la experienţa investigatorilor de teren, de la care într-adevăr avem 
ceva de învăţat, deşi nu toţi au fost «sociologi» propriu-zişi“ (Stahl, 
1974, 19). 


Plagiază fără să-şi dea seama cei care nu menționează cui aparțin 
aceste reflecţii şi reproduc textul, schimbând ordinea ideilor şi doar 
câteva cuvinte: 


Este util să studiem experiența cercetătorilor de teren, chiar dacă nu toţi 
au fost sociologi în sensul de azi al termenului. De la filosofii sociali, 
care au construit teorii generale vagi cu privire la o societate asupra 
căreia nu au făcut nici un fel de cercetare, nu aflăm prea multe lucruri. 
Ei au procedat ca nişte surdo-muţi, pretinzând că ştiu compoziţia 
muzicală, şi consideră că sunt în drept să-i înveţe pe alţii ce este muzica. 


O parafrazare onestă, acceptabilă ar fi următoarea: 


De la cei care nu au desfăşurat cercetări sociologice concrete asupra rea- 
lităţii sociale, dar au construit „teorii vagi“ despre societate (de exemplu, 
filosofii sociali), avem mai puţin de învăţat decât de la cei care au făcut 
investigaţii de teren, chiar dacă nu au fost toți „sociologi propriu-zişi“ 
(Stahl, 1974, 19). 


Pentru a evita plagiatul involuntar ar trebui: 
e Să închidem între ghilimele orice text care aparţine altora. 
e Să menţionăm numele, titlul lucrării, locul de apariție, edi- 
tura, anul, pagina. 

e Să fim atenți la distincția dintre cunoştinţele comune, care au 
intrat în patrimoniul ştiinţei, şi informațiile din sfera dreptului 
de proprietate intelectuală. 

e Să reproducem cu cuvintele noastre ideile centrale ale unui 
text, menţionând corect autorul şi opera care ne-au inspirat. 

e Să prescurtăm textul original, exprimând într-o manieră 
proprie ideile de bază din opera citată. 

e Să învăţăm să luăm „notițe inteligente“, nu copiind propoziții 
şi fraze din prelegerile profesorilor. 

e Să ne obişnuim să lucrăm cu fişe de lectură, în care să sinteti- 
zăm ideile autorilor, nu doar să le reproducem între ghilimele. 


Imperativele enunțate anterior se mențin şi în cazul informațiilor 
obținute din World Wide Web (www site). Este preferabilă o lucrare 
de licenţă sau o teză de doctorat cu un surplus de citate uneia cu 
plagiate involuntare sau de-a dreptul furată. Umberto Eco ne dă un 
sfat cât se poate de practic: „Proba cea mai sigură o veţi avea atunci 
când veţi reuşi să parafrazaţi textul fără a-l avea sub ochi. Va în- 
semna nu numai că nu l-aţi copiat, dar şi că l-ați înțeles“ (Eco, 
1977/2000, 179). 

Adoptarea de către Parlamentul României la 14 martie 1996 a 
Legii privind drepturile de autor şi drepturile conexe mă scuteşte de 
orice comentariu referitor la plagiatul în lucrările încredințate 
tiparului. Articolul 142, litera a, prevede: „Constituie infracțiune şi 
se pedepseşte cu închisoare de la 3 luni la 3 ani sau cu amendă de la 
700 000 lei la 7 milioane de lei, dacă nu constituie o infracțiune mai 
gravă, fapta persoanei care, fără a avea consimțământul titularului 
drepturilor recunoscute prin prezenta lege, reproduce integral sau 
parţial o operă“. Prin termenul de „operă“, în sensul acestei legi, se 
înțeleg şi „comunicările, studiile, cursurile universitare, manualele 
şcolare, proiectele şi documentațiile ştiinţifice“ (Art. 7, litera b). 
Dura lex, sed lex. 

Lucian Mihai, fost preşedinte al Curţii Constituţionale a Româ- 
niei, precizează: „Orice operă (chiar şi fără valoare literară, artistică 
sau ştiinţifică) este protejată juridic independent de aducerea ei la 

cunoştinţa publică [...]. O creaţie care nu este originală nu bene- 
ficiază de protecția legii“ (Mihai, 2002, 30). Mai multe informații de 
natură juridică se pot obţine de la Oficiul Român pentru Drepturile 
de Autor, organism creat pentru evidenţa, observarea şi controlul 
modului de aplicare a legislaţiei privind protecţia dreptului de autor 


(copyright). 


Despre stil şi stilul ştiinţific 


Discutarea datelor, de altfel întreaga lucrare, trebuie să respecte stilul 
ştiinţific de redactare, ceea ce presupune, înainte de toate, prezen- 
tarea sistematică a „ideilor clare şi distincte“ — după dictonul lui 
Rene Descartes (1596-1650). 


Stilul. Sensul propriu al termenului de „stil“ trimite la activitatea de 
gravare, cu ajutorul unui fel de cui metalic (lat. stilus), ascuţit la un 
capăt şi turtit la celălalt, a literelor pe plăcuţele de plumb, aramă sau 
lemn acoperite cu un strat de ceară. Când, în Satira 1, Quintus 
Horatius Flaccus (65-38 î.e.n.) spune stilum vertere (a întoarce stilul) 
aceasta însemna că stilul (cuiul) a fost răsucit cu extremitatea turtită 
în jos, pentru a şterge sau pentru a corecta scrierea. În timp, terme- 
nului de „stil“ i s-a asociat un sens figurat: stil obscur, stil literar sau 
stil ştiinţific. Cu privire la acesta din urmă voi face câteva observaţii 
în continuare, nu înainte de a atrage atenţia asupra particularităților 
generale ale stilului (proprietatea, claritatea, concizia, varietatea, efi- 
ciența, eufonia, naturaleţea, expresivitatea, eleganța, originalitatea) şi 
asupra greşelilor de combinare a cuvintelor (pleonasmul, contradicția, 
anacolutul, construcțiile asimetrice şi construcțiile contaminate), aşa 
cum au fost prezentate de Andra Șerbănescu (2000/2001, 183-207). 
Să reținem că a avea stil înseamnă a avea şi „proprietatea“ terme- 
nilor, adică să folosim corect cuvintele atât în ceea ce priveşte forma, 
cât şi sensul lor. Pentru că Dicţionarul limbii române cuprinde 

aproximativ 120 000 de unități, este greu de imaginat că cineva le-ar 
cunoaşte pe toate. Avem nevoie deci de dicționare explicative, 
etimologice, ortografice/ortoepice, de neologisme, de antonime, de 
sinonime, de epitete, de paronime etc. În mod deosebit, pentru a 
stăpâni proprietatea termenilor trebuie să consultăm dicționarele de 
specialitate: de sociologie, psihologie, psihosociologie, filosofie, 
antropologie, demografie, jurnalism etc. Cei care se mulțumesc cu 
Micul dicționar de... nu cred că vor ajunge prea departe în aprofun- 
darea cunoştinţelor, iar cei care preiau definițiile conceptelor din 
domeniul lor de cunoaştere din dicționarele generale, respectiv din 
Dicţionarul limbii române, se autodescalifică de-a dreptul. Avem la 
dispoziție dicţionare de specialitate redactate de autori români şi 
dicționare de specialitate traduse din limbile de circulație interna- 
țională. Problema este a alege dintre ele în funcție de tema diser- 
taţiei: dacă dorim să ne facem o imagine despre nivelul cunoştinţelor 
din domeniul psihologiei sociale în România anilor 1980, vom apela 
la Dicţionarul de psihologie socială (1981); dacă ne interesează să 
ştim care este starea psihologiei sociale pe plan mondial în ultimul 
deceniu al secolului trecut, ne va fi de folos, de exemplu, The 
Blackwell Encyclopedia of Social Psychology (1995) ş.a.m.d. Nu 
cred nici despre gumă că este mama proştilor, nici despre dicționar 
ca ar fi tatăl lor. Dimpotrivă, a-ţi corecta greşelile de exprimare şi a 
căuta proprietatea termenilor reprezintă o ştiinţă pe care doar cei 
dotați intelectual o dobândesc. 

Claritatea ideilor se constată prin claritatea limbajului: când 
introducem termeni de specialitate, trebuie să-i definim, chiar dacă 
par cunoscuţi de toată lumea (nu avem de unde şti cât de mare este 
lumea!). Un text devine mai clar dacă îi ajutăm pe cititori să vadă 
relațiile logice dintre enunțuri. Andra Șerbănescu 2000/2001, 191- 
192) ne oferă o listă a conectorilor utilă pentru orice tip de redactare. 
Existenţa unui număr atât de mare de conectori ne dă posibilitatea să 
variem structura textului prin înlocuirea cuvintelor de legătură utili- 
zate, evitând astfel repetițiile. Varietatea poate proveni şi din alter- 
narea frazelor şi propozițiilor scurte (cu un număr mic de cuvinte) cu 
fraze şi propoziţii ample. 

Eficienţa stilului este dată de reliefarea ideilor, produsă prin ale- 
gerea cuvintelor cu diferite grade de generalitate, prin utilizarea fie a 
unor cuvinte concrete, fie a unor cuvinte abstracte, ca şi prin folo- 
sirea predominantă a verbelor în locul substantivelor. Este mai efi- 
cient textul: 


Cercetările sociologice de teren re/evă situaţii ce nu pot fi puse la în- 
doială, 


decât: 


Relevanţa situaţiilor din cercetările sociologice de teren nu poate fi pusă 
la îndoială. 


În acelaşi sens, verbele la diateza activă, comparativ cu verbele la 
diateza pasivă, dau un plus de eficiență exprimării ideilor. De ce să 
scriem; 


Pentru a pune în evidenţă relaţia dintre cele două variabile s-au făcut 
mai multe experimente de teren. 


când putem să folosim diateza activă: 


Pentru a pune în evidenţă relaţia dintre cele două variabile am făcut mai 
multe experimente de teren. 


Citez dintr-o teză de doctorat: 


Persoanele investigate au fost 322 elevi la trei şcoli generale şi două 
licee din Bucureşti în anul 2002. 


Firească ar fi fost exprimarea: 


În 2002, am investigat 322 de elevi din trei şcoli generale şi din două 
licee din București. 


Stilul oricărui text este dat şi de cufonie, de felul plăcut „cum 
sună“. S-a încetățenit expresia „Sună ca dracu'“, chiar dacă nimeni 
nu ştie dacă dracii comunică vocal. De asemenea, se spune despre un 

text oral că „sună bine“, ca şi despre un text scris. Să nu uităm că în 
secolele XVI-XVIII în Europa rata alfabetizării a marcat o revoluţie 
culturală, iar răspândirea lecturii efectuată în tăcere a însemnat 
retrasarea graniței „dintre acţiunile culturale ale forului privat şi cele 
ale vieții colective“ (Chartier, 1985/1995, 136). Lectura tăcută, care 
îngăduie reflecția solitară, a devenit în secolul al XV-lea o practică 
obişnuită, cel puţin pentru cei care ştiau să citească. În timp, lectura 
cu voce tare a precedat „lectura cu ochii“, dar ea continuă să ne sune 
în minte. 

Cacofoniile nu sună, ci grohăie. Pe cât posibil să le evităm. În 
ceea ce mă priveşte — mărturisesc — am obsesia cacofoniilor. Am 
evitat deja o cacofonie (mărturisesc că). Rodica Zafiu (2002, 13) ne 
asigură că „Până să devină o problemă stilistică vitală, cacofonia 
apărea la mai toți autorii importanți“. Dimitrie Cantemir scria în 
Istoria ieroglifică „ce numai ca cum preste puterea simţurilor ar fi“; 
în Letopiseţul Țării Moldovei al lui lon Neculce aflăm că „trimiţiin- 
du-i cartea acie [...], ca cum vre hi de la singur Dumitraşco-vodă“; 
„ca cum“ apare şi la Nicolae Bălcescu şi la Titu Maiorescu (cf. 
Zafiu, ibidem). Ce era acceptat în urmă cu secole nu mai are 
circulație astăzi, dimpotrivă: cacofoniile trebuie evitate prin alegerea 
cuvintelor, prin construcţia frazei, ca şi prin intercalarea unor 
cuvinte. Intercalarea semnelor de punctuație [,] sau [-] nu elimină 
cacofonia. Formularea: 


Munca casnică a femeilor nu a fost până în prezent studiată din punct de 
vedere sociologic. 


nu pierde nimic din înţeles dacă se elimină cacofonia: 


Munca femeilor în gospodărie nu a fost până în prezent studiată din 
punct de vedere sociologic. 


Rodica Zafiu are dreptate când spune că substituirea lui ca prin 
ca şi este pe cât de comodă, pe atât de „antipatică“. Este preferabilă 
expresia „drept calitate a vieţii s-a măsurat...“ celei „ca şi calitate a 


vieţii s-a măsurat...“ pentru a evita cuvântul tabu „c...“ Am constatat 


Metodologia elaborării unei lucrări ştiinţifice 45 


că există o corelaţie între prezența cacofoniilor, imprecizia textului, 
greşelile gramaticale şi eroarea de informare. lată un exemplu care 
ilustrează corelaţia semnalată: 


„Prin conceptualizarea adevărului ca ceva relativ, construit social, 
postmodernismul provoacă concepţia gânditorilor iluminişti ai secolului 
XVIII, Voltaire, Montesquieu, Diderot, Rousseau, Montaigne“. 


Pe de o parte, cacofonia [că co], apoi imprecizia (ce înseamnă că 
postmodernismul „provoacă“ o concepţie din trecut?!), exprimarea 
neglijentă (ai secolului al XVIII-lea, nu „ai secolului XVIII“), gre- 
şeala de punctuație (virgula înaintea enumerării) şi, pe de altă parte, 
includerea lui Michel de Montaigne (1533-1592) între gânditorii din 
secolul al XVIII-lea. 

În fine, se cuvine să nu uităm că sunt cacofonice nu numai aso- 
cierile de sunete care conduc la cuvinte tabu, ci toate suprapunerile 
de sunete discordante, lipsite de armonie (de exemplu, că gripa pro- 
duce complicaţii; scalarea ar putea fi privită etc.). 


Stilul ştiinţific. Stilul rapoartelor de cercetare, lucrărilor de licenţă, 
tezelor de doctorat, articolelor în reviste sau monografiilor de specia- 
litate „trebuie să fie clar şi didactic: sobru, simplu, neafectat, fără să 
urmărească alte scopuri decât ordinea şi claritatea. Emfaza, stilul 
declamator şi oratoriu sau hiperbola nu au ce căuta în lucrările cu 
adevărat ştiinţifice“ (Ram6n y Cajal, 1897/1967, 150). A sări fără 
nici o logică de la o idee la alta pentru a reveni mai apoi la firul 
discursului abandonat — iată cea mai bună cale de a-l îndepărta pe 
cititor. Ordonarea ideilor, a tezelor ajută la înţelegerea mesajului. 
Trecerea de la o temă la alta poate fi marcată prin numărătoarea 
paragrafelor în cadrul capitolelor. Lucrările lui Baruch Spinoza 
(1677/1981) şi Joseph Bochenski (1974/1992) sunt pilduitoare în 
acest sens. Totuşi, rămân excepţii. De obicei, pentru a sublinia conti- 
nuitatea ideilor, se folosesc cuvinte care arată tranziția temporală 
(următorul aspect ce va fi discutat...; după cele arătate se impune...; 
apoi vom analiza...), legătura cauză-efect (consecinţă a acestui 

fapt...; decurge logic din datele...; rezultă de aici...), asocierea ide- 
ilor (în plus, luarea în considerare şi a...; în asociere cu factorul...; 
similar acţionează şi...) sau disocierea lor (contrar celor arătate...; 
invers acționează...; dar, totuşi; deşi, cu toate că...). Publication 
Manual (1994, 24) recomandă limitarea utilizării cuvintelor de 
trecere, pentru a spori claritatea textului. Acelaşi Manual ne în- 
deamnă să ocolim ambiguităţile, să eliminăm contradicţiile din text, 
ca şi referirile la faptele irelevante. Trecerile abrupte pot fi netezite 
prin utilizarea corectă a timpului şi diatezei verbelor. Se recomandă 
timpul prezent şi diateza activă. În ceea ce priveşte diateza, este 
recomandabilă formularea la diateza activă: 


William J. MeGuire (1986) a constatat că anumite categorii sociale sunt 
subreprezentate în mass media... 


Formularea la diateza pasivă nu este recomandabilă: 


Constatarea că anumite categorii sociale sunt subreprezentate în mass 
media a fost făcută de către William J. MeGuire (1986). 


Pentru prezentarea datelor se va folosi timpul trecut, pentru 
discutarea lor timpul prezent: 


Russel Fazio şi Mark P. Zanna (1981) au examinat relaţia dintre 
accesibilitatea şi consistenţa atitudinilor. Cunoaşterea acestei relaţii ne 
ajută să prevedem reacțiile comportamentale. 


În legătură cu folosirea verbelor, Publication Manual (1994, 32) 
atrage atenţia că modul subjonctiv se utilizează în redactarea ra- 
poartelor de cercetare numai în condiţiile în care datele sunt impro- 
babile. 

Ca şi în viaţa de zi cu zi, în discutarea datelor trebuie să răspun- 
dem direct la problemă, să nu spunem nimic mai mult decât ne 
permit informaţiile de care dispunem. Vorba multă echivalează cu 
refuzul manuscrisului la editură. Maxima scriitorului şi filosofului 
spaniol Balthasar Graciân y Morales (1601-1658) „Ceea ce este bun 
este de două ori mai bun dacă e scurt“ ar trebui să ne ghideze în 

scrierea rapoartelor de cercetare, a lucrărilor ştiinţifice în general. 
Dorinţa de a dobândi recunoaştere publică trebuie să fie asociată cu 
respectul pentru timpul cititorilor şi cu convingerea că vorbele sunt 
bani (pentru hârtie, tipar, timp etc.), fapt ce ne obligă să fim concişi, 
să evităm euforia cuvintelor, să reducem redundanţa, să ne alegem cu 
grijă cuvintele. Toate cele spuse cu privire la lizibilitate se aplică aici 
perfect: cuvintele, propoziţiile şi frazele scurte sunt mai uşor de înţeles. 

Umberto Eco (1977/2000, 159) ne îndeamnă să scurtăm frazele, 
fără teama de a repeta subiectul. În loc de: 


„Pianistul Wittgenstein, care era fratele cunoscutului filosof care a scris 
Tractatus Logico-Philosophicus pe care mulți îl consideră azi capodopera 
filosofiei contemporane, a avut norocul ca Ravel să fi scris pentru el con- 
certul pentru mâna stângă, deoarece o pierduse pe dreapta în război.“ 


este preferabil: 


„Pianistul Wittgenstein era fratele filosofului Ludwig. Şi, cum era mutilat 
de mâna dreaptă, Ravel a scris pentru el concertul pentru mâna stângă.“ 


sau: 


„Pianistul Wittgenstein era fratele filosofului, autor al celebrului 7rac- 
tatus. Pianistul îşi pierduse mâna dreaptă. De aceea, Ravel i-a scris un 
concert pentru mâna stângă“ (Eco, 1977/2000, 159-160). 


Sociologul american C. Wright Mills (1916-1960) ne-a demon- 
strat că „Orice idee, orice lucrare pot să fie rezumate, fără îndoială, 
într-o propoziţie sau, dimpotrivă, să fie expuse în douăzeci de volume. 
Important de ştiut este ce dezvoltare reclamă expunerea unei idei 
pentru a fi clară şi ce importanță pare să aibă această idee: câte 
experienţe elucidează, câte probleme permite să fie rezolvate sau 
măcar să fie puse“ (Mills, 1969/1975, 68). 

Utilizarea excesivă a termenilor tehnici, de specialitate restrânge 
aria cititorilor doar la câţiva inițiați. Referitor la lucrarea lui Talcott 
Parsons 7he Social System (1951), promotorul sociologiei americane 
contestatare, C. Wright Mills, fără a o lua în derâdere, constata că 

există patru categorii de „specialişti“: 1) cei care pretind că o înţeleg 
şi o evaluează foarte pozitiv; 2) cei care pretind că o înţeleg, dar o 
consideră „vorbărie greoaie şi gratuită“; 3) cei care nu pretind că o 
înțeleg, dar o consideră miraculoasă, fascinantă; 4) cei care nu 
pretind că o înţeleg, dar îşi dau seama că „regele este gol“ (Mills, 
1969/1975, 61). Ideal ar fi ca „specialiştii“ nu doar să „pretindă că o 
înțeleg“, ci să o înțeleagă efectiv, fără un efort chinuitor. Pentru 
aceasta lucrarea lui Talcott Parsons (1902-1979) ar trebui tradusă 
„din engleză în engleză“. Ceea ce, pentru exemplificare, întreprinde 
cu succes C. Wright Mills. 


„Un element dintr-un sistem simbolic comun, care serveşte drept criteriu 
sau normă de selecţie între alternativele ce apar în mod intrinsec, într-o 
situaţie care se numeşte valoare [...] Dar, având în vedere rolul siste- 
melor simbolice, este necesar să distingem între acest aspect de orientare 
motivaţională, al acţiunii ca totalitate, şi aspectul de „orientare de 
valoare“. Acest aspect nu indică sensul pe care îl aşteaptă cel care 
efectuează o acţiune în funcție de raportul satisfacţie-privaţiune, ci 
conținutul normelor înseşi de selecționare. Conceptul de orientare de 
valoare constituie deci, în acest sens, un procedeu logic de formare a 
unui aspect central al articulării tradiţiilor culturale în cadrul sistemului 
de acțiune“ (Parsons, 1951, 12, apud Mills, 1959/1975, 59). 


Traducerea acestui pasaj este: 


„Oamenii se conduc după anumite norme şi aşteaptă unul de la altul ca 
fiecare să le respecte. În măsura în care procedează astfel, în societatea 
lor va domni ordinea“ (Mills, 1959/1975, 62). 

Cuvintele de „umplutură“ nu au ce căuta într-un text ştiinţific: 
Mai multe studii, care au fost efectuate, au arătat... 


Putem spune direct: 


Studiile au arătat... 

Iată o listă de exprimări redundante întâlnite frecvent în rapoar- 
tele de cercetare, în lucrările de licenţă sau în tezele de doctorat: 


Un total de 215 subiecţi..., Un număr de trei grupe diferite de subiecţi...; 
S-au dat exact aceleaşi instrucțiuni...; Absolut esenţial este faptul că...; 
Un eşantion redus ca mărime...; Unul şi acelaşi lucru îl susţine şi...; 
Unanimitatea desăvârşită a răspunsurilor...; După o perioadă de timp... 


O lectură atentă a lucrărilor (articole, studii, cărți) din perimetrul 
ştiinţelor socioumane va releva, cu siguranță, şi alte formulări redun- 
dante în afara celor semnalate în Publication Manual (1994, 27). În 
categoria acestora intră şi pleonasmele de tipul: a prevedea viitorul, 
scurtă alocuțiune, a se bifurca în două direcţii, hazardul imprevizibil, 
concluziile finale, absolut exterior, falsul pretext, abrogarea legii, 
hemoragie de sânge, proiectarea viitorului, protagonistul principal 
(Miguel, 1997, 167-168). 

Dacă termenii tehnici sunt de neînlocuit în redactarea unui studiu 
pentru o revistă de specialitate, apelul la jargon în scrierea rapoar- 
telor de cercetare, a lucrărilor de licenţă sau a tezelor de doctorat 
trebuie făcut cu parcimonie, pentru că nu se ştie dacă modificarea 
voluntară de către un grup socioprofesional a lexicului şi pronunțării 
„ține de natura particulară a lucrurilor spuse, de voinţa de a nu fi 
înțeles, de dorinţa grupului de a-şi marca originalitatea“ (Ducrot şi 
Schaeffer, 1972/1996, 94). Termeni ca „subiecţi“, „zone dezavan- 
tajate“, „propensiune“, „relaţii difuze“, „relații mutuale“, „diade“ ş.a. 
au intrat în vocabularul ştiinţelor socioumane. Îi utilizăm ca atare. 
Ce rost are, de exemplu, să nu mai folosim termenul de „triangulare“ 
(engl. triangulation), intrat în vocablarul ştiinţelor socioumane, pre- 
ferând termenul de „triumvirat“ al metodelor, surselor de informare, 
orientărilor teoretice? Abuzul de astfel de termeni, mai ales când 
sunt traduşi dubios, are două consecinţe: neînțelegerea textului sau 
dublarea lui, dacă se explică termenii din jargonul ştiinţei. Cred că 
nu sunt singurul care nu a înțeles ce vrea să spună autorul unui ase- 
menea text (preluat dintr-o revistă de specialitate, pe care din motive 
lesne de bănuit nu o citez): 

„Numele de meta-sondaj păstrează, într-adevăr, o grupalizare ironică a 
celor care, cum zice Dominique Wolton, trăiesc dintr-un «efect de 
borcan» autointoxicându-se cu «teme» bune în sondaje pentru «a mânca 
societatea civilă», scoțând produse care scad observabilitatea altor teme 
reale de expresie (manifestații, mişcări publice de protest, greve etc.) 
pentru că izbucnesc direct «de la bază» (indivizii se mobilizează pe ei 
înşişi, pe când în sondaje sunt mobilizați anchetatorii).“ 


Ce ar putea să semnifice „grupalizarea ironică“? Temele sonda- 
jelor sunt bune pentru „a [le] mânca societatea civilă“ sau temele 
„mănâncă“ societatea civilă? Sunt temele „reale“ de expresie sau 
„temele de expresie“ sunt reale? Cine „scoate produse“? Sondajele?! 

Uneori, probabil pentru a se distanța de felul de a comunica al 
restului colectivități, specialiştii din domeniul ştiinţelor socioumane 
preiau fără nici un efort de a traduce şi de a-i adapta limbii române 
termeni din limbile clasice sau de circulație internațională, ajungân- 
du-se la barbarisme. De exemplu, în loc de a spune „stabilirea rangu- 
rilor“, unii psihologi preferă termenul de „rangare“, evident o cal- 
chiere a „scalării“. Într-un singur studiu despre sondajele de opinie 
publică am întâlnit termenii: performativ, deactualizat, dificultăți 
spectatoriale, suspans interpretativ, intelectuali politico-mediatici anti- 
mediatici, eu şi sub-eu cognitiv, desfătarea-de-sine-în-rol, părelnicul, 
descriptibilitate, atom dialogic, mediație prin mutualitate, ideologie 
imediatistă, publicizarea sondajelor, sondeurul, poziţie expectativistă, 
spontaneism al opiniilor, informaţie sondajieră, solitudine interactivă, 
baie reflexivă, opinarism, opiniile opiniatre, căzătura epistemică, 
complicitatea simpatetică, artefact charismatic, spaţiul intersubiectiv, 
prezenţe virtuale, mecanisme de de-localizare, mini-referendum, 
meta-sondaj, bucă reflexivă, crezanie în munca lor, angajament 
virtual, receptabilitate universală, pragmatică a spectatorului, com- 
petenţă emisivă, figurativizare a opiniei publice, pogorâre a opiniei 
publice, specificare progresivă tacită, sondaje la pătrat, atitudini 
propoziționale, manifestabilitatea cauzelor, efect de teorie, sondaj 
bombă, bavardaj politic, lideri de influență, minimalisme, quasi- 
subiect colectiv, lector ideal-justiţiar, cunoaştere publică mutuală, 
normă de internabilitate. Apropo, ştiați că norma de internabilitate 

„îşi are originea în practicile evaluative internalizate asociate 
exerciţiului liberal al puterii“? Mă tem că nici după ce aţi citit 
această explicaţie tot nu v-aţi lămurit. Nu este vina dv. 

Jurnaliştii, dar nu numai ei, au început să-i numească pe cei ce 
fac sondaje de opinie „sondori“ (sau mai elevat sondeuri) şi pe cei 
care îşi exprimă opinia „părelnici“! Politologii ne amintesc de 
„acquis comunitar“, considerând că toţi înţelegem că este vorba 
despre „cunoştinţele“, despre „experienţa“ din Comunitatea Euro- 
peană. În cercetările sociologice se foloseşte frecvent termenul de 
„biais, care poate să fie trades în multe feluri: tendință, preferință, 
prejudecată, influenţă indirectă etc. Transformarea lui biais în verb 
sună... ca dracu”: 


„Datele şi raportul cercetării sunt biasate de rasa, sexul, clasa şi orien- 
tarea politică a cercetătorului“. 


Dacă s-ar fi spus simplu: 


Datele şi raportul cercetării sunt influențate indirect de rasa, sexul, clasa 
şi orientarea politică a cercetătorului 


ar fi fost mult mai clar şi, oricum, mai pe înţelesul celor care nu au 
privilegiul unei culturi sociologice solide şi nu sunt prea avansați în 
însuşirea limbii engleze. Aceştia, de multe ori, echivalează impropriu 
bias cu „eroare“. Petru Iluţ traduce bias prin „deturnare subiectivă“ 
(luţ, 2000, 61). Fireşte, nu este greşit, dar deturnarea presupune 
intenţionalitate, ceea ce nu se întâmplă în cazul „influenţei indirecte“ 
(bias). 

În Dicționarul de neologisme al lui Florin Marcu şi Constant 
Maneca (1978) pentru „item“ [< lat. item] se propune doar adverbul 
(liv.) „de altfel“ sau „în plus“. Dar termenul „item“, atât de familiar 
cercetătorilor din domeniul ştiinţelor socioumane, ca substantiv 
semnifică: o întrebare dintr-un chestionar, un enunţ într-o scală de 
măsurare a atitudinilor, o problemă, un paragraf ş.a. La plural se 
folosec formele itemi şi itemuri. Ambele forme sunt în circulație; 
forma „itemi“ se apropie însă mai mult de specificul limbii române. 

Un alt termen care a intrat în vocabularul domeniului este cel de 
„ocurenţă“: 


Rezultatele cercetării noastre au pus în evidență ocurența corelaţiei 
itemilor... 


In limba engleză, occurence înseamnă, în primul rând, „întâm- 
plare“. Pentru a clarifica lucrurile, vom spune: 


Rezultatele cercetărilor noastre au pus în evidență apariția unei corelaţii 
dintre răspunsurile la întrebarea X şi întrebarea Y. 


Termenul opportuny se confundă de multe ori în textele de 
specialitate, ca şi în vorbirea cotidiană, cu „ocazie“, deşi ar trebui 
tradus prin expresia „survenit în momentul cel mai favorabil“. Cei 
interesați de „„falşii prieteni“ (false friends) pot consulta repertoarul 
de anglicisme întocmit de Marc A. Provost er al. (1993/1997, 139- 
150). Termenul „a baliza“ exercită o puternică atracţie asupra spe- 
cialiştilor din domeniul ştiinţelor socioumane. Îl întâlnim tot mai 
des. Uneori este folosit corect, alteori greşit. Adrian Neculau scrie în 
prefața Manualului de psihologia comunității: 


„Termenul de comunitate evocă ideea unui spațiu fizic şi social bine 
balizat, în interiorul căruia se produc interacțiuni şi un proces de inter- 
cunoaştere între actorii sociali, se dezvoltă legături sociale, se impun 
norme şi reguli de conduită, se naşte un spirit de apartenenţă“ (Neculau, 
2002, 13). 


Este corect, deşi eu aş fi scris: 


Termenul de „comunitate“ sugerează un spaţiu fizic şi social bine con- 
turat, în care se produc interacțiuni şi... 


Preferința pentru neologisme poate însemna şi o condamnare a 
„limbajului de lemn“. Dar să nu reparăm stricând. lată un citat dintr-o 
lucrare cu caracter didactic, deloc nesemnificativă din punct de 
vedere teoretic: 

„Întrebările cercetării trebuie să fie balizele de reper în alegerea me- 
todei şi nu un angajament ontologic, epistemologic sau metodologic al 
cercetătorului.“ 


Neologismul „baliză“ [< fr. balise] înseamnă chiar reper... Din 
aceeaşi lucrare mai aflăm despre „experiențierea libertăţii“, despre 
„natura plurală“, despre paradigma constructivistă, care „asumă 
existența unor realități multiple“. De la assumere (lat.), la assumer 
(fr.) şi la assume (engl.) s-a ajuns la exprimarea neferiticită citată: „a 
asuma“, în limba română, înseamnă „a lua ceva asupra sau pe seama 
sa“ şi nicidecum „a presupune, a admite“ — ca în limba engleză. 
Aceeaşi semnificație o are neologismul „asumpţie“ (engl. assump- 
fion). Este bine să se facă totuşi distincție între „asumpție“ şi 
„prezumție“ (cuvânt care evocă mai ales „recunoaşterea unui fapt ca 
autentic din punct de vedere juridic“): 


„În modelul rațional era implicată prezumția că oamenii tind şi sunt 
capabili, în remarcabilă măsură, să folosească datele cele mai rele- 
vante...“* (Iluţ, 2000, 60). 


Într-o lucrare despre români am identificat unii termeni improprii 
limbii noastre sau neadecvaţi la un anumit registru stilistic: demo- 
dernizarea fățișă [a ţării], difuzul graniţei inaugurale [a României], 
atenţia dată scenei, decorului şi rechiziției [sic], resurgență a dramei 
ca model de interpretate a lumii, concepţia prebelică ş.a. În aceeaşi 
lucrare, voluptatea utilizării termenilor în limbi străine face textul 
greu lizibil. De exemplu, autorul mărturiseşte: „Această gquete a mea, 
prin hățişurile istoriei...“, se referă la „efecte de ecriture“, 
avertizând că face „numai de /'histoire, şi nu I'histoire“. Autorul 
crede că astfel de termeni sunt „dificil de tradus în limba română“. 
Personal, consider că limba română de azi este suficient de evoluată 
pentru a putea exprima caracteristicile, nuanțele şi subtilitățile 
fenomenelor şi relaţiilor sociale. Va trebui, însă, să o folosim corect. 

Unii autori utilizează, cu efecte stilistice discutabile, arhaisme 
precum: „a zăbovi asupra temei“, „ideile izvodite în acest secol“, 
„există un soi de reacții“, „opinia publică ar fi un fel de /ear cu 

sondajele“ etc. Scriem pentru oamenii de azi, chiar dacă ne referim 
la realitatea socială de acum un veac. În 2002, la reeditarea lucrării 
Îndrumări pentru monografiile sociologice, „redactate sub direcţia 
ştiinţifică a d-lui prof. D. Gusti şi sub conducerea tehnică a d-lui 
Traian Herseni“ (cum scrie pe pagina de titlu), am înlocuit cuvintele, 
expresiile şi formele gramaticale ieşite din uz (semnalând acest lucru 
şi menţionând pagina). Astfel, am stabilit următoarele echivalenţe: 
„într-o sinteză care [însemnează] înseamnă (p. 13); „Numărul 
cercetătorilor specialişti [atârnă] depinde“ (p. 16); „regiunea naturală 
în care satul [zace] este aşezat (p. 36); „[caractere] caracteristici... 
ale casei“ (p. 50); „acest [ram] ramură [al] a ştiinţei“ (p. 61); „[ogorul] 
domeniul antropologiei (p. 84); „[preponderează] predomină carac- 
terele“ (p. 85); „în [dosul] spatele capului“ (p. 108); „[fundul] esența 
lucrurilor“ (p. 166); „[mădularele] elementele unei unităţi sociale“ 
(p. 170); „[studiosul] cercetătorul va trebui“ (p. 268); „chestionarul 
va cuprinde [chestiuni] întrebări (p. 281); „[încrustăm] subliniem 
absoluta nevoie“ (p. 299); „înregistrarea [credincioasă] obiectivă“ 
(p. 302); „Dacă [primim] acceptăm definiţia“ (p. 312); „[întunecă] 
îngreunează munca noastră“ (p. 356); „[procentualitatea] procentajul“ 
(p. 401). Îmi place să cred că echivalenţele propuse nu au schimbat 
sensul original al enunţurilor (Chelcea şi Filipescu, 2002, v). 

În lucrările ştiinţifice întâlnim adesea expresii şi locuţiuni din 
limba latină. Pentru că „au o circulație internațională şi exprimă 
foarte exact o idee“ (Roman, 1978, 37) şi pentru că „limba latină 
este limba maternă a Occidentului“ (cf. Munteanu şi Munteanu, 
1996, 5), este bine să le cunoaştem semnificaţia şi să apelăm la ele 
ori de câte ori prin aceasta este slujit raționamentul. Celor care nu au 
studiat în şcoală limba lui Publius Ovidius Naso le propun o listă de 
expresii şi locuţiuni întâlnite mai des în textele de specialitate 
(Anexa B), pentru că prea adesea astfel de expresii rămân fără de 
înțeles sau sunt greşit interpretate. Ce vă spune expresia „Cismarule, 
nu mai sus de sanda“ (Sutor, ne ultra crepidam)? Credeţi că explicit 
are înţelesul cuvântului „explicit“ din limba română sau că eperto 
credite înseamnă „să dai crezare expertului“? Hai să verificăm! 

Utilizarea neologismelor ridică uneori probleme. A avea pe masa 
de lucru un dicționar de neologisme, de sinonime, antonime sau de 
acronime este lăudabil, nu condamnabil. Sunt de blamat doar cei 
care produc texte lizibile numai cu ajutorul dicționarului de neolo- 
gisme, ca şi cei ce folosesc impropriu neologismele. „A imple- 
menta“ (implement) nu înseamnă „a introduce“, ci „a pune în 
funcțiune, a realiza, a îndeplini“; „a integra“ nu semnifică acțiunea 
de includere în ceva (cum greşit se utilizează în expresiile: integrare 
în muncă, integrare în grup, integrare europeană ş.a.), ci acțiunea de 
„formare a unui întreg din mai multe părți componente“ (de 
exemplu, integrarea României cu structurile europene). 

Stilul de redactare a lucrărilor ştiinţifice exclude limbajul argotic, 
acel limbaj folosit de categoriile marginale ale societăţii (delincvenţi, 
vagabonzi, cerşetori ş.a.). Totuşi, când reproducem declaraţiile 
acestora, răspunsurile la întrebările deschise dintr-un chestionar sau 
interviurile comprehensive realizate cu astfel de persoane vom fi 
obligați să trecem între ghilimele cuvintele folosite, chiar dacă sunt 
incorect exprimate (de exemplu, „pă bune“, „parai“, „pă nasoale“, 
„naşpa“ etc.). Obscenităţile nu le vom reproduce cu exactitate în nici 
un caz. Vom pune puncte de suspensie după inițiala cuvântului: tot 
atâtea câte litere am suprimat (de exemplu, „a intrat în c... până la 
gât“, „este o c... de lux“ ş.a.m.d. Nu îi este permis omului de ştiinţă 
ce îi este permis scriitorului, mai ales dacă se cheamă David Lodge... 
Şi totuşi, chiar în lucrări academice am întâlnit cuvinte pentru care şi 
mahalagii ar roşi dacă le-ar citi: 


Vulva trahit corda plus quam fortissima corda. P... trage de inimi mai 
mult decât cea mai tare frânghie. 


sau: 


Non est peccatum per culum mittere flatum. Nu este păcat să slobozi 
prin c.. o suflare. 


Păcat nu este dacă se întâmplă, dar nu şi dacă scrii expresis verbis. 

Figurile de stil. De preferinţă, un raport de cercetare, o lucrare de 
licenţă, o teză de doctorat, un articol ştiinţific sau o monografie în 
domeniul ştiinţelor socioumane se scriu într-un „limbaj referențial“, 
„în care toate lucrurile sunt numite cu numele lor obişnuit, acela 
recunoscut de către toţi, care nu se pretează la echivocuri“ (Eco, 
1977/2000, 163). Întâlnim însă în disertaţii de cea mai bună factură 
intelectuală pasaje redactate într-un „limbaj figurat“, cu „figuri de 
stil“ (metafore, epitete etc.). Până la un punct sunt acceptabile. Exce- 
sul le condamnă. În limbaj figurat, relaţia dintre jurnalişti, oameni 
politici şi opinia publică apare ca „triunghiul infernal“; influența 
sondajelor de opinie publică este „perfuzia cifrelor“. Exagerat. Să 
spunem lucrurilor pe nume, să nu introducem niciodată termeni pe 
care mai întâi nu i-am definit. 


Epitetele. Dintre figurile de stil, epitetele sunt, probabil, cel mai 
frecvent întâlnite în scrierile de specialitate. Epitetele (gr. epithon) 
sunt cuvinte calificative ataşate în scop estetic altor cuvinte referen- 
țiale. Conform Dicţionarului de epitete al limbii române (1985) de 
Marian Bucă, există mai multe categorii de epitete adjectivale: a) 
evocative [noul capitalism] şi apreciative [capitalismul de cumetrie]; 
b) epitete fizice pentru entități materiale [ţară imensă] şi epitete 
fizice pentru entități ideale [teorie înaltă], precum şi epitete morale 
pentru entități ideale [gândire strălucită] şi epitete morale pentru 
entităţi materiale [ţară mândră]; c) epitete pleonastice, cuvântul 
ataşat are un sens apropiat de cel al cuvântului referențial [conştiinţă 
trează] şi epitete antitetice, contrare primelor [conştiinţă ațipită];, d) 
epitete generalizatoare, pentru o întreagă clasă de obiecte, şi epitete 
individualizatoare, evocând o caracteristică proprie doar unei unități 
sociale; e) epitete simple şi epitete multiple. În 1988, am făcut o 
„analiză de conţinut“ a Dicţionarului: datele statistice arată că în 
limba română cea mai mare capacitate de a atrage calificative adjec- 
tivale (epitete) o au cuvintele cu semnificaţie psihologică (Chelcea, 
1988, 155). Ochii au nu mai puţin de 606 de determinări cu valoare 
stilistică, 60 dintre acestea sunt epitete evocative referitoare la 
caracteristicile cromatice: în afara celor albaştri (cu douăsprezece 


nuanţe), ochii mai pot fi: măslinii, murgi, opalini, oţelii, pistruiați, 
smoliți, suri, viorii etc. Privirea — ca să luăm un alt exemplu — atrage 
530 de epitete: poate fi colorată (albastră, albă, căprie, cenuşie, fu- 
muri, roşcată, spălăcită, sură, verzulie etc.). 

Sulul ştiinţific, caracterizat prin sobrietate, ne obligă să fim 
reținuți în folosirea epitetelor, în general, şi a epitetelor apreciative, 
în special. Decât „titanicul Max Weber“, „strălucitul gânditor Max 
Weber“, „inegalabilul, monumentalul Max Weber“, este preferabil 
să spunem (şi să scriem) „sociologul german Max Weber“ sau, mai 
obişnuit, dar mai bine, „marele sociolog german Max Weber“. Sunt, 
trebuie să recunosc, şi oameni de ştiinţă care reuşesc să apropie stilul 
ştiinţific de cel artistic. lată un pasaj din Istoria sociologiei. Peri- 
oada marilor sisteme de Ilie Bădescu: 


„Marii maeştri ai omenirii, marii profesori ai spiritului veghează asupra 
noastră cu măsura lor. Întoarcerea noastră la mesajul lor este, în 
întregime, măsura puterilor noastre. Judecata lor nu întârzie niciodată să 
cadă asupra vredniciei sau nevredniciei urmaşilor. Când veacul tău nu 
vrea nimic de la maeştrii trecutului, ei zăbovesc în tăcere, iar tristeţea lor 
înconjoară veacul cu o inefabilă umbră. Când veacul se trezeşte, maeştrii 
epocilor cruciale ale omenirii se întorc către el. Uneori, ca în Renaştere, 
ei vin cu lumea lor cu tot şi spiritul veacului se pătrunde profund de 
viziunile şi ideile lor. De marile sisteme te-apropii cu întrebările vremii 
tale“ (Bădescu, 2002, 15). 


Oricât de seducător ar fi acest text, nu-i sfătuiesc pe studenți să 
încerce un astfel de stil: ca să scrii ca Ilie Bădescu, trebuie să fii Ilie 
Bădescu. 


Litota. De copii am învăţat să nu ne jucăm cu focul. „Cine cu cuvin- 
tele se joacă, cu focul se joacă!“ — îmi spunea într-o anchetă 
sociologică un bătrân dintr-un sat de sub munte. Ca să folosesc o 
„litotă“ (figură de stil care constă în diminuarea caracteristicilor, 
pentru a se înțelege contrariul), n-aş zice că nu avea dreptate. De 
fapt, avea foarte multă dreptate. Despre o concluzie banală a unei 
cercetări de teren putem să afirmăm că este „o mare descoperire“, 
fiind convinşi că este o platitudine. Dar, atenție! Folosim litota (gr. 


58 Septimiu Chelcea 


litotes, simplificare) numai pentru că suntem convinşi că cititorii 
lucrării noastre sunt capabili să o înțeleagă. Această rezervă se 
impune în legătură cu toate figurile de stil. Dacă se folosesc pentru o 
exprimare mai incisivă şi mai convingătoare, nu trebuie să le 
explicăm — ne atrage atenția Umberto Eco (1977/2000, 164): „Dacă 
se consideră că cititorul nostru ar fi un idiot, nu se folosesc figuri 
retorice, iar a le folosi explicându-le înseamnă să-l iei pe cititor drept 
idiot, care se răzbună luându-l pe autor drept idiot“. 

Despre metafore voi spune câteva cuvinte în subcapitolul următor. 
Cred că folosirea cu măsură a figurilor de stil este calea cea bună: 
Uti, non abuti. 


Ce titlu punem? 


Primul contact al cititorului cu lucrările noastre se face prin titlul pe 
care îl punem, uneori în grabă, la începutul raportului de cercetare 
sau al studiului pe care intenționăm să îl publicăm. Cei care nu dau 
atenție intitulării lucrărilor lor riscă să îi îndepărteze pe virtualii 
cititori, chiar dacă tema este importantă şi demonstrația ştiinţifică se 
remarcă prin rigurozitate. Asemenea arhitecţilor sau designerilor 
produsului industrial, trebuie să avem totdeauna în vedere estetica 
obiectului construit în cercetarea noastră, fără a ne amăgi însă că arta 
titlului poate compensa sărăcia ideilor teoretice, modestia abordă- 
rilor empirice sau multitudinea erorilor de culegere şi de prelucrare a 
datelor. Există o artă a titlului şi în lucrările din domeniul ştiinţelor 
socioumane. În cuvinte puţine trebuie să oferim multe informaţii 
despre cercetarea realizată. 


Arta titlului. În principal, arta titlului se concentrează în jurul a două 
figuri de stil, „elipsa“ şi „hiperbatul“ (Dubois er a/., 1970/1974, 
126). Tocmai pentru că titlul este o formulare concisă, „simplă şi, 
dacă este posibil, cu stil“ (Publication Manual, 1994, 7) a temei de 

cercetare, se impune suprimarea anumitor cuvinte. Absența lor, 
denumită „elipsă“, scurtează propoziţia. De regulă, este suprimat 
verbul (a fi, a avea, a obţine etc.). Monografia sociologică întocmită 
de echipa regală studenţească nr. 19 din 1935, sub conducerea lui 
Ion Conea, poartă titlul Clopotiva — un sat din Haţeg (1940). Primul 
capitol, semnat de conducătorul echipei, are titlul Țara Hațegului, 
regiune naturală. Din ambele titluri lipseşte verbul a fi, în locul lui 
apărând linia de spaţiu sau virgula, care nu numai că prescurtează 
enunţul, dar şi scoate în relief (hiperbat) determinările sat şi, res- 
pectiv, regiune. Spicuim oarecum la întâmplare din titlurile artico- 
lelor scrise de Dimitrie Gusti (1935) şi reunite de Ovidiu Bădina în 
volumul Opere. Despre cultură (1996): Chezăşia unei munci rod- 
nice — căminul cultural; Un scop al muncii noastre — muzeul satelor 
româneşti; Şcoala de echipieri — şcoală de personalități; După 5 
ani, un examen de conştiinţă... Observăm în aceste titluri supri- 
marea verbelor. 

De multe ori, în formularea titlurilor semnul de punctuație [:] 
înlocuieşte verbul a fi, ca în cazul studiului Forme tradiționale de 
cooperare în viaţa poporului român: tovărăşiile tinerilor (Chelcea şi 
Chelcea, 1990, 93). În formularea acestui titlu am recurs nu numai la 
figura denumită „elipsă“, ci şi la „hiperbat“, prin permutare, prin 
schimbarea ordinii sintagmelor în frază. Fraza minimal încheiată, 
compusă din substantiv şi determinanți, urmaţi de verb şi determi- 
nanți, ar fi fost: Tovărăşiile tinerilor reprezintă o formă tradițională 
de cooperare în cultura românească, dar aceasta n-ar fi satisfăcut 
cerinţele stilistice ale unui titlu. Am inversat ordinea cuvintelor din 
propoziţie pentru a scoate în relief faptul că în cultura românească 
există, din vechime, forme democratice de cooperare interumană. 

Suprimarea, care contribuie la arta titlului, poate fi totală (elipsa) 
sau parţială, prin contragerea substantiv-adjectiv. Tendinţa spre 
contragerea termenilor este foarte puternică în ştiinţele socioumane, 
în general, şi în formularea titlurilor, în special. Am folosit şi în titlul 
acestei lucrări termenul „socioumane“, care s-a impus în literatura de 
specialitate din România după evenimentele din decembrie "89, 
înlocuindu-l pe cel de „ştiinţe sociale“, ca să nu mai amintim de 

„ştiinţe socio-politice“, care s-a demonetizat. Contragerea termenilor 
apare în titlurile studiilor şi lucrărilor sociologice fie cu cratimă, fie 
într-un singur cuvânt. Chiar dacă o cratimă reprezintă o liniuță de 
unire, contopirea într-un cuvânt a substantivului cu adjectivul poate 
semnifica mai mult decât o figură în arta titlului. Mi-am intitulat una 
din lucrări Un secol de cercetări psihosociologice (2002) atât pentru 
a condensa titlul, dar şi pentru a sublinia că domeniul de a cărui 
istorie mă ocupam este unitar şi relativ independent, că pun accentul 
pe polul sociologic al domeniului, nu pe cel psihologic, că mă intere- 
sează situaţia individului în grup, contradicţiile interne şi inovaţia 
din câmpul psihologiei sociale. După cum arătau Jean-Leon Beau- 
vois şi Andre Levy (1983), diferenţele în semnificaţia termenilor de 
„psihologie socială“ şi „psihosociologie“ sunt notabile, astfel că a 
scrie psihologie socială, psihosociologie sau psiho-sociologie nu 
semnifică acelaşi lucru. 


Metaforele. „„Ceasornicarul orb“: ce poate sugera mai pregnant 
apariția şi evoluţia vieții pe Pământ decât această metaforă?! Ce 
poate exprima mai deplin esența concepției senzualiste decât 
metafora Tabula rasa?! Despre un vin bun spunem că estre Lacrima 
Christi. Utilizarea metaforelor în texte şi în titluri apropie ştiinţele 
socioumane de literatura beletristică. 

Vorbind despre arta titlurilor, trebuie să ne amintim că metafora 
funcționează în ştiinţele sociale atât ca figură de stil, cât şi ca instru- 
ment de investigaţie. Alvin Toffler în 4/ treilea val (1981/1983, 39) 
spunea: „Marea metaforă a acestei lucrări [...] sunt valurile de schim- 
bare care se ciocnesc“. Și mai departe: „nu metafora valului este 
nouă, ci aplicarea ei la transformarea civilizaţiei de astăzi [...] Ideea 
valului nu este numai un instrument de organizare a unor mase mari 
de informaţii foarte diferite [...] Când aplicăm metafora valului, ni se 
clarifică multe lucruri care păreau confuze. Fapte familiare ne apar 
adesea într-o lumină cu totul nouă“. În fine, Alvin Toffler conchide: 
„până şi cea mai grăitoare metaforă nu ne poate reda decât un adevăr 
parţial“ (1981/1983, 40). Pentru un titlu de carte este suficient — aş 
adăuga eu. 

Când în investigarea vieţii sociale apelăm la metaforă, este firesc 
să o utilizăm şi în titlu: teoria „țapul ispăşitor“, teoria melting pot, 
teoria „vârful negru al puterii“, teoria „locul controlului“ ş.a. Într-o 
lucrare recentă întâlnim mai multe titluri de capitole sau de 
subcapitole metaforice: Turnesolul legionar, Schizofrenie socială, 
„Surful““ politic, Maşina de tocat regală. Autorul se explică: „Meta- 
fora este un mijloc euristic prin care încerc să înțeleg ce s-a întâm- 
plat, nu un mod de a evacua realitatea din discurs“ (Alexandrescu, 
1998, 24). Revine apoi: „Valul istoriei şi tehnicile de plutire, surful 
politic sînt noi metafore de care am nevoie în această încercare de a 
privi evenimentele perioadei interbelice ca tot atâtea ciocniri de forțe 
colective, care acţionează neplanificat, nu sînt controlate de indivizi 
sublimi ori machiavelici şi nu sînt deduse din înalte principii, ci sînt 
simple contingenţe, tot atâtea încercări de a pluti cu valul, prin care 
unii se salvează, iar alții se îneacă“ (Alexandrescu, 1998, 82). 

Aşa cum remarca şi Mihaela Vlăsceanu (1999, 42), „Apelul la 
metafore este echivalent cu îndemnul de a învăţa să ne confruntăm 
cu complexitatea, ambiguitatea şi chiar paradoxurile [...], pentru că, 
în ultimă instanță, acestea sunt înseşi caracteristicile realității“. 
Unele câmpuri de cunoaştere din domeniul ştiinţelor socioumane 
atrag irezistibil metaforele: opinia publică, de exemplu. Complexi- 
tatea fenomenului, abiguitatea termenului, enunţurile teoretice 
contradictorii au făcut ca opinia publică să fie definită metaforic vox 
Dei (vocea Divinităţii), dar şi vox stultorum (vocea dobitoacelor). 
Despre opinia publică s-a spus că este „regina Lumii“, un „tribunal 
al poporului“, un „tiran“, un „despot modern“ etc. Chiar teoriile şi 
modelele explicative ale opiniei publice sunt denumite prin meta- 
fore: teoriile „spirala tăcerii“, „leneşul cognitiv“, „savantul naiv“, 
modelele „pâlnia cauzalităţii“, „glonţul magic“, „acul hipodermic“, 
„câinele învins“ şi atâtea altele (vezi Chelcea, 2002b), ceea ce arată 
cât de mult se foloseşte metafora în ştiinţele socioumane. Douglas S. 
Massey (2002, 1), făcând o scurtă istorie a societăţii umane, spunea 
că în preajma anului 2007 omenirea va trece „Rubiconul demo- 
grafic“: adică mai mult de jumătate din populaţia Terrei va trăi în 
mediul urban, ceea ce va avea consecinţe importante pentru stilul de 

viaţă, pentru evoluția omului. „Rubicon“ este numele unui râu din 
Italia. Cezar, în 49 î.e.n., trecând cu armatele sale Rubiconul, a 
început războiul civil care a dus la prăbuşirea regimului republican 
la Roma. 

Utilizarea metaforelor, chiar în titlul monografiilor sau al lucră- 
rilor de licenţă, ascunde însă pericolul transferurilor ilicite dintr-un 
domeniu în altul. Un student şi-a intitulat lucrarea de licență Bocă- 
nitul cultural (fără vreun subtitlu), pierzînd din vedere că umanul nu 
se explică prin infrauman, că a echivala relații interpersonale intime 
cu împerecherea animalelor înseamnă reducționism. Ar fi fost mai 
acceptabil titlul Comportamentul intim — bocănit cultural? Direc- 
torul Departamentului Mamifere din cadrul Societăţii de Zoologie 
din Marea Britanie, Desmond Morris, şi-a intitulat unele cărți cu 
titluri-metaforă: The Naked Ape (1967) (trad. rom. Maimuţa goală, 
1991), The Human Zoo (1969) (Grădina zoologică umană). Fiind în 
discuție lucrările unui reputat om de ştiinţă şi cunoscând că homo 
sapiens poate fi văzut şi într-o perspectivă etologică, aceste titluri au 
fost acceptate de comunitatea sociologică. 

Știința titlului. În afară de o „artă“, există şi o „ştiinţă“ a titlurilor, o 
serie de reguli acceptate şi practicate de comunitatea specialiştilor 
din domeniul socioumanului. Preluăm din Publication Manual of the 
American Psychological Association (1994, 7) recomandarea ca 
titlul să fie formulat în 10-12 cuvinte şi să conțină acei termeni care 
servesc la indexarea lucrării, la clasificarea ei. Cu mulţi ani în urmă, 
la Conferința naţională de psihologie (21-23 octombrie 1968), pre- 
zentam o comunicare cu titlul pe care astăzi nu l-aş recomanda 
studenților mei, ba l-aş da chiar ca exemplu de cum nu trebuie să fie 
formulat un titlu: Comportamentul ceremonial al unei populații 
aflate în proces de trecere de la munca agrară la cea industrială. 
Titlul este lung (17 cuvinte) şi nu ajută la indexarea articolului. 
Titlul Schimbare socială şi comportament ceremonial ar fi acoperit 
foarte bine conținutul comunicării şi ar fi facilitat indexarea după 
termenii-cheie „schimbare socială“ şi „comportament ceremonial“. 
Recurgând la adjoncție, la practica parantezei adiționale sau a 

subtitlului (de exemplu, 7recerea de la munca agrară la cea indus- 
trială a unor populaţii din zona Muscel), s-ar fi putut compensa 
caracterul laconic al titlului pe care îl propun acum, după treizeci de 
ani. Tocmai ca studenţii mei să fie scutiți de astfel de reveniri, după 
o perioadă atât de lungă, scriu aceste pagini. 

În întâlnirile cu absolvenţii sau cu doctoranzii de la sociologie le 
atrag atenția că titlul unei lucrări de licenţă sau al unei teze de 
doctorat nu reprezintă doar funda colorată a pachetului, care îşi are 
funcția ei estetică, ci conţine chiar esenţa lucrării, fapt pentru care îi 
îndemn să se gândească şi să se răzgândească de mai multe ori şi 
să-mi prezinte nu un singur titlu, ci o listă de titluri exacte, concise şi 
atractive, după toate regulile. Îi mai îndemn să ocolească titluri 
precum: Consideraţii generale asupra... Unele aspecte..., Obser- 
vaţii asupra.., Importanţa..., Câteva consideraţii..., Probleme ale..., 
Cercetări asupra..., întâlnite, uneori, chiar şi în revistele de spe- 
cialitate. Santiago Ramon y Cajal, căruia în 1906 i s-a acordat 
Premiul Nobel pentru contribuţiile sale la cunoaşterea sistemului 
nervos, afirma în Reguli şi sfaturi asupra cercetării ştiinţifice (1897) 
că astfel de titluri „par inventate în mod special pentru lene“ (Ramân 
y Cajal, 1897/1967, 143). Păcatul lor constă în lipsa de exactitate. În 
titlu trebuie arătat: ce aspecte, ce fel de consideraţii, în ce constă 
importanţa, ce probleme abordează studiul sau raportul de cercetare. 

Sunt de evitat redundanțele. Nu au nici un rost în titlu formulări 
ca Studiul fenomenelor de... sau Abordarea experimentală a... 
ş.a.m.d., după cum, în mod normal, în titlu nu ar trebui să apară 
termenii de „cercetare“, „metodă“ sau „rezultate“. Se înțelege de la 
sine că publicarea unui studiu se face pentru a fi comunicate rezul- 
tatele şi că pentru a ajunge la rezultate au fost aplicate diferite 
metode. Rezultatele studiului relaţiilor interpersonale într-o echipă 
de muncă folosind metoda observaţiei directe — iată un titlu într-ade- 
văr inacceptabil. 

Din „ştiinţa“ titlului face parte şi denumirea exactă a domeniului 
de care ne ocupăm în lucrările noastre. Vom intitula un manual sau 
un tratat pur şi simplu Sociologie, dacă prezintă sistematic şi 
complet domeniul. Nenumăraţi autori înscriu în titlul cărților lor 

denumirea ştiinţei pe care o slujesc şi lasă cititorilor privilegiul de a 
aprecia dacă se află în fața unui manual sau a unui tratat. Mi se pare 
corectă şi elegantă această practică (Schifirneţ, 1999). Din modestie 
(justificată sau nu, autentică sau falsă), ca urmare a unui spirit 
(auto)eritic foarte dezvoltat, fără îndoială pilduitor, unii autori 
formulează „titluri de protecție“: Elemente de sociologie (Gusti şi 
Herseni, 1942), Noţiuni elementare de sociologie (Szezepanski, 
1970/1972), Introducere în sociologie (Goodman, 1992/1998) şi 
altele asemănătoare. Alţi autori nu ezită să includă în titlu sintagma 
„tratat“: de exemplu, Tratat de sociologie, sub coordonarea lui 
Raymond Boudon (1992/1997). De multe ori, „titlul — denumire a 
domeniului“ este completat de un subtitlu care precizează concepția 
autorului (de exemplu, Sociologie. Teoria generală a vieţii sociale 
de Traian Herseni, 1982) sau delimitează unghiul de abordare (de 
exemplu, Psihologie socială. Aspecte contemporane, coord. Adrian 
Neculau, 1996). 

Lucrurile se complică puţin când domeniul de care ne ocupăm nu 
este suficient de structurat. Sub acelaşi titlu apar cărți ce tratează 
probleme diferite. În astfel de situaţii „titlurile — denumire a dome- 
niului“ impun precizările de care aminteam. De exemplu, Sociologie 
juridică. Ipoteze şi funcţii sociale ale dreptului de Dan Banciu 
(1995). Uneori, autorii preferă „titlurile explicite“: Logica cercetării 
de Karl R. Popper (1973/1981) sau Spre o paradigmă a gândirii 
sociologice de Cătălin Zamfir (1999). 

Multe lucrări (cărți, teze de doctorat sau lucrări de licenţă) vi- 
zează relațiile dintre două sau mai multe fenomene, procese şi enti- 
tăți sociale. Titlurile lor exprimă acest lucru: Psihologie şi societate 
de Ştefan Boncu (1999), Social Theory and Social Structure de S.A 
Barnett. (1988/1995), Adolescence et toxicomanie, sub coordonarea 
lui Gilles Ferreol (1999), şi altele. Când se analizează relațiile dintre 
trei variabile (fenomene sau procese), titlul lucrării este format din 
trei cuvinte (denumirea variabilelor): Nașiune, cultură, identitate de 
Grigore Georgiu (1997), Experiment, teorie, practică de P.L. Kapiţa 
(1977/1981), Stereotipuri, discriminare şi relaţii intergrupuri, sub 
coordonarea lui Richard Y. Bourhis şi Jacques-Philippe Leyens 


(1994/1997) etc. Nu puţine sunt cazurile când lucrări ştiinţifice 
prestigioase poartă titluri — să le numim aşa — „criptice“. Cine ar 
putea bănui, dacă nu ar cunoaşte preocupările autorului, că sub titlul 
Maimuţa goală (Morris, 1967/1991) se oferă publicului o excelentă 
lucrare de etologie umană? Titlurile criptice nu se recomandă pentru 
lucrările de licență şi pentru tezele de doctorat. Nici „titlurile- 
întrebare“ nu îşi au locul pe astfel de lucrări, nici chiar pe coperţile 
cărților. Titluri precum Racial/ly Separate or Together? (Pettigrew, 
1971), Sommes-nous tous de psychologues? (Leyens, 1983), Does 
America Need a Forign Policy? Toward a Diplomacy for the 21st 
Century (Kissinger, 2001) sunt o excepție în domeniul ştiinţelor 
socioumane. Cu subtitlul lucrărilor de licenţă, al tezelor de doctorat 
sau al monografiilor lucrurile stau altfel: nu numai că se acceptă 
interogaţiile, dar sunt chiar recomandabile. Mai ales în cazul titlu- 
rilor-denumire a ştiinţei sau domeniului de cunoaştere. Lucrării cu 
titlul Opinia publică i-am adăugat subtitlul-întrebare: Gândesc ma- 
sele despre ce şi cum vor elitele? (Chelcea, 2002b). Este un exemplu 
între atâtea altele. Titlurile-întrebare sunt mai adecvate pentru 
articolele ştiinţifice: Does Television Violence Cause Aggresion? 
(Eron et al., 1972), Exerciţii structurate în dinamica grupurilor: 
pentru ce? (de Visscher, 1998), Putem să ne ocupăm de libertate, 
demnitate, dreptate? (Amerio, 1999). Totuşi, astfel de titluri se 
regăsesc cel mai frecvent în revistele de informare ştiinţifică adresate 
publicului larg: Succesul — un ţel al fiecăruia? (Luca, 1999), Vârsta 
adultă — involuţie sau progres? (Stănculescu, 1998), Ce aşteaptă 
tinerii de la muncă? (Bălaşa, 1997). Exemplele s-ar putea multi- 
plica. Cititorul va putea el însuşi analiza titlurile lucrărilor altora, 
dobândind astfel arta şi ştiinţa „împachetării“ propriei „opere“. 


Tradutore-tradittore. Voi încheia discuţia despre arta şi ştiinţa titlu- 
rilor cu câteva remarci despre traducerea în limba română a lucrărilor 
apărute în editurile din străinătate şi a titlurilor acestora. Elisabeta 
Stănciulescu (1998, 9) lansează un S.0.S. în legătură cu traducerile 
în limba română şi identifică trei tipuri de traducători (traducătorul 
şcolar, traducătorul-literar, traducătorul-tehnician/academist), fără a 

mai lua în considerare „traducătorul lăutar“, care se conduce „după 
ureche“. 

În ceea ce priveşte titlurile ce ni se oferă în traducere aş mai iden- 
tifica un tip: „traducătorul-comerciant“, care nu urmăreşte decât să 
se vândă cartea. Pentru aceasta nu se sfieşte să pocească titlurile 
operelor clasice. Le Suicide, etude de sociologie de Emile Durkheim 
a fost tradusă, într-o editură prestigioasă de altfel, sub titlul voit 
comercial Despre sinucidere (1993), fără a mai preciza că este vorba 
de un studiu sociologic; Personality Investigations de Hans J]. Ey- 
senck şi Michael Eysenck s-a transformat, prin traducere, în Desci- 
frarea comportamentului uman (1998), deşi toată lumea ştie că per- 
sonalitatea nu se confundă cu comportamentul. lată încă un exemplu 
de trădare a spiritului unei cărți chiar din titlu: lucrarea Designing 
Social Inquiry. Scientific Inference in Oualitative Research de Gary 
King, Robert Keohane şi Sidney Verba (1994) a apărut cu titlul vădit 
commercial Fundamentele cercetării sociale (2000), nu cu un titlu 
apropiat de cel original (Proiectarea cercetării sociale. Inferența 
ştiinţifică în cercetarea calitativă). În versiunea românească a fost 
suprimat subtitlul, care ar fi lămurit intenţia celor trei autori, pro- 
fesori la Universitatea Harvard şi la Universitatea Duke (SUA). 

Uneori se adaugă subtitluri comerciale dubioase. Lucrarea lui 
Jean-Claude Kaufmann Corps de femmes, regards d'hommes a 
primit în versiunea românească subtitlul Sociologia sânilor goi 
(1998). Alteori, se renunţă la titlurile foarte lămuritoare. Subtitlul 
lucrării lui Oscar Lewis The Children of Sânchez — Autobiography of 
a Mexican Family — în traducerea românească din 1978 a dispărut 
pur şi simplu. Nu mai amintesc de practica omiterii cu bună ştiinţă a 
datei de apariţie a ediţiei princeps, pentru a se lăsa impresia că s-a 
tradus o lucrare de ultimă oră, sau de tertipul menționării doar a 
ediției după care s-a făcut traducerea, fără a se preciza a câta ediție 
este, dacă este o ediție revizuită sau adăugită. Chiar Come si fa una 
tesi di laurea a lui Umberto Eco, în care se discută mult depre modul 
corect de citare a cărţilor, a apărut fără a se indica data primei ediții 
şi localitatea (Milano) unde îşi are sediul Editura Bompiani. „Este 
groaznic a spune unde a fost publicată o carte şi a nu spune de către 

cine“ — apreciază autorul (Eco, 1977/2000, 73). La fel de descali- 
ficant este şi a spune „de către cine“ (editura), nu şi „unde“ (locul de 
apariţie, localitatea). S-a adăugat şi un titlu neinspirat cărții lui Eco: 
Disciplinele umaniste. Astfel de practici îndreptăţesc sintagma tra- 
dutore-tradittore. 

Ce se poate face pentru nu fi acuzați de trădare? O cale foarte la 
îndemâna cercetătorilor ar fi ca în lista bibliografică, după traducere, 
între paranteze, să transcrie titlul original al lucrărilor apărute în 
limbi străine. În cazul semnalat mai sus, corect ar fi ca în lista biblio- 
grafică să fie trecut între paranteze titlul original: 


Eco, Umberto. (2000). Cum se face o teză de licență. Disciplinele uma- 
niste. Bucureşti: Editura Pontica (Come si fa una tesi di laurea. Milano: 
Bompiani, 1977). 


Recunosc deschis că nu am întâlnit în multe lucrări menționarea, 
alături de traducere, şi a titlului original. Nici eu nu am procedat 
altfel. Îi îndem, totuşi, pe studenţii mei să încerce, poate că astfel se 
instituie o tradiție în redactarea tezelor de doctorat şi a lucrărilor de 
licenţă. Orice tradiţie a fost la început o inovație... 


Autori şi instituţii. Deşi nu face parte din titlul raportului de cerce- 
tare, al articolelor sau al cărţilor, mă opresc puţin şi la numele auto- 
rului/autorilor şi ale instituţiilor unde aceştia lucrează. 

Dedesubtul titlului trebuie să fie scrise prenumele, inițiala şi 
numele autorului sau ale autorilor. Este greşit ca aici să fie specificat 
numele întreg al autorului şi în text sau în bibliografie să fie omis 
prenumele sau să dispară inițiala prenumelui tatălui. De unde să ştie 
cititorul, de exemplu, că Michael Eysenck este fiul lui Hans Ey- 
senck, dacă nu se dă numele complet al nici unuia din cei doi autori? 
Şi apoi Hans J. Eysenck este unul şi acelaşi cu Hans Eysenck şi cu 
Hans Jiirgen Eysenck, psiholog englez de origine germană, născut în 
1916 la Berlin? Menţionarea corectă a numelui autorului/autorilor 
rezolvă astfel de probleme şi ajută la indexarea lucrărilor. Probabil 
din prea mare grabă, în unele lucrări de licenţă sau în teze de doc- 
torat, ca şi în cărți (îndoielnice) tipărite, se aruncă puzderie de nume 

de autori, adăugându-se — în cel mai fericit caz — doar inițiala pre- 
numelui. Este păgubitor pentru cititor. Dacă vrem să-l ajutăm să 
găsească rapid lucrarea la care ne referim, este necesar să men- 
ționăm şi prenumele alături de nume. Sunt unii autori care şi-au pu- 
blicat lucrările trecând pe copertă doar numele şi inițiala prenumelui 
sau a prenumelor. De exemplu, V.O. Key, Jr. (1961). Trecem numele 
lor aşa cum a intrat în conştiinţa cititorilor. 

În legătură cu cele spuse până acum, aş remarca şi faptul că mai 
recent, pe plan mondial, s-a impus practica de a nu se mai menționa, 
alături de numele autorului, gradele didactice (sau militare), titlurile 
academice sau specialitatea acestuia. Astfel de informaţii, foarte 
utile altminteri, vor fi incluse separat într-o casetă pe coperta a patra 
sau pe o pagină nenumerotată, înaintea prefeţei şi a cuprinsului, în 
cazul cărţilor. 

Şi numele instituţiei la care este afiliat autorul oferă informaţii 
folositoare. În unele ţări, în Japonia de exemplu, firma unde lucrează 
conferă persoanelor un prestigiu mai mare chiar decât profesia pe 
care o au. Fără a exagera, trebuie să recunoaştem că nu prezintă 
aceleaşi garanții ştiinţifice un practician şi un cercetător ştiinţific, un 
profesor de la un colegiu nou înfiinţat şi un profesor de la o uni- 
versitate cu tradiție. Este bine, deci, să se cunoască instituția unde 
funcționează autorii, cu denumirea ei întreagă (de exemplu, Institutul 
pentru Cercetarea Calităţii Vieţii, nu ICCV). 

Cum procedăm când unul dintre autori nu este încadrat (sau nu 
mai este încadrat) în nici o instituție sau când lucrează în mai multe 
instituţii prin cumul? În primul caz, regula empirică cere să fie men- 
ționat, sub numele autorului, numele oraşului şi al ţării în care tră- 
ieşte. În al doilea caz, aceeaşi practică a impus regula de a se trece 
cel mult două instituţii, dacă în realizarea studiului au oferit auto- 
rului sprijin egal. Este recomandabil, totuşi, să se renunţe la instituția 
mai puţin prestigioasă. 


Capitolul 2 


Norme de redactare 


Îndemnul de „a redacta cu gândul la cititor“ nu îi ajută prea mult pe 
cei care fac primii paşi în cercetarea ştiinţifică. Sigur, este esenţial să 
nu confundăm adresa: să scriem într-o revistă academică, destinată 
colegilor de breaslă, aşa cum ne-am adresa unui public larg, într-o 
revistă de popularizare. Anselm L. Strauss (1992, 6) — citat de Jean- 
Claude Kaufmann (1996/1998, 292) — remarcă: „Pur şi simplu, cele 
două tipuri de public nu poartă aceiaşi ochelari“. Chiar persoanele 
cultivate, dar cu o altă specializare decât în domeniul ştiinţelor so- 
cioumane, nu vor înţelege foarte bine nici terminologia din domeniu 
şi nici nu vor putea aprecia, aşa cum se cuvine, argumentaţia, 
rigoarea prelucrărilor statistice, valoarea datelor dintr-o cercetare de 
teren. Publicul larg nu va citi cu aceeaşi atenție ca specialiştii din 
ştiinţele socioumane un raport de cercetare. Probabil, va fi captat de 
faptele concrete şi de descrierea unor situații excentrice sau exotice. 
În cel mai bun caz, va răsfoi raportul de cercetare, nu îl va studia — 
aşa cum ne aşteptăm să o facă profesioniștii domeniului şi membrii 
comisiilor la examenul de licenţă sau la susținerea tezei de doctorat, 
ca să nu mai vorbim de responsabilitatea colegiilor de redacție când 
decid acceptarea sau respingerea unei lucrări. 

În cele ce urmează voi descrie cerinţele redactării unui raport de 
cercetare şi exigenţele pregătirii studiilor pentru publicare în 
revistele de specialitate din ţară şi din străinătate, precum şi normele 
prezentării manuscriselor la editurile specializate. 

Încă din 1928, când în SUA apăreau doar patru publicaţii de spe- 
cialitate, editorii revistelor de psihologie şi antropologie au propus o 
procedură standard de pregătire a manuscriselor, care în timp a 
condus la alcătuirea unui manual cu reguli precise pentru prezen- 
tarea studiilor ştiinţifice. Publication Manual of the American Psy- 
chological Association — căci despre el este vorba — a apărut într-o 
primă formă în 1952. Cu completările ulterioare, acest manual 
constituie un ghid excelent nu numai pentru psihologi, ci şi pentru 
toți profesioniştii din domeniul ştiinţelor socioumane. Pe baza lui, 
Marc A. Provost, Michel Alain, Yvan Leroux şi Yvan Lussier 
(1993/1997) de la Universite du Quebec ă Trois-Rivicres au pus la 
punct un Guide de presentation d'un rapport de recherche, aflat deja 
la a treia ediţie. În introducere se arată că normele oficiale ale 
American Psychological Association (APA, 1994) trebuie adaptate, 
pentru a se respecta particularitățile limbii franceze. Este ceea ce am 
urmărit să fac şi eu în textul de față, fireşte, cu referire la limba 
română. Operația mi se pare cu atât mai necesară cu cât în prezent în 
textele de specialitate româneşti sunt puse în circulație expresii 
englezeşti, uneori, greşit utilizate sau pentru care există echivalenţe 
în limba română. 

Se acceptă cvasiunanim ca organizarea materialului pentru publi- 
care să urmeze o schemă-standard (vezi Traxel, 1974, 439; Singleton 
et al., 1988, 437); 

e O introducere, în care se prezintă stadiul de cunoaştere a 

problemei investigate. 

e Trecerea în revistă a literaturii de specialitate cu referire la 
tema cercetată. 

e Descrierea design-ului şi a modului de desfăşurare a investi- 
gaţiei, incluzând toate informațiile utile pentru verificarea 
rezultatelor printr-o nouă cercetare. 

e Prezentarea datelor, a metodelor care au condus la rezultatele 
studiului. 

e O discuţie asupra datelor relevante în cercetare, interpretarea 
teoretică a rezultatelor. 

În Anexa A propun un mod de prezentare a lucrărilor de licență 
şi a tezelor de doctorat, fără a pretinde că ofer un panaceu. Aceeaşi 
remarcă trebuie făcută şi în legătură cu modul de prezentare a căr- 
ților, a monografiilor din domeniul ştiinţelor socioumane. Precizez 
că am avut în vedere mai ales cercetările realizate într-o perspectivă 
cantitativistă. Cei interesați de redactarea rapoartelor de cercetare 
calitativă găsesc în Metodologia cercetării calitative de Adriana 
Băban (2002, 30-38) o serie de informaţii utile. 


Rezumatul 


Deşi se scrie ultimul, rezumatul, ca plasare în textul unui articol 
ştiinţific, precede studiul propriu-zis. În lucrările de diplomă sau de 
doctorat nu se obişnuieşte prezentarea unui rezumat. Rezumatul este 
un text scurt despre conţinutul articolului ştiinţific sau al raportului 
de cercetare. Ca şi titlul, rezumatul oferă informaţii despre studiu şi 
serveşte la indexarea lucrării, ca şi la arhivarea datelor. Mulţi cititori 
decid pe baza rezumatului dacă merită să citească în continuare 
articolul. Ar fi dezavantajos ca pentru un rezumat scris în grabă să 
nu fie citit un studiu interesant. 

Un bun rezumat trebuie să fie exact, redactat cu atenție deosebită, 
acurat, să reflecte corect conţinutul studiului, să nu includă infor- 
maţii care nu se regăsesc în text. Deşi concis, rezumatul trebuie să 
fie suficient de cuprinzător (engl. self-contained), conţinând termenii 
necesari indexării, tezele, rezultatele, concluziile şi implicaţiile cele 
mai relevante ale studiului. Scris cu claritate, la diateza activă şi 
folosind verbele la timpul prezent (verbele la timpul trecut se vor 
utiliza numai la descrierea modului de manipulare a variabilelor), 
rezumatul trebuie să se distingă prin coerenţă şi lizibilitate. Publi- 
cation Manual (1994, 9) fixează lungimea unui rezumat pentru un 
studiu la 960 de semne tipografice (inclusiv spaţiile albe), ceea ce ar 
însemna aproximativ 120 de cuvinte. Pentru rezumatul unui raport 

de cercetare empirică se prevăd 100-120 de cuvinte, iar pentru un 
articol teoretic 75-100 de cuvinte. Rezumatul unei cercetări empirice 
trebuie să conţină referiri la: problema sau tema investigată, 
populaţia chestionată (număr, vârstă, sex, profesie ş.a.), metodele 
utilizate, datele obţinute, concluziile şi implicațiile sau aplicațiile 
care decurg. Rezumatul studiilor pregătite pentru tipar va fi scris fără 
alineate şi va fi plasat pe centrul paginii, imediat sub titlu. De cele 
mai multe ori, în revistele de specialitate rezumatul studiilor este pus 
în evidență prin mărimea sau tipul literei (engl. îypeface); interli- 
nierea trebuie să fie la un rând (spaţiul dintre rânduri este de 
mărimea literei folosite) sau textul poate fi încadrat într-o coloană 
mai îngustă. Folosirea laolaltă a tuturor acestor modalități de distin- 
gere a rezumatului de restul textului nu se justifică. 

Pentru tezele de doctorat şi lucrările de licenţă, se recomandă un 
rezumat mai cuprinzător (aproximativ două pagini, circa 500 de 
cuvinte), care să cuprindă: a) problematica studiului; b) obiectivele 
sau ipotezele; c) metodologia; d) rezultatele; e) principalele con- 
cluzii ale studiului (Provost, 1993/1997, 40). 


Introducerea 


Orice studiu este firesc să înceapă cu o introducere, în care se pre- 
zintă tema de cercetare şi se descrie pe scurt strategia de investigare. 
„Introducerea permite să se situeze problematica studiului în inte- 
riorul domeniului sau al câmpului disciplinei. Fa trebuie să precizeze 
aspectele care diferențiază cercetarea de alte studii existente, ele- 
mentele de originalitate, ca şi obiectivele cercetării“ (Provost er a/., 
1993/1997, 43). Această parte a raportului de cercetare sau a stu- 
diului, pentru că este uşor identificabilă prin poziția sa la începutul 
studiului, nu necesită să fie intitulată. Uneori, autorii îi pun titlul 
simplu Introducere sau imaginează un titlu voit acroşant. Este o 
chestiune de opțiune, în nici un caz o greşeală. O bună introducere 
trebuie să răspundă mai multor întrebări: 


e Care este problema studiată? 

e Care sunt ipotezele referitoare la această problemă? 

e Ce implicaţii teoretice are studiul realizat şi cum va influența 
el cunoaşterea în domeniu? 

e Care sunt enunţurile testate şi cum au fost derivate conclu- 
ziile? 


Apelul la o vorbă de spirit, la un aforism sau o butadă dă relief 
introducerii. De exemplu, analizând relația dintre măsurare şi socie- 
tate, invocarea lui Mihai Eminescu ar putea stâmi curiozitatea 
cititorilor: 


„Dacă cifrele nu guvernează lumea, ele arată cel puţin cum este ea gu- 
vernată“ — spunea Mihai Eminescu. Parafrazând, vom afirma şi noi: 
„Dacă sondajele de opinie publică nu guvernează, ele ne arată totuşi 
cum este guvernată țara“. 


În introducerea unui capitol tratând despre evoluţia structurii 
creierului uman, paradoxal intitulat Trecutul este prezent, expreşe- 
dintele Asociaţiei Americane de Sociologie, Douglas S. Massey 
(2002, 15), face trimitere la o replică din Requiem for a Nun de 
William Faulkner, piesă de teatru jucată în 1956 la Paris în regia lui 
Albert Camus: „Trecutul nu moare niciodată. El nu este chiar trecut“ 
(Actul 1, Scena 3). Dincolo de profunzimea tezei, exprimarea ei — 
trebuie să recunoaştem — este sclipitoare. 


Literatura consultată 


În legătură cu problema cercetată, literatura consultată exprimă 
măsura documentării. Chiar dacă astăzi este relativ uşor să se obțină 
prin Internet liste cvasicomplete cu lucrări care tratează problema de 
studiu, chiar dacă informatizarea bibliotecilor face mai uşoară acti- 
vitatea de documentare, trecerea în revistă a literaturii de specialitate 

nu constituie deloc o operație mecanică, de înşiruire cronologică a 
unor titluri de cărţi şi a unor nume de autori. Prioritară mi se pare a fi 
selecţia contribuţiilor: a pune pe acelaşi plan, în acelaşi rând autorii 
clasici cu cei obscuri este nu numai o impietate la adresa primilor, 
dar şi semnul evident al superficialității. 

„Înainte de a descrie contribuţia noastră personală asupra temei 
studiate — ne atrage atenţia Santiago Ramân y Cajal — trebuie să se 
descrie pe scurt istoricul chestiunii, fie pentru a semnala punctul de 
plecare, fie pentru a da tributul de dreptate cuvenit cercetătorilor care 
ne-au precedat, netezind calea cercetărilor noastre“ (1897/1967, 
144). Şi „nobilul şi generosul om care a făcut pentru Spania ştiin- 
țifică ceea ce au făcut Cervantes în literatură, Velasquez şi Murrillo 
în pictură“ — conform aprecierii lui Gheorghe Marinescu — continuă: 
„Dacă din dragoste pentru concizie sau chiar din cauza lenei tânărul 
investigator tinde să omită date sau omite să citeze pe alții, să nu uite 
că şi ceilalți îl vor răsplăti cu aceeaşi monedă, trecând în mod inten- 
ționat sub tăcere lucrările sale“ (Ramân y Cajal, 1897/1967, 144). 

Chris Hart (1998, 219), pledând pentru descătuşarea imaginaţiei 
în cercetările din ştiinţele sociale, propune o listă cu imperativele 
trecerii în revistă a literaturii de specialitate: 

e Să identificăm şi să discutăm studiile cele mai relevante în 

legătură cu tema ce ne preocupă. 

e Să includem cât mai multe materiale moderne, de ultimă oră. 

e Să acordăm atenţie detaliilor, cum ar fi transcrierea numelor 

proprii. 

e Să încercăm să fim reflexivi, să examinăm bias-urile noastre 

şi să le clarificăm. 

e Să evaluăm critic materialele consultate şi să arătăm cum le-am 

analizat. 

e Să dăm citate şi exemple pentru a justifica evaluările şi 

analizele făcute. 

e Să fim analitici, evaluativi şi critici față de literatura consul- 

tată. 

e Să orientăm informaţiile obținute prin trecerea în revistă a 

literaturii de specialitate. 

e Să facem lizibilă trecerea în revistă a literaturii prin claritate 
şi coerență, procedând sistematic. 


În acelaşi timp, Chris Hart atrage atenţia asupra a ceea ce nu tre- 
buie să facem: 

e Să omitem lucrările clasice sau relevante din domeniu. 

e Să discutăm lucrări depăşite, vechi, neactuale. 

e Să scriem incorect numele autorilor sau să greşim datele 
bibliografice. 

e Săutilizăm termeni afectogeni sau concepte fără a le defini. 

e Să facem apel la termenii din jargon şi la un limbaj discrimi- 
natoriu pentru a justifica puncte de vedere limitate. 

e Să înşirăm idei, fără să le comentăm: o listă nu echivalează cu 
trecerea în revistă a literaturii problemei. 

e Să acceptăm orice punct de vedere sau credinţă ce se regă- 
seşte în literatura consultată. 

e Să descriem doar conţinutul lucrărilor citite, fără a-l evalua. 

e Să includem informaţii necontrolate, inexacte. 

e Să transcriem incorect termenii, în special paronimele. 

e Săutilizăm un limbaj pretenţios. 


Ca să mă conformez regulilor formulate de Chris Hart, apreciez 
ca fiind foarte valoros ghidul propus: recomandările şi interdicțiile 
sistematizate nu epuizează însă problema trecerii în revistă a litera- 
turii de specialitate. De exemplu, prioritățile, proporţiile şi modali- 
tăţile concrete. Despre acestea ghidul în cauză nu ne spune nimic. 

Raportul clasic-modern îi desparte pe cercetătorii ştiinţifici în două 
tipuri: „cercetători ai ultimei cărți“ şi „cercetători ai cărților funda- 
mentale“. În timp ce primii iscodesc apariţia cărților noi şi pândesc 
moda, ceilalți rămân încremeniți în preajma clasicilor. Să evităm a 
ne încadra în oricare din aceste tipuri extreme: est modus in rebus. 
Să acordăm prioritate noului, dar să nu ignorăm fundamentele. 

Cât priveşte modalitatea concretă de documentare, trebuie să avem 
în vedere logica descoperirii şi, corespunzător, figura compozită a 

cercetătorului ştiinţific: jumătate vulpe, jumătate arici. „Cercetă- 
torul-vulpe, pe măsură ce descrie, îl vedem urmând, scrutător şi 
agresiv ca o vulpe, pistele numeroase ale geografiei sociale. El 
combină faptele şi noțiunile disparate, jonglează cu metodele abil şi 
fără reticențe. Nimic nu-i stă în cale dacă cercetările sale îi permit să 
avanseze. Ca şi în cazul artistului, calităţile operei sunt mai impor- 
tante decât respectarea regulilor artei. Cercetătorul-arici intră în 
acţiune când este vorba de a explica rezultatele obținute. Ca arici, el 
se strânge, ameninţă cu ţepii, refuză tot ceea ce neagă sau contrazice 
propria viziune. El examinează aceste rezultate în interiorul unei 
discipline şi, plecând de la o singură cauză, caută cheia tuturor 
enigmelor““ (Moscovici, 1988, 8-9, apud Seca, 1999, 45). Cele două 
fațete ale cercetătorului se văd şi în felul în care este trecută în 
revistă literatura de specialitate. Jpse dixiț, pare a susține cercetă- 
torul-arici; nihil praeter naturam perpetuum, ne avertizează cercetă- 
torul-vulpe. Serge Moscovici crede că „ariciul“ are ultimul cuvânt. 
Acest lucru este indubitabil în cadrul ştiinţei normale. Revoluțiile în 
ştiinţă — cum numea Thomas S. Kuhn (1962/1976) tensiunea schim- 
bării paradigmelor — îl favorizează însă pe cercetătorul-vulpe. 

S-ar mai putea aduce în discuţie şi o altă tipologie. Există „cer- 
cetători-ţânţar“ şi „cercetători-lipitoare“. Poate că unii dintre colegii 
mei se vor supăra, dar nu mi se pare mai nobilă analogia cu vulpea 
decât cu lipitoarea. În medicina populară folosirea Lipitorilor a salvat 
vieți... Şi lipitorile, şi țânțarii sug sânge; țânțari se satură rapid, 
lipitorile nu. Şi printre cercetători se întâlnesc persoane, foarte 
onorabile de altfel, care nu stăruiesc prea mult asupra unei teme. 
Spun ce au de spus şi rapid abordează o temă nouă, sunt atraşi de o 
altă problemă. La polul opus se situează cercetătorii care nu se 
dezlipesc de tema lor de cercetare ani şi ani de zile, uneori toată 
viaţa. Şansa lor de a rămâne în istoria ştiinţei pe care au slujit-o este 
mult mai mare. Gândindu-mă la drumul meu în ştiinţă, mă văd mai 
degrabă țânţar decât lipitoare... 

Dar cum se fac trimiterile bibliografice, ce reguli de citare a lucră- 
rilor trebuie respectate? Apelez, în continuare, la recomandările din 
Publication Manual (1994, 168-174). Există mai multe modalităţi de 

a face referinţe bibliografice, cercetătorul având libertatea de a alege 
între: 
e Inserarea numelui autorului/autorilor în narațiune şi între pa- 
ranteze a anului de apariție a lucrării la care se face trimitere. 


Emile Durkheim (1895) consideră că faptele sociale trebuie tratate ca 
lucruri. 


e Includerea între paranteze rotunde atât a numelui, cât şi a 
anului de apariţie a lucrării. 


Aşa cum s-a afirmat, faptele sociale trebuie tratate ca lucruri (Durkheim, 
1895). 


e Mai rar, se utilizează şi formula includerii în narațiune atât a 
numelui autorului, cât şi a anului ediției princeps, renunțân- 
du-se la paranteze. 


Încă în 1895, Emile Durkheim a cerut ca faptele sociale să fie tratate ca 
lucruri. 


Se recomandă menţionarea doar a numelui autorului, fără men- 
ționarea prenumelui sau a altor determinări (de exemplu, Jr.). În 
textul de faţă nu am ținut seama de această recomandare şi, consi- 
derând că repetitio est mater studiorum, am trecut insistent numele, 
prenumele, inițiala şi, după caz, sufixul Jr., când am renunţat la 
paranteze sau când am inclus între paranteze doar anul lucrării. Dată 
fiind finalitatea didactică a discursului, nu cred că am greşit sau nu 
am greşit prea mult. 

e Când trimiterea bibliografică se face la o anumită parte a lu- 
crării, acest lucru este marcat prin notarea capitolului, a pa- 
ginii sau a paginilor imediat după anul de apariţie a lucrării 
consultate, având grijă ca în lista bibliografică de la sfârşitul 
volumului să menționăm şi anul apariției primei ediții. 

Întrebându-se ce este un fapt social, Emile Durkheim (1985/1974, cap. 1) 
răspunde: un fapt social are ca note definitorii constrângerea externă şi 
existenţa lui independent de formele individuale pe care le îmbracă. 


e Dacă nu se sintetizează textul autorului sau dacă este para- 
frazat, atunci se extrage un pasaj foarte semnificativ din lu- 
crare şi se include între ghilimele. 


În concepţia fondatorului sociologiei franceze, sociologia are ca do- 
meniu studiul faptelor sociale, iar „Un fapt social se recunoaşte după 
puterea de constrângere externă pe care o exercită sau e în stare să o 
exercite asupra indivizilor“ (Durkheim, 1895/1974, 65). 


e Când citatul, în lucrarea originală, acoperă două pagini (sfâr- 
şitul uneia şi începutul următoarei) sau când menţionăm un 
studiu dintr-o revistă, specificăm acest lucru prin trecerea nu- 
mărului respectivelor pagini, precedate de [pp.]. 


„A trata fenomenele sociale ca lucruri înseamnă a le trata în calitatea lor 
de date, alcătuind punctul de plecare al ştiinţei“ (Durkheim, 1974, pp. 
79-80). 


Atenţie, să nu uităm faptul că un citat nu trebuie să depăşească 
28 de rânduri de text, adică o pagină, şi că pe o pagină din manuscris 
se recomandă să nu fie date mai mult de două-trei citate scurte 
(Miguel, 1997, 137). Se recomandă ca citatele care depăşesc 40 de 
cuvinte să fie inserate în text fără a fi marcate cu ghilimele, dar la un 
singur rând, păstrându-se un spaţiu de mărimea alineatului la dreapta 
şi la stânga citatului. 


Textul se prezintă ca o succesiune de părți. Fiecare parte conține o 
singură idee principală, pe care o prezintă, o detaliază, o analizează, o 
dezbate, o exemplifică. Autorul trebuie să stabilească legături între părți, 
astfel încât textul să capete complexitate, continuitate, ritm alert, să 
ofere surprize la lectură, să-l facă pe cititor să vadă frumuseţea textului. 
Textul trebuie organizat în funcţie de ideile pe care autorul doreşte să le 
transmită şi pentru care şi-a făcut un plan într-o etapă anterioară. El 
trebuie să se oprească la un număr optim de idei principale şi secundare 
(în funcție de complexitatea subiectului, de spaţiul avut la dispoziţie, de 

public, de importanţa problemei, de tactica adoptată pentru a convinge 
publicul). Trebuie să le selecteze pe cele cu adevărat relevante, 
importante pentru tema pusă în discuţie. Aceste idei trebuie amalgamate 
într-un text personal, nu prezentate aşa cum au fost întâlnite în sursele 
bibliografice. (Șerbănescu, 2000/2001, 178). 


Citatele foarte extinse, care se apropie de limita maximă de o 
pagină, lasă impresia că autorul nu a stăruit asupra textului, că nu a 
reuşit sau nu şi-a propus să desprindă ideea din cuvinte. În lucrările 
de licenţă şi în tezele de doctorat, citatele care depăşesc 28 de 
rânduri este bine să fie prezentate în „casetă“ (engl. box). Casetele 
vor fi reunite într-un adaos la lucrare, numit „apendice“ (lat. 
appendix). Nu ar trebui admise disertații cu casete dispuse în textul 
propriu-zis. Ele lasă impresia unui colaj. În lucrările destinate tipa- 
rului, casetele pot fi dispuse în interiorul capitolelor, marcându-se 
faptul că nu aparţin autorului. Vor fi, aşadar, încadrate în chenar, 
scrise cu corp de literă mai mic sau pe mai multe coloane decât 
textul original. Casetele vor avea titlu şi vor fi numerotate. Se va 
alcătui o „listă a casetelor“ (engl. /ist of boxes), ce se va insera după 
„cuprins“ şi, eventual, după „lista tabelelor“ şi „lista figurilor“. 

În legătură cu lungimea unui citat, Mircea Eliade (1958/2002, 4) 
spunea: „Un citat preţuieşte (în conştiinţa cititorului) în măsura în 
care este scurt, dens, strălucitor. O pagină întreagă citată anulează 
această imagine“. Se întâmplă, uneori, că ideile la care vrem să 
facem referiri sunt plasate în diverse locuri într-o lucrare: folosim 
atunci indicaţia bibliografică pass. = passim. Alteori, ideea apare la 
o anumită pagină, iar dezvoltarea ei se face pe mai multe pagini. 
Indicăm acest lucru prin menţionarea paginii şi a abrevierii urm. = 
următoarele. 


e O lucrare citată poate avea mai mulți autori. Când sunt doi 
autori, fără excepție menționăm numele amândurora. Dacă 
lucrarea citată are până la şase autori, regula prevede ca prima 
dată să fie scrise numele tuturor, iar în celelalte citări să se 
menționeze numele primului autor, urmat de abrevierea şi 
alții = et al. sau şi colab. = şi colaboratorii. 

Interethnic Relations in Romania. Sociological Diagnosis and Evalua- 
tions of Tendencies (Abraham, Bădescu şi Chelcea, 1995) reprezintă o 
primă încercare de analiză şi diagnoză... 


Este de remarcat faptul că între ultimul şi penultimul autor se 
introduce conjuncția [şi]. 


Dorel Abraham et al. (1995), analizând relaţiile interetnice din România... 


e Multe lucrări tipărite au coordonatori. Specificarea acestui 
lucru se face prin menţionarea după numele lor, între paran- 
teze, a calităţii (coord.), (ed.) sau când sunt mai mulți (eds.). 
Dacă grupul de autori depăşeşte numărul de şase, în text nu 
vor fi trecute toate numele, ci doar numele primului autor, 
urmat de abrevierea „şi alţii“ sau er alii (prescurtat, ed a1.). În 
lista bibliografică se recomandă însă menţionarea tuturor 
celor care au contribuit la realizarea studiului, pentru ca 
numele lor să poată fi incluse în indexul de nume. 

e În redactarea studiului facem uneori trimiteri la institute de 
cercetare, la organizații guvernamentale sau internaționale. 
Prima oară când cităm trecem denumirea instituţiei, pentru ca 
în citările ulterioare să folosim doar inițialele. 

e Se întâmplă, ce-i drept rar, ca textul pe care-l cităm să aibă un 
autor anonim: arătăm aceasta prin cuvântul „anonim“, după 
care facem datarea. 

e Întâlnim şi situaţii în care unul şi acelaşi autor a abordat 
aceeaşi temă la care vrem să ne referim în mai multe lucrări, 
apărute în ani diferiți. După numele autorului în paranteză 
trecem, în ordine cronologică, anii de apariţie a respectivelor 
contribuții. 


Într-o serie de lucrări, Septimiu Chelcea (1975, 1982, 1986, 1998) a abor- 
dat diferite probleme de metodologie a cercetării sociologice empirice. 


e Dacă aceeaşi temă a fost abordată de mai mulţi autori, dar la 
anumite intervale, îi includem într-o singură paranteză, 

ordonându-i alfabetic, menționând, după numele fiecăruia, 
anul publicării volumului pe care îl avem în vedere. 


Ipoteza „sâmburelui de adevăr“ al stereotipurilor a fost verificată în 
numeroase cercetări (Abate şi Berrien, 1967; Mackie, 1973; McCauley 
şi Stitt, 1978; Schumab, 1966). 


Personal, consider că ordonarea cronologică a contribuţiilor este 
mai relevantă decât ordinea alfabetică a numelui autorilor. Nu îi 
îndemn pe studenţi să-mi împărtăşească preferința, ci să evalueze ce 
ajută cel mai mult la lămurirea problemei de studiu: anterioritatea 
cercetărilor sau înşiruirea alfabetică a numelor autorilor? 


e Ar mai fi de spus în legătură cu modul în care se fac trimi- 
terile bibliografice că pentru lucrările a căror dată de publi- 
care nu este cunoscută se menţionează după titlu (f-a.), ceea 
ce înseamnă „fără an“, echivalent în limba engleză n.d. = no 
date. 

e Pentru scrierile din antichitate care nu se pot data se va 
menționa anul traducerii sau versiunii utilizate. 


În Scrisori către Luciliu, filosoful stoic roman Lucius Annaeus Seneca 
(1967, 243-250) schiţează teoria comportamentului prosocial. 


e Când se cunoaşte anul scrierii lucrărilor antice, se recomandă 
menționarea lui. 


În Scrisori către Luciliu, filosoful stoic roman Lucius Annaeus Seneca 
(58 e.n./1967, 243-250) schiţează teoria comportamentului prosocial. 


e Acelaşi lucru este bine să îl precizăm ori de câte ori folosim 
traduceri sau alte ediții decât ediția princeps: 


Evoluţia anchetelor sociale în Marea Britanie este prezentată de C.A. 
Moser (1958/1967, cap. 2). 


e Trimiterile bibliografice la scrierile sfinte (Biblia, Coranul 
ş.a.), ca şi la unele lucrări clasice care au o numerotare 

sistematică invariabilă în toate edițiile, vor cuprinde titlul, 
numărul capitolului şi al versetului sau al paragrafului, fără a 
se mai indica şi pagina. 

e Uncori, dintr-un motiv sau altul, nu avem acces la o lucrare 
de referință. O găsim citată sau descoperim un citat din ea 
într-o altă lucrare a altui autor. Riguros şi moral în acelaşi 
timp este să recunoaştem că folosim o informaţie „de mâna a 
doua“, menţionând după numele autorului: „citat de“, „după“ 
sau apud şi notând din ce lucrare am preluat citatul. În lista 
bibliografică vom trece însă ambele lucrări. 


Auguste Comte (1824, 500) — apud Paul Foulquic şi Raymond Saint- 
Jean (1962, 492) — atrăgea atenţia că „nu există o separare absolută între 
observaţie şi raționament“. 


În legătură cu sursele de primă mână şi de mâna a doua, Umberto 
Eco (1977/2000, 61) apreciază că „în limitele fixate de obiectul 
cercetării mele, sursele trebuie să fie totdeauna de primă mână“. 
Eruditul profesor precizează: „O traducere nu este o sursă: este o 
proteză, precum placa dentară sau ochelarii, un mijloc pentru a 
atinge într-un mod limitat ceva ce nu se găseşte la îndemâna mea“ 
(1977/2000, 61). Într-adevăr, dacă cineva şi-a ales ca temă a diserta- 
ției „Problema transcendentalității Frumosului în Summa theolo- 
giae“ de Toma d” Aquino, trebuie să analizeze Summa Sf. Toma în 
original. Dacă ţi-ai stabilit tema „Profeţia autorealizatoare şi aplica- 
țiile ei în învățământul preşcolar“, nu ai altceva de făcut decât să 
începi cu studiul 7he self-fulfilling prophecy, publicat de Robert K. 
Merton în Antioch Review (1948, 8, 193-200) şi retipărit în Social 
Theory and Social Structure (Merton, 1949). Lucrurile mi se par 
foarte clare. Îmi este greu să accept însă că, scriind despre opinia 
publică, am utilizat surse de mâna a doua când am citat lucrarea 7he 
Spiral of Silence. Public Opinion — Our Social Skin de Elisabeth 
Noelle-Neumann (1984) pentru faptul că această lucrare de referință 
este o traducere din germană (Die Schweigespirale: Offentliche 
Meinung — Unsere Soziale Haut, 1980). Nici când am făcut trimitere 

la Imaginaţia sociologică de C. Wright Mills (1969/1975) nu consi- 
der că am apelat la o sursă bibliografică de mâna a doua, deşi m-am 
folosit de o traducere în limba română (C. Wright Mills, The Socio- 
logical Imagination, New York, Oxford University Press, 1959). 
Cred în instituția traducerii. O traducere profesionistă este o proteză, 
într-adevăr, dar aşa cum este microscopul sau luneta, nu ochelarii... 
ÎL înţelegem mai bine pe Jean-Jacques Rousseau (1762/1962) în 
traducerea acad. Henri H. Stahl, pe Georg Wilhelm Friedrich Hegel 
(1833/1964) tradus de acad. D.D. Roşca, pe Sigmund Freud (1916- 
17/1980), în traducerea dr. Leonard Gavriliu, pe C. Wright Mills 
(1969/1975) în versiunea dr. Petru Berar. Ca atare, îmi sfătuiesc stu- 
denții, înainte de a începe lectura, să se intereseze cine a făcut tradu- 
cerea şi să specifice numele traducătorului în lista bibliografică a 
disertației lor: 


Hegel, Georg W.F. [1833](1963). Prelegeri de istoria filozofiei (trad. 
D.D. Roşca). Bucureşti: Editura Academiei R. P. Romîne. 


Le mai spun să nu dea un citat folosit într-un text ca şi cum ar fi 
consultat originalul. S-ar putea ca lucrarea pe care pretindem că am 
citit-o în original nici să nu fi intrat în bibliotecile din ţară sau să se fi 
pierdut. Recunosc, m-am abătut şi eu de la povaţa pe care le-o dau 
azi studenţilor, dar nu am perseverat. Autorul lui Escu, poetul, 
prozatorul şi dramaturgul Tudor Muşatescu, ar fi spus: „Ale tinereții 
valuri“. 

După trimiterile bibliografice (număr, selecţie valorică, mozaicul 
limbilor străine, scufundarea în trecut sau apelul la lucrările de 
ultimă oră) deosebim fără prea mare efort un cercetător autentic de 
un diletant. După modul cum sunt făcute aceste trimiteri ne dăm 
seama nu numai de acribia autorului, dar şi de moralitatea lui. 
Constituie o abatere de la etica profesională să citezi mai mult decât 
ai citit, dar şi mai puțin. Citatele de complezență, din prietenie sau 
slugărnicie, ca şi cele impuse în epoca totalitarismului comunist de 
către unele edituri nu au nimic de-a face cu spiritul ştiinţific. M-aş 
bucura ca astfel de practici să fi rămas de domeniul trecutului. 

În afara „sistemului de citare autor-dată“, cunoscut şi sub numele 
de „sistemul Harvard“, la care m-am referit până acum, în practica 
redactării lucrărilor ştiinţifice întâlnim şi „sistemul de citare nume- 
ric“ (numit şi „sistem autor-număr“). Claudette Buzon şi Marie-Jo 
Mouras (1997, 93) constatau că în Franţa sistemul de citare numeric 
se păstrează mai ales în redactarea textelor de istorie şi filosofie. La 
noi, în domeniul ştiinţelor socioumane predomină sistemul autor- 
dată. Prezint, totuşi, şi sistemul autor-număr: 


„In studiile sociologice se poate vorbi de realizarea observaţiei de către 


o persoană, de către o echipă omogenă şi, în fine, de către o echipă 


multidisciplinară“.? 


39. Traian Herseni, „Metodologia cercetărilor psihosociologice de la 
Boldeşti“, în Sociologia militans, vol. II, Bucureşti, Editura Ştiinţifică, 
1972, p. 36. 


În cadrul acestui sistem, referințele bibliografice sunt numerotate 
în ordinea în care apar în text. La „subsolul paginii“ se trece res- 
pectivul număr, cu indicațiile bibliografice corespunzătoare. Este 
permis ca numerele corespunzătoare citatelor din text, ca şi preci- 
zările bibliografice, să nu fie plasate în partea de jos a paginii, ci la 
sfârşitul capitolului sau chiar în finalul lucrării. Dacă se optează 
pentru această ultimă variantă, trimiterile bibliografice vor fi nume- 
rotate de la 1 la N pentru fiecare capitol şi prezentate astfel la sfâr- 
şitul lucrării. A se vedea, pentru exemplificare, lucrarea lui Mihai 
Ralea şi Traian Herseni Introducere în psihologia socială (1966). 
Nu constituie decât risipă de timp şi de spaţiu reluarea la sfârşitul 
lucrării a trimiterilor bibliografice de la finele capitolelor — aşa cum 
se procedează neinspirat în unele teze de licenţă. Avantajul plasării 
trimiterilor bibliografice la subsolul paginii decurge din economia de 
timp: cititorul află imediat autorul şi lucrarea la care se face refe- 
rință, nu mai trebuie să caute la sfârşitul capitolului sau al întregii 
lucrări indicația bibliografică. Dezavantajul acestui sistem de citare 
este legat de punerea în pagină: există riscul de a trece notele biblio- 
grafice de la o pagină la alta, ceea ce reduce lizibilitatea. 


Deşi se practică încă ambele sisteme de citare, sistemul Harvard 
câştigă teren, se generalizează, pentru că prezintă — după cum 
remarca şi Chris Hart (1998, 210) — o serie de avantaje: relevă cu 
pregnanță lucrările citate şi data apariției lor, permite revizuirea 
bibliografiei, inserarea unor lucrări noi sau renunțarea la unele 
trimiteri bibliografice fără renumerotarea citatelor, oferă posibilitatea 
citării de mai multe ori a aceleiaşi lucrări, indicându-se o singură 
dată autorul şi lucrarea, asigură o viziune de ansamblu, lămuritoare, 
asupra bibliografiei întregii lucrări. 

Fireşte, autorii au libertatea nu numai de a alege între cele două 
sisteme de citare, dar şi de a le combina. Important este ca referințele 
bibliografice să fie clare, să ofere toate detaliile de identificare, să fie 
uniforme, adică să se citeze în acelaşi fel pe tot parcursul lucrării, să 
fie corecte, ceea ce presupune respectarea structurii citatului. Cele 
trei criterii pentru referinţele bibliografice trebuie să ghideze redac- 
tarea lucrărilor academice (Hart, 1998, 209). 

Uneori, în lucrările de licenţă se fac trimiteri la studii publicate în 
revistele de specialitate de la începutul secolului trecut, ca şi cum ar 
fi fost consultate direct. Numai că unele din colecţiile revistelor 
citate nici nu se găsesc în țară sau se păstrează la fondul cărților rare 
ale bibliotecilor centrale, la care studenţii cu greu au acces. O astfel 
de strategie nu constituie deloc o subtilitate; este un truc ce nu-i 
poate impresiona decât pe neaveniţii din domeniu. Corect este să se 
facă distincţie între lucrările citite, din care s-au extras anumite 
citate, şi lucrările consultate ce alcătuiesc bibliografia generală sau 
selectivă a problemei, dar din care nu s-au folosit citate. 

e În bibliografia generală a lucrărilor de licență ar merita să fie 
menționate şi prelegerile profesorilor, chiar dacă acestea nu 
au fost tipărite. Se înțelege, numai dacă au legătură cu tema şi 
numai dacă au sugerat vreo idee sau au transmis informații 
utilizate. 


Chelcea, Septimiu (2000). Psihologia socială. Curs universitar nepu- 
blicat, Şcoala Naţională de Ştiinţe Politice şi Administrative. Bucureşti. 

e În lucrările de licenţă, în tezele de doctorat şi, mai rar, în 
cărțile şi articolele ştiinţifice se fac trimiteri la lucrările de 
licenţă sau tezele de doctorat susținute anterior la aceeaşi uni- 
versitate sau în alte institute de învățământ superior din ţară şi 
din străinătate. 


Stănculescu, Irina. (1998). Organizarea socială a memoriei colective. 
Lucrare de licenţă nepublicată, Universitatea Bucureşti. 


e Tezele de doctorat sunt însoțite de un rezumat care se multi- 
plică într-un număr redus de exemplare. Trimiterile biblio- 
grafice pot viza fie acest rezumat, fie manuscrisul tezei. 
Recomand trimiterile bibliografice la rezumatul tezei de 
doctorat, nu la manuscrisul ei. 


Rezumatele tezelor de doctorat susținute în străinătate sunt 
incluse într-o publicaţie specială, Dissertation Abstracts Interna- 
tional (DAI). După caz, se vor indica numele şi prenumele autorului, 
anul prezentării tezei, titlul acesteia, denumirea publicației (DAI), 
numărul volumului şi indicativul de regăsire. 


e Când se utilizează informații din comunicările prezentate la 
reuniuni ştiinţifice, conferințe, simpozioane, întâlnim două 
situaţii: respectivele comunicări au fost incluse într-un volum 
editat de instituţia organizatoare şi, a doua situaţie, contribu- 
țiile participanţilor nu au fost (încă) reunite într-o lucrare 
tipărită. În primul caz se procedează ca şi când materialul ar fi 
apărut într-o carte. În al doilea caz se menţionează numele 
autorilor, titlul comunicării ştiinţifice şi data desfăşurării 
simpozionului (anul, luna, ziua sau zilele). În continuare, se 
trece numele moderatorului şi denumirea secțiunii în care a 
fost susținută verbal comunicarea, precum şi tema simpo- 
zionului şi locul de desfăşurare. 


Constantinescu, Cornel. (1999, decembrie). Tradiţia cercetărilor socio- 
logice în judeţul Argeş. În Ilie Bădescu (moderator), 60 de ani de la 

cercetarea sociologică a plasei Dâmbovnic, Simpozion, Universitatea 
din Piteşti. 


e Când ne referim la o comunicare ştiinţifică prezentată ca 
poster (afişată), trebuie să facem această precizare. 


Chelcea, Septimiu. (1992, septembrie). Atitudinile etnice ale românilor. 
Prezentare poster la Conferinţa Naţională de Psihologie. Universitatea 
Bucureşti. 


Rămâne la latitudinea autorilor să menționeze sau nu data precisă 
(luna şi ziua) a manifestării ştiinţifice la care se face trimiterea 
bibliografică. De obicei, se indică numai luna calendaristică, nu şi 
ziua sau zilele în care au avut loc simpozionul, conferința, sesiunea 
de comunicări ştiinţifice. 


e În fine, pot fi făcute trimiteri bibliografice şi la manuscrisele 
nepublicate sau în curs de publicare. Acest lucru se va men- 
iona. 


Chelcea, Septimiu (2003). Oficializarea băârfei, calomniei şi delaţiunii în 
comunism. Manuscris nepublicat. 


În practica redactării lucrărilor ştiinţifice apar mereu probleme 
noi. În urmă cu zece-douăzeci de ani nu ne gândeam să facem 
trimiteri bibliografice la media electronică. Azi, ne întrebăm cum să 
facem acest lucru cât mai bine. Lucrarea lui X. Li şi N.B. Crane 
(1993) despre stilul electronic şi despre modul de citare a informa- 
țiilor electronice este de referință. Conform precizărilor din Publica- 
tion Manual, este de dorit să se specifice toate elementele de refe- 
rință pentru informațiile online. 


Autor, I. (data). Titlul articolului. Numele revistei [online], XX. Locul 
de regăsire: adresa (Available: Specify path). 


e Când se folosesc baze de date electronice, se vor menționa: 
numele autorilor principali (coordonatorii cercetărilor), data 
publicării materialului, titlul cercetării, datele de identificare a 

sursei electronice, inclusiv anul stocării materialului în com- 
puter, numele producătorului, instituția producătoare, locali- 
tatea şi numele distribuitorului. 

e Pentru rezumatele de pe CD-ROM se specifică: numele auto- 
rului, data, titlul articolului, apoi între paranteze drepte men- 
țiune CD-ROM, titlul revistei, numărul revistei, paginile între 
care se află articolul şi precizarea numărului de regăsire a 
informaţiei. 

e În cazul paginilor Web se menţionează: metoda de prelucrare, 
numele „gazdei“ (engl. host) şi al dosarului (engl. file) şi data 
vizitării. 


Literatura consultată în vederea scrierii unui articol ştiinţific, a 
unei teze de doctorat sau a unei lucrări de licenţă îl califică pe autor; 
modul de utilizare a ei îl poate descalifica. 


Descrierea design-ului cercetării 


Ca şi descrierea modului de desfăşurare a investigaţiei, prezentarea 
design-ului acesteia constituie o parte componentă a raportului de 
cercetare ce poate avea o pondere mai mare sau mai mică în eco- 
nomia lucrării, în funcție de potenţialii cititori. Pentru specialişti, 
cunoaşterea în detaliu a metodologiei cercetării este de cel mai mare 
interes. Dacă redactăm materialul pentru publicarea într-o revistă de 
specialitate, vom trata pe larg problemele de ordin metodologic, vom 
prezenta în profunzime aspectele tehnice şi de procedură. Aceeaşi 
cerință apare când adresăm rapoartele de cercetare beneficiarilor 
(persoanelor sau instituţiilor care au finanţat cercetarea). Dacă vizăm 
marele public, sigur, nu vom insista asupra subtilităţilor metodei, ci 
vom discuta mai ales semnificaţia datelor, vom sublinia noutatea 
interpretării lor. 

În ceea ce priveşte rapoartele de anchetă, consider, alături de C.A. 
Moser (1958/1967, 422-233), că rămân valabile Recomandările 

privind pregătirea rapoartelor de anchete selective, publicate de 
Oficiul statistic al Naţiunilor Unite în 1950. Se începe cu descrierea 
generală a anchetei (a. enunţarea scopurilor anchetei; b. descrierea 
materialului cuprins; c. natura informaţiei colectate; d. metodele de 
colectare a datelor, e. metoda de eşantionare; f. repetarea anchetei, 
dacă este cazul; g. data începerii şi durata anchetei; h. exactitatea; i. 
costul; . evaluarea anchetei în funcție de atingerea obiectivelor; k. 
responsabilitatea asupra datelor; 1. referinţele la respectiva anchetă). 
Se precizează apoi metoda de selectare a unităților din eşantion şi se 
descrie personalul (număr, calificare, pregătire specială pentru 
uniformizarea colectării datelor, verificarea corectitudinii culegerii 
datelor, expunerea modalităților de verificare a exactității datelor 
primare) şi echipamentul utilizat pentru înregistrarea datelor de 
teren. Analiza statistică şi procedeele de calcul trebuie prezentate pe 
larg. O atenție specială se va acorda preciziei anchetei, indicându-se: 
a. erorile de eşantionare; b. gradul concordanţei realizate de investi- 
gatori independenţi care tratează acelaşi material; c. alte erori decât 
cele de eşantionare; d. precizia, completitudinea şi adecvarea ca- 
drului; e. comparația cu alte surse de informație; f. eficiența cer- 
cetării; g. observaţiile critice vizând tehnicile şi procedeele anchetei. 
Raportul de anchetă se va încheia cu consideraţii finale. 


Analiza datelor 


Analiza datelor ocupă, de regulă, cea mai mare parte dintr-un raport 
de cercetare, ca şi dintr-un studiu publicat într-o revistă ştiinţifică. 
Vor fi prezentate datele şi metodele statistice de prelucrare a lor, în 
cazul abordărilor cantitative, iar în studiile calitative se vor insera în 
proporții convenabile răspunsurile persoanelor intervievate, frag- 
mente autobiografice, comentarii ale martorilor oculari etc. 

Tabelele. În anchetele sociologice, cel mai adesea, datele cercetării 
sunt prezentate sub forma tabelelor, care permit concentrarea optimă 
a informațiilor. Dacă a spune multe în cuvinte puţine este o artă, a 
concentra informația în spaţiul restrâns al unui tabel constituie o 
ştiinţă. Voi arăta în continuare cum se construiesc tabelele şi cum 
pot fi ele inserate în textul lucrărilor ştiinţifice. În mod obişnuit, 
tabelele conţin date cantitative, dar pot fi construite — aşa cum se va 
vedea -— şi tabele necifrice, în care sunt prezentate comparații cali- 
tative (caracteristici, funcţii etc.). Tabelele de date cantitative sunt de 
mai multe tipuri. 


„Tabelele centralizatoare“ conţin datele primare ale cercetării, „toate 
informațiile recoltate cu ajutorul ansamblului variabilelor şi pentru 
fiecare individ în parte“ (Ferreol şi Schlachter, 1995, 89). De regulă, 
tabelele centralizatoare sunt incluse în anexele lucrării. De aici sunt 
preluate anumite date pentru analiză. În tabelele centralizatoare 
„subiectul“ se trece la începutul fiecărui rând, iar predicatul deasupra 
fiecărei coloane. Dacă, din anumite motive, unele date nu au intrat în 
posesia cercetătorului, deşi ele există, în căsuţa corespunzătoare din 
tabel se vor trece puncte de suspensie [...]. Dacă fenomenul cercetat 
nu apare, se trece linie de spațiu [-]. 

Datele din tabelul centralizator pot fi preluate pentru analiză şi 
incluse într-un „tabel cu o singură variabilă“ (engl. univariate 
presentation), „cu două variabile“ sau „cu mai multe variabile“ 
(engl. bivariate, polivariate presentation). Programul pentru com- 
puter (SPSS) realizează, fără efortul cercetătorului, astfel de tabele. 
Problema este de a le folosi corect. 


„Tabelele cu o singură variabilă“ sunt indispensabile nu numai în 
studiile descriptive, când cercetătorul urmăreşte apariţia fenome- 
nului într-o anumită categorie de populaţie, dar şi în studiile explica- 
tive. Cu ajutorul tabelelor cu o singură variabilă putem prezenta ran- 
gul scorurilor, media, mediana, modul, frecvențele şi procentajele. 
Examinarea distribuției frecvențelor oferă o viziune de ansamblu 
asupra datelor şi ne orientează paşii pe care urmează să îi facem în 

analiza datelor. Nu îşi găseşte nici o justificare trecerea la analiza 
bivariată, la construirea tabelelor cu dublă intrare, dacă frecvențele 
se concentrează în jurul unei singure categorii, în celelalte frec- 
venţele fiind nesemnificative, dacă lipsesc datele referitoare la o 
variabilă sau dacă apar multe erori de codificare sau nonrăspunsuri. 

Ca şi distribuţia frecvenţelor, calcularea procentajelor (împărțirea 
numărului cazurilor dintr-o categorie la numărul total de cazuri şi 
înmulțirea rezultatului cu 100) serveşte la identificarea fenomenelor. 
Va trebui să avem grijă să nu exprimăm şi să nu interpretăm pro- 
centajele când numărul total de cazuri este mai mic de 30. Expri- 
marea datelor în procente are menirea de a simplifica, nu de a 
amplifica. Altfel, ajungem la constatări de tot hazul: într-o familie 
monogamă sunt 50 la sută bărbaţi şi 50 la sută femei! De asemenea, 
va trebui să decidem dacă exprimăm în procente totalul răspun- 
surilor sau totalul cazurilor. De exemplu, în prezentarea rezultatelor 
unui sondaj de opinie publică vor fi lăsate de o parte nonrăspun- 
surile, calculându-se procentajele față de totalul celor care şi-au 
exprimat opiniile, sau se va lua în calcul întregul eşantion? 

Datoria cercetătorului este de a evita manipularea publicului, de a 
preîntâmpina înţelegerea greşită a datelor. Păstrarea constantă a 
numărului în raport de care se calculează procentajele (deci, inclu- 
derea nonrăspunsurilor) facilitează, de cele mai multe ori, înțele- 
gerea corectă a datelor de cercetare. Ar mai fi de spus că datele din 
orice tip de tabele exprimate în procente trebuie să aibă acelaşi 
număr de zecimale şi că prin rotunjirea zecimalelor putem simplifica 
prezentarea datelor, sporind relevanţa lor. Chiar dacă programul de 
calculator editează tabele cu mai multe zecimale, rămâne în sarcina 
autorului să reconstruiască tabelele în vederea includerii lor în 
rapoartele de cercetare. Ar trebui descurajată tendinţa de a încorpora 
direct în lucrările ştiinţifice tabelele imprimate la calculator. A le 
rescrie nu constituie o activitate gratuită. De multe ori, pentru per- 
soanele avizate datele din tabele vorbesc de la sine. Să ne rezervăm 
timp să le „ascultăm“ şoapta. 

„Tabelele cu două variabile“, numite şi tabele de contingenţă, arată 
relaţia dintre variabilele ipotezei, dintre componentele „dacă“ şi 
„atunci“ ale ipotezei. Contingenţa exprimă dependenţa unei variabile 
de o altă variabilă, conform modelului construit ipotetic în prima 
fază a cercetării. Putem deci imagina tabele de contingență chiar 
înaintea culegerii datelor de teren. Spaţiul eşantionului, reprezentat 
rectangular, va fi împărțit printr-o linie orizontală în două jumătăți, 
conținând deasupra liniei cazurile în care o anumită caracteristică a 
variabilei este prezentă şi dedesubtul acesteia cazurile în care 
respectiva caracteristică este absentă. Printr-o linie verticală divizăm 
spațiul eşantionului conform prezenței sau absenței caracteristicii 
celei de-a doua variabile (Loftus şi Loftus, 1988, 32). Rezultă un 
tabel cu câte două caracteristici (tabel 2 x 2). Un astfel de tabel are 
patru căsuțe sau câmpuri (engl. ce//s). Amando de Miguel consacră 
un capitol întreg din lucrarea sa, intitulată provocator Manual del 
perfecto socidlogo (1997, 69-83), problemei construirii tabelelor. 

Dacă în ipoteză am presupus că x — y, atunci tabelul de contin- 
gență va cuprinde pe orizontală, pe fiecare rând, valorile lui x şi pe 
verticală, în fiecare coloană, valorile lui y (în cifre brute şi în 
procente). Kenneth D. Bailey (1978/1982, 394) atrăgea atenţia că în 
practica cercetărilor empirice s-a instituit regula de a plasa variabila 
independentă pe verticală (coloane) şi variabila dependentă pe ori- 
zontală (rânduri). Această regulă nu este restrictivă. Mulţi cerce- 
tători, între care şi subsemnatul, nu împărtăşesc sugestia de a pune 
variabila independentă deasupra coloanelor (Tabelul 1). 


Tabelul 1. Tabel de contingenţă cu variabila independentă (x) deasupra coloa- 
nelor şi variabila dependentă (y) la începutul rândurilor 


Metodologia elaborării unei lucrări ştiinţifice 93 


Nivel de Apartenența la gen (x) Total 
şcolaritate (y) Masculin Feminin 
Ridicat a b a+ b = 100% 
Scăzut [ d c + d= 100% 
Total ate = 100% | b+d=100% | a+b+e+d= 100% 


Francois de Singly, profesor la Universitatea Paris V-Sorbona, 
consideră că prima regulă în construcția tabelelor vizează plasarea 
variabilelor: „Variabila independentă trebuie aşezată pe linii, iar 
variabila dependentă pe coloane“ (Singly, 1992/1998, 88). Urmărind 
să testăm relaţia dintre variabila independentă (x) — apartenenţa la 
gen (masculin/feminin) — şi variabila dependentă (y) — nivelul de 
şcolaritate (ridicat/scăzut) —, vom dispune datele ca în Tabelul 2. 


Tabelul 2. Tabel de contingenţă cu variabila independentă (x) la începutul rân- 
durilor şi variabila dependentă (y) deasupra coloanelor 


Apartenența Nivel de şcolaritate (y) Total 
la gen (x) Ridicat Scăzut 
Masculin a b a+ b = 100% 
Feminin [ d c+ d= 100% 
Total ate = 100% | b+d=100% | a+b+e+d= 100% 


Apreciez, împreună cu R. Guy Sedlack şi Jay Stanley (1992, 
313), că singura regulă majoră de la care nu are nici o justificare să 
ne abatem este aceea de a maximiza claritatea prezentării datelor în 
tabele. Conform acestei reguli, plasarea variabilelor independente şi 
dependente în tabelele de contingență se face în funcție de numărul 
claselor fiecărei variabile, astfel ca, în funcţie de suprafaţa paginii, 
tabelul să nu fie îmbâcsit, cu datele înghesuite în căsuțe prea strâmte. 
Dacă, de exemplu, variabila dependentă are şase clase şi variabila 
independentă doar două clase, este logic să plasăm variabila inde- 
pendentă deasupra coloanelor, pe lățimea paginii, iar variabila depen- 
dentă pe rânduri, pe lungimea paginii. „Pentru a nu fi prea încărcate, 
în tabele reducem uneori numărul claselor sau categoriilor stabilite, 
contopind intervale sau categorii învecinate“ (Radu er a/., 1993, 61). 

Indiferent de modul în care plasăm variabilele, avem obligaţia de a 
arăta, fie în titlul tabelului, fie prin modul în care calculăm procentajul, 
care este, în raționamentul nostru, variabila independentă (Tabelul 3). 
Este bine, dacă nu obligatoriu, ca în tabele să trecem atât frecvențele 
absolute (cifrele brute), cât şi frecvențele relative (procentajele). 

Tabelul 3. Nivelul de şcolaritate, în funcţie de apartenenţa la gen (N = 1171) 


Apartenența Nivelul de şcolaritate Total 
la gen Ridicat Scăzut 

0, 

Masculin 376 182 558 (100 %) 
za re 9 

Feminin 208 305 513 (100 %) 
0, 

Total 584 487 1071 (100 %) 


În ceea ce priveşte calcularea procentajului în tabelele de contin- 
general. În primele două cazuri se evidențiază influenţa variabilei 
independente asupra variabilei dependente. Dacă valorile maxime se 
dispun pe diagonala tabelului (Tabelul 3), suntem îndreptățiți să 
conchidem că relaţia dintre variabile este statistic semnificativă. 
Când ne propunem să prezentăm doar distribuţia datelor într-o cer- 
cetare descriptivă, procentajele se calculează pentru datele din fie- 
care căsuţă, luând ca bază totalul general. 


„Tabelele cu trei variabile“ servesc la testarea relației dintre variabila 
independentă şi variabila dependentă, conform modelului explicativ 
pe care l-am imaginat. Cu ajutorul unor astfel de tabele se trece de la 
analiza bivariată la analiza multivariată, care constă în introducerea 
succesivă a variabilelor-test, după metodologia pusă la punct în 1946 
de Paul F. Lazarsfeld (1901-1976). Dacă, prin introducerea variabi- 
lelor-test, corelaţia dintre variabilele independentă şi dependentă se 
menţine şi dacă există un raport de anterioritate între variabila consi- 
derată de noi independentă şi variabila dependentă, atunci putem 
spune că, probabil, prima este cauza celei de-a doua. Jean-Claud Pas- 
seron (1991) avea dreptate când observa că variabilele independente 
ca sexul, vârsta sau clasa socială nu acționează în acelaşi fel precum 
gravitația universală (apud Singly, 1992/1998, 93). Variabilele inde- 
pendente nu sunt transistorice, ele acționează într-un context social- 
istoric concret. Se impune totdeauna analiza multivariată, deci 
analiza tabelelor cu trei sau cu mai multe variabile. Construirea lor 

nu ridică probleme diferite de cele privind tabelele cu două variabile, 
atâta doar că trebuie să avem grijă ca variabila-test (care reprezintă 
tot o variabilă independentă) să fie plasată pe aceeaşi latură a tabe- 
lului ca şi variabila independentă (Tabelul 4). 


Tabelul 4. Atitudinea față de muncă, în funcție de pregătirea profesională şi de 
apartenenţa la gen (N = 2150) 


Pregătirea Apartenența | Atitudinea față de muncă (y) Total 
profesională (t) la gen (x) Pozitivă Negativă 

Stiperiaaiai Masculin 800 200 1000 

Feminin 200 50 250 

Inferioară Masculin 100 200 300 

Feminin 200 400 600 

Total 1300 850 2150 


Notă. t reprezintă variabila-test, x — variabila independentă şi y — variabila de- 
pendentă. 


Introducerea variabilei-test (pregătirea profesională) a făcut să 
dispară corelaţia statistic semnificativă între apartenenţa la gen (va- 
riabila independentă) şi atitudinea față de muncă (variabila depen- 
dentă). Deci, nu se poate susține că apartenenţa la gen ar fi cauza 
atitudinii față de activitatea de muncă. 


În afara tabelelor centralizatoare şi de contingență (cu două, trei sau, 
foarte rar, cu patru variabile), în prezentarea datelor din cercetările 
empirice (de teren) putem utiliza şi alte tipuri de tabele. Când se cere 
persoanelor incluse în anchetă sau într-un experiment să facă o 
apreciere pe o scală de la 1 la 5 a filmelor vizionate, a emisiunilor 
TV sau a cărţilor citite etc. putem prezenta datele într-un „tabel de 
preferinţe“ (Tabelul 5). 

Tabelul 5. Aprecierea emisiunilor TV (N = 9) 

Persoanele Emisiunile TV 
din experiment 


P|P|wle|w|olulwle]> 


P|=|wlelel—lp]woluo]by 


P|w|lp|lp|w|vwlulelulQO 


=>|ilp|o|oeo|eIB| III 


=> |wv|lvlp|uvlelwluvlr|tri 
P|o|laua|le|le|lE|lalalulm 


P|lo|A| N|lAa|lB|w|>|— 


Notă. Cifra 5 exprimă o apreciere foarte favorabilă şi cifra 1 arată o apreciere 
foarte nefavorabilă. 


În cercetările sociometrice utilizăm „tabele de proximitate“: cerem 
subiecților să acorde un punctaj de la 1 la 10 pentru a evalua relațiile 
dintre membrii grupurilor (Tabelul 6). 


Tabelul 6. Evaluarea relațiilor intragrupale 


Persoanele A B 9) D E F G H 
din grup 

A 9 4 8 8 3 2 7 
B 10 3 2 1 4 5 8 
C 9 10 8 7 5 6 7 
D 8 9 7 6 8 8 5 
E 9 10 10 6 3 2 1 
F 4 8 7 6 6 7 8 
G 9 9 9 5 6 7 
H 4 5 4 4 6 8 ] 


Notă. 10 = relaţii afective foarte pozitive; 1 = relaţii afective foarte negative. 


ee 


Putem folosi, de asemenea, „tabelele de dominanţă“ pentru a pre- 
zenta autoaprecierea sub raportul unei anumite caracteristici (inteli- 
gență, memorie, onestitate etc.) a fiecăruia din membrii grupului 
(Tabelul 7). 


Tabelul 7. Autoaprecierea onestității în comparaţie cu membrii grupului 


Membrii A B C D E F 

grupului 
A + 0 + —l 0 
B —l 1 ț ț ț 
Cc + + 0 0 + 
D a l l 0 + 
E Il l l +] + 
F Il HI Il Hl 


Notă. Valorile +1 marchează superioritatea, 0 egalitatea şi —1 inferioritatea. 


Uneori, suntem în situația de a construi „tabele de incidență“, de 
exemplu, când dorim să prezentăm sintetic lectura ziarelor, revistelor 
etc. (Tabelul 8). 


Tabelul 8. Lectura revistelor literare 


Persoanele Revistele literare 
anchetate A B C D E 
1 1 0 0 1 1 
2 1 1 0 1 1 
3 0 1 0 0 1 
4 1 1 1 0 0 
n 1 1 0 1 1 


Notă. Valorile 1 reprezintă un răspuns pozitiv, iar O un răspuns negativ. 


Astfel de tabele au şi funcție de tabele centralizatoare. Datele 
sunt prezentate într-o formă cifrică. Există însă şi posibilitatea 
construirii unor tabele cu date calitative, în care pe două sau pe mai 
multe coloane sunt înscrise notele definitorii ale conceptelor sau 
caracteristicile fenomenelor studiate (Tabelul 9). 

Indiferent de tipul de tabel pe care ne-am decis să-l folosim 
pentru prezentarea datelor, va trebui să avem în vedere că orice tabel 
trebuie să poarte un număr şi un titlu (explicație). Numerotarea tabe- 
lelor se face cu cifre arabe, în ordinea în care apar în raportul de 
cercetare, în volumul pregătit pentru tipar sau în capitolele lucrării, 

dacă s-au inserat în text mai multe tabele. La numerotarea tabelelor 
nu se recomandă utilizarea combinată a cifrelor şi literelor: vom face 
trimitere la Tabelele 3, 4 sau 5, nu la Tabelele 3a, 3b sau 3c. Dacă în 
Anexele A, B sau C apar tabele, ele vor fi numerotate astfel: Tabelul 
A, Tabelul A», Tabelul B4 ş.a.m.d. Numerotarea (notarea, simboli- 
zarea) tabelelor în lucrările ştiinţifice este reglementată în România 
prin STAS 8660-82. Conform acestui STAS: 
e Numărul tabelului este precedat de cuvântul „Tabelul“. 
e Numărul tabelului se plasează deasupra tabelului. 
e Numărul tabelului este urmat de titlul tabelului. 
e Dacă tabelul este preluat dintr-o altă lucrare, se va indica între 
paranteze drepte numărul de ordine al lucrării, conform listei 
bibliografice. 


Pe plan internaţional, ca şi la noi în ţară s-a generalizat practica 
de a se plasa pe acelaşi rând numărul şi titlul tabelului. S-a renunțat, 
aşadar, la modalitatea de a trece „Tabelul nr.“ pe un rând şi sub el 
„Titlul tabelului“. Acesta urmează aceleaşi reguli recomandate pentru 
intitularea rapoartelor de cercetare şi a capitolelor din lucrare: scurt 
şi clar. Pentru tabelele centralizatoare şi de contingenţă este bine să 
se specifice între paranteze numărul de cazuri (N = 327). De ase- 
menea, dacă în text se folosesc abrevieri, ele trebuie trecute în titlul 
tabelelor între paranteze rotunde, explicându-se semnificaţia lor. 


Locul controlului (LC) şi acceptarea valorilor societăţilor deschise 
(N = 279). 


În sistemul Harvard, preluarea tabelelor din alte lucrări se cere a 
fi menţionată, indicându-se după titlu, între paranteze rotunde, 
numele autorului, anul apariţiei lucrării şi pagina la care se află 
tabelul în lucrarea originală. Ar mai fi de spus că, aşa cum nu se 
pune punct după titlul capitolelor sau al subcapitolelor, nici sfârşitul 
titlului tabelelor nu va fi marcat prin punct. Numărul tabelului va fi 
despărțit printr-un punct de titlul tabelului sau printr-un spaţiu alb, 
corespunzător pentru două sau trei semne grafice. Numărul 
tabelului, precedat de cuvântul „Tabel“, şi titlul tabelului se vor 

culege, printa sau multiplica folosind aceeaşi literă (mărime, tip) ca 
în întreaga lucrare. Nu se recomandă literele cursive (italice) sau 
bold nici pentru numărul, nici pentru titlul tabelului. Pentru 
economisirea spaţiului tipografic se admite scrierea tabelelor, 
inclusiv a numărului şi titlului, cu un corp de literă mai mic (corp 8 
sau petit, de exemplu). 


„Notele tabelelor“ sunt plasate dedesubtul acestora şi sunt de trei 
feluri. „Notele generale“ au menirea de a completa informaţiile din 
titlu, dând mai multe explicații, arătând semnificația simbolurilor 
ş.a.m.d. Se introduc imediat sub tabel, menţionându-se Notă. Se 
începe cu majusculă, se scriu cu litere italice, se pune punct. Notele 
specifice se referă la cifrele din coloane sau din rândurile tabelelor, 
marcate prin literele alfabetului, trecute între paranteze deasupra 
cifrelor din careuri (a, b, c). Marcarea după necesități a cifrelor se 
face în ordine de la stânga la dreapta pe rânduri şi de sus în jos pe 
coloane. Se folosesc aceleaşi simboluri pentru fiecare tabel, indepen- 
dent însă ca semnificaţie. Prin notele specifice se aduc completări, 
de exemplu, totaluri, produse etc. Notele specifice se plasează sub 
statistice de semnificaţie. În partea superioară a cifrelor din căsuţele 
tabelelor se trec asteriscurile (4,21* sau 3,84**), după cum sunt veri- 
ficate semnificațiile uneia sau mai multor valori din tabel. Sub notele 
specifice sunt trecute probabilitățile, ca în exemplul următor. 


Notă. Distribuţia răspunsurilor... 
an = 50. b, = 84. 
*p <.05. **p <.001. 


Uneori, notele de probabilităţi se includ în notele generale. 

Dacă suntem convinşi că pentru prezentarea datelor este necesar 
să folosim tabele, că acest lucru nu înjumătăţeşte spaţiul tipografic al 
studiului (prin „povestirea“ datelor), atunci ne punem mai multe 
întrebări: 

e Titlul tabelului este scurt şi deplin lămuritor? 

e  Rândurile şi coloanele au la începutul lor specificații clare? 

e Sunt explicate abrevierile, simbolurile etc.? 

e Sunt menționate corect probabilitățile? 

e Apar sub tabel tot atâtea note câte sunt marcate în rândurile şi 
coloanele tabelului? 

e Este respectată ordonarea: note generale, note specifice, note 
de probabilităţi? 

e Se menţionează, când este cazul, lucrarea din care este preluat 
tabelul? 

e Sunt toate tabelele construite în acelaşi fel? 

e Autabelele trimiteri corespunzătoare în text? 


Nu mi se pare inutil să precizez că trimiterile la tabele se fac prin 
menționarea numărului lor (Tabelul 12), nu: a se vedea tabelul de 
mai jos, de mai sus, de la pagina 32 ş.a.m.d. Răspunsul pozitiv la 
întrebările vizând regulile de construire a tabelelor ne dă dreptul de a 
le utiliza în prezentarea datelor. Dar să nu abuzăm de acest drept. 
Am întâlnit într-un studiu, de altfel foarte interesant, 20 de pagini de 
text şi 60 de tabele şi figuri. Este o excepție. 


Figurile. Orice tip de ilustrație diferită de tabele (grafice, hărți, foto- 
grafii, desene, schițe ş.a.) poartă numele de „figură“. Figurile ajută la 
prezentarea datelor şi rezultatelor cercetării, ca şi la înțelegerea rapidă 
şi corectă a textului. Chiar dacă figurile nu oferă o informaţie precisă, 
obligând la estimarea valorilor (fapt pentru care mulți cercetători 
optează pentru tabele) şi la completarea informaţiei prin imaginaţie 
(ca în cazul desenelor şi fotografiilor), introducerea lor în textul ra- 
portului de cercetare este bine venită (sparge monotonia prezentării) 
şi, uneori, absolut necesară (prezentarea printr-o schiță desenată sau 
cu ajutorul fotografiei a situației experimentale, a aparatelor de 
laborator, localizarea cartografică a satelor monografiate, prezentarea 
fotografică a portului dintr-o zonă etnografică etc.). Cine analizează 
colecția revistei Sociologie românească în seriile ei succesive (1936, 
1990, 1999) nu poate să nu se întrebe cum de era posibil ca, în anii 
"40, fotografii de 60x15 cm şi hărți de 28x19 cm, ca să nu mai vorbim 
de cele de dimensiuni mai mici (25 la număr), să ilustreze studiile 

sociologice (de exemplu, Apolzan, 1943, 149-160), iar după 50 de 
ani de progres al tehnicilor fotografice şi tipografice nu. Întrebarea 
este valabilă şi pentru celelalte reviste şi lucrări sociologice. 

Şi în legătură cu utilizarea figurilor se pun, cu adaptările de cu- 
viință, aceleaşi întrebări ca şi în legătură cu tabelele. Simplitatea, 
claritatea şi continuitatea reprezintă standardele unei bune ilustraţii. 
Figurile utilizate în lucrările sociologice trebuie să aducă un plus de 
informație, relevând ceea ce este esenţial, nu să dubleze textul. Ele 
trebuie să fie uşor de perceput şi de înţeles (eliminarea detaliilor, 
explicarea simbolurilor, diferențierea liniilor etc.). STAS 8660-82 
precizează exigenţele faţă de lucrările ştiinţifice: 

e Se numerotează cu cifre arabe. 

e Când există o singură figură, aceasta nu se numerotează. 

e Numerotarea figurilor se face fie în cadrul întregii lucrări, fie 

pe capitole. 

e Numerotarea figurilor, precedată de prescurtarea „Fig.“, se 

plasează dedesubtul acestora. 

e Explicaţia figurii (titlul) este precedată de numărul figurii. 

e Când este cazul, după explicaţia figurii se trece între paran- 

teze drepte numărul lucrării, conform listei bibliografice, din 
care figura a fost preluată. 


Ar mai fi de precizat că: 

* În „sistemul Harvard“, trimiterea la lucrarea din care a fost 
preluată o figură se face prin indicarea între paranteze rotunde 
a numelui autorului, a anului de apariţie a lucrării şi a paginii 
de unde a fost extrasă respectiva figură. 

e La numerotarea şi explicația figurilor se utilizează de regulă 
aceeaşi literă (tip, mărime) ca şi în cadrul textului lucrării. 

e Între numărul figurii şi explicaţia ei se pune punct sau se lasă 
un spaţiu alb, corespunzător unui număr de două-trei semne 
tipografice. 

e La sfârşitul explicaţiei figurilor nu se pune punct. 

„Graficele“ de toate tipurile sunt nelipsite din textele ştiinţifice. Cu 
ajutorul graficelor putem exprima foarte sugestiv anumite caracte- 
ristici ale datelor (de exemplu, valoarea relativă şi absolută), ca şi 
relaţiile dintre datele de cercetare (de exemplu, comparații sau distri- 
buţii). Graficele sunt de mai multe tipuri. Cu ajutorul graficelor li- 
niare se poate exprima relația dintre două variabile cantitative. 
Variabila independentă este trecută pe orizontală (axa x), iar variabila 
dependentă pe verticală (axa y). Valorile liniare (cu intervale de 
creştere egale sau logaritmice) sunt marcate pe cele două axe. 

În cercetările din domeniul ştiinţelor socioumane se utilizează 
frecvent „grafice liniare“ de tipul „poligonului frecvenţelor“, rezultat 
din unirea printr-o dreaptă a perechilor de valori ale „seriei statistice“ 
şi a „curbei de distribuţie“, care se obţine prin rotunjirea poligonului 
frecvențelor, aproximându-se cea mai acceptabilă formă (Luduşan şi 
Voiculescu, 1997, 247). Este recomandabil ca linia graficului să fie 
astfel trasată încât să se distingă uşor de cele două axe, iar dacă apar 
în acelaşi grafic ele trebuie diferențiate prin grosimea liniei, între- 
ruperea sau punctarea ei, ca şi prin culoare. Graficul va fi însoţit de o 
legendă care arată semnificaţia simbolurilor. Nu se recomandă men- 
ționarea în clar: „Legendă“. Este suficient să explicăm semnificația 
liniilor sau a barelor din grafice (Figura 2). 


Răspunsul „Direcţia este bună“ la întrebarea 
„Credeţi că în țara noastră lucrurile merg într-o 
direcție bună sau într-o direcţie greşită“ 


9) 

Pod A d ob 0 02 9 «9 N NY Sk 
Se AND LR e 0 ia cai cai o 0E XI e Cu 
(5) 9 CA 9 9% 9% 9 % 9 9 

—e—Curba frecvenţelor — = Curba de distribuţie 


Fig. 2. Poligonul frecvenţelor (după Barometrul de opinie publică, 
octombrie 2002, 13) 

„Graficele cu bare“ indică prin dreptunghiuri orizontale sau verticale 
valorile variabilelor. Lungimea fiecărei bare exprimă proporțional 
valoarea unei variabile (de exemplu, frecvenţa de apariție a unui 
fenomen, tip de răspuns etc.). Foarte adesea în rapoartele de cerce- 
tare întâlnim „histograme“, grafice în care dreptunghiurile sunt 
perpendiculare pe abscisă, fie în plan (Figura 3), fie în spaţiu (Figura 
4). Îmi exprim preferința pentru histogramele în spaţiu. Sunt mai 
sugestive, îmi dau sentimentul de încredere în soliditatea datelor. În 
presa scrisă de la noi s-a răspândit practica de a reda preferinţele 
publicului în sondajele de opinie prin histograme în plan: în loc de a 
se menţiona procentele deasupra barelor, se fixează fotografiile perso- 
nalităților publice. Parcă ar avea fiecare un soclu, asemenea unor 
statui. În sondajul următor „statuile“ dispar sau soclul lor devine atât 
de mic încât te întrebi cum de au fost cândva cocoțaţi atât de sus... 


Credeţi că România ar trebui să participe 
alături de SUA într-un eventual război 
împotriva Irakului? 


80% - 71% 
[09 eee e ae 00 a | E ee eo eee eee eat 
e Da ina ca Baia aan III ea uiti irina sia Iata iDua ca ti atit i AT 
210 +9 Ia boia india iezi a aie iza ee a zeitei ze, te 
40% - 
30% ---- 
20% - 
10% - 
0% 


Da Nu Nu ştiu Nonrăspuns 


Fig. 3. Histogramă în plan (după Barometrul de opinie publică, octombrie 2002, 29) 

Credeţi că România ar trebui să participe 
alături de SUA într-un eventual război 
împotriva lrakului? 


80% 
60% 
40% 
20% 

0% 


Da i PA 
Ei Nu gti Nonrăspuns 


Fig. 4. Histogramă în spaţiu (după Barometrul de opinie publică, octombrie 
2002, 29) 


Histogramele în spaţiu pot fi utilizate foarte eficient în analizele 
comparative. În figura 5 sunt prezentate comparativ datele din două 
sondaje realizate la un interval de timp scurt, în România de către 
Metro Media Transilvania şi în Republica Moldova de către Insti- 
tutul de Politici Publice (Figura 5). 


Credeţi că în ţara noastră lucrurile merg într-o 
direcție bună sau greşită? 


60% zi 55% 46% 


40% 


20% 


0% 
isca Direcţia 
Bună este  NS/NR 
greeiiă DI România 


DI Republica Moldova 


Fig. 5. Histogramă în spaţiu (după Barometrul de opinie publică, octombrie 2002, 
13, şi Barometrul de opinie publică. Republica Moldova, noiembrie 2002, 8) 

„Cercul de structură“ se utilizează, ca şi „barele de structură“, pentru 
a arăta proporţia ifem-ilor, luând ca întreg variabila (100% din 
suprafaţă). Există în prezent programe de calculator (Excel, SPSS) 
care ne scutesc de efortul de a mai construi grafice, de a prezenta 
datele în plan (Figura 6) sau în spaţiu (Figura 7). 


Credeţi că România ar trebui să participe alături 
de SUA într-un eventual război împotriva Irakului? 


Nu ştiu 
11% 
Nonrăspuns 
2% 


Da 
16% 


Nu 
71% 


Fig. 6. Cerc de structură în plan (după Barometrul de opinie publică, octombrie 
2002, 29) 


Chiar dacă ordinatorul generează graficele (histograme, cercuri 
de structură, bare de structură), rămâne în sarcina noastră să decidem 
în legătură cu mărimea graficelor şi cu modul în care sunt formate 
(sau colorate) suprafețele (dreptunghiurile, sectoarele cercurilor) 
astfel ca să iasă în evidenţă caracteristica pe care dorim să o comen- 
tăm. În cazul nostru (Figura 6) am vrut să atrag atenţia că un cetă- 
ţean român din zece nu are (sau nu declară) o opinie în legătură cu o 
problemă socială atât de actuală. Din această cauză am prezentat cu 
negru respectivul sector de cerc. Alte caracteristici le putem pune în 
evidenţă prin detaşarea unui sector de cerc (de exemplu, 16% din cei 
intervievaţi sunt de acord cu participarea României...). 

Aceeaşi distribuţie a răspunsurilor din Barometrul de opinie pu- 
blică (octombrie 2002) este mai sugestiv redată printr-o „plăcintă“, 
printr-un cerc de structură în spaţiu (de fapt, un cilindru). 

Credeţi că România ar trebui să participe alături 
de SUA într-un eventual război împotriva Irakului? 
Nu ştiu 
11%  Nonrăspuns 


% 


Da 
16% 


Nu 
71% 


Fig. 7. Cerc de structură în spaţiu (după Barometrul de opinie publică, 
octombrie 2002, 29) 


Este bine de ştiut că printr-un cerc de structură nu se recomandă 
compararea a mai mult de cinci itemi, că ordinea reprezentării lor se 
face după pondere (descrescătoare), începând cu proporţia cea mai 
mare plasată la „ora 12“. Pentru a evidenția diferențele dintre itemi 
se pot folosi culori (cele mai luminoase pentru ponderile cele mai 
mici). De asemenea, pentru a evidenția ponderea unui item putem 
face ca din cercul de structură — numit şi „plăcintă“ (engl. pie) — să 
fie detaşat sectorul de cerc corespunzător. În unele cercetări datele 
obținute se vizualizează cel mai clar prin aşa-numitele grafice de 
împrăştiere: fiecare eveniment este poziţionat în funcție de valorile 
lui pe cele două axe (ă şi y), astfel punându-se în evidenţă o core- 
lație. Când cluster-ul datelor aproximează o diagonală, avem de-a 
face cu o corelaţie perfectă, coeficientul de corelaţie fiind 1,00. 


„Graficele figurative“ au avantajul — față de cercul de structură sau 
de histograme, de exemplu — de a reprezenta mai sugestiv diferenţele 
cantitative dintre indivizi, grupuri sau colectivităţi. Simbolurile utili- 
zate (siluete umane, desenul sau fotografia obiectelor etc.) exprimă 
proporţional valoarea variabilelor, dar, atenție, dublarea înălțimii unui 
simbol echivalează cu mărirea de patru ori a suprafeţei lui. În figura 


8, cercul de structură în spaţiu este prezentat grafic foarte atractiv 
(Figura 8). 


Sindicatele în Republica Federală Germania Federația 


funcționarilor 
Sindicaliști în 1000 la inceputul anului 1977 publici germani | 


Uniunea Sindicatelor Germane (DGB) 
L _. = m 
Sindicate de ramură 


[372] Minerit, energetică Căile ferate (436| a 
Servicii publice | ind alimentară 241 


as i transporturi și Ind. poligratică 
[54 Pielărie circulație 158| 


iai 
275| 
Comert, bănci, asigurări Sindicatul 


funcţionarilor 


) Ind. — | germani 
[40] [42] Arlă 1064 c lemnului 1: 
Horticultură, ——— — (152 


„agricultură 
287 - za 


Textile, confecții | Chimie milioane 


Metalurgie 


Pa 
Federația 
2581 > sindicatelor 


creştine 


Fig. 8. Grafice figurative (după Prisma, 1979, 8, 7) 


Astfel de grafice figurative, pe care le-am preluat dintr-o revistă 
mai veche, captează atenţia cititorului. Lasă impresia lucrului bine 
făcut. Nu ar fi rău dacă ne-am gândi mai mult cum să prezentăm 
datele cercetării şi nu am transfera totul pe seama computerului. 

Pentru ilustrarea lucrărilor bazate pe cercetări concrete mai 
putem folosi şi grafuri, desene sau fotografii. Despre necesitatea 
figurilor şi a ilustraţiilor în lucrările ştiinţifice, Santiago Ramân y 
Cajal spunea: „Oricât de precisă şi de minuțioasă ar fi descrierea 
obiectelor observate, fordeauna [s.n.] ea va rămâne inferioară unei 
prezentări grafice (desen etc.)“ (1897/1967, 150). Încă în urmă cu un 
secol, marele neurolog spaniol considera că desenele, fotografiile şi 
microfotografiile constituie „suprema garanţie a obiectivităţii noas- 
tre“ (ibidem). 

Figurile din textele rapoartelor de cercetare pot fi realizate de 
graficieni sau generate pe computer. Şi într-un caz, şi în celălalt 

trebuie să alegem proporţiile optime ale literelor, numerelor, liniilor, 
haşurilor şi spațiile albe. Să avem grijă ca figurile să fie uşor de 
perceput şi de înţeles, chiar dacă la tipărire vor fi micşorate. Fiecare 
element al figurii va fi analizat în sine şi în funcție de celelalte 
elemente, astfel ca elementul cel mai important să iasă în evidenţă. 
Ca şi tabelele, figurile vor fi numerotate cu cifre arabe de la 1 la N 
sau pe capitole. Identificarea figurilor citate se face prin referire la 
numărul lor. În text se va face trimitere la „F igura“ sau se va închide 
între paranteze (vezi Figura X). Înaintea titlului (explicaţiei) figurilor 
se scrie „Fig.“ sau „Figura“. După numărul figurii se pune punct şi 
se lasă un spaţiu de două-trei semne tipografice până la începutul 
explicației. 


Aşa cum se arată în figura 8, relaţia dintre... 
Relaţia dintre cele două variabile este liniară (Figura 8). 


Explicația unei figuri este mai amplă decât un titlu, se plasează 
sub cadrul desenat, iar legenda în interiorul acestuia. Recomandările 
menţionate nu sunt restrictive, ci doar orientative. 

Uneori, studenții mă întreabă nu cum să prezinte datele, ci câte 
tabele sau figuri să introducă în lucrarea lor de licență sau în primul 
lor raport de cercetare. Le răspund: „Nu mai multe decât este necesar 
ca să se înțeleagă exact şi rapid ce intenţionaţi să comunicaţi“. Într-o 
lucrare de 715 pagini (format 17,50x10,50 cm), Alfred C. Kinsey, 
Wardell B. Pomeroy, Clyde E. Martin şi Paul H. Gebhard 
(1953/1970) au inserat 122 de figuri şi nici una în plus. De reținut că 
o prezentare adecvată a datelor cu ajutorul tabelelor şi figurilor 
facilitează analiza şi discutarea lor. 

Prezentarea tabelelor, dactilografierea sau editarea lor compute- 
rizată impun respectarea normelor din STAS 6524-82, cu unele 
adaptări dictate de extinderea culegerii computerizate a textelor şi de 
imperativul racordării la standardele occidentale din domeniu. 
Folosindu-mă de lucrarea lui Nicolae Gherghel (1996, 194-195), voi 
atrage atenţia că la dactilografierea (editarea) tabelelor: 

e „Capul tabelului“ se desparte de piciorul său printr-o linie ori- 

zontală simplă sau dublă. 

e „Etajele rubricilor“ se despart între ele prin linii orizontale 
simple. 

e „Titlurile rubricilor“, ca şi titlurile coloanelor, se scriu cu 
litere de rând. 

e „Cuvintele din titlurile rubricilor“ nu se prescurtează. 

e „Textul“ compus din coloane de text sau cifre se dactilogra- 
fiază (editează) la un rând şi jumătate. 

e „Notele“ se plasează după linia de închidere a tabelului, la 
minimum două rânduri albe distanță. 

e Când tabelele ocupă mai mult de o pagină, se numerotează 
rubricile, iar pe paginile următoare, între două linii orizontale 
simple, se trec doar numerele corespunzătoare titlului coloa- 
nelor. 


Practica publicațiilor străine arată că s-a renunțat la prezentarea 
tabelelor cu linii orizontale între rubrici şi între coloane. S-a renunțat 
la dublarea liniei care desparte capul tabelului de prima rubrică şi la 
liniile verticale marginale, care închideau forma pătrată sau dreptun- 
ghiulară a tabelului. Se dublează însă linia de sus a tabelului sau se 
îngroaşă, uneori şi cea de jos. Tendinţa de renunțare la închiderea 
figurilor în chenar este remarcată în ultima vreme atât în revistele de 
circulaţie internațională, cât şi în lucrările monografice şi în manua- 
lele universitare de prestigiu. Recomand ca titlul figurilor şi al tabe- 
lelor să se plaseze constant deasupra marginii din stânga, indiferent 
de mărimea suprafeţei respectivelor figuri sau tabele. De asemenea, 
„notele“ să fie plasate sub tabel, totdeauna la marginea stângă a 
acestuia, la un rând distanță de „piciorul tabelului“. 


Discutarea datelor 


Este vorba despre interpretarea lor teoretică. În orice cercetare ştiin- 
țifică prezentarea datelor nu constituie decât o etapă intermediară, în 
nici un caz scopul ultim al investigaţiei. Travaliul sociologului, al 

cercetătorilor de teren în general, nu se justifică, în ultimă instanță, 
decât prin aportul teoretic, care trebuie evidențiat în această parte a 
lucrării. Se înțelege că în discutarea datelor nu vor fi reproduse 
pasaje din introducere sau din alte părți ale lucrării. Totuşi, se impun 
reamintirea problemei studiate şi trecerea în revistă a celor mai 
semnificative dintre datele cercetării. 

Când avem în vedere un public avizat, când redactăm un articol 
ştiinţific pentru o revistă de specialitate, a prezenta problemele ab 
ovo constituie nu numai o pierdere de timp, dar şi o ofensă pentru 
specialişti, care se constituie într-un senat invizibil, nobil şi cultivat. 
Important este să ne organizăm logic ideile, să avem un plan. Putem 
adopta unul din tipurile de elaborare: analitic (descompunerea în sub- 
probleme), bazat pe opoziție (aspecte negative/aspecte pozitive), pe 
raționament cauzal (identificarea lanțurilor explicative), pe raţiona- 
ment deductiv/inductiv (de la general la particular sau de la particular 
la general), prin reducere la absurd (relevând consecinţele inexistenţei 
elementului analizat), bazat pe raţionamentul dialectic (teza care 
vizează aspectele pozitive/antiteza, care tratează aspectele negative/ 
sinteza, prin care cercetătorul aduce o contribuţie originală, evaluând 
fenomenul studiat) (Ferreol şi Flageul, 1996/1998, 42-43). 

Evident că într-o lucrare de mai mari proporţii, structurată în 
părţi şi capitole, fiecare subunitate poate fi diferit elaborată, inclusiv 
prin mixajul tipurilor de raționamente. În introducere, pentru subli- 
nierea importanţei fenomenului studiat, raționamentul prin reducere 
la absurd pare foarte indicat. Analiza literaturii de specialitate soli- 
cită un raţionament bazat pe opoziţie. În concluzii apelăm la raţio- 
namentul dialectic ş.a.m.d. Redactarea raportului de cercetare im- 
pune, în cazul studiilor explicative, un plan bazat pe raționamentul 
cauzal. Cercetările descriptive, folosind metode calitative, reclamă un 
plan de discuţie (elaborare) fondat pe raţionamentul analitic. În astfel 
de cercetări se recomandă să se adopte „un stil concret de redactare a 
conceptului [...], reluându-l uneori în termeni diferiți, adaptați la spe- 
cificul situaţiei“ (Kaufmann, 1996/1998, 286). Acelaşi autor atrage 
atenţia că „Una dintre greşelile cele mai frecvente este redactarea- 
sandviş: redactarea se face în mai multe felii şi cu cât aceste felii sunt 

mai mari, cu atât cercetarea riscă să fie un eşec: teoria nu a fost 
utilizată ca instrument, materialul nu a vorbit“ (idem). 

Pentru a urma firul Ariadnei în redactare se face apel la operatorii 
logici, marcându-se relaţiile dintre enunţuri. Gilles Ferreol şi Nâel 
Flageul (1996/1998) propun un tabel conţinând punctele de reper 
frecvente în lanţul argumentării. Putem să îl completăm cu con- 
juncţii, prepoziții şi locuţiuni verbale întâlnite în lucrările de socio- 
logie redactate în limba română (Tabelul 9). 


Tabelul 9. Puncte de reper în argumentare (apud Ferreol şi Flageul, 1996/1998, 61) 


Relaţii Conjuncţii şi Prepoziţii şi Verbe şi 
adverbe conjuncții locuţiuni verbale 
coordonatoare subordonatoare 

Analogie De exemplu, adică, | După cum, la fel La aceasta se 
la fel, identic, ca... adaugă şi, este 
foarte asemănător, comparabil cu, 
aproape ca... se aseamănă 

izbitor cu... 

Disjuncţie Sau, fie, nici, ori... | În afară de, numai | Diferă de,a nu 

dacă, doar dacă... | se confunda cu, 
se face disjuncție 
între... şi... 

Opoziţie Dar, ci... Din contră, deşi... | Este contrar, 

vizavi de, în 
opoziţie cu... 

Cauză Într-adevăr, deci, Pentru că, dat Cauza constă în, 
căci... fiind că, de vreme | motivul este 

ce... că... 

Consecinţă | Prin urmare, în Aşa că, încât, de Rezultă din, 
consecință, ca manieră că... urmează logic 
urmare... că, decurge... 


Prezentarea în scris a rezultarelor cercetărilor de tip cantitativ (de 
exemplu, sondaje de opinie publică, recensăminte, statistici etc.) 
ridică problema scrierii cifrelor. „Regula generală este de a scrie 
cifrele inferioare lui 10 cu litere (doi, trei, însă 12, 45, 78)“ — se arată 
în Ghidul de prezentare a unui raport de cercetare (Provost et al., 
1993/1997, 56). În aceeaşi lucrare se atrage atenţia şi asupra celor 
câteva excepții: 

+ În cazul enumerării (de exemplu, întrebările 7, 8, 11, 17). 

e Când se fac comparații (de exemplu, subiecții aveau vârsta 
cuprinsă între 5 şi 7 ani). 

* În exprimarea procentelor (de exemplu, 3,0%, 7,5%, 9,2%). 

e Când se fac referiri la tabele sau figuri (de exemplu, în tabelul 
4 se arată...). 

e Când sunt exprimate operaţiile matematice (de exemplu, per- 
formanţa grupului experimental a fost de 2,5 ori mai ridicată 
decât cea a grupului de control). 

e Când se precizează data calendaristică şi ora (de exemplu, 6 
ianuarie 2003, experimentul a început la 2h 30 p.m.). 


Numerele se scriu cu litere: 

e Când sunt la începutul propoziției sau frazei (de exemplu, 
Douăzecişitrei din cei 40 de subiecţi testați au obținut scoruri 
ridicate). 

e Când se exprimă o fracţie (de exemplu, o treime, două cin- 
cimi etc.). 


Concluziile 


Adesea, lectura unui articol ştiinţific începe cu concluziile. Dacă 
acestea sunt clare, lămuritoare, concise şi coerente, dacă se înscriu în 
aria noastră de preocupări şi prezintă un anume grad de noutate, vom 
continua examinarea respectivului studiu prezentat în revistă sau 
inclus într-un volum cu caracter monografic. Santiago Ramân y 
Cajal ne îndemna „să încheiem lucrarea consemnând într-un scurt 
număr de propoziţii datele pozitive aduse în problema de care ne-am 
ocupat, date care au motivat intervenția noastră în studiul subiectului 
respectiv“ (1897/1967, 149). Ceea ce la începutul secolului XX 
părea a fi fost o cerință standard pentru redactarea articolelor în 
revistele de specialitate, astăzi apare ca recomandare nerestrictivă, 

cel puţin în domeniul ştiinţelor socioumane. Editurile şi colegiile de 
redacţie acceptă spre publicare atât studii care au distinct formulate 
concluziile, cât şi studii în care concluziile sunt integrate în partea de 
discuție a datelor. Mai mult, în acelaşi număr al revistei sunt 
publicate fără discriminare studii cu şi fără concluzii semnalate prin 
subtitlu, de exemplu, British Journal of Social Psychology sau 
Revista de cercetări sociale. Alte redacţii cer ca studiile să fie 
încheiate cu o parte de concluzii, separată de discuţia datelor, de 
exemplu, Revista de psihologie sau revista Psihologia socială. În 
Journal of Social Psychology sau Sociologie românească articolele 
şi studiile sunt finalizate prin discutarea datelor. Practica redactării în 
domeniul ştiinţelor socioumane nu a impus, deci, o regulă strictă în 
legătură cu separarea concluziilor de discutarea datelor. Recomand, 
totuşi, colegilor mai tineri să separe sub titlul „Concluzii“ câteva 
paragrafe care conţin enunţuri concise despre: 

e Stadiul actual al cunoaşterii temei abordate, pe plan mondial 

şi național. 
e Punctele de vedere referitoare la problemă. 
e Elementele de noutate teoretico-metodologică aduse în studiul 
efectuat. 

e  Aplicativitatea rezultatelor. 

e Limitele investigației. 

e Posibilele direcții de urmat în cercetările viitoare. 


În nici un caz nu îi îndemn să se joace cu cuvintele când for- 
mulează titlul concluziilor. lată un contraexemplu întâlnit într-o 
lucrare despre satul românesc actual: „Concluzii generale (şi insu- 
ficiente [sic])“. 

Acelaşi Santiago Ram6n y Cajal considera că „Prin indicarea noi- 
lor cercetări necesare şi a punctelor pe care nu le-am putut lămuri dăm 
tinerilor cercetători, doritori de reputaţie, o generoasă ocazie de inves- 
tigație şi de confirmare a descoperirilor noastre““(1897/1967, 149). 

Fără a fi fără reproş, rezumatul studiului Tineri, culturi emer- 
gente şi ieşiri din «galeră» de Jean-Marie Seca (1998, 2, 59) repre- 
zintă un exemplu concludent. 

În ultimii cincisprezece ani, socializarea tinerilor în derivă a fost esen- 
ţialmente analizată prin descrierea contextelor («galeră», frustrare) ce le 
favorizează sau nu devianţa. Cercetările legate de integrarea lor socială 
prin artă şi cultură şi — mai specific — prin practicarea muzicii populare 
emergente (rock, rap etc.) sunt percepute astăzi drept referințe în reflec- 
ţia politicilor sociale. În studiul nostru au fost trecute în revistă trei 
caracteristici ale acestor conduite: modelarea lor de către conținuturi ale 
culturii de masă, tendinţele lor structurante şi atitudinea de autoinserţie 
pe care o implică (Seca, 1998, 2, 59). 


Dacă, aşa cum s-a văzut, în redactarea articolelor ştiinţifice 
evidenţierea concluziilor prin titlu constituie mai degrabă o opţiune, 
în scrierea lucrărilor de licenţă şi a tezelor de doctorat încheierea cu 
câteva pagini de concluzii, specificate în sumar, este obligatorie. 
Două-trei pagini de concluzii în cazul lucrărilor de licenţă şi cinci- 
şapte pagini în cazul tezelor de doctorat permit fixarea în memoria 
comisiilor de evaluare a ideilor esenţiale expuse anterior. „De fapt, 
concluziile comunicării sau articolului constituie răspunsul la pro- 
blema propusă spre rezolvare (cercetare) prezentată în introducere“ 
(Gherghel, 1996, 127). 


Corectura 


Înainte de a fi tipărită sau de a fi predată pentru examinare de către 
comisia de licență sau de doctorat, orice lucrare trebuie corectată. 
STAS 6524-82 reglementează modul de corectare a manuscriselor 
dactilografiate ce urmează a fi tipărite. Corecturile manuale pe text, 
cel mult cinci pe o pagină, trebuie să fie citeţe, utilizându-se semnele 
de notare prevăzute de STAS 9082-71 şi reproduse în lucrarea lui 
Nicolae Gherghel (1996, 187) şi în Dicţionarul explicativ al limbii 
române (1975). 

În ceea ce priveşte corectura finală a textului lucrărilor de licență 
şi al tezelor de doctorat, nu există reglementări oficiale, nu intervine 
nici un STAS. Operează regula respectului pentru titlul academic 

(doctor, licențiat) şi pentru instituția care îl acordă. Nu exprimă 
deloc un astfel de respect o lucrare corectată asemenea manuscri- 
selor dedicate tipăririi (rânduri sau cuvinte tăiate cu o linie, săgeți 
pentru indicarea locului în care ar fi trebuit inserată o figură, scrierea 
pe marginea stângă a manuscrisului etc.). Cel mai „cu minte“ lucru 
ar fi să redactilografiem sau să dăm un nou print când sunt mai mult 
de două-trei corecturi pe o pagină. 

Când facem corectura textului trebuie să avem gijă să marcăm 
expresiile sau termenii pe care vrem să-i scoatem în evidență, dată 
fiind importanţa lor pentru susținerea demonstrației. Conform princi- 
piului „Dacă totul este important, atunci nimic nu este important“, se 
impune să facem cât mai puţine sublinieri. Sublinierile vor fi făcute, 
exclusiv, cu italice de rând, nu cu litere bold (aldine) şi nici prin 
trasarea unei linii sub respectivele cuvinte. Se subliniază cu italice 
termenii în limbi străine, mai puţin cei care au fost asimilați în limba 
română (de exemplu, etc., ed., eds.). Se scriu întotdeauna cu italice 
titlurile cărților şi revistelor. 

În acest ghid, titlul l-am scris cu majuscule, centrat pe pagină; 
titlul capitolelor a fost cules cu litere de rând bold şi a fost plasat pe 
centrul paginii; titlurile paragrafelor scrise cu italice de rând au fost 
plasate în marginea din stânga a rândului. În acest din urmă caz, 
titlul a fost separat printr-un [.] de restul cuvintelor de pe acelaşi 
rând. Subdiviziunile paragrafelor le-am semnalat printr-un rând alb. 
Astfel, titlurile au fost organizate pe patru niveluri. Organizarea 
titlurilor pe cinci niveluri se întâlneşte foarte rar (doar în cazul 
lucrărilor de mare amploare, tratate, manuale universitare, mono- 
grafii de referință). Structurate pe trei sau patru niveluri, tezele de 
doctorat, lucrările de licenţă sau rapoartele de cercetare trebuie să 
păstreze acelaşi mod de subliniere a ceea ce este esenţial. 

Tot la corectură va trebui să rectificăm şi să uniformizăm spaţiile 
de dinaintea sau de după semnele de punctuație. După două puncte 
(în cazul fracțiilor), după punct sau după virgulă (în cazul numerelor 
cu zecimale), după linia de unire (în cazul numelor proprii şi al 
cuvintelor compuse, în citarea studiilor şi articolelor, când se arată 
paginile între care acestea sunt), precum şi atunci când se specifică 

durata vieţii unui autor, după linia de pauză (folosită pentru a preciza 
durata vieţii unui autor) nu se lasă spaţiu nici înainte, nici după 
semnele de punctuație. Nu se lasă spațiu liber înainte, dar se lasă 
după, când se folosesc virgula, punctul, semnele de întrebare şi de 
exclamare, două puncte, punct şi virgulă. În fine, se lasă spaţiu liber 
atât înainte, cât şi după folosirea liniei de pauză [-] , a punctelor de 
suspensie [...]. Aceste indicaţii de corectură se regăsesc parțial şi în 
Ghidul lui Marc A. Provost et al. (1993/1999, 20). Pe baza practicii 
editoriale din România, mi-am permis să sugerez unele modalități 
specifice în ceea ce priveşte relaţia dintre spaţiul liber şi semnele de 
punctuație (vezi şi capitolul Capcanele punctuației). 


Pentru că o dată susţinem prima dată o lucrare de licenţă sau o teză 
de doctorat şi pentru că în ştiinţă, la modul ideal, scriem sub specie 
aeternitatis, merită efortul să redactăm fără reproş. 


Capitolul 3 


Capcanele punctuației 


Mă voi referi la unele dificultăți gramaticale ale limbii române, cu o 
privire specială asupra scrierilor din domeniul ştiinţelor socioumane. 
Nae Georgescu, cel care ne-a oferit de curând o ediţie critică sinoptică 
M. Eminescu, spune: „textul înseamnă covor de semne, cuvinte adică — 
şi semne de circulație printre ele, aşadar: punctuație.“ (Georgescu, 
2000, xvii). Să ne oprim la punctuație ca în fața unui semafor. Mai 
degrabă din neglijență decât din neştiinţă, în unele lucrări întâlnim 
greşeli de punctuație grave (virgula între subiect şi predicat, între 
predicat şi complementul direct sau indirect, scrierea cu majusculă 
după două puncte ş.a.). Nu pe acestea le am în vedere. Nici dezacor- 
durile gramaticale, şi nici greşelile de exprimare în limbajul de zi cu 
zi. Mă preocupă capcanele scrierii lucrărilor de specialitate, pe care 
studenții şi doctoranzii trebuie să le identifice şi să le evite. 


Punctul 


Toţi credem că ştim exact când şi unde să punem un punct [.]. Prin 
închiderea semnelor de punctuație între paranteze drepte voi exem- 
plifica semnele de punctuație discutate. Aşa cum am învăţat cu toții, 
semnul grafic numit „punct“ desparte propozițiile şi frazele. Am 
întâlnit atâtea lucrări scrise ale studenţilor în care lipsea punctul la 
sfârşitul propozițiilor sau frazelor, încât nu mi se pare de prisos să 

atrag atenția asupra situațiilor în care este obligatoriu să punem sau 
să nu punem punct. Deci, punctul [.] se trece la sfârşitul propozițiilor 
şi frazelor independente ca înţeles, după care vorbirea nu mai con- 
tinuă. Punctul încheie frazele, alineatele, capitolele, disertaţiile, cărțile. 
Când cuvintele, propoziţiile sau frazele se află între paranteze, 
lucrurile se complică puţin: când paranteza se află în cadrul propozi- 
ției sau frazei, punctul se pune după paranteză, ca în cazul trimite- 
rilor bibliografice; când propoziția sau fraza este în întregime în 
paranteză, punctul se pune în interiorul parantezei. De exemplu: 


Uneori, grupurile umane se constituie spontan. (Este adevărat, însă, că 
există şi grupuri umane formate artificial, planificat [.]) 


Se pune punct, de asemenea, după fiecare menționare a lucrărilor 
incluse în lista bibliografică. 


Simon, Patrick. [1998](2000). Reprezentările relaţiilor interetnice într-un 
cartier cosmopolit. În G. Ferrâol (coord.). Identitatea, cetățenia şi legă- 
turile sociale (pp. 13-42). laşi: Editura Polirom. 


Utilizarea punctului în abrevieri ne pune uneori în dificultate. 
Regula ortografică impune [.] în abrevierile formate din prima literă 
a cuvintelor (de exemplu, H[.] R[.] A[.] F[.] pentru Human Relations 
Area Files), precum şi din prima silabă a cuvântului şi consoana şi 
grupul de consoane cu care începe cea de-a doua silabă (de exemplu, 
cap[.] pentru capitol, op[.] ci4.]) pentru „opera citată“ (Tabelul 10). 


Tabelul 10. Abrevierea indicaţiilor bibliografice frecvente 


art. = articol pP. (pp.) = pagină (pagini) 

cap. = capitol pass. (passim.) = în diferite locuri 
cf. = compară (confer) P.S. = post-scriptum 

ib. (ibid.) = ibidem r. = rând 

id. = idem s.n. = sublinierea noastră 

lucr. cit. = lucrarea citată urm. = următoarele 

N.B. = nota bene V. = vezi 

op. cit. = opera citată vol. = volumul 

Folosim abrevieri şi pentru titlurile academice şi didactice (acad. 
= academician; dr. = doctor; drd. = doctorand; asist. univ. = asistent 
universitar, conf. univ. = conferenţiar universitar; prof. univ. = pro- 
fesor universitar) şi pentru profesii (arh. = arhitect; pr. = preot; prof. 
= profesor, ec. = economist; ing. = inginer). 

Va trebui să folosim şi să scriem abrevierile corect. Marcarea cu 
[.] a abrevierilor nu anulează utilizarea altor semne de punctuație. 


Amenințările lumii civilizate (de ex., terorismul, crima organizată, traficul 
de persoane, spălarea banilor murdari) nu pot fi eliminate decât prin... 


Nu se prescurtează cuvinte precum: lector, preparator (grade 
didactice universitare) sau sociolog, psiholog (profesii). Nu vom 
folosi abrevieri care introduc ambiguităţi (de exemplu, Testul de 
interese profesionale al lui Martin Irle nu este indicat să fie abreviat 
ca „Tip Martin Ile“. Se recomandă să nu preluăm abrevierile din 
alte limbi dacă în limba română avem echivalenţe. Vom nota de 
exemplu, nu e.g., dar vom folosi abrevierile din latină etc. pentru „şi 
alții, şi altele, şi aşa mai departe“; vs. (versus) = împotrivă. De 
regulă, nu se va folosi pluralul abrevierilor: vom scrie „coeficienții 
de inteligență“, nu /O-urile. Excepţie face abrevierea eds. = 
îngrijitori ai ediţiei, coordonatori. În aceste situații [.] nu mai are rol 
de semn de punctuație, ci de semn ortografic, înlocuind literele care 
nu mai apar în text. Vom pune punct după numărul tabelelor şi 
figurilor (opţional), dar în mod obligatoriu după cuvântul Noră şi la 
sfârşitul explicației date în notă. Punctul separă numerele întregi de 
zecimale (de exemplu, 2 [.] 080 de diade). În această situaţie, nu se 
lasă spaţiu liber nici înainte, nici după punct. 

În lista bibliografică semnul [.] desparte numele autorilor de anul 
apariţiei lucrărilor citate şi respectivul an, trecut între paranteze 
rotunde, de titlul cărţii sau articolului. Se mai pune punct şi după 
titlurile lucrările incluse în bibliografie, ca şi la încheierea trimiterii 
bibliografice. A se vedea, pentru exemplificare, lista bibliografică a 
acestui ghid. 

Sunt situaţii când este greşit să punem punct: când abrevierile 
s-au asimilat substantivelor (de exemplu, CURS pentru Center of 

Urban and Regional Sociology sau ISOGEP pentru Institutul de 
studii sociocomportamentale şi geopolitice), când abrevierile sunt 
formate din prima şi ultimele litere ale unui cuvânt (de exemplu, 
dna), ca şi în cazul prescurtărilor din fizică, matematică etc. (de 
exemplu, m pentru metru, km pentru kilometru). De asemenea, nu se 
va pune punct după inițialele punctelor cardinale (N pentru Nord sau 
S-V pentru Sud-Vest). Titlul cărților, capitolelor, subcapitolelor, 
tabelelor şi figurilor nu se marchează cu semnul punct [.]. Nici 
abrevierile din denumirile testelor psihologice, ale scalelor şi ale 
altor instrumente de investigare nu trebuie separate prin punct (de 
exemplu, TAT, nu T.A.T.; WAIS, nu W.A..S.). 


Virgula 


Se ştie că virgula marchează juxtapunerea şi coordonarea termenilor 
într-un text. Pentru că nu suntem poeți avangardişti, să utilizăm 
virgula în conformitate cu regulile de punctuație, nu într-un „stil 
propriu“. Ca şi punctul, virgula este un semn de punctuație fără de 
care textul aproape că îşi pierde înţelesul. Transcriu un pasaj omi- 
țând [,]: 


Oricum ar fi deosebirile constante observate între opiniile şi comporta- 
mentul politic al bărbaţilor şi al femeilor n-ar putea fi atribuite înainte de 
toate unor cauze de natură biologică. 

Acum „trântesc“ virgula la întâmplare: 
Oricum ar fi deosebirile, constante observate între opiniile şi comporta- 
mentul politic al bărbaţilor şi al femeilor, n-ar putea fi atribuite înainte 


de toate unor cauze de ordin biologic. 


Sau şi mai rău (voit greşit): 

Oricum, ar fi deosebirile constante observate între opiniile şi comporta- 
mentul politic al bărbaţilor şi al femeilor n-ar, putea fi atribuite înainte 
de toate unor cauze, de ordin biologic. 


Abia utilizarea corectă a virgulei dă înțeles discursului: 


Oricum ar fi, deosebirile constante, observate între opiniile şi comporta- 
mentul politic al bărbaţilor şi al femeilor, nu ar putea fi atribuite în 
primul rând unor cauze de ordin biologic. 


După astfel de exemple, alcătuite în scop didactic, nu cred că 
cineva ar mai susține că virgula este un semn de punctuație minor. 
Dar şi în legătură cu virgula apar unele capcane. Prima grijă este ca 
virgula să nu cadă, din întâmplare, fireşte, între subiect şi predicat. 
Cunosc profesori care nu citesc mai departe lucrările studenților 
dacă întâlnesc virgula între subiect şi predicat. Nici scuza „Dacti- 
lografa este de vină!“ nu îi înduplecă. Şi cred că foarte bine fac. Nu 
trebuie admisă nici greşeala de a închide între virgule în interiorul 
unei propoziţii conjuncţiile „deci“, „însă“, „totuşi“ (spre deosebire 
de conjuncţiile „prin urmare“ şi „aşadar“ care se pun între virgule). 
Nu are ce căuta virgula între predicat şi complementele directe şi in- 
directe, însă se izolează prin virgule apoziţiile. 


Leon Festinger [,] creatorul teoriei disonanţei cognitive [,] a intuit... 


Se pune virgulă şi între numele autorilor (aşa cum s-a arătat în 
legătură cu trimiterile bibliografice), dar şi când se enumeră mai 
multe determinări de acelaşi fel, dacă nu sunt legate prin copula „şi“. 


Bronislaw Malinowski (1884-1942), sociolog [,] etnolog şi antropolog 
englez de origine poloneză... 


Se despart prin virgulă zecimalele de numerele întregi (de 
exemplu, 3[,] 438), dar nu şi părțile unei măsurări (de exemplu, 3 
min 40 s). Când se despart prin virgulă zecimalele, nici înainte şi 
nici după [,] nu se lasă spațiu. De exemplu, media clasei a fost de 

8,54. În textele englezeşti şi americane, virgula este echivalentă 
punctului când se scriu numere cu mai multe zecimale. De exemplu: 


Într-un grup, numărul maxim de diade este determinat prin formula (N2 
— N)/2, unde N = numărul membrilor grupului. Asfel, într-un grup de 65 
de persoane se pot forma [2,080] diade (adică 2.080 diade). 


Am semnalat când trebuie să apelăm la [,]. Poate că ar fi cazul să 
avertizez şi în legătură cu „excesul“ de virgule. Am amintit deja că, 
„nici la ordin“ — cum se spune în armată —, virgula nu are ce căuta 
între subiect şi predicat. Ea nu trebuie intercalată înaintea unei părți 
esenţiale a frazei. De exemplu: 


Oricum ar fi, deosebirile constante, observate între opiniile şi comporta- 
mentul politic al bărbaţilor şi al femeilor, nu ar putea fi atribuite [,] în 
primul rând [,] unor cauze de ordin biologic. 


Deşi în limba engleză se pune virgulă şi înaintea ultimului 
termen dintr-o enumerare (de exemplu, erc.), în limba română nu 
este acceptată această practică. Nu vom scrie: 


În psihosociologie, există un şir întreg de teorii de orientare psihana- 
litică, behavioristă, cognitivistă [,] etc. 


Punct şi virgulă 


Acest semn grafic „marchează o pauză mai mare decât cea redată 
prin virgulă şi mai mică decât cea redată prin punct“ (Îndreptar 
ortografic, ortoepic şi de puctuaţie, 1983, 65). Acest semn de punc- 
tuaţie anunță o pauză de durată medie. Aşa cum se precizează în 
Ghidul de prezentare a unui raport de cercetare, acest semn de 
punctuație permite: 1) separarea propoziţiilor de o anumită lungime, 
deja marcate cu virgule; 2) marcarea caracterului independent al 
propozițiilor juxtapuse; 3) semnalarea faptului că nu s-a practicat o 

ruptură totală între elementele pe care autorul doreşte temporar să le 
reunească în aceeaşi frază; 4) să facă distincţie între diferitele justi- 
ficări (fr. attendus) în frazele lungi din anumite texte şi documente 
administrative; 5) punctarea diferiților termeni dintr-o enumerare“ 
(Provost et al., 1993/1997, 14). 

În rapoartele de cercetare, punctul şi virgula separă, de exemplu, 
elementele dintr-o serie care conţine ea însăşi virgule. 


Culorile au fost prezentate în ordinea roşu, galben, albastru [;] albastru, 
galben, roşu [;] galben, roşu, albastru. 


Se mai despart prin punct şi virgulă numele autorilor, urmate de 
anul de apariţie a lucrărilor citate: 


(Klineberg, 1953 [;] Cantril şi Buchanan, 1953 [;] Tajfel, 1969 [;] Leyens, 
Y zerbyt şi Schadron, 1994) 


De asemenea, se despart prin punct şi virgulă datele dintr-o serie: 


(saturaţiile în factorul al treilea au fost: —0,37[;] —0,52[;] 0,56[;] 0,20[;] 
0,34 şi —0,54). 


Două puncte 


Semnul grafic „două puncte“ se foloseşte în scrierea oricăror texte în 
mai multe situaţii. 
e Când se separă o propoziţie introductivă completă de propo- 
ziţiile care ilustrează, extind sau amplifică ideea: 


Gabriel Tarde (1980) consideră că există două moduri de a imita [:] a te 
comporta ca modelul şi a face exact contrariul. 


e Când se specifică o proporție: 


Raportul este 1[:]5 

În acest ultim caz, nu se lasă spaţiu nici după [:], nici înaintea acestui 
semn de punctuație. De exemplu, raportul a fost de 3:4. 
e Când se reproduc declaraţiile persoanelor intervievate: 


Persoanele din anchetă au declarat|:] „Viaţa noastră este tot mai...“ 


e Când reproducem un citat: 


În lucrarea Modernizare şi europenism, apărută în 1995, Luminiţa Iacob 
afirmă[:] „Românismul se învață prin europenism“. 


e În cazul unei enumerări, când propoziţia care anunţă enume- 
rarea este plasată la sfârşit: 


Germania, Anglia, Franţa, Olanda, Estonia, Austria[:] iată câteva dintre 
ţările europene în care există arhive pentru cercetări sociologice empirice. 


e Se pun două puncte când urmează o concluzie: 


Din cele arătate rezultă cu claritate[:] fără cunoaşterea aprofundată a 
gramaticii nu vom reuşi niciodată să redactăm o lucrare acceptabilă. 


e În fine, semnul grafic două puncte poate înlocui verbele din 
titlul, aşa cum s-a arătat. 


Atenţie, nu se pun două puncte când avem de-a face cu o propo- 
ziție incompletă (de exemplu, formula emergenţei zvonurilor este 
IxA 
P ) 


£S) = 


Semnele citării 


Sunt obligatorii când reproducem cuvânt cu cuvânt un text dintr-o 
altă lucrare. Pentru citare, în textele franțuzeşti se utilizează cel mai 
adesea [«  »], spre deosebire de textele englezeşti, în care se 

utilizează [“  ”]. În ortografia limbii române, ghilimelele sunt 
[ss]: 

Citarea poate fi precedată de două puncte, caz în care textul 
reprodus începe cu majusculă: 


În 1941, Anatole Chircev a constatat că: [,„JRomânii sunt pentru biserică 
şi naționalism; sunt împotriva internaţionalismului şi păstrează atitudini 
intermediare faţă de tradiție-progres[“]. 


În alte cazuri, nu avem obligaţia de a folosi majuscula la înce- 
putul citării. 


Informaţiile culese de cercetători trebuie verificate, [,„]lăsând ca obice- 
iurile şi credinţele să se actualizeze în faţa lor[“] Rădulescu-Motru (1942, 
71). 


De asemenea, se pun ghilimele la începutul şi la sfârşitul tran- 
scrierii răspunsurilor la un interviu sau la un chestionar cu întrebări 
deschise. Citez dintr-o lucrare a lui Jean-Claude Kaufmann (1996/ 
1998, 94). 


Persoanele interogate au notat adesea acest comportament specific: ana- 
lizându-l ca pe o provocare, o căutare a privirilor masculine interesate, 
contrastând cu modalitățile obişnuite de a sta cu sânii goi. [,„]Există tinere 
adolescente cam înfierbântate care se plimbă cu sânii goi pentru a fi 
privite[“] B-95; [,,]Când eşti tânără, când eşti drăguță, ai chef să fii pri- 
vită, ai impresia că o să-ţi meargă, ce mai[“] F-71. 


Aşa cum am arătat, ghilimelele se pun la începutul şi la sfârşitul 
definiens-ului, în definițiile nominale. 


Rol social = df [,„JAnsamblu de comportamente aşteptate în mod legitim 
din partea persoanelor care au status social determinat|““]. 


Introducerea unor termeni noi (invenţii lingvistice sau preluări 
din literatura de specialitate internaţională) se face prin folosirea 
ghilimelelor (numai la prima menționare a termenului): 

În funcţie de dimensiunea [,„]/ocus of control[“], persoanele acceptă va- 
lorile [,,]societăţii deschise[“]. 


La fel, se folosesc semnele citării când, prezentându-se metodo- 
logia cercetării, se reproduc întrebările din chestionare sau ifem-ii 
scalelor de măsurare a atitudinilor: 


La întrebarea „Cât de mulțumit sunteţi, în general, de felul în care trăiţi?“ 
o treime dintre cei chestionaţi au răspuns „destul de mulțumit“ (Baro- 
metrul de opinie publică, octombrie 2002, 15). 


Se trec între ghilimele titlurile capitolelor, articolelor din reviste, 
atunci când sunt specificate în text. 


Lucrarea [,,]Drama psihologiei[“] de Vasile Pavelcu (1965) a marcat 
profund evoluţia psihologiei în România. 


Conform practicii redacționale, nu se vor utiliza ghilimele pentru 
marcarea semnificației cifrelor în tehnicile de scalare, când sunt date 
ca exemple lingvistice cuvinte, propoziţii sau fraze, când se folosesc 
termeni de specialitate din domeniu. În toate aceste cazuri, cuvintele 
în cauză vor fi subliniate, de preferinţă, cu italice (Publication Manual, 
1994, 66). 


Parantezele 


În general, parantezele servesc la separarea dintr-o frază a elemen- 
telor structural independente. Studenţii şi tinerii cercetători trebuie să 
ştie, dincolo de cele arătate în dicționarele ortografice şi de punc- 
tuaţie, cum să folosească „parantezele rotunde“ şi „parantezele 
drepte“ (numite şi „croşete““), care introduc explicaţii, precizări sau 
nuanțări în interiorul propozițiilor sau frazelor. Astfel, se trec între 
paranteze rotunde referințele bibliografice (Pavelcu, 1965, 47); 
datele de identificare a persoanelor intervievate: inițialele numelui şi 

prenumelui, sexul, vârsta (I.C., f, 38), dacă nu se optează pentru 
întocmirea listei acestora; abrevierile denumirii instituţiilor (CURS) 
sau testelor psihologice (TAT), când se introduc prima dată în text; 
literele sau numerele folosite pentru identificarea unei enumerări: 


Pentru cunoaşterea stimei de sine a persoanelor de vârsta a treia, am 
folosit: a) teste psihologice; b) observaţia directă; c) biografia socială; 
d) un chestionar cu 54 de întrebări. 


Parantezele drepte închid materialul din interiorul parantezelor 
rotunde şi separă cuvintele introduse de noi într-un text citat. 


Datele cercetării (au fost testaţi studenţi [N = 125] şi elevi [N = 140]) 
susțin ipoteza relaţiei dintre... 


În 1974, Anatole Chircev a constat că: 


„Românii sunt pentru biserică; sunt împotriva internaţionalismului [de 
la acea dată] şi păstrează atitudini intermediare faţă de tradiţie-pro- 
gres“ (p. 163). 


Uneori, ca în cazul acestei lucrări, parantezele drepte în lista 
bibliografică închid anul de apariție a ediţiei princeps: 


Durkheim, E. (1979 [1897]. Suicide: A Study in Sociology. London: 
Routledge. 


Propun studenţilor mei, ca şi cititorilor acestui ghid de redactare, 
să adopte această practică întâlnită şi în alte publicații, într-o formă 
uşor modificată. 


Durkheim, Emile. [1897] (1993). Despre sinucidere. laşi: Editura Insti- 
tutului European. 


Se impune o precizare în legătură cu punctuaţia şi cu folosirea 
parantezelor rotunde: când se separă între paranteze un enunț complet, 
punctul [.] va fi pus înaintea parantezei; când o parte a enunţului rămâne 
în afara parantezelor, punctul va fi plasat după paranteză. 

Distribuţia răspunsurilor este prezentată în Tabelul 4. (Datele din tabele 
sunt exprimate în procente.) 


Distribuţia răspunsurilor (în procente) este edificatoare (vezi Tabelul 4). 


Linia de pauză, linia oblică şi cratima 


Grafic, linia de pauză este mai lungă decât cratima, poate suplini atât 
virgula, cât şi parantezele rotunde când se introduce o explicaţie sau 
o determinare. 


„Sunt mulţi sociologi |-] printre care îndrăznesc a mă număra [-] care 
recunosc puternica influență care au avut-o asupra lor lucrări precum 
cele ale istoricului Jules Michelet, cu darul său de a «reînvia» tre- 
cutul...“ (Stahl, 1974, 22). 


Se recomandă utilizarea cu parcimonie a [-—], pentru a nu influenţa 
lizibilitatea textului. 


Linia oblică (engl. s/ash) marchează: a) introducerea unei clarificări; 
b) separă numărătorul de numitor, c) separă unitățile de măsurare; d) 
indică în text anul apariției ediției princeps, diferit de anul publicării 
ediţiei utilizate; e) arată o alternativă sau o opoziție. 

e Introducerea unei clarificări: 


„Analiza factorială în componente principale (ACP), o metodă care 
constă în construirea unei noi variabile [/] factori fără corelaţie... (Zlate, 
1996, 129). 


e  Separă numărătorul de numitor: 


„Aproximativ [1/5] din procentul cititorilor de ziare în mediul rural şi 
circa [1/3] în mediul urban...“ 


e  Separă unitățile de măsurare: 

Viteza de 80 km [/] oră. 


e Indică în text anul apariției ediţiei princeps, diferit de anul 
publicării ediţiei utilizate: 


Dimitrie Gusti (1936/1996) sublinia că „Muzeul Satului Românesc este 
în stare să oglindească, mai bine decât altceva, bogăţia şi varietatea de 
viață ţărănească, ideile, de atâtea ori adânci...“ 


e Arată o alternativă: 


Stabilirea controlului social şi [/] sau socializarea incompletă contribuie 
la emergența comportamentului deviant. 


Nu se recomandă scrierea: luni şi/sau marţi, fidelitatea test/retest, 
preferându-se: luni, marţi sau în ambele zile, fidelitatea test-retest. 


Cratima mai este numită şi „liniuță de unire“ sau „de despărțire“ şi 
ridică mai multe probleme decât ne-am închipui. Că lucrurile stau 
aşa, oricine se poate convinge urmărind diferențele de redactare a 
lucrărilor sociologice. Corectura editurii nu poate suplini lipsa unui 
îndreptar ortografic pentru ştiinţele socioumane. Cele câteva remarci 
pe care le voi face nu au decât intenția de a semnala, nu de a rezolva 
problema. 

Cum trebuie să scriem: feed back, feed [-] back sau feedback? Se 
întâlnesc toate cele trei forme ale termenului „reacţie inversă“, 
preluat din limba engleză, pe cât de frecvent utilizat, pe atât de 
diferit transcris. Dacă avem în vedere tendinţa de compunere a 
cuvintelor care prevede trecerea de la cuvinte separate la unirea lor 
prin cratimă şi apoi la scrierea într-un cuvânt, cea mai satisfăcătoare 
transliteraţie este feedback. De altfel, cuvintele împrumutate din 
limbi străine şi care nu sunt încă asimilate în limba română se scriu 
exact ca în limba din care provin. 

Este bine de ştiut că se foloseşte cratima în cazul prefixelor, când 
cuvîntul de bază este: un nume propriu (pro [-] Europa); un număr 
(post [-] 1848); o abreviere (anti [-] URSS) sau când prefixul este 
urmat de mai multe cuvinte unite printr-o cratimă (pro-euro- 

atlantic). Se despart însă prin cratimă cuvintele cu prefix, dacă acest 
lucru conduce la sporirea lizibilităţii (de exemplu, anti [-] intelectua- 
lism, co [-] ocurenţă, re [-] repagina). În fine, termenii formaţi din 
acelaşi cuvânt de bază, dar cu adjective diferite, ca şi termenii 
derivați de la self, cu excepţia expresiei se/f psychology, se scriu cu 
cratimă. 

Cum vom proceda când cuvântul de bază, self, asociat cu diferite 
substantive sau adjective, se întâlneşte în vocabularul limbii române? 
Păstrăm forma originală se/f-esteem, traducem expresia integral sau 
doar o parte a ei, respectiv stimă de sine sau self [-] stimă? Păstrând 
termenul din limba engleză self [-] concept riscăm să nu fim corect 
înțeleşi, pentru că în limba română cuvântul „concept“ are alt înţeles 
decât cel din expresia citată (definirea sinelui ca rezultat al situației 
în care persoana se află). Consider că soluția cea mai bună este 
găsirea echivalenţelor terminologice în limba română şi notarea între 
paranteze rotunde a expresiei originale. Traducerea parțială seamănă 
a struţocămilă. Şi sufixele ne dau bătaie de cap uneori. Vom scrie 
self [-] ul sau selfil? Item [-] ul sau itemul? Bias sau bias-urile? În 
astfel de situaţii se recomandă scrierea cu cratimă. 


Alte semne de punctuație 


Semnul întrebării marchează interogaţiile. Am atras atenția asupra 
„titlurilor-întrebare“ (vezi subcapitolul Ce titlu punem?). Ar mai fi 
de spus că în legătură cu acestea se întâlnesc două situații: a) când 
sunt propoziții interogative directe; b) când sunt propoziţii interoga- 
tive indirecte. În primul caz la sfârşitul propoziției se pune semnul 
întrebării, în cel de-al doilea nu. De exemplu: 


Cum am redactat această lucrare [.] (întrebare indirectă) 
Cum să redactăm o astfel de lucrare [?] (întrebare directă) 

De asemenea, trebuie să facem distincţie între „întrebările 
directe“ şi „întrebările retorice“. În ambele situaţii, când redactăm, 
punem semnul întrebării, fără a lăsa spaţiu alb între sfârşitul propo- 
ziţiei sau frazei şi introducerea acestui semn de punctuație. În unele 
scrieri româneşti am observat că, după modul de redactare reco- 
mandat în Franța, bunăoară, semnul întrebării este precedat de un 
spaţiu liber, ca în exemplu următor: „Sfârşitul crizei morale ? Când ? 
Cum 7 În ortografia limbii române, nu se lasă nici un spațiu 
înaintea acestui semn de punctuație. Ca atare, vom scrie: „Sfârşitul 
crizei morale? Când? Cum?“ 

Aş face o observaţie în legătură cu întrebările retorice, care sunt 
mai des întâlnite în lucrările ştiinţifice. Pe cât de neplăcut este să 
întâlnim întrebări retorice banale, pe atât de nejustificat este să fim 
jigniți de răspunsurile date la întrebările retorice extrem de com- 
plexe. De exemplu, „Cum să depăşim criza morală din societatea de 
azi? Răspunsul este unul [foarte simplu]... Te gândeşti imediat: 
dacă răspunsul era atât de simplu, cum de nu l-am ştiut şi noi? O 
astfel de formulare ne obligă să recunoaştem nu că suntem proşti, ci 
foarte proşti! 


Semnul exclamării se foloseşte singur sau asociat cu semnul 
întrebării. El marchează propoziţia exclamativă sau imperativă. De 
exemplu, „Să nu plagiezi!“ Cu totul alt sens ar avea propoziţia, dacă 
la sfârşitul ei am pune alăturate semnul întrebării şi al exclamării: 
„Să nu plagiezi?!“ sau „Să nu plagiezi !7* De aemenea, s-ar intro- 
duce o nuanţă (grad de intensitate), dacă am reda în scris creşterea 
intensității vocii: „Să nu plagiezi!!!“ Adevărul este că în lucrările 
ştiinţifice semnul exclamării nu prea îşi are rost (cu excepția celor 
realizate pe baza metodelor calitative, când sunt transcrise decla- 
rațiile, autobiografiile etc. persoanelor intervievate). 


Puncte de suspensie se folosesc restrictiv. Nu se justifică să lăsăm 
frazele sau propozițiile  neîncheiate. Punctele de suspensie 
semnalează întreruperea discursului, momentană sau definitivă. 
Întreruperea momentană poate avea efect stilistic, autorul urmărind 

să provoace o emoție de surprindere; întreruperea definitivă exprimă 
autocenzurarea autorului, care nu găseşte de cuviință să-şi continue 
gândul, socotind că este de la sine înţeles ce ar urma. Punctele de 
suspensie se folosesc şi când datarea unui eveniment sau a unui 
document social este incertă: 


Dezgheţul ideologic, cu voie sau fără voie de la partid, s-a produs în 
România începând cu [...] 1965. 


Când cităm, punctele de suspensie, închise între paranteze drepte, 
arată lipsa unui fragment din text. Redactarea cu croşete [...] trebuie 
să fie mai presus de orice intenţie de manipulare a gândirii cititorilor. 
Cel mai bine ar fi dacă am renunţa, pe cât posibil, la atât de incri- 
minatele puncte. 


Nu am avut intenția să recapitulez regulile ortografice şi de punc- 
tuaţie, ci să semnalez unele dificultăți sau capcane pentru cei care 
ştiu perfect limba română. Dar poate fi atinsă perfecțiunea? 


Capitolul 4 


Finisarea lucrării 


Felul în care arată manuscrisul când îl depunem la editură spre 
publicare influenţează decizia de acceptare a lucrării pentru tipar. Ne 
slujim în continuare de recomandările din Publication Manual of the 
American Psychological Association (1994), la care adaug propriile 
observaţii, mai ales în ceea ce priveşte prezentarea finală a lucrărilor 
de licenţă şi a tezelor de doctorat în ştiinţele socioumane. 


Hârtia şi litera 


Pare de la sine înţeles că paginile manuscrisului trebuie să aibă 
dimensiuni standard A4 (21x29,7 cm), iar hârtia albă să fie de o 
calitate cât mai bună. Pentru lucrările de licenţă sau de doctorat, care 
vor fi citite nu numai de către membrii comisiilor, dar şi de alte 
persoane interesate (există obligativitatea depunerii la bibliotecă a 
tezelor de doctorat pentru liberă consultare cu 21 de zile lucrătoare 
înaintea susținerii lor publice), va trebui să ne îngrijim ca textul să 
fie integral dactilografiat sau cules la computer pe acelaşi tip de 
hârtie (cu acelaşi grad de alb şi aceeaşi grosime) şi pe o singură față 
a colii de hârtie. 

Litera (rypeface sau font, în limba engleză) se recomandă a fi Times 
New Roman (aşa cum este imprimat şi textul de față), iar „corpul de 
literă“ (mărimea literei) de 12 puncte. Când textul se dactilografiază, 
nu prea avem de ales. Totuşi, şi în acest caz se cere ca imprimarea să 
fie îngrijită, uniformă, neîmbâcsită. Textul trebuie să fie şi la figurat, 
şi la propriu „negru pe alb“. Utilizarea altor culori este nerecoman- 
dabilă, chiar şi atunci când se doreşte sublinierea unor cuvinte (şi 
când, în mod greşit, se utilizează culoarea roşie). Sobrietatea conferă 
distincţie lucrărilor de licenţă, tezelor de doctorat, ca şi textelor 
prezentate spre publicare. Există tentația la unii studenţi de a utiliza, 
mai ales pentru titluri, fonturi „excentrice“. Nu este cazul să ne 
risipim imaginația astfel... 

Dacă în pregătirea „finală“ a manuscrisului unei lucrări de 
licență sau teze de doctorat avem libertatea de a utiliza litere 
italice, bold, verzale sau capitale, ca şi sublinierea pentru a scoate 
în evidență un cuvânt, o propoziție sau o frază, când avem în 
vedere predarea manuscrisului la o editură este de preferat să 
subliniem ceea ce intenționăm să punem în evidență, lăsând 
libertatea graficianului sau redactorului de carte să decidă în 
legătură cu setul de litere pentru tipar. În unele lucrări, ca o 
excepţie, italicele se folosesc pentru a atrage atenţia asupra unor 
concepte sau termeni; sublinierea cu bold se practică pentru 
evidenţierea acelor propoziții sau fraze ce trebuie memorate ca 
atare, iar utilizarea liniei continue pentru subliniere este menită să 
accentueze ideile deosebit de importante sau punctul de vedere 
special al autorului. În prefaţă se fac precizări în legătură cu modul 
concret de utilizare a sublinierilor. Aşa procedează, de exemplu, 
Anselm L. Strauss şi Juliet Corbin (1996, p. XIII). Cei doi autori 
ne avertizează că au subliniat cu italice categoriile, proprietăţile şi 
dimensiunile conceptelor. Au folosit literele bold pentru a marca 
frazele ce trebuie să fie păstrate în memorie. Au subliniat cu o linie 
propoziţiile ce exprimau puncte de vedere esenţiale. Este foarte 
bine. Studenţii şi doctoranzii ar putea să le urmeze exemplul. 

Încă o precizare: titlurile menţionate în text se evidenţiază cu 
italice (fără a se închide între ghilimele), iar în lista bibliografică 

italicele se folosesc pentru titlul volumelor sau al revistelor în care 
sunt incluse studiile la care s-a făcut trimitere (titlul studiilor se scrie 
cu literă de rând, iar titlul revistelor nu se marchează cu ghilimele). 
Textul va fi dactilografiat sau printat la două rânduri, adică la o 
distanță de 0,50-0,65 cm un rând de altul. Notele infrapaginale, ca şi 
citatele mai ample (de peste 40 de cuvinte) pot fi dactilografiate la 
un singur rând. Este obligatorie separarea paragrafelor printr-o dublă 
interliniere (printr-un rând alb) (Provost er al. 1993/1997, 7). În 
ceea ce mă priveşte, în redactarea textului de față m-am conformat 
acestei reguli. 


Oglinda paginii 


Este vorba despre suprafața paginii acoperită cu text. Ea rezultă din 
lăsarea unor margini uniforme sus, jos şi lateral (de minimum 2 cm) 
sau, în cazul lucrării de licență sau al tezei de doctorat, a unor 
margini uniforme sus, jos şi lateral dreapta (marginea din stânga 
fiind de 4 cm, pentru ca manuscrisul să poată fi legat). În 
manuscrisele dactilografiate, rândurile, cu o lungime de maximum 
16,51 cm, conțin 65 de semne tipografice (litere, semne de 
punctuație, spații albe între cuvinte). Pe o pagină nu vor fi scrise mai 
mult de 31 de rânduri, dar nici mai puţine. Încercarea de a aduce 
lucrarea de licenţă la un volum de pagini rezonabil îi determină 
uneori pe studenţi să reducă numărul de rânduri pe pagină sau să 
mărească spațiul dintre rânduri: sau şi una, şi alta. Alteori, se 
scurtează rândurile, se reduce numărul de semne sau de cuvinte 
dintr-un rând. În unele teze de doctorat apare tendința contrară, de a 
câştiga spaţiu prin reducerea corpului de literă, a distanței dintre 
rânduri şi a marginilor albe ale paginii. Astfel de subterfugii nu 
ajută. Încadrarea în normele redactării lucrărilor ştiinţifice netezeşte 
drumul spre succes. 

În România, se obişnuieşte ca lucrările de licenţă să fie impri- 
mate la „un rând şi jumătate“, ca şi tezele de doctorat sau articolele 
ştiinţifice. În alte ţări, de exemplu, în Franţa, în mod normal astfel de 
lucrări sunt imprimate la „două rânduri“. În cazul articolelor ştiin- 
țifice există chiar obligativitatea ca „întregul text, fără nici o 
excepție, să fie dactilografiat la două rânduri, inclusiv tabelele şi lista 
bibliografică“ (Provost er al. 1993/1997, 7). Vorbind despre oglinda 
paginii, se cuvine să ne gândim şi la alineate, şi la paragrafe. De 
asemenea, să acordăm atenţie şi modului de inserare a casetelor. 


Alineatul. Ne dăm seama de numărul alineatelor dintr-o privire: 
alineatele nu încep de la marginea stângă a rândului, ci după un 
spaţiu liber, de aproximativ 0,5 cm. Poate face excepție de la această 
regulă primul alineat al fiecărui capitol sau subcapitol. De obicei, 
într-un text ştiinţific nu ar trebui să apară pe o pagină mai mult de 
patru, cinci alineate. În fond, alineatul marchează trecerea de la o 
idee la altă idee. Sunt sărace ideile care pot fi expediate în trei, patru 
rânduri. Sigur, sunt şi excepţii de la această regulă: de exemplu, 
redactarea unui ghid, cum ar fi cel de față. 


Paragraful. De regulă, paragraful se introduce printr-un alineat, dar 
nu trebuie confundat cu acesta. Ca subdiviziune a unui capitol, para- 
graful poate să cuprindă mai multe alineate. Dacă alineatul separă 
ideile dintr-un text, paragraful ne ajută să distingem tezele, enun- 
ţurile cu valoare de generalizare. Un paragraf se poate extinde pe 
mai multe pagini. Tocmai pentru a nu se confunda paragrafele cu 
alineatele, în textele moderne s-a renunțat la practica întroducerii 
paragrafelor prin alineate. În prezent, din ce în ce mai mulţi autori 
încep paragrafele de la marginea stângă a paginii, lăsând un rând alb 
despărțitor (interliniere dublă). Uneori, ca în textul de față, paragra- 
fele poartă un titlu, subliniat cu italice. Dacă se respectă regula de 
dispunere a titlului capitolelor, subcapitolelor şi paragrafelor, nu se 
mai justifică numerotarea paragrafelor. 

Să observăm chiar la acest ghid de redactare cum sunt dispuse 
titlurile: capitolele au titlul, printat cu bold de rând (14 puncte), plasat 


pe centrul paginii; subcapitolele au titlurile tot pe centrul paginii, 
imprimate cu litere de rând bolduite (12 puncte), paragrafele sunt 
marcate cu italice de rând (10,5 puncte), dar apar chiar la marginea 
stângă a paginii. Ar fi fost de-a dreptul inutil să fi numerotat 
subcapitolele şi, în cadrul lor, paragrafele (de exemplu, 1.1.1. apoi 
1.1.2. şi 1.2.1.1 ş.a.m.d. Lucrările de licenţă sau tezele de doctorat în 
care apare numerotarea capitolelor, subcaptitolelor şi paragrafelor îi 
dezavantajază pe autori, lăsând impresia că nu au fost capabili să-şi 
organizeze textul fără ajutorul vechiului „abac“ (instrument de 
calcul, format dintr-un cadru de lemn, cu vergele metalice, pe care se 
pot deplasa bile de diferite culori) sau al tăbliței de numărare de 
altădată. Pentru articolele ştiinţifice, conform normelor internațio- 
nale, se recomandă organizarea pe niveluri a titlurilor şi subtitlurilor, 
fără marcarea lor cu numere sau cu litere. 


Casetele. Aşa cum am arătat, în unele disertaţii, monografii sau 
manuale universitare sunt incluse casete, ca o prelungire a discur- 
sului. De cele mai multe ori, acestea conţin texte ale unor autori 
consacraţi. Prin procedee grafice care ţin de gustul estetic, dar şi de 
restricțiile financiare, casetele pot fi tipărite pe un fond colorat sau 
nu, pe două sau pe trei coloane (în funcție de aşezarea textului de 
bază), cu litere care să difere sau nu de cele ale textului de bază. Cel 
mai adesea, casetele sunt marcate cu un chenar. Numărul casetei şi 
titlul acesteia sunt plasate în interiorul casetei, spre deosebire de 
tabele sau figuri. Tot diferit de tabele şi figuri, titlul casetei va fi 
centrat, iar precizarea „Caseta 1“, „Caseta 2“ etc. va fi fixată la 
marginea din stânga a spaţiului casetei. Titlul paragrafului preluat în 
casetă poate fi cel din lucrarea pe care o cităm, după cum cel care 
citează poate formula un titlu care să exprime cât mai fidel 
conţinutul textului preluat. În partea de jos a casetei se va preciza 
sursa bibliografică, în conformitate cu regulile de citare statuate. Pe 
pagină, casetele vor fi plasate totdeauna în partea superioară, imediat 
sub colontitlul paginii. Se recomandă ca o casetă să nu ocupe mai 
mult de două-trei pagini. Cel mai adesea, casetele sunt reduse la mai 
puţin de o pagină tipărită. 

Cum se numerotează paginile 


Se numerotează toate paginile, chiar dacă numărul nu este printat. 
Pagina de titlu, cea cu mulțumiri, sumarul şi paginile de început ale 
capitolelor, bibliografiei şi anexelor nu vor avea un număr imprimat, 
dar se vor lua în calcul la numerotarea celorlalte pagini. La fel se va 
proceda şi cu paginile care în întregime conţin un tabel sau o figură 
orientate tip „peisaj“ (cu capul tabelului sau cu partea superioară a 
figurii spre cotorul cărții, spre sistemul de îndosariere a manu- 
scrisului). Articolele ştiinţifice incluse în revistele de specialitate au 
marcate pe pagina de titlu numerele paginilor între care se află 
respectivul text. Când numerotarea disertaţiilor, a cărților sau revis- 
telor se face în spaţiul liber din partea de Jos a paginii, pe centru, 
întregul text va fi numerotat (imprimându-se numerele de la 2, 4, 6, 
8, după caz, până la N, ultima pagină). 

Există practica de a numerota cu cifre romane mici (i, ii, iii, iv, v) 
sau mari paginile care conţin lista tabelelor, lista figurilor, paginile 
de mulțumiri şi cuvântul înainte (3-5 pagini), prefața (6-16 pagini) 
sau studiul introductiv (peste 16 pagini) — semnate de autor sau de o 
altă persoană. În mod obişnuit numărul paginii se va trece în 
manuscris în colțul din dreapta-sus, cu cifre arabe, drepte, fără punct, 
paranteză sau linie oblică. Inserarea unor pagini noi presupune 
renumerotarea manuscrisului. La lucrările de licenţă sau la tezele de 
doctorat se acceptă şi semnalarea introducerii paginilor în comple- 
tare prin adăugarea literelor la numărul paginii care se dublează sau 
se triplează: de exemplu, 125, 125a, 125b, 126 ş.a.m.d. 

Sunt de multe ori întrebat de studenţi câte pagini trebuie să aibă o 
lucrare de licenţă. Câte sunt necesare şi suficiente! Nu cred că, 
totdeauna, cine nu are timp scrie lucrări voluminoase. Pe de altă 
parte, argumentul că Albert Einstein (1879-1955) a schimbat ima- 
ginea despre lume printr-o lucrare de doar 16 pagini (Fundamentele 
teoriei generale a relativității, 1916, trad. rom. 1957) este valabil 
pentru cei care revoluţionează ştiinţa, nu şi pentru noi, ceilalți. 
Aşadar, după dictonul non multa, sed multum, apreciez că o lucrare 


de licenţă bazată pe o cercetare concretă (de teren sau de laborator) 
ar putea lămuri problema de studiu în 60-85 de pagini (la un rând şi 
jumătate). Numărul de pagini al unei teze de doctorat ar trebui să fie 
dublu sau triplu. Se adaugă anexele, referințele bibliografice şi 
indexul pe alte câteva zeci de pagini (fără a se fixa vreo limită). 
Anexele, glosarul, notele, lista bibliografică şi indicele de nume şi de 
teme (subiecte) se numerotează în continuarea paginilor de text, 
avându-se în vedere ca fiecare din acestea să înceapă pe o pagină 
nouă. În unele universităţi, de exemplu, la Universitatea din Michigan, 
Ann Arbor, este fixat numărul de pagini pentru o teză de doctorat în 
domeniul ştiinţelor socioumane (300 p., la două rânduri). La noi, 
cred că ar trebui stabilit numărul maxim de pagini, peste care să nu 
se treacă în nici un caz, la 300 p. la un rând şi jumătate. 


Întocmirea listei tabelelor şi figurilor 


Şi în lucrările de licență sau de doctorat, ca şi în cazul textelor 
pregătite pentru tipar, imediat după cuprins este inserată lista cu 
tabelele din text şi din anexe. Se specifică numărul, titlul şi pagina 
unde se află fiecare tabel (vezi lista tabelelor din acest ghid). 
Numărul tabelului (în cifre arabe) precede, cu două spaţii albe, titlul 
complet al tabelului, care nu va fi subliniat. Titlul tabelelor, ca şi 
cuvântul „Tabelul“, va fi scris cu acelaşi caracter de literă, de aceeaşi 
mărime ca şi întregul text. Numărul paginii din lucrare unde se 
regăseşte respectivul tabel poate fi închis între paranteze rotunde. 
Principalul este ca lista tabelelor să reproducă integral şi fidel 
titlurile tabelelor prezentate. Paginile ocupate de lista tabelelor vor fi 
numerotate cu cifre romane, de rând. Prima pagină a listei tabelelor 
nu va purta nici un număr, dar va fi luată în calcul la numerotarea 
celorlalte. 

Cele spuse despre lista tabelelor sunt valabile şi pentru lista figu- 
rilor. Subliniez însă că nu trebuie să se abuzeze nici de tabele, nici de 

figuri: ce este prea mult strică. Recursul la tabele şi figuri trebuie să 
ajute înţelegerea textului, nu să-l încețoşeze. La jumătatea secolului 
trecut, Alfred C. Kinsey et a. (1953) includeau în raportul de cerce- 
tare a comportamentului sexual al femeilor nu mai puţin de 136 de 
figuri şi tabele. Lista lor era plasată la sfârşitul cărții, înainte de 
bibliografie şi de index. Suntem în primul deceniu al secolului XX şi 
atâtea lucruri s-au schimbat. Între ele, şi modul de redactare în do- 
meniul ştiinţelor socioumane. 


Mulţumiri, anexe, glosar, note 


Suntem datori persoanelor şi instituțiilor care ne-au ajutat într-un fel 
sau altul să elaborăm lucrarea de licență sau teza de doctorat, să 
desfăşurăm cercetarea de teren sau să finalizăm o monografie. 
Acestora le adresăm, pe pagini separate, mulțumirile noastre. Punem 
titlul standard: „Mulţumiri“ (engl. Aciknowledements; fr. Remercie- 
ments). Paginile de mulţumiri (sau, după caz, o singură pagină) se 
plasează înaintea „Introducerii“ sau a „Cuvântului înainte“ şi se 
numerotează cu cifre romane de rând, excepție făcând prima pagină. 
În articolele ştiinţifice pregătite pentru tipar, mulţumirile vor fi tre- 
cute pe pagina de titlu, la subsol. În cazul articolelor ştiinţifice desti- 
nate revistelor de specialitate mulțumirile (ca şi adresa autorului 
pentru corespondenţă, inclusiv adresa de e-mail) sunt plasate în 
partea de jos a paginii de titlu. 

Muţumirile trebuie să se limiteze la persoanele şi instituţiile care 
într-adevăr au contribuit la realizarea lucrării într-o etapă sau alta, 
într-un mod sau altul. Le mulțumim persoanelor care ne-au sugerat 
tema disertaţiei şi au evaluat-o critic, celor care ne-au ajutat să 
culegem datele de teren sau au realizat prelucrarea lor la computer. 
Ne exprimăm sentimentele de gratitudine faţă de sponsori sau de 
editori, față de cei care, pe parcursul redactării, ne-au susţinut moral 
sau financiar. Avem obligația să arătăm pentru ce le mulțumim. 


Mulţumirile de complezenţă sunt ofense. La fel, mulțumirile exage- 
rate. Să ne abținem să mulțumim părinților, soției, copiilor sau 
rudelor mai îndepărtate. Acestora le putem dedica lucrarea tipărită. 
Hans J]. Eysenck şi Michael Eysenck (1981/1998) dedică lucrarea lor 
despre investigarea personalității „Lui Fleur, cu dragoste din partea 
tatălui şi bunicului“. Ulric Neisser (1982) a dedicat volumul de 
studii despre memoria socială pe care l-a coordonat: „Lui Mark, şi 
Eric, şi Julie, şi Philip, şi Toby, şi Jenny, şi Katherine, şi Joe“. 
Înţelegem că le oferă lucrarea celor despre care a scris. În ceea ce mă 
priveşte, am scris înaintea „Cuvântului înainte“ la lucrarea Persona- 
litate şi societate în tranziţie: „Închin această carte memoriei tatălui 
meu, etnograful Ion Chelcea, care şi-a iubit ca nimeni altul neamul şi 
ţara, pentru care a pătimit“ (Chelcea, 1994). 

Lucrările de disertaţie nu vor purta o dedicație, iar mulțumirile 
sobre, deplin justificate, de cele mai multe ori, sunt incluse în finalul 
„Introduceri“. La susținerea publică a disertației, cel ce a primit 
titlul de doctor are posibilitatea să mulțumească într-un mod mai 
puţin convenţional tuturor celor ce l-au ajutat. 


Glosarul. Lista cu explicaţiile termenilor utilizați va urma imediat 
textului lucrării dacă, şi numai dacă, nu am întocmit şi anexe. În 
lucrările de licenţă şi chiar în tezele de doctorat nu se justifică 
glosarul, pentru că — de regulă — se utilizează termeni consacraţi, iar 
publicul căruia i se adresează astfel de lucrări (comisia de examen, 
alți profesionişti din domeniu) se presupune că este familiarizat cu 
vocabularul de specialitate. În alte lucrări, manuale universitare, 
monografii etc., glosarul este util: ne ajută să înţelegem mai bine 
sensul pe care l-a dat autorul termenilor de specialitate. Spre deo- 
sebire de „termenii-cheie“, care sunt semnalaţi la sfârşitul fiecărui 
capitol, glosarul este plasat după anexe, înaintea listei bibhografice. 
Uneori, după definirea termenilor se indică între paranteze rotunde 
capitolul în care s-a arătat pe larg conținutul acestora. 


Anexele. În afara titlului, ele vor fi identificate şi prin menţionarea: 
Anexa A, B, C ş.a.m.d. Anexele pot avea una sau mai multe pagini, 

care se vor numerota consecutiv. La colontitlu, ca indicație auxiliară, 
deasupra textului se va trece, după caz, Anexa A (în partea stângă a 
paginii). Dacă titlul anexei conţine prea multe cuvinte, la colontitlu 
se vor trece doar primele cuvinte sau se va reformula concis titlul. 
Dacă mai multe anexe se referă la aceeaşi problemă, atunci se va 
menţiona Anexa Ai, A2, A3..., An. Pentru a nu rupe fluenţa textului, 
se recomandă ca tabelele şi figurile să fie trecute în anexe. Rămân în 
textul propriu-zis al lucrărilor de licenţă şi al tezelor de doctorat doar 
tabelele şi figurile fără de care demonstraţia ar avea de suferit. 
Anexele pot fi prezentate într-un volum separat. O disertaţie de 500 
de pagini îl descurajează pe orice cititor. Pe membrii comisiei îi 
chinuie, pur şi simplu. Dacă aceeaşi disertaţie este prezentată în două 
volume (teza propriu-zisă, 250 p. şi anexele alte 250 p.), lucrurile se 
schimbă. Dar de ce ne trebuie atâtea pagini pentru anexe? Cred că 
este păguboasă strategia de a încerca să impresionăm cititorii 
(inclusiv comisiile de examen) prin includerea în anexe a tot ce a 
produs computerul. Dictonul „Cine nu are timp scrie mult“ se veri- 
fică aici foarte bine. Să ne rezervăm suficient timp pentru a selecta 
tabelele şi figurile, pentru a condensa informaţia astfel ca disertația 
să aibă dimensiuni umane. 


Notele. Altădată, notele erau infrapaginale, plasate la subsolul 
paginii. Acum sunt reunite de cele mai multe ori la sfârşitul fiecărui 
capitol sau la finalul cărții. Există şi posibilitatea de a introduce sub 
denumirea „Note“, numerotate pe capitole, precizările necesare 
pentru mai buna înțelegere a textului. În astfel de cazuri notele sunt 
introduse imediat înaintea listei bibliografice. Paginile de note sunt 
numerotate cu cifre arabe în continuarea textului. 

Folosirea notelor în redactarea lucrărilor ştiinţifice ar trebui 
încurajată. Textul propriu-zis ar fi mai lizibil şi argumentația mai 
limpede. Erudiţia savantului s-ar exprima foarte bine în aceste note. 
Un bun exemplu de redactare cu note ni-l oferă Slavko Splichal 
(1999, 313), profesor de comunicare în masă şi opinie publică la 
Universitatea din Lubljana şi director al Institutului European pentru 
Comunicare şi Cultură: 

Note 


CAPITOLUL II: 
PUBLICITATE, PUBLIC ŞI OPINIE PUBLICĂ 


1. Preferința lui Ginsberg şi Zaller pentru opinia de masă şi pentru 
termenul „opinia maselor“ nu este fondată pe dihotomia opinie publică 
şi opinia maselor, în care opinia maselor este negarea opiniei publice, 
aşa cum a sugereat, de exemplu, Tânnies (1922, 77-87) şi, mai târziu, 
Schmidtchen (1959). (Splichal, 1999, 313) 


Umberto Eco (1977/2000, 181-183) consideră că notele folosesc 
pentru: a) a indica sursele citatelor; b) a adăuga alte indicaţii biblio- 
grafice de întărire despre un subiect discutat în text; c) a face 
trimiteri externe şi interne; d) a introduce un citat de întărire a unui 
punct de vedere exprimat în text; e) a da amploare afirmațiilor din 
text; f) a corecta unele afirmații din text; g) a reda traducerea unui 
citat din text; h) a plăti datorii. Savantul şi scriitorul italian ne atrage 
atenţia că „o notă n-ar trebui niciodată să fie cu adevărat foarte 
lungă; altminteri, nu e notă, este un apendice şi, ca atare, trebuie 
inserată şi numerotată la sfârşitul lucrării“ (idem, 183). 

Fireşte că notele terebuie să fie deplin justificate în logica 
discursului şi că nu trebuie să preia la subsolul paginii sau la sfârşitul 
cărții informaţiile esenţiale. Totuşi, sunt suficient de multe motive 
pentru care, aşa cum am spus, să nu se renunţe la practica de a folosi 
notele. 


Redactarea listei bibliografice, 
a indexului şi a cuprinsului 


Lista bibliografică. Plasată la sfârşitul unui articol ştiinţific, lista 
bibliografică nu se confundă cu bibliografia unei cărți de specia- 
litate, a unei lucrări de licenţă sau a unei teze de doctorat. În lista 
bibliografică sunt incluse numai lucrările citate în articolul scris spre 

a fi publicat într-o revistă de specialitate. Bibliografia, ca parte a 
lucrărilor ştiinţifice, conţine şi lucrări din care nu s-au extras citate, 
ci doar idei în legătură cu tema tratată. Este bine ca la finele tezelor 
de doctorat şi de licenţă să se facă distincţie între „bibliografia 
temei“ şi „bibliografia consultată“. Academicianul Solomon Marcus 
remarca faptul că „În limba engleză se face o distincţie între refe- 
rences şi bibliography, prima variantă având în vedere referințele 
bibliografice la care se face trimitere în locuri precise ale textului, pe 
când a doua poate eluda această condiție. Nu întâmplător, unii 
adoptă a doua variantă, fie din neglijenţă, fie deliberat, pentru a 
menţine o stare de imprecizie. Prima variantă este, desigur, de 
preferat“ (Marcus, 2002, 3). Este posibilă şi combinarea celor două 
modalități de trimiteri bibliografice chiar în redactarea monografiilor 
destinate tiparului. Referințele bibliografice se disting cu uşurinţă de 
bibliografia temei prin precizarea paginilor de unde au fost preluate 
citatele sau ideile ce susțin demonstraţia proprie. Nu mi se pare a fi 
nici neglijenţă, nici rea intenţie să menționăm la bibliografie titlurile 
unor cărți pe care nu le-am citit, dar despre existenţa cărora am aflat 
din consultarea lucrărilor de referință. Aceasta poate orienta lecturile 
altor persoane preocupate de tema pe care am abordat-o noi. În 
tezele de licență mai ales — dat fiind timpul relativ limitat rezervat 
redactării — este recomandabil să se includă în lista bibliografică un 
număr cât mai mare de titluri în legătură cu subiectul disertaţiei. 
Căutarea bibliografiei, chiar pe Internet, nu poate constitui o notă 
proastă pentru studenţi, dimpotrivă. Personal, îi încurajez pe stu- 
denţii şi pe doctoranzii mei să nu se limiteze la menționarea în lista 
bibliografică doar a lucrărilor din care au citat şi pe care, fireşte, le-au 
citit. Îşi găsesc locul în lista bibliografică şi studiile consacrate 
rezolvării problemei lor de cercetare, dar pe care, din lipsa timpului, 
din cauza dificulăților de procurare a revistelor sau volumelor de 
studii, nu le-au putut fişa. Abaterea deontologică intervine când nu 
se operează distincția între bibliografia consultată (references) şi 
bibliografia temei (bibliography). 

Dar cum se alcătuieşte o listă bibliografică? În conformitate cu 
STAS 8660-82, lista bibliografică se poate alcătui în mai multe 


feluri. Cel mai frecvent şi cel mai adecvat este modul de organizare 
a listei după criteriul alfabetic al numelui autorului (sau al primului 
autor, dacă sunt mai mulți autori menționați în pagina de titlu a 
lucrărilor consultate). Dacă sunt menţionate mai multe lucrări ale 
aceluiaşi autor, se va proceda la ordonarea lor cronologică, de la cea 
mai veche publicaţie la cea mai recentă. Dacă acelaşi autor a 
publicat într-un singur an mai multe lucrări pe care le-am şi folosit, 
vom nota după anul de aparție, fără nici un spaţiu liber, primele 
litere ale alfabetului (Chelcea, 20024, 20025). Lucrările realizate de 
respectivul autor în colaborare vor fi şi ele ordonate cronologic şi 
inserate în lista bibliografică după ce se vor fi epuizat lucrările la 
care este unic autor. În practica unor edituri s-a răspândit următoarea 
modalitate de alcătuire a listelor bibliografice: 


Cernea, Mihail (coord). (1970). Contribuţii la sociologia culturii de 
masă. Bucureşti: Editura Academiei R.S.România. 
Chelcea, Septimiu. (1975). Chestionarul în investigația sociologică. 
Bucureşti: Editura Ştiinţifică şi Enciclopedică. 
„.(1982). Experimentul în psihosociologie. Bucureşti: Editura 
Ştiinţifică. 
. (1988). Lungul drum spre tine însuţi. Bucureşti: Editura 
Militară. 
.(2002a). Un secol de cercetări psihosociologice. laşi: Editura 
Polirom. 
„.(2002b). Opinia publică. Gândesc masele despre ce şi cum 
vor elitele? Bucureşti: Editura Economică. 
Chelcea, Septimiu şi Chelcea, Adina. (1977). Elemente de psihosocio- 
logie a muncii eficiente. Bucureşti: Editura Politică. 


Nu mi se pare foarte fericit acest mod de alcătuire a listei biblio- 
grafice. Pe de altă parte, deşi se înscrie în logica redactării şi a 
lecturii, alcătuirea listei bibliografice în ordinea citării în text 
prezintă dificultăți în plus; nu o recomand. 

În ceea ce priveşte normele etice referitoare la listele bibliogra- 
fice, suntem de acord cu Nicolae Gherghel (1996, 95) care susține că 
ele trebuie „să reflecte documentarea reală, să conțină numai lucră- 
rile în strânsă legătură cu subiectul cercetărilor efectuate, să nu fie 

unilaterale, să nu omită lucrările autorilor autohtoni, să reflecte 
cunoaşterea lucrărilor anterioare în aceeaşi problemă şi, în special, a 
celor care abia deţin prioritatea“. 

Reglementările din STAS 6158-70 (revizuit în 1990) privind 
referințele bibliografice sunt într-o oarecare discordanţă cu standar- 
dele Harvard. În loc de a indica numele şi prenumele autorului 
(autorilor), titlul publicației, traducerea titlului, numărul ediţiei, locul 
(locurile) publicării, editura (editurile), anul (anii) apariţiei lucrării, 
este preferabil să trecem anul apariţiei lucrării imediat după numele 
autorului. Astfel se reperează mai uşor lucrările citate în sistemul 
Harvard. De asemenea, mi se pare judicios, cel puţin pentru lucrările 
din domeniul ştiinţelor socioumane, să preluăm modelul referințelor 
bibliografice din revistele şi cărţile occidentale de prestigiu. Un bun 
exemplu îl constituie bibliografia lucrării coordonate de Richard Y. 
Bourhis şi Jacques-Philippe Leyens (1994/1997, 276-316). Pentru 
fiecare lucrare consultată se menționează, în ordine, dacă a apărut 
într-o revistă: numele şi prenumele autorului sau autorilor, anul 
publicării, titlul articolului, titlul revistei, tomul (volumul), numărul 
acesteia, paginile tipărite ale respectivului articol. 

Să remarcăm tendința actuală de a se simplifica modalitatea alcă- 
tuirii trimiterilor bibliografice. S-a renunţat la trecerea între ghili- 
mele a titlului articolelor şi revistelor, precum şi la precizările: nr., 
vol., p. sau pp. În manuscris se subliniază obligatoriu titlul revistei 
(acesta apare cu italice), iar anul apariției publicaţiei se închide între 
paranteze. Pentru o înţelegere mai corectă a contribuţiilor este bine 
să se treacă în paranteză dreaptă anul apariției ediției princeps, după 
care, în paranteză rotundă, anul apariției lucrării consultate. Nu mi se 
pare a fi suficient să notăm doar a câta ediție este lucrarea la care am 
avut acces: într-un singur an pot apărea mai multe ediţii, iar lucrările 
clasice cunosc, de-a lungul timpului, zeci şi zeci de ediţii. Practica 
datării ediției princeps nu s-a generalizat, dar mi se pare a fi bine 
venită. Personal, o recomand mai ales în redactarea lucrărilor de 
licență şi a tezelor de doctorat când se trece în revistă literatura de 
specialitate. Spicuim, spre exemplificare, din lucrarea lui Chris Hart 
(1998, 221-223): 

Ayar, A.J. (1946 [1936]) Language, Truth and Logic. London: Victor 
Gollancz. 

Becker, H. (1963) Outsiders: Studies in the Sociology of Deviance. New 
York: Free Press. 

Button, G. (ed.) (1991) FE/hnomethodology and the Human Sciences. 
Cambridge: Cambridge University Press. 

Durkheim, E. (1970 [1897]) Suicide: A Study in Sociology. London: 
Routledge. 

Levi-Strauss, C. (1964-1972) Mythologies. 3 vols. Paris: Plon. 

Schlick, M. (1949 [1936]) “Meaning and verification”, in M. Feigl and 
W. Sellars (eds.) Readings in Philosophical Analysis. Viena: 
Springer. 

Weber, M. (1965a [1930]) 7he 7heory of Social and Economic 
Organisation. Oxford: Oxford University Press. 

Weber, M. (1965b [1930]) 7he Protestant Ethic and the Spirit of 
Capitalism. London: Allen & Unwin. 

Yanni, D.A. (1990) “The social construction of women as mediated by 
advertising”, Journal of Communication Inquiry, 141): 71-81. 


Faţă de stilul trimiterilor bibliografice recomandat de Asociația 
Americană de Psihologie, pe care l-am prezentat, există numeroase 
particularizări cerute de edituri sau agreate de autori. Va trebui să ne 
interesăm, să citim recomandările pentru pregătirea manuscrisului 
(tipărite pe ultima pagină sau pe coperta a treia a revistelor), să aflăm 
cerinţele instituțiilor de învăţământ superior care organizează 
examene de licență şi de doctorat. Ne vom conforma lor: aici 
inovaţia nu-şi are loc. 

Când pregătim manuscrisul pentru editură, ne putem manifesta 
opţiunile: numele autorilor să-l trecem cu majuscule, prenumele cu 
litere de rând, să plasăm numele autorilor pe un rând separat, anul 
apariţiei lucrării să fie separat prin virgule sau în paranteze rotunde, 
iar data ediției princeps — aşa cum am mai arătat — să fie marcată 
prin paranteze drepte, să se păstreze indicaţiile nr., vol., p. sau pp., ca 
şi ghilimelele. 


TABOADA LEONETTI, Isabel 


1989 «Cohabitation pluri-ethnique dans la ville: strategies d'insertion 
locale et phenomenes identitaires», Revue europeene des migrations 
internationales, 5, 2, 51-69. 

Esenţială este păstrarea stilului lucrării (inclusiv a modului de 
întocmire a listei bibliografice) de la primul la ultimul rând al 
acesteia. 

Când lucrarea citată nu este datată, după numele autorului se 
menţionează f.a. = fără an. Se va preciza a câta ediție este lucrarea 
consultată şi dacă suntem în prezenţa unei ediţii revăzute. 


Bailey, Kenneth D. [1978] (1982). Methods of Social Research (ediţia a 
II-a, revăzută), New York: The Free Press. 


Dacă am consultat o lucrare tradusă, după titlu vom specifica în 
ce limbă a apărut ediția după care s-a făcut traducerea. 


Szezepanski, Jan. [1970] (1972). Noţiuni elementare de sociologie (trad. 
din polonă). Bucureşti: Editura Ştiinţifică. 


Ordonarea lucrărilor se va face după alfabetul limbii române (în 
cazul nostru), avându-se în vedere inițiala numelui autorului sau a 
primului autor. Această operaţie nu prezintă dificultăți. Totuşi, atra- 
gem atenţia asupra câtorva detalii. Când apar în lista bibliografică 
mai multe lucrări de acelaşi autor, numele acestuia poate fi trecut o 
singură dată, iar lucrările vor fi ordonate cronologic. Dacă sunt citate 
şi lucrări în care respectivul autor are unul sau mai mulţi colabo- 
ratori, se va epuiza şirul lucrărilor la care este unic autor, trecându-se 
apoi lucrările colective (tot ordonate cronologic). Dacă lucrările 
citate nu au menţionat autorul sau autorii (Constituția României, 
Hotărâri de guvern, documente statistice oficiale etc.), se vor insera 
în lista bibliografie conform inițialei instituţiei care a emis docu- 
mentul sau conform inițialei primului cuvânt din titlul acestora. 

Să revenim la ordonarea numelor de autori. Când întâlnim nume 
compuse şi unite prin cratimă, le ordonăm după inițiala primului 
cuvânt. 


Rădulescu-Motru, Constantin. [1904] (1995). Cultura română şi politi- 
cianismul. Craiova: Editura Scrisul Românesc. 

Numele autorilor francezi formate cu particulele de nobleţe La 
sau Le vor fi trecute la litera L, păstrându-se un spaţiu tipografic alb 
(La Rochefoucauld, Francois; Le Bon, Gustave; Le Page, A.; Le 
Vine, R.A.); cele ale autorilor englezi formate cu Me sau Mac vor fi 
incluse la litera M, fără nici un spaţiu alb (MacLachlan, ]; McCauley, 
C.; MeGregor, D.M.). Numele formate cu Van se grupează la litera 
V (Van Leeuwen, MS.; Van Gennep, 4.), la fel cele formate cu Von 
(Von Bayer, C.L.). Cele ce cuprind particula de vor fi inserate la 
litera D (DeFleur, M.L.; de Visscher, P.; DePaulo, B.M.; D'Andrare, 
R.), iar cele formate cu litera O (O'Barr, W.; O'Hara, M.) între 
literele N şi P. Există şi excepții: numele lui Charles Alexis Clarel de 
Tocqueville va fi inserat la litera T, nu la D. Uneori, nu este foarte 
uşor să distingem numele de prenumele unor autori. De exemplu, 
Sandu Dumitru sau Dumitru Sandu (1999); Nicolae Radu sau Radu 
Nicolae?). În astfel de situaţii preluăm înscrisul de pe copertă sau din 
pagina de titlu şi considerăm primul cuvânt ca fiind numele de 
botez. Să avem în vedere însă că autorii maghiari îşi scriu mai întâi 
numele de familie şi apoi prenumele (de exemplu, Bogathy Zoltan, 
nu Zoltan Bogathy; Ranschburg Jens, nu Jens Ranschburg). Oricum, 
este bine ca la întocmirea listei bibliografice să consultăm, când 
avem dubii, dicționarele de specialitate şi enciclopediile. 


Indexul de nume. Acelaşi lucru se recomandă la întocmirea indicelui 
de nume. Faţă de cele spuse, nu avem de adăugat decât că la 
înşiruirea numelor ce au aceeaşi iniţială se ia în considerare cea de-a 
doua şi, după caz, cea de-a treia literă a numelui. Dacă numele de 
familie ale mai multor autori sunt identice, ordonarea se face 
conform inițialei prenumelui. Este recomandabil să se menţioneze 
prenumele, nu doar inițiala. De exemplu: Strauss, Anselm L. Când 
autorul se semnează cu inițiala înaintea prenumelui (de exemplu, C. 
Wright Mills), la indexul de nume inițiala va fi intercalată între 
nume şi prenume (de exemplu, Mills C. Wright). 

Se observă că după transcrierea numelui se pune virgulă, dar nu 
şi după prenume. De asemenea, după inițiala prenumelui tatălui 
apare virgula. După numărul paginii (fără a indica p. sau pp.) nu se 

inserează nici un semn ortografic. Vom avea grijă ca în index 
numele autorilor să fie scrise exact ca în text la paginile indicate, 
păstrându-se toate elementele numelui. Indicele de nume se dactilo- 
grafiază (culege) pe două sau trei coloane, în funcție de formatul 
cărţii, respectiv de oglinda paginii. 


Indexul de teme. În fine, indicele de teme (de subiecte, de materii/ 
teme) va cuprinde toate „cuvintele-cheie“, în ordine alfabetică. Se 
vor preciza paginile unde apar, ca şi — după caz — intervalul de 
pagini consacrat analizei acestora. Este foarte bine dacă, după 
indicarea paginilor, se trece cu italice vezi şi... În unele lucrări se 
publică un singur indice în care apar, în ordine alfabetică, atât 
numele autorilor citați, cât şi subiectele (temele) abordate. Nu mi se 
pare a fi o soluție fericită. 

Construirea indicelui de nume şi de teme nu este o operaţie 
mecanică. Din contră, ea presupune o reflecţie atentă asupra textului. 
Vor fi incluse numai numele autorilor din care s-a citat, nu şi numele 
altor personalități care apar incidental. Dacă folosim maxima Amicus 
Plato, sed magis amica veritas, nu vom trece în index numele filoso- 
fului grec Platon (427-347 î.e.n.). Nici numele oamenilor politici nu 
au de ce să apară în index dacă ne referim la epoca sau la guvernarea 
lor. Dacă însă cităm din cuvântările lor, atunci, fireşte, trebuie să in- 
cludem respectivele nume în index. Nu-i sfătuiesc deloc pe studenți 
sau pe cercetătorii din domeniul ştiinţelor socioumane să apeleze la 
argumentul autorităţii. În ceea ce priveşte alcătuirea indicelui de 
teme, aceasta se confundă cu analiza conţinutului, proces laborios de 
identificare a categoriilor în care vor fi incluse cuvintele-cheie şi 
sinonimele lor. 


Cuprinsul. Deşi „cuprinsul“ (sau „tabla de materii“) se scrie ultimul, 
el figurează pe prima pagină, după pagina de titlu. Nu mi se pare o 
idee bună de a introduce cuprinsul după prefaţă sau la sfârşitul 
lucrării. Mi se pare firesc să ştim din capul locului, nu la sfârşit, care 
este structura disertației sau a cărţii. Este inestetic şi şcolăresc să se 
marcheze cu un şir de puncte corespondenţa dintre titlul capitolelor 

sau subcapitolelor şi numărul paginii unde se află în cuprinsul 
lucării. În lucrările moderne, la „Cuprins“ numărul paginilor se trece 
imediat după titlul unităţilor de text (capitole, subcapitole), la două 
spaţii albe după o linie oblică. 


Nu aş vrea să închei această lucrare înainte de a mărturisi neliniştea 
mea în legătură cu felul în care veţi reacționa după ce o veți fi 
consultat-o. Mă tem să nu spuneți: „Cine ştie face, cine nu îi învaţă 
pe alții“, fără să îl citați pe George Bernard Shaw. Accept că m-am 
abătut de la unele reguli de redactare. Ştiu că nu ştiu de câte ori am 
făcut-o. Dacă s-ar publica numai lucrările redactate perfect, nu ar 
mai apărea nici o carte. Şi mă mai tem ca dumneavoastră să nu fi 
descoperit că plictiseala s-a născut în ziua când ați citit cuprinsul 
acestui ghid. Dar nu! Lucrurile nu vor sta aşa, pentru că sunteţi sau 
aţi fost studenții mei. V-aţi dat seama de la prima pagină că am dorit 
să cunoaşteţi mai devreme decât am aflat eu cum se redactează în 
domeniul ştiinţelor socioumane, chiar dacă pentru asta m-am mai şi 
împrumutat de idei de la unii, de la alţii, din reviste, cărți şi de pe 
Internet. Cine au fost generoşii? Îi găsiţi la indexul de nume. 


Anexa A 


Prezentarea unei disertații 


Prezentarea lucrărilor de licenţă sau a tezelor de doctorat trebuie să 
răspundă pe deplin cerinţelor universităţii unde se susțin. Ne permi- 
tem să facem totuşi câteva recomandări generale. 


Volumul — unei teze de licenţă: 60-85 de pagini 
— unei teze de doctorat: 200-300 de pagini 


Numărul de copii — pentru o lucrare de licență: 2 + 1 copie 
pentru conducătorul ştiinţific 
— pentru o teză de doctorat: 1 + 3 copii 

pentru membrii comisiei 


Elementele generale 
Elementele tehnice 
1. Pagina de titlu 
Denumirea universității 
Denumirea facultății 
Titlul complet şi subtitlul tezei 
Numele şi prenumele autorului 
Numele, prenumele şi gradul didactic al conducătorului 
ştiinţific 
Luna şi anul susținerii disertaţiei 
2. Sumarul (conţinutul, tabla de materii) 
3. Lista figurilor şi tabelelor 

4. Lista abrevierilor 
5. Mulţumiri pentru persoanele şi instituţiile care l-au ajutat pe 
absolvent/doctorand să realizeze lucrarea/teza 
Elemente de conținut 
6. Conţinutul propriu-zis al lucrării/tezei 
Introducere: ce îşi propune lucrarea/teza 
Trecerea în revistă a literaturii de specialitate 
Metodologia: metodele şi tehnicile utilizate 
Datele obținute 
Discuţia datelor 
Concluzii şi recomandări pentru cercetările viitoare 
7. Anexe (opțional) 
8. Glosar (opţional) 


Elemente bibliografice 
9. Note 
10. Lista bibliografică (lucrări din care s-a citat şi lucrări citite, 
dar din care nu s-a citat) 


Anexa B 


Expresii şi locuţiuni în limba latină 


Ab abrupto. Dintr-o dată, a intra direct în subiect, de la început în fondul pro- 
blemei. 

Ab actu ad potentiam. De la real la posibil. 

Ab acia et acu. De la fir şi de la ac, de-a fir a păr, amănunţit. 

A baculo ad angulum. De la baston la unghi, incoerent. 

Ab antiquo. Din vechime, de demult. 

Ab auctoritate. Argumentul autorităţii, invocarea faptului că afirmaţia a fost 
făcută de o persoană cu autoritate. 

Abdita loca. Locuri ascunse. 

Ab extra. Pe dinafară. 

Ab hac et ab hoc. De la aceasta şi de la aceasta, a sări de la un lucru la altul 

Ab imo pectore. Din adâncul inimi. 

Ab initio. De la începuturi. 

Ab invidia. Argumentul urii, demonstraţie falsă. 

Ab love principium. Începutul se face de la Jupiter. Să începem cu începutul 
(Vergiliu). 

Ab ore ad aurem. De la gură la ureche. 

Ab origine. De la origine. 

A bove maiori discat arare minor. De la boul mai vârstnic să înveţe cel mai 
tânăr să are (după Esop). 

Ab ovo. De la ou, de la începutul începuturilor. Este vorba despre oul din care s-a 
născut Elena, fiică a lui Jupiter (Horaţiu). 

Ab re. Departe de subiect, fără rost. 

Absit adulator, feriat me verus amator. Să dispară linguşitorul, să mă certe cel 
care mă iubeşte. 

Absque nota. Fără notă, fără indicarea locului şi/sau a anului apariţiei unei cărți. 

Ab uno disce omnes. De la un specimen judecăm tot restul, de la o persoană 
extindem concluzia la întreaga populaţie (Vergiliu). 

Ab urbe condita. De la întemeierea oraşului, a Romei (753 î.c.n.). 

Abutere verbum. A abuza de un cuvânt, a-l folosi într-un sens impropriu. 

Acies ingenii. Ascuţişul minţii (Cicero). 

A contrario. Argumentare dedusă din ceea ce este contrar, prin opoziţie. 

Acta diurna. Acte zilnice, buletinul oficial al Romei. 

Acta est fabula. Piesa a fost jucată. Formulă de încheiere a spectacolului dra- 
matic. 

Acta, non verba. Fapte, nu vorbe. 

Acta senatus. Actele senatului. Consemnarea discuţiilor din Senatul roman. 

Acute cogitare. A gândi profund (Cicero). 

Ad absurdum. Argumentare prin reducere la absurd (la ceea ce este imposibil de 
acceptat). 

Ad aperturam libri. La deschiderea cărţii, la o primă lectură. 

Ad calendas graecas. La calendele grecilor, niciodată. (Grecii nu aveau calende, 
zile fixe în care să se plătească datoriile, aşa cum aveau romanii). 

Addenda. Ceea ce se adaugă, listă cu adăugiri. 

Adaequatio rei et intellectus. Concordanţa între lucrurile din realitate şi gândire, 
între semnificaţia cuvântului şi obiectul desemnat, corespondenţa imaginilor 
noastre mintale cu realitatea obiectivă, coerenţa externă. Definiţie scolastică 
a adevărului (Toma d” Aquino). 

Ad extremitates. Până la limite, în cel mai înalt grad. 

Ad extremum. Până la capăt, până la urmă, în cele din urmă. 

Ad finem. La sfârşit. 

Ad fontes. La izvoare, referire bibliografică la opera originală. 

Ad hoc. Pentru aceasta, pentru un anumit scop. 

Ad infinitum. La infinit, la nesfârşit. 

Ad ignorantiam. Argumentaţie bazată pe cererea acceptării dovezilor noastre, 
abstracție făcând de argumentele celuilalt. 

Ad interim. Temporar, provizoriu. 

Ad libita librarii. Cu voia copistului, erori apărute într-un text datorită tiparului. 

Ad libitum (ad lib). După plac, atât cât mi-a făcut plăcere (în cazul eşantionării 
nereprezentative). 

Ad litteram. La literă, în sensul propriu, întocmai, cuvânt cu cuvânt. 

Ad narrandum, non ad probandum. Pentru a povesti, nu pentru a dovedi. 

Ad rem. La obiect. 

Ad unum omnes. Toţi până la unul. 

Ad valorem. În concordanţă cu valoarea, după valoare. 

Advocatus diaboli. Avocatul diavolului (persoana desemnată spre a pune la 
îndoială în faţa Papei meritele unui candidat la canonizare, la includerea în 
rândul sfinţilor). 

A fortiori. Cu atât mai mult, cu înţelepciune, care se impune cu necesitate. 

Alea jacta est. Zarurile au fost aruncate (cuvintele lui Cezar la trecerea Rubi- 
conului în anul 49 î.e.n.), hotărârea a fost luată. 

Alias. Altfel (denumit), cunoscut şi sub numele de... 

Alma mater. Mamă hrănitoare (despre patrie, despre universitate). 

Alter ego. Un alt eu, persoană foarte asemănătoare, de încredere. 

Alter idem. Altul similar. 

Amicus certus in re incerta cernitur. Prietenul adevărat se vede în vremuri 
nesigure. 

Amicus humani generis. Prieten al omenirii, cu referire la umanişti (azi, în sens 
peiorativ, lipsa criteriilor în alegerea prietenilor). 

Amicus Plato, sed magis amica veritas. Îmi este prieten Platon, dar mai prieten 
îmi este adevărul. 

Ancilla theologiae. Slujitoarea teologiei (cu referire la filosofie, în Evul Mediu). 

Anno Domini. În anul Domnului, numărul anilor de la naşterea lui Iisus Christos. 

Annus mirabilis. An minunat. 

Ante annum. Anul trecut. 

Ante Christum. Înainte de naşterea lui lisus Christos. 

Ante meridiem (a.m.). Înainte de amiază. 

Ante portas. Înaintea porților, pericol apropiat. 

A posteriori. De la efect la cauză, aposteriori, ulterior. 

Apparatus criticus. Aparat critic, lucrările citate pe baza cărora s-a stabilit în text. 

Appendix. Adaus (la o lucrare scrisă). 

A priori. De la cauză la efect, înaintea oricărei experiențe, apriori, anterior. 

Apud. Semnalarea faptului că citatul folosit nu provine de la o sursă primară. 

Aquila non captat muscas. Vulturul nu prinde muşte, un om superior nu se 
ocupă de lucruri lipsite de valoare. 

Ardentia verba. Limbaj entuaziast, cuvinte care ustură. 

Argumenta ponderantur, non numerantur. Argumentele se evaluează, nu se 
numără. 

Argumentum argentarium. Argument pecuniar, mită. 

Argumentum baculinum. Argumentul băţului, utilizarea forţei pentru obținerea 
unui drept. Denumirea acestui argument provine din practica anticilor de a 
dovedi existenţa realității exterioare intelectului prin lovirea pământului cu 
un băț. 

Argumentum ab auctoritate. Argumentul autorităţii, bazat pe recunoaşterea ade- 
vărului unui enunț pentru că acesta a fost făcut de o persoană cu autoritate 
ştiinţifică sau socială. 

Argumentum ab invidia. Argumentul pornit din ură, bazat pe sentimente nega- 
tive, nu pe raționamente obiective. 

Argumentum ad consequentiam. Respingerea unui enunț prin evaluarea conse- 
cinţelor ce decurg din admiterea lui. 

Argumentum ad hominem. Argumentul privind persoana, constând în a-i opune 
interlocutorului consecințele cele mai puţin probabile ale afirmațiilor lui, 
care vizează adversarul ca persoană, nu afirmaţiile sale. 

Argumentum ad ignorantiam. Argumentare bazată pe ignoranţa celuilalt, 
solicitând ca acesta să prezinte probe pentru a susține afirmaţiile făcute. 

Argumentum ad judicium. Argumentul bazat pe dovezile cunoaşterii ştiinţifice. 

Argumentum ad misericordiam. Argumentul bazat pe sentimentele sau intere- 
sele interlocutorului. 

Argumentum ad personam. Atac la persoană, constând din ironizarea sau insul- 
tarea acesteia. 

Argumentum ad verecundiam. Argumentul bazat pe respect, pe recunoaşterea 
adevărului unui enunț pentru că acesta a fost făcut de o persoană cu 
autoritate, care se bucură de o bună reputaţie. 

Argumentum a contrario. Argumentare pornind de la contrariul a ceea ce trebuie 
demonstrat. 

Argumentum a fortiori. Argumentul prin invocarea unui motiv mai puternic. 

Argumentum a pari. Argument bazat pe egalitate, argumentul care se bazează pe 
translaţia demonstraţiei în cazurile similare. 

Argumentum a tuto. Argumentul bazat pe analogie, de la cazurile cu probabi- 
litate ridicată la cele cu probabilitate scăzută. 

Argumentum ex concessis. Acceptarea pentru un moment a tezei interlocu- 
torului, pentru a-l face să recunoască slăbiciunea argumentării lui. 

Argumentum ex silentio. Argument prin tăcere, a nu nega un lucru înseamnă a-l 
afirma. 

Ars longa, vita brevis. Arta (meşteşugul) este îndelungată (cere mult timp ), 
viaţa este scurtă (după Hipocrat). 

Artes liberales. Arte (ştiinţe) libere, preocupare intelectuală a oamenilor liberi în 
antichitate. 

Artium baccalaureus. Licenţiat în litere sau în ştiinţe umanistice. 

Artium magister. Doctor în litere sau în ştiinţe umanistice. 

Asinus ad lyram. Măgarul în faţa lirei. 

Asinus asinum fricat. Măgarul freacă (desmiardă) pe măgar. Despre două per- 
soane care se laudă reciproc în public. 

Asinus Buridani. Măgarul lui Buridan, aflat între două căpiţe de fân, incapabil să 
se hotărască din care să mănânce. 

Auctor opus laudat. Autorul îşi laudă opera (Ovidiu). 

Audiatur et altera pars. Să fie ascultată şi cealaltă parte (Seneca). 

Aura popularis. A avea trecere la mulțime, popularitate ieftină. 

Aurea mediocritas. Aurita cale de mijloc, viață cumpătată (Horaţiu). Astăzi, per- 
siflare a mediocrității. 

Auri sacra James. Blestemata foame de aur (Vergiliu). 

Aut Caesar, aut nihil. Sau împărat, sau nimic (expresie atribuită de Nicolo 
Machiavelli lui Cezar Borgia), ambiţie exagerată. 

Aut Deus, aut natura. Sau Dumnezeu, sau natura. 

Aut vincere, aut mori. Sau învingător, sau mort (a muri pentru victorie). 

Ave! Să fii sănătos! 
Ave, Caesar (imperator), morituri te salutant. Slavă ţie Cezar, cei ce merg la 
moarte te salută (omagiul gladiatorilor înainte de începerea luptelor în arenă). 


Baculinum. Folosirea forţei în locul unui argument rațional. 

Barba non făcit philosophum. Nu barba îl face pe filosof (Plutarh). 

Bellum omnium contra omnes. Războiul tuturor împotriva tuturor (Th. Hobbes). 

Bene merenti. Celui care merită, medalie instituită de Papa Pius al VII-lea (1823). 

Bis dat qui cito dat. Cine dă repede, dă îndoit (dublu). 

Bis eadem dicere ridiculum est. Este ridicol să spui de două ori acelaşi lucru. 

Bona fide. Bună credinţă, circumstanţă atenuată. 

Brevis Sallustiana. Concizie salustiană (Scrierile istoricului Caius Sallustius 
Crispus au rămas un exemplu de concizie). 


Caesar non supra grammaticos. Împăratul nu este mai presus de gramaticieni, 
nimănui nu îi sunt permise greşelile de exprimare. 

Cadit quaestio. Problemă falsă. 

Cantus cyeneus. Cântecul de lebădă, ultima creaţie a unei celebrități. 

Captatio benevolentiae. Câştigarea bunăvoinţei (cititorilor, publicului). 

Carpe diem! Bucură-te de ziua de azi, profită de timp. 

Castigat ridendo mores. Moravurile se îndreaptă prin râs (deviza scrisă la 
inaugurare pe cortina Teatrului de Comedie din Paris). 

Casus belli. Ceea ce reprezintă cauza sau justifică războiul. 

Causa causarum. Cauza cauzelor, cauza primă. 

Causa est prior suo effectu. Cauza este anterioară efectului. Principiu al metafi- 
zicii scolastice. 

Causa per se. Cauză prin sine. În metafizica scolastică, acea cauză care este 
destinată să producă un efect prin propria ei natură. 

Cave canem! Atenţie, câine (rău), avertisment. 

Cedant arma togae. Armele să cedeze locul togii, îndemn la soluționarea paş- 
nică a conflictelor. 

Ceteris paribus. Celelalte rămân la fel. Cerinţă pentru a compara două elemente. 

Circa. În jur de..., aproximativ. 

Circulus vitiosus. Cercul vicios, deducerea propoziţiilor una din cealaltă, circu- 
laritatea demonstrației. 

Citius, altius, fortius. Mai repede, mai sus, mai tare (deviza jocurilor olimpice 
moderne). 

Cogito, ergo sum. Gândesc, deci exist (Descartes). 

Compos sui. Stăpân pe sine, a fi totdeauna stăpân pe sine. 

Concedo. De acord, acceptarea argumentelor preopinentului. 

Conditio humana. Condiţia umană. 

Conditio sine qua non. Condiţie fără de care (nu se poate). 

Confer (cf.). Compară (două texte), trimitere la alt text. 

Consensus făcit legem. Bună înţelegere, consensul suplineşte legea. 

Consensus gentium. Consimţământul popoarelor. 

Consensus omnium. Consimţământul general, în unanimitate. 

Consilio et prudentia. Prin înţelepciune şi prudență. 

Consummatum est! Totul s-a sfârşit! Ultimile cuvinte rostite de Iisus Christos. 

Contra bonos mores. Contra bunelor moravuri, imoral. 

Contradictio in adiecto. Contradicţie intrinsecă, în definiţie. 

Contradictio in subiecto. Contradicţie înlăuntrul subiectului (sau în lucru). 

Coram nobis. În fața noastră, în prezenţa noastră. 

Coram populo. În faţa oamenilor, în prezenţa mulţimii, a vorbi deschis. 

Corpus delicti. Corp delict. 

Corrigenda. Ceea ce trebuie corectat, lista erorilor. 

Crassa ignorantia. Ignoranţă crasă. 

Credo sed intelligere volo. Cred, dar vreau să înțeleg. 

Credo quia absurdum est. Cred, pentru că este absurd (paradox formulat de 
Tertulian), împotriva rațiunii. 

Cui bono? În avantajul cui? În interesul cui? (vezi Cui prodest?) 

Cui dolet meminit. Cine pătimeşte îşi aminteşte (Cicero). 

Cui prodest? Cui foloseşte? La ce bun? 

Cum hoc, ergo propter hoc. O dată cu acest lucru, deci din cauza acestui lucru. 

Cum eximia laude. Cu elogii deosebite (la acordarea unei diplome). 

Currente calamo. Din fuga condeiului, greşeală în scris datorită neatenției. 

Curriculum vitae. Cursul vieţii, autobiografie. 


Dat, dicat, dedicat (D.D.D.). Dă, spune, dedică. Formulă scrisă la începutul căr- 
ților latinești. 

De auditiu. Din auzite, informaţie nesigură. 

Decet imperatorem stantem mori. Un împărat se cuvine să moară în picioare 
(Vespasian). 

De facto. Din punct de vedere faptic, actual (opus lui de iure). 

Definiendum. Care trebuie definit. 

Definiens. Care defineşte. 

Definitio nominalis. Definiţie nominală. 

Definitio per idem. Definiţie prin aceeaşi, circulară. 

De gustibus non est disputandum. Despre gusturi nu se discută, fiecare este liber 
să aprecieze. 

De jure. Din punct de vedere legal, de drept (opus lui de facto). 

De lege ferenda. Conform prevederilor legale. 

Delenda Carthago. Cartagina trebuie distrusă, răul trebuie înlăturat (Cato cel 
Bătrân). 


Metodologia elaborării unei lucrări ştiinţifice 161 


De mortuis nil nisi bene. Despre morţi numai de bine. Morţii nu trebuie defăi- 
maţi (Chilon). 

De novo. Din nou, iarăşi. 

Deo gratias. Prin voia lui Dumnezeu, slavă Domnului (că s-a terminat ceva ce 
părea fără sfârşit). 

De omnibus dubitandum. Trebuie să ne îndoim de totul. 

De omni re scibili (et de quibusdam aliis). Despre tot ceea ce se poate şti (şi 
despre altele câteva). Se foloseşte ca ironie la adresa pseudosavanților. 

De plano. De la început, fără a mai fi necesar să se dezbată. 

De profundis. Din adâncul sufletului, strigăt de deznădejde către Dumnezeu. 

De propaganda fide. Pentru răspândirea credinţei (institut înființat în 1622 de 
Papa Grigore al XV-lea). 

Desinit in piscem mulier formosa superne. Se sfârşeşte ca un peşte o femeie 
frumoasă de la brâu în sus. Despre ceea ce este hibrid în artă (Horaţiu). 

De visu. Din văzute (cu proprii ochi). 

Dicendo dicere, scribendo scribere discimus. Învățăm să vorbim vorbind, să 
scriem scriind, deprinderile se formează prin practică. 

Difjicile est proprie communia dicere. Este greu să tratezi o temă comună într-un 
stil personal (Horaţiu). 

Dignus est intrare in nostro docto corpore. Este demn să intre în învățatul nostru 
corp (formulă medievală de acordare a titlului de doctor, păstrată în unele 
universități şi azi). 

Dissertatio. Expunere ştiinţifică (scrisă sau orală). 

Divide et impera! Dezbină şi stăpâneşte! (N. Machiavelli). 

Dixi. Am zis! Formulă de încheiere a unui expozeu, sublinierea unei afirmaţii 
categorice. 

Docendo discitur. Învăţându-i pe alții, învăţăm noi înşine (Seneca). 

Docta dicta. Rostiri savante (Lucrețiu) 

Docta ignorantia. Ignoranţă savantă, ignoranță în cunoştinţă de cauză, ridicu- 
lizarea infatuării celor lipsiţi de cunoştinţe temeinice (Nicolaus Cusanus). 

Doctor honoris causa. Doctor în semn de cinstire (titlu universitar). 

Do ut des. Îţi dau ca să îmi dai (echivalenţa prestaţiilor în dreptul roman), ser- 
viciu contra serviciu, în sens larg. 

Dubito, ergo cogito; cogito, ergo sum. Mă îndoiesc, deci cuget, cuget, deci exist 
(Rene Descartes). 

Dulce et decorum est pro patria mori. Este dulce şi frumos să mori pentru patrie 
(Horaţiu). 

Dum spiro, spero. Cât timp respir, sper (Cicero). 

Dura lex, sed lex. Legea este aspră, dar este lege; obligativitatea respectării le- 
gilor juridice. 

Durante causa, durat effectus. Cât timp dăinuie cauza, dăinuie şi efectul. 

Eadem. Aceaşi autoare. 

Eadem, sed aliter. Aceleaşi, dar altfel. Raportul dintre original şi copie. 

Ecce homo! lată omul (de care este nevoie)! Exclamaţia lui Pilat din Pont când 
l-a arătat mulțimii pe Iisus Christos (după loan, 11, 5). 

Ecundum quod. Generalizare pripită, extinderea nepermisă a concluziilor de la 
câteva cazuri observate la toate cazurile. 

Editio princeps. Prima ediţie a unei cărți. 

Eo facto. Prin acest fapt. 

Eo ipso. De la sine, tocmai de aceea. 

Epistola non erubescit. Scrisoarea nu roşeşte (Cicero), hârtia suportă orice. 

E pluribus unum. Unul format din mai mulţi (Vergiliu). Inscripţie pe stema SUA. 

Ergo. Aşadar. 

Eripitur persona, manet res. Persoana piere, lucrul rămâne; opera supravie- 
ţuieşte creatorului ei. 

Errare humanum est, sed perseverare diabolicum. Eroarea este omenească, 
perseverenţa (în ea) este diabolică (Cicero). 

Errata. Erori, lista erorilor. 

Est modus in rebus. Există o măsură în toate (Horaţiu). 

Et alibi. Şi în alte locuri (dintr-un text). 

Et alli (et al.). Şi alţi (autori). 

Et caetera (Et cetera). Şi alţii, şi altele, şi aşa mai departe (pronunție: et-ce-te-ra). 

Et in Arcadia ego! Şi eu am fost în Arcadia! (exprimarea nostalgiei după feri- 
cirea pierdută). 

Ex abrupto. Brusc, fără pregătire prealabilă (vezi şi ab abrupto). 

Ex anima. Din suflet, cu sinceritate. 

Ex ante. De dinainte, anterior. 

Ex cathedra. De pe tronul papal, cu mare autoritate, de la catedra universitară. 

Excelsior. Mai sus. Deviza statului New York 

Exceptio probat regulam. Excepţia întăreşte regula (principiu scolastic). 

Ex concessis. Din premise. 

Ex eadem causa. Din aceeaşi cauză. 

Exempli gratia (e.g.). Pe calea exemplului, de exemplu. 

Ex falso quodlibet. Din ceva fals (rezultă) orice. 

Ex hypothesi. Prin ipoteză, ca supoziţie. 

Exit. Sfârşit. lese (indicație tehnică în teatrul din antichitate). 

Ex libris (meis). Din cărţile (mele), formulă înscrisă pe cărțile personale. 

Ex nihilo nihil. Din nimic (nu se naşte) nimic (Lucrețiu). 

Ex necessitate rei. Din necesitate, constrâns de situaţie. 

Exordium (orationis). Începutul (cuvântării), introducerea. 

Ex officio. Din oficiu (apărător). 

Experimentum crucis. Experiment crucial, decisiv (Francis Bacon). 

Experto credeite. Daţi crezare celui păţit (Vergiliu), încrederea în experiență. 

Explicit. Se termină. În Evul Mediu, Cuvânt scris la sfârşitul unei lucrări. 

Ex post facto. Retrospectiv, după ce fapta s-a întâmplat. 

Expressis verbis. În termeni expliciţi. 

Ex silentio. Argumentare bazată pe faptul că celălalt nu neagă cele afirmate de noi. 
Ex tempore. Pe neaşteptate, imediat. 

Extra muros. Dincolo de ziduri, din exterior, izolat de comunitate. 

Ex uzu. Conform obiceiului. 


Fabula docet. Fabula ne învață. 

Facile princeps. Principiu preeminent, superior, prim. 

Fac simile. Fă la fel, facsimil, copie fidelă a unui text. 

Facta, non verba. Fapte, nu cuvinte. 

Fac totum (făctotum). Fă totul. Persoana care face toate activităţile într-un cadru 
organizat. 

Fallacia accidentis. Sofismul accidentului: a considera esenţial ceea ce este 
accidental. 

Fallacia dictionis. Sofism bazat pe vorbire. 

Fecundus est error. Eroarea este fecundă, ipoteza neverificată restrânge aria 
investigației. 

Fama volat. Vestea zboară (Vergiliu). 

Facit. A făcut(-0). Inscripţie pe o operă de artă, inserată înaintea numelui autorului. 

Festina lente. Grăbeşte-te cu măsură (după Suetoniu). 

Felix qui potuit rerum cognoscere causas. Fericit cel ce a putut cunoaşte cauza 
lucrurilor (Vergiliu). 

Fiat lux. Să fie lumină, prin rațiune să fie alungată ignoranţa. 

Fide et fiducia. Prin fidelitate şi încredere. 

Fide, non armis. Prin încredere, nu cu ajutorul armelor. 

Fides preacedit rationem. Credinţa precede raţiunea (Augustin). 

Fides punica. Credinţă punică, perfidie, rea-credință. 

Finis coronat opus. Sfârşitul încununează opera (Ovidiu). 

Finita est comedia. Spectacolul s-a sfârşit. 

Flagrante bello. Ostilitate deschisă, declarată. 

Finis coronat opus. Sfârşitul încoronează opera (Ovidiu). 

Flecti, non frangi. Să te pleci, dar să nu te frângi. Expresie a tenacităţii. 

Forma dat esse rei. Forma dă existență lucrurilor. (Principiu scolastic). 

Forma mentis. Alcătuirea minţii. Ceea ce defineşte o persoană, o epocă, un stil. 

Fortuna favet fortibus. Întâmplarea îi favorizează pe cei îndrăzneț. 

Fugit irreparabile tempus. Timpul fuge fără să se mai întoarcă (Vergiliu). 

Furor loquendi. Violenţă în vorbire, a urla. 

Furor poeticus. Avânt poetic 


164 Septimiu Chelcea 


Gaudeamus igitur. Să ne bucurăm, aşadar, imnul studenţilor din toată lumea. 

Genius loci. Spirit al locului. La romani, zeul cel mai vechi al unui loc. Prin 
extensie, ceea ce defineşte un anumit loc. 

Gloria in excelsis Deo. Glorificarea (lui Dumnezeu) în cel mai înalt grad. 

Glossarium. Glosar, lista termenilor utilizaţi într-o lucrare ştiinţifică. 

Graeca sunt, non leguntur. Sunt scrise (în limba) greacă, deci nu se citesc (azi, 
avertizare asupra instabilității parcugerii unui text). Expresie a aroganţei 
inculte. 

Grosso modo. La modul general. În mare, sumar, fără a intra în amănunte. 


Habent sua fata libelli. Cărţile îşi au soarta lor (Tirentianus Maurus). 

Habitus. Mod de comportare constant, dobândit prin învăţare. 

Haec non intelligo. Aceasta nu se înţelege. 

Harenas numerare. A număra firele de nisip. Despre o operaţie migăloasă şi inutilă. 

Hannibal ante portas! Hanibal este la porţi (Titus Livius), vestea unui pericol 
iminent. 

Haud longis intervallis. La un interval scurt. 

Hic et nunc. Aici şi acum, pe loc, imediat. 

Hic et ubique. Aici şi pretutindeni (formulă înscrisă în vechime pe diplomele de 
doctor ale Universităţii din Paris). 

Historia magistra vitae. Istoria (este) îmvăţătoarea vieții (Cicero) 

Hoc erat in votis. Aceasta am intenționat (Horaţiu). 

Homo erectus. Om ridicat. Etapă în evoluţia omului. 

Homo faber. Omul făuritor. Despre ipostaza tehnică a omului 

Homo habilis. Om capabil să construiască unelte. Etapă în evoluţia omului. 

Homo homini deus. Omul este sfânt pentru om (Seneca, reluat de Baruch Spinoza). 

Homo homini lupus. Omul este lup pentru om (Plaut, reluat de Thomas Hobbes). 

Homo ludens. Omul care se joacă. Ipostaza ludică a omului (Johann Huizinga). 

Homo novus. Om nou. Despre o persoană ridicată prin propriile forțe (Cicero). 

Homo religiosus. Omul religios. 

Homo sapiens. Omul înţelept. Etapă în evoluţia omului. 

Homo universalis. Omul universal. Despre omul nou în epoca Renaşterii. 
Homo sum et nihil humani a me alienum puto. Sunt om şi nimic din ce e omenesc 
nu-mi este străin (Terenţiu), exprimarea sentimentului solidarității umane. 
Homo unius libri. Omul unei singure cărți (Biblia). Azi, expresia desemnează un 
om unilateral pregătit. 

Homo unius momenti. Omul unui singur moment. 

Homunculus. Omuleţ. Diminutiv creat de Goethe. Prin extensie, persoană lipsită 
de importanță. 

Honoris causa. În mod onorific (doctor în ştiinţă, profesor). 

Horresco referens. Mă cutremur de ceea ce relatez (Vergiliu). 

Humanum est errare, diabolicum in errore perseverare. A greşi este omenesc, a 
persevera este diabolic (Augustin). 

FHlypotheses non fingo. Nu plăsmuiesc ipoteze, nu încerc să explic fenomenele 
prin cauze fictive (Isaac Newton). 


Ibidem (ibid. sau ib.). În acelaşi loc, în aceeaşi lucrare, la aceeași pagină. 

Idem (id.). Acelaşi cuvânt sau aceeaşi lucrare (carte, studiu) sau acelaşi autor. 

Idem per idem. Acelaşi prin acelaşi. Argumentare defectuoasă, tautologie. 

Id est (i.e.). Adică. Acest lucru înseamnă că... 

Idola. Imagini, prejudecăţi (Francis Bacon). 

Idola fori. Prejudecăţi inerente limbajului. 

Idola specus. Prejudecăţi inerente individualităţii fiecărui subiect uman. 

Idola theatri. Prejudecăţi derivate din sistemele filosofice. 

Idola tribus. Prejudecăţi inerente naturii umane, în general. 

Ienoramus et ignoramibus. Nu ştim şi nu vom şti niciodată. 

Ienoratio elenchi. Ignorarea temei: greşeală de interpretare de la început, neso- 
cotirea subiectului, înlocuirea premisei majore pentru a ajunge la concluzia 
dorită (Aristotel). 

Ienotum per ignotius. A cerceta ceva necunoscut prin ceva şi mai necunoscut 
(principiu al alchimiei) 

Illustrant orationem translata verba. Metaforele dau strălucire stilului. 

Imago mundi. Imaginea lumii, vechea denumire a hărților geografice. 

Imprimatur. Să se tipărească. Permisiunea dată de cenzura ecleziastică de a se 
tipări o carte. 

Immunis est hominum cogitatio. Gândul oamenilor este inviolabil. 

In abstracto. În abstract (opus concretului). 

In aeternum. Pentru totdeauna, pe vecie. 

In alternum. Alternativ. 

In capite. În frunte. 

Index expurgatorius. Listă de cărţi pe care biserica romano-catolică le-a interzis, 
inițiată de Papa Paul al IV-lea (1559). 

In dubio. Îndoială, dubiu. 

In dubiis abstine. Dacă ai dubii, abţine-te (de a te pronunţa). 

In esse. În actualitate. 

In extenso. Pe larg, în întregime (a relata). 

In extremis. Până în pragul morţii, până la punctul extrem. 

In folio. Format de carte în care coala de tipar este pliată în două, alcătuind 
patru pagini. 

In forma pauperis. Ca un om sărac. 

Infia dignitatem. Sub orice demnitate. 

In illo tempore. În trecutul îndepărtat, în timpuri imemoriale. 

In infinitum. La nesfârşit. 

In loco. În locul obişnuit, în acelaşi loc. 

In medias res. În miezul lucrurilor (Horatiu). 

In memoriam. În memoria, în amintirea. 

In nomine. În numele. 

In nuce. În nucă, în germene, în esenţă. 

In octavo. Formatul de carte în care coala este pliată în opt, formând şaisprezece 
pagini. 

In omnibus aliquid, in toto nihil. Din toate câte puţin, în total nimic, cunoştinţe 
fragmentate şi superficiale. 

In pectore. În piept, în gând. 

In pleno. În faţa întregii adunări. 

In posse. Posibilitate. 

In praesenti. În momentul de faţă, în prezent. 

In praxi. În practică, în viaţa de zi cu zi. 

In puris naturalibus. Gol, dezbrăcat complet, în costumul lui Adam. 

In quarto. Formatul de carte în care coala de tipar este pliată în patru, formând 
opt pagini. 

In re. În materie de... 

In rerum natura. În natura (esenţa) lucrurilor. 

In saecula saeculorum. În secole şi secole. 

In situ. În situaţia originară, chiar în acel loc. 

In spe. În speranţa că... 

In statu nascendi. În forma de apariţie, pe cale de a se naşte. 

In statu quo. În forma veche. 

Inter alia. Între alte lucruri. 

Inter arma silent leges. În timp de război legile tac, nu se aplică (Cicero). 

Inter arma silent musae. În zgomotul armelor, muzele tac. 

Inter nos. Între noi (fie vorba). 

In terrorem. Prin ameninţare. 

Inter se. În sine însuşi. 

In toto. În întregime. 

Intra muros. În interiorul zidurilor cetăţii, în cadrul unei colectivităţi. 

In transitu. În trecere, în tranziţie. 

In vacuo. În spaţiu gol, în vid, în eprubetă. 

In vino veritas. În vin este adevărul, adevărul spus sub influența alcoolului 
(Pliniu cel Bătrân). 

In vitro. În sticlă, în laborator, în condiţii artificiale. 

In vivo. Pe viu. 

Ipse dixit. Aşa a spus el, recursul la argumentul autorității. Expresie prin care 
pitagoreicii îşi exprimau veneraţia față de magistru. 

Ipsissima verba. Prin chiar aceleaşi cuvinte, a reproduce cu fidelitate. 

Ipso facto. Prin faptul însuşi, în sensul adevărului faptelor. 

us gentium. Dreptul popoarelor, dreptul internațional. 
Ius primae noctis. Dreptul primei nopți. Cutumă feudală care dădea drept stă- 
pânului să defloreze orice mireasă. 


Laborare est orare. Munca este sfântă. 

Labore et constantia. Prin muncă şi perseverență. 

Labor omnia vincit improbus. Munca stăruitoare învinge totul (Vergiliu). 

Lacrima Christi. Lacrima lui Christos. Metaforă pentru un vin bun. 

Lapsus calami. Greşeală scăpată din condei. 

Lapsus linguae. Greşeală apărută în actul vorbirii, folosirea improprie a unui 
termen. 

Lapsus memoriae. Greşeală de memorie, incapacitatea de a-ţi aminti un cuvânt. 

Lato sensu. În accepțiunea largă (a termenului), în sens larg. 

Laudator temporis acti. Lăudător al vremurilor trecute (Vergiliu), idealizarea 
trecutului. 

Laudem conferre in medium. Să lauzi cu măsură. 

Lege artis. După legea artei, fără greş. 

Lex exclusi tertii. Principiul terţiului exclus. 

Lex non scripta. Lege nescrisă. 

Libere loqui. A vorbi liber (fără să a avea un text în față). 

Libri muti magistri sunt. Cărţile sunt magiştri muţi. 

Licentia poetica. Licenţă poetică, abatere de la norma lingvistică pentru o mai 
mare expresivitate (Seneca). 

Lingua franca. Limbă de circulaţie internaţională. 

Loco citato (l.c.). În locul citat mai sus. 

Locus communis. Loc comun, ceea ce ştie toată lumea. Temă, formulă, figură de 
stil care apar frecvent în texte. 

Locus sigilli (].s.). Locul sigiliului. Inscripţie pe documentele medievale. 

Lumen naturale. Facultatea naturală de a cunoaşte clar şi distinct (Rene 
Descartes). 


Magister dixit. Magistrul a spus, recursul scolasticilor la autoritatea magistrului 
lor (Aristotel). 

Magna cum laude. Cu cele mai mari elogii, calificativ pentru un titlu universitar 
sau pentru o diplomă. 

Magnum opus. Lucrare (carte) de mari dimensiuni. 

Malum discordiae. Mărul discordiei. Mărul dat Afroditei de către Paris, gest prin 
care s-a declanşat războiul troian. 

Manu militari. Cu putere armată, a rezolva prin măsuri drastice. 

Manu propria. Cu propria mână (a semna). Autentificarea iscăliturii regelui. 

Manus manum lavat. O mână spală pe alta (Epicarm, preluat de Seneca). 

Margaritas ante porcos. Mărgăritare la porci, a oferi lucruri valoroase celor care 
nu ştiu să le preţuiască (Matei, 7, 6). 

Mathesis universalis. Ştiinţă generală bazată pe număr şi măsură. 

Mea culpa. Greşeală proprie, greşeala mea, recunoaşterea unei greşeli. 

Medicus curat, natura sanat. Medicul îngrijeşte, natura vindecă ( după Hipocrat). 

Me judice. În opinia mea. 

Memento mori. Adu-ţi aminte că (şi tu) vei muri. 

Mens sana in corpore sano. Minte sănătoasă în corp sănătos (luvenal). 

Minima de malis. Cel mai mic dintre rele (Fedru). 

Mirabile dictu. Este minunat de a relata (despre o întâmplare). 

Mirabile visu. Este minunat de a vedea. 

Mixtum compositum. Lucru amestecat, amalgam de idei. 

Modus essendi. Mod de a fi. 

Modus intelligibilis. Lumea realităţilor inteligibile. 

Modus loquendi. Mod de exprimare. 

Modus operandi. Mod de acţiune. 

Modus probandi. Mod de demonstrare. 

Modus sensibilis. Lumea lucrurilor perceptibile. 

Modus vivendi. Mod de a trăi, acceptarea unor compromisuri. 

Mulgere hircum. A mulge un ţap, a încerca să faci ceva imposibil (Vergiliu). 

Multi sunt vocati, pauci vero electi. Mulţi chemaţi, puţin aleşi (Matei, 20, 16). 

Multum in parvo. Mult în puţin (cu referire la comunicarea orală sau scrisă). 

Mundi civis sum. Sunt ceăţean al lumii (după Diogene) 

Mutatis mutandis. Cu o schimbare necesară, schimbând ceea ce trebuie schimbat. 

Mutatio elenchi. Trecerea ilegitimă de la un subiect la altul. 


Nam et ipsa scientia potestas est. Căci ştiinţa însăşi înseamnă putere (Francis 
Bacon). 

Narrata refero. Mă refer la cele povestite anterior. 

Natura non făcit saltus. Natura nu face salturi (Wilhelm Leibniz). 

Naturae non imperatur nisi parendo. Nu i se porunceşte naturii decât supu- 
nându-i-te (Francis Bacon). 

Natura semper eadem. Natura este mereu aceeaşi (Baruch Spinoza). 

Necessitas non habet legem. Necesitatea nu are lege (adagiu de dreptul roman). 

Nec plus ultra. Nimic în plus, complet. 

Ne discere cessa. Nu înceta să înveți (Cato cel Bătrân). 

Nego maiorem. Resping premisa majoră. 

Nego consequentiam. Resping consecinţa. 

Nemine contradicente. Fără opoziţie. 

Nemo dat quod non habet. Nimeni nu dă ceea ce nu are. 

Nemo propheta in patria sua. Nimeni nu este profet în patria sa. (Răspunsul lui 
lisus Christos la rugămințile mulțimii de a face minuni şi în Nazareth, aşa 
cum făcuse şi în Capernaum). 

Nemo recte sine exemplo docetur aut discitur. Nimic nu se învaţă şi nu se însu- 
şeşte corect fără exemple. 

Ne quid nimis. Nimic prea mult (Terenţiu). 

Ne varietur. De neschimbat, caracterul definitiv al unui text, al unei opere. 
Iniţial, despre ediţiile biblice autorizate de Vatican. 

Nihil est in intellectu quod non prius fuerit in sensu. Nu există nimic în minte 
fără să fi fost mai înainte în simțuri (John Locke), principiu senzualist, 
contrar teoriei ideilor înnăscute. 

Nihil praeter naturam perpetuum. Nimic nu este veşnic în afară de natură. 

Nihil sine Deo. Nimic fără Dumnezeu (Cicero). 

Nihil violentum durabile. Nimic violent nu dăinuie. 

Nil desperandum. Nu există motiv de disperare. 

Nil medium est. Nu există cale de mijloc, ori aşa, ori contrariul. 

Nimium probans argumentum. Argumentare care dovedeşte prea mult. 

Nolens, volens. Vrând, nevrând. 

Noli (dis)turbare circulos meos! Nu-mi şterge cercurile! Avertisment adresat celui 
ce încearcă să te distragă de la treburi importante. Astfel s-a adresat Arhi- 
mede militarului care i-a călcat cercurile desenate pe nisip, după ce armata 
romană cucerise Siracusa. Arhimede a fost omorât de către acel soldat. 

Nomina notata. Nume citate anterior. 

Nomina odiosa. Nume ale persoanelor detestate, care evocă lucruri neplăcute. 

Non causa pro causa. A considera cauză ceea ce nu este, sofism. 

Non dubitandum est. Fără îndoială. 

Non liquet (N.L.). Nu este clar. 

Non multa, sed multum. Nu multe, ci mult (valoros). 

Non nova, sed nove. Nu lucruri (teme, subiecte) noi, ci într-un chip (mod de tra- 
tare) nou. 

Non numero, sed pondere. Nu numărul, ci valoarea, greutatea (argumentelor). 

Non olet pecunia. Banii nu au miros. (Replică a împăratului Vespasian dată 
fiului său, Titus, care îi reproşa că a înfiinţat latrine cu taxă pentru a reface 
visteria Romei.) 

Non omnes qui habent citharam sunt citharedi. Nu toţi care au citeră sunt cân- 
tăreţi din citeră. Prin extensie, nu toţi cei care au scris cărți sunt autori. 

Non quis, sed quid. Nu cine, ci ce (spune). 

Non refert quam multos libros, sed quam bonos habeas. Nu contează cât de 
multe cărţi ai sctris, ci cât sunt de bune (Seneca). 

Non scholae, sed vitae discimus. Nu învăţăm pentru şcoală, ci pentru viață 
(Seneca). 

Non sequitur. Nu rezultă. 

Nota. Adnotaţie la un text, însemnare, notă. 

Nota bene (N.B.). Aspect important, observaţie pentru a atrage atenția asupra 
unui pasaj dintr-un text, subliniere. 

Nuda veritas. Adevărul gol. 

Nudis verbis. În sensul exact al cuvântului, în cuvinte simple, sincere. 

Nulla dies sine linea. Nici o zi fără o linie, nici o zi fără a lucra ceva (Pliniu cel 
Bătrân). 

Nulla regula sine exceptione. Nici o regulă (nu este) fără excepţie (adagiu de 
drept roman). 

Nullius in verba. Nimănui în cuvinte (să dai crezare, ci dovezilor experimentale). 

Nullum verum inferet falsum. Nici un adevăr nu poate conduce la o concluzie 
falsă. 

Numeri gubernant mundum. Numerele guvernează lumea. 

Numerus clausus. Număr limitat (privind proporția studenților dintr-o anumită 
categorie socială). 

Nunc aut nunquam. Acum sau niciodată. 


Oculos habent et non videbunt. Quid habet aures audiendi audiat. Au ochi şi nu 
vor vedea. Cine are urechi de auzit să audă (Evanghelia după Matei 13, 14). 

Obscurum per obscurius. Explicaţie obscură printr-un stil obscur. 

Oculi mentis. Ochii minţii. 

Odi profanum vulgus. A dispreţui vulgul, mulțimile profane (Horaţiu). 

Omitte haec! Lasă de o parte acestea! Să trecem peste asta! 

Omne initium difficile est. Orice început este greu. 

Omne quod fit habet causam. Tot ceea ce se întâmplă are o cauză. 

Omnia mutantur, nihil interit. Totul se transformă, nimic nu piere (Ovidiu). 

Onus probandi. Obligaţia de a dovedi (sarcina reclamantului). 

Opus citatum (op. cit.). Opera citată. 

Opus igne, auctor patibulo dignus. Opera este bună de pus pe foc, iar autorul de 
spânzurătoare. Rezoluţie pusă de cenzură pe manuscrisul Hronicii Româ- 
nilor a lui Gheorghe Şincai. 

Ora et labora. A se ruga şi a munci. 

Oratio pedestris. Vorbire prozaică. 

Ora pro nobis. A se ruga pentru noi. 

O tempora, o mores! Vai, timpul! Vai, moravurile! (Cicero). 


Paete, non dolet! Paetus, nu doare! Îndemnul la sinucidere dat de către soția sa 
lui Paetus, implicat în complotul împotriva împăratului Claudiu, îndemnul 
de a o imita. 

Panem et circenses. Pâine şi jocuri (luvenal). 

Pars pro toto. Parte pentru întreg, sugerarea întregului prin descrierea unei sin- 
sure părți. 

Particeps criminis. Complice la crimă. 

Parvus error in principio magnus est in fine. O eroare mică la început devine 
mare la sfârşit (după Aristotel). 

Passim. Ici şi colo. Idei preluate din întreaga lucrare, fără indicarea paginilor. 

Pater patriae. Părinte al patriei, merite excepţionale pentru patrie. 

Pauca, sed bona. Puțin, dar bun. 

Per ambages loqui. A vorbi pe ocolite. 

Per aspera ad astra. Pe căi anevoioase se ajunge la stele. 

Per consequentias. Prin consecinţe. 

Per pedes apostolorum. Cu picioarele apostolilor, pe jos, desculţ. 

Persona grata. Persoană acceptată (cu referire la acreditarea diplomaților). 

Persona dicitur ens quod memoriam sui conservat. Persoana este entitatea care 
îşi aminteşte mereu că este ea însăşi. 

Persona non grata. Persoană nedorită, neacceptată (cu referire la diplomaţi, 
jurişti). 

Petitio principii. Întoarcerea la enunţul iniţial. 

Philosophia perennis. Problematică şi temă constantă a tuturor filosofilor. 

Pluralis majestatis. Pluralul majestăţii, a vorbi despre sine la plural. 

Pons asinorum. Puntea măgarilor; în Evul Mediu denumire hazlie dată de către 
elevi materialelor didactice mai rudimentare (de exemplu, repetarea unor 
definiţii) folosite pentru înţelegerea unor probleme dificile. 

Post factum. După faptă, ulterior. 

Post festum. După sărbătoare, prea târziu. 

Post hoc, ergo propter hoc. După aceasta, deci din cauza aceasta; sofism care 
constă din stabilirea unei legături cauzale pe baza constatării succesiunii în 
timp a fenomenelor. 

Post scriptum (P.S.). Adaos la o scrisoare, după semnătură. 

Prima facie. La prima vedere. 

Primum movens. Primul motor, principiul etem şi neschimbat al mişcării (după 
Aristotel). 

Primum non nocere. În primul rând să nu dăuneze (principiu medical aplicabil şi 
în cercetările sociale). 

Primum vivere, deinde philosophari. Întâi să trăieşti, apoi să filozofezi (ironi- 
zarea celor care discută steril şi dispreţuiesc acţiunea). 

Primus inter pares. Primul dintre egali. 

Pro bono publico. În interesul public. 

Pro domo sua. Pentru casa sa, a pleda pentru a-şi susţine propria cauză sau pro- 
priile interese. 

Pro forma. De formă. 

Pro memoria. Spre aducere aminte. 

Propria laus sordet. Lauda de sine miroase urât. 

Punctum saliens. Punctul nodal, esența problemei. 

Oui pro quo. Unul în locul altuia, confuzie, deviere de la subiect într-o discuţie. 

Ouid novi ex Africa? Ce a mai apărut nou din Africa? Exprimă curiozitatea ştiin- 
ţifică: în antichitate Africa era puţin cunoascută (după Aristotel). 

Ouid prodest? La ce bun? Ce folos? 

Oui scribit bis legit. Cine scrie, citeşte de două ori. 

Ouis, quid, ubi, quibus auxiliis, cur, quomodo, quando? Cine, ce, unde, prin ce 
mijloace, pentru ce, cum, când? (Ordinea logică în retorica lui Quintilian). 

Ouod erat demonstrandum (Q.E.D.). Ceea ce era de demonstrat. (Traducerea în 
latină a formulei lui Euclid). 

Ouot capita, tot sensus. Câte capete, atâtea sensuri, păreri. 

Ouod licet lovi, non licet bovi. Ce este permis lui Jupiter, nu este îngăduit boului. 

Ouot linguas calles, tot homines vales. Câte limbi ştii, atâţia oameni valorezi. 

Ouod nimis probat nihil probat. Ceea ce dovedeşte prea mult nu dovedeşte nimic. 
Principiu scolastic. 

Ouorum. Dintre care. Numărul stabilit ca fiind necesar pentru a se lua o hotărâre 
prin vot. 

Ouo vadis? Unde te duci? Întrebare pusă lui lisus de către apostolul Petru. 

Oout homines, tot sententiae. Câţi oameni, atâtea păreri. 


Rara avis. Pasăre rară (luvenal), ceva neobişnuit, persoană care se arată rareori. 

Ratio cognoscendi. Raţiune, temei al cunoaşterii. 

Ratio essendi. Temei de existență. 

Re. În materie de... 

Recta ratio. Rațiunea dreaptă. 

Recto folio. Pe faţa foii (despre filele nenumerotate ale unui manuscris). 

Reductio ad absurdum. Reducerea la absurd, verificare indirectă. 

Regnum hominis. Domnia omului. Viziunea antropocentristă în Renaştere. 

Regressus ad infinitum. A urca perpetuu de la efecte la cauze, de la consecinţe la 
principii. 

Regulae philosophandi. Reguli ale filosofării, canoane metodologice în cerce- 
tarea ştiinţifică (Isaac Newton). 

Repetitio est mater studiorum. Repetiţia este mama învățăturii (Quintilian). 

Res, non verba. Lucruri, nu vorbe (fapte, nu vorbe). 

Restitutio in integrum. Reparaţie integrală, repararea tuturor prejudiciilor morale 
sau materiale. 

Rhetorica est bene dicendi scientia in civilibus quaestionibus. Retorica este ştiinţa 
de a vorbi bine în probleme publice (Isidorus de Sevilla) 

Ridentem dicere verum. Să spui adevărul râzând (Horaţiu). 

Roma non fuit una die condita. Roma nu a fost ridicată într-o singură zi. Faptele 
măreţe necesită timp. 

Rumor semper in ambiguo est. Zvonul este totdeauna îndoielnic (Ovidiu). 


Sacra populi lingua est. Limba poporului este sacră. 

Saepe stylum vertas. Să-ţi întorci mereu condeiul. Să schimbi mereu maniera de 
a scrie (Horaţiu). 

Saltus in probando. Salt în demonstraţie. Omiterea voluntară sau involuntară a 
unei etape în argumentare. 

Salve! Sahvete! Să fii săntătos! Să fiţi sănătoşi! 

Salvo errore calculi (s.e.c.). Sub rezerva unei erori de calcul. 

Salvo errore et omissione (s.€. et 0.). Sub rezerva unei erori sau a unei omisiuni. 

Salvo titulo. Sub rezerva titlului. Mai târziu se va găsi un titlu mai potrivit. 

Sancta simplicitas! Sfântă naivitate! A deplânge ignoranţa. Cuvinte adresate de 
reformatorul religios ceh, Jan Hus, unei bătrâne care a pus şi ea o surcică pe 
rugul arzând. Jan Hus a fost excomunicat (1410) şi ars pe rug (1415). 

Sapere aude! Îndrăzneşte să fii înțelept! (Horaţiu), îndemn la studiu. 

Satis verborum. Prea multe vorbe. 

Scientia et potentia in idem. Ştiinţa şi puterea sunt unul şi acelaşi lucru (Francis 
Bacon). 

Scientia nobilat. Ştiinţa înnobilează. 

Scio me nescire. Ştiu că nu ştiu (după Socrate). 

Scire volunt omnes, studiis incumbere pauci. Toţi vor să ştie, puţini vor să se 
dedice studiilor. 

Scribendi cacoethes. Tumorile scrisului. Despre scrierile inutile. 

Scribere scribendo, dicendo dicere disces. Înveţi să scrii scriind şi să vorbeşti 
vorbind. 

Secundum quid. În funcţie de, relativ. 

Sed ad rem redeamus. Dar să revinim la subiectul discuşiei (Cicero) 

Sic. Aşa, întocmai (încadrat între paranteze pătrate arată că se respectă textul 
fără nici o modificare, cu greşelile de redactare). 

Sic transit gloria mundi. Aşa trece gloria lumii (Thomas a Kempis). 

Simplex munditiis. Eleganţă în simplitate. 

Sine amicitia vitam esse nullam. Fără prietenie n-ar fi viaţă (Cicero). 

Sine cura. Fără grijă, slujbă bine plătită pentru o muncă minimă. 

Sine die. Fără o zi stabilită, la nesfârşit. 

Sine dubio. Fără îndoială. 

Sine hoc, ergo propter hoc. Din lipsa unui lucru, deci din cauza acelui lucru. 

Sine ira et studio. Fără ură şi fără părtinire (Tacit). 

Sine loco et anno (5..et a.). Fără specificarea locului şi a anului (cu referire la 
cărți). 

Sine qua non. Fără de care este imposibil. 

Sine tempore. Fără răgaz, întocmai la ora convenită. 

Si vis pacem, para bellum. Dacă doreşti pace, pregăteşte-te de război. 

Si vis amari, ama! Dacă vrei să fii iubit, iubeşte! (Seneca) 

Socratico more. În manieră socratică. 

Sol lucet omnibus. Soarele străluceşte pentru toţi, dreptul de a ne bucura de daru- 
rile naturii. 

Solum certum nihil esse certi. Singurl lucru sigur este faptul că nimic nu este 
sigur (după Socrate). 

Spero meliora. Sper în lucruri mai bune. 

Spiritus rector. Spirit conducător, personalitate care defineşte o mişcare de idei. 

Stante pede. În picioare, pe fugă. 

Statu quo. Situaţia în care se găsesc lucrurile, fără schimbare. 

Status in statu. Stat în stat (referitor la o populaţie care doreşte condiţii speciale). 

Stricto sensu. În accepțiunea restrânsă a termenului. 

Studiose exquirunt unde verba sint. Cercetează cu pasiune de unde provin 
cuvintele. Îndemn pentru a căuta etimologia cuvintelor (Cicero). 

Sublata causa, tollitur efjectus. Dacă se înlătură cauza, dispare şi efectul. 

Sub lege libertas. Libertate în cadrul legii. 

Sub specie aeternitatis. A concepe lucrurile din perspectiva eternității (Spinoza). 

Sub voce (s.v.). Sub cuvântul (când se citează cuvintele dintr-un dicționar). 

Sui generis. O entitate deosebită de oricare alt gen, care constituie ea însăşi un 
gen, în felul său. 

Summa cum pietate. Cu cel mai mare respect. 

Summa Ssummarum. Cele mai presus dintre cele mai presus. Formulă pentru 
superlativ (Plaut) 

Summum bonum. Binele suprem (Dumnezeu). 

Sunt lacrimae rerum. Sunt lacrimi pentru lucruri, nenorocirile provoacă lacrimi 
(Vergiliu). 

Suo tempore. La vremea sa (orice lucru). 

Suppressivo veri. Sub presiunea adevărului. 

Sustine et abstine! Îndură şi stăpâneşte-te! (principiu etic fundamental al stoicis- 
mului). 

Sutor, ne ultra crepidam. Cizmarule, nu mai sus de sanda. Admonestarea celui 
care îşi depăşeşte competenţa. Aceste cuvinte au fost adresate de pictorul 
grec Apelles (356-— 308 î.e.n.) unui cizmar care, după ce a făcut o observaţie 
corectă legată de modul în care era pictată o sandală a personajului, a înce- 
put să critice şi alte elemente ale tabloului. 


Tabula rasa. Tăblă (de ceară) ştearsă, metaforă vizând capacitatea receptivă a 
omului, anterioară oricărei experienţe (după Aristotel). 

Tacent, satis laudant. Tăcând, ei laudă destul (Terenţiu). 

Tale quale. Aşa cum este, neschimbat, ca atare. 

Tamen est laudanda voluntas. Totuşi trebuie lăudată dorinţa de a face (chiar 
dacă acțiunea a eşuat). 

Tandem bona causa triumphat. În cele din urmă, cauza bună a triumfat. 

Tantum possumus, quantum scimus. Putem atât cât ştim (Francis Bacon). 

Temere. Fără intenţie, din întâmplare. 

Temporis filia veritas. Adevărul este fiul timpului. 

Tempora mutantur, nos et mutamur in illis! Timpurile se schimbă şi noi o dată cu 
ele! 

Tempus edax rerum est. Timpul este devoratorul lucrurilor. 

Tempus omnia revelat. Timpul dă la iveală toate lucrurile. 

Terminus a quo, terminus ad quem. Punct de pornire, punct de destinaţie. 

Terminus technicus. Termen tehnic. 

Terra incognita. 'Ținuturi neexplorate, probleme încă neelucidate de ştiinţă. 

Tertium comparationis. Al treilea termen al comparaţiei (elementul neutru). 

Tertium non datur. Nu se dă ca posibil un al treilea termen (ipoteză). 

Theatrum mundi. Spectacolul lumii. Lumea privită ca spectacol. 

Theoria sine praxi est carrus sine axi. Teoria fără paractică este (ca) un car fără 
osie. 

Timeo hominem unius libri. Mă tem de omul unei singure cărţi. Cuvintele lui 
Toma d' Aquino pot fi interpretate în două sensuri: a) Mă tem de cel care a 
citit o singură carte (Biblia), pentru că o cunoaşte foarte bine şi nu mă pot 
confrunta cu el; b) Mă tem de cel care a citit o singură carte, pentru că nu 
cunoaşte diversitatea punctelor de vedere şi nu pot dialoga cu el. 

Toga praetexta. Togă tivită (cu purpură) pe care la Roma o purtau adolescenţii 
(până la 17 ani). 

Toga virilis. Togă bărbătească, purtată de cetăţenii romani maturi. 

Toto caelo. Diametral opus. 

Totum est prius partibus. Întregul este anterior părților (Wilhelm Leibniz). 

Tu quoque, mi fili! Chiar şi tu, fiule! Sunt cuvintele adresate de Cezar lui Brutus, 
fiul său natural, care se afla printre conjuraţii care l-au ucis în Senat la Idele 
lui Marte (anul 44 î.e.n.) 


Ubi bene, ibi patria. Unde este bine, acolo este patria (Cicero). 

Ubi libertas, ibi patria. Unde este libertate, acolo este patria. 

Ubi supra. Unde s-a menţionat anterior (deasupra). 

Ultima ratio. Ultimul argument. 

Ultima Thule. Thule (ţinut mitic) cea îndepărtată, capătul lumii, ultima limită 
într-un domeniu. 

Una hirundo non făcit ver. Cu o rândunică nu se face primăvară (după Aristotel). 

Una voce. Cu o singură voce, în unanimitate. 

Una animo. Cu o singură minte, unanimitate. 

Urbi et orbi. Către oraş (Roma) şi către lume (benedicțiunea papală). 

Utile dulci. (A îmbina) utilul cu plăcutul. 

Ut infra. Ca dedesubt, ca mai jos, trimitere la paragraful următor. 

Uti, non abuti. A uza, nu a abuza. 

Ut sic. Ca atare. 

Ut supra. Ca mai sus, trimitere la paragraful anterior. 


Vade mecum (vademecum). Mergi cu mine. Denumire pentru un manual şcolar, 
pentru un îndreptar sau pentru un ghid. 

Variae lectiones. Diferite lucruri, cărți. 

Variorum notae. Note ale diferiților comentatori. 

Verbi gratia (vw. g.). De exemplu. 

Veni, vidi, vici. Am venit, am văzut, am învins (Cezar). 

Venter non habet aures. Pântecele nu are urechi, cei flămânzi nu se satură cu 
vorbe. 

Vera causa. Cauza adevărată. 

Verba docent, exempla trahunt. Vorbele te învaţă, exemplele te conving. 

Verbatim et litteratim. Cuvânt pentru cuvânt şi scrisoare pentru scrisoare. 

Verbotenus. Cuvânt cu cuvânt. 

Verbum a verbo. Cuvânt cu cuvânt. În mod literal. 

Vere scire est per causas scire. A cunoaşte cu adevărat înseamnă a cunoaşte 
cauzele (Francis Bacon). 

Verba volant, scripta manent. Cuvintele zboară (se pierd), cele scrise rămân (ca 
dovadă) (Terenţiu). 

Veritas numquam perit. Adevărul nu piere niciodată (Seneca). 

Veritatis oratio simplex. Adevărul se rosteşte simplu (Seneca). 

Veritas odium parit. Adevărul stârneşte ură. 

Verum ipsum factum est. Adevărul este însuşi faptul (Giambattista Vico). 

Vestem mutare. A-şi schimba haina, a fi oportunist. 

Vexata quaestio. Problemă disputată. 

Via media. Cale de mijloc. 

Via regia. Calea regală. 

Via, veritas, vita. Metodă, adevăr, viață. 

Vice versa. Invers, termeni interşanjabili, schimbarea succesiunii. 

Vide. Vezi. Trimitere la un text. 

Video meliora proboque, deteriora sequor. Văd şi sunt de acord cu calea cea 
bună, dar o urmez pe cea rea (Ovidiu). 

Vide ut supra. Văd ceea ce este deasupra mea. 

Vi et armis. Prin forță şi arme. 

Vincit omnia veritas. Adevărul le învinge pe toate. 

Virtus constitit in medio. Virtutea se află la mijloc. 

Virtute et fide. Prin virtute şi credință. 

Virtute et labore. Prin virtute şi muncă. 

Virtute, non astutia. Prin virtute, nu prin viclenie. 

Vis cogitativa. Puterea de a cugeta (principiu scolastic). 

Vis inertiae. Puterea inerţiei (rezistență la schimbare). 

Vis viva. Puterea vieţii, energia. 

Vita brevis, ars longa. Viaţa este scurtă, arta este lungă. 

Vivat, crescat, floreat! Să trăiască, să crească, să înflorească! (urare academică). 

Viva vox. (Prin) viu grai, oral. 

Viva vox docet. Cuvântul viu învaţă. 

Volens, nolens. Vrând, nevrând. 

Vox et praeterea nihil. O voce şi nimic mai mult, vorbe fără sens. 

Vox populi, vox Dei. Vocea poporului este vocea lui Dumnezeu (autoritatea 
majorității). 

Vox populi, vox stultorum. Vocea poporului este vocea dobitoacelor (incompe- 
tența majorității) 

Vox Stentorea. Voce de stentor, puternică (Stentor, personaj din Jliada lui Homer, 
care avea o voce foarte puternică, asemenea a cincizeci de oameni). 

Vox et praeterea nihil. O voce şi nimic mai mult, vorbe fără sens. 

Vulgo. Comun, obişnuit, în limbaj popular. 


Sursa: Dicţionar de filozofie, Bucureşti, Editura Politică, 1978, 707-736; The 
Concise English Dictionary, Peter Haddock Ltd., f.a., 474-482; Munteanu, 
E. şi Munteanu, Lucia-Gabriela, 1996; Mic dicționar enciclopedic, Bucu- 
reşti, Editura Ştiinţifică şi Enciclopedică, 1978, III-XXXII;, Pătru, M.V,, 
1999; Roman, I., 1978, 38-44; Săvulescu, Silvia, 2001, 153-167. 

Argument 


Lucrarea de faţă, concepută sub forma unui curs universitar, se adresează, în primul rând, studenţilor de 
la facultăţile cu profil sociouman. Ea le este utilă şi viitorilor specialiști din domeniile conexe sociologiei 
(psihologie, economie, marketing, ştiinţe juridice ş.a.), precum și jurnaliştilor şi oamenilor politici; mai general, 
tuturor celor interesaţi de cunoaşterea vieţii sociale. 

În prima parte a lucrării prezint notele distinctive ale cunoaşterii ştiinţifice, subliniind necesitatea 
fundamentării metodologice a investigaţiilor sociologice de teren (concrete, empirice). Dacă este adevărat că 
„cel mai practic lucru este o bună teorie“ — cum spunea fondatorul Școlii dinamicii grupurilor, psihosocio- 
logul american Kurt Lewin (1935) —, tot atât de adevărat este şi faptul că „nu există cercetare sociologică mai 
bună decât metodologia şi teoria pe care se fondează“. Teorie, metodologie, metode, tehnici şi procedee — iată 
o înlănţuire la fel de solidă ca şi fiecare verigă ce o compune. Nu ne este permis să scurtcircuităm demersul 
cercetării sociologice: să începem cu alcătuirea şi aplicarea instrumentelor de investigație, fără să alegem 
paradiema explicativă cea mai adecvată. Este, de asemenea, sortită eşecului tentativa de cercetare empirică, 
de teren, care nu porneşte de la analiza conceptuală şi de la ipoteze valide. 

Partea a doua a lucrării este alcătuită dintr-o suită de monografii vizând metodele anchetei (cu tehnicile 
chestionarului şi interviului de cercetare), observaţiei (cu tipurile ei: nestructurată/structurată, externă/partici- 
pativă, continuă/eşantionată), experimentului (de laborator, de teren, invocat, mintal etc.) şi analizei documen- 
telor (biografii sociale, statistici ş.a.m.d.). Cele patru principale metode ale sociologiei, anterior menţionate, 
beneficiază de numeroase tehnici şi proceedee de culegere a informaţiilor şi de prelucrare a datelor. M-am 
oprit doar la tehnicile cel mai frecvent utilizate: chestionarul, interviul, tehnicile de analiză a conţinutului 
comunicării. Nu am adus în discuţie prelucrarea datelor (analiza lor statistică sau analiza calitativă) şi nici nu 
m-am referit la exigenţele redactării raportului de cercetare (am făcut acest lucru în Cum să redactăm o lucrare 
de licenţă, o teză de doctorat, un articol ştiinţific în domeniul științelor socioumane, Bucureşti, Editura 
Comunicare.ro , 2000/2003). 

Pe parcursul celor unsprezece capitole ale lucrării, am folosit interşanjabil termenii de „sociologie“, „ştiinţe 
socioumane“, „ştiinţe sociale şi comportamentale“. Vreau să cred că cititorul sagace nu va căuta „ceartă de 
cuvinte“. Şi mai vreau să cred că studenţii vor completa cu lecturi extinse şi fundamentale acest text, pe care 
îl consider introductiv. 

La sfârşitul fiecărui capitol am inclus o listă cu termenii-cheie, o suită de întrebări (probleme) recapitulative 
şi am făcut recomandări bibliografice din literatura de specialitate românească şi străină. Pentru a atrage atenția 
asupra vocabularului sociologiei, am scris cu italice termenii de specialitate când i-am folosit prima dată, iar 
pentru a nu încărca textul cu timiteri bibliografice m-am limitat — cât mi-a fost cu putință — la indicarea între 


paranteze doar a numelui autorului şi a anului ediției princeps a lucrării din care am preluat puncte de vedere 

teoretice sau rezultate ale cercetărilor empirice. În cazul lucrărilor citate, am menţionat mai întâi data apariţiei 
primei ediţii şi apoi a ediţiei pe care am consultat-o. 

Cititorii dornici de însuşirea în profunzime a problematicii cunoașterii vieţii sociale şi de dobândirea 
competenţei de cercetător ştiinţific în domeniul ştiinţelor socioumane pot consulta în continuare lucrarea noastră 
Metodologia cercetării sociologice. Metode cantitative şi calitative (Bucureşti, Editura Economică, 
2001/2004, 694 p.). 


Prof. univ. dr. Septimiu Chelcea 

CAPITOLUL 1 
Cunoașterea comună 
și cunoașterea științifică a vieţii sociale 


Întrebările sociologiei 


Primul mare precursor al investigației sociologice empirice, Aristotel (383-322 î.€.n.), scria 
în cartea întâi a Metafizicii că filosofia s-a născut din uimire. Același lucru se poate spune şi 
despre sociologie. Dacă filosofii şi-au îndreptat privirea spre stele, punându-și întrebări despre 
originea Universului şi apoi despre caracterul cunoașterii însăși, sociologii au privit Terra 
întrebându-se despre existența omului în societate şi, mai târziu, despre modalitățile de 
cunoaștere a traiului laolaltă al oamenilor. Sociologul francez Claude Javeau (1988) apreciază 
că sociologia nu a depăşit, ca alte ştiinţe, „stadiul discuţiilor despre fundamentele cunoașterii 
în domeniu“, iar Joel Smith (1991), punând în discuţie „Sociologia în secolul al XXI-lea“, 
considera că, din punct de vedere metodologic, în prezent sociologia suferă de pe urma unor 
„distincţii false“ între: abordările cantitative versus calitative, metoda anchetelor versus metoda 
comparativ-istorică, metodologia sociologică versus etnometodologie, studiile microsociologice 
versus studiile macrosociologice. Profesorul de la Universitatea Duke (SUA) îşi exprimă convin- 
gerea că în secolul în care am intrat sociologia va depăşi „dilemele metodologice dogmatice“ 
ŞI va produce cunoștințe necontestabile despre fenomenele şi procesele sociale. 

Dar care este obiectul cercetărilor sociologice? Aşa cum preciza C. Wright Mills (1916-1962), 
„analiştii clasici“ ai vieţii sociale au încercat să răspundă la trei grupe de întrebări, şi anume: 

1) „Care este structura acestei societăţi particulare ca întreg? Cum diferă ea de alte orânduiri 
sociale? Care este, în interiorul societății, semnificația fiecărei trăsături particulare pentru 
continuitatea ei şi pentru transformarea ei?“ (Mills, 1959/1975, 35). 

Promotorul sociologiei contestatare din America anilor '50—60 ai secolului trecut remarca 
faptul că sociologia se preocupă în primul rând de „interrelațiile şi interdependenţele compo- 
nentelor societăţii, precum clasele sociale, formele fundamentale ale muncii, forțele de sociali- 
zare majore (structura familiei, educaţia, organizaţiile sociale), regulile şi formele controlului 
social care organizează o societate“ (Baker, 1988, 6). 

2) Cea de-a doua grupă de probleme care au stat şi rămân în atenţia sociologiei o constituie 
întrebările de tipul: „Ce loc ocupă această societate în istoria omenirii? Ce mecanisme duc la 
schimbarea ei? Care este locul acesteia în dezvoltarea umanității, în ansamblul ei, şi care este 
semnificaţia ei pentru această dezvoltare? Care sunt influenţele pe care le suferă şi pe care le 
exercită aspectele studiate în cadrul perioadei istorice în care se manifestă și, în ce priveşte 
această perioadă, care sunt trăsăturile ei esenţiale? Prin ce se deosebește ea de alte perioade? 
Care sunt modurile ei caracteristice de făurire a istoriei?“ (Mills, 1959/1975, 35). 

Dacă prima grupă de întrebări viza structura socială, această a doua grupă are în vedere 
schimbarea socială. Sociologii încearcă să înţeleagă şi să explice ştiinţific schimbările din 
societate de-a lungul istoriei: schimbările din structura familiei, modificarea formelor de socia- 
lizare, transformarea muncii, deplasarea centrului de greutate a vieţii sociale spre organizaţiile 
formale etc. 

3) În fine, a treia grupă de întrebări se concentrează asupra studiului personalității şi a 
raporturilor individ-societate: „Ce tipuri de bărbaţi şi femei predomină în această societate şi 
în această perioadă? ŞI ce tipuri vor predomina în viitor? Cum sunt ele selectate şi formate, 
emancipate şi reprimate, sensibilizate şi opacizate? Ce tipuri de natură umană se relevă în 
conduită şi caracter în această societate, în această perioadă? Ce semnificaţie are pentru natura 
umană fiecare dintre trăsăturile societăţii pe care le examinăm?“ (Mills, 1959/1975, 35-36). 


Cele trei grupe de întrebări identificate de C. Wright Mills în opera marilor sociologi, 
indiferent de problemele specifice pe care le-au abordat, reflectă concepţia autorului despre 
obiectul sociologiei ca studiu al influențelor reciproce dintre om şi societate, dintre biografie 
şi istorie. Imaginaţia sociologică permite înţelegerea relaţiilor dintre istorie şi biografie, pornind 
de la premisa că fiecare individ îşi trăieşte biografia într-o perioadă istorică determinată, 
contribuind la configurarea societăţii şi fiind, în același timp, un produs al societății. 

Întrebările pe care şi le-au pus şi continuă să şi le pună analiștii sociali îi frământă şi pe 
oamenii obişnuiţi, fără a avea o imaginaţie sociologică educată, sistematică. Cine s-a întrebat 
în decembrie 1989 ce societate vom edifica? Cine poate să răspundă azi la întrebarea: Prin ce 
se diferențiază noua societate de cea de care ne-am despărțit? Cum influențează economia de 
piaţă asigurarea drepturilor omului şi un trai decent pentru fiecare? Oamenii se întreabă: de 
ce a crescut exploziv infracționalitatea? De ce au scăzut producția şi nivelul de tra1? Care sunt 
cauzele extinderii ca o plagă a corupției? Ce fel de oameni sunt cei care şi-au schimbat instan- 
taneu convingerile politice declarate? Prin ce se caracterizează întreprinzătorul ca tip uman 
impus de societatea în tranzaţie de la totalitarism la democrație? Cum se exercită justiția socială 
în perioada de tranziție postcomunistă? 

Neavând calitatea spirituală a imaginaţiei sociologice, „forma cea mai fertilă a conştiinţei 
de sine“, oamenii necultivați din punct de vedere sociologic nu reușesc să vadă legătura 
inseparabilă dintre viaţa individului şi istoria societăţii, nu înţeleg seismele sociale, evoluţia 
socială rapidă şi faptul că vechile norme şi valori nu îi mai pot orienta într-o lume a concurenţei 
şi confliectelor. 

Este scopul cercetării din domeniul ştiinţelor sociale şi comportamentale de a explica 
necazurile personale şi conflictele sociale, de a propune modalități de depăşire a neliniştei, 
anxietăţii, panicii sau indiferenţei şi apatiei. „Epoca noastră este cea a neliniștei şi a indiferenţei““ 
— spunea C. Wright Mills în urmă cu mai mult de patru decenii. Această caracterizare este de 
o mare actualitate pentru societatea românească de azi. De aceea cercetarea socioumană trebuie 
să evidenţieze care sunt valorile amenințate și cine le ameninţă; ea trebuie să contribuie la 
depăşirea „necazurilor personale generate de mediu“ și la soluționarea „conflictelor publice 
ale structurii sociale“. 

Cunoașterea comună: caracteristici 


Trăind în societate, fiecare individ îşi însușeşte în cursul existenţei sale o sumă de cunoștințe 
despre traiul laolaltă al oamenilor. Aceste cunoștințe se bazează pe experienţa directă a 
indivizilor. Este ceea ce numim „cunoașterea comună“ (sau „spontană“, „cotidiană“, „la nivelul 
simțului comun“, „la nivelul bunului simț). 

Cunoaşterea comună „nu este altceva decât însușirea de către agentul cunoscător a unei 
informaţii legate nemijlocit de condiţiile praxiologice în care acţionează“ (Cornel Popa, 1972). 
În activitatea lor practică, oamenii, ca agenţi cunoscători individuali sau colectivi, utilizează 
cunoștințele dobândite anterior, transmise cu ajutorul limbajului natural de la o generaţie la 
alta în procesul socializării. Structura şi configuraţia activităţilor practice contemporane, modul 
de raportare la mediul natural şi social, sistemul de valori, orizontul cunoştinţelor anterioare 
alcătuiesc — aşa cum preciza Cornel Popa (1972) — „situația praxiologică determinată“ în care 
se realizează actul cunoaşterii. 

Serge Moscovici şi Miles Hewstone (1983) au definit simțul comun ca pe un „corpus de 
cunoştinţe fondat pe tradițiile împărtăşite şi îmbogăţite de mii de observaţii şi experienţe 
sancţionate de practică“. Simţul comun, la care apelăm cu toţii pentru a explica ceea ce se 
întîmplă și pentru a prevedea ce se va întîmpla, se derulează în două etape. În prima etapă, în 
mod spontan, ne facem o idee despre evenimentele trecute. Este o imagine imprecisă produsă 
de mecanisme psihice necontrolate rațional. Simţul comun se bazează pe metode informale. 
Se vorbeşte astfel despre intuiţia excepţională a unor persoane ca despre ceva dat, înnăscut. 
Astfel de persoane „simt“, intuiesc dacă cineva spune adevărul sau nu. Dacă sunt întrebate 
însă, nu pot spune cum au procedat, ce argumente au avut în vedere etc. Alte persoane sunt 
capabile să „diagnosticheze“ dintr-o privire starea de spirit a celor cu care vin în contact. Se 
vorbeşte astfel despre proverbiala „intuiție feminină“. Cea de-a doua etapă în cunoaşterea la 
nivelul simțului comun constă în extrapolarea explicațiilor de la situaţiile trecute la cele prezente 
sau viitoare. Evident, această extrapolare nu se face în termeni de probabilitate, ci într-o moda- 
litate mecanicistă de transpunere a explicaţiilor de la o situație la alta. 

După modul de dobândire a cunoştinţelor, simţul comun are două forme esenţiale: sim/ 
comun de primă mână Şi simţ comun de mâna a doua. Simţul comun de primă mână reprezintă 
ansamblul cunoştinţelor spontane fondate pe experienţa directă a agenţilor cunoscători. Un jurist 
cu experiență de multe ori îşi dă seama intuitiv de partea cui este dreptatea. În mod spontan 
„simte“ că o mărturie este falsă. Dacă respectivul jurist a citit lucrări de psihologie și sociologie 
judiciară, va utiliza cunoștințele dobândite făcând apel la ceea ce se numește „simţ comun de 
mâna a doua“, adică „ansamblul cunoştinţelor ştiinţifice transformate în imagini şi folosite în 
practică. În procesul judiciar, depășindu-se cunoașterea la nivelul simțului comun, se face apel 
la cunoașterea ştiinţifică, respectiv la expertiza psihologică. Dintotdeauna activităţile practice 
(vânătoarea şi pescuitul, culegerea şi cultivarea plantelor, meşteşugurile etc.) s-au realizat pe 
baza cunoştinţelor dobândite de cei ce realizau aceste activități şi transmise apoi verbal din 
generaţie în generaţie. Iniţial, aceste cunoștințe, reduse ca volum, nesistematice, cu caracter 
prescriptiv (nu explicativ), rămânând la nivelul fenomenal, fără a surprinde raporturile cauzale, 
de esenţă, erau singurele care orientau producerea celor necesare traiului. Cu timpul, producția 
a început a fi din ce în ce mai mult ghidată de ştiinţă, de cunoașterea teoretică, iar în prezent 
ştiinţa a devenit un instrument decisiv în optimizarea acțiunilor umane. 


16 Inițiere în cercetarea sociologică 


Rezultă din cele arătate că între activitatea practică a oamenilor şi activitatea de cunoaştere 
există o largă interferenţă, că tipul cunoaşterii comune a fost, în decursul evoluției societății, 
depăşit de cunoaşterea ştiinţifică. Şi în ceea ce priveşte cunoașterea societăţii, a traiului laolaltă 
al oamenilor asistăm la același proces de depăşire, prin apariția şi evoluţia sociologiei şi a 
celorlalte discipline socioumane, a cunoştinţelor la nivelul simțului comun de către cunoaş- 
terea teoretică. A rămâne, în cunoașterea societăţii, la nivelul simțului comun „înseamnă a-i 
acorda acestuia o autoritate pe care el n-o mai are de multă vreme în celelalte ştiinţe“ (Durkheim, 
1895/1974, 35). 

Sociologia, atrăgea atenţia întemeietorul Şcolii sociologice franceze, Emile Durkheim 
(1858-1917), în prefața la ediția I (1895) a lucrării Regulile metodei sociologice, „nu trebuie 
să consiste într-o simplă parafrază a prejudecăţilor tradiţionale, ci să ne facă să vedem lucrurile 
altfel de cum apar omului de rînd; căci obiectul fiecărei științe este de a face descoperiri și 
orice descoperire deconcertează mai mult sau mai puțin opiniile acceptate“ (Durkheim, 1895/ 
1974, 35). Analizând trecerea de la cunoaşterea spontană a fenomenelor şi proceselor sociale 
la cea ştiinţifică, Henri H. Stahl (1901-1991) arăta, în Teoria și practica investigaţiilor sociale 
(1974, 75), că la nivelul simțului comun cunoașterea are un caracter iluzoriu datorită unei serii 
de factori. Enculturaţia, transmiterea culturii de la o generaţie la alta, are efecte limitative asupra 
cunoaşterii. Limba, ca element al culturii, prin bogăţia vocabularului şi prin sintaxă, condiţio- 
nează modul de a judeca al oamenilor. Din punct de vedere psihologic, limbajul uman reprezintă 
matricea internă pe care se structurează şi se dezvoltă întreaga organizare psihică a individului. 

Într-o serie de experimente s-a demonstrat influenţa limbajului, ca element al culturii, asupra 
procesului de memorare: un lucru este mai ușor readus în memorie dacă pentru el există un 
termen lingvistic corespunzător. Acest fapt a fost pus în evidență comparându-se performanţele 
populaţiei de limbă engleză şi de limbă zuni (pentru care există un singur termen desemnând 
atât culoarea portocaliu, cât şi culoarea galben) într-un test de recunoaştere a culorilor. Cercetări 
asemănătoare care evidenţiază modelarea gândirii de către limbă, ca element al culturii, au 
fost realizate pe populația navaho şi euro-americană (J.B. Caroll şi J.B. Casagrande, 1958). 

Un alt factor care limitează cunoaşterea spontană este socializarea, procesul de formare a 
personalităţii în acord cu normele şi valorile societăţii în care individul se naşte şi trăieşte. 
Socializarea primară are un rol primordial în formarea personalității pentru şi într-o anumită 
cultură. Socializarea primară începe încă din primele săptămâni de viaţă ale copilului şi îşi 
pune amprenta generând personalitatea de bază, caracteristică a unei arii culturale determinate. 
În cadrul acestui tip de socializare părinţii sunt principalii transmițători de cultură. Sociali- 
zarea secundară se realizează în cadrul instituțiilor specializate (şcoală, biserică, armată, organi- 
zaţii profesionale sau politice etc.) prin transmiterea de cunoştinţe şi formarea de deprinderi, 
atitudini, convingeri. 

Atât socializarea primară, cât şi cea secundară se desfăşoară diferit de la un grup la altul, 
astfel că însuşirea culturii poate fi mai mult sau mai puţin realizată. Se vorbeşte chiar de o 
socializare incompletă. În aceste condiţii indivizii, în cadrul aceleiaşi culturi, își formează foarte 
diferențiat abilitățile de cunoaştere spontană. 

Experienţa directă a oamenilor este limitată atât spațial, cât şi temporal. Din această cauză 
cunoaşterea comună este parcelară, incapabilă să evidențieze evoluţia istorică a societății, 
caracteristicile generale ale colectivităţii umane, legitatea schimbărilor sociale. În ciuda adevă- 
rului incontestabil că „nimeni nu a trăit cât lumea“, mulți oameni se consideră „sociologi prin 

naştere“ şi manifestă un scepticism nedisimulat față de efortul sociologilor de a explica științific 
ceea ce ei cunosc la nivelul bunului simţ. Caracterul iluzoriu al cunoaşterii spontane decurge 
ŞI din implicarea subiectivă a oamenilor în viaţa socială în funcție de scopurile şi interesele 
lor particulare, ceea ce îi face să se înşele adesea „cu bună credință“. Nu numai societatea în 
evoluţia ei, dar şi structura propriei personalități, motivaţia propriului comportament rămân 
parțial necunoscute celui care se bazează numai pe cunoașterea spontană. Mecanismele psiho- 
neurologice şi condiționările socioculturale ale gândirii, memoriei, activității voluntare etc. nu 
pot fi cunoscute în mod spontan: a-i întreba pe oameni de ce gândesc şi acționează într-un 
anume fel înseamnă a colecționa opinii, nu cunoştinţe ştiinţifice. Este datoria științelor sociale 
şi comportamentale de a da răspuns la astfel de întrebări, explicând în același timp limitele 
cunoașterii spontane. După Petru Iluţ (1997, 15-17), principalele limite ale simțului comun sunt 
subiectivitatea (cu tipul ei special, viziunea de tunel), suprageneralizarea, confundarea legătu- 
rilor aparente cu cele reale, lipsa preciziei, încrederea în falsul consens şi neluarea în considerare 
a efectului încadrării. 


Cunoașterea comună și cunoașterea științifică: 
„ruptură“ sau „continuitate“? 


La sfîrşitul secolului trecut, Emile Durkheim cerea ca sociologia să devină ezoterică ase- 
menea oricărei ştiinţe, îndemnând astfel la despărțirea de cunoașterea spontană. Mulţi sociologi 
se pronunţă pentru distanțarea cunoaşterii teoretice de cunoaşterea spontană. Pierre Bourdieu, 
Jean-Claude Chamboredon şi Jean-Claude Passeron (1968) subliniază faptul că familiaritatea 
cu universul social reprezintă pentru sociolog un principal obstacol în cunoaşterea obiectivă 
a societăţii. Ca actor social, sociologul este tentat să considere că experienţa trăită de el constituie 
explicația faptelor şi proceselor pe care le cercetează. De remarcat că cercetătorul, fie el sociolog, 
psiholog sau antropolog, nu reușeste să se detaşeze definitiv de cunoașterea spontană. 

Donald H. McBurney consideră că simţul comun are două limite fundamentale: în primul 
rând, standardele cunoașterii la acest nivel diferă dintr-un moment în altul şi dintr-un loc în 
altul în funcție de atitudini şi de caracteristicile culturii şi, în al doilea rând, cunoaşterea comună 
este limitată de faptul că singurul criteriu al recunoașterii adevărului credințelor constă în 
practicarea lor. „Pentru că la nivelul simțului comun doar succesul practic funcționează drept 
criteriu al adevărului, nu pot fi promovate cunoştinţe noi“ (Donald H. McBurney, 1984). În 
sprijinul acestor afirmaţii autorul citat aduce următorul exemplu: proba vinovăţiei la unele 
popoare primitive consta în dificultatea celui învinuit de a mânca o anumită cantitate de cereale 
(grăunţe). Dacă nu reuşea, era considerat vinovat. Pe ce se baza această probă? Pe observaţia, 
la nivelul simțului comun, că în fața judecătorilor persoanelor vinovate li se „usucă gura“. 
Într-adevăr, datorită emoţiei se produce o dereglare a activității glandelor salivare. De aici dificul- 
tatea de a înghiţi o cantitate mai mare de grăunţe. Ceea ce se pierde din vedere, la nivelul simțului 
comun, este faptul că există persoane foarte emotive care au manifestări neurovegetative puter- 
nice fie şi numai pentru că au fost bănuite de comiterea unor acțiuni reprobabile. Deci, necon- 
fruntarea cu practica poate conduce cunoașterea spontană la concluzii false. 

În psihosociologie, în ultimele decenii s-a conturat un nou domeniu de cercetare, cel al 
cogniţiei sociale, având ca obiect de studiu tocmai cunoaşterea spontană a opiniilor, atitudinilor 
şi comportamentelor noastre şi ale altora, explicarea evenimentelor din viaţa socială. 

De la început se impune o precizare: „Senzorialul nu ne relevă misterul realului“ (Bernard 
Lacroix, 1975). Deşi vedem astrul solar rotindu-se pe bolta cerească, nu Soarele, ci Pământul 
se învârteşte. La nivelul simțului comun, ne este greu să acceptăm că materia este „plină de 
vid“, că un lingou de aur are mai multe spaţii goale decât atomi de aur, că în interiorul atomului 
particulele sunt separate în spaţiu. Şi aceasta datorită „perseverenţei credinței“ (C.G. Lord, 
1979). T.R. Carretta şi R.L. Moreland (1982) au demonstrat, printr-un studiu de teren că, după 
ce „afacerea Watergate“ fusese denunţată fără putinţă de tăgadă, susținătorii preşedintelui Nixon 
continuau să-şi arate stima faţă de acesta, în timp ce adversarii exprimau opinii foarte negative, 
dat fiind faptul că încuviinţase încălcarea democraţiei prin montarea unor microfoane de 
ascultare a discuţiilor la sediul contracandidatului său la funcția de preşedinte al SUA. Nume- 
roase experimente au evidenţiat că prejudecățile influențează puternic cunoaşterea la nivelul 
simțului comun. Aprecierea expresiei faciale a unei persoane variază în funcţie de informaţiile 
care sunt date despre respectiva persoană. Prezentându-se fotografia unui bărbat, s-a spus unui 
grup de studenţi că este vorba despre un şef nazist, vinovat de experimente medicale pe deținuții 
din lagărele de concentrare, iar altui grup de studenţi că fotografia îl reprezintă pe şeful unei 
formaţii secrete de luptă antinazistă, care a salvat mii de evrei. Primul grup de studenţi au 
apreciat că expresia feţei exprimă cruzime şi ameninţare, cel de-al doilea grup de studenți că 
exprimă căldura umană și amabilitate (P. Rothbart şi M. Birrell, 1977). 

Gustave-Nicolas Fischer (1990), analizând mecanismele cunoașterii sociale (cunoașterea 
spontană), arată că tendinţa de a vedea interdependenţa acolo unde aceasta nu există şi convin- 
gerea că putem controla desfăşurarea unor evenimente în faţa cărora suntem în realitate neputin- 
cioşi introduc erori fundamentele în psihologia spontană, ca şi în cunoaşterea sociologică la 
nivelul simțului comun. În mod spontan, indivizii umani au tendinţa de a filtra informațiile 
disonante şi de a reține informaţiile consonante, adică preferăm informaţiile care confirmă 
opiniile noastre, nu pe cele care le contrazic. 

La nivelul simțului comun, suntem tentaţi să stabilim o legătură între fenomene care în 
realitate se produc simultan prin hazard. Dacă, mergând pe stradă, ne gândim la o persoană 
şi imediat ne întîlnim cu ea, suntem tentaţi să credem că există premoniție, deşi de atâtea ori 
ne-am gândit la diferite persoane fără a le fi întâlnit ulterior. Supraestimăm coincidenţele şi 
dăm uitării situaţiile care contrazic legătura dintre fenomenele ce se produc independent unele 
de altele. Aşa cum remarcau Pierre Bourdieu, Jean-Claude Chamboredon şi Jean-Claude 
Passeron (1968), cercetarea ştiinţifică permite reunirea fenomenelor pe care simţul comun le 
separă şi separarea fenomenelor pe care cunoaşterea spontană nu le diferențiază. 

Iluzia controlului asupra evenimentelor pe care, în realitate, nu le putem influenţa a fost 
remarcată de antropologi într-o serie întreagă de rituri: de exemplu, dansul ploii sau paparuda 
din cultura populară românească. Colectivităţile arhaice apelau la dansuri ritualice ca instrument 
pentru aducerea ploii când seceta se prelungea. Din punctul de vedere al chemării ploii, funcția 
acestor dansuri era nulă. Ele aveau însă alte funcții pozitive: reafirmarea solidarității sociale 
într-un moment dificil pentru existenţa respectivei comunităţi, manifestarea unei atitudini 
colective active, manifestarea estetică, facilitarea contactului între tineri în vederea alegerii 
partenerului de viaţă (C. Zamfir, 1987, 73). 

O serie de experimente psihosociologice au evidenţiat i/uzia controlului în cazul jocurilor 
de noroc. Când jucătorii la loterie își aleg ei înşişi numerele, tind să investească mai mulți bani 
decât atunci când numerele de loterie le sunt atribuite de experimentator, de parcă nu hazardul 
ar interveni și într-un caz, şi în celălalt (E.-l. Langer, 1977). 

Vom spune şi noi, împreună cu L. Ross şi R.A. Nissbett (1991), că unele principii şi intuiţii 
prin intermediul cărora omul obișnuit explică şi prezice comportamentele sunt inadecvate. Dar 
altele sunt adecvate. Nu toate predicțiile bazate pe cunoaşterea spontană sunt defectuoase. Por- 
nind de la acest adevăr, unii savanţi au absolutizat inportanţa simțului comun pentru cunoașterea 
personalităţii şi a societăţii. Este cazul, de exemplu, al reputatului psihosociolog american Fritz 
Heider (1896-1988), care considera că ştiinţele socioumane nu ar trebui să facă altceva decât 
să sistematizeze enunţurile psihologiei naive, aşa-numita „psihologie a bunicii“ (bubba psy- 
chology). 

Petru Iluţ (1997, 10-14) enumeră virtuțile cunoaşterii comune astfel: 

1) este adecvată nivelului „mezo“ al existenței, care nu impune aparate şi instalaţii speciale 
spre a fi cunoscut; 

2) este facilitată de familiaritatea cu obiectul cunoașterii; 

3) beneficiază de strategii cognitive complexe, flexibile, subtile; 

4) utilizează strategii de cunoaștere asemănătoare celor utilizate de savanţi; 

5) nefiind omogenă, ci puternic stratificată, cunoașterea comună, în cazul persoanelor cu 
multă experienţă, se apropie adesea de adevăr. 


Fără a nega rolul simțului comun în inițierea cercetărilor psihologice sau sociologice — multe 
studii ştiinţifice au pornit de la observaţiile cotidiene sau de la situaţia concretă a cercetăto- 
rului — și fără a contesta posibilitatea formalizării și structurării teoretice a propozițiilor generate 
de cunoaşterea comună — vezi teoria echilibrului (Fritz Heider, 1946) sau teoria crizei de iden- 
titate (Erik H. Erikson, 1968) —, consider că ştiinţa oferă o cunoaştere ce depășește performanţele 
simțului comun. Relaţia dintre cele două tipuri de cunoaștere este dialectică, de negare şi de 
preluare, implicând „ruptura“, dar şi „continuitatea“. 


Caracteristicile cunoașterii științifice 


De-a lungul istoriei s-au impus mai multe modalități de generare şi testare a adevărului 
enunţurilor despre realitate. Walter Wallace (1971) ia în discuție patru astfel de modalități. Modul 
autoritarian s-a afirmat în antichitate, dar a continuat până în contemporaneitate. Preoţi, regi, 
preşedinţi sau savanţi se considera că ar avea atributul natural sau supranatural de a produce 
adevărul. Deci adevărul era garantat de calitățile de excepţie ale producătorului enunţurilor. 
Modul autoritarian se întâlneşte azi ca apel la argumentul autorităţii. Foarte apropiat de modul 
autoritarian prin mecanismul de producere a adevărului este modul mistic, în care starea de 
graţie conferă profeților, prezicătorilor, marilor mistici calitatea cunoaşterii adevărate. Modul 
logico-raţional se centrează pe logica formală. Se face apel la „primele principii“ şi prin deducție 
se stabilește adevărul. Principala grijă constă în rigoarea judecății logice, fără a se urmări 
corespondenţa cu realitatea. În fine, modul științific de determinare a adevărului îmbină preocu- 
parea pentru aplicarea corectă a metodei de cunoaștere cu observaţia riguroasă a fenomenelor. 
Metoda ştiinţifică asigură desubiectivizarea cunoaşterii, oferindu-se o imagine despre lumea 
înconjurătoare așa cum este ea în realitate, şi nu așa cum îi apare unui individ la nivelul simțului 
comun. Modul științific reprezintă astăzi principala cale de cunoaştere a comportamentelor 
individuale şi de grup, a faptelor, a fenomenelor şi proceselor sociale. 

Pe baza observației obiective, utilizându-se metode adecvate, sunt obținute enunțuri empirice 
cu valoare de adevăr. Filosoful englez Francis Bacon (1561-1626), inițiatorul empirismului şi 
senzualismului modern — care susţine că prelucrarea rațională a datelor senzoriale conduce la 
ştiinţa adevărată —, arăta foarte plastic rolul metodei în cunoaștere: „Schilodul care șchioapătă 
pe un drum bun poate întrece trăpaşul care aleargă pe un drum greşit. Mai mult, cu cât trăpașul 
care a greşit drumul aleargă mai repede, cu atât schilodul îl lasă mai în urmă“. 

Cunoașterea ştiinţifică se fondează pe câteva postulate sau enunţuri despre lume, al căror 
adevăr este acceptat de majoritatea cercetătorilor din ştiinţele sociale şi comportamentale. James 
W. Vander Zanden (1988) consideră că enunţurile fundamentale pe care se bazează cunoaşterea 
ştiinţifică sunt următoarele: 

1) lumea înconjurătoare există independent de observaţia noastră, nu este creată de simţurile 
noastre (principiul realismului); 

2) relațiile din lumea înconjurătoare sunt organizate în termeni de cauză-efect (principiul 
determinismului); 

3) lumea înconjurătoare poate fi cunoscută prin observaţii obiective (principiul cognosci- 
bilității). 


În afara acestor trei principii, în literatura de specialitate mai sunt menţionate şi principiile 
raționalității şi regularității, potrivit cărora lumea externă poate fi cunoscută pe cale logică şi 
fenomenele din lumea înconjurătoare se produc în mod logic (Donald H. McBurney, 1983). 
Consider că ultimele două principii pot fi subsumate principiilor cognoscibilităţii și determi- 
nismului. Iar în ceea ce priveşte principiul determinismului, consider că, mai ales pentru cunoaș- 
terea sociologică, trebuie să înțelegem determinismul nu în sens strict laplaceean (respingând 
existenţa fenomenelor intrinsec aleatoare), ci în sensul empirismului probabilist promovat de 
Patrick Suppes. 

Principiile metafizicii probabiliste postulează că: legile producerii fenomenelor naturale 
au în esenţă caracter probabilist; cauzalitatea are un caracter probabilist; certitudinea cunoaşterii, 
în sensul preciziei absolute a măsurilor, este irealizabilă; ştiinţele, ca terminologie, obiect şi 
metodă, se caracterizează prin pluralism. 

Am reținut aceste principii, lăsând deoparte principiile de interes pentru construcția episte- 
mologiei generale, pentru că ele se opun principiilor metafizicii neotradiționale ce se regăsesc 
în versiunile contemporane ale empirismului sau pozitivismului logic, ce au penetrat şi în cunoaş- 
terea sociologică: viitorul este determinat de trecut; orice eveniment are o cauză determinată 
suficientă; cunoașterea trebuie să se întemeieze pe certitudine; cunoașterea ştiinţifică poate, 
în principiu, să fie adusă până la nivelul de cunoaștere cu diferite niveluri de generalitate; 
cunoaşterea şi metoda ştiinţifică pot fi, în principiu, unificate (P. Suppes, 1990). 

Patrick Suppes considera că principiile metafizicii neotradiționale sunt false. În ceea ce ne 
priveşte, apreciem că aplicarea principiilor empirismului probabilist în cunoaşterea sociologică 
este foarte fertilă, dat fiind faptul că fenomenele sociale, prin complexitatea lor, se pretează 
cel mai bine analizei probabiliste sau statistice. 

Cunoașterea ştiinţifică a proceselor sociale, precum şi a comportamentelor individuale şi 
de grup se realizează totdeauna în cadrul oferit de teoriile recunoscute ca adevărate de către 
comunitatea cercetărilor la un moment dat. Prin teorie (gr. fheoria, acţiunea de observare, 
figurat: speculaţia intelectuală) se înţelege o creaţie intelectuală prin care mai multe legi sunt 

asociate unui principiu din care ele pot fi deduse cu rigurozitate (Paul Foulquic şi Raymond 
Saint-Jean, 1962). În sens restrâns, teoria reprezintă un ansamblu de enunţuri cu valoare de 
adevăr privind relațiile dintre fenomene. Dacă avem în vedere teoriile din ştiinţele sociale şi 
comportamentale, vom spune că aici teoriile au diferite niveluri de generalitate. 

Încă la jumătatea secolului trecut, Robert K. Merton (1957) atrăgea atenţia asupra necesităţii 
de a se elabora zeorii de rang mediu de generalitate, adică enunţuri intim legate între ele şi 
verificabile empiric privind comportamentul omului în relaţiile sale cu alții oameni. În Social 
Theory and Social Structure (1957) Robert K. Merton descrie teoriile de rang mediu ca „teorii 
care se află între ipotezele de lucru minore, dar necesare, care abundă în cercetarea de zi cu 
Zi, ŞI eforturile sistematice integratoare de a dezvolta o teorie unitară care să explice toate unifor- 
mitățile observate ale comportamentului, ale organizării şi schimbării sociale“ (apud G. 
Marshall, 1994/2003, 643). Sociologia, incluzînd şi psihologia socială, se prezintă astăzi cu o 
structură teoretică multinivelară extrem de complexă, cuprinzînd mari teorii (structuralismul, 
funcționalismul, materialismul dialectic şi istoric, fenomenologia etc.), dar şi teorii medii (teoriile 
mobilităţii sociale, ale grupurilor mici, disonanţa cognitivă etc.), precum şi teorii de nivel de 
generalitate minim (enunţuri empirice adevărate „aici şi acum”). 

Teoriile constau din enunţuri referitoare la relaţiile dintre variabile şi explicarea acestor 
relaţii cu ajutorul unor concepte nereferenţiale (al căror denotat nu este direct observabil). Să 
luăm ca exemplu teoria durkheimiană despre sinucidere. În lucrarea Le Suicide. Etude de 
sociologie (1897) sinuciderea este definită ca „orice caz de moarte care rezultă direct sau indirect 
dintr-un act pozitiv sau negativ, săvîrşit de către victima însăşi şi despre care ştie ce rezultat 
va produce (Durkheim, 1897/1993, 12). Analizând statisticile vremii, Emile Durkheim a 
constatat că în principalele ţări europene numărul sinuciderilor prezintă de la un an la altul o 
mare stabilitate (Tabelul 1.1). Aceasta l-a condus la concluzia condiționării sociale a sinucide- 
rilor, respingând ideea, dominantă la acea dată, potrivit căreia sinuciderea ar avea cauze psiho- 
logice sau psihopatologice. 


Tabelul 1.1. Constanţa sinuciderilor în principalele ţări europene (cifre absolute) 
(după Durkheim, 1897/1993, 15) 


AB el ia Franţa Prusia Anglia Saxonia Bavaria Danemarca 
1866 ? 5.119 2.485 1.329 704 410 443 
1867 5.011 3.625 1.316 752 471 469 
1868 5.547 3.658 1.508 800 453 498 
1869 5.114 3.544 1.588 710 425 462 


Încercând să găsească o explicaţie a ratelor de sinucidere (numărul sinuciderilor anuale 
raportat la numărul mediu al populației x 1.000.000), diferite de la o ţară la alta, a pus în relație 
aceste rate cu o serie de variabile: vârstă, sex, stare civilă, religie. A constatat că în ţările în care 
predomină religia catolică (Italia, de exemplu) rata sinuciderilor este mult mai mică decât în 
ţările în care predomină religia protestantă (de exemplu, Prusia, Danemarca, Suedia). Diferenţele 
privind rata sinuciderilor se menţin constante în intervalul de timp studiat (Tabelul 1.2). 


22 Inițiere în cercetarea sociologică 


Tabelul 1.2. Rata sinuciderilor la un milion de locuitori în unele țări europene 
(după Durkheim, 1897/1993, 19) 


Tara Rata sinuciderilor Rangul 

i 1866-70 1871-75 1874-78 1866-70 1871-75 1874-78 
Italia 30 35 38 1 1 1 
Belgia 66 69 78 2 2 2 
Anglia 67 66 69 3 3 3 
Norvegia 76 73 71 4 4 4 
Austria 78 94 130 5 5 5 
Suedia 85 81 91 6 6 6 
Bavaria 90 91 100 A 7 7 
Franța 135 150 160 8 8 8 
Prusia 142 134 160 9 9 9 
Danemarca 277 258 255 10 10 10 
Saxonia 293 267 334 11 11 11 


Pentru a verifica relaţia dintre religie și sinucidere, Emile Durkheim a cercetat statisticile 
din fiecare ţară separat pe confesiuni (Tabelul 1.3). Din aceste statistici rezultă fără echivoc 
faptul că în rândul populaţiei de confesiune protestantă rata sinuciderilor este mai mare decât 
la populaţia de religie catolică. „Aruncând o privire pe harta europeană a sinuciderilor, observăm 
imediat că în ţările catolice, ca Spania, Portugalia, Italia, sinuciderea este puţin dezvoltată, ea 
atingînd valoarea maximă în ţările protestante: Prusia, Saxonia, Danemarca (Durkheim, 
1897/1993, 113). 


Tabelul 1.3. Sinuciderile, în diferite ţări, la un milion de persoane din fiecare confesiune 
(după Durkheim, 1897/1993, 116) 


Confesiunea 
Țara Perioada 

Protestanţi Catolici Evrei 
Austria 1852-59 79,5 51,3 20,7 
Bavaria 1844-56 135,4 49,1 105,9 
Prusia 1849-55 159,9 49,1 46,4 
Baden 1852-62 139,0 117.0 87,0 
Wurtenberg 1846-60 113,5 77,9 65,6 


Variabilele puse în relație (apartenenţa religioasă şi sinuciderile) sunt direct observabile 
(din statisticile oficiale). Pentru a se ajunge la o teorie sociologică a sinuciderii s-a introdus 
între cele două variabile un al treilea factor (neobservabil direct), şi anume „gradul de integrare 
socială“. Prin atașamentul faţă de biserică, religia catolică asigură individului un grad de inte- 
grare socială mai mare decât religia protestantă; aceasta explică de ce în ţările cu populaţie 

predominant protestantă rata sinuciderilor (de tip egoist) este crescută. Integrarea socială a 
indivizilor, ca explicație cauzală a sinuciderii, intervine şi în relația dintre acest act de autosupri- 
mare a vieţii şi profesie, situație maritală sau situație socială: militarii sunt mai înclinați spre 
sinucidere decât civilii, rata sinuciderilor este mai mare la celibatari decât la persoanele căsăto- 
rite, în timp de pace decât în perioadele de război, în etapele de prosperitate sau recesiune 
economică decât în cele de stabilitate economică. 

Lucrarea Le Suicide. Etude de sociologie rămâne de referinţă în metodologia cercetării socio- 
logice, evidențiind rolul teoretic în investigaţiile empirice (concrete). În același timp, ea arată 
importanţa definirii clare a conceptelor (sinucidere egoistă, altruistă, anomică etc.), necesitatea 
introducerii variabilelor test în verificarea relației dintre două fenomene, valoarea analizei multi- 
variate şi a analizei contextului. Cu ajutorul studenților şi colaboratorilor săi, în special al lui Marcel 
Mauss (1872-1950), creatorul Şcolii sociologice franceze a dat un model inegalat în istoria 
de până azi a sociologiei, demonstrând că sinuciderea este un fapt social explicabil prin factori 
sociali. Cunoaşterea ştiinţifică a faptelor, fenomenelor și proceselor sociale se realizează — aşa 
cum am văzut — cu ajutorul conceptelor clar definite, utilizându-se metode şi tehnici de cercetare 
riguroase, verificându-se ipotezele sau urmărindu-se descrierea obiectivă a vieţii sociale. 


Cercetarea sociologică — o activitate socială 


Martyn Hammersley (1993) a identificat un număr de trăsături care diferențiază cercetarea 
socială de alte activităţi. În primul rînd, investigația în domeniul ştiinţelor sociale și comporta- 
mentale, ca oricare cercetare ştiinţifică, are ca scop descoperirea adevărului, nu producerea 
dovezilor pentru susţinerea unei poziții deja adoptate. Prin aceasta cercetarea sociologică, 
psihologică sau psihosociologică se diferențiază de activitatea ideologică, de propagandă şi 
advertising (reclamă, publicitate). Apoi, cercetarea socioumană este mai degrabă preocupată 
de producerea informaţiilor referitoare la fapte, nu de enunţul judecăților de valoare. Ea are 
un scop teoretic, nu unul practic, deşi — aşa cum se va vedea — problemele teoretice în domeniul 
ştiinţelor sociale şi comportamentale au, prin natura lor, şi o dimensiune practic-aplicativă. Pe 
baza analizei aprofundate a realităţii, cercetarea sociologică, psihologică ş.a.m.d. tinde spre 
formularea unor legi, spre găsirea invarianţilor, a relațiilor de profunzime dintre variabile. În 
fine, măsurarea şi controlul variabilelor sunt esenţiale în cercetarea ştiinţifică a vieţii sociale 
şi comportamentelor. Cercetării ştiinţifice, în general, şi implicit şi cercetării sociologice le 
sunt proprii stilul de prezentare a rezultatelor anchetelor sociologice, sondajelor de opinie 
publică, experimentelor psihosociologice. Fără a fi schematic şi rigid, stilul rapoartelor de cerce- 
tare se deosebește radical de stilul lucrărilor beletristice. 

Gary King, Robert Keohane şi Sidney Verba (1994/2000, 21-23) apreciau că cercetarea 
ştiinţifică a socioumanului are patru caracteristici: 

1) Obiectul cercetării îl constituie formularea de inferențe. A face inferențe înseamnă „a 
trage concluzii mai generale privitoare la ceva care nu este observabil, pornind de la datele 
colectate“ (op. cit., 21). Dar ce poate fi acel ceva care nu este observabil? Răspunsul meu: 
legitatea de producere a fenomenelor, în primul rând, şi ansamblul, întregul, în al doilea rând. 
Generalul nu poate fi surprins decât prin particular, esenţa se relevă prin formele pe care le 
îmbracă. Observăm comportamentele deviante, nu şi cauzele lor. Culegem date doar de la o 

mică parte din totalul populaţiei unei categorii sociale sau a unei ţări (folosim eşantioane de 
1000-2000 de persoane) şi formulăm concluzii pertinente despre ansamblul populației (ca în 
cazul sondajelor de opinie publică). Autorii anterior citați consideră că în cercetarea de bună 
calitate — adică ştiinţifică — se întâlnesc două tipuri de inferenţe: inferențe descriptive, când se 
trece de la ceea ce s-a observat (cazurile studiate) la ceea ce nu s-a observat (restul cazurilor 
asemănătoare), şi inferențe cauzale, când se trece de la datele colectate la legile de producere 
a fenomenelor observate. 

2) Procedurile sunt publice. Robert K. Merton (1910-2003), analizând statutul teoriilor 
sociologice cu rang mediu de generalitate (theories of the middle range), afirmă: „Ştiinţa, în 
care se include şi sociologia, este publică, nu privată“ (Merton, 1949/1968). Aparţinând dome- 
niului public, cercetarea sociologică trebuie să fie transparentă. „Dacă metoda şi logica observa- 
iei unui cercetător sunt lăsate implicite, comunitatea ştiinţifică nu are nici o modalitate de a 
verifica validitatea demersului“ (King et al. 1994/2000, 22). Respectând cerința de a face publice 
datele culese şi modalitatea de prelucrare a lor, uneori în redactarea studiilor bazate pe cercetările 
cantitative se exagerează, incluzându-se în text pagini întregi cu tabele. Locul tabelelor, atâtea 
câte sunt necesare şi suficiente, este în anexe. Ufi, non abuti. 

3) Concluziile sunt incerte. Întreaga cunoaştere este incertă. Certitudini avem doar în 
credinţele noastre, în rest domnește incertitudinea. Cercetătorul care nu se îndoieşte — în sens 
cartezian — de rezultatele investigaţiilor lui nu merită să fie luat în considerație. 

4) Caracterul științific este dat de metoda folosită. Karl Pearson (1892) aprecia că unitatea 
ştiinţei constă în metodă, nu în materialul de studiu. Cercetarea fenomenelor paranormale ține 
de domeniul ştiinţei doar dacă sunt folosite metode ştiinţifice de culegere, prelucrare şi inter- 
pretare a datelor. Dacă nu, avem de-a face cu pseudoștiință sau şarlatanie. 1 se atribuie lui Albert 
Einstein dictonul: „Dacă afirmaţiile noastre sunt sigure, ele nu spun nimic despre realitate, iar 
dacă spun ceva despre realitate, ele nu sunt sigure“. Oricui ar fi aparținut aceste cuvinte, ele 
sunt einsteiniene. Merită să fie ţinute minte. Nimeni nu este imun la incertitudine, nici cer- 
cetătorul cantitativist, nici cel calitativist. Totuşi, după cum arătau Gary King, Robert Keohane 
şi Sidney Verba (1994/2000, 43), este mai puţin probabil ca cercetătorul cantitativist să formu- 
leze generalizări nepermise, dat fiind faptul că lucrează cu un număr mare de cazuri şi că ia 
în calcul reprezentativitatea statistică. Cercetătorul calitativist, în schimb, este mai sigur pe 
inferenţele pe care le face când este vorba de concluziile pe care le trage când observă comporta- 
mentul unei persoane cu care a stat îndelung de vorbă (în cadrul unui interviu în profunzime), 
căreia îi cunoaşte biografia şi mediul de viață. Fapt este că în orice tip de cercetare din câmpul 
ştiinţelor socioumane trebuie să se estimeze gradul de certitudine a concluziilor. 


Așa cum precizau Gary King, Robert Keohane şi Sidney Verba (1994/2000, 23), cele patru 
caracteristici ale ştiinţei conduc la concluzia că cercetarea sociologică este o activitate socială. 
Această viziune asupra cercetării sociologice este foarte reconfortantă: investigaţiile noastre, 
oricât de mărunte, adaugă un plus de cunoaştere la ceea ce alții vor realiza mai mult şi mai bine. 

Rolul paradigmelor în cercetarea sociologică 


x 


Termenul de „paradigmă“ are sensuri multiple. În lucrarea Structura revoluțiilor ştiinţifice 
(1962/1976), Thomas S. Kuhn, creatorul termenului, l-a utilizat în nu mai puţin de douăzeci 
şi trei de sensuri, de la „o realizare ştiinţifică concretă“ până la „un set caracteristic de convingeri 
şi preconcepții“. Totuşi, cel mai frecvent termenul de „paradigmă“ este utilizat cu sensul de model, 
exemplu sau pattern. Paradigmele reprezintă „realizările ştiinţifice exemplare“, „exemplele 
standard“ sau „exemplele comune“ împărtăşite de o comunitate ştiinţifică pentru formularea 
ŞI rezolvarea problemelor de cercetare. „Aceste exemple împărtășite în comun pot îndeplini 
funcții de cunoaștere atribuite în mod obișnuit regulilor împărtășite în comun“ (Kuhn, 1877/1982, 
334). Cunoaşterea cu ajutorul paradigmelor este o „cunoaştere tacită“, nu e cuprinsă în reguli, 
ci asemănătoare „învăţării observaționale“, „precum ucenicul fură cunoştinţele de la meşter“ 
— ca să folosim comparaţia utilizată de Mircea Flonta (1982) în studiul introductiv la lucrarea 
Tensiunea esențială a lui Thomas S. Kuhn. 

În sociologie, așa cum remarcau Gilles Ferrâol și Philippe Deubel (1993, 98), unele dintre 
cele mai cunoscute paradigme sunt: paradigma nașterii capitalismului (Max Weber), paradigma 
prejudecăţilor rasiale (Albert Memmi), paradigma logicii semnelor sociale (J. Baudrillard), 
paradigma familiei nucleare (Talcott Parsons). Conform paradigmei lui Max Weber depre 
naşterea capitalismului, burghezii se transformă în antreprenori când investesc productiv, nu 
când fac din bogăţia lor o ocazie de speculație sau când o folosesc pentru a duce o viață somp- 
tuoasă. Capitalismul constă într-o „activitate capitalistă continuă, rațională, spre un câştig mereu 
reînnoit, spre rentabilitate“, iar „dorinţa de câştig bănesc cât mai mare nu are în sine nimic 
de-a face cu capitalismul [...]. Lăcomia de câştig neînfrânată nu este nici în cea mai mică măsură 
egală cu capitalismul și cu atât mai mult cu spiritul său“ (Weber, 1922/1993, 8-9). Paradigma 
prejudecăților rasiale — formulată de Albert Memmi — ia în considerare faptul că valorizarea 
diferenţei biologice, reale sau imaginare, servește ca justificare pentru dominarea unei categorii 
de populaţie de către alta. Jean Baudrillard consideră că în societăţile opulente consumul con- 
stituie un semn social. Paradigma logicii semnelor sociale, pe care a creat-o, subliniază 
substituirea logicii satisfacerii trebuinţelor prin logica consumului ostentativ. În fine, Talcott 
Parsons propune paradigma familiei nucleare: dezvoltarea societății industriale impune mobili- 
tatea populaţiei. Astfel se explică independenţa crescută a copiilor şi tendinţa de „nuclearizare“ 
a familiei. 

Să ilustrăm în continuare rolul paradigmelor în cercetarea sociologică printr-un exemplu 
împrumutat din lucrarea Methods of Social Research a lui Kenneth D. Bailey (1982): fenomenul 
suprapopulaţiei analizat atât prin paradigma malthusiană, cât şi prin paradigma marxistă. 
Thomas R. Malthus (1766-1834) aprecia în Eseu asupra legii populației (1798) că populaţia 
crește în proporție geometrică, în timp ce mijloacele de subzistență cresc în proporţie aritmetică, 
stabilind „legea naturală“ a suprapopulaţiei absolute. Teologul şi economistul englez menţionat, 
respingând ideea că limitarea numărului populației ar fi imorală, considera că o serie de factori 
naturali şi sociali (seceta, războaiele etc.) restabilesc echilibrul dintre volumul populației şi 
cantitatea mijloacelor de subzistență. De asemenea, indivizii morali pot lua decizia de limitare 
a numărului descendenților. 

Thomas R. Malthus respingea socialismul, acuzându-l că distruge inițiativa individului. Karl 
Marx (1818-1883), fondatorul utopiei „comunismului ştiinţific“, utilizează o altă paradigmă, 

considerând capitalismul vinovat de pauperizarea clasei muncitoare. În concepția sa, legea 
naturală a suprapopulaţiei nu reprezintă decât o justificare a relaţiilor de exploatare, că trecerea 
la socialism rezolvă problema sărăciei și suprapopulării. Acceptarea unei paradigme sau a alteia 
conduce la evaluări diferite ale aceleiaşi realități. Cercetătorii atașați unei paradigme vorbesc 
o limbă diferită de cea a oamenilor de ştiinţă, care împărtăşesc în comun convingerile şi toate 
angajamentele altei paradigme. Paradigma malthusiană utilizează conceptele de rată geome- 
trică, rată aritmetică, întrerupere pozitivă, întrerupere preventivă, mizerie, în timp ce paradigma 
marxistă are drept concepte de bază pe cele de clasă socială, conștiință de clasă, exploatare, 
supramuncă, plusvaloare, dictatura proletariatului. 

Desfășurarea cercetărilor ştiinţifice în baza unei paradigme este considerată cercetare 
normală, ea contribuind la rezolvarea problemelor puzzle (Joc de asamblare). Dacă într-o peri- 
oadă mai mult sau mai puţin îndelungată nu se acumulează progrese în rezolvarea problemelor 
puzzle importante, survine o situație de criză a cunoașterii din respectivul domeniu. Oamenii 
de ştiinţă care s-au condus după acea paradigmă își pierd încrederea în ea şi caută paradigme 
noi. Este ceea ce Thomas S. Kuhn numea cercetarea extraordinară. Astfel începe o revoluție 
științifică, ce inaugurează o nouă tradiţie de cercetare. Între paradigmele vechi şi cele noi se 
desfăşoară o adevărată competiţie: poate învinge tendinţa conservatoare sau, dimpotrivă, orien- 
tarea revoluționară. Această competiție stimulează fără îndoială imaginația sociologică. Problema 
este de a înţelege că fiecare paradigmă a contribuit într-o măsură mai mare sau mai mică la 
dezvoltarea ştiinţei. 

Studiul sistematic asupra teoriilor sociologice, metateoretizarea, a pus în evidență mai multe 
moduri de înţelegere a paradigmelor în sociologie: a) identificarea paradigmelor cu teoriile 
sociologice; b) identificarea paradigmelor cu modul de gândire al giganților sociologiei; c) supra- 
ordonarea paradigmelor față de teoriile şi metodele sociologiei. 

George Ritzer (1975/2001), profesor la University of Maryland (SUA), acordând o atenţie 
deosebită metateoretizării, a identificat în sociologia americană din anii "60 doar trei paradigme, 
denumite: 

1) „paradigma faptelor sociale“ (The social facts paradigm), expusă exemplar de către Emile 
Durkheim în Regulile metodei sociologice (1985/1974); 

2) „paradigma definiției socialului“ (7he social definition paradigm), ilustrată de Max Weber 
(1921/1978); 

3) „paradigma comportamentului social“ (The social behavior paradigm), propusă de 
George Homans (1961) şi dezvoltată de Peter Blau (1964). 


Profesorul de la Universitatea din Maryland, George Ritzer — autorul besse/ler-ului Medonal- 
dizarea societăţii (2000/2003) — consideră că este greşit să se utilizeze termenul de „paradigmă“ 
pentru a desemna teoriile sociologice sau cercetările exemplare ale marilor sociologi, aşa cum 
fac, de exemplu, Robert Friedrics (1970), care vorbeşte despre paradigmele: sistemul social, 
conflictul social, dialectica, acţiunea socială, schimbul social şi fenomenologia, sau Andrew 
Efrat (1972), care ia în considerație paradigmele: marxistă, freudiană, durkheimiană, weberiană, 
parsonsiană ş.a. 

George Ritzer (1975/2001, 60) oferă următoarea definiție: „O paradigmă este o imagine 
fundamentală a domeniului de studiu al unei ştiinţe. Ea serveşte la determinarea a ceea ce trebuie 
studiat, ce întrebări trebuie puse, cum trebuie formulate şi ce reguli de interpretare a răspunsurilor 

obținute trebuie urmate. O paradigmă este cea mai largă unitate de consens într-o ştiinţă şi 
serveşte la diferențierea unei comunităţi (sau subcomunități) ştiinţifice de alta. O paradigmă 
subsumează, defineşte şi pune în relație modelele, teoriile, metodele şi instrumentele care există 
în cadrul e1“. Privite astfel, paradigmele au patru componente de bază: a) un model, un mod 
general de lucru care funcţionează ca îndreptar pentru alți cercetători; b) o imagine asupra 
domeniului de studiu, în speţă asupra socialului; c) teoriile din cadrul ştiinţei; d) ansamblul 
metodelor şi instrumentelor de investigare. Pe baza acestor componente, sociologul american 
distinge cele trei paradigme ale sociologiei (faptul social, definiția socialului, comportamentul 
social). Procedând la reducerea numărului paradigmelor, s-ar evita confuziile, fragmentarea 
sociologiei şi s-ar înainta în direcţia elaborării unei paradigme sociologice integratoare. Sin- 
tetizând argumentația despre distinctivitatea celor trei paradigme, prezentăm următorul tabel 
(Tabelul 1.4). 


Tabelul 1.4. Caracteristicile celor trei paradigme sociologice 
(după G. Ritzer, 1997/2001, pp. 62-72) 


Paradigma / ce , Ă ri tul 
i Faptele sociale Definiţia socialului Cora si “ 
Componentele social 
Faptul social, caracterizat prin SI 
Sa SI Ș : ERE : Behaviorismul preluat 
exterioritate, anterioritate și Analiza acțiunii sociale ; A : 
Modelul e Și din psihologie (B.F. 
exercitând o constrângere (Max Weber, 1921). Skinner, 1938) 
(E. Durkheim, 1895). i j 
Domeniul de studiu al sociologiei îl 
ERE a constituie faptele sociale: valori, Oamenii sunt creatori activi | Relaţia dintre individ 
9 grupuri, rol-status-uri sociale, ai realităţii sociale. și mediul său de viață. 
societatea ș.a. 
Teoria acţiunii (T. Parsons, 
Teoriile cele mai importante sunt 1937); Interacţionismul ț : : 
j y E Teoria schimbului 
zi structural-funcţionalismul simbolic (G.H. Mead, 1934); Ș 
Teoriile Ă , Ă i social (G. Homans, 
(R.K. Merton, 1968) și teoria fenomenologia (A. Schiuitz, 1961: P. Blau, 1964) 
conflictului (R. Dahrendorf, 1959). | 1932); etnometodologia ti i i 
(H. Garfinkel, 1967). 
Istorico/comparative, focalizate Observaţia, tehnica Experimentul, tehnica 
Metodele asupra fenomenelor la nivel interviului și a interviului și a 
macrosocial. chestionarului. chestionarului. 


Se observă că cele trei paradigme au puncte comune la nivelul unei sau mai multor compo- 
nente, fapt interpretat de către George Ritzer ca reprezentând tot atâtea punți între paradigme 
şi totodată o apropiere de construirea unei paradigme sociologice integratoare. Este greu de 
presupus că sociologia va deveni o ştiinţă uniparadigmatică, aşa cum era fizica în epoca newto- 
niană. Personal, consider că este în spiritul concepției lui Thomas Kuhn să utilizăm termenul 
de „paradigmă“ atât pentru a desemna orientările teoretice, cât şi pentru modul de a cerceta 
societatea sau pentru a denumi superteoriile. În continuare aşa voi proceda. Fără a contrapune 
într-o luptă distructivă cercetarea cantitativă cu cercetarea calitativă, apreciez însă că aceste 


două stiluri de cercetare reprezintă astăzi paradigmele fundamentale ale sociologiei. 

Orientată timp de mai multe decenii de paradigma marxistă, cercetarea socioumană din 
România se află azi într-o situaţie de criză. Depăşirea ei impune crearea unor noi paradigme, 
care să satisfacă într-o mai mare măsură cerinţele cunoaşterii științifice. De reținut este faptul 
că „situația normală a sociologiei nu este cea în care predomină cu autoritate o paradigmă unică, 
ci mai degrabă cea în care coexistă tot timpul, dacă nu cumva se confruntă, abordări ale 
socialului de facturi teoretice sensibil diferite unele de altele“ (Lallement, 1994/1998, 9). Cătălin 
Zamfir (1999, 9) aprecia că „sociologia, la nivelul ei teoretic şi metodologic cel mai abstract, 
reprezintă nu o paradigmă comună de gândire, ci o colecție de c/asici care propun proiecte de 
construcție a sociologiei mai degrabă divergente“. Dacă lucrurile stau aşa, atunci avem temei 
să considerăm că istoria sociologiei nu este altceva decât un cimitir de paradigme. 


Cunoașterea științifică și valorile sociale 


Paradigmele nu diferă numai din punctul de vedere al conceptelor utilizate, dar şi în funcție 
de valorile cărora li se subordonează. Fără a intra într-o discuţie aprofundată, vom spune doar 
că valorile reprezintă relaţia socială prin care comunitățile umane exprimă concordanța dintre 
lucruri, 1dei, fapte sau procese şi necesitățile sociale. 

Valorile apar ca un rezultat al interacțiunii mai mult sau mai puţin conflictuale dintre indivizi 
şi mediul lor de viaţă, ca o realitate sociocognitivă prin care indivizii determină ceea ce este 
acceptabil sau inacceptabil, dezirabil sau indezirabil, bun sau rău pentru ei. Antropologul ame- 
rican Clyde Kluckhohn (1951, 388) defineşte valoarea ca reprezentînd „o concepţie explicită 
sau implicită despre ceea ce este dezirabil, distinctivă pentru individ sau grup, care influenţează 
alegerea modurilor, mijloacelor şi scopurilor acţiunii“. Aşadar, valorile reprezintă ceea ce este 
dorit de indivizi sau grupuri. Referindu-se nu numai la realitățile prezente, ci şi la ceea ce ar 
trebui să fie, paradigmele includ judecăţi de valoare, reflectă valorile la care cercetătorul a aderat. 
Astfel, paradigma malthusiană la care ne-am referit reflectă valorile religiei protestante, care 
îndeamnă la muncă și sârguinţă, la independenţa individului: paradigma marxistă, pe de altă 
parte, conţine ca valori lupta de clasă, îndemnând la distrugerea capitalismului şi la instaurarea 
socialismului. Dacă paradigmele sunt penetrate de valorile sociale, se pune problema: mai poate 
fi realizată cunoaşterea obiectivă a socialului? La această întrebare s-au conturat două tipuri 
de răspunsuri: unul care pledează pentru neutralitate axiologică şi altul care susține necesitatea 
afirmării deschise a valorilor adoptate de cercetători. 

Sociologul german Max Weber (1864-1920) cerea în Sensul „neutralității axiologice “ în 
ştiinţele sociologice și economice (1917) ca cercetătorii vieţii sociale să se dispenseze în studiile 
lor de valorile lor morale, etice, politice, sociologii identificându-se din acest punct de vedere 
cu fizicienii. În finalul eseului său, Max Weber conchidea: „dacă există o virtute care i s-ar 
putea pretinde unui «intelectual de profesie», aceasta este obligația expresă de a gândi întot- 
deauna la rece, în sensul unei autorităţi personale în faţa idealurilor, chiar şi a celor mai mărețe, 
care domină vremelnic o anumită epocă şi, dacă este nevoie, de «a înota contra curentului» 
(Weber, 1917/2001, 180). 

În aceeași direcție a neutralității, sociologul american Robert Bierstedt arăta în lucrarea 
Ordinea socială (1957) că sociologia este o ştiinţă categorială, nu normativă, neavând astfel 
legătură cu valorile sociale. Ea se referă la ceea ce este, nu la ce trebuie să fie; ea presupune 

cunoașterea obiectivă independentă de dorinţele şi opțiunile cercetătorilor. Apartenența națională, 
religioasă, rasială, ca şi opțiunile politice şi morale ale cercetătorilor nu trebuie să influenţeze 
rezultatele studiilor socioumane. 

În studiul Judecata morală şi acţiunea politică (1988), Peter L. Berger, discutând problema 
neutralității axiologice, considera sociologia ca o „disciplină a detaşării“, sociologul fiind 
calificat să evalueze dovezile empirice, oferind o imagine a realităţii aşa cum este ea, nu cum 
ar dori să fie. Profesorul american îl compară pe sociolog cu un cartograf: el oferă o hartă care 
arată cum se poate ajunge dintr-un loc în altul. Harta îl ajută şi pe hoţ, şi pe poliţist. Este neutră! 

Dar este dezideratul neutralității posibil de realizat în ştiinţele socioumane? Cei mai mulți 
specialişti consideră că în ştiinţele sociale şi comportamentale cercetarea liberă de valori este 
un mit, după cum aprecia Alvin W. Gouldner (1962). 

Savanţii sunt actori sociali şi, aşa cum nu se pot despărți de cunoaşterea comună, nu se 
pot detașa definitiv nici de valorile lor din viaţa de zi cu zi. Este, deci, preferabil să se recunoască 
deschis valorile împărtășite de cercetători decât să se afirme neutralitatea axiologică imposibil 
de atins. Apoi, chiar dacă sociologia ar ajunge ca fizica, aceasta nu ar însemna deloc renunțarea 
la valori, pentru că după lansarea bombei atomice la Hiroshima fizicienii şi-au pus dramatic 
problema responsabilității sociale a utilizării descoperirilor lor ştiinţifice. 

Așadar, nici în ştiinţele naturii — şi cu atât mai puţin în ştiinţele sociale şi comportamentale 
— nu este nici posibilă, nici dezirabilă, detașarea de valorile sociale. Erica responsabilității 
(concept introdus de Max Weber în prelegerea Politica drept vocaţie, 1919) trebuie să orienteze 
activitatea de cercetare ştiinţifică şi disciplinele socioumane. Declaraţia universală a drepturilor 
omului, adoptată şi proclamată la 10 decembrie 1948 de Adunarea Generală a ONU, constituie, 
după opinia noastră, veritabila tablă de valori a cercetărilor în ştiinţele sociale şi comporta- 
mentale. Fiecare din cele treizeci de articole ale Declarației propune valori fundamentale, pe 
care omul de ştiinţă, fie el sociolog, psiholog, antropolog sau psihosociolog, trebuie să le afirme 
deschis în studiile sale. „Toate fiinţele umane se nasc libere şi egale în demnitate şi în drepturi. 
Ele trebuie să se comporte unele faţă de altele în spiritul fraternității (indiferent) de rasă, culoare, 
sex, limbă, religie, opinie politică sau orice altă opinie, de origine naţională sau socială, avere, 
naştere sau orice alte împrejurări“. Acesta trebuie să fie crezul fiecărui om, crez afirmat şi în 
studiile şi cercetările sociologice şi psihologice. 

De asemenea, cercetarea socioumană românească trebuie să îşi fixeze drept cadru axiologic 
Convenţiei pentru protecția drepturilor omului şi a libertăților fundamentale, elaborată pe baza 
Declaraţiei universale a drepturilor omului şi intrată în vigoare la 3 septembrie 1953 prin 
semnarea ei de statele contractante, membre ale Consiliului Europei. În Convenţia europeană 
a drepturilor omului se specifică faptul că „Dreptul oricărei persoane la viaţă este protejat de 
lege“ (art. 2). „Orice persoană are dreptul la libertate şi la siguranţă“ (art. 5); „Orice persoană 
are dreptul să i se respecte viaţa sa privată şi de familie, domiciliul şi corespondenţa sa (art. 
8); „Orice persoană are dreptul la libertate de gîndire, de conștiință şi de religie“ (art. 9). Deşi 
Convenția europeană a drepturilor omului nu consacră decât 14 drepturi şi libertăţi fundamen- 
tale, fiind mai puţin extinsă decât Declarația universală a drepturilor omului, ea are o importanță 
deosebită pentru România, ca ţară membră cu drepturi depline în Consiliul Europei. 

Termeni-cheie 


Afirmarea deschisă a valorilor 
Cercetare 
extraordinară 
cercetare normală 
Cogniţie socială 
Criză a cunoaşterii 
Cunoaştere 
comună (spontană, cotidiană) 
ştiinţifică 
Drepturile fundamentale ale omului 
Enculturaţie 
Imaginaţie sociologică 

Intuiţie 

Metafizică 
neotradițională 
probabilistă 

Neutralitate axiologică 

Paradigmă 

Problemă puzzle 

Revoluţie ştiinţifică 

Simţ comun 

Socializare 

Teorie 

Valori sociale 


Probleme recapitulative 


Ce este imaginaţia sociologică? 

Care este deosebirea între „necazurile personale“ și „conflictele publice ale structurii sociale“? 

Care sunt caracteristicile cunoașterii comune? 

Pentru orientarea activităților lor oamenii apelează mai mult la“simţul comun de mâna întâi“ sau la „simţul 
comun de mâna a doua“? 

Cum influenţează enculturaţia cunoaşterea comună? 

Dar socializarea? 

Prin ce se justifică necesitatea „rupturii“ de cunoaşterea comună? 

Cum influenţează „perseverența credinței“ cogniţia socială? 

Comparați modurile: autoritarian, mistic, logico-raţional şi ştiinţific de producere a adevărului. 

Care sunt postulatele cunoaşterii ştiinţifice? 

Care sunt principiile „metafizicii probabiliste“? 

De ce studiul lui Emile Durkheim despre sinucidere este considerat o „realizare ştiinţifică exemplară“? 

Ce se înțelege prin paradigmă? 

Analizaţi comparativ diferite paradigme din sociologie şi psihosociologie. 

Cum pot influenţa valorile sociale cercetarea relaţiei dintre coeficientul de inteligență și rasă? 

Identificaţi valorile sociale din Declaraţia universală a drepturilor omului care trebuie să ghideze cercetarea 
în domeniul ştiinţelor sociale şi comportamentale. 

CAPITOLUL 2 
Probleme metodologice 
în cercetările socioumane empirice 


Metodă, tehnică, procedeu, instrument de investigare: 
precizări terminologice 


Înainte de a prezenta conţinutul şi principiile metodologiei cercetărilor socioumane empirice, 
se impun câteva precizări terminologice: ce se înțelege prin „metodă“, „tehnică“, „procedeu“ 
ŞI „instrument de investigare“? 

Prin „metodă“ (gr. methodos, cale, mijloc, mod de expunere), ca şi în celelalte ştiinţe şi în 
filosofie, se înțelege modul de cercetare, sistemul de reguli şi principii de cunoaștere şi de trans- 
formare a realităţii obiective. Metoda reprezintă — așa cum se precizează în Dicționar de filozofie 
(1978) — „aspectul teoretic cel mai activ al ştiinţei, care jalonează calea dobândirii de cunoştinţe 
noi“. Gândirea metodică asigură adequatio intellectus ad intellecti (coerenţa logică internă) şi 
adequatio intellectus ad rei (concordanța imaginilor noastre mintale cu realitatea obiectivă). 

În ştiinţele socioumane, termenul de „metodă“ se utilizează în accepţiuni foarte variate, 
asociindu-i-se când un sens prea larg, când unul prea îngust. Se vorbeşte astfel de metoda 
statistică, istorico-comparativă, dialectică, experimentală, dar şi de metoda cazului, convorbirii, 
celor mai mici pătrate etc. Nu este de mirare că specialiştii au remarcat faptul că în ştiinţele 
sociale şi comportamentale noțiunea de „metodă“ este ambiguă (Grawitz, 1972, 18). Se utili- 
zează când la singular (metoda comparativă, metoda stimulilor constanţi etc.), când la plural 
(metode de culegere a datelor, de prelucrare a informaţiilor). 

Din rațiuni didactice voi utiliza în continuare termenul la plural, înțelegând că metodele din 
ştiinţele socioumane pot fi clasificate după multiple criterii. După criteriul temporal, facem 
distincție între metodele transversale, urmărind descoperirea relațiilor între laturile, aspectele, 
fenomenele şi procesele socioumane la un moment dat (observația, ancheta, testele psihologice 
ŞI sociometrice etc.), şi metodele longitudinale, studiind evoluţia fenomenelor în timp (biografia, 
studiul de caz, studiile panel etc.). Un alt criteriu de clasificare a metodelor îl constituie reactivi- 
tatea, gradul de intervenţie a cercetătorului asupra obiectului de studiu. În experiment, cercetătorul 
intervine provocând producerea fenomenelor, spre deosebire de observaţie, în care ideal ar fi 
ca cercetătorul să nu producă nici o modificare a comportamentelor sau situaţiilor studiate. După 
reactivitatea lor, metodele pot fi clasificate astfel: metode experimentale (experimentul sociologic, 
psihologic), metode cvasiexperimentale (ancheta, sondajul de opinie, biografia socială provo- 
cată etc.) şi metode de observație (studiul documentelor sociale, observaţia şi altele). Metodele 
în ştiinţele sociale și comportamentale mai pot fi clasificate şi după numărul unităților sociale 
luate în studiu. Există metode statistice, desemnând investigarea unui număr mare de unități 

sociale (anchetele socio-demografice, sondajele de opinie, analizelele matematico-statistice), 
ŞI metode cazuistice, semnificând studiul integral al câtorva unităţi sau fenomene socioumane 
(biografia, studiul de caz, monografia sociologică etc.). În fine, după Jocul ocupat în procesul 
investigației empirice, metodele pot fi: de culegere a informaţiilor (înregistrarea statistică, studiul 
de teren, ancheta etc.), de prelucrare a informaţiilor (metode cantitative, metode calitative), de 
interpretare a datelor cercetării (metode comparative, interpretative etc.). Și termenul de „tehnică“ 
(gr. tekne, procedeu, vicleşug), desemnând „ansamblul de prescripţii metodologice (reguli, proce- 
dee) pentru o acțiune eficientă atât în sfera producției materiale, cât și în sfera producției spirituale 
(tehnici de cunoaştere, de calcul, de creaţie), precum şi în cadrul altor acţiuni umane (tehnici 
de luptă, sportive)“ — a se vedea Dicţionar de filozofie (1978) —, utilizat în ştiinţele sociale şi com- 
portamentale, este ambiguu, nefăcându-se totdeauna distincțiile cuvenite între metode şi tehnici 
sau între tehnici și procedee. Unele lucrări apar sub titlul Metode și tehnici, încercându-se astfel 
depăşirea dificultății de identificare a metodelor şi, respectiv, a tehnicilor de cercetare. Ocolind 
discuţiile oțioase, vom spune că tehnicile de cercetare, subsumate metodelor, se referă la demersul 
operațional al abordării fenomenelor de studiu. Astfel, dacă ancheta reprezintă o metodă, chestio- 
narul apare ca tehnică, modul de aplicare — de exemplu, prin autoadministrare — ca un procedeu, 
iar lista propriu-zisă de întrebări (chestionarul tipărit) ca instrument de investigare. 

Observăm că aceleiaşi metode îi sunt subordonate mai multe tehnici (există anchete pe bază 
de chestionar, pe bază de interviu sau cu formulare statistice de înregistrare), fiecare tehnică 
putând fi aplicată în modalităţi variate. În afara autoadministrării, într-o anchetă chestionarele 
pot fi aplicate cu ajutorul operatorilor, pot fi aplicate individual sau colectiv, expediate prin 
poştă sau tipărite în ziare şi reviste — toate acestea reprezentând procedee de investigare. 

Procedeul reprezintă, aşadar, „maniera de acţiune“, de utilizare a instrumentelor de investi- 
gare, care nu sunt altceva decât uneltele materiale (foaie de observaţie, fişă de înregistrare, 
ghid de interviu, test creion-hirtie sau aparat etc.) de care se slujeşte cercetătorul pentru cunoaş- 
terea ştiinţifică a fenomenelor socioumane. Uneori, se utilizează termenul de „procedură“ ca 
echivalent al celui de „metodă“, iar în categoria instrumentelor de investigare sunt incluse şi 
aparatele de înregistrare a comportamentelor (aparatul de fotografiat, de filmat etc.), de măsurare 
a senzaţiilor (kinezimetru, olfactometru, algometru etc.), de declanșare a reacțiilor comporta- 
mentale (generator de sunete, conflictograf). Chiar dacă nu există un acord unanim în ceea ce 
priveşte utilizarea termenilor de „metodă“, „tehnică“, „procedeu“, „instrument de investigare“, 
se acceptă că între metode, tehnici şi procedee — ca să nu mai vorbim de instrumentele de 
investigație, care reprezintă materializarea metodelor şi tehnicilor — există legături de supraor- 
donare şi de subordonare, generate de gradul de abstractizare, de nivelul la care operează 
(abstract, concret), ca şi de raportul în care se află cu nivelul teoretic. Metodele, tehnicile, 
procedeele şi chiar instrumentele de investigare se subsumează perspectivei teoretico-metodo- 
logice, astfel că autonomia lor nu este decât relativă (Figura 2.1). 

Cunoscând semnificația termenilor de „metodă“, „tehnică“, „procedeu“, „instrument de 
investigare“, putem preciza acum conţinutul conceptului de „metodologie“, așa cum este utilizat 
cu referire la cercetările socioumane empirice. Conform etimologiei, metodologia (gr. merhodos 
+ logos) desemnează „ştiinţa metodelor“. În sens literal, metodologia este știința integrată a 
metodelor, metoda fiind demersul raţional al spiritului pentru descoperirea adevărului sau 
rezolvarea unei probleme (Rene Caude, 1964). Se poate spune că metodologia constituie inter- 
faţa dintre teorie şi metodă. 

Nivelul teoretic al cercetării 


Metode Ma M2......Ma Metode 

Tehnici T, Toamna Th Tehnici 

Procedee P, | i îs Ei eat Pa Procedee 

Instrumente de investigaţie l4 l Loco ăi atat ae In Instrumente de investigație 


Nivelul empiric al cercetării 


Fig. 2.1. Relația dintre metode, tehnici, procedee şi instrumente de cercetare 


Metodologia în ştiinţele sociale şi comportamentale are două laturi: analiza critică a activi- 
tățui de cercetare şi formularea unor propuneri pentru perfecţionarea acestei activităţi. Paul F. 
Lazarsfeld (1959) considera că metodologia are şase teme principale: delimitarea obiectului 
de studiu în cercetările empirice; analiza conceptelor; analiza metodelor şi tehnicilor de cercetare; 
analiza raportului dintre metodele şi tehnicile utilizate; stematizarea datelor obținute în cerce- 
tarea empirică; formalizarea raționamentelor. Din multitudinea faptelor, fenomenelor şi pro- 
ceselor socioumane, în cercetările empirice se procedează pornind de la teorie la abstragerea 
obiectului de studiu din țesătura relațiilor în care se află. Acest decupaj, în investigaţiile socio- 
logice, se justifică prin aceea că nu toate elementele structurii şi acţiunii sociale se situează 
pe același plan, că nu toate au o contribuție egală la explicarea fenomenelor. Acelaşi lucru se 
poate spune şi despre investigaţiile psihologice, antropologice ş.a.m.d. Cercetătorul trebuie să 
procedeze ca „un doctor perspicace care lasă la o parte zece fapte secundare și reține pentru 
studiu şi diagnostic un simptom hotărîtor“. De asemenea, reconstituirea în plan teoretic a reali- 
tăţii sociale, integrarea fenomenului studiat presupune o riguroasă analiză metodologică. Obiec- 
tivitatea cercetării empirice nu se dobândește prin acumularea şi juxtapunerea datelor obținute 
în investigația de teren. Adevărul „Dacă totul este esențial, atunci nimic nu mai este esențial“ 
ne obligă la analiza metodologică a modului de delimitare a obiectului de studiu. 

Metodologia are în vedere şi clarificarea înțelesului conceptelor, corectitudinea definirii 
lor, analiza limbajului utilizat. Probabil, aceasta constituie cea mai veche sarcină a metodolo- 
giei, dar şi cea mai actuală. Să ne gândim la faptul că unii termeni pe care-i folosim în mod 
curent circulă cu accepțiuni foarte diferite. De exemplu, termenul de „ideologie“ are peste 150 
de accepțiuni, iar cel de „cultură“ peste 250 de înţelesuri oarecum diferite (Abraham Moles, 
1967). Pentru că analizei conceptelor îi este consacrat un loc aparte în cadrul manualului nostru, 
nu mai insist acum asupra acestui domeniu de interes metodologic. De asemenea, doar semnalez 
că metodologia se preocupă de analiza metodelor şi tehnicilor de cercetare, de respectarea regu- 
lilor de alcătuire a chestionarelor, de construcția scalelor, a eşantioanelor etc., cu scopul elimi- 
nării distorsiunilor şi asigurării reprezentivităţii concluziilor. Analiza metodologică vizează 
punerea în relaţie a metodelor, tehnicilor, procedeelor şi instrumentelor de investigație, adecvarea 
lor la obiectul de studiu. Rene Caude (1964) aprecia că în metodologie prima problemă este 
de a vedea dacă toate metodele sunt la același nivel de abstractizare sau nu. Pentru metotodolog, 
nu există metode privilegiate, ci doar metode adecvate. În fiecare studiu, cercetătorul trebuie 

să selecteze metodele, să decidă asupra modului de îmbinare a lor, să preia sau să creeze 
instrumente de investigare. Având drept criterii validitatea, reliabilitatea şi logica, metodologia 
are sarcina de a ghida deciziile referitoare la ce şi cum studiem, unde şi când se va realiza 
investigația (Joel Smith, 1991). 

Alegerea metodelor de cercetare depinde nemijlocit de natura fenomenelor studiate, ca şi 
de teoria de la care se revendică studiul. Ea depinde, însă, şi de accesibilitatea metodelor şi 
tehnicilor, de existenţa sau nu a instrumentelor de investigaţie adecvate, de resursele financiare, 
de intervalul de timp pe care îl avem la dispoziţie pentru efectuarea studiului, de profunzimea 
dorită a concluziilor. Știut fiind că fiecărei metode şi tehnici de investigare îi sunt proprii limite 
specifice, în cercetările empirice se impune aplicarea convergentă a cât mai multor modalități 
de investigare, care, corelate, să conducă la aflarea adevărului. Limitele proprii fiecărei metode 
şi tehnici pot fi depăşite prin utilizarea convergentă a cât mai multora dintre ele. Analiza metodo- 
logică verifică respectarea acestui principiu şi, mai ales, încearcă să stabilească articularea 
optimă a metodelor, tehnicilor şi instrumentelor de cercetare într-o strategie eficientă. 

În fine, verificarea modului de sistematizare și prelucrare a datelor din cercetările de teren 
(alcătuirea seriilor de date, reunirea informaţiilor cifrice în clase statistice, valabilitatea aplicării 
testelor şi coeficienţilor statistici în funcţie de nivelul de măsurare cu care s-a operat etc.), ca 
ŞI încercarea de formalizare a enunțurilor (despre care vom vorbi în continuare) conturează 
câmpul de interes al studiilor metodologice. 

Vizând cunoașterea în domenii particulare (sociologic, psihologic, antropologic etc.), meto- 
dologia cercetărilor empirice se subordonează metodologiei generale a ştiinţei, în strânsă core- 
laţie cu metodologia preconizată de filosofie. Astfel, în metodologia sociologică întâlnim tot 
atâtea orientări câte poziţii teoretice s-au afirmat în ştiinţa despre societate. 

Fără a contesta importanţa studiilor metodologice, unii sociologi manifestă scepticism faţă 
de finalitatea lor. Karl-Dieter Opp (1970) sistematizează obiecțiile ce se aduc cel mai frecvent 
preocupărilor metodologice în cercetările socioumane empirice. Astfel, argumentul „celor o 
mie de paşi“ invocat de unii sociologi atrage atenţia cercetătorilor că rostul lor este să cerceteze, 
nu să reflecteze asupra cercetării. Cine a făcut o mie de pași este capabil să îl facă şi pe al o 
mie unulea. Așa să fie? Chiar în legătură cu mersul — o activitate automatizată — pentru a păşi 
frumos şi eficient trebuie să conştientizezi fiecare pas. Dacă te împiedici, cu atât mai mult îți 
analizezi mersul. Fără analiza activităţilor nu se obţine nici un progres. Acest lucru este cu 
atât mai mult adevărat pentru activitățile intelectuale, cum este cercetarea ştiinţifică. Nici argu- 
mentul că în ştiinţele naturii, unde s-au acumulat progrese notabile, oamenii de știință se ocupă 
mai puţin decât cei din domeniul ştiinţelor sociale și comportamentale de probleme metodolo- 
gice nu rezistă analizei. Karl R. Popper, Thomas S. Kuhn sau Patrick Suppes sunt contraexemple 
strălucite: ştiinţele sociale datorează mult reflecției metodologice şi epistemologice a unor 
filosofi cu o bună specializare în ştiinţele exacte. Al treilea argument împotriva preocupărilor 
metodologice pare, la prima vedere, imposibil de respins: dacă s-ar respecta toate cerinţele 
metodologice, nu ar mai exista cercetări socioumane empirice. Într-adevăr, cercetările empirice 
se depărtează mai mult sau mai puțin de la prescripţiile metodologice, dar cunoașterea acestor 
abateri constituie garanția apropierii continue de standardele metodologice recunoscute de spe- 
cialiştii din ştiinţele sociale şi comportamentale. 

Principii metodologice în cercetările socioumane empirice 


Desfășurarea cu succes a cercetărilor empirice privind comportamentele individuale și colec- 
tive, personalitatea şi societatea presupune luarea în considerare a unor principii metodologice, 
precum unitatea dintre teoretic şi empiric, unitatea dintre înţelegere şi explicaţie, unitatea dintre 
cantitativ şi calitativ, unitatea dintre judecăţile constatative şi cele evaluative. 

Principiul unităţii dintre teoretic şi empiric are valoare generală în metodologia ştiinţelor. 
Modelul propus de Walter Wallace (1971) include atât teoria, cât şi observaţiile de teren, atât 
deducția, cât şi inducția. Ciclul procesului cercetării evidenţiază etapele principale, de care va 
trebui să se țină seama în planificarea investigaţiilor preponderent cantitative. 


Construirea metodei i Aplicarea teoriei 
Teorii _ 
Metode inductive i | Î a Metode deductive 
Formarea 
Teoretizarea conceptelor și Deducţie 
propoziţiilor Inferență N 
zu za N 
Sea mu Eta nea al Generalităţi | | Decizia de acceptare sau |. ipoteze | |eitiei cca etee 
empirice respingere a ipotezelor 

cercetării A Y 
empirice N Testarea ini i 
Măsurare. Estimarea ipotezelor ine maia ia 
parametrilor | i Et, 

a Să 
ta. = 
Observaţii 


Fig. 2.2. Principalele componente informaţionale. Controlul metodologic 
și transformarea informaţiilor în procesul cercetării ştiinţifice (după Wallace, 1971) 


Catherine Marshal şi Gretchen B. Rossman (1989) propun un model al cercetării calitative. 
Și în acest model unitatea teoretic-empiric este centrală, chiar dacă apar elemente noi. Cerce- 
tătorul nu mai porneşte, ca în tradiţia pozitivistă a cercetărilor cantitative, de la teorie, ci începe 
cu observarea fenomenelor care îi deşteaptă curiozitatea, a fenomenelor interesante, anormale. 
De aici, cercetătorul dezvoltă o cercetare sistematică, de construire a unei teorii inovative. Pro- 
cesul cunoașterii, ca o spirală fără sfârşit, include testarea ipotezelor, descrierea mai nuanțată 
şi mai bogată a realității, analiza conceptelor şi a indicatorilor, stabileşte generalizabilitatea 
rezultatelor şi necesitatea schimbării teoriilor formale. 

Fig. 2.3. Modelul ciclului cercetării (după Marshall şi Rossman, 1989) 


Principiul unităţii dintre înțelegere (comprehensiune) și explicație pune în discuţie relația 
dintre subiectul şi obiectul cunoaşterii în ştiinţele sociale şi comportamentale. Filosoful german 
Karl Jaspers (1883-1969), autorul celebrei lucrări Filosofia existenței (1938), dădea următorul 
exemplu pentru a sublinia importanţa înţelegerii în ştiinţele sociale: când asistăm la pedepsirea 
unui copil de către părinţii lui, ne explicăm imediat ce s-a întâmplat, pentru că noi înşine am 
trecut prin astfel de experienţe. Dar cunoașterea intuitivă a socialului nu este suficientă. Uneori, 
intuiţia ne conduce la rezultate eronate. 

Într-o anchetă sociologică desfășurată în Franţa (1961) în rândul populaţiei de origine 
poloneză s-a constatat că între atașamentul faţă de tradițiile poloneze şi integrarea în societatea 
franceză există o corelaţie directă. Prin comprehensiune am fi fost tentaţi să credem că ataşa- 
mentul faţă de tradiţiile din ţara de origine reprezintă un semn al slabei integrări în societatea 
de adopţie. Explicaţia este alta: succesul integrării imigranţilor depinde de sprijinul acordat de 
grupele primare (familie, prieteni, vecini etc). Ataşamentul faţă de tradițiile societăţii de origine 
arată că persoanele respective aparțin grupelor primare, care sunt capabile să susțină efortul 
de integrare al individului în societatea de primire. 

Chiar din cercetarea relatată deducem că a explica înseamnă a atribui un fapt unui principiu 
sau o teorie unei teorii cu nivel de generalitate mai înalt (Paul Veyne, 1971). În cazul nostru, 
faptul este integrarea, iar principiul dependența individului față de grupul primar. Raymond 
Boudon (1969) conchide că metoda comprehensivă, singură, nu este suficientă în cercetarea 
sociologică, dar ea își are aplicabilitate în ştiinţele socioumane, valabilitatea ei variind de la 
o cercetare la alta. 

Principiul unităţii dintre cantitativ și calitativ impune utilizarea convergentă a metodelor 
statistice şi cazuistice, folosirea unor metode care sunt deopotrivă cantitative şi calitative (de 

exemplu, analiza conţinutului). În cercetările empirice, cazurile analizate sunt ordonate în serii 
mai mult sau mai puţin extinse, sunt clasificate şi tratate statistic. Pe de altă parte, seriile statistice 
sunt ilustrate prin cazuri dădătoare de seamă, relevante. În acest fel imaginea despre realitate 
se întregeşte. Despre acest principiu vom discuta mai pe larg în subcapitolul următor. 

În fine, principiul unităţii dintre judecăţile constatative și cele evaluative presupune anga- 
Jarea morală a cercetătorului în sprijinul valorilor înalt umaniste şi a idealurilor naționale, socio- 
logia liberă de valori fiind — după opinia noastră — mai degrabă un deziderat decât o realitate 
(vezi subcapitolul „Cunoașterea ştiinţifică şi valorile sociale“). 


Cercetarea calitativă versus cercetarea cantitativă 


La sfârşitul anilor "60, în spaţiul anglo-saxon s-a impus expresia qualitative research, semni- 
ficând o formă de cercetare cu carcateristici specifice, o paradigmă sau un stil de cercetare în 
ştiinţele socioumane. În prezent, cercetarea calitativă nu numai că a dobândit notorietate, făcând 
necesar un dicționar al metodelor calitative (Alex Mucchielli, 1996/2002), dar a început să fie 
contrapusă rigid cercetării cantitative, în loc de a privi cele două modalităţi de abordare a socio- 
umanului în unitatea și complementaritatea lor. Dar ce se înţelege prin cercetare calitativă? Și 
prin ce se deosebeşte aceasta de cercetarea cantitativă? 


Definirea cercetării calitative. Ca orice paradigmă în curs de afirmare, şi cercetarea 
calitativă, în confruntarea cu paradigma predominantă (cercetarea cantitativă), nu se prezintă 
deplin cristalizată, cu un sistem de concepte coerent şi cu un număr însemnat de cercetări 
exemplare. De aici şi dificultatea de a da un singur înţeles termenului de „cercetare calitativă“. 
Dată fiind această situaţie, vom începe prin a compara mai multe definiţii propuse în lucrări 
de referinţă, pentru ca în cele din urma să relevăm prin ce se diferențiază şi prin ce completează 
noua paradigmă procesul unitar de cunoaştere a vieții sociale. 

Norman K. Denzin şi Yvonna S. Lincoln, sub coordonarea cărora, în 1994, a apărut primul 
tratat din domeniu, considerau că „Cercetarea calitativă este concentrarea mai multor metode, 
implicând o abordare interpretativă, naturalistă a subiectului studiat. Aceasta înseamnă o studiere 
a lucrurilor în mediul lor natural, încercând să se înțeleagă sau să se interpreteze fenomenele 
în termenii semnificaţiilor pe care oamenii le investesc. Cercetarea calitativă implică folosirea 
şi colectarea unei varietăți de materiale empirice — studii de caz, experienţă personală şi intro- 
spectivă, povestirea vieţii, interviul, observaţia, texte istorice, materiale vizuale sau care acoperă 
interacțiunea [subiect-obiect, n.n.], astfel încât să se descrie momente obişnuite şi deosebite 
din viaţa indivizilor, precum şi semnificaţiile lor pentru [aceştia — n.n.]“ (N. Denzin şi Y.S. 
Lincoln, 1994, 2). În concepţia autorilor anterior citați, abordarea interpretativă şi naturalistă, 
pe de o parte, şi utilizarea unor surse de informare şi naraţiuni multiple, pe de altă parte, con- 
stituie notele distinctive ale cercetării calitative. În ce constă însă abordarea interpretativă? Pentru 
a răspunde la această întrebare, va trebui să ne întoarcem în timp la Immanuel Kant (1724-1804) 
şi la orientarea filosofică neokantiană, care s-a afirmat la jumătatea secolului al XIX-lea, mai 
întâi în Germania și apoi în mai multe țări europene, culminând in primele decenii ale secolului 
al XX-lea cu proiectul teoriei cunoașterii, ca disciplină autonomă, şi al antropologiei filosofice. 


ze 


Să ne amintim de „revoluția coperniciană“ înfăptuită de Immanuel Kant în Kritik der reiner 

Vernunft (Critica rațiunii pure), apărută în două ediții (1781 şi 1787): percepem realul nu aşa 
cum este el, ci aşa cum mintea noastră îl poate percepe, în forme a priori ale intelectului (noţiu- 
nile de spaţiu, timp, cauzalitate, cantitate etc.). „Întrucât raţiunea își impune formele intuiţiilor 
sensibile (și generează idei transcendentale totodată), kantianismul se dovedește a fi o critică 
radicală a obiectivității cunoașterii“ (M. Lallement, 1993/1997, 204). Filosofia, în concepția 
kantiană, are ca scop înţelegerea subiectului inteligent, nu a lucrului însuși. Pornind de aici, 
neokantienii au considerat că misiunea ştiinţelor spiritului este de a înţelege sensul acţiunii 
umane, așa cum este el conceput în mod subiectiv. În acest spirit, Wilhelm Windelband (1848-1915), 
în lucrarea Geschichte und Naturwissenschaft (1894), introduce distincţia între științele nomote- 
tice, care au ca scop stabilirea legilor de desfăşurare a fenomenelor (cum sunt ştiinţele naturii, 
de exemplu), şi științele ideografice, care se ocupă de fenomenele individuale, de descrierea pro- 
prietăţilor lor (de exemplu, istoria). Unul dintre continuatorii gândirii lui Wilhelm Windelband, 
l-am numit pe Heinrich Rikert, căutând specificul ştiinţelor istorice, considera că sunt menite 
să redea individualul şi legătura faptelor individuale cu valorile, în timp ce ştiinţele naturii 
operează cu concepte generale (știința culturii și știința naturii, 1899). 

Filosoful german Wilhelm Dilthey (1833-1911) a cerut să se facă o distincție graduală între 
ştiinţele naturii, bazate pe explicarea fenomenelor prin legi, şi științele spiritului, bazate pe înţe- 
legerea, comprehensiunea și intuirea sensului fenomenelor studiate, prin identificarea subiec- 
tului cunoscător cu propria experienţa spirituală (FEinleitung în die Geisteswissenschafien, 1883). 
Dat fund faptul că în ştiinţele spiritului, spre deosebire de științele naturii, avem de-a face cu 
fiinţe conștiente, care reacționează la stimulii din lumea înconjurătoare în funcție de reprezen- 
tările lor, de credinţele şi valorile lor, demersul specific al cunoașterii este comprehensiv, de 
reconstruire a sensului pe care indivizii îl atribuie comportamentelor lor. În acest sens, Wilhelm 
Dilthey spunea: „Explicăm lucrurile, dar pe oameni îi înţelegem“. În concepţia sa, ştiinţele 
spiritului (istoria, economia politică, ştiinţele statului şi dreptului, știința religiei, studiul literaturii 
şi poeziei, al artei decorative şi muzicii, al concepțiilor filosofice despre lume şi al sistemelor, 
psihologia) au în comun faptul că se raportează la genul uman şi că toate „descriu și povestesc, 
judecă şi formează concepte şi teorii cu privire la acest fapt“. 

Max Weber a preluat din gândirea neokantienilor distincţia dintre explicaţie si înţelegere, 
precum și diferența graduală dintre ştiinţele spiritului şi ştiinţele naturii, considerând metoda 
comprehensivă (Verstehen) şi „raportarea la valori“ ca fiind demersul specific al cunoaşterii 
sociologice (4ufsărze zur Wissenschafislehre, 1922). „Fiecare ştiinţă care se ocupă cu relaţiile 
spirituale sau sociale este o ştiinţă a comportamentului uman (acest concept cuprinde la fel de 
bine orice act reflexiv de gândire şi orice habitus psihic). O asemenea ştiinţă caută să «înţeleagă» 
comportamentul şi, prin această mijlocire, să «interpreteze explicativ» dezvoltarea sa“ (Weber, 
1917/2001, 173). Explicaţia comprehensivă — după Max Weber (1917/2001, 173) — constă, pe 
de o parte, în „deprinderea de a gândi într-un anume mod şi nu în altul“ şi, pe de altă parte, 
„în capacitatea de a înţelege prin empatie o idee care se arată a fi străină propriilor noastre 
deprinderi şi care, raportată la acestea, pare normativ falsă“. 

Sociologia comprehensivă (verstehende Soziologie) a lui Max Weber va fi baza dezvoltă- 
rilor ulterioare: interacționismul simbolic, sociologia fenomenologică, etnometodologia. În toate 
aceste curente de gândire se pune accentul pe caracterul „subiectiv ireductibil al faptelor sociale, 
ceea ce implică necesitatea concentrării analizelor asupra semnificațiilor investite şi vehiculate 
de actorii sociali în interacțiunile şi situațiile lor sociale“ (L. Vlăsceanu, 1993, 355). 

După clarificarea specificului abordării interpretative, pentru a înţelege mai bine definiția 
dată de Norman K. Denzin şi Yvonna S. Lincoln cercetării calitative, să vedem în ce constă 
abordarea naturalistă a fenomenelor şi proceselor sociale. Petru Iluţ consideră că atributul de 
naturalistic (sau naturalist) înseamnă mai multe lucruri distincte: „studierea oamenilor în aşeză- 
minte și condiţii sociale cotidiene, obişnuite (naturale) şi cu metode nonexperimentale; un com- 
portament general al cercetătorului marcat de naturaleţe, de firesc în relaţiile cu subiecții şi 
comunităţile vizate (neafișarea superiorității, minimizarea efectelor de străin etc.); asumpţia 
că cercetătorul trebuie să ia în considerare atitudinea naturală a oamenilor obișnuiți față de 
lume“ (P. Iluţ, 1997, 51). Putem spune, împreună cu Michael Quinn Patton (1980), că designul 
cercetării calitative este naturalistic prin aceea că cercetătorul nu manipulează variabilele, 
căutând să înţeleagă „fenomenele apărute în mod natural, în situaţii naturale“, nu în situaţii 
experimentale. Abordarea naturalistă este opusă cercetării experimentale, în care cercetătorul 
controlează variabilele experimentale într-o situaţie adesea artificială. În pus, abordarea natura- 
listă impune cercetătorului o atitudine de „respect“ sau o „apreciere pozitivă“ a lumii sociale, 
contrastând cu orientarea pozitivă a cercetărilor sociale, care face din neutralitatea observațiilor 
un criteriu de bază al cunoaşterii obiective (Martyn Hammersley şi Paul Atkinson, 1983). 

Și alți autori au propus definiţii ale cercetării calitative care întregesc viziunea despre această 
paradigmă. Astfel, John W. Creswell (1998) consideră că „Cercetarea calitativă este un demers 
de înţelegere bazat pe tradiții metodologice distincte, care explorează o problemă socială sau 
umană. Cercetătorul construiește o imagine holistă şi complexă, analizează cuvinte, descrie 
detaliat punctele de vedere ale subiecţilor şi își conduce studiul său în mediul natural“. Autorul 
citat anterior relevă în definiția propusă finalitatea cercetărilor calitative: construirea unei imagini 
holiste (gr. holos, întreg), complexe, pornind de la o multitudine de narațiuni despre dimensiunile 
problemelor studiate. În legătură cu această definiţie, nu ni se pare de prisos precizarea că holismul, 
ca modalitate de interpretare, presupune luarea în considerare a fiecărui fenomen ca fotalitate, 
părțile componente pierzându-și individualitatea, integrându-se într-un sistem. Pe de altă parte, 
trebuie precizat că, în perspectiva cercetării calitative, se face distincţie între descriere, care im- 
plică o gândire categorială şi clasificatorie, o scriere după un model teoretic prestabilit şi 
narațiune, care presupune „dinamism, timp, mişcare, dezvoltare a unei intrigi în care evoluează 
personajele“ (Laplatine, 1996/2000, 63). Narațiunea este mai apropiată de acţiune, nu de contem- 
plare, de imaginaţia vie, nu de activitatea didactică şi de cercetare ştiinţifică a savanților austeri. 

Fără îndoială, ar merita să aducem în discuţie şi alte definiții ale cercetării calitative datorate 
altor specialişti; dar ele se particularizează prin accente, nu prin note definitorii. Menţionăm 
totuşi definiția propusă de Pierre Paille în Dicţionarul metodelor calitative coordonat de Alex 
Mucchielli (1996/2002). Conform acestuia, expresia cercetare calitativă designează acele cer- 
cetări empirice din ştiinţele sociale şi umane care corespund unui număr de cinci caracteristici: 

1) cercetarea este realizată în mare parte într-o viziune comprehensivă; 

2) abordează obiectul de studiu într-o manieră deschisă şi larg cuprinzătoare; 

3) include date culese cu ajutorul metodelor calitative, adică prin intermediul metodelor 
care nu implică nici o cuantificare; 

4) analizează datele calitativ sau, altfel supus, cuvintele sunt analizate direct prin utilizarea 
altor cuvinte, fără a trece printr-o operație de numărare; 

5) conduce în final la o povestire sau la o teorie, nu la o demonstrație. 

Când se discută despre specificul cercetării calitative, de cele mai multe ori se procedează 
la compararea ei cu cercetarea cantitativă. La fel vom proceda şi noi. Cercetarea cantitativă a 
vieţii sociale este subsumată pozitivismului şi preia modelul cunoaşterii din ştiinţele naturii. 
Părintele pozitivismului, Auguste Comte, în Cours de philosophie positive (1830-1842), pleda 
pentru cunoaşterea pozitivă (exactă) a faptelor sociale, apelându-se la metodele consacrate în 
ştiinţele naturii. Filosofia pozitivistă, scria Auguste Comte în lucrarea mai sus citată, se caracte- 
rizează „prin subordonarea necesară și permanentă a imaginaţiei faţă de observaţie, care consti- 
tuie spiritul ştiinţific propriu-zis, în opoziţie cu spiritul teologic sau metafizic. O astfel de 
filosofie oferă, fără îndoială, imaginației umane cel mai larg şi cel mai fertil câmp de afirmare“. 
În Discours sur l'esprit positif (1844), creatorul neologismului „sociologie“ susținea că „adevă- 
ratul spirit pozitiv constă, în primul rând, în a vedea pentru a prevedea, în a studia ceea ce este, 
de unde să se deducă ceea ce va fi, conform dogmei generale a invariabilităţii legilor naturale“ 
(apud Lallement, 1993/1997, 56). Savoir pour prevoir, prevoir pour pouvoir (a şti pentru a 
prevedea şi a prevedea pentru a putea) — iată esenţa filosofiei pozitiviste. Din punctul de vedere 
al cunoaşterii, pozitivismul promovează monismul metodologic, unitatea metodelor în cercetarea 
tuturor fenomenelor, face din măsurare un ideal al ştiinţelor şi urmăreşte explicarea prin cauze, 
cazurile individuale fiind ipotetic subsumate /egilor generale. Termenul de „pozitivism“ este 
asociat viziunii despre sociologie ca „proiect ştiinţific progresiv, cumulativ şi explicativ“. 

După Howard S. Becker (1993), cercetarea calitativă diferă de cea cantitativă prin cinci 
caracteristici: 

1) Raportarea la pozitivism. Atât perspectiva calitativă, cât şi cea cantitativă s-au format 
în cadrul tradiției pozitiviste şi neopozitiviste. Așa cum se ştie, în orientarea pzitivistă cunoaş- 
terea sociologică se realizează ca şi cunoaşterea naturii, în mod obiectiv. Postpozitiviştii sunt 
de părere că realitatea socială nu poate fi decât aproximată, nicidecum deplin cunoscută. Utili- 
zându-se metode multiple, ne apropiem cât mai mult posibil de cunoaşterea integrală a aceastei 
realităţi. Cercetarea calitativă, apărută în cadrul tradiției pozitiviste, tinde să modifice canoanele 
ştiinţei pozitive, chiar dacă utilizează metode şi date cantitative. 

2) Acceptarea punctelor de vedere (sensibilities) postmoderne. Cercetătorii calitativişti sunt 
ataşați poststructuralismului şi postmodernismului. Ei resping criteriile ştiințificității pozitiviste 
şi caută criterii alternative pentru evaluarea activităţii lor de cercetare (verosimilitatea, emoţio- 
nalitatea, responsabilitatea personală, credibilitatea, praxisul politic, textele „mai multor voci“ 
şi dialogurile cu subiecții). Unii cercetători, mai toleranți, acceptă că metodele pozitiviste conduc 
şi ele la cunoașterea societăţii, dar că aceste metode nu sunt singurele posibile şi nici mai bune 
sau mai rele decât altele. În replică, cercetătorii cantitativişti pretind că metodele lor sunt singu- 
rele metode ştiinţifice şi consideră postmodernismul ca un atac împotriva rațiunii şi adevărului. 

3) Surprinderea punctului de vedere al individului. Ambele orientări vizează punctul de 
vedere al individului. Totuşi, prin intermediul interviurilor adâncite şi al observaţiilor parti- 
cipative, cercetările calitative se apropie mai mult de perspectiva actorului social. Cercetătorii 
ataşaţi principiilor pozitiviste acuză cercetările calitative de subiectivism, impresionism şi de 
nereliabilitate. 

4) Investigarea constrângerilor vieţii cotidiene. Cercetarea calitativă urmăreşte în mai mare 
măsură decât cea cantitativă cunoașterea acestor constrângeri, făcând apel la viziunea emică, 
ideografică şi la studiul de caz. Cercetarea cantitativă studiază adesea viaţa socială indirect, nomo- 
tetic sau etic, bazându-şi concluziile pe calcule statistice şi probabiliste, pe un număr mare de 
cazuri şi pe eşantionare. 

5) Asigurarea descrierilor ample constituie, după Howard S. Becker (1993), cel de-al cincilea 
criteriu de demarcaţie a cercetărilor calitative faţă de cele cantitative. Într-adevăr, cercetările 
calitative se disting prin bogăţia descrierilor, utilizând texte etnografice, narațiuni istorice, măr- 
turisiri, fotografii, istorii ale vieţii, ficțiuni materiale biografice şi autobiografice etc. Spre deo- 
sebire de acestea, în cercetările orientate cantitativ abundă modelele matematice, tabelele statistice, 
graficele, rapoartele de cercetare fiind scrise, de cele mai multe ori, într-un stil impersonal. 


Am prezentat citeriile propuse de Howard S. Becker pentru diferenţierea cercetărilor 
calitative de cele cantitative, urmând îndeaproape textul din Handbook of qualitative research 
de Norman K. Denzin și Yvonna S. Lincoln (1994, 4-6), considerându-l fundamental. În litera- 
tura de specialitate există însă numeroase analize comparative ale celor două paradigme, ajun- 
gându-se la construirea unor tabele cu valoare mnemotehnică. Astfel, W. Lawrence Neuman 
(1991), sintetizând analizele comparative realizate de John W. Cresswell (1994), Norman K. 
Denzin şi Yvonna S$. Lincoln (1994), Egon Guba şi Yvonna S. Lincoln (1994), găseşte opt criterii 
de diferenţiere a stilului cantitativ faţă de stilul de cercetare calitativ (Tabelul 2.1). 


Tabelul 2.1. Stilul cantitativ versus stilul calitativ (după W. Lawrence Neuman, 1991) 


Stilul cantitativ Stilul calitativ 
Măsurarea obiectivă a faptelor Construirea realităţii sociale, semnificaţie culturală 
Centrarea pe variabile Centrarea pe procesele interactive, cazuri 
Reliabilitatea este hotărâtoare Autenticitatea este hotărâtoare 
Liber de valori Valorile sunt prezente și explicite 
Independenţă de context Constrângeri situaţionale 
Multe cazuri, subiecţi Puţine cazuri, subiecți 
Analize statistice Analize tematice 
Cercetătorul este detașat Cercetătorul este implicat 


John W. Cresswell (1998) ia în discuţie cinci tradiţii ale cercetării calitative: biografia, studiile 
fenomenologice, teoria întemeiată, etnografia şi studiul cazului. Logica expunerii mă obigă să 
prezint în acest capitol doar aspectele metodologice ale studiilor realizate în perspectiva teoriei 
întemeiate, a etnografiei şi a fenomenologiei, despre biografie și studiul cazului discutând în 
alte capitole ale lucrării. 


Teoria întemeiată (grounded theory), în cadrul abordării calitative, este o metodologie 
generală. Teoria rezultă chiar în timpul desfăşurării cercetării, ca urmare a analizei sistematice 
a datelor, în special a analizelor comparative. Termenul ca atare a fost creat de Barney G. Glaser 
şi Anselm L. Strauss (1967), iar bazele tehnicilor şi procedurilor pentru dezvoltarea teoriei 
întemeiate au fost expuse cuprinzător de Anselm Strauss şi Juliet Corbin (1990). Grounded 
theory sau teoria întemeiată (conform echivalenţei propusă de Petru Iluţ) „este derivată din 
date sistematic adunate şi analizate în procesul cercetării. [...] Colectarea datelor, analizele şi 
eventuala teorie sunt în strânsă relație. [...] Teoria este emergentă din date“ (A. Strauss şi J. 
Corbin, 1990). Autorii anterior citați apreciază că ceea ce denumesc teorie întemeiată s-a 

dezvoltat prin contribuţiile multor cercetători de orientări filosofice diferite (R.E. Park, W.l. 
Thomas, ]. Dewey, G.H. Mead, E.C. Hughes, H. G. Blumer), dar care au în comun faptul că susţin: 

a) necesitatea cercetărilor de teren pentru a cunoaşte ce se întâmplă în mod real; 

b) relevanţa teoriei întemeiate pe date, ca disciplină ştiinţifică şi ca bază pentru acțiunea 
socială; 

c) complexitatea și variabilitatea fenomenelor şi acţiunii umane; 

d) credinţa că persoanele sunt actori care au un rol activ în găsirea răspunsurilor la situaţiile 
problematice; 

e) realizarea actelor persoanelor au o bază rațională; 

f) înţelegerea acestor raționalități este definită şi redefinită prin interacțiuni; 

8) sensibilitatea faţă de natura evenimentelor evolutive şi explicabile; 

h) conştiinţa relațiilor dintre condiţii (structuri), acţiuni (procese) şi consecințe. 


Aşa cum arăta Michael Quinn Patton (1990), cercetările realizate în cadrul teoriei întemeiate 
presupun o gândire critică şi creativă, deopotrivă ştiinţă şi artă a analizelor. Pentru promovarea 
gândirii creative în cercetărtile calitative, Michael Quinn Patton este de părere că cercetătorul 
trebuie: 

a) să fie deschis unor posibilități multiple; 

b) să genereze o listă de opţiuni; 

c) să exploreze diferite posibilități înainte de a alege una dintre ele; 

d) să utilizeze diferite căi de expresie, precum arta, muzica şi metaforele; 

e) să facă apel la forma nonliniară de gândire, să revină și să înconjoare subiectul cercetării 
pentru a obţine o perspectivă nouă; 

f) să se distanţeze de modul de gândire și acţiune obişnuite; 

8) să aibă încredere în procese, nu în obstacole; 

h) să nu utilizeze euristici (scurteircuitări ale gândirii), ci mai degrabă să depună energie 
şi efort în activitatea sa de cercetare. 


Creativitatea cercetătorului poate se manifeste în diferite moduri: în denumirea corectă a 
categoriilor, în urmărirea unor probleme stimulative, în comparațiile pe care le face şi în extra- 
gerea din masa de date neorganizate a unor scheme inovative, integrate și realiste. Cercetătorul 
care se ghidează după principiile teoriei întemeiate terebuie să dea dovadă de abilităţi multiple: 

1) să analizeze, revenind mereu, situaţiile; 

2) să recunoască tendinţa prin bias-uri; 

3) să gândească abstract; 

4) să fie flexibil şi deschis la criticile ce îl pot ajuta; 

5) să fie sensibil la cuvintele şi la acțiunile responsenţilor; 

6) să fie absorbit şi devotat cercetărilor sale. 


Dintre multiplele cerinţe formulate faţă de cercetarea calitativă, implicit față de modelul 
teoriei întemeiate, flexibilitatea şi gândirea nonliniară apar — după opinia noastră — cu deosebire 
importante. Cercetarea calitativă, în ansamblul ei, a apărut ca o revoltă „împotriva utilizării stan- 
dardizate, macanice, inflexibile a diverselor metode, procedee şi instrumente“ (P. Iluţ, 1997, 8). 
A fi flexibil în abordarea fenomenelor sociale înseamnă a proceda ca un bricoler (fr. bricoleur, 

„persoană care se ocupă cu lucrări de întreţinere şi reparaţii, care practică mai multe meserii“). 
Dacă, în sens comun, un bricoler — „meşter la toate“ — este un diletant, o persoană „care se des- 
curcă“, în metodologia cercetărilor calitative termenul de „bricoler desemnează un profesionist 
foarte bine format, capabil să efectueze activități de cercetare diverse, trecând de la intervievare 
la observaţie, la interpretarea documentelor personale și istorice, la autoreflecție intensivă şi 
introspecţie“ (A. Strauss şi J. Corbin, 1990). Cercetătorul-bricoler nu pornește în studiul vieţii 
sociale cu o teorie preformulată şi cu metode prestabilite. În funcţie de problemele ce apar, de 
context şi de ceea ce este disponibil, el adaugă sau renunţă la unele metode, tehnici sau instru- 
mente de investigare, bricolajul fiind „o construcție emergentă“, ce rezultă ca într-un puzzle 
(joc de asamblare) din datele obținute cu ajutorul unui număr mare de metode și tehnici. Un 
astfel de cercetător acceptă că investigația sociologică reprezintă un proces interactiv în care 
biografia sa, apartenenţa la genul biologic (masculin/feminin), la o anumită clasă socială, rasă, 
etnie, naționalitate sau confesiune religioasă își fac resimţite prezenţa. EI este conştient că știința 
înseamnă putere şi că prin cercetarea sa oferă o descriere a lumii, printre multe altele, cu impli- 
caţii politice. Pentru cercetătorul-bricoler şiința nu poate fi liberă de valori. Flexibilitatea în 
cercetările calitative rezultă şi din faptul că cercetătorul nu privilegiază şi nu refuză ab initio 
nici un set de metode sau de date. EI utilizează — așa cum remarcau C. Nelson, P.A. Treicher 
şi L. Grossberg (1992) — abordări, metode şi tehnici ale etnometodologiei, hermeneuticii, feminis- 
mului, psihanalizei, studiilor culturale, ancheta sociologică, observaţia participativă şi altele. 
Rezultă, așadar, că cercetătorul-bricoler acoperă un câmp interdisciplinar, transdisciplinar și, 
uneori, contradisciplinar şi că acceptă nu una, ci, după caz, mai multe paradigme convergente 
sau chiar concurente. Din această cauză, cercetarea calitativă înseamnă concomitent mai multe 
lucruri, fapt ce o face dificil de definit chiar pentru metodologii care au consacrat-o. Gândirea 
nonliniară în abordarea calitativă a vieţii sociale este şi ea definitorie pentru teoria întemeiată. 
Cercetarea cantitativă este văzută de calitativişti ca un proces liniar, în care cercetătorul, înainte 
de a începe cercetarea de teren, își construieşte un model al fenomenului ce urmază a fi investigat, 
formulează un set de ipoteze și operaţionalizează atent conceptele. În felul acesta — apreciază 
Uwe Flick (1988) — „Teoriile şi metodele au prioritate faţă de obiectul cercetării. În contrast 
cu aceasta, teoria întemeiată dă preferinţă datelor şi terenului de studiu“. Uwe Flick oferă şi 
o reprezentare grafică sugestivă a modelelor liniar şi circular de cercetare sociologică, primul 
specific cercetării cantitative, cel de-al doilea propriu teoriei întemeiate. 


Modelul liniar al cercetării științifice 


Colectare 


Teorie —>>| lpoteză —>>| Operaţionalizare —>>| Eșantionare > îndată 


> Interpretare >> Validare 


Modelul circular al cercetării științifice 


Comparare 


Colectarea 


Colectarea 
Interpretarea datelor 


Prezumții » »| Teorie 


Interpretarea datelor 


Caz Caz 


Eșantion Eșantion 


Colectarea 
Interpretarea datelor 
Caz 


Comparare Comparare 


Fig. 2.4. Modelele cercetării ştiinţifice (după Flick, 1998) 


44 Inițiere în cercetarea sociologică 


Aşa cum s-a arătat, teoria întemeiată are multe similarități cu celelalte modalități de cercetare 
calitativă. Sursa datelor este aceeași: interviuri și observaţii de teren, ca şi documente de tot 
felul (însemnări zilnice, scrisori, autobiografii, povestiri istorice, ziare şi alte materiale din mass 
media). Ca şi în alte cercetări calitative, teoria întemeiată utilizează şi date cantitative sau com- 
bină datele cantitative cu cele calitative. Ea implică o activitate interpretativă şi responsabilitate 
în legătură cu aceasta. Faţă de alte modalităţi ale cercetării calitative, toria întemeiată se diferen- 
țiază prin accentul pus pe dezvoltarea teoriei, ca scop. Generarea teoriei şi efectuarea cercetării 
sunt considerate două laturi ale aceluiaşi proces, nu două momente separate ale procesului de 
cercetare. Prin densitate conceptuală şi prin relaţiile dintre concepte se poate ajunge la teoretizări 
cu diferite niveluri de generalitate. Barney G. Glaser şi Anselm L. Strauss (1968) opinează că, 
faţă de prezentarea propozițională de tipul „dacă..., atunci...“, densitatea conceptuală este pre- 
ferabilă. Cercetarea de tip teorie întemeiată urmăreşte descoperirea modelelor de acţiune ale 
diferitelor unități sociale. Ea se concentrează pe procese, ca schimbări în modelele de acțiune. 

După trei decenii de la inventarea, împreună cu Anselm L. Strauss (1916-1996), a terme- 
nului de grounded theory, Barney G. Glaser (1999, 836) precizează că „Teoria întemeiată se referă 
la o metodologie specifică despre modul în care, pornind de la date colectate sistematic, se 
produce o teorie conceptuală multivariată“. Dar nu orice cercetare sociologică bazată pe datele 
culese pe teren este o cercetare realizată în spiritul teoriei întemeiate. Pentru a fi caracterizată 
astfel, trebuie să urmeze „metodologia specifică“. Ca metodologie generală, teoria întemeiată — 
afirmă Barney G. Glaser (1999) — nu este nici mai valoroasă, nici mai puţin valoroasă decât alte 
metode. Ea poate fi utilizată în „mod ortodox“, făcându-se apel doar la metode calitative, comple- 
mentar cu paradigma cantitativistă sau în combinație cu metodele cantitative (mix methods). 

Mi se pare importantă precizarea făcută de autorul anterior citat: se ataşează de teoria înteme- 
iată un anume tip de cercetători, cei care au capacitatea de a conceptualiza datele, care tolerează 
anumite confuzii şi care tolerează imprecizia în inferenţe (ability to tolerate confusion 5 attendant 
regression). Cercetătorii care supraevaluează controlul asupra datelor şi demersului de investi- 
gare nu sunt atrași de teoria întemeiată. Așa cum aprecia Barney G. Glaser, ei nu sunt nici mai 
buni, nici mai răi decât primul. 


Studiile etnografice se înscriu şi ele în tradiția cercetărilor calitative. Etnografia (gr. e/nos, 
popor; graphein, a descrie), ca ştiinţă a vieţii şi civilizației unei comunități etnice, apare în seco- 
lele XVIII — XIX, sub influenţa filosofiei germane a timpului, dar preocupările de cunoaștere 
a caracterului popoarelor se regăsesc încă în antichitatea greacă (Ion Chelcea, 1943). În formă 
modernă, etnografia s-a ocupat inițial cu studiul descriptiv al popoarelor zise „primitive“ sau 
„aliterate“, căutând să pună în evidenţă caracteristicile lor, diferite faţă de popoarele așa-zis 
„evoluate“ sau „dezvoltate“. La sfârşitul secolului al XIX-lea, etnografii au început să studieze 
propria lor societate. Paul Atkinson și Martyn Hammersley (1994, 248) apreciază că faptul 
cel mai distinctiv pentru etnografie îl constituie recunoașterea necesităţii de a studia propria 
societate vestică, nu numai popoarele din trecut și pe cele nonvestice. Doar astfel poate fi înţe- 
leasă cultura în întregul ei. Dincolo de controversele privind statutul etnografiei (ştiinţă sau 
nu, etapă în devenirea etnografie-etnologie-antropologie), se acceptă că în prezent etnografia 
se referă în mod obişnuit la formele cercetării sociale, care au următoarele caracteristici: 

1) un puternic accent pe explorarea naturii fenomenelor sociale particulare, decât să se cen- 
treze pe testarea ipotezelor despre ele; 

2) tendinţa de a utiliza, în primul rând, date „nestructurate““, adică date care nu au fost codifi- 
cate într-un set închis de categorii analitice în etapa colectării lor; 

3) investigarea în detaliu a unui număr mic de cazuri, chiar a unui singur caz; 

4) analiza datelor care implică interpretarea explicită a semnificațiilor şi funcțiilor acțiunilor 
umane, rezultatul luând forma descrierilor şi explicațiilor verbale, cu analize statistice şi cuantifi- 
cări care joacă cel mult un rol subordonat (Atkinson şi Hammersley, 1994). 


Descrierea şi prezenţa cercetătorului pe teren reprezintă specificul studiilor etnografice. Ce 
înseamnă „a descrie“ şi ce semnifică noțiunea de „teren“ în etnografie sunt probleme ce merită 
discutate. Ne vom folosi, în principal, de lucrarea Descrierea etnografică a lui Frangois Laplantine 
(1996/2000). Descrierea etnografică înseamnă „scrierea culturilor“, „a scrie ceea ce vedem“, 
„transformarea privirii în limbaj“. Această „scriere a vizibilului nu pune în joc numai atenția 
cercetătorului [...], ci şi o grijă pentru limbaj, întrucât trebuie să facem astfel încât alții să vadă, 
ajutîndu-ne de cuvinte care nu pot fi interschimbabile, mai ales atunci când ne fixăm drept obiectiv 
să prezentăm cât se poate de minuţios specificul situațiilor, de fiecare dată inedite, cu care suntem 
confruntaţi“ (F. Laplantine, 1996/2000, 36). De reținut este şi faptul că „descrierea etnografică 
nu este niciodată un simplu exercițiu de transcriere sau de „decodare“, ci o activitate de construcție 
şi traducere în cursul căreia cercetătorul mai mult produce decât reproduce“ (op. cir., 68). 
Noţiunea de „teren“, care are în etnografie, ca şi în sociologie, „un aer solemn“ şi constituie un 
adevărat „rit de trecere“ întru devenirea cercetătorului, nu semnifică numai „a fi acolo“ unde 
îşi duc existenţa colectivitățile umane descrise, ci, înainte de orice, „o interacțiune între cercetător 
şi aceia pe care el îi studiază. Tocmai această întâlnire merită să fie numită teren“ (op. cit., 69). 
În studiile etnografice terenul este piatra de încercare pentru oricare cercetător, întocmai cum 
este experimentul pentru studiile cantitative. Michel Izard (1991) considera că „Nu există nici 
o altă regulă în legătura cu prezenţa cercetătorului pe teren decât aceea a respectului față de cei 
care îl găzduiesc, nu întotdeauna din toată inima: dacă onoarea antropologiei rezidă în refuzul 
ei de a formula orice fel de judecăţi de valoare asupra societăților sau culturilor, acest articol 
major al deontologiei sale este pus în aplicare în primul rând pe teren“. 


Studiile fenomenologice. Termenul de „fenomenologie“ este format din cuvintele „feno- 
meno“, semnificând produsul subiectiv al activităţii cognitive, şi „logos“ (cunoaştere). Într-o 
lucrare despre interacționismul simbolic, John P. Hewitt (1976) explică: 


Sociologia fenomenologică face din punctul de vedere subiectiv al actorilor individuali centrul atenţiei ei. Spre 
deosebire de majoritatea abordărilor obiectiviste, care văd lumea socială ca o realitate ce există independent 
de percepţia indivizilor asupra ei, fenomenologia priveşte această realitate ca fiind construită de percepţia lor 
asupra ei. Nu există, deci, o singură realitate socială, obiectivă, care poate fi analizată în aceeași manieră în care 
oamenii de știință analizează realitatea fizică. Ci, dimpotrivă, există mai multe realităţi, astfel încât, in extremis, 
se poate spune că există tot atâtea realități sociale câte perspective sunt. Abordarea fenomenologică asertează 
că este imposibil să se spună că există o asemenea realitate obiectivă numită „societatea americană“ sau „familia 
lui John Smith“, a cărei existență este atât de clară şi de riguroasă încât să poată fi descrisă şi explicată. „Familia 
John Smith“ este o realitate diferită pentru fiecare dintre membrii ei, ca şi pentru cei din afara familiei, care 
vin în contact şi percep această familie. 


Într-o primă aproximaţie, studiile fenomenologice constau din „investigarea sistematică a 
conținuturilor conştiinţei care privilegiază datele experiențiale“ (A. Mucchielli, 1996/2002, 149). 

Ca orientare filosofică, fenomenologia a fost întemeiată de către filosoful german Edmund 
Husserl (1859-1938), care a elaborat o „logică pură“ a cunoaşterii ştiinţifice, prin punerea între 
paranteze a tuturor cunoștințelor pe care le avem despre fenomen (epoche) şi prin apelul la 
intuiţie, adică prin „reducţie fenomenologică“. În viziunea fenomenologică, argumentarea 
intuiţiei se face prin metoda variațiilor. În imaginaţie, individul cunoscător produce variaţii 
asupra fenomenului studiat. De exemplu, pentru a afla „esenţa“ oraşului, trebuie să călătorim 
mintal prin oraşele pe care le cunoaştem, punându-ne întrebări de tipul: ce elemente erau pre- 
zente în unele oraşe şi absente în altele, fără ca absenţa lor să nu distrugă spiritul oraşului? 
Care este esenţa orașului? (cf. A. Mucchielli, 1996/2002, 150). 

Bazele sociologiei fenomenologice au fost puse de filosoful şi sociologul german Alfred 
Schiitz (1899-1959), prin publicarea lucrării Der sinnhafte Aufbau der sozialen Welt (1932), 
care a încercat să dezvolte concepţia lui Max Weber utilizând „reducţia fenomenologică“. 
„Procedând astfel, Schiitz ajunge la concluzia că, în realitate, cunoaşterea obiectivă a obiectelor 
sociale şi culturale este totdeauna o cunoaștere derivată sau de gradul al doilea, deoarece ea 
se bazează pe interpretarea cunoașterii de gradul întâi, realizată de indivizi, care acționează şi 
interacționează în viaţa lor cotidiană“ — apreciază lon Ungureanu (1993, 578). Alfred Schiitz 
(1954) a identificat în cercetarea comprehensivă „trei probleme diferite: 

1) comprehensiunea ca formă specială a unei cunoaşteri imediate sau a unei cunoaşteri 
experiențiale a activităților umane; 

2) comprehensiunea ca problemă epistemologică (cum este posibilă o astfel de cunoaştere 
comprehensivă?); 

3) comprehensiunea ca metodă particulară aparținând ştiinţelor umane (cf. A. Mucchielli, 
1996/2002, 69). 

În deceniul al şaptelea al secolului trecut, sociologia fenomenologică s-a dezvoltat puternic, 
mai ales în SUA şi Marea Britanie. După Ion Ungureanu (1993), „Caracteristicile abordării socio- 
logice fenomenologice sunt analizele macrosociologice ale grupurilor, organizațiilor sau ale unor 
procese sociale cum sunt: comunicarea şi intercomunicarea umană, geneza şi evoluția sistemului 
de credinţe şi valori, cunoașterea socială comună, integrarea microsocială, alienarea, identitatea 
socială etc. În prezent, există mai multe direcţii asociate sociologiei fenomenologice: construirea 
socială a realității (Peter L. Berger şi Thomas Luckmann, 1966), dramaturgia socială (Erving Goff- 
man, 1959), etnometodologia (Harold Garfinkel, 1967; Aaron Cicourel, 1973), sociologia refle- 
xivă (Alvin W. Gouldner, 1965), interacționismul simbolic (George H. Mead, 1934), precum şi 
perspectivele reunite în sintagma „postmodernism“ (Jean Baudrillard, 1976, 1984; Jacques Derida, 
1974, 1978). De asemenea, în cadrul studiilor fenomenologice s-au dezvoltat mai multe metode. 

Astfel, „metoda de cercetare euristică“, prezentată sistematic de către C. Moustakas (1990), 
care are ca obiect „intensitatea experienţei unui fenomen așa cum l-au trăit un cercetător şi 
colaboratorii săi“, se fondează pe principiul că nu putem cunoaşte un fenomen decât pornind 
de la propriile noastre categorii de analiză, formate pe baza experienţei personale a fenomenului 
studiat. Trebuie deci să începem cu interogarea introspectivă a noastră, ca cercetători: înainte 
de a aborda experienţele altora, se impune să cunoaștem care este nivelul propriei experienţe 
(metoda euristică cere ca cercetătorul să aibă o experienţă a fenomenului studiat intensă). Apoi 
se trece la intervievarea în profunzime a subiecţilor (consideraţi „co-cercetători“”). Cercetarea 
euristică este interesată de sens, nu de măsurare, de esenţă, nu de aparenţă, de calitate, de expe- 
rienţă, nu de comportament. 

Analiza intențională se înscrie, de asemenea, în perimetrul fenomenologiei sociologice. 
Ea urmăreşte punerea în evidenţă a intențiilor (tensiunii spre) realizărilor umane cu caracter 
permanent și autonom. În acest context, noţiunea de „intenţie“ are două fațete: cea a scopurilor 
declarate şi cea implicită sau neconştientizată, dar care participă la orientarea comportamentelor 
şi preferințelor oamenilor. Eric Auziol (apud A. Mucchielli, 1996/2002, 163) consideră că 
„Originalitatea acestei forme de analiză constă în transferul noțiunii de «intenţie» la obiecte. 
Analiza intențională vede obiectele tehnice, maşinile, operele ca pe o realitate umană, ca pe 
un sistem intențional“. Se atribuie artefactelor dorinţe şi credinţe, considerându-le ca pe nişte 
fiinţe dotate cu rațiune. Noţiunea de „intenție“ este legată de noţiunile de „comunicare“ şi de 
„dispozitiv de comunicare“. Conform autorului anterior citat, analiza intențională cuprinde trei 
momente: a) „momentul descriptiv“, constând din prezentarea neutră a „obiectului“ (materiali- 
zarea intenţiei); b) „momentul funcțional“, specificarea funcțiilor obiectului în diferite contexte, 
presupunând implicarea cercetătorului; c) „momentul intențional“, adică analiza lucrurilor ce 
1 se par stranii cercetătorului. Caracterul de lucru straniu apare din discrepanţa dintre aşteptările 
analistului şi manifestările pe care le produce obiectul asupra sa. Parcurgerea celor trei momente 
conduce la interpretare, la „comprehensiunea obiectului“ şi permite o „lectură comunicațională“ 
(aplicarea principiilor comunicării și paradigmei complexităţii, adică a conceptelor abordării 
sistemice şi ale constructivismului). Până în prezent, analiza intențională a fost aplicată cu succes 
în sociologia artei (M. Baxandall, 1991) şi în sociologia educaţiei (E. Auziol, 1997). 

În fine, „analiza situațională fenomenologică“ constă din adoptarea de către cercetător a punc- 
tului de vedere al „actorului social în situaţie şi în a restitui definiția sa pentru acea situație“ (A. 
Mucchielli, 1996/2002, 382). Cercetătorul încearcă să reconstituie acțiunile previzibile ale acto- 
rilor sociali pe baza semnificaţiilor acordate de către aceștia fiecărui element al situației. Raymond 
Boudon (1984), care a utilizat analiza situațională fenomenologică în studiul difuzării noutăților 
farmaceutice la medicii angajaţi în spitale, comparativ cu medicii liber-profesioniști, precizează: 
„Analiza include un moment «fenomenologic» care constă într-o descriere simplificată a reacţiilor 
medicului confruntat cu apariția unei noutăţi: subiectivitatea sa este reconstruită pornind de la 
datele situaţiei. Aceasta presupune că observatorul sau analistul, deși plasat într-o altă situație 
decât medicul, este totuşi capabil să imagineze stările sale mentale, din momentul în care posedă 
o informaţie minimală asupra definiției «rolului» de medic şi asupra condiţiilor de producere a 
acestui rol. Nimic nu se opune, de altfel, ca reconstrucţia să fie verificată empiric. O anchetă rela- 
tiv uşor de realizat [...] ar permite să se verifice că ipotezele asupra situației nu sunt pure fic- 
țiuni şi, mai exact, că ele sunt acceptate de către actori“ (apud A. Mucchielli, 1996/2002, 385). 

Reflexibilitatea constituie un concept-cheie în cercetarea calitativă, în general, și în studiile 
etnografice, în special. George E. Marcus (1994, 568), referindu-se la reflexibilitatea în etnogra- 
fie, consideră că ea deschide noi posibilități: „despărțirea de ideologia obiectivității, distanțarea 
şi transparenţa realității conceptelor, necesitatea de a explora dimensiunile etice, politice şi 
epistemologice ale cercetărilor etnografice, ca o parte integrală a producerii cunoștințelor despre 
alții. Există, conform autorului anterior citat, patru stiluri de reflexibilitate: 

1) reflexibilitatea subiectivistă, care respinge principiul obiectivităţii şi acordă cercetătorului, 
cu capaciţăţile lui autoreflexive şi intuitiv-empatice, cu experienţele lui, un rol primordial în 
cunoaștere; 

2) reflexibilitatea ca suport al obiectivității, prin reflecția asupra condiţiei cercetătorului 
şi a metodelor şi tehnicilor utilizate. O astfel de reflexibilitate este necesară pentru a arăta 

„obiectivitatea distanţei şi condițiile sociale care o fac posibilă, cum ar fi externalitatea obser- 
vatorului, obiectivitatea tehnicilor utilizate etc.“ (P. Bourdieu, 1990). 

3) reflexibilitatea intertextuală, ce vizează re-prezentarea reprezentărilor existente în momentul 
cercetărilor etnografice de descoperire şi de descriere a unor populaţii ce nu mai fuseseră studiate 
anterior; 

4) reflexivitatea ca poziționare epistemologică și ca practică în cercetările enografice 
feministe, care presupune luarea în considerare a experienţei subiective a cercetătorului, un 
anume esenţialism retoric şi apelul la logica binară (masculin/feminin, cultură/natură). 


Adăugăm că în studiile etnografice se face disticţie între reflexibilitatea esenţială, inerentă 
oricărui discurs ca parte a funcțiilor limbii, şi re/lexibilitatea derivată, adică atitudinea faţă de 


În concluzie, vom spune, împreună cu David Silverman (1997), că studiile etnografice în- 
cearcă să satisfacă simultan trei condiţii: abordarea empirică, deschiderea faţă de elementele 
ce nu au putut fi codificate în etapa cercetării de teren şi concentrarea pe fondarea fenomenelor 
observate în cercetările de teren. Centrarea etnografiei pe analiza şi descrierea amănunțită a 
fenomenelor particulare nu exclude generalizabilitatea. Ca metodă, etnografia nu constituie o 
paradigmă alternativă faţă de experiment, anchetă sau studiul documentelor, ci pur şi simplu 
— aşa cum apreciau Martyn Hammersley și Paul Atkinson (1983) — o metodă între celelalte, 
cu avantajele şi dezavantajele ei. 


Generalizabilitatea în cercetările calitative. Scopul ştiinţelor socioumane îl constituie 
generalizarea rezultatelor obținute prin investigarea unor populaţii la alte populaţii diferit plasate 
în timp şi spaţiu. Unii cercetători, adepti ai paradigmei calitativiste — de exemplu, Norman K. 
Denzin (1983) sau E.J. Cronbach (1982) — refuză generalizarea ca scop, considerând că menirea 
ştiinţelor socioumane ar fi doar descrierea cu detalii fine a unor anumite grupuri umane și expli- 
carea modelelor de acţiune şi interacțiune a oamenilor, nu descoperirea legilor generale ale 
comportamentelor umane în condiții sociale. Chiar dacă nu toți cercetătorii calitativiști resping 
fără drept de apel generalizarea ca scop al ştiinţei lor, faptul că în mod tradițional cercetarea 
calitativă se centrează — aşa cum s-a arătat — pe studiul unui număr mic de unități sociale, chiar 
pe studiul unui singur caz, este de natură sa ridice problema validității externe a rezultatelor, 
adică tocmai problema generalizabilității. 
cercetările calitative. Dovadă în acest sens sunt lucrările lui Egon G. Guba şi Yvonna S. Lincoln 
(1982), G.W. Nobit şi R.D. Hare (1988), M.Q. Patton (1990) ş.a. Janet W. Schofield (1993) 
face un bilanţ al eforturilor de depăşire a acestei principale slăbiciuni a abordărilor calitative, 
lipsa preocupărilor sistematice pentru generalizabilitate, şi propune reconceptrualizarea generali- 
zabilității, dat fiind faptul că validitatea externă nu ajută prea mult la lămurirea problemei. 
Într-adevăr, în abordările calitative cercetătorii nu investighează eșantioane astfel construite 
încât să asigure, din punct de vedere statistic, generalizarea concluziilor. În locul eşantioanelor 
probabiliste cu un grad de reprezentativitate predeterminat, în cercetările calitative se face apel 
la eșantioane teoretice, adică la o selecţie a subiecţilor nu pe baza hazardului, ci după gradul 
lor de reprezentativitate pentru consolidarea sugestiilor teoretice apărute în cursul desfăşurării 

cercetărilor. Ca o consecinţă logică, selecția subiecţilor în eşantionarea teoretică se face pe 
parcursul investigației, nu la începutul acesteia, ca în cercetările cantitative. Tot în vederea 
inducției analitice, „care înseamnă o examinare exhaustivă de cazuri în vederea desprinderii 
unor trăsături sau legităţi generale ale fenomenului studiat“ (P. Iluţ, 1997, 55). 

Toate aceste procedee vizează trecerea de la descrierea amănunțită a fenomenelor și unităților 
sociale la desprinderea unor constante ale manifestării lor în contexte socio-temporale asemănă- 
toare. Se recurge astfel, chiar în timpul derulării investigaţiei, la ordonarea logică a materialului 
generat de cercetarea empirică, la codificarea lui (codificarea deschisă, codificarea axială, codifi- 
carea selectivă) şi la construirea de tipologii (vezi măsurarea nominală). Egon G. Guba şi Yvonna 
S. Lincoln (1982) propun înlocuirea conceptului de „generalizabilitate““ cu cel de „potrivire“ 
(fittingness), pentru că, susțin autorii, „este virtual imposibil să imaginezi vreun comportament 
uman care să nu fie puternic mediat de context“ şi pentru că ipotezele de lucru, care încapsulează 
corpul cunoştinţelor ideografice, „pot fi transferabile de la o situaţie la alta, în funcţie de gradul 
de similitudine temporală şi contextuală“. J.P. Goetz şi M.D. Le Compte (1984) folosesc criteriile 
comparabilității (gradul de fineţe a descrierilor şi de exactitate a definirii unităţilor de analiză, 
a conceptelor generate, a caracteristicilor populației și situaţiilor pentru a permite altor cercetători 
să utilizeze rezultatele studiului ca bază de comparaţie) şi translabilității (claritatea descrierii 
poziţiei teoretice şi a tehnicilor de cercetare) pentru a decide în legătură cu generalizabilitatea. 
În fine, R.E. Stake (1978) ia în discuţie generalizarea naturalistică în condiţiile similarităţii situa- 
ţiilor. În ceea ce ne privește, considerăm că și în studiile calitative problema generalizabilităţii 
nu ar trebui ocolită sau abordată doar tangenţial. Distincția dintre științele ideografice şi cele 
nomotetice operează mai degrabă în planul sistematizării cunoştinţelor decât în planul producerii 
lor. Într-o formă sau alta (potrivire, comparabilitate şi translabilitate, generalizare naturalistică), 
cercetările calitative trebuie să procedeze, în afara descrierilor amănunțite, și la deschideri spre 
generalizabilitate. 

Combinarea paradigmelor şi metodelor cantitative şi calitative. În legătură cu cele două 
tipuri de abordări s-au afirmat mai multe poziţii. „Puriştii“ susțin că paradigmele şi metodele 
nu trebuie să fie combinate; „situaționiştii“ susțin că anumite metode sunt apropiate de specificul 
situaţiilor şi deci pot fi combinate; „pragmatiștii“ apreciază că pot fi utilizate în cadrul aceluiași 
studiu metode integrate. Ne situăm ferm de partea „pragmatiștilor“, considerând nu numai 
posibilă, dar şi benefică utilizarea combinată a paradigmelor cantitativă şi calitativă. Mixarea 
metodelor a fost susținută încă în anii '60 de către Donald T. Campbell în măsurarea trăsăturilor 
psihice prin abordarea mu/timetodă-multitrăsătura. Mai recent, J.C. Green, V.J. Caracelli şi 
W.F. Graham (1989) au identificat cinci scopuri pentru combinarea metodelor în cadrul aceluiaşi 
studiu: triangularea, complementaritatea, dezvoltarea, inițierea și expansiunea studiului. John 
W. Creswell (1994) distinge, pe baza analizei studiilor calitative publicate în revistele de specia- 
litate, trei modele de combinare a designului: 

1) designul cu două faze, în care cercetătorul realizează separat într-o primă fază cercetarea 
calitativă şi într-o a doua fază cercetarea cantitativă; 

2) designul cu predominanţa unei paradigme, în care cercetătorul realizează studiul pe baza 
unei paradigme, dar face apel, în secundar, şi la altă paradigmă; 

3) designul metodologiei mixate, care ar reprezenta gradul cel mai înalt de integrare a abor- 
dării cantitative şi calitative, dat fiind faptul că amestecul paradigmelor şi metodelor se manifestă 
în fiecare etapă a cercetării. 

În concluzie, ne asociem opiniei că datele calitative sunt mai valoroase, dar cele cantitative 
sunt mai ușor de obținut şi că problema este de a găsi date cantitative pe care să se poată baza 
datele calitative. Apreciem că o bună strategie este dată de designul cu două faze, cercetarea 
cantitativă precedând-o pe cea calitativă (D. Silverman, 1985). De asemenea, în acord cu Petru 
Iluţ (1997, 7), suntem pentru un „calitativ mai riguros, interferat cu un cantitativ mai flexibil“. 


Analiza ipotezelor: definiția și dimensiunile ipotezelor 


Ipoteza reprezintă o formă specifică a gândirii ştiinţifice care dă posibilitatea trecerii de la 
cunoaşterea faptelor la cunoaşterea legilor de producere a acestor fapte. Aşa cum preciza Theo- 
dore Caplow (1970, 119), „o ipoteză este enunţul unei relaţii cauzale într-o formă care permite 
verificarea empirică“. 

Etimologic, termenul de „ipoteză“ derivă din limba greacă veche: termenul de „hupothesis“ 
(echivalent al celui din limba latină „suppositio“), desemnând acțiunea de punere (/hesis, these) 
dedesubt (Aupo). A se vedea în acest sens Dicţionarul limbajului filosofic al lui Paul Foulquie 
şi Raymond Saint-Jean (1962). Uneori se consideră că termenul ar deriva din grecescul „/Jrypo“ 
ŞI „thesis“ (poziţie). Este vorba de altă transliterație. Prepoziţia „/rypo“ a intrat în vocabularul 
curent şi în terminologia de specialitate (chimie, medicină etc.), desemnând un grad mai redus 
a ceea ce semnifică termenul cu care se asociază (de exemplu: hiposulfat, hipotensiune ş.a.m.d.). 
În această accepţiune se folosește şi în sociologie: „hipo-teză înseamnă de fapt că e vorba de 
subteză“ (Stahl, 1974, 70). 

Trebuie să facem distincție între ipoteză şi alte forme ale gândirii ştiinţifice, precum principiu, 
axiomă, postulat. Principiul (lat. principium, ceea ce este primul) reprezintă enunţul care se află 
la baza unei deducțţii. Principiul oferă explicaţii pentru un număr mare de cazuri, fiind verificat 
temeinic. Principiul își asigură valabilitatea din verificările empirice anterioare, spre deosebire 
de ipoteză, care „îşi trage valabilitatea nu din ceea ce o precede, ci din ceea ce o urmează“. 
Axioma are un înţeles foarte apropiat de cel al principiului, uneori cei doi termeni fiind utilizați 
interşanjabil. Totuşi, termenul de „axiomă“ are o conotație matematică, trimițând la ceea ce 
este adevărat prin definiție şi are un înalt grad de abstracție. Axiomele, spre deosebire de ipoteze, 
nu sunt direct testabile. În fine, termenul de postulat este utilizat adesea pentru a desemna propo- 
ziţiile al căror adevăr a fost demonstrat anterior prin cercetări empirice. Spre deosebire de acesta, 
adevărul din ipoteză abia urmează a fi demonstrat. 

Ipotezele nu trebuie să fie confundate cu presupunerile sau bănuielile. Presupunerea repre- 
zintă un enunţ care nu se confruntă cu realitatea. În mod obişnuit, noi spunem : „dacă x este 
adevărat — şi presupunem că este — atunci y“. Presupunerea are o funcţie instrumentală. Bâănuiala 
constituie echivalentul ipotezei în planul cunoașterii la nivelul simțului comun. Pornind de la 
un număr redus de observaţii întâmplătoare, se formulează enunţuri despre legătura dintre feno- 
mene. Sunt simple bănuieli: ipotezele se bazează pe un număr mare de observaţii sistematice. 
Sigur, există şi bănuieli de geniu, care mult mai târziu se întâlnesc în cercetarea ştiinţifică în 
calitate de ipoteze. 

Fred N. Kerlinger (1964, 18) definea ipoteza astfel: „o ipoteză este un enunţ conjectural 
despre relaţia dintre două sau mai multe variabile“. Rezultă de aici că legătura dintre variabile 
nu este sigură, ci probabilă. Johan Galtung (1967) spune că „o ipoteză este o propoziţie despre 

felul în care un set de unităţi S este distribuit într-un spațiu de variabile X,, X5, X3...Xa. În struc- 
tura ipotezei se regăsesc: o unitate (grup, societate, instituție, persoană, etc.), o variabilă (coeziune, 
democraţie, ierarhie, inteligenţă etc.) şi un set de valori ale variabilelor (puternică, autentică, 
înaltă, excepţională ș.a.m.d.). Folosind definițiile citate, putem formula mai multe ipoteze: cu 
cât oamenii sunt mai inteligenţi, cu atât coeziunea grupului din care fac parte este mai mare; 
dacă societatea este autentic democratică, atunci ierarhia organizațională în instituţii nu este 
prea înaltă. 

Nu orice enunţ despre relația probabilă dintre două sau mai multe variabile reprezintă o 
ipoteză în cercetările empirice. Pentru ca să aibă calitatea de ipoteză, respectivul enunţ trebuie 
să fie testabil. Prin testare, prin confruntarea cu realitatea, ipotezele pot fi confirmate. 

Ipoteza constituie o explicaţie plauzibilă ce urmează a fi verificată prin faptele de observație. 
Plauzibilitatea ipotezelor rezultă din acordul cu cunoştinţele verificate anterior. Deci, pentru 
a fi plauzibile, în cadrul ştiinţei normale ipotezele trebuie să aibă coerență externă. În acelaşi 
timp, ipotezele trebuie să fie şi coerente intern, adică să nu conţină elemente contradictorii. 
În ştiinţele sociale şi comportamentale ipoteza reprezintă o reflectare într-o formă specifică a 
realităţii obiective, este un enunţ cu caracter de probabilitate despre esenţa, intercondiționarea 
şi cauzalitatea faptelor, fenomenelor şi proceselor socioumane. Ea are un conţinut reflectoriu. 
Desigur, este vorba de o formă specifică de reflectare, pentru că, până la confirmare, adevărul 
din ipoteză rămîne la stadiul de probabilitate. 

Obţinerea unor noi cunoștințe constituie principala funcție a ipotezelor în cunoașterea ştiin- 
țifică, în general, şi în cunoașterea sociologică sau psihologică, în special. Ipotezele fac trecerea 
de la neștiinţă la ştiinţă — apreciau Walter Friedrich şi Berndt Vetter (1975), care reprezentau 
locul ipotezei în cunoaşterea ştiinţifică astfel (Figura 2.5). 


Procesul cunoașterii 


Enunţuri 


Enunţuri adevărate 


Enunţuri) științifice 
probabile 
False Adevărate 
o 
Ipoteze 


Fig. 2.5. Locul ipotezei în procesul cunoașterii (după W. Friedrich şi B. Vetter, 1975) 


În ce condiţii ipotezele sunt valide? Johan Galtung (1967, 315) menţionează zece condiţii 
pe care trebuie să le satisfacă o ipoteză pentru a fi validă: generalitatea, complexitatea, speci- 
ficitatea, determinarea, falsificabilitatea, testabilitatea, predictibilitatea, comunicabilitatea, repro- 
ductibilitatea şi utilitatea. Acestea sunt, după autorul citat, dimensiunile ipotezei. Se cuvin câteva 
precizări. 

Generalitatea reprezintă o dimensiune esențială a ipotezei. În ştiinţele socioumane, cel mai 
adesea nu interesează cazurile particulare, ci ceea ce este general. Va trebui, deci, să formulăm 

ipoteze în care relația dintre variabile să fie adevărată, indiferent de condițiile spaţio-temporale 
concrete. Ipoteza „Cu cât apropierea fizică dintre două persoane este mai mare, cu atât apro- 
pierea psihică dintre ele este mai mare“ se referă la toate persoanele, indiferent de caracteristicile 
socio-demografice (tineri sau vârstnici, funcționari, muncitori sau intelectuali), de zona în care 
îşi desfăşoară activitatea (Bucureşti, Braşov sau Câmpulung) şi de epoca în care au trăit, trăiesc 
sau vor trăi. Generalitatea ipotezelor presupune un conținut mai mare. Ipotezele cu conținut 
mic sunt a priori respinse de ştiinţă. Karl R. Popper aprecia că ipotezele cu conţinut mai mare 
sunt preferabile, pentru că ele obligă la mai multe controale şi la verificări mai variate. În ceea 
ce priveşte complexitatea, distingem ipoteze de nivelul întâi, cu o singură variabilă, de nivelul 
al doilea, cu două variabile ş.a.m.d. Din punctul de vedere al complexităţii, relația dintre două 
ipoteze este: ceteris paribus, L > L, dacă n, > n. 

Specificitatea se referă la numărul de valori. În general, se preferă, de exemplu, ipotezele 
în care variabilele au trei valori celor în care variabilele au două valori. Specificitatea depinde 
de numărul câmpurilor într-un tabel de contingență număr valori/număr unități. Specificitatea 
ipotezelor corelează pozitiv cu o altă dimensiune: determinarea. Ipotezele cu un grad mai mare 
de determinare sunt preferabile celor probabiliste. Problema fa/sificabilității este de cea mai 
mare însemnătate pentru cercetările empirice. „Categoriile defavorizate votează partidele de 
dreapta sau nu votează partidele de dreapta“ nu reprezintă o ipoteză ştiinţifică, deoarece ea nu 
poate fi infirmată. „Un sistem al ştiinţelor empirice trebuie să poată eșua în confruntarea cu 
experienţa“ (K. Popper, 1981). Dacă prin inducţie enunţurile empirice nu pot fi verificate defi- 
nitiv, arată Karl R. Popper (1981), va trebui acceptată falsificabilitatea drept criteriu de demar- 
cație. În cercetările empirice vom reține doar ipotezele care pot fi infirmate. De asemenea, vom 
reține ipotezele testabile, respingîndu-le din capul locului pe cele pentru care nu există posibilități 
de verificare a adevărului lor. Un enunţ precum: „Relaţiile interpersonale depind de influența 
planetelor din afara galaxiei noastre“ nu poate fi acceptat ca ipoteză, neexistând teste pentru 
infirmarea lui. Ipotezele au funcţia de descriere a fenomenelor, dar și de explicare a lor, ceea ce 
se desemnează prin dimensiunea predictivă. Comunicabilitatea ipotezelor trebuie privită în dublu 
sens: transmiterea lor în grupul de specialiști, pe de o parte, şi spre publicul larg, fără calificare 
în domeniu. ȘI într-un caz, şi în celălalt, imaginea pe care şi-o face receptorul trebuie să cores- 
pundă cât mai deplin imaginii pe care emițătorul a intenționat să o transmită. Reproductibilitatea 
presupune repetarea demersului cercetării și obținerea aceloraşi concluzii. În legătură cu repro- 
ductibilitatea se pun două întrebări: Ce se repetă? Cine repetă? În cercetările empirice se urmă- 
reşte reproducerea fenomenelor, ca şi a analizelor, iar în legătură cu cea de-a doua întrebare 
răspunsul este: acelaşi cercetător sau alții. Din combinarea celor două criterii rezultă patru situaţii. 

Pentru sociologie şi psihologie, de cea mai mare importanţă este reproductibilitatea de tipul 
patru, care funcționează drept criteriu al obiectivității, bazat pe reproductibilitatea intersubiec- 
tivă. În fine, utilitatea constituie raţiunea de a fi a ipotezelor. Așa cum preciza Johan Galtung 
(1967), ipotezele, în urma confruntării cu realitatea, se plasează pe un continuum de la totala 
lor falsificare până la deplina verificare. 

Tipuri și modalităţi de elaborare a ipotezelor 


Atât în sociologie, cât şi în celelalte ştiinţe socioumane întâlnim ipoteze teoretice şi ipoteze 
de lucru. Asupra acestei distincții a atras atenţia sociologul american Robert K. Merton în 
lucrarea Social Theory and Social Structure (1949). Primele propun interpretări noi ale faptelor 
şi fenomenelor, sunt indirect testabile şi delimitează ceea ce s-a numit revoluțiile științifice. 
Cel de-al doilea tip de ipoteze ce sunt vehiculate în cadrul științei normale poartă şi numele 
de ipoteze empirice. Oamenii de ştiinţă încearcă să explice de ce divorţialitatea în unele zone 
este mai ridicată decât în altele, de ce schimbarea atitudinilor şi opiniilor politice este mai puter- 
nică la unele categorii sociale decât la altele etc. Astfel de ipoteze sunt direct testabile în cercetă- 
rile empirice, de teren. 

Madeleine Grawitz (1972, 353-354) consideră că ipotezele de lucru se clasifică după nivelul 
lor de abstractizare în trei clase: 

1) ipoteze care avansează supoziţia uniformității cazurilor. De exemplu, într-o cercetare 
empirică se încearcă verificarea ipotezei că rata divorțţurilor este mai mare la categoriile sociale 
cu venituri mai ridicate. În fond, se urmăreşte o cuantificare a distribuţiei comportamentelor 
într-o populație determinată; 

2) ipoteze care vizează corelaţii empirice. Sunt cel mai frecvent întîlnite în cercetările de 
teren. Cu privire la divorțialitate se pot formula numeroase ipoteze de acest tip: alcoolism-divor- 
țialitate, comportament agresiv-divorțialitate, diferență mare de vîrstă între soți-divorțialitate 
etc. Se încearcă identificarea caracteristicilor comune ale unor grupuri pentru explicarea asemă- 
nării comportamentelor lor; 

3) ipoteze care se referă la relațiile dintre variabilele analitice. Ipotezele de acest tip pre- 
supun un travaliu de elaborare mai amplu în vederea stabilirii unor relații probabile între variabile 
complexe: de exemplu, nivel economic-divorțialitate, religie-divorțialitate etc. 


Care sunt căile utilizate de cercetători pentru a elabora ipoteze valide? În primul rând, dedu- 
cerea ipotezelor din teorie. Considerând teoria sociologică și, mai general, din ştiinţele socioumane 
ca un sistem de ipoteze care au un nivel de maximă generalitate, se pot deduce ipoteze de nivel 
intermediar, cu rază medie de generalitate şi din acestea numeroase ipoteze de lucru testabile 
prin cercetările empirice (Figura 2.6). 


Ipoteză de nivel maxim 1 Indirect testabilă 
(teorie sociologică) 
lpoteză de nivel intermediar Y 
(teorie cu rază medie 2 Indirect testabilă 
de generalitate) 

i Asu dee E a 
Ipoteză de nivel minim : i ra 
de generalitate Sa 3b 3n Direct testabilă 
(ipoteze de lucru) Y 

Y Y 
Date empirice 


Fig. 2.6. Relaţia dintre ipotezele cu diferite niveluri de generalitate 
(după Radu și Milcoveanu, 1974, 191) 

Să considerăm enunţul „Toate societățile au o structură socială“ ca pe o ipoteză cu nivel 
maxim de generalitate (teorie). Din ea se poate deduce ipoteza cu nivel intermediar de generali- 
tate (teorie cu rază medie de generalitate). „Toate structurile sociale au ca părți componente 
grupurile de apartenență şi grupurile de referință“. Nici prima (1), nici cea de-a doua ipoteză 
(2) nu sunt direct testabile. Doar ipotezele de lucru deduse din ele: „Studenţii preiau în cursul 
procesului de socializare secundară normele şi valorile sociale caracteristice profesorilor lor“ 
(3a) sau „Muncitorii au un comportament profesional asemănător cu cel al liderilor lor“ (3b) 
ş.a.m.d. (3n). Prin intermediul ipotezelor de lucru se verifică indirect teoriile cu rază medie şi 
cu nivel maxim de generalitate. 

O a doua cale de stabilire a ipotezelor în cercetările empirice o constituie experiența directă, 
saturată de literatura ştiinţifică, a cercetătorului care are capacitatea de a intui relaţii între faptele 
şi fenomenele observate. Observând faptele şi fenomenele din viaţa cotidiană, se formulează 
ipoteze despre regularitatea probabilă a producerii lor, despre legăturile posibile dintre ele. De 
asemenea, analizând datele din cercetările empirice anterioare putem avea intuiţia unor noi 
raporturi dintre variabile. Julian L. Simon (1969) spunea: „știm mai multe despre lume atunci 
când am stabilit un raport între două variabile“. În evaluarea legăturilor, a raporturilor dintre 
variabile se va porni de la ceea ce este „vizibil cu ochiul liber“, arătând diferenţele „care strigă“, 
pentru ca apoi, pe măsura cunoașterii, să căutăm diferenţele care „șoptesc“. Evoluţia cercetărilor 
privind schimbarea atitudinală ne oferă un bun exemplu în acest sens. Primele cercetări sistema- 
tice au vizat caracteristicile sursei mesajelor persuasive. Solomon E. Asch (1948) a testat legătura 
dintre prestigiul sursei şi capacitatea de influențare a mesajului persuasiv. Carl |. Hovland (1951) 
a pus în relaţie competenţa sursei şi schimbarea atitudinilor în urma expunerii la mesajele per- 
suasive. În fine, Herman C. Kelman (1961) a verificat raportul dintre atractivitatea sursei și 
schimbarea atitudinală. Prestigiul, competenţa, atractivitatea sunt caracteristici „vizibile“. Modul 
de tratare a informaţiilor constituie o variabilă „ascunsă“. Cercetătorii şi-au pus relativ târziu 
problema legăturii dintre modul de tratare a informaţiilor şi schimbarea atitudinilor: în 1983 
Richard E. Petty şi John T. Cacioppo au formulat ipoteza existenţei a două căi (centrală şi perife- 
rică) de tratare a informaţiilor. Tratarea centrală presupune centrarea subiectului pe conţinutul 
argumentării, iar tratarea periferică, mai superficială, se axează pe caracteristicile de suprafață 
ale mesajului (lungimea, numărul de argumente etc.). 

În afara deducerii din teorie şi a stabilirii ipotezelor pe baza experienţei personale a cercetă- 
torului, analogia reprezintă, de asemenea, o sursă fertilă pentru noi ipoteze. O serie întreagă 
de ipoteze sociologice şi psihologice au fost stabilite prin analogie cu fenomenele fizice, chimice, 
biologice. Referindu-ne tot la problema schimbării atitudinilor, observăm că una din cele mai 
fertile ipoteze privind rezistenţa la persuasiune — ipoteza inoculării, formulată de William J. 
McGuire (1964) — a fost stabilită prin analogie cu strategia medicală de sporire a rezistenței 
organismului la îmbolnăvire prin vaccinare. Analog, subiecţii expuşi la o serie de argumente 
slabe resping mai apoi argumentele puternice ale mesajelor contraatitudinale. 


Structura logică și validitatea ipotezelor 


Din punct de vedere logic, ipotezele prin care se verifică relaţiile dintre variabilele empirice 
sunt implicaţii materiale. Ca funcţie logică, implicaţia ia valoarea / (fals) atunci şi numai atunci 
când antecedentul este W (adevărat) şi consecventul F (fals). A se vedea în acest sens matricea 

de adevăr a implicaţiei. Din matricea implicaţiei rezultă că falsificarea unei ipoteze (negarea 
implicaţiei) nu se face prin confirmarea altei ipoteze (adevărul altei implicaţii), ci printr-o con- 
juncţie. De exemplu, falsificarea ipotezei „Dacă oamenii au status-uri sociale incongruente, atunci 
au tendinţa de a vota partidele de dreapta“ nu se face prin confirmarea ipotezei „Dacă oamenii 
au status-uri sociale congruente (noncogruente), atunci au tendinţa de a vota partidele de dreapta“, 
ci prin identificarea cazurilor de persoane care au status-uri incongruente şi nu votează partidele 
de dreapta (conjuncţie), adică antecedentul adevărat şi consecventul fals. 

La nivelul simțului comun, pentru că se confundă implicația cu deducția, par foarte ciudate 
caracteristicele implicației: falsul implică orice şi adevărul este implicat de orice. Acest lucru 
este posibil pentru că subiectul antecedentului nu este înrudit cu cel al consecventului. Implicaţia 
arată doar ce se întâmplă când antecedentul este adevărat. Referitor la exemplul dat, ni se spune 
doar cum se estimează că vor vota persoanele cu status-uri sociale incongruente: nu ni se spune 
nimic despre comportamentul de vot al persoanelor cu status-uri congruente. 

Aplicarea logicii moderne în analiza ipotezelor permite evaluarea conţinutului informativ 
al acestora. Karl-Dieter Opp (1970) spune despre conţinutul informativ al unei propoziţii că 
este dat de numărul situaţiilor în care este falsă. O propoziţie ne spune mai mult despre realitate 
dacă pe baza ei putem exclude mai multe moduri ale realităţii. Conform tabelelor de adevăr, 
putem vedea că o propoziție complexă având functor conjuncția are cel mai înalt conținut 
informativ, pentru că ea exclude trei din cele patru moduri ale realităţii când sunt puse în relație 
două variabile. Conjuncţia are spațiu de joc egal cu o unitate. Spaţiul de joc al unei propoziţii 
este dat de numărul cazurilor în care propoziţia este adevărată. 

Pe baza tabelei de adevăr putem compara conţinutul informativ al propoziţiilor complexe 
având conective implicația, echivalenţa şi conjucţia sau conjuncţia şi disjuncția. O propoziţie 
are un conţinut informativ mai bogat decât o altă propoziţie în condiţiile în care conţinutul 
informativ al primei propoziţii include conținutul informativ al celei de-a doua propoziţii. Deci, 
conţinutul informativ este: conjuncţia > echivalenţa > implicaţia; conjuncția > implicația; con- 
Juncţia > disjuncția. 

Compararea conţinutului informativ al propoziţiilor complexe poate viza şi ipotezele în 
care sunt puse în relație nu numai două, ci mai multe variabile. De exemplu: s-a constatat că 
persoanele cu status social incongruent votează atât partidele de dreapta, cât şi pentru partidele 
de stînga. A spune: „Persoanele cu status social incongruent votează pentru partidele de dreapta 
sau împotriva lor“ constituie o tautologie şi, deci, nu poate fi acceptată ca ipoteză, nefiind falsifi- 
cabilă. În astfel de situaţii se pune problema modificării componentei „dacă“ a ipotezei pentru 
ca întreaga expresie să nu aibă conţinutul informativ nul. Ne întrebăm: în ce condiții personale 
cu status social incongruent votează partidele de dreapta? Probabil în cazul în care ele au şi 
atitudine autoritariană. Ipoteza iniţială P— R v R va căpăta forma: (Px Q—) R, unde P= df. 
„Persoane cu status social incongruent“; Q = df. „Persoane cu atitudine autoritariană““; R = df. 
„Persoane care votează partidele de dreapta“. 

Sunt alte situații în care se impune modificarea conţinutului componenţei „atunci“ a ipotezei. 
Va trebui să verificăm conţinutul informativ al propoziției prin schimbarea conținutului 
componentelor „dacă“ şi „atunci“, pentru că variabilele pot fi combinate în diferite moduri: 
P—(QvR)P-—(QxR)sau (PvQ)— R; (Px Q)— R, unde P= df. „Persoane care provin 
din familii dezorganizate“; Q = df.“ Persoane instabile emoţional“; R = df. „Persoane cu 
comportamente deviante“. 

Construind matricea expresiilor, putem compara conţinutul informativ al fiecărei ipoteze 
formulate. Pe această bază putem spune că, ridicând conţinutul informativ al componentei 
„atunci“ şi menținând constant conţinutul informativ al componentei „dacă“, se obține un conţinut 
mai înalt pentru întreaga expresie. Ipoteza „Dacă persoanele provin din familii dezorganizate, 
atunci ele au instabilitate emoţională și comportamente deviante“ are un conținut mai înalt decât 
ipoteza „Dacă persoanele provin din familii dezorganizate, atunci au instabilitate emoțională 
sau comportamente deviante““. De asemenea, se poate spune că ridicând conţinutul informativ 
al componentei „dacă“ şi menţinând constant conţinutul componentei „atunci“, conţinutul infor- 
mativ al ipotezei scade. Ipoteza „Dacă persoanele provin din familii dezorganizate şi au instabi- 
litate emoţională, atunci au comportamente deviante“ are un conţinut informativ mai scăzut 
decât ipoteza „Dacă persoanele provin din familii dezorganizate sau au instabilitate emoţională, 
atunci au comportamente deviante“. În primul caz componenta „dacă“ este mai restrictivă şi 
domeniul ei de explicare este mai redus. Referitor la ipotezele „cu cât..., cu atât...“, Karl-Dieter 
Opp (1970) remarca pertinent că acestea au un conţinut mai redus decât ipotezele „dacă..., 
atunci...“. Primele sunt relativ nespecifice: ele nu arată nici gradul relativ al schimbării variabi- 
lelor şi nici valoarea lor absolută. Ipoteza: „Cu cât veniturile populaţiei sunt mai mari, cu atât 
depunerile la Casa de Economii sunt mai substanțiale“ nu specifică nici cu cât vor spori 
depunerile băneşti în cazul creşterii veniturilor şi nici suma la care se va ajunge. Interesant 
este şi faptul că, adăugând componentei „cu cât“ caracteristici suplimentare, conţinutul informa- 
tiv al întregii expresii nu se modifică. Dacă vom spune: „Cu cât veniturile populaţiei sunt mai 
mari şi cu cât starea sănătăţii este mai bună, cu atât depunerile la Casa de Economii sunt mai 
mari“ nu precizăm nici de această dată valoarea absolută şi relativă a variabilelor puse în relaţie. 

Poetul mistic german Novalis (1772-1801) spunea că „Ipotezele sunt plase: numai cel care 
le aruncă va putea prinde“. Foarte adevărat, dar trebuie să înnozi plasele astfel încât să mărești 
probabilitatea de a prinde şi, pe cât posibil, chiar exemplare uriașe. Se pune, deci, problema 
condițiilor de validitate a ipotezelor. Pentru a fi valide, ipotezele trebuie să se fondeze pe fapte 
reale, să fie verificabile (să utilizeze concepte operaţionale) şi specifice (să nu se piardă în ge- 
neralități). În afara acestor condiţii menţionate de Madeleine Grawitz (1972), adăugăm şi res- 
tricţia formulării lor în termenii „dacă..., atunci...“ sau „cu cât..., cu atât...“. În plus, chiar dacă, 
pentru a fi valide, ipotezele trebuie să fie în conformitate cu conţinutul actual al cunoașterii 
ştiinţifice, trebuie subliniat că doar ipotezele îndrăznețe sunt cu adevărat unelte eficiente pentru 
producerea adevărului. 

Elaborarea ipotezelor depinde de o serie de factori, între care menționăm: condiţiile praxio- 
logice, nivelul de dezvoltare a ştiinţei, calităţile personale ale cercetătorului. În legătură cu 
acestea din urmă, Santiago Ramon y Cajal (1897/1967), celebrul neurolog spaniol, laureat al 
Premiului Nobel pentru medicină (1906), spunea: „Cine nu posedă o anumită intuiție a înlănţuirii 
cauzale, un anumit instinct de a prevedea şi de a percepe ideea în fapte şi legea în fenomene, 
oricare ar fi talentul său de observator, va ajunge foarte rar la o explicaţie justă“. 

Concluzionând în legătură cu rolul ipotezelor în cercetarea sociologică, considerăm că for- 
mularea şi testarea ipotezelor, în diferite moduri, constituie o preocupare centrală atât în cercetă- 
rile cantitative, cât şi în cele calitative. Chiar dacă, aşa cum remarca Steven I. Miller (1994/1996), 
în cercetările cantitative ipotezele sunt formulate a priori, iar în cele calitative a posteriori, 
chiar dacă în primul tip de cercetări, pentru testarea lor, se face apel la metode cantitative, iar 
în al doilea tip de cercetări se mobilizează, în principal, metode calitative, conţinutul procesului 
de cercetare în ştiinţele socioumane este același: apropierea continuă de adevăr. 

Explicaţia teoretică 


Cercetarea ştiinţifică în domeniul sociouman îşi propune să răspundă la întrebările: „Cum 
este un obiect?“ şi „De ce este aşa obiectul respectiv?“ Ne punem problema: „Cum este calitatea 
vieţii în România în anul 2004?“ Apoi ne întrebăm: „De ce calitatea vieții este aşa cum a rezultat 
din investigația noastră? A răspunde la această a doua întrebare înseamnă a explica. 

În ştiinţele sociale și comportamentale încercăm să explicăm tot ceea ce constatăm sau aflăm 
din cercetările empirice (concrete, de teren): de ce în orașul X frecvenţa sinuciderilor este mai 
mare decât în oraşul Y? De ce s-au schimbat în intervalul 1990-2004 opiniile şi atitudinile 
politice ale funcţionarilor? De ce votează o anumită categorie de populaţie partidele de centru 
dreapta şi altă categorie de populaţie partidele de centru stînga? De ce adoptă unele persoane 
valorile societăţii deschise și alte persoane valorile societății închise? De fiecare dată trebuie 
să explicăm asocierea dintre un obiect şi o calitate. Ceea ce explicăm poartă numele de expl/a- 
nandum. El este „generatorul problemei“. Răspunsul, constând din propoziţii cu diferite grade 
de generalitate, poartă numele de explanans. 

Explicarea teoretică (raţională), în accepţia lui Mario Bunge (1967), sau deductiv-nomo- 
logică, în accepţia lui Carl G. Hempel (1966), constă din deducerea explanandum-ului din 
explanans, acesta din urmă fiind constituit din generalizări (G) şi circumstanţe sau condiții (C). 

Explicaţia teoretică poate fi simbolizată astfel: [G, C] > E, unde: G = generalizare; C = cir- 
cumstanţă: să explicație raţională; E = explanandum. Expresia formulată are semnificația: G 
şi C constituie explanans pentru E. 

Pentru evidențierea rolului legilor în explicarea teoretică s-a propus (Carl G.Hempel, 1966) 
următorul mod de simbolizare a relaţiei dintre explanans şi explanandum: 


[5 


| explanas 
Cc 


E  explanandum 
Unde: L = lege; C = circumstanţă; E = explanandum. 


Explicația deductiv-nomologică arată că, date fiind anumite circumstanţe, în baza legii 
specificate, s-a produs fenomenul ce trebuia explicat. Pentru ca explicarea deductiv-nomolo- 
gică să fie corectă, se impun restricţiile: E să reprezinte rezultatul unor investigații ştiinţifice; 
L să fie o generalizare a rezultatelor obţinute în cercetările empirice; C să reprezinte o condiție 
particulară concretă, confirmată prin investigația de teren şi/sau de alte acţiuni sociale. Achim 
Mihu (1973) aprecia că explicația teoretică se deosebeşte de cea pseudoteoretică prin faptul 
că aceasta din urmă: se referă la motivaţia subiectivă a susținerii unei idei; face cunoscută sem- 
nificaţia unei idei, ia uneori forma unei „etichetări“; se bazează adesea pe argumente furnizate 
de simţul comun, chiar pe argumente false. Explicarea sinuciderii prin factori psihici (alcoolism, 
boală psihică etc.) este un exemplu de explicaţie pseudoteoretică. Așa cum s-a arătat în partea 
introductivă, explicarea teoretică a sinuciderii ca fapt social se face prin factori sociali. 

Să vedem în continuare care sunt relațiile dintre propozițiile care alcătuiesc explanans-ul 
şi relaţiile dintre enunţul cu valoare generală și explanandum. Vom utiliza următoarele simboluri: 
G = enunţ empiric cu valoare de generalizare (lege); E = explanandum. Să explicăm teoretic 

fenomenul corupţiei, care a luat proporții îngrijorătoare în România după evenimentele din 
decembrie 1989: 


G, : (x) (dacă V,, atunci C,) 
C, : V, 


E: Cr 


Explicaţia teoretică face apel la enunţul generalizator (G.): în orice societate (x) dacă viaţa 
(V) este scumpă, atunci corupția (C) este frecventă. În România costul vieții este ridicat (V.). 
Astfel se explică (E,) de ce fenomenul corupţiei s-a extins. Observăm că circumstanţa expla- 
nans-ului nu reprezintă decât o exemplificare a „componentei dacă“ din enunţul G,, iar expla- 
nandum-ul o exemplificare a „componentei atunci“ din același enunţ cu valoare generală (lege). 
Circumstanţa este, deci, un element localizat spaţio-temporal al obiectului desemnat de 
„componenta dacă“ a legii. În enunţul general se face referire la toate societăţile în care costul 
vieţii este ridicat. România face parte din această mulțime, desemnată de obiectul „compo- 
nentei dacă“ din G,. 

Să luăm în discuţie o altă situaţie: explicarea teoretică a simpatiei dintre două persoane. 
Pornim de la generalizarea empirică G»: dacă persoanele interacționează frecvent, atunci ele 
se simpatizează reciproc. Constatăm că două persoane (a şi b) corespondează intens prin scrisori 
(C). Schimbul de scrisori este o formă de interacțiune. Putem, deci, explica teoretic simpatia 


dintre cele două persoane: 


G>: (x y) (dacă I xy, atunci S xy) 
GG: Sc ab 


E;: S ab 


ze 


În aceste exemple constatăm că predicatul „componentei dacă“ a legii (G») nu este identic 
cu predicatul circumstanţei (C»). Pentru ca explicația teoretică să fie corectă, trebuie ca predicatul 
circumstanţei să reprezinte un element din sfera conţinutului proprie predicatului din „com- 
ponenta dacă“ a legii (G). Condiţia este îndeplinită întrucât trimiterea de scrisori se include în 
sfera conţinutului termenului de interacțiune. Uneori, predicatul explanandum-ului diferă de 


predicatul „componentei atunci“ a legii. Fie situația: 


G3: (xy) (dacă I xy, atunci S xy) 
G: Lab 


E-: A ab 


Constatăm că între persoanele a și b există relaţii afective pozitive (E3). Ştim că respectivele 
persoane interacționează frecvent (C-). Pe baza legii (generalizării empirice), potrivit căreia 
persoanele care interacționează frecvent se simpatizează reciproc, explicăm relațiile dintre 
persoanele a şi b. Predicatul din explanandum include predicatul din „componenta atunci“ a 
legii, simpatia fiind o formă a afectivității pozitive, alături de sentimentul iubirii, de dispozițiile 
şi emoțiile cu conţinut pozitiv. Reținem că în cazurile în care predicatele „componentei dacă“ 
şi circumstanţei, ca şi ale „componentei atunci“ şi explanandum-ului diferă, pentru ca explicația 
teoretică să fie corectă se impun relaţiile de includere a predicatului circumstanţei în sfera de 

xce 


conţinere a predicatului „componentei dacă“ şi includerea predicatului „componentei atunci“ 
în sfera de cuprindere a explanandum-ului. Grafic, relaţiile pot fi reprezentate astfel: 


G: 
C: 


E: Y 


In ştiinţele sociale şi comportamentale generalizările empirice au forma unor /egi statistice. 
Nu totdeauna cei care interacționează stabilesc şi relații simpatetice. Aceasta se întâmplă cu o 
anumită probabilitate, să spunem în 90 la sutiă din cazurile observate. Explicaţia teoretică va fi: 


Ga: p (dacă I xy, atunci S xy) 
Ca: Lab 


foarte probabil 
Ea: S ab 


Dacă probabilitatea (p) este foarte ridicată (tinde spre 1), atunci explicația se apropie de 
certitudine. Este foarte probabil ca persoanele a şi b, care interacționează, să dezvolte relaţii 
simpatetice pentru că în 90 la sută din cazuri cei care interacționează frecvent se simpatizează 
reciproc. Totuşi, rămân zece la sută din situaţii, astfel că nu putem spune cu certitudine de ce 
între persoanele a şi b s-au stabilit relaţii de simpatie. În aceasta constă ambiguitatea epistemică 
a explicației statistice. 


Termeni-cheie 


Abordare Eşantionare Lege 

interpretativă probabilistă Metodologie 

naturalistă teoretică Metodă (metode) 
Ambiguitate epistemică Etnografia transversale 
Axiomă Explanandum longitudinale 
Bricoler Explanans experimentale 
Cercetare Explicaţie cvasiexperimentale 

calitativă deductiv-nomologică Naraţiune 

cantitativă pseudoteoretică Obiectivitate 
Circumstanţă rațională Plauzibilitate 
Combinarea paradigmelor teoretică Reflexibilitate 
Comprehensiune (înţelegere) Generalizare intertextuală 
Densitate conceptuală naturalistică subiectivistă 
Designul cercetărilor calitative Flexibilitate suport al obiectivităţii 

în două faze Generalizabilitate Studii etnografice 

predominanţa unei paradigme Ipoteză Ştiinţe 

metodologia mixată dimensiuni (ale) ideografice 
Descriere etnografică (de) lucru nomotetice 


Emic/etic 


tipuri (de) 


Teoria întemeiată 

Probleme recapitulative 


Care sunt criteriile de clasificare a metodelor sociologice? 

Care sunt principalele teme ale metodologiei cercetărilor socioumane empirice? 

Analizaţi din punct de vedere metodologic o cercetare empirică în domeniul sociologiei sau psihologiei 
sociale. 

Comentaţi principiul unităţii dintre judecăţile constatative şi evaluative în perspectiva caracterului teoretico- 
aplicativ al sociologiei. 

Prin ce se deosebesc cercetările calitative de cele cantitative? 

Pot fi generalizate rezultatele cercetărilor calitative? Cum? 

Care este specificul teoriei întemeiate? 

Ce este etnografia? 

Comentaţi modelul ştiinţei propus de W. Wallace, luând ca exemplu o cercetare sociologică empirică. 

Formulaţi cât mai multe ipoteze privind succesul şcolar. 

De ce ipotezele: „Cu cât..., cu atît“ sunt relativ nespecifice? 

Ce condiţii trebuie să îndeplinească o ipoteză pentru a fi validă? 

Daţi exemple de enunţuri sociologice. 

Formalizaţi aceste enunţuri. 

CAPITOLUL 3 
Analiza conceptelor sociologice 


Raportul dintre semn, semnificaţie și realitatea socială 


Cercetarea în ştiinţele sociale şi comportamentale are ca finalitate formularea unor enunţuri 
cu valoare de adevăr despre om şi mediul său de viaţă, despre raporturile dintre individ, grup, 
colectivitate și, mai general, societate. În formularea enunţurilor, oamenii de știință utilizează 
cuvinte din limbajul natural sau simboluri introduse prin convenţie în limbajul de specialitate. 
Spunem, astfel: „Toate societăţile au structură socială“, folosindu-ne de limbajul natural, sau: 
(x)Sx, făcând apel la simbolurile utilizate în logica predicatelor, aşa cum s-a arătat în subcapitolul 
despre formalizarea enunţurilor. 

Literele alfabetului, ca şi simbolurile din logică, sunt semne, care, ordonate după reguli 
precise, comunică ceva despre calitățile unităților sociale, ca să ne referim la discursul din ştiin- 
ţele sociale şi comportamentale. Fiecărui semn (sau fiecărei combinaţii de semne) îi corespunde 
0 semnificaţie (sau mai multe), relaţia dintre semn şi semnificaţie („A înseamnă B“) fiind stabilită 
printr-o regulă semantică. Semnele materiale (fumul — semn că arde focul), naturale (plânsul 
— semn pentru disconfortul psihic), instituite prin convenţie (literele alfabetului), sau semnele 
formale (simbolurile din logică) au funcția de a reprezenta ceva independent de ele. 

Cunoscând limba română, oricine citește cuvântul „profesor“ înțelege că este vorba despre 
o persoană calificată să înveţe alte persoane, în cadrul organizaţiei de tip şcolar. Cuvântul 
„profesor“ are un desienat, el semnifică altceva decât o înşiruire de semne (literele alfabetului). 
Obiectul numit de semn constituie Jenotația acestuia. Obiectele şi calităţile lor fac parte din 
realitate. 

Obiectele la care se referă ştiinţele sociale şi comportamentale, precum indivizii şi grupurile 
umane, au anumite calităţi. În cercetările sociologice nu urmărim să identificăm pur și simplu 
persoanele, ci, de exemplu, persoanele cu status social ridicat. Ne interesează nu grupurile şi 
colectivitățile, ci grupurile şi colectivităţile care au anumite calități: sunt puternic sau slab 
coezive, sunt formate din intelectuali, muncitori sau ţărani, din copii sau tineri, respectă sau 
se abat de la normele de convieţuire socială ş.a.m.d. În studiile de psihologie investigăm atenţia, 
gândirea, voinţa, dar şi calitățile acestor procese psihice etc. Dar, într-un anumit context, cuvântul 
poate avea sensuri diferite, deviate faţă de valoarea denotativă. „Profesor“ poate semnifica şi 
o persoană pedantă (ca în expresia: „Nu mai face pe profesorul!“), ca şi o persoană demnă de 
a fi luată ca model de viaţă (când spunem: „Profesorul generaţiei noastre...“). Aceste sensuri 
diferite de denotaţia cuvântului reprezintă conotația. Pe de altă parte, o serie de termeni din 
sociologie, psihologie sau din antropologia socială şi culturală sunt polisemici (gr. polys — 

numeros, semantikos — semnificaţie). Termenul de „ţară“, de exemplu, designează atât teritoriul 
locuit de un popor, organizat administrativ şi politic într-un stat, cât şi o zonă socio-etnografică. 
România este o ţară unitară. Ţara Ardealului, Oltului, Bârsei, Oașului, Făgărașului, Hațegului, 
Vrancei ş.a. sunt şi ele „ţări“, în sensul de zone „socio-etnografice“. 


Concepte, termeni și noţiuni în științele socioumane 


Societate, personalitate, cultură, subcultură, anomie, standarde universalistice, devianță, gulere 
albe, relaţii difuze, hexis corporal, acculturaţie, alienare, habitus, organizație formală, capital 
simbolic, coeficient de inteligenţă, interacționism simbolic sunt tot atâţia termeni din vocabularul 
de specialitate al sociologiei, psihologiei sau psihosociologiei. 

În sociologie nu se face distincţie între „termen“, „concept“ şi „noţiune“, deşi prea bine 
se ştie că noțiunile sunt forme logice care reflectă însușirile esențiale şi generale ale unei clase 
de obiecte, iar conceptele reprezintă formele logice cu cea mai înaltă treaptă de abstractizare. 

Un „termen“ este o expresie lingvistică minimă cu înţeles distinct. Există termeni care au 
ca designat o entitate fizică (mulţime umană, sat, oraş, persoană) sau o entitate ideală (inteli- 
genţă, anomie). Aceştia sunt termeni referențiali. Mulțimea obiectelor fizice sau a entităţilor 
ideale constituie extensiunea termenului, iar totalitatea calităților care aparțin obiectelor și entită- 
ilor ideale delimitează intensiunea termenului. Alţi termeni întâlniți în teoriile sociologice sau 
psihologice ţin de vocabularul logicii (de exemplu: şi, sau, implică, este egal, este inclus). Ei 
sunt termeni nereferențiali sau termeni logici. 

În orice teorie vor exista termeni extralogici (referenţiali), conectaţi între ei cu ajutorul terme- 
nilor logici. De asemenea, în orice teorie din ştiinţele sociale şi comportamentale ar trebui să 
găsim un număr restrâns de termeni extralogici, aşa-numitele noțiuni originare sau simple, cu 
ajutorul cărora pot fi definite noţiuni derivate prin combinarea noţiunilor simple între ele cu 
ajutorul termenilor logici (H.L. Zetterberg, 1972). 

Dacă ne întoarcem la termenii din vocabularul ştiinţelor socioumane, constatăm că o bună 
parte din ei sunt preluaţi din limbajul comun: de exemplu, societate, personalitate, cultură, naţiune. 
E1 au un anumit înțeles pentru orice persoană cultivată care vorbeşte româneşte. Alți termeni, 
precum: anomie, reţele sociale, standarde universalistice, gulere albe, aculturaţie, asertivitate, 
habitus, hexis corporal ş.a., rămân fără înţeles pentru persoanele lipsite de o cultură de specilitate 
(sociologică, psihologică etc). 

Pe de altă parte, unii termeni preluaţi din limbajul comun sunt imprecişi sau au o încărcătură 
afectivă puternică, ceea ce face dificilă utilizarea lor. Termenul de „societate“ poate avea ca 
designat „sistemul social global“, dar şi „pătura superioară, pătura celor „zece mii“ — cum atrăgea 
atenţia Hans L. Zetterberg (1972). Termenul de „subcultură“ nu este neutru din punct de vedere 
afectiv; de asemenea, termenul de „birocraţie“ şi atâția alţii (devianţă, criminalitate, sinuci- 
dere, supradotare, creativitate etc.). Dată fiind această situaţie, se pune problema de a opta pentru 
una din cele două strategii de îmbogăţire a vocabularului ştiinţelor socioumane: denumirea 
unui nou fenomen printr-un termen din limbajul comun sau crearea unui termen nou pentru 
designarea fenomenului descoperit. Ambele strategii au avantaje şi dezavantaje. 

Dacă utilizăm termenul de „relaţii difuze“ în locul termenului de „relaţii intime“ ne asigurăm 
de neutralitatea afectivă a comunicării, dar riscăm să nu fim înţeleşi de cei care nu au o pregătire 

de specialitate în domeniul psihosociologiei. Același lucru se întâmplă când facem apel la 
termenul de „standarde universalistice““, preferându-l celui de „drepturi egale“. Sigur, este o 
chestiune de gust, dar trebuie să avem în vedere că nu facem ştiinţă de dragul ştiinţei, ci pentru 
a influenţa viața socială, iar comunicarea rezultatelor cercetărilor ştiinţifice, introducerea 
informaţiei sociologice în comunităţile investigate reprezintă un mod de a valoriza cercetările 
sociologice. 

Valorizarea cercetărilor sociologice, adică aplicaţiile cunoștințelor dobândite, va fi cu atât 
mai intensă cu cât rezultatele comunicate vor fi receptate de un număr mai mare de persoane. Mă 
asociez, deci, acelor specialişti care consideră că ştiinţele sociale şi comportamentale nu au nimic 
de pierdut dacă utilizează termeni din limbajul comun, cărora le dau însă o semnificație precisă. 
Preluăm, deci, semne cărora le asociem o semnificaţie bine delimitată sau, altfel spus, utilizăm 
cuvintele din limbajul natural specificându-le înţelesul. Utilizarea conceptelor specifice științelor 
socioumane trebuie să conducă la un text cât mai limpede posibil, ceea ce presupune evocarea 
unor exemple vii, care să faciliteze înţelegerea. Nu ştim, de exemplu, care este semnificația ter- 
menului de „hexis corporal“. Michel Pingon şi Monique Pingon-Charlot (1997/2003, 38-40) 
ne ajută să ne însuşim semnificația acestui termen apelând la parafrazare şi exemplificare. 


Perceperea ierarhiilor sociale trece deci prin perceperea ţinutei, a hexis-ului corporal. Maniera de a administra 
corpul, atitudinea sunt imediat descifrate ca expresie a locului în lume, a raportului întreținut cu această lume 
Şi cu cei care o populează [...]. 

Între opiniile înregistrate de la ultimii locuitori din cartierul Champs-Elysces, [...] referirea la o anumită 
prestanță corporală este totdeauna prezentă pentru că ea permite judecarea corectitudinii unei ţinute şi deci 
apartenenţa sau nu la aceeaşi lume. Referirile la neglijenţa ţinutei, sub raportul demnităţii alurei, care trebuie 
să se exprime prin refuzul de a îngenunchea, de a ocupa o poziție umilitoare, la nivelul de jos, apar în interviuri: 
„Sunt cerșetori peste tot, ghemuiţi pe sub portaluri. Seara este plin de oameni care se târâie pe aici, oameni 
care se așază pe jos. Oamenii nu mai ştiu să rămână în picioare“. 


Să vedem acum ce fel de concepte (noţiuni sau termeni) întâlnim în ştiinţele socioumane. 
În ceea ce priveşte conţinutul, întâlnim, în primul rând, conceptele care designează unități sociale: 
oamenii ca fiinţe sociale, rezultatele materiale și spirituale ale activităţii oamenilor, precum şi 
grupurile, colectivitățile şi societățile umane. A doua categorie de concepte cu care se operează 
în ştiinţele sociale și comportamentale o constituie conceptele care au ca referenţial calitățile 
obiectelor sociale: coeziune, tânăr, înţelept, democratic etc. 

Cele două categorii de concepte (care designează unităţi sociale şi calități) sunt intim core- 
late. Conceptele care designează calități pot fi, la rândul lor, clasificate după cum se referă la 
caracteristici individuale (trăsături, proprietăţi, calități ale indivizilor) sau la caracteristici gru- 
pale. Şi unele, şi celelalte pot semnifica: moduri de a fi (vârstă, sex, inteligenţă) sau moduri 
de a face (a munci, a călători, a învăţa). 

În categoria conceptelor care designează calităţi se includ şi conceptele care semnifică relația 
(prieten, duşman, bunic, fiu) sau contextul (de exemplu, calitatea unei persoane de a fi român 
sau francez sau de altă naționalitate, de a aparține unei clase sociale etc.). 

Renate Mayntz, K. Holm şi P. Hibner (1969, 11-14), din lucrarea cărora am preluat clasifi- 
carea conceptelor, atrăgeau atenţia că între diferitele clase de concepte nu există delimitări foarte 
rigide. Aşa şi trebuie să înţelegem clasificarea conceptelor în ştiinţele socioumane. 

Unele concepte semnifică proprietăţi care rezultă din însumarea caracteristicilor individuale 
ale membrilor unui grup (de exemplu, vârsta medie a elevilor dintr-o clasă sau a muncitorilor 

dintr-un atelier). Acestea sunt caracteristici analitice. Spre deosebire de astfel de caracteristici 
rezultate din agregarea calităţilor indivizilor, în ştiinţele socioumane întâlnim adesea conceptele 
care au ca designat caracteristici globale (sau integrale), cum ar fi structura de putere, birocrati- 
zarea într-o organizaţie, democratizarea sau totalitarismul. Democraţia nu rezultă din comporta- 
mentul indivizilor X, Y sau Z. Ea este — aşa cum remarca Serge Moscovici (1990) — un „fapt 
social total“, penetrând întreaga viaţă socială, relațiile în familie şi la locul de muncă, raporturile 
interumane și intergrupale etc. 

În literatura de specialitate se mai face distincţie între conceptele cantitative şi conceptele 
calitative, între conceptele individuale şi conceptele generale, între conceptele istorice şi univer- 
sale. Conceptele care au ca referențial mărimea, greutatea, gradul de intensitate a caracteris- 
ticelor unităților sociale alcătuiesc clasa conceptelor cantitative. Interacţiune slabă, coeziune 
puternică, vârsta de zece ani, grup numeros, coeficient de inteligenţă 120, creativitate ridicată 
sunt concepte care fac parte din această categorie. 

Conceptele: stil de conducere democratic, sex masculin, activitate intelectuală sunt concepte 
calitative, caracteristica desemnată sau există, sau nu există. Din punct de vedere formal, dife- 
renţa dintre cele două clase de concepte nu ridică nici o problemă. Dacă avem însă în vedere 
realitatea pe care o designează conceptele calitative, nu putem să nu remarcăm faptul că există 
diferite niveluri ale democrației, că o persoană de sex masculin are unele caracteristici ale persoa- 
nelor de sex feminin, că activitatea intelectuală conţine şi elemente de muncă fizică ş.a.m.d. 

Efortul specialiştilor din ştiinţele socioumane se concentrează asupra măsurării tuturor 
calităților asociate unităților sociale. Îndemnul adresat de Max Planck (1858-1947) fizicienilor 
de a măsura tot ce este măsurabil şi să facă măsurabil tot ce nu este astfel are o mare actualitate 
pentru sociologi şi psihologi. 

Științele sociale şi comportamentale urmăresc formularea unor enunțuri adevărate cu niveluri 
de generalitate din ce în ce mai înalte. Conceptele utilizate în astfel de enunţuri (termeni extralo- 
gici) au diferite grade de generalitate. Conceptul de „student“ are un grad de generalitate mai 
mare decât conceptul de „student la sociologie“. Conceptele care au referenţial o clasă de obiecte 
sau de calităţi sunt concepte generale (indiferent de gradul lor de generalitate), spre deosebire 
de conceptele care designează o singură unitate socială (studentul Ionescu, municipiul Bucu- 
reşti), care alcătuiesc clasa conceptelor individuale. Conceptele individuale sunt considerate con- 
cepte istorice, designatul lor are o determinare spaţio-temporală. Conceptele generale precum: 
grup, normă, interacțiune sunt considerate invarianţi, concepte aistorice, sau universalii (de 
exemplu, universaliile culturii). Şi de această dată se pune problema dificultății de a face distinc- 
țuile între cele două clase de concepte: istorice şi aistorice. 


Definirea conceptelor 


Aşa cum îndeobşte se ştie, definiția reprezintă operaţia logică prin care se apreciază înțelesul 
termenilor utilizați. Ea constituie o operație generală a cunoașterii şi comunicării interumane, 
prin care se stabileşte o identitate de designat între un nume comun şi o descripție generală (Cornel 
Popa, 1972). 

Fără a discuta diferitele accepţii filosofice sau logice ale difiniției, voi menţiona funcțiile 
definiţiilor: funcția referențial-desienatoare, constând în delimitarea unei clase de obiecte; 

funcţia de introducere a unor termeni noi în vocabularul unui agent cunoscător, funcția de 
concentrare a informaţiei, de prescurtare a comunicării; funcţia de relevare a schimbărilor inter- 
venite în procesul cunoașterii, pe baza analizei intensiunii termenilor; funcția sintetic-calcula- 
torie, care permite prelucrarea informaţiei într-un alt limbaj. Aceste funcţii sunt caracteristice 
şi diferitelor tipuri de definiții din ştiinţele sociale şi comportamentale. 

Având în vedere lucrarea de referință Fundamentele formării conceptelor în ştiinţele empi- 
rice, de Carl G. Hempel (1952), în ştiinţele socioumane se disting, în principal, trei tipuri de 
definiții: ostensivă, nominală şi operațională. Le vom analiza în continuare. 


Definiția ostensivă (lat. ostends, ostendere — a arăta) a fost introdusă în ştiinţă de W. L. 
Johnson într-o lucrare de logică apărută în 1921. Problema definiției ostensive a fost reluată 
şi aprofundată în lucrarea Cunoașterea umană. Posibilităţile şi limitele sale (1948) de filosoful, 
umanistul şi savantul englez Bertrand Russell (1872-1970). Cu ajutorul definiției ostensive 
un agent cunoscător află semnificaţia unui cuvânt, fără ca pentru aceasta să se facă apel la alte 
cuvinte. Persoana care intenționează să îmbogăţească vocabularul altei persoane cu un nou 
termen rostește cuvântul, arătând concomitent obiectul designat. Acesta este specificul definiției 
ostensive: simultaneitatea pronunțării unui termen necunoscut de un agent cunoscător ($,), dar 
cunoscut de alt agent cunoscător ($,), şi indicarea designatului (Figura 3.1). 


S, ———> Definiendum —————————————> s, 


Indicarea designului —— 


Fig. 3.1. Schema definiţiei ostensive 


Evident, definițiile ostensive se aplică doar termenilor referenţiali şi, în ştiinţele socioumane 
cu precădere, termenilor care desemnează unităţi sociale, nu calități. Dacă cineva nu cunoaşte 
termenul de „ţăran“ nu avem decât să-i arătăm o persoană care lucrează pe un teren agricol 
(ară, seamănă, prăşește etc.) şi în același timp să pronunţăm cuvântul „ţăran“. Astfel îşi îmbo- 
găţesc vocabularul copiii sau persoanele care învaţă o limbă străină. Procedeul se întâlneşte şi 
în ştiinţele sociale și comportamentale. În sociologie, de exemplu, se recomandă cuprinderea 
dintr-o privire, de undeva de pe o înălțime, a întregii localități rurale ce urmează a fi cercetată. 
Profesorul spune, arătând localitatea: „Acesta este un sat format prin colonizare“. Studenţii 
văd casele țărănești şi ulițele ce se întretaie în unghi drept: ei înţeleg astfel semnificația terme- 
nului „sat de colonişti“, fără a li se mai explica prin alte cuvinte înţelesul termenului. 

Și alți termeni, precum sunt cei de „delincvent“, „bărbat“, „femeie“, „orăşean“, „militar“ 
etc., pot fi introduși prin definiţii ostensive. Vor trebui însă respectate o serie de condiţii. În 
primul rând, va trebui ca întotdeauna să se asocieze acelaşi semn (cuvânt) obiectelor indicate. 
Această condiţie lingvistică asigură asocierea semnificației la semnul utilizat. Condiţia simulta- 
neității impune rostirea cuvântului concomitent cu arătarea obiectului desemnat, fapt ce conduce 
la fixarea legăturii dintre semn şi semnificație. Pentru ca această legătură să se realizeze, va 

trebui ca atât obiectul desemnat, cât şi semnul propus să fie perceptibile (condiţia operațio- 
nală). Subiectul cunoscător percepe concomitent cuvântul (percepţie auditivă) şi obiectul (per- 
cepție vizuală). Din punct de vedere psihologic, definiţia ostensivă presupune un plan complex 
sensorial și logic, diacronic și sincronic. În fine, ultimele două condiţii privind folosirea defini- 
iilor ostensive vizează cerinţele psihologice, concentrarea atenţiei subiectului cunoscător atât 
asupra semnului, cât şi asupra obiectului, şi cerinţele pedagogice, de repetare a asocierii dintre 
semn şi obiect. Respectându-se aceste condiţii, se pot introduce termeni noi în vocabularul per- 
soanelor care se specializează în domeniul ştiinţelor sociale şi comportamentale. Pot fi definite 
ostensiv mai ales conceptele individuale şi conceptele calitative. 


Definiția nominală (sau verbală) constă în specificarea înțelesului unui termen cu ajutorul 
altor termeni sau, altfel spus, în descrierea verbală a semnificației unui concept. Definiendum- 
ul, cuvânt al cărui înţeles trebuie arătat, are aceeaşi semnificație ca şi definiens-ul, cuvintele 
cu ajutorul cărora se instituie un nume, se introduce un termen nou în vocabularul ştiinţei sau 
în vocabularul unui agent cunoscător. Să presupunem că vrem să introducem în vocabularul 
agentului cunoscător (S») termenul de „rol social“ (definiendum). Noi ($.) cunoaștem atât 
termenul de „rol social“, cât şi termenii „ansamblul de comportamente aşteptate în mod legitim 
din partea persoanelor care au un status social“ (definiens). S» nu cunoaște decât definiens-ul. 
Pentru a arăta semnificația definiendum-ului, utilizăm numai termeni cunoscuţi de S,, preluaţi 
din limbajul comun sau anterior definiți. 

Termenii de „ansamblu“, „partea“, „are“ fac parte din vocabularul cotidian. Termenii „mod 
legitim“, „persoane“, „comportament“, „status social“ trebuie definiți înainte de a-i utiliza în 
structura definiens-ului. Definiendum-ul şi definiens-ul au acelaşi designat. Pentru a exprima 
această relaţie legăm definiendum-ul de definiens prin semnul „= df.“*, ceea ce înseamnă că 
prima parte a expresiei are același înţeles ca şi partea a doua a ei. De exemplu: rol social = df. 
ansamblul de comportamente aşteptate în mod legitim din partea persoanelor care au un status 
social. O altă modalitate de scriere a relaţiei dintre definiendum şi definiens constă în punerea 
între ghilimele a acestora şi intercalarea între ele a expresiilor: „înseamnă“, „are acelaşi înțeles“, 
„semnifică“, „definește“. Vom scrie deci: „Rol social“ semnifică „ansamblul comportamentelor 
aşteptate în mod legitim din partea persoanelor care au un status social“. Utilizându-se aceste 
modalități de scriere a definiţiilor nominale, se relevă faptul că se are în vedere relația dintre 
semne, dintre expresiile lingvistice, şi nu relația dintre semn şi designat. 

Rezultă de aici că definiția nominală nu poate fi nici adevărată, nici falsă. Ea este o con- 
venţie: ori de câte ori citim sau auzim un anumit cuvânt înțelegem un anumit lucru. De exemplu, 
când citim termenul „deprivare relativă“ înţelegem „perceperea de către factorii sociali a discre- 
panţei dintre expectația valorilor şi capacitatea valorică a lor“. „Expectaţia valorilor“ semnifică 
„bunurile şi condițiile de viaţă pe care oamenii cred că sunt îndreptăţiţi să le obţină“, iar „capa- 
citatea valorică“ desemnează „bunurile şi condițiile de viaţă pe care oamenii apreciază că sunt 
capabili să le obțină“. Cu aceste precizări, definirea nominală a termenului de „deprivare relativă“ 
nu s-a epuizat. Așa cum arătau Chava Nachmias şi David Nachmias (1981), din lucrarea cărora 
am preluat acest exemplu, va trebui să definim în continuare termenii, „expectație“, „a fi capa- 
bil“, „a percepe“. Manifestarea normelor dominante impuse de mediul economic, social, cultural 
şi politic imediat se desemnează prin „expectaţie““. Mai departe vor fi definiți termenii de „nor- 


ce ce 


mă“, „mediu“, „imediat“, „economic“,“social“, „cultural“, „politic“. Prin normă vom înţelege 

o „regulă care ghidează comportamentul oamenilor“, iar prin „comportament“ vom desemna 
„totalitatea reacţiilor la solicitările externe“. 

Din analiza definiției nominale a termenului de „deprivare relativă“ reținem că există o 
ierarhizare a definiţiilor şi că fiecare definiție nominală este constituită din termeni primari 
şi termeni derivați. Termenii derivați sunt definiţi cu ajutorul termenilor primari. În exemplul 
discutat avem de-a face cu o ierarhizare pe patru niveluri a definiţiilor, în care termenii „depri- 
vare relativă“, „expectaţie“, „normă“ şi „comportament“ sunt termeni derivați, în timp ce ter- 
menul de „reacţie“ este un termen primar. Așa cum s-a precizat, definiția nominală nu oferă 
nici o informaţie despre realitate, definiendum-ul neavând alt înţeles decât definiens-ul. Astfel 
stând lucrurile, de ce apelăm, totuși, la acest tip de definiție? Care sunt funcțiile definiției nomi- 
nale? Din cele cinci funcții ale definiţiilor menţionate anterior, definiției nominale îi sunt proprii 
funcțiile:de introducere a unor termeni noi în vocabularul agenților cunoscători, de concentrare 
a informaţiei şi de prelucrare a informaţiei într-un alt limbaj (funcţia sintetic-calculatorie). În 
ceea ce priveşte funcția referenţial-designatoare, va trebui analizat raportul dintre definiens şi 
designat. Definiţia explicită (definiens-ul) poate consta fie din relevarea genului proxim şi a 
diferenţei specifice (de exemplu: infractor = df. „persoană condamnată definitiv de instanţele 
judecătoreşti“), fie din enumerarea caracteristicilor specifice (de exemplu: om = df. fiinţă bio- 
psiho-socio-culturală), sau prin enumerarea obiectelor care fac parte din clasa denumită de 
definiens (de exemplu: fostele ţări comuniste din Europa de Est = df. „Albania, Bulgaria, Ceho- 
slovacia, R.D. Germană, Polonia, România, Ungaria, URSS"). 


Definiția operaţională are o deosebită importanţă în ştiinţele sociale şi comportamentale 
pentru că cele mai multe dintre obiectele şi calitățile designate prin termenii din vocabularul 
acestor ştiinţe nu pot fi direct observabile. Valorile, atitudinile, inteligenţa ş.a. nu pot fi direct 
observate; nici alienarea, structura socială sau deprivarea relativă. În astfel de cazuri se încearcă 
traducerea conceptelor în „evenimente observabile“ sau operaționalizarea conceptelor. 

Ideea că înţelesul unui termen ştiinţific trebuie stabilit prin indicarea operaţiilor de testare, 
pe baza cărora se decide dacă termenul este sau nu aplicabil cazului dat, a apărut în cadrul 
orientării filosofice a operaționalismului, orientare filosofică ilustrată de lucrarea The Logic 
of Modern Physics de Percy W. Bridgman (1927). În anii 1940-1950 au apărut mai multe lucrări 
de referinţă în problema operaționalizării conceptelor din ştiinţele socioumane (George A. 
Lundberg, 1941: Herbert Blumer, 1941: Gustav Bergman şi Kenneth W. Spence, 1941: Carl 
G. Hempel, 1954). Operaţionalizarea conceptelor a rămas în actualitate, fiind abordată şi în 
literatura de specialitate din ţara noastră (O. Hoffman, 1977). Definiţia operaţională reprezintă 
un procedeu eficient de a decide dacă o calitate poate fi atribuită unei unități sociale. De exemplu, 
frumuseţea feminină. Se organizează concursuri de frumuseţe naționale, internaționale şi mon- 
diale. Cum decide juriul care este cea mai frumoasă femeie din lume? Sigur, o femeie frumoasă 
trebuie să corespundă unor standarde culturale privind talia, greutatea, circumferința bustului 
și a şoldurilor etc. Toate aceste componente corporale, dincolo de armonia lor, au funcția de 
indicatori ai frumuseţii feminine. Nu trebuie însă să tragem concluzia că definiția operațională 
se confundă cu enumerarea elementelor componente. Putem lua ca indicator pentru frumuseţe 
numărul de declaraţii de dragoste primite de respectiva persoană înainte de căsătorie. 

A.J. Bachrach (1962) remarca: „Definiţia operaţională a unei mâncări este... reţeta sa“. 
Caracteristicile designatului nu reprezintă obligatoriu indicatorii utilizați în operaționalizarea 
conceptelor. Dragostea între un bărbat şi o femeie este, din punct de vedere psihologic, un 

sentiment. Sărutul este un indicator al dragostei. În timp ce sărutările le putem observa și număra, 
dragostea nu este direct observată. În definiţia operaţională stabilim o relaţie între semnele direct 
observabile şi simbolurile ce apar la nivelul teoriei. Aşa cum sublinia şi Julian L. Simon (1969), 
o definiţie este operaţională numai dacă cel care analizează conceptul specifică procedeul 
(incluzând şi instrumentele folosite) pentru identificarea sau generarea definiendum-ului şi 
găseşte un înalt coeficient de siguranţă (consistenţă în aplicare) pentru definiția dată. 

În continuare, voi prezenta pentru exemplificare operaţionalizarea conceptului de „autori- 
tarism“. Operaţionalizarea acestui concept este luată ca model în literatura de specilitate (T. 
Backer, 1988, 114). Conceptul de „autoritarism“, desemnând „un sistem sociopolitic bazat pe 
subjugarea drepturilor individului față de stat şi lideri“, a fost formulat în 1923 de cercetătorii 
de la Institutul de Cercetări Sociale din Frankfurt. Venirea la putere a lui Hitler, în 1933, i-a 
forțat pe mulți cercetători din Germania să emigreze în SUA. Așa se face că sociologul Theodor 
W. Adorno, împreună cu unii din colaboratorii săi din Frankfurt, şi-a continuat cercetările la 
Universitatea Columbia din New York şi apoi la Universitatea din California, la Berkeley. În 
1950 publică lucrarea 7he Authoritarian Personality referitoare la tipul de personalitate care 
se caracterizează prin subordonare și acceptare servilă a autorităţii. În perioada 1940-1950 s-au 
studiat diferite aspecte ale „personalități autoritariene“ cu ajutorul scalelor de atitudine: A-S 
(scala de antisemitism), E (scala de etnocentrism), P-E-C (scala de coservatorism politico- 
economic), F (scala de atitudine fascistă, numită apoi scala de atitudine antidemocratică). Scala 
F, elaborată de psihologul Daniel J. Levinson, este structurată pe nouă dimensiuni, şi anume: 
convenționalism; supunere autoritariană; agresiune autoritariană,; antisubiectivitate; superstiție 
şi stereotipuri; putere şi încăpățânare; distructivitate şi cinism; proiectivitate; preocupare exage- 
rată pentru problemele morale referitoare la sex. Pentru fiecare dimensiune au fost stabiliți indi- 
catori specifici. Pe un continuum cu şapte trepte (de la —3 la +3), persoanele testate își exprimă 
acordul sau dezacordul cu enuţurile (indicatorii) din structura scalei. În final se calculează scorul 
total, pe baza căruia se determină tipul de personalitate. De exemplu, enunţul: „o persoană care 
are comportamente şi obiceiuri rele şi o educaţie proastă cu greu se poate aştepta să fie acceptată 
de oamenii decenţi“ reprezintă un indicator în cadrul dimensiunii „convenţionalism“. Cei care 
se declară total de acord cu acest enunţ probabil că aparţin tipului de personalitate autoritariană. 
Probabilitatea devine mult mai mare dacă respectiva persoană posedă şi indicatorii celorlalte 
dimensiuni (dacă sunt de acord cu enunţurile): „Supunerea şi respectul față de autoritate sunt 
cele mai importante virtuţi pe care copiii trebuie să şi le însușească“ (supunerea autoritariană). 
„Homosexualitatea reprezintă o formă gravă de delincvenţă şi trebuie pedepsită cu severitate 
(preocuparea exagerată pentru problemele morale legate de sex) ş.a.m.d. Specialiştii apreciază 
că Scala F poate măsura în ansamblu autoritarismul ca sindrom al atitudinilor care predispun 
la acceptarea ideologiei fasciste, extremist antidemocratice. Personalitatea autoritariană este 
marcată de prejudecăţi față de grupurile minoritare, de antisemitism şi etnocentrism. 


Analiza indicatorilor definiţionali 


Am folosit până acum de mai multe ori termenul de „indicator“ fără a-l defini. Din exemplele 
date s-a putut deduce că în cercetarea socioumană empirică indicatorii sunt semne observabile 
şi măsurabile cu ajutorul cărora pot fi caracterizate unităţile sociale și calitățile acestora. Un 
fapt de observaţie (marca automobilului), răspunsul la o întrebare (Care este profesia dv.?) sau 

raportul dintre două mărimi (venituri/numărul membrilor familiei) funcționează ca indicatori 
pentru definirea conceptelor (de exemplu, pentru conceptul de „status social“). Indicatorii utilizați 
în operaţionalizarea conceptelor poartă numele de indicatori definiționali. În continuare vom ana- 
liza acest tip de indicatori, urmând modelul propus de sociologul polonez Stefan Nowak (1972). 

O primă problemă este cea a determinării relației dintre indicatorii definiționali şi conceptele 
definite operaţional. Relaţia poate fi fotală sau statistică. Dacă luăm ca indicator pentru termenul 
de „student“ faptul de a fi înmatriculat la o instituţie de învățământ superior, avem de-a face 
cu o relaţie totală: ori de câte ori este prezent indicatorul, tot de atâtea ori este prezent şi indicatul. 
Dar în ştiinţele sociale şi comportamentale nu întâlnim astfel de cazuri atât de simple: de cele 
mai multe ori, operăm cu indicatori care sunt într-o relaţie statistică cu fenomenele desemnate 
prin concepte. „A fi proprietarul unui autoturism“ constituie un indicator pentru „bunăstare 
materială“, dar relația dintre indicator şi indicat este statistică, în sensul că există o probabilitate 
mai mică sau mai mare ca prezenţa indicatorului să coincidă cu prezenţa indicatului: cele mai 
multe persoane caracterizate prin „bunăstare materială“ posedă autoturisme, dar există şi situaţii 
în care persoanele cu „bunăstare materială“ să nu aibă automobil proprietate personală (datorită 
vîrstei înaintate, îmbolnăvirii etc). 

Analiza indicatorilor definiționali urmăreşte determinarea (specificarea) probabilității sau 
a corelaţiei dintre indicator şi indicat, cu scopul de a reţine în cercetările socioumane empirice 
pe acei indicatori care corelează puternic cu indicatul. 

Determinarea puterii de discriminare a indicatorilor definiționali reprezintă, de asemenea, 
o importantă problemă în operaționalizarea conceptelor. Aceasta presupune examinarea relației 
statistice dintre indicator şi indicat. Stefan Nowak (1972) apreciază că există trei genuri distincte 
de putere de discrimare a indicatorului: puterea de respingere, puterea de conţinere şi puterea 
de discriminare. Puterea de respingere este proprietatea unui indicator de a lăsa în afara sferei 
lui toate unităţile sociale care nu posedă indicatul. De exemplu, „a fi proprietarul unei vile“ este 
un indicator cu o putere de respingere mai mare decât indicatorul „a fi proprietarul unui autotu- 
rism“, dacă avem în vedere indicatorul „bunăstare materială“. Probabilitatea ca între persoanele 
care au indicatorul (vilă proprietate), dar nu se caracterizează prin „bunăstare materială“ 
(indicatul) este foarte mică. În afara indicatorului sunt cuprinse aproape toate unitățile sociale 
caracterizate prin respectivul indicat. Probabilitatea apariției concomitente a indicatorului şi a 
indicatului tinde spre 1. În cercetările socioumane concrete se urmărește maximizarea acestei 
probabilități. Puterea de conţinere reflectă capacitatea indicatorului de a reţine în cadrul distins 
de el toate elementele ce se caracterizează prin posedarea indicatorului. Indicatorul „a fi proprie- 
tarul unui autoturism“ pentru indicatul „bunăstare materială“ are o putere de conținere mai 
mare decât indicatorul „a fi proprietarul unei vile“. În sfera indicatorului cu o putere de conţinere 
mare intră şi elementele care nu conţin indicatul dat. Concret: vor fi persoane care au automobil 
proprietate personală, dar nu beneficiază de bunăstare materială (de exemplu, persoane care 
au cîştigat un autoturism la concursurile ce se organizează). 

În stabilirea indicatorilor definiţionali vom căuta maximizarea atât a puterii de conţinere, 
cât şi a puterii de respingere, astfel încât corelaţia dintre indicator și indicat să tindă spre 1 (când 
utilizăm pentru definiţia operaţională un singur indicator). În astfel de situaţii vorbim despre 
puterea de discriminare a indicatorului. De regulă însă, când definim operaţional un termen, 
utilizăm nu unul, ci mai mulţi indicatori. 

Să examinăm ce se întâmplă când utilizăm doi indicatori, o situație mai simplă, dar care 
ilustrează tipul de probleme ce apar frecvent în cercetările empirice. Dacă dorim să caracterizăm 

o populaţie din punctul de vedere al „bunăstării materiale“ şi luăm ca indicatori „a poseda o 

locuinţă tip vilă“ (|) şi „a avea venituri lunare mai mari decât salariul mediu pe economie“ 
[ 1) $ 

(L), ajungem în următoarea situaţie (Figura 3.2). 

Fig. 3.2. Caracterizarea unei populaţii pe baza a doi indicatori 


Rezultă trei grupuri de persoane, dintre care despre două putem spune cu destulă precizie 
că sunt formate din bogaţi şi săraci, iar despre cel de-al treilea grup, care posedă doar unul 
dintre cei doi indicatori, nu putem spune nici că posedă indicatul (bunăstarea materială), nici 
că nu îl posedă. Aceasta reprezintă spațiul de nedeterminare al indicatorilor definiționali luaţi 
în considerare. Este de dorit ca spaţiul de nedeterminare să fie cât mai mic, astfel ca pe baza 
indicatorilor stabiliți să se facă departajări cu o precizie acceptabilă. Când se apelează nu la 
doi, ci la mai mulți indicatori, spaţiul de nedeterminare este delimitat de indicatorii cu cea mai 
mare putere de discriminare. 

Alegerea indicatorilor definiționali va fi precedată, așadar, de analiza puterilor de respingere, 
de conţinere și de discriminare. Dar în stabilirea setului de indicatori pentru operaționalizarea 
conceptelor vom avea în vedere şi tipul de indicatori la care vom face apel: vom utiliza indicatori 
expresivi sau indicatori predictivi? 

Referindu-se la „personalitatea autoritariană“, Paul F. Lazarsfeld (1965) aprecia că indica- 
torul „Supunerea şi respectul față de autoritate sunt cele mai importante virtuţi pe care copiii 
trebuie să le însuşească“ este de tip expresiv, în timp ce indicatorul „Majoritatea oamenilor 
nu-şi dau seama cât de mult este dirijată viaţa noastră de comploturile urzite de politicieni“ este 
de tip predictiv. Aceşti indicatori incluși în Scala F au o legătură mai slabă (indicatorii expresivi) 
sau mai puternică (indicatorii predictivi) cu indicatul. Persoanele care acceptă că „Supunerea 
şi respectul faţă de autoritate sunt cele mai importante virtuţi pe care trebuie să şi le însușească 
copiii“ au o probabilitate mai redusă de a fi de tip autoritarian decât persoanele care sunt de 
acord că „Majoritatea oamenilor nu-şi dau seama cât de mult este dirijată viaţa noastră de com- 
ploturile urzite de politicieni“. Această a doua categorie de persoane se caracterizează foarte 
probabil prin antisemitism, având atitudini antidemocratice. Totdeauna trebuie să facem apel 
atât la indicatorii expresivi, cât şi la indicatorii predictivi. Dacă vrem, de exemplu, să studiem 
coeziunea grupului, luăm ca indicatori expresivi răspunsurile la întrebările de genul: „Vă place 
grupul din care faceţi parte?“ „Vă face plăcere activitatea grupului dumneavoastră?“ ş.a.m.d., 
dar vom avea griţă să introducem şi indicatori predictivi, precum: „Intenţionaţi să părăsiți grupul 
din care faceţi parte?“, „În ce condiții aţi părăsi grupul dumneavoastră?“ 

Indicatorii definiționali cu o putere de discriminare ridicată corelează între e1. Se vorbeşte 
în acest caz de corelația internă a indicatorilor sau de indicatori corelativi intern. Pentru opera- 
ționalizarea conceptului de „status social“ pot fi utilizaţi mai mulți indicatori: avuţia materială, 
locuinţa, veniturile financiare, apartenenţa la anumite organizaţii, bunurile culturale. Între acești 
indicatori există corelaţii ridicate: persoanele care au venituri ridicate au — de regulă — şi o 
locuinţă bună, posedă bunuri materiale şi culturale, fac parte din cluburi cu acces limitat. Core- 
lația internă a indicatorilor definiționali ne permite să reținem pentru operaționalizarea concep- 
telor doar câțiva dintre ei, chiar unul singur. Așa a procedat sociologul american Stuart F. Chapin 
în anii '30, când, pentru a măsura „statusul social al familiei“, a reţinut ca indicator „mobila 
din locuinţa“ respectivei familii: telefonul sau radioul erau cotate cu +8 puncte, ceasul deştep- 
tător cu —2 puncte ş.a.m.d. S-a ajuns în acest fel la un indice, dat fiind faptul că „scara sufra- 
geriei“ corelează pozitiv cu veniturile şi cu profesia membrilor familiei (Figura 3.3). 


Concept 


AM = Avuţie materială 

L = Mobila de locuință 

BC = Bunuri culturale 

V = Venituri 

M = Membru al unor organizații 


Indicator Corelaţie 
Fig. 3.3. Operaţionalizarea conceptului de „status social“ (după St. F. Chapin, 1939) 


O altă categorie de indicatori este cea a indicatorilor corelativi extern. S-a constatat că status- 
ul social corelează cu orientarea politică. Dacă am măsurat „status-ul social“ prin indicatorul 
„mobila din sufragerie“ şi „orientarea politică“ prin „comportamentul de vot“, între cei doi indi- 
catori va exista o corelaţie. „Comportamentul de vot“ nu reprezintă însă un atribut al indicatului, 
nu este un indicator definițional, dar corelează cu indicatorul reținut pentru măsurarea „status-ului 
social“. Vom spune că el este un indicator corelativ extern. 

În strategia alegerii indicatorilor vom ţine seama și de contextul social în care se desfăşoară 
cercetarea, ştiut fiind că în timp se produce o deplasare a semnificației lor. „A îndemna foarte 
des şi pe alţii spre credinţa religioasă“, ca indicator pentru „persoană foarte religioasă“, are altă 
putere de discriminare în prezent, comparativ cu puterea lui de discriminare în investigaţiile de 
sociologie a religiei desfăşurate în ţara noastră în trecut. De asemenea, indicatorul „numărul de 
bolnavi vindecaţi“, ca indicator pentru „capacitatea profesională a medicului“, nu poate fi ana- 
lizat în afara contextului social: trebuie să luăm în considerare progresul medicinei, maladia ş.a. 

Pe de altă parte, va trebui să vedem dacă indicatorii definiționali sunt ușor manevrabili, dacă 
sunt direct observabili sau dacă nu cumva generează probleme de natură să compromită investi- 
gaţia. „Îmbrăcămintea“ unei persoane reprezintă un indicator cu o putere de discriminare mai 
mică decât cea a indicatorului „mobilarea locuinţei“, când ne referim la „status-ul social“. Cu 

toate acestea, vom opta pentru indicatorul „îmbrăcăminte“, pentru că este mai ușor observabil 
(şi pentru că el corelează intern cu indicatorul „mobilarea locuinţei“). În același sens, vom opta 
pentru indicatorul „a poseda un autoturism“, renunțînd la răspunsul „Câţi bani aţi economisit 
în ultimul an?*. 

E.J]. Webb şi colaboratorii (1966) au ales uzura (erosion) covorului din material plastic din 
jurul pieselor de muzeu ca indicator al interesului publicului pentru diferitele exponate. În 
cercetarea lor la Museum of Science and Industry din Chicago au găsit că în jurul unor exponate 
covorul din plastic se înlocuieşte, datorită uzurii, din șase în şase săptămâni, în timp ce în jurul 
altor exponate covorul rămâne neschimbat ani de zile. E.J. Webb şi colaboratorii au sugerat 
că „rata schimbării covorului“ constituie un bun indicator, uşor manipulabil și nederanjant 
(unobtrusive) pentru măsurarea popularității exponatelor. 

În concluzie, vom spune că strategia alegerii indicatorilor definiţionali trebuie să urmărească 
maximizarea puterii de discriminare şi minimizarea spaţiului de nedeterminare, în contextul 
social concret, pe de o parte; pe de altă parte, se impune a fi reţinuţi indicatorii care nu induc 
schimbări prin măsurarea lor şi sunt relativ uşor manevrabili. 


Trecerea de la indicatori la indici 


ze 


După „reprezentarea imagistică“ a conceptului, când cercetătorul, bazându-se pe experienţa 
vieţii cotidiene, schiţează o „construcție abstractă“ ce conferă sens observaţiilor, după ce au 
fost stabilite dimensiunile şi au fost aleşi indicatorii, se poate trece la construirea indicilor (P. 
Lazarsfeld, 1965). 

Prin indice (index) se înţelege „o variabilă unidimensională cu r valori pe care sunt ordonate 
v clase de posibile combinări de caracteristici dintr-un spațiu de atribute multidimensional“ 
(Mayntz et al., 1969, 44). Preluăm din lucrarea mai sus citată prezentarea strategiei de construire 
a indicatorilor în cercetările sociologice empirice. Pentru că majoritatea conceptelor cu care 
operăm în ştiinţele sociale şi comportamentale sunt multidimensionale (de exemplu, status 
social, coeziune a grupului, satisfacție a muncii, anomie), se pune problema clasificării unităților 
sociale, a obiectelor din realitatea concretă, concomitent după mai multe criterii. 

Dacă acceptăm că „statusul social“ al unei persoane poate fi apreciat după criteriile nivel 
de şcolaritate, calificare profesională şi venituri, nu ne va mai fi greu să observăm, de exemplu, 
că o persoană va avea un status social ridicat, conform dimensiunii „nivel de şcolaritate“, dar un 
status social scăzut, conform dimensiunii „venituri“. Va trebui să trecem de la spațiu cu n dimen- 
siuni la o variabilă unidimensională pe care să ordonăm unităţile sociale investigate (Figura 3.4). 

Fig. 3.4. Trecerea de la spațiul cu n dimensiuni la variabilele unidimensionale 
(construirea unui indice pentru „„Status social) 

Să analizăm cazul cel mai simplu: trecerea dintr-un spaţiu bidimensional la ordonarea unită- 
ților sociale pe o variabilă unidimensională. Satisfacţia muncii poate fi măsurată cu ajutorul 
a două dimensiuni: satisfacția produsă de conţinutul muncii şi satisfacția produsă de veniturile 
obținute prin muncă. Luăm ca indicatori răspunsurile la întrebările: „Cât de satisfăcuți sunteţi 
de munca pe care o faceți?“ (pentru prima dimensiune) şi „Cât de satisfăcut sunteţi de salariul 
pe care îl primiţi?“ (pentru cea de-a doua dimensiune). Preformulăm răspunsurile: foarte nesa- 
tisfăcut = 1; nesatisfăcut = 2; nici satisfăcut, nici nesatisfăcut = 3; satisfăcut = 4; foarte satisfăcut 
= 5 (cifrele reprezintă ponderile asociate fiecărui răspuns). Persoanele investigate se vor plasa 
într-una din clasele de la a la x (Figura 3.5). 

Satisfacţia produsă de venituri 


Fig. 3.5. Clasele de subiecţi într-un spațiu bidimensional 


Conform primei dimensiuni, vor avea o satisfacție a muncii înaltă subiecții din clasele: e, 
], 0, t, x. Dacă reducem, prin sinteza indicatorilor, spaţiul bidimensional la o variabilă unidimen- 
sională, ajungem la următoarea ordonare a claselor de subiecţi (Figura 3.6). 

Fig. 3.6. Ordonarea claselor de subiecţi pe o variabilă unidimensională 


O astfel de ordonare, deși permite ierarhizarea claselor de subiecți, nu este totuși satisfăcă- 
toare, pentru că indicele construit din sinteza celor doi indicatori nu are intervalul de variație 
normalizat. Normalizarea intervalului de variaţie a indicelui presupune ca valorile minime şi 
maxime să fie zero şi unu, zero şi zece, zero şi o sută sau —l şi +1; —10 şi +10; —100 şi +100. 
Pentru a îndeplini această condiție, vom acorda alte ponderi unuia sau ambilor indicatori. De 
exemplu, vom acorda ponderile: 0; 1; 2,50; 4,50 pentru fiecare indicator. Clasele de subiecți 
se vor ordona într-un interval de variație normalizat de la zero la zece. Apare însă o problemă: 
nu se păstrează același interval între clasele ordonate pe variabila unidimensională. Prin 
acordarea unor ponderi adecvate va fi depăşită şi această dificultate. 

Rezultă din cele arătate că proiectarea unui indice nu este o operație mecanică de însumare 
a valorilor acordate indicatorilor, ci reprezintă un travaliu intelectual care presupune: fixarea 
condițiilor în care indicele trebuie să ia valorile extreme; normalizarea intervalului de variaţie; 

precizarea condiţiilor care determină ordinea valorilor în interiorul intervalului de variație. 

Hans Zeisel (1965), care precizează aceste condiţii, oferă două exemple de construire a 
indicilor. Indicele de monopolizare a difuzării informaţiilor este ilustrativ pentru ingeniozitatea 
implicată în proiectarea lui. S-a pornit de la numărul surselor de informare (staţii radio şi ziare) 
şi de la gradul de concentrare a acestora sub o unică administrație. S-a stabilit ca indicele să 
aibă valoarea minimă (zero) când toate sursele de informare au conducere distinctă şi valoare 
maximă (unu), când toate sursele de informare din respectiva comunitate se află sub o singură 
administraţie (conducere). Valoarea indicelui trebuie să varieze în relație directă cu raportul 
dintre numărul de surse de informare aflate sub aceeași conducere şi numărul total de surse 
de informare din comunitate. În fine, s-a pus condiţia ca, la un număr egal de unități în compe- 
tiție, indicele să varieze în funcţie de dezacordul unităților. 

Astfel s-a ajuns la formula: 


unde: N = numărul total al surselor de informare (stații radio şi ziare) din comunitate; n = nu- 
mărul de asocieri ale surselor de informare; x = numărul de surse de informare asociate. 

De exemplu, dacă într-o comunitate oarecare există patru surse de informare, vor exista cinci 
posibilități de asociere: toate sursele sunt asociate. Indicele are valoarea 1, corepunzător situației 
de monopol absolut ; trei surse sunt asociate şi o sursă este independentă. Indicele are valoarea 
0,75, corespunzător unei monopolizări ridicate; sunt asociate două câte două surse de infor- 
mare. Indicele are valoarea 0,71, reflectând o monopolizare mai redusă; sunt asociate doar două 
surse, celelalte două surse acționând independent. Indicele ia valoarea 0,50, exprimând o mono- 
polizare scăzută; nu există nici o asociere a surselor de informare. Indicele are valoarea zero. 

Calculând indicele de monopolizare după formula propusă, se obțin valori diferite, corespun- 
zătoare situaţiilor diferite. Utilizarea rădăcinii sumei pătratelor numărului unităților asociate 
sub aceeași conducere permite relevarea gradului de concentrare a surselor de informare, lucru 
nerealizabil prin simpla raportare a numărului unităților asociate la numărul total al surselor 
de informare din comunitate. 

Analiza conceptelor reprezintă un element esenţial în procesul cercetării empirice în ştiinţele 
sociale și comportamentale. Examinarea preciziei și consistenței conceptelor, verificarea „tradu- 
cerii“ definiţiilor nominale în definiții operaționale, evaluarea puterii de discriminare a indicato- 
rilor şi a modului de construire a indicilor sunt tot atâtea probleme de interes metodologic, de 
rezolvarea cărora depinde valoarea teoretică şi pratic-aplicativă a cercetărilor socioumane empirice. 


Termeni-cheie 


Concepte individuale 
calitative Conotaţie 
cantitative Definiendum 
generale Definiens 
istorice Definiţie 
individuale nominală 
Caracteristici operațională 
analitice ostensivă 
globale lerarhizarea definiţiilor 


grupale indicatori 

corelativi extern de respingere 

corelativi intern Regulă semantică 

definiționali Semn 

expresivi Semnificație 

predictivi Spaţiu de nedeterminare 
Invarianţi Termeni 
Indice derivați 
Normalizarea intervalului de variație nereferenţiali 
Puterea indicatorului primari 

de conţinere referenţiali 


de discriminare 


Probleme recapitulative 


Ce este o regulă semantică? 

Daţi cât mai multe exemple de termeni polisemici. 

Care este deosebirea dintre termenii referenţiali şi cei nereferenţiali? 

Daţi exemple de concepte calitative utilizate în ştiinţele socioumane. 

Definiţi nominal şi apoi operaţional conceptul de „lider eficient“ al grupului de muncă. 

Definiţi operaţional conceptul de „persoană morală“. 

Analizaţi puterea de discriminare a indicatorilor utilizaţi. 

Construiţi un indice din sinteza indicatorilor propuși de dv. 

Ce condiţii trebuie să îndeplinească un indice pentru a fi utilizabil în cercetările socioumane empirice? 

Calculaţi valoarea indicelui de monopolizare a surselor de informare într-o comunitate în care numărul 
total de surse de informare (staţii de emisie radio-TV sau ziare) este de șase unități. 

CAPITOLUL 4 
Măsurarea în științele sociale și comportamentale 


Societate și măsurare 


Facem zilnic măsurări fără să ne întrebăm despre fundamentele teoretice ale acestui act 
de cunoaştere. Măsurăm timpul, spaţiul, volumul, greutatea sau valoarea mărfurilor. Ne slujim 
de fel de fel de aparate de înregistrare a duratei acțiunilor noastre sau a distanțelor pe care le 
parcurgem. Ce s-ar întâmpla dacă banalul ceas de mână, care se vinde acum „la kilogram“ 
— încă o măsurare! — ar dispărea pur şi simplu? Nu, lumea nu s-ar afârşi, dar viaţa socială 
s-ar desfăşura altfel: orăşenii ar începe să crească păsări de curte (cocoşi şi, desigur, găini), 
s-ar modifica alimentația şi criteriile de apreciere a oamenilor (punctualitatea n-ar mai constitui 
un titlu de nobleţe) etc. Cum s-ar schimba viaţa socială dacă nu am mai folosi a 40.000.000- 
a parte din meridianul terestru — metrul — şi multiplii lui pentru stabilirea raporturilor spațiale? 
Ne-am întoarce, foarte probabil, în antichitate, măsurând distanţele cu pasul şi lungimile cu 
degetul, palma, cotul sau piciorul. În sensul cel mai prozaic, omul ar redeveni „măsura tuturor 
lucrurilor“. 

Fapt este că evoluţia societăţii a impus multiplicarea continuă a operaţiilor de măsurare, 
ca şi sporirea preciziei lor. Să ne gândim că din necesităţi practice, din cele mai vechi timpuri, 
s-au măsurat ogoarele, pământul cultivabil. Măsurarea pământurilor, care precede punerea în 
posesie, este astăzi la noi mai actuală ca oricând. Alte măsurări au apărut relativ târziu: inteli- 
genţa, de exemplu, nu a început a fi măsurată decât în urmă cu o sută de ani. În 1890, psihologul 
american James McKeen Cattell a folosit pentru prima oară termenul de „test“ în măsurarea 
caracteristicilor psihologice ale indivizilor umani. Ideea măsurării intelectuale a oamenilor a 
influenţat puternic viaţa socială, iar practica 1erarhizării lor după dotarea intelectuală are un 
impact social foarte puternic. Psihologului francez Alfred Binet (care a elaborat în 1905, împreună 
cu Theodore Simon, primul instrument de măsurare a inteligenţei — vestitata „scală metrică a 
inteligenţei“) i se datorează progresul extraordinar al metodelor de diagonoză psihologică a per- 
sonalității în context social. Concomitent cu creșterea tipurilor de obiecte, fenomene şi procese, 
sociale sau naturale, ce intră sub incidența măsurării, a sporit considerabil şi precizia. Determi- 
narea metrului s-a făcut, inițial, împărțindu-se lungimea unei șosele la numărul rotațiilor înmulțit 
cu diametrul roții vehicului ce a parcurs-o, împins fiind de un om, până la schimbarea meridia- 
nului cu un grad (aproximativ 111 km). Astăzi, metrul este determinat cu o precizie de o miliar- 
dime (109), ca 1650763,73 lungimi de undă ale radiației atomului de kripton 86. 

În același timp, perfecționarea măsurării a susținut progresul social şi uman. Zborurile cos- 
mice nu ar fi fost posibile dacă precizia măsurării nu ar fi atins parametri greu de imaginat: 

în momentul aselenizării, modulul misiunii Apollo 11 nu mai dispunea decât de o cantitate de 
combustibil pentru încă 10 secunde de zbor. 

Pentru a deveni homo faber, omul a trebuit să ajungă a fi homo metricus; pentru a spori 
gradul de civilizație, trebuie extinsă gama măsurării şi redusă incertitudinea de măsurare. Dar 
măsurarea costă şi preţul pentru obținerea unei incertitudini mici corelează cu scopul măsurării. 
În lucrările de tâmplărie, precizia de măsurare (opusul incertitudinii de măsurare) este mai mare 
decât în lucrările de zidărie (1 cm, faţă de 5 cm). Când se măsoară cantități mici se admite, prin 
convenţie, o eroare de 1 la sută — 2 la sută, dar pentru cantităţi mari eroarea admisă este de zece 
ori mai mică. Când cumpărăm produse preambalate (făină, mălai, zahăr) suntem avertizați că 
ceea ce plătim — un kilogram — nu este chiar un kilogram: cantitatea variază între 990 şi 1010 g 
şi ni se pare firesc acest lucru pentru că marfa vândută costă relativ puţin. Cu totul altfel stau 
lucrurile când cumpărăm aur: o eroare de 20 g este inadmisibilă. Dacă se au în vedere cantități 
mari (tone de grâu, vagoane de cărbune sau de lemne), eroarea acceptată la măsurare este cuprinsă 
între 0,1 la sută şi 0,2 la sută. Sigur, s-ar putea reduce incertitudinea de măsurare la 0,01%, 
dar face oare să plătim mult pentru precizia măsurării unei mărfi care costă puţin? Mai mare 
daraua decât ocaua! — ne avertizează un proverb românesc. 

Și măsurarea fenomenelor sociale se înscrie în aceeași logică. Să luăm ca exemplu măsurarea 
curentelor de opinie pro sau contra unui eveniment, partid politic sau candidat la o funcție eligi- 
bilă. După cum se ştie, primele sondaje de opinie riguros ştiinţifice sunt legate de numele lui 
George H. Gallup (1901-1984), care în 1935 a înfiinţat vestitul American Institute of Public 
Obpinion. După decembrie "89, sondajele de opinie publică au devenit o realitate şi în România. 
La nivelul anului 1999, un sondaj de opinie preelectoral, reprezentativ naţional, costa la noi 
aproximativ 10 000 de dolari SUA. Eroarea admisă este de 3 la sută, ceea ce presupune intervie- 
varea unui număr de aproximativ 1 100 de persoane (nu vom stărui asupra tehnicilor de eşantio- 
nare). Dacă dorim să reducem incertitudinea de măsurare (eroarea) la 2 la sută, lucrul este perfect 
posibil. Dar merită să plătim de patru ori mai mult pentru asta? Uneori da, alteori nu! Ce contează 
3 la sută, dacă 87 la sută din populaţie se pronunţă în favoarea unui partid politic? Când este 
vorba, însă, de un partid care întrunește doar 4% din opţiunile electoratului, eroarea cu care 
se lucrează (3%) devine foarte importantă (dat fiind faptul că pragul electoral pentru a intra 
în Parlament este de 5%). În aceleaşi condiţii (încredere de 95%, chestionar de mărime medie, 
adică o jumătate de oră pentru aplicare), reducerea erorii de măsurarea la 1 la sută ar însemna 
un eșantion de 16 000 de persoane şi un cost de aproximativ 150 000 de dolari SUA, ceea ce nu 
este nici rațional, nici suportabil. Aşa cum se ştie, opiniile au un grad de fluctuație mare. Este 
suficient să se producă un eveniment social, economic sau politic major pentru ca opiniile favo- 
rabile să devină nefavorabile, şi invers, sau proporţia opiniilor pozitive să scadă semnificativ. 

Alte fenomene psihologice sau sociologice au o mare stabilitate. Inteligența, acest „cadou 
oferit de ereditate în mare parte“, rămâne la adulți aproape neschimbată. Putem calcula cu multă 
precizie coeficientul de inteligenţă al fiecărei persoane. În mod obișnuit, este însă suficient să 
ştim că o persoană posedă o abilitate mintală medie (1Q = 100), peste medie sau mult peste 
medie (IQ = 130). Putem împărţi seria statistică nu în jumătăţi (aflând mediana), ci în sferturi 
(cvartile) sau zecimi (decile). Precizia indicării poziţiei, a cvartilelor, sporeşte, dar nu are nici 
un rost să încercăm să ordonăm crescător sau descrescător după valoarea 1Q întregul personal 
dintr-o întreprindere. Nu are nici o semnificație psihologică sau sociologică diferenţa de câteva 
unităţi a coeficientului de inteligență, deşi toată lumea recunoaște că inteligența are o mare 
importanţă din punct de vedere educaţional și social. 

În concluzie, măsurarea însoţeşte evoluţia omului şi a societăţii, se diversifică şi sporeşte 
continuu în precizie, dar măsurarea costă. Orice măsurare conţine în sine o eroare (diferența 
dintre rezultatul măsurării şi valoarea adevărată a mărimii măsurate). Important rămâne însă 
faptul că eroarea poate fi evaluată şi redusă în funcție de scop, de procedeele utilizate şi de 
resursele financiare de care dispunem. Totdeauna, însă, a măsura înseamnă a aproxima. „Certitu- 
dinea absolută este privilegiul minţilor needucate“. Această sentinţă este cu atât mai valabilă 
în legătură cu măsurarea fenomenelor şi proceselor psihosociale. 


Ce este măsurarea? 


De la Galileo Galilei (1564-1642), fizicianul şi filosoful italian care a inițiat ştiinţa modernă 
prin matematizarea ei, şi până azi s-au propus mai multe definiţii ale măsurării. Una dintre 
cele mai răspândite şi acceptate definiții aparține fizicianului N.R. Campbell (1920): prin 
măsurare se înțelege „procesul de atribuire de numere calităților reprezentate“. Nota definitorie, 
corespondenţa dintre numere şi calitățile măsurate, se regăsește şi în alte definiții, precum cea 
datorată lui Bertrand Russell (1938): „măsurarea unei mărimi este, în sensul cel mai general, 
orice metodă de stabilire a unei corespondențe unice şi reciproce între toate sau unele mărimi 
ale unei clase în toate sau unele numere integrale, raționale sau reale“. Consider că, pentru 
ştiinţele socioumane, definiția dată de psihologul american Stanley S. Stevens (1906-1973), 
potrivit căreia măsurarea constă în „atribuirea de numere obiectelor sau evenimentelor conform 
regulilor“ este foarte lămuritoare. Această definiţie, atât de des citată, impune anumite precizări. 
În primul rând, trebuie remarcat că sunt măsurate nu obiectele ca atare, ci proprietăţile lor: 
status-ul social, autoritatea, prestigiul, prejudecățile, convingerile — când avem în vedere un 
individ — şi coeziunea, circulația informaţiei, starea de spirit etc. — când este vorba de un grup 
uman. De asemenea, măsurarea presupune un sistem de numere și anumite reguli de atribuire 
a numerelor pentru obiecte. Astfel privită, măsurarea este o relaţie ce se stabileşte între domeniul 
obiectelor şi domeniul numerelor. Importantă este regula de corespondenţă dintre fenomene 
şi numere (T. Baker, 1988, 117). 

Fred N. Kerlinger (1973, 429) propune o ecuație generală pentru orice procedeu de măsurare: 
f= (x, y); x = orice obiect; y = un număr. Ecuația propusă se citeşte astfel: funcția f, sau regula 
de corespondenţă, este egală cu setul perechilor ordonate (x, y), astfel că „x“ este un obiect şi 
orice „y“ care îi corespunde este un număr. Regula de corespondenţă indică modul de atribuire 
de numere caracteristicilor pe care vrem să le măsurăm. 

În măsurarea faptelor, fenomenelor sau proceselor sociale adesea este foarte greu să se 
formuleze reguli clare de atribuire a numerelor şi, uneori, imposibil de respectat toate cele trei 
postulate ale măsuri (F.N. Kerlinger, 1973, 434): 


Fie (a = b) sau (a z b), dar nu ambele (postulatul exclusivității); 


Chiar primul postulat, cel mai elementar, nu poate fi totdeauna acceptat fără o verificare 
prealabilă. Regula aparent clară: „atribuiţi numărul 1 pentru persoanele de sex masculin şi nu- 
mărul 2 pentru persoanele de sex feminin“ este uneori inoperantă. Masculinitatea şi feminitatea, 

atât biologic cât mai ales cultural, sunt caracteristici mai greu de stabilit decât se crede; dovadă, 
testele la care sunt supuşi sportivii (sportivele) pentru a se determina sexul nu după caracterele 
secundare sau după elementele culturale (comportament, vestimentaţie etc.), ci pe baza dozării 
hormonale. Dacă vom aduce în discuţie caracteristicile psihosociologice ale persoanelor şi 
grupurilor umane, vom constata uşor că postulatul exclusivităţii, ca fundament în măsurare, 
nu este respectat totdeauna. Oamenii nu sunt „cu prejudecăţi“ sau „fără prejudecăţi“, „egoiști“ 
sau „nonegoişti“ ş.a.m.d., iar grupurile umane nu pot fi caracterizate ca „lipsite de coeziune“ 
sau „coezive“, „permisive“ sau „lipsite de permisivitate“ etc. Și, mai general, în domeniul ştiin- 
ţelor socioumane, faptele, fenomenele şi procesele nu sunt „sau-sau“, ci mai degrabă „şi-şi“: 
oamenii sunt şi cu prejudecăţi, și fără, şi egoişti, şi altruişti; în grupurile umane există şi coezi- 
vitate, şi ostilitate, şi permisivitate, şi selectivitate în acceptarea indivizilor în grup etc. 

Rezerve şi mai serioase implică postulatul tranzitivității. Din punct de vedere psihosocio- 
logic, nu se poate spune niciodată cu certitudine că dacă „a“ l-a depăşit pe „b“ într-o probă de 
performanţă şi „b“ pe „c“, atunci „a“ îl va depăşi pe „c“ într-o situație de competiție directă. 
Fiind în competiție directă, într-o probă de performanţă, un băiat poate depăşi o fată, care la 
rândul ei, în competiţie directă, poate întrece pe alt băiat. Acesta din urmă, în competiţie cu 
cel dintâi, poate ieși învingător. 

Exemplul adus în dicuţie credem că a sugerat îndeajuns dificultățile ce le avem de întâmpinat 
în măsurarea fenomenelor psihosociale. 


Nivelurile de măsurare 


În literatura de specialitate este larg acceptată ideea existenţei unui număr de patru niveluri 
de măsurare: nominal, ordinal, de interval şi de raport. Stanley S. Stevens, în 1941, a identificat 
primul din aceste patru niveluri de măsurare şi a specificat operaţiile statistice permise de fiecare 
nivel. În studiul On the Theory of Scales of Measurement (publicat iniţial în revista Science, 
684, 7, 1946, 677-680) defineşte fiecare tip de scală, atrăgând atenţia asupra faptului că „opera- 
țuile statistice ce pot fi aplicate în mod legitim la datele empirice depind de tipul de scală după 
care sunt ordonate aceste date. Enumerarea nivelurilor reflectă gradul de precizie în ordine cres- 
cătoare, de la măsurarea nominală la cea de raport, şi descrescătoare, în ceea ce privesc restricțiile 
operaţiilor statistico-matematice permise de fiecare nivel de măsurare în parte. 

Aşa cum precizează loan Mărginean (1998, 118), „„primele două niveluri (nominal şi ordinal) 
alcătuiesc măsurarea nenumerică (nonparametrică), iar ultimele două (de interval şi de raport) 
alcătuiesc măsurarea numerică (parametrică)“. 


Nivelul nominal. În măsurarea nominală, numerele asociate obiectelor nu au semnificaţia 
lor cantitativă, nu exprimă mărimi: sunt pur şi simplu semne, nume. H. Bertrand Russell (1995) 
consideră că „măsurarea nominală este calitativă“. Într-un experiment psihosociologic, fiecărui 
subiect 1 se asociază un număr: în loc să spunem subiectul de experiment M., spunem subiectul 
numărul 1 sau 2, 3 ... n. Este un exemplu de măsurare nominală. Dar oare este aceasta măsurare? 
Dacă se acceptă definiția dată de Stanley S. Stevens măsurării, răspunsul nu poate fi decât 
afirmativ. Regula de atribuire a numerelor, pentru măsurarea nominală, nu prevede decât că 


același număr va fi atribuit tuturor obiectelor care au aceleaşi caracteristici şi numai lor. Toţi 

subiecţii domiciliați în urban sunt desemnaţi prin numărul 1, cei din rural cu numărul 2. Conform 
regulei de atribuire a numerelor, nu este permis ca persoanele domiciliate în urban să primească 
numărul 1], cât şi numărul 2; de asemenea, nu este permis ca numărul 1 (sau 2) să fie atribuit 
atât persoanelor din urban, cât şi celor din rural. Cât ar părea de simplu, postulatele măsurării 
se cer verificate și la acest nivel de măsurare. Primul postulat [(a = b) sau (az b), dar nu ambele] 
constituie restricția definitorie pentru măsurarea nominală. Dihotomia este deci proprietatea 
specifică acestui tip de măsurare. Alături de ea, simetria [dacă (a = b), atunci şi (b = a)] caracte- 
rizează nivelul măsurării nominale. Tranzitivitatea [dacă (a = b) şi (b = c)] comportă unele 
discuții, dat fiind faptul că în domeniul ştiinţelor socioumane nu există două obiecte, fenomene, 
procese identice, cu atât mai puţin trei. Totuşi, se acceptă că dihotomia, simetria și tranzitivitatea 
caracterizează măsurarea nominală. Pe baza proprietăţilor amintite sunt ușor de stabilit operațiile 
statistico-matematice permise la nivelul măsurării nominale. În primul rând, fiind vorba, în 
fond, de o operaţie de clasificare, se calculează frecvenţa apartenenţei obiectelor la clasele sau 
categoriile desemnate prin numere: câți subiecți sunt din mediul urban şi câți din mediul rural 
sau frecvenţa apariției numerelor 1 şi 2 (în exemplul luat). Frecvenţele pot fi date în cifre brute 
sau în procente. Pare un truism, dar trebuie să precizăm că exprimarea procentuală a frecvenţelor 
se recomandă în cazurile în care eșantioanele au un volum mai mare de 100. Se acceptă totuși 
exprimarea în procente și a numerelor până la 30, dar nu mai mici. 


Nivelul ordinal, la fel de răspândit în măsurarea din ştiinţele socioumane ca și cel nominal, 
are toate proprietăţile acestuia; în plus, introducând relaţiile de ordine, permite multiple operaţii 
statistico-matematice şi, deci, face posibilă utilizarea unui mare număr de coeficienți de corelaţie 
şi teste de semnificație. Tranzitivitatea ordinală este aici definitorie: dacă postulatul tranzitivi- 
tățui [dacă (a > b) şi (b > c), atunci (a > c)] este justificat de izomorfismul cu obiectele şi 
fenomenele măsurate, atunci este justificată şi măsurarea ordinală. Numerele asociate obiectelor 
şi fenomenelor într-o măsurare ordinală nu au decât semnificație de rang, nu indică mărimi 
absolute. Regula de atribuire a numerelor specifică doar asocierea cu numerele în ordine 
crescătoare sau descrescătoare a caracteristicilor care sunt, ele însele, într-o ordine crescătoare, 
respectiv descrescătoare. Satisfacţia muncii poate fi deplină sau numai parțială, foarte intensă 
sau moderată. Convenim să asociem celui mai înalt grad de satisfacție numărul cel mai mare 
(de regulă 3, 5, 7, 11) şi, în ordine descrescătoare, numere mai mici gradelor mai reduse de 
satisfacție în raport cu munca. Convenim să atribuim astfel numerele de la 1 la 7 (1 = foarte 
nesatisfăcut; 2 = în mare măsură nesatisfăcut; 3 = nesatisfăcut; 4 = nici satisfăcut, nici nesa- 
tisfăcut, 5 = satisfăcut; 6 = în mare măsură satisfăcut; 7 = foarte satisfăcut). Numărul 6 va 
exprima un grad mai redus de satisfacție decât numărul 7, dar mai sporit decât 5 ş.a.m.d. Cu 
cât va fi mai redus sau mai sporit, la acest nivel de măsurare, nu se poate preciza, pentru că 
relațiile dintre caracteristicile măsurate nu se reflectă decât parțial în relaţiile dintre numere. 

Nu se poate susține că a fi în mare măsură satisfăcut este tot una cu a fi de două ori nesatis- 
făcut (6 = 3 x 2)! Lucrurile se petrec astfel pentru că, în timp ce numerele cresc cu intervale 
egale, caracteristicile obiectelor sporesc cu intervale inegale. Datorită acestui fapt — riguros 
vorbind — operațiile de adunare, scădere, înmulțire şi împărțire a numerelor distribuite în cadrul 
măsurării ordinale nu se justifică şi, în consecinţă, nici coeficienţii de corelație sau testele de 
semnificație bazate pe valori absolute. Se legitimează însă calcularea frecvenţelor (cifre brute 
şi procente), aflarea medianei şi a cvartilelor, stabilirea rangurilor. De asemenea, se legitimează 

statisticile nonparametrice: coeficienţii de semnificaţie a diferenţei dintre două medii, Mann- 
Whitney, Wilcoxon, Kolmogorov-Smirnov, Kruskal, Wallis şi, în fine, testul semnului. 


Nivelul de interval. În practica cercetărilor psihosociologice şi, mai general, în investi- 
gația sociologică, nivelul ordinal de măsurare se asimilează, pe baza observațiilor empirice şi 
a deducţiilor logice, nivelului metric, respectiv măsurării de interval. O bună ilustrare a faptului 
că această asimilare nu introduce, de regulă, distorsiuni ne este oferită de istoricul preocupă- 
rilor privind măsurarea „distanţei sociale“. Aşa cum se ştie, Emory S. Bogardus, care înțelegea 
prin distanţă socială gradul de deschidere şi de afecţiune pe care persoanele îl au unele față 
de celelalte, a creat în 1925 prima formă a vestitei Scale a distanţei sociale. Cum a procedat? 
Intuitiv, a ordonat un număr de șapte propoziţii, de la cele care exprimă maximum de deschi- 
dere față de persoanele de alte naționalități până la cele care trădează xenofobia: 

7. A fi în relaţie de rudenie prin căsătorie; 

6. A avea ca prieten intim; 

5. A avea ca vecin pe stradă; 

4. A avea ca angajat în aceeași întreprindere; 

3. A accepta ca cetățean în ţară; 

2. A accepta numai ca vizitator în țară; 

1. A exclude din ţară. 


Numerele asociate pozițiilor exprimate prin acceptarea uneia din afirmaţiile de mai sus 
reflectă ordinea, nu mărimea absolută a gradului de înţelegere şi de afecţiune faţă de străini. 
Pentru a vedea dacă intervalele dintre poziţiile (atitudinile) exprimate sunt egale, Emory S. Bo- 
gardus a aplicat ulterior tehnica de comparare a perechilor, pusă la punct în 1929 de Louis L. 
Thurstone. lerarhizarea propozițiilor a fost aceeași, intervalele dovedindu-se (aparent) egale. 
Astfel, instrumentul de măsurare a distanţei sociale (scala Bogardus), despre care se credea 
că realizează un nivel de măsurare ordinal, s-a constatat că permite o măsurare de interval. 

În baza celor arătate, apreciez că Fred N. Kerlinger are dreptate când afirmă: „Cel mai bun 
procedeu pare a fi acela de a trata măsurătorile ordinale ca şi când ar fi măsurători de interval, 
dar să fim permanent atenţi la posibilitatea unei mari inegalităţi a intervalelor“ (F.N. Kerlinger, 
1973, 441). Astfel, întâlnim frecvent exprimarea rezultatelor măsurării ordinale sub forma mediilor 
aritmetice, a abaterii standard şi a abaterii medii pătratice (dispersie, varianţă). Operaţiile statis- 
tico-matematice mai sus amintite sunt permise, riguros vorbind, doar măsurării de interval şi 
de raport, care presupun un izomorfism al creşterii şi descreşterii obiectului măsurat cu sistemul 
numeric considerat: 


[(a — b) = (b —c), după cum (5—-4=(4-3)]. 


Specific nivelului măsurării de interval este faptul că intervalele pot fi adunate şi scăzute. 
De remarcat însă că sunt adunate sau scăzute intervalele, nu valorile. Neexistând un punct zero 
absolut care să exprime absenţa caracteristicii măsurate, nu se poate pretinde, de exemplu, că 
performanţa școlară a unui elev notat cu 10 este de două ori mai mare decât a unuia notat cu 
5. Are sens însă să spunem că performanţa celui dintâi este cu 5 unităţi mai mare decât a celuilalt. 
Intervalele de măsurare fiind egale, cercetătorul are libertatea unor artificii de transformare de 

tipul y = a + bx (pentru b > 0), unde: y = valori caracteristice transformate; x = valori caracte- 
ristice care urmează a fi transformate; a = constanta de deplasare; b = constanta de extindere. 

Intervalele pot fi deplasate sau extinse, fireşte, dacă prin aceasta reflectăm mai adecvat 
realitatea. În legătură cu satisfacția muncii (în exemplul mai sus discutat), probabil că o deplasare 
cu 4 intervale ar exprima mai bine valorile caracteristice. Atribuirea numerelor de la —3 la +3 
(—3 = foarte nesatisfăcut; —2 = în mare măsură nesatisfăcut; —1 = nesatisfăcut; 0 = nici satisfăcut, 
nici nesatisfăcut, +1 = satisfăcut; +2 = în mare măsură satisfăcut, +3 = foarte satisfăcut) pare 
a fi mai adecvată. În acest caz deplasarea se justifică, nu însă şi extensia intervalelor. Nu sporeşte 
cu nimic cunoaşterea dacă vom amplifica cu 10 sau cu 100 fiecare interval (sistemul numerelor 
devenind: 10-70 sau 100-700). 

Nivelului măsurării de interval îi este permisă aplicarea coeficienţilor de corelaţie produs- 
moment (Bravais-Pearson) şi r tetracronic. Analiza de regresie se legitimează și ea; la fel testele 
de semnificație a diferenţelor dintre două medii aritmetice: | [i 


“iz | şi F. Toate aceste statistici, 
în practica cercetărilor sociale concrete, se folosesc — fără o justificare deplină — şi pentru nivelul 
ordinal de măsurare. 

Prin introducerea în operaţia de măsurare a unui punct zero absolut (natural) sunt posibile 
operaţiile specifice nivelurilor inferioare de măsurare, la care se adaugă înmulțirea și împărțirea. 


Nivelul măsurării de raport (sau de proporţie) se caracterizează printr-o relație de pro- 
porționalitate. La acest nivel de măsurare au sens statisticile parametrice şi nonparametrice, 
inclusiv mediile geometrice şi coeficienții de varianţă. Trebuie spus însă că măsurarea fenome- 
nelor psihosociale nu permite fixarea unui punct zero absolut, așa cum se întâmplă în măsurarea 
timpului şi a spațiului. Walter Gutjahr (1974) ilustrează diferenţele dintre nivelurile de interval 
şi de raport în măsurare, luând ca exemplu măsurarea temperaturii. 


Tabelul 4.1. Măsurarea temperaturii (după Gutjahr, 1974) 


Nivel de măsurare 
Repere de interval de raport 
Celsius Reaumur Fahrenheit Kelvin Rankine 
oC o Rm oF oK oR 
Zero absolut —273 —219 —460 (9) 9) 
Solidificarea apei 9) 9) +32 +273 +492 
Fierberea apei +100 +80 +212 +373 +672 


Este uşor de observat că aceleiași realități — temperatura — i se asociază numere diferite, 
după cum au fost alese: punctul zero, mărimea intervalului și direcţia. În sistemele Kelvin şi 
Rankine punctul zero este același, direcția aceeaşi, diferă însă mărimea intervalului și deci 
extensia scalei de măsurare. Comparativ, în sistemele Celsius şi Fahrenheit nu rămâne constantă 
decât direcția, diferă atât punctul zero, ales convențional, cât şi mărimea intervalului. Trebuie 
spus că, deşi pentru nivelul de măsurare de raport se pretinde un punct zero natural, el nu are 
totuşi o existenţă reală. Temperatura de —273,160 nu a fost niciodată atinsă. Greutatea, lungimea, 
timpul, forţa — ca mărimi fizice — admit măsurarea de raport, ceea ce nu se întâmplă cu realitățile 
psihice şi sociale. Inteligența zero sau coeziunea interumană zero nu au corespondent în realitate: 

individul nu poate fiinţa fără un minim de inteligență; societatea nu există fără un minim de 
coeziune interumană. 

Prezentarea chiar şi succintă a problemei nivelurilor de măsurare în ştiinţele sociale nu tre- 
buie să ducă la un nejustificat şi neconstructiv scepticism în legătură cu posibilitățile de aplicare 
a metodelor statistico-matematice în cercetările concrete din domeniul ştiinţelor socioumane. 
Atrăgând atenţia asupra restricţiilor de atribuire de numere obiectelor şi fenomenelor psihoso- 
ciale, am intenţionat să avertizăm împotriva folosirii abuzive a unor formule matematice stan- 
dard, fără înţelegerea semnificației rezultatelor obținute. După opinia noastră, este de preferat 
un nivel de măsurare mai scăzut, fără utilizarea unor indici şi a unor teste statistice sofisticate, 
decât un nivel înalt de măsurare cu indici şi teste riguroase şi laborioase din punctul de vedere 
al calculelor, dar inadecvate în raportul de izomorfism cu realitatea investigată. 

În alternativa formulată de Clyde H. Coombs (1963), între a alege un sistem de măsurare 
cât mai „puternic“ şi unul cât mai adecvat, optăm fără ezitare pentru cea de-a doua soluție. 


Validitatea și fidelitatea măsurării 


Evaluarea măsurării constituie un subiect pe cât de complex, pe atât de important pentru 
cercetarea sociologică şi psihosociologică. Studiind interacțiunea comportamentelor umane, 
totdeauna trebuie să ne întrebăm dacă într-adevăr am măsurat ceea ce am intenționat să măsurăm 
şi dacă rezultatele sunt demne de încredere sau — teoretic formulată problema — trebuie să sta- 
bilim totdeauna validitatea şi fidelitatea (reliabilitatea) măsurării fenomenelor. Există dezvol- 
tată o întreagă teorie cu privire la validitatea şi fidelitatea măsurări în ştiinţele sociale, teorie 
constituită şi impulsionată în mod deosebit de cercetările psihologice şi psihosociologice asupra 
personalităţii. Aplicând un test de inteligenţă, am măsurat în realitate chiar inteligența? Cum 
ne asigurăm că măsurarea este validă? 

Validitatea și fidelitatea sunt adesea descrise în termeni de corelaţie: „Validitatea este concep- 
tualizată ca o corelaţie între măsurare şi un criteriu independent relevant“ (M. Procter, 1993), 
iar reliabilitatea, fiind determinată fără referire la un criteriu exterior, se verifică tot prin stabilirea 
corelaţiei dintre rezultatele obținute la testare şi la retestare, prin aplicarea câte unei jumătăţi 
din test sau prin luarea în calcul a corelaţiei dintre indicatori. 

Prin stabilirea validității de conţinut, a validității criteriilor şi a validității de construct ne 
putem încredința că am măsurat ceea ce am presupus de la început că măsurăm. Cel mai adesea, 
cercetătorul din domeniul ştiinţelor sociale se mărginește la analiza validității de conţinut. El 
încearcă să determine dacă instrumentul de măsurare pe care l-a creat este reprezentativ pentru 
conţinutul procesului sau fenomenului pe care îl măsoară. Un exemplu ne poate ajuta să înțe- 
legem mai bine ce reprezintă validitatea de conţinut şi cum se procedează în determinarea 
acesteia. Într-un experiment invocat, s-a urmărit verificarea ipotezei determinării gradului de 
satisfacție a muncii de către sistemul de organizare a întreprinderilor. Satisfacţia muncii — ca 
fenomen psihosocial — are multiple dimensiuni şi indicatori. Pentru măsurare am reținut dimen- 
siunile: satisfacţie în raport cu conţinutul muncii, cu organizarea formală şi cu organizarea infor- 
mală a întreprinderilor. Ca indicatori, au fost reținuți cei referitori la satisfacția produsă de 
structura operaţiilor de muncă, profesie, întreprindere, grupul de muncă etc. Reproduc acești 
indicatori conținutul satisfacției muncii? Procedăm la o judecată critică a lor. Ne întrebăm care 

este legătura dintre indicat (satisfacția muncii) şi indicator (întrebare referitoare la satisfacția 
produsă de muncă). Ne întrebăm, de asemenea, dacă am selecționat suficienţi indicatori capabili 
să reproducă adecvat domeniul, conținutul fenomenului studiat. 

Validitatea legată de criteriu şi validitatea de construct completează analiza validității proce- 
sului de măsurare psihosociologică. Validitatea legată de criteriu, aşa-numita validitatea 
predictivă sau empirică, urmăreşte nu rezultatul în sine al măsurării, ci criteriul extern cu care 
se compară acest rezultat. În măsurarea intereselor profesionale, analiza validității legată de 
criteriu oferă un bun exemplu asupra a ceea ce se intenționează a se demonstra: validarea rezulta- 
telor actuale prin raportare la un element (eveniment) exterior, înregistrabil după o perioadă de 
timp, adesea de ani și ani de zile. Bine cunoscutul 7est de interese profesionale elaborat de Edward 
K. Strong (prima formă în 1927, cea de-a doua în 1939) a fost validat prin raportarea rezultatelor 
obținute prin aplicarea lui, în perioada 1927-1930, pe un lot de 670 de studenţi din primii ani 
ai Universităţii Stanford, la profesiile efectiv practicate de către aceştia în anul 1949. S-a con- 
statat că 53 la sută dintre studenții care manifestaseră interese pentru profesiile medicale, la 
un interval de douăzeci de ani, deveniseră medici, iar alți 27 la sută aleseseră profesii strâns 
înrudite cu medicina: biologia, psihologia etc. Validarea măsurării intereselor profesionale s-a 
realizat prin luarea în considerare a profesiilor practicate după un interval de timp suficient de 
îndepărtat de momentul testării. Este acesta un criteriu capabil să valideze măsurarea? Trebuie 
analizat. Practicarea unei profesii nu depinde numai, şi nici măcar în primul rând, de interesele 
profesionale ale indivizilor. Piaţa muncii este mult mai complexă, dar cu siguranță că interesele 
profesionale intervin în alegerea şi practicarea profesiilor. Succesul profesional reprezintă însă 
un criteriu mai puternic de validare a măsurării intereselor profesionale. Edward K. Strong 
validează testul său şi prin acest criteriu. Pe un lot de 181 de agenţi de asigurări, el constată 
că 67 la sută dintre cei care manifestaseră un interes foarte ridicat pentru profesia lor aveau o 
cifră de afaceri foarte ridicată (peste 150 000 de dolari anual), în timp ce doar 6 la sută dintre 
agenţii de asigurări care nu manifestaseră nici un interes pentru profesia lor atingeau respectiva 
cifră de afaceri. Validitatea legată de criteriu se caracterizează, aşadar, prin capacitatea de pre- 
dicție a măsurării efectuate. 

Dacă validitatea legată de criteriu determină capacitatea de prognosticare a măsurării (in- 
clusiv a instrumentului de măsurare), validitatea de construct vizează caracteristica de măsurat, 
obiectul, fenomenul sau proprietatea ce se află în spatele performanţei măsurate. Așa cum apre- 
cia Fred N. Kerlinger, validitatea de construct constituie cel mai semnificativ produs al teoriei 
măsurării în ştiinţele socio-umane. Cercetătorul care se interesează de acest tip de validitate 
îşi pune întrebarea: ce factori sau constructe explică performanţa şi diferenţele de performanţă 
ale indivizilor sau grupurilor umane? Constructele, după cum se ştie, desemnează categorii 
ipotetice utilizate pentru descrierea şi înţelegerea raporturilor dintre elementele unui model expli- 
cativ. Presupunând că avem de măsurat coeziunea unui grup, ne putem întreba, o dată stabilit 
nivelul acesteia, ce constructe explică scorul (punctajul) obţinut: simpatia reciprocă? Intere- 
sele comune? Dezirabilitatea socială? De asemenea, va trebui să ne întrebăm ce proporție din 
varianţa totală a măsurării se datorează fiecărui construct în parte. Prin diferite corelaţii de itemi, 
cu ajutorul metodei matricei cu mai multe atribute măsurate prin mai multe metode sau prin 
analiza factorială, validitatea de construct poate fi corespunzător determinată. 

Asigurându-ne că măsurăm întocmai ceea ce intenționăm să măsurăm, în mod firesc trebuie 
să verificăm în continuare fidelitatea măsurărilor noastre. Teoria modernă a fidelității măsurărilor 

din ştiinţele socioumane se bazează pe analiza de varianţă şi pe tehnicile probabiliste de luare 
a deciziei (L. Cronbach, 1972). În mod tradiţional însă, fidelitatea se determină în perspectiva 
analizei erorilor. Fără a insista asupra dezvoltării extrem de sofisticate a teoriei fidelității, 
prezentăm principalele procedee de determinare a fidelității în măsurarea caracteristicilor 
psihosociologice. 


Procedeul test-retest. Presupune aplicarea după o perioadă de timp a aceluiași instrument 
de măsurare aceloraşi persoane. Dacă persoanele supuse măsurării nu s-au schimbat sub raportul 
caracteristicii măsurate, teoretic, rezultatele celor două probe trebuie să fie identice. În practică 
lucrurile nu se întâmplă așa, datorită erorilor care intervin în fiecare operație de măsurare. Prin 
procedee matematice se poate determina fluctuația valorilor obținute în cele două operaţii de 
măsurare a caracteristicilor uneia şi aceleiași persoane sau colectivități. Problema însă este alta: 
ce caracteristici ale fenomenelor și proceselor socioumane sunt statice? Cu greu vom găsi carac- 
teristici dacă nu statice, cel puţin mai lent modificabile. Aplicarea imediată a unei noi măsurări 
cu aceleaşi instrumente evidențiază alte impedimente: subiecții umani învaţă răspunsurile, țin 
să se nu contrazică, sporind astfel în mod artificial gradul de fidelitate a măsurărilor. Şi mai 
este ceva: cum explicăm subiecţilor faptul că îi supunem la aceleași probe? Le mărturisim că 
facem un experiment? Invocăm vreun pretext oarecare? Cât de plauzibil va fi el? Se pare că 
fidelitatea test-retest induce mai multe semne de întrebare decât răspunsuri corecte. 


Procedeul testelor paralele. Încearcă să evite impedimentul învățării răspunsurilor de către 
subiecți: se aplică acestora nu acelaşi test de două ori, ci două teste asemănătoare sau două 
forme diferite ale aceluiași instrument de măsurare. Dar cât de asemănătoare sunt testele para- 
lele? Prin analiza validității de conţinut şi a celei de construct, prin compararea mediilor, a 
varianţei, a covarianţei dintre itemi acest lucru poate fi stabilit. Teste perfect echivalente nu 
vor fi create, probabil, niciodată, asemănătoare da. Eşantionarea itemilor, formularea lor vor 
diferi de la un test la altul, fapt ce va produce o anumită instabilitate a scorurilor. De aceea se 
şi spune că prin procedeul testelor paralele se determină stabilitatea măsurărilor. Ca şi în cazul 
procedeului precedent, între aplicarea unui test şi a formei lui „echivalente“ de cele mai multe 
ori se scurge o perioadă de timp, în care situaţia subiecților se schimbă. Aplicarea concomitentă 
a două sau mai multor teste paralele nu este posibilă, iar aplicarea lor în succesiune imediată 
nu este de dorit. Se pun probleme asemănătoare procedeului test-retest. 


Procedeul înjumătăţirii testelor. Oferă posibilitatea determinării coeficientului de echiva- 
lenţă între cele două jumătăţi ale aceluiași test. Împărțirea testului în jumătate se face selectând 
itemii echivalenți și gruparea lor în două forme separate. În mod curent se procedează însă 
oarecum mecanic: într-o formă sunt incluşi itemii cu număr par, într-alta cei cu număr impar. 
După aplicarea integrală a testului sunt aplicate formele înjumătăţite ale lui. Se fac apoi corelaţii 
între rezultatele astfel obținute. Dificultăţile semnalate pentru procedeul test-retest sunt prezente 
şi în cazul stabilirii fidelității prin înjumătăţirea testului. 

În cazul testelor unifactoriale, care măsoară o singură caracteristică (de exemplu, calculul 
mintal, vocabularul ș.a.), procedeul Kuder-Richardson (1937) de determinare a fidelității se 
legitimează perfect, deşi acest procedeu presupune calcule laborioase. Principiul procedeului 

Kuder-Richardson este însă extrem de simplu, amintind de procedeul Guttman de scalare: într-un 
test în care itemii sunt ordonați în funcție de gradul lor de dificultate este de presupus că subiecții 
dau răspunsuri corecte la itemii mai ușori şi greşesc la cei mai grei. Dacă lucrurile se întâmplă 
invers, procedeul de măsurare nu prezintă fidelitate. 


Procedeul Hoyt (1941) de estimare a fidelității este asemănător procedeului anterior pre- 
zentat, deosebindu-se de acesta prin acceptarea variaţiei performanţelor unui individ de la un 
item la altul nu ca o eroare, ci ca diferenţă reală. În analiza fidelității, în procedeul Hoyt se iau 
în considerare diferenţele interindividuale și diferențele de erori interindividuale. 

Evaluarea măsurării, ca şi măsurarea însăși, constituie un element esenţial în cercetarea 
concretă din ştiinţele socioumane, pentru că numerele incorect asociate fenomenelor pot deforma 
sau estompa realitățile, creând iluzia rigurozității științifice. 


Termeni-cheie 


Cvartile ordinal 
Decile Postulatele măsurării 
Eroare de măsurare Precizia măsurării 
Fidelitatea (reliabilitatea) Procedee de determinare a fidelității 
Incertitudinea de măsurare înjumătăţirii testelor 
Măsurarea Hoyt 
nonparametrică test-retest 
parametrică testelor paralele 
Mediană Validitatea 
Nivel de măsurare de construct 
de interval de conţinut 
de raport de criteriu 
nominal 


Probleme recapitulative 


Ce este măsurarea? 

Când încep preocupările de constituire a unei teorii a măsurării? 

Ce relaţie există între incertitudinea de măsurare și precizia măsurării? 
În funcţie de ce factori se stabileşte precizia măsurării? 

Care sunt nivelurile de măsurare? 

De ce nu este posibilă măsurarea de raport în ştiinţele socioumane? 
Care sunt postulatele măsurării? 

Ce este validitatea măsurării? 

Dar fidelitatea măsurării? 

Care sunt tipurile de validitate? 

Care sunt cele mai răspândite procedee de determinare a fidelității (reliabilității) măsurării? 

CAPITOLUL 5 
Tipuri de cercetări socioumane 


Precizări terminologice 


Cercetările sociologice concrete (de teren sau empirice) au apărut înaintea creării termenului 
de „sociologie“ de către Auguste Comte, în 1839, în cea de-a 47-a lecţie din al său Cours de 
philosophie positive: „Cred că trebuie să cutez a întrebuința de acum înainte acest termen nou, 
exact echivalent expresiei mele, întroduse mai de mult, de fizică socială, pentru a putea arăta 
într-un singur nume această parte complementară a filosofiei naturale, care se referă la studiul 
pozitiv al totalității legilor fundamentale proprii fenomenelor sociale“. 

Debutul cercetărilor sociologice de teren este legat de prima revoluție industrială din Anglia. 
Acum Şi aici sunt realizate primele anchete cu caracter sociologic: în 1722, Daniel Defoe 
(1660-1731) — cunoscut mai ales ca autor al romanului Viața și nemaipomenitele aventuri ale 
lui Robinson Crusoe (1719) — publică Jurnal din anul ciumei, în care prezintă realist lumea inter- 
lopă londoneză. Sunt folosite actele statistice din Bufetinele mortuare săptămânale (celebrele 
Bills of Mortality, publicate de Compania slujbaşilor parohiali), informaţiile din conversațiile 
cotidiene, din ordonanţele Lordului Primar al Londrei, din istorioarele şi anecdotele referitoare 
la „ciuma săracilor“, precum şi datele de observaţie exploatate jurnalistic, dar şi sociologic. 
Molima izbucnită în 1665 a năpăstuit Londra, întrucât „Munca, şi prin ea pîinea săracilor, fusese 
curmată“ — scria Daniel Defoe (1719). 

C.A. Moser (1967) considera că ar fi mai logic ca istoricul anchetelor din Marea Britanie 
să înceapă cu Morton Eden, care scrie The State of the Poor in the History of the Labouring 
Classe in England (1792), cu H. Mayhew, autorul lucrării London Life the London Poor (1861), 
sau cu Charles Booth (1840-1916), care publică o monumentală anchetă (17 volume) privind 
paupertatea — The Life and Labour of the People of London (1889-1902). „Părintele anchetei 
sociale ştiinţifice trebuie considerat Booth“ — apreciază C.A. Moser (1958/1967, 36). El are 
nu numai meritul de a fi realizat o tipologie a familiilor din punctul de vedere al sărăciei (opt 
clase de familii, patru deasupra liniei sărăciei şi patru dedesubtul ei) şi de a fi folosit ceea ce 
mai tîrziu s-a numit „metoda interviului global“ (B. Webb, 1926), dar şi pe acela de a fi atras 
atenția asupra extinderii şi gravităţii paupertăţii. lată ce scria Charles Booth: „Există o sărăcie 
disperată, degradare, foamete, alcoolism, brutalitate și crimă: de aceasta nimeni nu se îndoiește. 
Scopul meu a fost să arăt relaţia cantitativă dintre paupertate, mizerie, depravare, prin comparaţie 
cu veniturile regulate şi confortul relativ, şi să descriu condiţiile generale în care trăieşte fiecare 
clasă“ (Booth, 1889). Este de reținut şi faptul că Charles Booth a acordat o importanţă deosebită 
modalității de culegere a informațiilor, considerând că fiecare fapt de care are nevoie cercetătorul 

vieţii sociale este cunoscut de cineva, astfel că sociologul nu ar trebui să facă altceva decât să 
recolteze informaţiile şi să le ordoneze. Astfel a apărut „metoda interviului global“. 

Cercetările sociologice privind sărăcia au fost continuate în Marea Britanie (B.S. Rowentree, 
1901; A.L. Bowley, 1912), răspândindu-se în toate ţările industrializate. Ele sunt foarte actuale 
în prezent în România. Nu intenţionăm să facem însă un istoric al cercetărilor sociologice 
concrete. Dorim totuşi să subliniem că, fără a ne cufunda într-un trecut îndepărtat, cercetările 
sociologice concrete au o istorie de cel puţin o sută de ani şi că ele au apărut ca urmare a schim- 
bărilor sociale, revoluției industriale şi a unei grave provocări sociale: sărăcia. 

Am folosit deja termenii: „cercetare sociologică de teren“, „cercetare sociologică empirică“ 


xce 


(sau „concretă“, „anchetă sociologică“, fără să fi arătat conţinutul lor. În afara acestora, la nivelul 
simțului comun, se utilizează termenii „investigaţie sociologică“ şi „sondaj“, ignorându-se dis- 
tincțiile absolut necesare. 

Termenul de „cercetare sociologică“ sau „cercetare socială“ are înțelesul cel mai larg: se referă 
la obținerea şi prelucrarea informaţiilor obiectiv verificate, în vederea construirii explicaţiilor 
ştiinţifice ale faptelor, fenomenelor şi proceselor sociale. Deși cercetarea sociologică are ca 
principiu metodologic fundamental unitatea dintre nivelurile teoretic şi empiric — vezi subcapi- 
tolul referitor la principiile metodologice ale cercetărilor socioumane empirice —, adesea se face 


xec 


distincţie între „cercetarea sociologică teoretică“ („sociologie de cabinet“) şi „cercetarea sociolo- 
gică empirică“ (sociologie de teren). Cercetarea sociologică empirică presupune observarea 
directă a realităţii, aplicarea unor metode şi tehnici specifice de recoltare a informaţiilor (ancheta, 
experimentul, chestionarul etc.), de prelucrare a lor (corelaţii, teste de semnificaţie statistică 
etc.). Când cercetarea sociologică empirică (concretă sau de teren) are un caracter preliminar, 


explorator sau are o amploare sau profunzime mai redusă, se vorbeşte de „investigaţie sociologică“. 


Ancheta sociologică se particularizează în universul cercetărilor sociologice concrete (em- 
pirice, de teren) prin aceea că utilizează cu precădere chestionarul şi interviul pentru culegererea 
informaţiilor. Bazându-se pe modalităţi interogative în obținerea informaţiilor, „ancheta sociolo- 
gică are un caracter neexperimental, cu un grad relativ scăzut de control al cercetătorului asupra 
variabilelor analizate“ (loan Mărginean, 1993, 36). C.A. Moser (1958/1967, 13) atrăgea atenția 
asupra faptului că termenul de „anchetă socială“ este dificil de definit, întrucât el acoperă o 
„varietate foarte largă de cercetări, începând de la analizele clasice asupra sărăciei [...] până 
la sondajele asupra opiniei publice [...], anchetele pentru planificarea oraşelor, cercetarea pieţei 
[...], precum şi nenumăratele investigații organizate de institutele de cercetare“. Așa cum 
observa şi loan Marginean (1993), ancheta sociologică de multe ori combină modalitățile 
interogative de obţinere a informaţiilor cu studiul documentelor sau cu observația ştiinţifică, 
astfel că trasarea unei bariere despărțitoare ferme între ceea ce se înţelege prin „cercetare 
sociologică de teren“ și „anchetă sociologică“ nu se justifică. În plan didactic, vom reţine totuși 
că ancheta sociologică se distinge de alte tipuri de cercetări sociologice concrete (de teren, 
empirice) prin utilizarea, în principal, a chestionarului și interviului pentru obținerea informa- 
țuilor şi nerecurgerea la experiment. Pe de altă parte, față de sondajul de opinie publică, ancheta 
sociologică se diferenţiază prin aceea că are ca scop nu numai cunoaşterea aspectelor subiective 
(opinii, atitudini, aspirații, interese etc.), dar şi a celor obiective (structura familiei, condiţiile 
de locuit etc.) şi nerecurgerea obligatorie la eşantionare. 

Sondajul de opinie publică are ca scop cunoaşterea „complexului preferințelor exprimate 
de un număr semnificativ de persoane referitoare la o problemă de importanță generală“ (Ber- 
nard Hennessy, 1981). Acest tip de cercetare sociologică se fondează pe modalităţile interogative 
de culegere a informațiilor şi pe tehnicile de eșantioane, având ca notă diferenţială restrângerea 
ariei de cunoaştere la opinia publică. 

Putem spune că „cercetarea sociologică de teren“ (empirică sau concretă) reprezintă genul 
proxim pentru „ancheta sociologică“ şi aceasta genul proxim pentru „sondajul de opinie publică“. 

Diferenţa specifică rezultă din ponderea crescândă a modalităţilor interogative de culegere 
a informaţiilor, pe de o parte, şi din reducerea progresivă a domeniului de cercetare, de la reali- 
tatea socială în ansamblul ei la un aspect particular, informaţiile deținute de indivizi, şi apoi la 
opiniile exprimate de aceștia (Figura 5.1). 


Cercetare sociologică 


Cercetare sociologică de teren 


Anchetă sociologică 


Sondaj de opinie publică 


[i 


Fig. 5.1. Conţinutul termenilor de „cercetare sociologică de teren “, 
„anchetă sociologică“, „sondaj de opinie publică “ 


Studiul cazului (sau studiul de caz) se particularizează în cadrul cercetării sociologice de 
teren prin câteva caracteristici: cazul este înțeles ca un sistem integrat, abordat holistic, cercetă- 
torul interesându-se mai mult despre cum decât de ce fenomenul studiat (o persoană, o colectivi- 
tate, o instituţie) se prezintă într-un anumit mod, cazul fiind un fenomen contemporan, în context 
social real. În Dicţionarul de sociologie coordonat de Gordon Marshall (1994/2003, 601), studiul 
cazului (de caz) apare ca „Metodă de cercetare care-și ia drept subiect un caz singur sau câteva 
exemple selectate dintr-o entitate socială — precum comunităţi, grupuri sociale, antreprenori, 
evenimente, biografu, familii, grupuri de lucru, roluri sau relaţii — şi foloseşte o varietate de tehnici 
pentru studiul lor“. Robert E. Stake (1984/1995) defineşte studiul cazului ca „studiul unui singur 
caz particular şi complex, în vederea înţelegerii funcționării lui, cu circumstanţele importante“. 
Specific acestui tip de cercetare de teren este faptul că fenomenele studiate sunt de o mare 
complexitate, neputând fi abordate experimental sau prin anchete sociologice, iar concluziile, 
chiar dacă permit generalizări ale propoziţiilor teoretice, nu conduc la extrapolarea rezultatelor 
la alte populaţii decât cele investigate. Robert E. Stake (1994) precizează că studiul cazului nu 
reprezintă o alegere metodologică, ci o alegere a obiectului de studiu. Din punctul de vedere 
al scopului cercetării, în funcție de care se face şi alegerea cazurilor, autorul anterior citat 
identifică trei tipuri: studiul cazului intrinsec, asemenea monografiilor, în care cercetătorul se 
centrează pe descrierea în profunzime a unui fenomen unicat, fără a urmări testarea ipotezelor 
sau generalizabilitatea (de exemplu, Bronislaw K. Malinowski, 1922); studiul cazului instru- 
mental, realizat în vederea clarificării unei teorii sau a unei probleme mai generale (de exemplu, 
Robert Lynd şi Helen Lynd, 1929); studiul unor cazuri multiple (colective), în care se încearcă 
generalizarea caracteristicilor şi mecanismelor. Așa cum spunea Donald T. Campbel (1975), 
studiul cazului poate fi privit ca un pas mic spre o mare teorie. 

Tipologia cercetărilor socioumane empirice 


Dată fiind marea varietate a cercetărilor socioumane concrete, considerăm că se justifică 
efortul de a căuta criteriile cele mai adecvate de clasificare şi de a prezenta, fie şi succint, „cerce- 
tările exemplare“, ilustrative pentru fiecare tip de cercetare în parte. 

Clasificarea cercetărilor socioumane după scopul lor. După scopul lor, cercetările socioumane 
concrete pot fi de mai multe tipuri. În primul rând, facem distincţie între cercetările descriptive 
şi cele explicative. 


Cercetările descriptive 


Orice ştiinţă începe prin a fi descriptivă. Apoi, într-un stadiu mai avansat se încearcă expli- 
carea teoretică a faptelor de observaţie. Unele ştiinţe rămân preponderent descriptive — de 
exemplu, etnografia —, altele fac un salt de la „graphein“ la „logos“ — de exemplu, trecerea de 
la „sociografie“ la „sociologie“. În concepția lui R.S. Steinmetz (1913), sociografia avea ca 
scop descrierea ansamblului structurii sociale a unui ţinut, sat sau oraş. Ferdinand Tânnies (1931) 
înțelegea prin sociografie cercetarea sociologică empirică, bazată mai ales pe datele statistice. 

Chiar dacă descrierea constituie doar primul nivel în cunoaştere, cercetarea sociologică 
descriptivă prezintă nu puţine dificultăți. Ea este făcută „cu mîinile goale“, nu beneficiază de 
modele, înaintează într-un câmp nedesţelenit, cu numeroase fapte şocante. De aici dificultatea 
de a alege ce merită şi ce nu merită să fie observat. Astfel — după cum remarcă Michel Bozon 
şi Henri Leridon (1993) —, pentru descrierea relaţiilor confidenţiale în studiul sexualităţii s-a 
făcut apel la analiza sociologică a reţelelor de comunicare, pentru înțelegerea logicii prevenţiei 
sexuale s-a recurs la modelele economice de asumare a riscului şi, în fine, pentru predicția 
îmbolnăvirilor de SIDA s-a încercat simularea evenimentelor, integrându-se toate evenimentele 
din viaţa unui individ în funcție de riscul pe care îl comportă. 

Un exemplu clasic de cercetare sociologică descriptivă este ampla anchetă asupra comporta- 
mentului sexual al bărbaţilor şi femeilor, începută în 1938 şi încheiată nouă ani mai tîrziu, în 
1947. Alfred C. Kinsey (1894-1956), specialist în zoologie la Indiana University (SUA), preci- 
zează scopul acestei cercetări: „acumularea unei mase de fapte obiective despre problemele 
sexuale, evitând strict orice interpretare socială sau morală a acestor fapte“ (Kinsey er a/., 1948). 
S-a început cu subiecţii cei mai accesibili, cu studenţii, de la care s-au obținut primele biografii. 
În 1938 au fost studiate 62 de cazuri, pentru ca în 1947 să se adune date de la 728 de subiecți 
intervievaţi. În total, au fost intervievaţi 6300 de bărbaţi şi 5940 de femei. Raportul Sexual 
behavior in the human female (Kinsey et al., 1953) a fost publicat după un interval de cinci 
ani de la apariţia primului volum: Sexual behavior in the human male (1948). Cei peste 12 000 
de subiecţi ai anchetei au fost recrutaţi din toate grupurile profesionale, din urban şi rural, din 
diferite zone geografice (cu precădere din nord-estul SUA), aparținând diferitelor confesiuni. 
Nu se poate vorbi totuşi de o reprezentativitate statistică a populaţiei investigate. De exemplu, 
la data efectuării anchetei, 40 la sută dintre femeile din SUA absolviseră şcoala elementară, 
47 la sută şcoala medie şi 13 la sută învăţământul superior. În populaţia feminină investigată 
proporția absolventelor şcolii elementare era de numai 3 la sută, a şcolii medii 22 la sută şi a 
învăţământului superior de 75 la sută. S-ar putea vorbi mai degrabă de comportamentul sexual 
al femeilor titrate din SUA decât de comportamentul sexual al femeilor, în general. 

Datele referitoare la comportamentul intim s-au obținut cu ajutorul unui chestionar cu 521 
de itemi (pentru persoanele cu experienţă sexuală mai redusă numărul întrebărilor era de „numai“ 
300). S-a folosit o modalitate de intervievare „elastică“. Durata unui astfel de interviu era în 
medie de 30 de minute până la 1-2 ore. Autorii au făcut apel la altruismul subiecţilor, convin- 
gându-i că împărtăşind experienţa lor sexuală îi ajută pe alţii să se înţeleagă mai bine şi să 
depăşească eventualele dificultății. Pentru cei cu studii superioare se accentua nevoia de a 
verifica tehnica de cercetare: pentru persoanele cu nivel de şcolarizare mai scăzut se arăta nevoia 
de progres a medicinei. În jurul acestei cercetări s-a mobilizat opinia publică. S-au născut zvonuri 
contradictorii, s-au emis păreri diametral opuse. Mulţi credeau că discuţia cu cercetătorii îi poate 
ajuta. Așa că s-au prezentat şi mulți nevrotici. Cercetătorii nu au procedat ca psihiatrii, nu au 
făcut deosebire între persoanele echilibrate şi dezechilibrate din punctul de vedere al comporta- 
mentului sexual. Unii subiecţi s-au prezentat la interviu pur şi simplu din curiozitate. Răspunsu- 
rile la interviu, relatările subiecților erau notate cu ajutorul unui cod special creat de un criptograf 
şi păstrate în seifuri, asemenea secretelor militare. 

În afara informaţiilor obţinute prin intervievarea subiecţilor, pe parcursul celor nouă ani 
de investigaţii s-a adunat un mare număr de date provenite din „calendarele sexuale“, jurnale 
zilnice, scrisori, desene și alte forme de notare a activităţii sexuale. Un număr de 377 de persoane 
(312 femei şi 65 bărbaţi) au încredinţat cercetătorilor calendarele lor sexuale, în care erau 
menţionate nu numai frecvenţa contactelor sexuale, ci şi formele de activitate sexuală ce conduc 
la orgasm. În calendarele sexuale ale femeilor adesea se consemna activitatea sexuală în raport 
de perioada menstruală. În alte calendare, cercetătorii au găsit informaţii de interes sociologic: 
despre locul de întîlnire a partenerilor, călătoriile făcute, îmbolnăviri şi alte evenimente în măsură 
să influenţeze activitatea sexuală a bărbaţilor și femeilor. Calendarele sexuale acopereau, de 
regulă, o perioadă de timp scurt (6 luni), dar s-au întîlnit şi cazuri de o mare longevitate (un 
calendar extins pe o perioadă de 38 de ani). 

Din jurnalele zilnice cercetătorii au extras înformaţii în legătură cu formele şi tehnicile 
contactelor sexuale, descrieri ale partenerilor şi situaţiilor concrete. Din literatura beletristică 
s-au studiat izvoarele descriptive ale comportamentelor intime. S-a adunat o colecţie întreagă 
de scrisori ale partenerilor sexuali, numeroase poezii, cu sau fără valoare literară, dar cu tematică 
erotică. Aceste materiale au fost exploatate în analiza factorilor psihologici care influenţează 
reacţiile sexuale. S-a constatat, în această ordine de idei, că bărbaţii și femeile reacționează erotic 
foarte asemănător la lectura unor romane, eseuri sau poezii de iubire. 

O atenţie deosebită s-a acordat fidelității informațiilor: 706 cupluri maritale au fost intervie- 
vate, stabilindu-se concordanța declarațiilor separate ale partenerilor. S-a recurs la reintervie- 
varea subiecțior (124 femei şi 195 bărbaţi). Corelaţia cu datele din primele protocoale s-a dovedit 
satisfăcătoare. 

Fiind în discuţie o cercetare de tip descriptiv, trebuie remarcată preocuparea pentru taxonomie 
(gr. taxis, ordine; nomos, lege). S-a stabilit următoarea schemă de clasificare a comportamentelor 
sexuale: 

I. Ego (Bărbat) — Alter (Femeie) = Heterosexualitate 

a) Ego necăsătorit — Alter (comportament sexual premarital) 

b) Ego căsătorit — Alter, soția (comportament sexual conjugal) 

c) Ego căsătorit — Alter, altă femeie decât soţia (comportament sexual extraconjugal) 

II. Ego (Bărbat) — Alter (Bărbat) sau (Femeie) (Femeie) = Homosexualitate 

III. Ego (Om) — Alter (Animal) = Sodomie 
IV. Ego — Alter (Ego) = Masturbare 


În cadrul clasificării, comportamentul sexual era analizat pentru ego de diferite clase de 
vîrstă, aparținând diferitelor grupuri etnice, rasiale, religioase etc. Pentru fiecare tip de compor- 
tament sexual s-au înregistrat forme şi tehnici specifice: 

[.  Heterosexualitate: 18 forme şi tehnici 

II. Homosexualitate: 24 forme şi tehnici 

III. Sodomie: 4 forme şi tehnici 

IV. Masturbare: 12 forme şi tehnici. 


Rezultatele cercetării comportamentului sexual al bărbaţilor și femeilor au șocat morala ofi- 
cială. Iată principalele descoperiri, aşa cum au fost ele sintetizate de Theodore Caplow (1970, 96): 

1) Principalele tipuri de devianţă sexuală nu sunt nici rare, nici antisociale şi sunt larg răspân- 
dite în toate categoriile sociale. 

2) Bărbaţii au în medie o activitate sexuală mai precoce, mai frecventă, mai regulată şi mai 
puţin selectivă decât femeile. 

3) Indivizii de aceeaşi vîrstă, din aceeaşi clasă socială diferă considerabil în ceea ce priveşte 
varietatea şi frecvenţa activităţii lor sexuale. 

4) Forma şi frecvenţa activităţii sexuale sunt puternic influențate de vîrstă, sex, religie, nivel 
de şcolaritate, domiciliu (urban sau rural), status profesional. 


Cercetările colaboratorilor lui Alfred Kinsey, continuate după moartea acestuia (în 1956), 
ca şi studiile altor specialişti au confirmat şi au îmbogăţit cunoaşterea acestui tip de compor- 
tament intim. Rămâne, însă, meritul lui Alfred Kinsey de a fi înlăturat un tabu, de a fi demonstrat 
că tot ceea ce este uman poate şi trebuie să fie cercetat cu obiectivitate. 

La vremea respectivă, opoziția faţă de cercetările inițiate de Alfred Kinsey a îmbrăcat 
multiple forme: psihologii manifestau rezerve faţă de studiile coordonate de un biolog, medicii 
considerau că doar în clinică, prin anamneză (gr. ana, înainte; mnesis, memorie), pot fi realizate 
astfel de studii, educatorii reproşau ocolirea aspectelor emoționale legate de actul sexual ş.a.m.d. 
Sigur, cercetarea la care ne-am referit are limite: este tributară concepţiei behavioriste, excluzân- 
du-se din analiză emoțiile şi sentimentele (cuvântul „iubire“ nu apare în indexul de termeni); 
nu are reprezentativitate statistică; este excesiv de încărcată cu date statistice, grafice și tabele 
(în volumul despre comportamentul sexual al femeilor sunt incluse 222 de grafice), fapt ce 
îngreunează lectura celor aproximativ 2000 de pagini ale raportului de cercetare. De remarcat 
că studiul se subordonează principiului neutralității axiologice: „Fiecare să interpreteze faptele 
după propriile lui valori morale; această interpretare nu face parte din metoda ştiinţifică; oamenii 
de ştiinţă nu sunt calificaţi să dea o apreciere în acest domeniu“ (Kinsey er a/., 1948). 


Cercetările explicative 


Dacă cercetările sociologice încearcă să prezinte obiectiv fenomenele sociale, clasificându-le 
totodată, cercetările sociologice explicative au ca scop valorificarea relaţiilor dintre fenomene: 
cum influenţează nivelul salariului satisfacția muncii? Centralizarea deciziilor într-o organi- 
zaţie mărește sau scade eficacitatea acesteia? Munca la banda rulantă influenţează negativ 

personalitatea umană? Ce relație există între structurile de personalitate şi acceptarea valorilor 
sociale? Este rezistența la schimbarea atitudinală determinată de „/ocus-ul controlului“? 
Răspunsul la astfel de întrebări poate constitui scopul cercetărilor de verificare. 

Cercetările descriptive şi explicative nu sunt decât tipuri extreme ale cercetării sociologice. 
Există forme intermediare şi cercetări deopotrivă descriptive şi explicative. Cercetările explora- 
torii sau cercetările pentru testarea instrumentelor de investigare constituie un exemplu. În 
fond, orice cercetare explicativă conţine şi o descriere a situației şi în orice cercetare descriptivă, 
prin clasificările introduse, se întrevede şi începutul unei explicaţii teoretice. Rămâne, însă, 
valabilă distincția: cercetările explicative își propun festarea ipotezelor, în timp ce cercetările 
descriptive oferă informaţii pentru formularea ipotezelor. Prezentând structura socială în socie- 
tățile care au trecut de la totalitarism la democraţie, cercetătorul se poate întreba: existenţa unei 
„clase de mijloc“ bine reprezentate este o şansă pentru democraţie? În felul acesta, contrapunerea 
cercetărilor descriptive celor explicative nu se justifică. Cercetările sociologice concrete 
autentice au un caracter unitar. Luând act de conflictele interetnice din Europa şi din alte părți 
ale Terrei, nu ne putem reţine să întrebăm: ce relaţie există între sărăcie şi conflictele etnice? În 
felul acesta încercăm să aflăm de ce există conflicte interetnice. „De ce apare un anumit fenomen 
Și cum va evolua el?“ sunt întrebările la care încearcă să găsească răspuns cercetările explicative. 

Observăm că explicarea face posibilă predicția. Kenneth D. Bailey (1982) include cu deplin 
temei cercetările predictive în categoria cercetărilor explicative. Cunoscând relațiile cauzale 
dintre fenomene, vom putea imagina cu o probabilitate acceptabilă evoluţia proceselor sociale. 
Teoretic, aşa stau lucrurile: în realitate, însă, sociologii — aşa cum remarca Peter L. Berger — 
nu numai că nu au putut prezice o serie de importante procese petrecute după cel de-al doilea 
război mondial, dar nu au reușit nici să le plaseze în contextul unei teorii sociologice. 

Prăbuşirea imperiului sovietic, colapsul comunismului, de exemplu, nu au fost anticipate 
de sociologi şi nici de alți specialiști (sovietologi, politologi, economişti etc.). „De ce s-au 
prăbușit societăţile comuniste?“ poate fi o întrebare pentru sociologi şi mulți profesionişti din 
țările Europei de Est au început, după 1989, să facă disecția comunismului. În România s-a 
înfiinţat chiar un Institut pentru studierea totalitarismului. Totuşi, întrebarea mai interesantă 
este: „De ce nu s-au prăbușit societățile occidentale?“ Problema nu este dezorganizarea socială, 
ci organizarea socială — căsătoria, nu divorțul, respectarea legilor, nu încălcarea lor, convieţuirea 
armonioasă a raselor, nu disensiunile dintre ele — apreciază Peter L. Berger (1994). 

Să ilustrăm tipul de cercetare explicativă printr-un exemplu preluat de la Theodore Caplow 
(1970). Mă refer la lucrarea cunoscută sub numele 7he American Soldier, coordonată de Samuel 
A. Stouffer (1949). De fapt, sunt patru volume, relativ independente, apărute în intervalul 1949- 
1950 şi grupând 134 de cercetări de psihologie, sociologie şi psihosociologice. Samuel A. 
Stouffer a fost numit într-un post de director la The Information and Education Division of 
the United States Army, cu puţin timp înaintea atacului de la Pearl Harbor. Serviciul de cercetare 
din cadrul diviziunii amintite a efectuat numeroase studii pentru rezolvarea unor probleme 
practice de organizare a trupelor, probleme care presupuneau cunoaşterea opiniilor şi atitudinilor 
combatanţilor şi angajaţilor civili din armată. În felul acesta s-a adunat un material faptic extrem 
de bogat, care a permis în final publicarea unui întreg volum (volumul 4) de teorie a măsurării 
în psihologie şi sociologie, de metodologie a construirii şi aplicării scalelor de atitudine. La 
sfîrşitul celui de-al doilea război mondial, serviciul de cercetare condus de Samuel A. Stouffer 
se prezenta cu un bilanţ impunător: câteva sute de rapoarte de cercetare, 200 de modele de 
chestionare şi peste 500 000 de persoane intervievate. 

Într-una din cercetările incluse în The American Soldier s-a urmărit verificarea ipotezei 
conformare-avansare: cu cât soldaţii sunt mai atașați normelor militare, cu atât avansează mai 
repede în grad. În noiembrie 1943 un număr de 374 de soldaţi au fost testaţi cu ajutorul unei 
scale tip Guttman pentru a se determina nivelul lor de conformare la normele vieţii militare. 
După cinci luni, în martie 1944, cercetătorii au verificat cîți dintre soldaţii testați fuseseră avansați 
ofițeri. S-a constatat că există o corelaţie statistică semnificativă între conformare şi avansare. 

Din cei 68 de soldaţi cu nivel de conformare foarte mare, 44 (adică 31%) deveniseră, după 
cinci luni de la testare, ofițeri, în timp ce doar 15 (adică 17%) dintre soldaţii cu nivel de confor- 
mare foarte scăzut (N=112) ajunseseră ofiţeri. Testul arată că relația conformare-avansare este 
statistic semnificativă. 

Conform aceluiaşi criteriu, după scopul lor, cercetările socioumane (sociologice, psihologice, 
psihosociologice ş.a.) mai pot fi clasificate în: cercetări fundamentale şi cercetări aplicative. 


Cercetările fundamentale 


Rolul oricărei ştiinţe — şi ştiinţele socioumane nu fac excepție — este de a ajunge la cunoaș- 
terea legității de producere a fenomenelor. Referindu-se la știința normală, Thomas S. Kuhn 
aprecia că „determinarea faptului semnificativ, potrivirea faptelor cu teoria şi articularea teoriei“ 
(Th. S. Kuhn, 1962/1976, 77) reprezintă cele trei clase de probleme care epuizează cercetarea 
fundamentală. Istoricul şi filosoful ştiinţei, care a introdus termenul de „știință normală“ pentru a 
desemna cercetarea bazată pe paradiemă, susţine concepția sa cu exemple din domeniul ştiinţelor 
naturii. Vom încerca să ilustrăm ideile lui Thomas S. Kuhn cu date din cercetarea socioumană. 

Dacă în astronomie cercetarea fundamentală urmăreşte determinarea cu o cât mai mare 
precizie a poziției şi mărimii corpurilor cerești, dacă în chimie interesează compoziţia şi structura 
atomică, în ştiinţele socioumane cercetătorii sunt preocupaţi de structura societăţii sau a perso- 
nalităţii, de aflarea poziţiei unei categorii sociale (clasă socială, grup etnic etc.) în raport cu 
alte categorii sociale ş.a.m.d. Aceasta înseamnă a spori amploarea cunoașterii prin cercetările 
concrete fundamentale. 

Exemplificăm acest tip de cercetare cu direcția inițiată în cadrul Școlii sociologice de la 
București de profesorul Dimitrie Gusti, de alcătuire a A4Hasului social al României; „a cunoaşte 
țara este cel mai bun mijloc de a o servi. Știința naturii este ştiinţa patriei. Ne trebuie o enciclo- 
pedie a satelor şi a oraşelor. Ne trebuie harta sociologică a României“ (D. Gusti, 1969). Ideea 
alcătuirii unei „colecţii de hărți reprezentând diferite componente ale vieții sociale în profil 
teritorial, pe localități sau zone“ a fost reluată după evenimentele din decembrie 1989 de Dumitru 
Sandu, care a şi publicat un prim volum al 4/asului social (1992). Conform concepției sociolo- 
gului anterior citat, „grupul“ constituie „unitatea de analiză principală“. Astfel, pentru alcătuirea 
Atlasului Social al României s-a propus o schemă de organizare a informaţiilor luîndu-se în calcul 
mai multe tipuri de grupuri: familie, gospodărie, grupuri de muncă, de comunicare directă, de status, 
de contingenitate teritorială şi trei perspective structurale: socială (mărimea grupului, compoziția 
grupului, relațiile de grup), spațială (locul specific în care grupul își desfăşoară activitatea: 
locuinţă, localitate etc.) şi culturală (valori şi norme specifice, cultură politică, religioasă, sanitară 
etc.). Cercetările concrete desfăşurate pentru realizarea Atlasului social al României au condus 
la concluzia, „cu valoare teoretică fundamentală“, că „satele sunt mai diferențiate decât oraşele 
din punct de vedere demografic şi, implicit, sub aspect cultural“ (Dumitru Sandu, 1993). 

Cea de-a doua clasă de probleme ce constituie obiectul cercetărilor socioumane empirice 
este dată de efortul de a stabili un acord cât mai strâns între teorie şi natură — cum preciza 
Thomas S. Kuhn. Ca și în ştiinţele naturii, teoriile sociologice, psihologice ș.a.m.d. nu pot fi 
direct testate: pentru a verifica acordul acestora cu faptele, cercetătorii fac apel la ipotezele cu 
nivel de generalitate mediu şi la ipotezele de lucru. Dacă ne gândim la teoria grupurilor, iniţiată 
în sociologie la începutul secolului nostru de Școala de la Chicago (W.I. Thomas, R.E. Park, 
C.H. Cooley, G.H. Mead) şi dezvoltată prin cercetările psihosociologice sub conducerea lui 
Kurt Lewin (1890-1947), constatăm existenţa unui număr de teorii cu nivel mediu de genera- 
litate referitoare la normele de grup, conformare şi devianţă, schimbarea normelor de grup. 
Astfel, cu privire la influenţa grupului în sensul acceptării normelor de grup s-au emis două 
explicaţii: teza confictului intrapersonal şi teza influenţării directe de către membrii grupului. 
Dar conformarea la normele de grup este independentă de poziția individului (statusul social) 
în grup? Răspunsul la această întrebare poate fi dat prin cercetarea de teren, testându-se ipotezele 
de lucru. S-a constatat că studentele Colegiului Bennington care fuseseră desemnate să reprezinte 
institutul lor la o întîlnire interuniversitară, în 1930, au fost mai influențate de valorile colegiului 
lor decât celelalte studente (Th.M. Newcomb, 1943). Într-un experiment realizat la Minneapolis, 
în 1950, s-a constatat că muncitorii care se simpatizau între ei au acordat mai multă atenţie (s-au 
subordonat) sfaturilor primite de la coechipierii din grupul lor de muncă privind ritmul producției 
decât alți muncitori (S. Schachter, 1951). Asemănător, în 1949, într-un experiment psihologic 
s-a evidențiat faptul că influenţa reciprocă a fost mai mare între persoanele cărora [i se comu- 
nicase că au fost nominalizate ca „model de comportare“ pentru grup, decât între celelalte 
persoane incluse în experiment (K. Back, 1950). 

Teza vizând relația dintre status-ul social şi conformarea la normele de grup a fost — cum 
s-a arătat — validată prin verificarea ei în condiţii diferite: termenii de „colegiu“, „grup de muncă“ 
ŞI „grup experimental“ au fost subsumaţi termenului general de „grup“, iar termenii „studenții“, 
„coechipierii“, „persoane“ celui de „membru al grupului“. Astfel s-a stabilit un acord mai deplin 
între teoria grupurilor şi realitatea socială a grupurilor. Și în ştiinţele socioumane, ca şi în ştiinţele 
naturii, efortul cercetătorilor se concentrează spre îmbunătățirea corespondenţei dintre teorie 
şi realitatea studiată. 

Eliminarea ambiguităţilor şi lămurirea problemelor anterior doar semnalate — articularea 
paradigmei, cum remarcă Thomas S. Kuhn — se dovedesc a fi în ştiinţele socioumane cea mai 
importantă clasă de probleme ale cercetării fundamentale. Relaţia dintre atitudini şi comporta- 
mente a generat o literatură imensă. Prezic sau nu atitudinile comportamentul? Experimentul 
de teren al lui Richard La Piere (1934, 230-237) a dat un prim răspuns. Într-un singur caz din 
66 de hoteluri şi 184 de restaurante, cupluri de studenţi chinezi, însoțiți de La Piere, au fost 
refuzați. Când însă cercetătorul a cerut în scris să se rezerve loc pentru un cuplu de chinezi, 
78 de hoteluri (din 79) şi 176 de restaurante (din 177) au respins solicitarea, exprimând o atitu- 
dine xenofobă (Forcese şi Richer, 1970, 93-100). Așadar, s-a demonstrat experimental că între 
vorbă şi faptă există o discrepanţă: una spunem, alta facem! Dar viaţa de zi cu zi ne oferă şi 
exemple de coerenţă atitudinal-comportamentală. Pe de altă parte, practica sondajelor preelec- 
torale confirmă legătura dintre atitudinile politice şi comportamentul de vot. The Gallup Report 
(1985) arată că, în medie, în perioada 1936-1984, sondajele Gallup s-au abătut numai cu 2,1 
la sută faţă de rezultatul votului. Deci, atitudinile exprimate pot prezice comportamentele: facem 
ceea ce spunem! 

Pentru rezolvarea ambiguităţilor răspunsului la întrebarea: „Prezic atitudinile comporta- 
mentul?“ s-au proiectat cercetări ingenioase care au condus la dezvoltarea teoriei (|. Ajzen şi 
M. Fishbein, 1977; R.E. Petty şi J.T. Cacioppo, 1981; P.R. Warshaw şi F.D. Davis, 1985; J. Jaccard 
şi M.A. Becker, 1985). 


Cercetările aplicative 


Deşi specificul problemelor ştiinţifice în sociologie — aşa cum remarca şi Sorin M. Rădulescu 
(1994) — face ca totdeauna cercetarea fundamentală să constituie şi o premisă pentru rezolvarea 
unor probleme sociale reale, în mod curent se contrapune cercetarea fundamentală celei aplica- 
tive. Aşa cum s-a spus — şi noi nu încetăm să o repetăm — /ucrul cel mai practic este o bună 
teorie. Tocmai pe baza unei teorii adecvate putem să rezolvăm o problemă concretă, stringentă. 
Atragerea investiţiilor străine este o necesitate în tranziția la economia de piaţă. În acest context, 
publicitatea are un rol foarte important. Un investitor s-ar putea întreba însă care este eficiența 
publicităţii. Va trebui să se cerceteze audiența radio-TV la nivel naţional, zonal sau local. Este 
vorba despre o cercetare aplicativă care se înscrie în orientarea teoretică neodurkheimiană ce 
pune accentul pe „sentimentul de conexiune cu colectivitatea oferit de expunerea la mass media“ 
(M. Schudson, 1986). Se calculează „costul per o mie“ de radioascultători sau telespectatori. 
La un prim nivel al analizei se face abstracţie de eficacitatea mesajului publicaţiilor din punctul 
de vedere al influenţei comportamentale, reținându-se doar aspectul financiar al problemei. Se 
vor lua în calcul o serie de indicatori ai audienței radio-TV: audiența cumulată, audiența medie 
pe sfert de oră, durata medie de ascultare sau vizionare per auditor sau telespectator, fluctuația 
audienței în diferite perioade ale zilei. Sondajele realizate de CURS şi DATA MEDIA în prima 
jumătate a anului 1994 oferă informaţii privind audiența radio-TV în Bucureşti şi în țară. Astfel, 
publicul bucureştean al televiziunii era, la data efectuării sondajului (martie, 1994), de 1,3-1,4 
milioane persoane (în vîrstă de 15 ani şi peste 15 ani). 

Populația matură (vîrsta 41-50 an1) este supraconsumatoare de emisiuni TV. Structura pe 
sexe a publicului televiziunii (toate canalele TV) reproduce cu fidelitate proporția bărbați/femei 
în totalul populaţiei municipiului Bucureşti. De la aceste realități dezvăluite în cercetările 
aplicative se poate ajunge din nou la teoretizări vizând impactul mass media cu tranziția, rolul 
televiziunii în crearea unităţii naționale sau chiar a unității mai multor națiuni prin prezentarea 
unor evenimente ce transcend viaţa de zi cu zi şi care tind să fie transmise în direct (mediatizarea 
evenimentelor din decembrie '89, campionatul mondial de fotbal din 1994 ş.a.). 

În afara scopului, un alt criteriu de clasificare a cercetărilor socioumane îl constituie obiectul 
acestor cercetări (sau conţinutul lor). Altfel spus, pentru a le clasifica, ne putem întreba: ce anume 
se cercetează în mod concret? Răspunsurile sunt variate. Referindu-se la anchetele sociologice, 
C.A. Moser (1958) preciza că ar fi util să distingem patru tipuri mari de probleme: caracteristicile 
demografice ale unui grup de oameni; mediul lor social; activităţile lor; opiniile şi atitudinile lor. 


Cercetarea-acțiune 


Kurt Lewin, inițiatorul „dinamicii grupurilor“, şi Jacob L. Moreno (1889-1975), fonda- 
torul „sociometrie1“, sunt primii care, studiind structurarea și funcționarea grupurilor mici, au 
atras atenţia asupra acestui tip de cercetare, în care se renunţă la mitul „sociologiei libere de 
valori“ şi la modelul cercetătorului „cronicar obiectiv“ al vremurilor lui. Sociologul nu este 

un „filtru“ invizibil şi insensibil la influenţele sociale. Ca cetăţean, el își proiectează și realizează 
investigaţiile în spiritul valorilor sale și al percepţiei proprii asupra problemelor sociale, cu 
gândul la binele public. Poziţia cercetătorului vieţii sociale este esenţial politică, pentru că tehni- 
cile utilizate de el afectează relaţiile cu comunitatea şi pentru că temele lui de cercetare vizează 
adesea probleme cu implicaţii politice în sensul cel mai strict al termenului: puterea politică, 
influenţele sociale, controlul social, responsabilitatea, interesul public (Uzzell, 1995/1998, 309). 
În Communication and Evaluation of Society, Jiirgen Habermas (1979) a demonstrat că modul 
în care sunt colectate datele în cercetările sociologice afectează semnificativ analiza fenomenelor 
investigate. Într-o anchetă pe bază de chestionar, de exemplu, „subiecţii“ răspund la „întrebările 
noastre“ şi în „termenii noştri“, conform „strategiei noastre“ de prelucrare statistică a datelor, 
în vederea testării „ipotezelor noastre“. În acest fel, ancheta sociologică îi îndepărtează pe cerce- 
tători de populația pe care o studiază şi de care vrea să se apropie, să-i înțeleagă modul de a 
simţi, de a gândi şi de a acţiona. Cercetarea-acțiune poate să-i apropie pe sociologi de grupurile 
şi comunitățile studiate, de interesele lor reale. 

Red Bain (1951) este de părere că cercetarea-acţiune se caracterizează prin aceea că „studiază 
schimbarea şi integrarea, defineşte şi rezolvă tensiunile, dezvoltă tehnici şi programe, încearcă 
să obțină consensul şi solidaritatea, ajută la structurarea grupului în vederea funcționării lui 
efective“. În 1946, Kurt Lewin, într-un studiu despre problemele minorităţilor din SUA, a descris 
acest tip de investigaţie sociologică în care cercetătorul încearcă să schimbe sistemul de organi- 
zare a grupurilor şi, în acelaşi timp, să genereze noi cunoştinţe despre funcționarea grupurilor. 
Fondatorul „dinamicii grupurilor“ considera că rolul cercetătorilor nu este numai acela de a 
produce cunoştinţe, ci şi de a se implica în procesele de schimbare socială. Modelul cercetării- 
acțiune propus de el consta din: a) diagnoză, analiza problemelor şi formularea ipotezelor; b) te- 
rapie, prin care ipotezele sunt testate direct în procesul de schimbare socială. Pe baza acestui 
model, cercetarea-acțiune a fost definită ca un proces de diagnosticare a problemelor, de planifi- 
care şi implementare a acțiunilor, de reducere sau eliminare a disfuncționalităților, concomitent 
cu monitorizarea schimbărilor sociale induse. Se acceptă azi de către cei mai mulți specialişti 
din domeniul ştiinţelor socioumane că cercetarea acțiune are patru caracteristici: a) este situațio- 
nală, în sensul că vizează diagnoza unei probleme în contextul ei specific şi urmărește rezolvarea 
ei în contextul dat; b) presupune colaborarea cercetătorului cu actorii sociali în diagnoza proble- 
melor; c) presupune participarea nemijlocită a actorilor sociali în desfășurarea cercetării; d) este 
autoevaluativă, toți cei implicați în cercetare evaluează continuu rezultatele schimbărilor produse 
(Robert B. Burns, 1990/2000). Alți specialişti, precum O. Zuber-Skerritt (1992), vorbesc despre 
cinci caracteristici care disting cercetarea-acţiune de celelalte tipuri de cercetări: a) are în prin- 
cipal o finalitate practică, nu teoretică; b) este participativă şi presupune colaborarea cercetăto- 
rilor cu populaţia studiată; c) este „emancipatoare““, în sensul că eliberează persoanele intervievate 
de status-ul de „subiecţi“ de cercetare; d) este interpretativă, acordând importanţă punctelor de 
vedere ale tuturor participanţilor la cercetare, fără a considera că singură poziţia experţilor este 
„corectă““; e) are o orientare critică, vizând schimbarea situației persoanelor, grupurilor şi comu- 
nităților cercetate (David Uzzell, 1995). 

Fiind situaţională, cercetarea-acțiune nu îşi propune să ajungă la generalizări, ci, în primul 
rând, să găsească o soluţie pentru problemele pe care le întâmpină un grup sau o colectivitate. 
Aceasta nu înseamnă că cercetarea acţiune se caracterizează prin refuzul teoriei. În procesul 
de diagnoză, cercetătorul foloseşte din plin pregătirea sa teoretică. EI se întreabă: în ce tip de 


100 Inițiere în cercetarea sociologică 


probe se încadrează disfuncționalitatea semnalată de membrii grupului sau pe care am identi- 
ficat-o ca participant la viaţa grupului? Care sunt teoriile explicative cele mai adecvate? Ce 
soluţii decurg din fiecare teorie? De asemenea, pe parcurs, cercetătorul are în vedere generali- 
zarea, dar nu statistică, ci teoretică. Pe de altă parte, antrenându-i în diagnoza problemelor şi 
în implementarea soluțiilor atât pe cercetător, care adesea este un participant la acţiune, cât şi 
pe cei care trăiesc în situaţia dată, ca şi pe cei învestiți cu funcții administrative de conducere, 
în cercetarea-acţiune punctele de vedere ale actorilor sociali domină câmpul cercetării. Acest 
fapt, împreună cu cerința autoevaluării (cerința reflexivităţii), arată că cercetarea-acțiune este 
un tip de cercetare longitudinală, realizată cel mai adesea în paradigma calitativă. 

Să luăm ca exemplu o posibilă cercetare-acțiune în mediul universitar. Profesorul constată 
că rezultatele la examenul de la disciplina pe care o predă sunt slabe. Ce se întâmplă? Cursul 
este neinteresant? Metoda de predare este neatractivă? Studenţii nu ştiu să înveţe? Nu au timp? 
Ceva trebuie schimbat. Dar ce anume? În colaborare cu studenţii, profesorul (care îşi asumă şi 
rolul de cercetător) încearcă să definească problema, colectând un număr cât mai mare de opinii 
de la studenţi. Părerile studenților în legătură cu succesul la examene sunt clasificate. Se constru- 
ieşte un sistem de categorii nu pe baza frecvenţei opiniilor exprimate, ci în funcţie de semnifi- 
caţia acestora. Cercetătorul se documentează în legătură cu existenţa unor studii pe aceleași 
probleme sau pe probleme asemănătoare. Formulează un set de ipoteze. Organizează un 
brainstorming cu studenţii pentru a evalua ipotezele, pentru a le concretiza. Împreună cu aceştia, 
prin negocieri succesive, selectează ipotezele şi strategiile de acțiune. Sunt consultați și factorii 
de decizie din facultate (decanul, secretarul științific etc.). Sunt implementate soluțiile negociate. 
Procesul de predare/învăţare este monitorizat. Pe baza informaţiilor privind schimbările produse 
se evaluează cercetarea-acţiune. În final, poate fi prezentat un studiu de caz. 

Din exemplul luat în discuție se desprinde ideea că cercetarea-acţiune parcurge mai multe 
stadii, că se desfăşoară în mediul natural, că implică autoreflecția asupra situaţiilor şi un dialog 
permanent între cercetător, actorii sociali şi decidenți. 

Deşi nu toţi specialiștii înțeleg același lucru prin termenul de „cercetare-acţiune“, designul 
acestui tip de cercetare este relativ asemănător, relevând ciclicitatea procesului de înţelegere 
a situaţiilor concrete, de conceptualizare şi de implementare a soluţiilor, concomitent cu evalua- 
rea pas cu pas a schimbărilor. După S. Kemmis, citat de D. Hopkins (1985), natura iterativă 
a designului cercetării-acţiune constă în etapele de planificare, acţiune, observare şi reflexie 
înainte de revizuirea planului şi reluarea ciclului (Figura 5.2). 

Ideea ciclicităţii este prezentă şi în modelul cercetării-acțiune imaginat de Robert B. Burns 
(1990/1998, 445), care consideră că procesul complex de identificare, acțiune terapeutică şi 
evaluare poate fi divizat în şapte etape: 

1. identificarea, evaluarea şi formularea problemei; 

2. descrierea amănunțită a situației şi clarificarea problemei; 

3. documentarea bibliografică şi formularea ipotezelor generale; 

4. evaluarea ipotezelor în cadrul şedinţelor de brainstorming; 

5. selectarea procedeelor de acţiune prin negocierea cu toţi cei interesaţi (actori sociali, 
factori de conducere, cercetători); 

6. implementarea planului de acțiune; 

7. interpretarea datelor şi evaluarea de ansamblu a proiectului, precum şi redactarea unui 
studiu de caz. 

Fig. 5.2. Designul cercetării-acțiune (după S. Kemis) 


În acest tip de cercetare scopul principal nu constă, aşa cum se întâmplă în cercetările 
explicative, în descoperirea de noi adevăruri, în formularea de legi prin testarea ipotezelor, ci 
în îmbunătățirea activităților, în implementarea de către cercetător, în colaborare cu cei care 
participă la respectivele activităţi, a unor procedee mai performante. Rolul cercetătorului este 
acela de inițiator al procesului de schimbare în grupuri şi organizații. Dar schimbarea este con- 
cepută „de jos în sus“ (bottom-up), nu „de sus în jos“ (rop-down): punctul de vedere al actan- 
ților este hotărâtor. Cercetătorul cooperează intens cu participanţii la acţiune, pe care îi consultă 
în toate etapele cercetării-aţiune. Comunicarea permanentă, profundă şi sinceră a cercetătorilor 
cu participanţii la acţiune şi cu responsabilii sociali diferențiază cercetarea-acțiune de anchetele 
pe bază de chestionar şi, mai general, de cercetările cantitative. 

Metodologia cercetării-acţiune este eclectică, pentru că — spune Stephen A. Small (1995) 
— cel mai adesea cercetătorul se confruntă cu probleme noi, fiind obligat totdeauna să imagineze 
procedee şi instrumente adecvate situaţiilor şi problemelor întâlnite. 

Cunoscutul autor al lucrării Street Corner Society (1943), William F. White (1991) a propus 
un nou tip de cercetare pe care l-a numit „cercetarea-acțiune participativă“ (participatory action 
research), susținând că acest tip de cercetare va asigura în viitor nu numai rezolvarea multor 
probleme sociale, dar şi dezvoltarea teoriei sociologice. Spre deosebire de observația participa- 
tivă, în care adesea cercetătorul încearcă să nu-şi dezvăluie adevăratul scop al prezenţei lui 
într-o organizație sau în comunitatea pe care o studiază, în cazul cercetării-acțiune participative 
sociologul recunoaşte deschis scopul prezenţei lui şi își asumă „un rol activ ca agent al schim- 
bării, informând, încurajând şi oferind un suport pentru grupuri şi comunități, studiind şi interpre- 
tând acţiunile acestora în lumina intervenției“ (David Uzzell, 1995). 


Cercetările feministe 


Feminismul, ca orientare ideologică, susține că fiinţele umane, femei şi bărbaţi, sunt egale 
ca valoare, diferenţele legate de sex nefiind echivalente cu inferioritatea. Feminismul presupune 
militantismul pentru cauza egalităţii şi respectul faţă de toți oamenii. O dată cu „noul val“ al 

feminismului, în anii '60-'70 au început şi dezbaterile în legătură cu metodologia cercetărilor 
feministe. „Cercetarea feministă are ca scop promovarea agendei feministe prin înlăturarea 
dominaţiei masculine şi prin susținerea egalităţii sociale, politice şi economice a bărbaţilor şi 
femeilor“ (S. Riger, 1992). Beneficiază studiile feministe de o metodologie distinctă? Discuţiile 
în jurul acestei probleme continuă şi în prezent — şi nu fără patimă. Judith A. Cook şi Mary 
M. Fonow (1986) au identificat cinci elemente definitorii pentru cercetarea feministă: a) Gender 
și inegalitate. Studule feministe se focalizează pe genul social (gender) şi pe inegalitățile sociale 
legate de apartenenţa la gen, considerându-se că femeile sunt oprimate de către bărbaţi şi de 
către pattern-ul social patriarhal. Acest pattern poate şi trebuie să fie schimbat, inegalităţile 
de gen, ca şi cele generate de apartenenţa la o anumită rasă, clasă sau categorie socială. Cerce- 
tarea feministă are implicaţii politice şi morale, respinge ideea sociologiei libere de valori. 
b) Experienţa personală. Multe cercetări de acest tip descriu experienţa personală a femeilor, 
în special a celor marginalizate, apelând la metode calitative (interviu comprehensiv, observaţie 
etnografică etc.). Ele „dau glas“ experienţelor personale. c) Acțiunea. Scopul cercetărilor femi- 
niste este schimbarea socială, în sensul îndepărtării inegalităților. Se recunoaşte deschis că astfel 
de cercetări nu sunt numai „despre“ femei, ci, în primul rând, „pentru“ femei. Ele pregătesc şi 
susțin mişcările sociale. d) Critica cercetărilor sociologice tradiționale. Influenţate de postmo- 
dernism, cercetările feministe sunt contrapuse cercetărilor tradiționale, realizate în paradigma 
pozitivistă, care au fost influențate de gender, rasa, clasa şi orientarea sexuală a cercetătorilor, 
fără a se recunoaşte acest lucru. e) Metodele participative. Specialistele în cercetarea feministă 
resping separarea dintre cercetător şi obiectul cercetării, în favoarea metodelor care iau în consi- 
derare punctul de vedere al subiecților (renunţarea la chestionare în favoarea interviurilor inter- 
active). Francesca M. Cancian (1992, 626-277), după care am descris succint aceste elemente, 
apreciază că există un remarcabil consens asupra faptului că cele cinci elemente constituie 
nucleul metodologiei cercetărilor feministe. 

De pe poziţiile „pozitivismului extrem“, adversarii cercetării feministe reproşează acestui 
tip de cercetări lipsa de obiectivitate, partizanatul politic asumat. Adepții cercetării feministe, 
în replică, arată că numeroase studii utilizând metode tradiţionale, care se pretind obiective, 
sunt în realitate puternic influențate de valorile şi pozițiile cercetătorilor (R.I. Bernstein, 1983; 
B. Fay, 1975) şi că nu există o metodă prin care să decidem care „povestire“ (story) este mai bună 
(P.K. Feyerabend, 1975). În fond, ştiinţa este o activitate socială care se desfăşoară într-un 
anumit context istoric, iar metodele şi datele rezultate din cercetarea ştiinţifică sunt influențate 
de valorile şi interesele grupurilor care produc cunoştinţele. Din această cauză cunoştinţele 
produse sunt parțiale şi au valabilitate pentru o anumită situaţie (D. Haraway, 1988). Mişcarea 
feministă îşi propune programatic să acţioneze pentru înlăturarea inegalităților sociale dintre 
bărbaţi şi femei, ca şi a altor inechități. Este firesc deci ca în produsul activităţii de cercetare 
să se încorporeze acest ideal. 7he Divorce Revolution de Leonore Weitzman (1985) este citată 
ca o cercetare feministă exemplară, „care ajută la explicarea inegalităţi de gen, dă voce experi- 
enţei femeilor şi contribuie la schimbarea socială“. Studiind legislația din SUA în materie de 
divorţ, precum şi situaţiile de separare oficială a partenerilor din cuplurile maritale, Leonore 
Weitzman a arătat că femeile sunt dezavantajate în comparaţie cu bărbaţii. A analizat cantitativ 
schimbarea situației economice a femeilor şi bărbaţilor (pe un eşantion probabilist de 228 de 
cazuri de divorţ) şi a constat că după divorţ, în medie, câştigurile financiare ale bărbaţilor erau 
mai mari decât ale femeilor, care, în unele cazuri, ajungeau să trăiască în sărăcie. Pe baza 

interviurilor în profunzime, a înfățișat experienţele trăite de femeile divorțate şi de copiii aces- 
tora. Rezultatele cercetării au avut un impact puternic nu numai asupra cititorilor, dar şi asupra 
legislativului american, ceea ce a condus la modificarea legii juridice referitoare la divorţ. În 
acelaşi timp, cartea 7he Divorce Revolution a adus contribuţii teoretice, impunând redefinirea 
conceptului de „proprietate“ prin luarea în considerare şi a „potenţialului de muncă productivă“ 
(earning potential). Din punct de vedere metodologic, cercetarea realizată de Leonore Weitzman 
a demonstrat valoarea utilizării convergente a metodelor cantitiative şi calitative. 

Dincolo de unele exagerări extremiste (acceptarea ca adevăruri doar a ceea ce se bazează 
pe experienţa femeilor — aşa cum susțineau Liz Stanley şi Sue Wise, 1983 — sau utilizarea exclu- 
sivă a unui „set de metode feministe“ — cum cereau M. Mies, 1983, şi M. Westkott, 1979), 
cercetarea feministă face apel cu moderație la standardele științifice pozitiviste (utilizarea eşan- 
tioanelor probabiliste, măsurarea variabilelor, analiza datelor din recensăminte etc.), dar şi la 
„standardul bunei evidențe“, rezultat din utilizarea metodelor calitative (interviuri în profun- 
zime, biografii sociale etc.) şi a metodelor participative (organizarea de grupuri de discuţii, 
participarea la acţiuni de susținere a revendicărilor, cercetarea-acțiune etc.). Personal, consider 
că cercetarea feministă nu reprezintă un salt de la „sociologia despre femei“ la „sociologia 
pentru femei“ — așa cum apreciau Dorothy E. Smith (1974) sau K.R. Allen și K.M. Barber 
(1992) —, ci o întregire a viziunii asupra societăţii moderne. Cercetarea feministă, descriind 
„lumea femeilor“, relevă viaţa socială atât a femeilor, cât şi a bărbaţilor. Știința despre societate 
nu trebuie nu trebuie „getou-izată“, pentru simplul motiv că nu trăim în compartimente separate 
(Sherry Gorelick, 1991). 


Termeni-cheie 


Anchetă sociologică Cercetare-acţiune 
Cercetare participativă 
socială Cercetări feministe 
sociologică Ciclicitatea în cercetările-acțiune 
aplicativă Metoda interviului global 
descriptivă Obiectul cercetărilor sociologice empirice 
empirică Sondaj de opinie publică 
explicativă Sursa de informare 
fundamentală 


Probleme recapitulative 


Cine a creat termenul de „sociologie“? 

Când s-au realizat primele anchete sociologice? 

Care este specificul anchetei sociologice? 

Prin ce se diferențiază sondajul de opinie publică de ancheta sociologică? 

Când a fost înfiinţat primul institut de sondare a opiniei publice? 

Ce semnificaţie metodologică are cercetarea lui Alfred C. Kinsey? 

Cum a fost testată ipoteza „conformare — avansare“ în studiul coordonat de Samuel Stouffer? 

Ce este Atlasul social? 

Daţi exemple de cercetări socioumane concrete efectuate pentru eliminarea ambiguităților din 
cunoaşterea ştiinţifică. 

Ce este studiul de caz? 

Cum se determină supra şi subconsumul de emisiuni radio-TV? 
Care este specificul cercetării-acțiune? 
Care sunt valorile declarate în cercetările feministe? 

CAPITOLUL 6 
Chestionarul în cercetarea sociologică 


Ce este un chestionar de cercetare științifică? 


Definirea chestionarului ca instrument şi tehnică de cercetare în ştiinţele socioumane nu 
este deloc o operaţie simplă. Nici terminologia nu este unanim acceptată: „chestionar“, „for- 
mular“, „test“, „inventar“, „scală“, „probă“ etc. Diferenţele sunt greu sesizabile. Mulţi sociologi 
ocolesc această problemă. Se mulțumesc să indice doar modul de construire şi de aplicare a 
chestionarului. În ceea ce ne priveşte, în acest capitol ne vom mărgini să definim doar chestiona- 
rele de cercetare, abstracţie făcând de celelalte tipuri de chestionare: inventar de personalitate, 
scale de măsurare a atitudinilor, teste. Mai întâi, ne vom referi la modul în care au înţeles alți 
specialişti (sociologi, psihologi, psihosociologi, antropologi, demografi, etnologi, folclorişti 
ş.a.m.d.) specificul chestionarului în investigarea socioumană. Așa cum remarca şi Paul Albou 
(1968), definiția nu corespunde pe deplin exigenţelor logicii formale, iar enumerarea temelor 
posibil de abordat prin chestionar are serioase limite. De cele mai multe ori, autorii de manuale 
universitare şi tratate de metode şi tehnici, chiar şi cei care au abordat monografic chestionarul, 
propun definiții sumare, fără specificarea tuturor notelor definitorii. Earl Babbie (1992, 163) 
într-o lucrare cu largă circulaţie universitară, preciza că prin chestionar se înţelege „o metodă 
de colectare a datelor prin (1) întrebările puse persoanelor sau (2) prin întrebarea acestora dacă 
sunt de acord sau în dezacord cu enunţurile care reprezintă diferite puncte de vedere“. 

În ceea ce mă priveşte, am crezut că este util să propunem o definiție a chestionarului de 
cercetare care să surprindă integral specificul acestei tehnici de investigare (Chelcea, 1975). 
Din punctul meu de vedere, chestionarul de cercetare reprezintă o tehnică şi, corespunzător, 
un instrument de investigare constând dintr-un ansamblu de întrebări scrise şi, eventual, imagini 
grafice, ordonate logic şi psihologic, care, prin administrarea de către operatorii de anchetă 
Sau prin autoadministrare, determină din partea persoanelor anchetate răspunsuri ce urmează 
a fi înregistrate în scris. Definiţia propusă relevă, în primul rând, faptul că avem de-a face cu 
o succesiune de întrebări sau imagini (desene, fotografii) fixate în scris, grafic. Dar înţelesul 
termenului de chestionar se lărgește. Nu este vorba numai de întrebări. Ca stimuli pot servi şi 
imaginile; mai mult, există posibilitatea combinării stimulilor verbali cu cei grafici: întrebări 
şi fotografii sau desene. În cadrul chestionarului, întrebările, desenele au funcţie de indicatori. 
Combinarea şi succesiunea stimulilor trebuie să fie logică, dar şi psihologică. 

Foarte frecvent, aşa cum remarca Bernard S. Phillips (1971, 90), pentru ordonarea logică 
a întrebărilor se ia drept criteriu timpul: subiectul este pus în situația de a răspunde mai întâi 
despre trecut, apoi despre prezent şi, în fine, la urmă despre viitor. Un alt criteriu de ordonare 

este acela dat de gradul de abstractizare: mai întâi se va răspunde la întrebările concrete şi abia 
apoi la cele mai abstracte. În funcţie de temă, de universul anchetei, va prevala ordinea logică 
sau cea psihologică. O anchetă în rândul persoanelor adulte cu înalt grad de cultură accentuează 
elementele raţionale ale ordonării stimulilor, în timp ce investigarea adolescenților, de exemplu, 
trebuie să rezolve în primul rând problemele psihologice ale structurării chestionarului. Oricum, 
stimulii — întrebări sau imagini — urmează o succesiune riguroasă. „Ploaia de întrebări“ nu aco- 
peră problematica cercetării, oricât de abundentă ar fi ea. Se impune o selecţie a stimulilor în 
raport cu ipotezele cercetării. Ciclul investigării fenomenelor sociale prin intermediul chestio- 
narului este redat în Figura 6.1. 


Intervievare 


(aplicare) 
Formularea Codificare 
întrebărilor 
Obiectul Analiză 
specific 
Problema 
generală 


Fig. 6.1. Ciclul anchetelor sociologice (după R.L. Kahn şi Ch. F. Cannell, 1967) 


În cercetările explicative, în afara testării ipotezelor, chestionarul nu are nici o valoare. Chiar 
şi cele mai banale întrebări sunt formulate în conformitate cu ipotezele anterior stabilite. 
Întrebarea De unde cumpăraţi pâine? conţine ipoteza că nu toată populaţia anchetată cumpără 
pâine de la aceeași brutărie şi exclude supoziţia că cei cuprinşi în eşantion coc pâine acasă. 
Explicit sau implicit, nu există chestionar care să nu pornească de la ipoteze mai mult sau mai 
puţin clar conturate. Se poate spune, de acord cu Erhard Stephan (1961), că în alcătuirea chestio- 
narului, mai puţin în întrebările De ce?, se reflectă poziţia teoretică şi ideologică, reprezentările, 
atitudinile și opiniile autorului. Pornind de la această afirmaţie, sprijinindu-ne şi pe datele de 
cercetare, considerăm, pentru o populaţie cu nivel ridicat de şcolarizare, ca fiind foarte fructuoasă 
tehnica autochestionării (Cătălin Mamali, 1972). 

Întrebările sau imaginile cuprinse în chestionar au funcţia de stimuli declanşatori de compor- 
tamente verbale sau nonverbale. Comportamentul verbal — răspunsurile la întrebări şi exprimările 
verbale determinate de stimuli — variază de la individ la individ. Asupra acestui comportament 
influenţează o multitudine de factori: personalitatea celui anchetat, situația-cadru de desfășurare 
a anchetei, personalitatea celui ce realizează ancheta, tema investigaţiei, structura chestionarului, 
timpul când are loc ancheta (Figura 6.2). 

Răspunsurile, în cazul autoadministrării chestionarului trimis prin poştă sau al procedeului 
chestionarului-extemporal, sunt înregistrate de către subiect. Dozarea spaţiului corespunzător 
fiecărui răspuns ridică probleme de economie a punerii în pagină, dar şi de libertate de răspuns. 
În cazul administrării chestionarului de către operatorii de anchetă, comportamentul verbal, ca 

e Comportamentul verbal 
(răspunsul) 


A 
O Personalitatea celui anchetat 
Timpul când are loc ancheta O O Cadrul de desfășurare a anchetei 
Structura chestionarului O O Tema anchetei 


(O) Personalitatea anchetatorului 


Fig. 6.2. Factorii care influențează răspunsurile la un chestionar 
(după Stroschein, 1965) 


şi cel nonverbal al subiecților, este înregistrat de către persoane calificate. Există, în ambele 
cazuri, atât avantaje, cât şi dezavantaje. Autoadministrarea prezintă riscul neînţelegerii întrebă- 
rilor şi imposibilitatea obținerii unor informaţii suplimenetare, dar sporeşte gradul de siguranță 
al elaborării răspunsului. Înregistrarea răspunsurilor de către operatorii de anchetă surprinde 
şi comportamentul nonverbal, nu numai pe cel verbal, şi economisește timpul. În plus, autoadmi- 
nistrarea se recomandă numai de la un anumit nivel de cultură și de vârstă în sus. 


Clasificarea chestionarelor 


Clasificarea chestionarelor poate fi mai mult decât o problemă didactică. Precizia terminolo- 
gică înlesneşte descrierea cercetării şi califică investigația realizată. Un chestionar de opinie 
omnibus, cu întrebări deschise, expediat prin poștă, reprezintă cu totul altceva decât acelaşi 
chestionar de opinie centrat pe o singură temă, cu întrebări închise, expediat tot prin poștă. În 
primul caz, şansele de colecționare a răspunsurilor sunt mult mai scăzute. De la început se 
poate spune că un astfel de proiect este sortit eșecului. Nu consider că, pentru a combate vulga- 
rizarea tehnicii chestionarului, trebuie să utilizăm un limbaj criptic. Mi se pare însă imperios 
necesară rigoarea ştiinţifică în descrierea şi clasificarea tuturor instrumentelor sociologice. Astfel, 
chestionarele pot fi clasificate după conținutul, forma şi modul de aplicare. 

Primul criteriu de clasificare a chestionarelor după conținutul informaţiilor adunate vizează 
calitatea informaţiilor. Din acest punct de vedere, se disting două tipuri de chestionare. 


Chestionarele de date factuale, de tip administrativ, referitoare la fapte obiective, suscepti- 
bile de a fi observate direct şi verificate şi de alte persoane. Astfel de chestionare, lansate în 
scopuri administrative, nu sunt totdeauna foarte laborios concepute. Orice formular tip repre- 
zintă, în fond, un chestionar, dar formularele tip din administraţie corespund prea puţin unor 
necesități mai îndepărtate: de centralizare a datelor, de prelucrare secundară a lor. Nicăieri socio- 
logul nu poate interveni cu mai mult succes decât aici. Analiza imprimatelor porneşte de la 
înregistrarea consumului lunar şi a stocurilor zilnice. Se încearcă a se stabili utilitatea imprima- 
tului: cărui scop răspunde. În funcţie de aceasta trebuie denumit. Pe cât posibil, denumirea 


108 Inițiere în cercetarea sociologică 


formularelor va fi lapidară, dar suficient de lămuritoare în legătură cu scopul urmărit. Este bine 
să se evite denumirea formularelor prin iniţiale sau prin abrevieri greu descifrabile. Formatul 
imprimatelor — standardizat — este necesar să corespundă criteriilor de funcționalitate. La fel 
şi culoarea. Introducerea formularelor de diferite culori măreşte puterea de discriminare, scuteşte 
timpul de căutare a diferitelor tipuri de imprimate. Formularele de tip administrativ, cu rare 
excepţii, sunt imprimate cu negru pe hârtie albă. Se pot introduce și imprimate negru pe galben 
— corespunzând celui mai puternic contrast de culori — sau negru pe verde pal ş.a.m.d. Efectul 
psihic al culorilor ar putea sparge monotona atmosferă a arhivelor. 

Analiza sociologică asupra chestionarelor de tip administrativ nu vizează numai aspectele 
formale: se stabileşte circuitul sau circuitele în care aceste imprimate intră. În raport cu circuitul, 
se urmăreşte a se evidenția: menţiunile inutile, omisiunile, dublurile, corectitudinea precodifi- 
cărilor. Totdeauna, schimbarea unui imprimat atrage după sine modificări ale altor imprimate 
din acelaşi circuit. De aceea, se va propune nu refacerea unui singur formular, ci reproiectarea 
unui grup de imprimate. Coordonarea formularisticii la nivel central, standardizarea și precodifi- 
carea fişelor de înregistrare, dincolo de eficienţa administrativă şi economică, ar facilita în cel 
mai autentic sens cercetarea sociologică. 

Este judicios să se afirme că în investigarea fenomenelor socioumane nu există chestionar 
care să nu cuprindă şi întrebări factuale. Informaţia obţinută prin astfel de întrebări nu poate 
fi pusă la îndoială — cu excepția cazurilor intenționate de eroare din partea celui anchetat. 
Într-adevăr, nu avem motive să credem că o persoană adultă, psihic normală, nu ştie și nu vrea 
să-şi declare profesia, vârsta, componenţa familiei, ocupațiile din timpul liber etc. Desigur, 
exactitatea informaţiei poate fi pusă la îndoială. Intervine aici din plin reacția de prestigiu. 
Persoanele de sex feminin par a fi mai puţin dispuse să-şi declare cu exactitate vârsta, mai ales 
în prezența unor operatori de anchetă tineri. În cercetările noastre, realizate cu concursul studen- 
ilor Secţiei de sociologie a Universităţii din București, informaţia cu privire la vârsta celor 
anchetați nu era obținută printr-o întrebare de tipul Câţi ani aveți? Operatorul de anchetă estima 
vârsta celor anchetați și apoi, micşorând-o cu 4-6 ani, declara D-voastră aveți probabil până 
în 40 de ani. Firesc, persoana anchetată, măgulită, declara, de multe ori, cu exactitate Am împlinit 
deja 43 sau Peste o lună împlinesc 46. 

Formularea întrebărilor lasă o mare marjă de libertate operatorului, în aceste cazuri formu- 
larea nejucând un rol prea însemnat. Principalul este ca cel anchetat să fi înţeles sensul întrebării, 
iar operatorul sensul răspunsului. 

În investigarea fenomenelor sociale se întâlnesc puţine cazuri de lansare a chestionarelor 
exclusiv de date factuale. De cele mai multe ori, chestionarele de cercetare reprezintă o împle- 
tire de întrebări de opinie şi de date factuale. Întrebările de date factuale pot fi grupate în: 
întrebări de cunoștințe şi întrebări de clasificare sau de identificare (vârstă, sex, stare civilă, 
situaţie școlară sau profesională etc.). Problema care se ridică este aceea a locului amplasării 
acestor întrebări în economia chestionarului. Întrebările de cunoștințe, vizând stabilitatea 
nivelului de cunoaştere (cunoştinţe despre natură şi societate), vor fi diseminate printre întrebă- 
rile de opinie, pentru a nu crea celui care răspunde impresia că este supus unui fest de inteli- 
gență, fapt care ar putea genera o stare de disconfort psihic, reacția de apărare a eului. Consider 
că întrebările de identificare trebuie introduse la sfârşitul chestionarului, răspunsurile nemaipu- 
tând fi astfel modificate de reacţia de securitate a celui anchetat. În această situaţie, li se va 
explica persoanelor anchetate: 

Aşa cum v-am spus de la început, nu ne interesează să aflăm cum vă cheamă. Pentru a putea însă să grupăm 
răspunsurile după vârsta, profesia etc. celor cu care am stat de vorbă, vă rugăm să ne mai răspundeţi şi la 
următoarele întrebări. 


Cu excepţia anchetelor realizate prin tehnica eşantionării pe cote, majoritatea cercetătorilor 
optează pentru plasarea întrebărilor de clasificare la sfârşitul chestionarului. Explicaţiile ce se 
dau înaintea introducerii acestor întrebări variază. În anchetele sociale guvernamentale din 
Anglia se precizează: 


Când se analizează rezultatele anchetei, niciodată nu menţionăm numele persoanelor chestionate, dar am vrea 
să le putem clasifica după unele criterii: vârstă, sex, ocupaţie etc. 


sau 


Din cauză că obișnuinţele, nevoile şi opiniile oamenilor variază uneori după vârstă, ocupaţie, condiţii generale 
de viaţă, am dori să ştim câteva fapte de acest fel despre persoanele cu care vorbin. 


În sondajele Gallup se dau următoarele explicaţii: 


Îmi permiteţi acum să vă întreb asupra câtorva amănunte, încât să se poată verifica la birou eşantionul persoa- 
nelor pe care le-am chestionat (Moser, 1958/1967, 314). 


Oricare ar fi formularea explicaţiei, ea trebuie să convingă populaţia anchetată că datele 
de identificare (sau de clasificare) interesează numai prin repartiţia faptelor şi opiniilor în raport 
cu diferitele categorii socioprofesionale. Se înțelege că formularea explicației trebuie să fie 
adecvată nivelului cultural al celor anchetați, că ea trebuie să aibă în vedere obișnuința sau 
noutatea faptului de a răspunde la o anchetă. 


Chestionarele de opinie se referă la datele de ordin imposibil de observat direct. În fond, acest 
al doilea tip de chestionare nu sunt numai de opinie; cu ajutorul lor se studiază atitudinile, motivaţia 
şi interesele, dispozițiile şi înclinațiile, cu un cuvânt, tot ceea ce reprezintă psihologia persoanei, 
trăirile ei subiective. Fără a aborda problema posibilității cunoaşterii obiective a fenomenelor 
subiective, ne mărginim să precizăm necesitatea raportării subiectivului la datele obiective. 

În investigarea fenomenelor sociale (economice, demografice, antropologice ș.a.) este greşit 
să ne limităm la consemnarea opiniilor: interesează în primul rând faptele, realitatea obiectivă 
şi abia apoi reflectarea în conștiința oamenilor a acestei realități. Dar alte fenomene sociale, precum: 
opinia publică, preferinţele culturale, comportamentul electoral ş.a.m.d. se centrează tocmai pe 
subiectivitatea populațiilor, a indivizilor. Pentru a cerceta științific astfel de fenomene sociale, 
trebuie să ne adresăm cu întrebări de opinie celor pe care îi cuprindem în universul anchetei. 

Bernard Hennesy (1981) crede că patru ar fi motivele pentru care oamenii nu spun ce cred: 

1) nu ştiu ce cred cu adevărat, îşi dau seama că li se cere să spună ceva şi atunci, în loc să 
declare simplu „nu ştiu“, improvizează un răspuns oarecare; 

2) unii oameni nu au capacitatea de a exprima cu uşurinţă ce cred şi declară rapid „nu ştiu“; 

3) sunt şi indivizi care pur şi simplu nu doresc să se afle ce cred, dintr-un motiv sau altul 
(teamă, nesiguranță, neîncredere în sine, timiditate, neîncredere în operatorul de anchetă, conşti- 
entizarea discrepanţei dintre opinia lor şi dezirabilitatea socială etc.); 

4) în fine, unele persoane simt că există o presiune socială pentru ascunderea adevărului 
şi declară neadevăruri, gândind că o „minciună inocentă“ nu-i un lucru chiar atât de rău, mai 
ales că rămâne anonimă. 


Date fiind toate acestea, totdeauna trebuie imaginat un sistem de întrebări care să permită 
concluzii despre direcția, intensitatea, consistenţa şi centralitatea opiniei. Autoanaliza pe care 
o implică un răspuns la o întrebare de opinie se dovedeşte a fi foarte dificilă: poţi fi întru totul 
de acord cu stilul de conducere al şefului tău, dar să-l dezaprobi ca persoană pentru lipsa lui de 
sensibilitate artistică. Se cere totuși un singur răspuns: De acord sau Împotrivă. Şi aceasta în 
orice situație. Probabil că un astfel de „răspuns unic corect“ nici nu există (C.A. Moser, 1958). 

Dacă primul criteriu de clasificare a chestionarelor după conţinut viza calitatea informaţiei 
dobândite, cel de-al doilea criteriu se referă la cantitatea informaţiei. În acest sens, se poate 
vorbi de două tipuri de chestionare. 


Chestionare speciale, cu o singură temă. În practică, este foarte greu să se distingă chestio- 
narele speciale de celelalte feluri de chestionare. Un chestionar privind cariera profesională 
este sau nu un chestionar special? Are o singură temă. Totuşi, sunt abordate şi alte teme, de 
exemplu, timpul liber. Complexitatea fenomenelor sociale impune cercetarea concomitentă a 
unei multitudini de factori, fapt pentru care chestionarele speciale se utilizează foarte rar. Ele 
se aplică mai mult în studierea pieţei sau a comportamentului electoral, situaţii în care importantă 
este viteza obținerii şi prelucrării informaţiei. Astfel de chestionare sunt destinate a pune în 
evidență anumite fenomene, mai puțin pentru a le măsura şi încă şi mai puţin pentru a le explica. 
Scopul precis al unor astfel de chestionare este acțiunea. Din acest punct de vedere, se dovedesc 
a fi foarte utile. De asemenea, chestionarele simple (axate pe o singură temă) se recomandă 
în anchetele şi sondajele efectuate prin intermediul presei scrise, al ziarelor sau revistelor, când 
editorii încearcă să afle părerea publicului despre cotidianul sau săptămânalul lor, despre modul 
de procurare sau despre obișnuinţa de informare a cetăţenilor. De exemplu, în iunie 1984, în 
International Herald Tribune s-a publicat un chestionar privind doar lectura respectivului ziar. 
S-au întors la redacție aproximativ 12 000 de chestionare completate. Editorii au putut astfel 
afla că majoritatea celor care au răspuns la anchetă citesc sau răsfoiesc zilnic respectivul cotidian 
(56%) şi că, în afara celui care cumpără ziarul, obişnuiesc să-l mai citească: încă o persoană 
(35%), încă două persoane (18%), încă trei persoane (9%), încă patru sau mai mult de patru 
persoane (8%), în timp ce o pătrime din participanţii la anchetă au declarat că nimeni din familie 
sau dintre colegi sau prieteni nu citesc ziarul cumpărat (sau la care este abonat). Aproximativ 
5 la sută cred că îl citesc şi alții, dar nu pot aprecia (International Herald Tribune, 15 octombrie, 
1984). Astfel de chestionare cu o singură temă — evaluarea publicaţiilor — au început să fie 
tipărite în ziare şi reviste şi în România, mai ales după decembrie '89, fapt în sine pozitiv, dar 
— din păcate — realizat uneori fără profesionalism. 


Chestionare omnibus, cu mai multe teme. Sunt cel mai des întâlnite. Superioritatea chestio- 
narelor omnibus nu rezultă, în primul rând, din cantitatea mai mare de informaţii cu privire la 
fiecare fapt sau fenomen social în parte, ci din posibilitatea de a surprinde interacțiunea şi condiţio- 
narea acestora. Aspectul cantitativ se raportează în cele din urmă tot la aspectul calităţii. Chestio- 
narele omnibus sunt specifice cercetării fundamentale în sociologie. Ele permit aplicarea analizei 
secundare, iar din punctul de vedere al costului, sunt mai ieftine. O dată stabilit un eșantion, 

pare rațional să se urmărească mai multe teme cu ocazia aplicării unui singur chestionar, decât 
să se recalculeze noi eșantioane şi să se aplice, după necesităţi, mai multe chestionare speciale. 

După forma întrebărilor, a stimulilor, se pot distinge: chestionare cu întrebări închise, ches- 
tionare cu întrebări deschise şi chestionare cu întrebări atât închise, cât şi deschise. 

Chestionarele cu întrebări închise (sau precodificate) nu permit decât alegerea răspunsu- 
rilor dinainte fixate în chestionare. Gradul de libertate al subiectului este redus; răspunsul trebuie 
să se încadreze într-una din categoriile propuse de cercetător. Acest lucru presupune din partea 
subiectului existența unor opinii şi cunoştinţe bine cristalizate, iar din partea cercetătorului o 
bună cunoaştere a realității. Chiar şi în aceste condiţii nu este totdeauna ușor de răspuns la 
astfel de întrebări închise: 


Sunteţi mulțumit de felul în care își desfăşoară activitatea Consiliul de administraţie din întreprinderea dv.? 
Da....1 Nu ....2 Nu ştiu ....3 


sau 


Care este culoarea dominantă pe care o preferaţi la ţesăturile imprimate? 
Albastru .... 1 Roşu ....2 Verde .... 3 Galben .... 4 Alte culori. .... 5 


În primul caz, cei ce cunosc activitatea conducerii întreprinderii și au deja o opinie formată 
pot răspunde fără ezitare Da sau Nu. Cei ce nu cunosc această activitate (fiind, de exemplu, recent 
angajaţi în întreprindere) sau nu vor să răspundă (dintr-un motiv sau altul) pot declara Nu știu. 
Rămâne categoria celor indecişi: sunt de acord cu multe momente din activitatea consiliului de 
administraţie, cu altele însă nu. Răspunsul lor este Da, cu excepția... Un astfel de răspuns însă 
nu este prevăzut în chestionar şi atunci subiectul este forțat să aleagă răspunsul Da sau Nu știu. 
Nici unul din aceste răspunsuri nu reflectă adecvat realitatea. Fireşte, există şi posibilitatea nuan- 
țării răspunsurilor. Se poate oferi spre alegere o scală de răspunsuri: foarte mulțumit; mulțumit; 
nici mulțumit, nici nemulțumit; nemulțumit; foarte nemulțumit. Cu aceasta, dificultățile nu au fost 
înlăturate. Cel care răspunde este pus să decidă între mai multe grade de mulțumire sau de nemul- 
ţumire. Delimitările sunt însă foarte greu de făcut: unde sfârşeşte — obiectiv — „nemulțumirea“ 
şi începe „foarte mulțumirea“?! Limitele situațiilor, în realitate, sunt flou, în timp ce în chestionar 
sunt clar conturate. Se ajunge din nou la o alegere inadecvată a răspunsurilor. În plus, cercetarea 
de teren a arătat că oamenii au tendinţa de a evita răspunsurile extreme, înclinând să aleagă răs- 
punsuri moderate, dacă nu chiar neutre. Unii cercetători înclină chiar să elimine dintre răspunsuri 
variantele neutre, recomandând scalele cu valori pereche ale intensităților (în cazul nostru): foarte 
mulțumit, mulțumit, nemulțumit, foarte nemulțumit. Aceasta este însă o alegere forțată. 

Chestionarele de opinie abundă în întrebări închise (precodificate), cele mai multe fiind 
dihotomice. George H. Gallup se pronunţă hotărât în favoarea răspunsurilor dihotomice: Da 
— Nu, în timp ce alți cercetători optează pentru scalele cu patru posibilități. Cercetările de opinie 
realizate în mediul industrial la noi au arătat dificultățile aplicării chestionarelor cu alegeri 
multiple, fapt ce ne face să credem că răspunsurile dihotomice sunt preferabile. Se naşte însă 
o problemă: există întrebări care prevăd — cu adevărat — răspunsuri dihotomice? Nu! Totdeauna, 
în afară de Da sau Nu, subiectul are la alegere şi un al treilea răspuns: Nu știu. Pare deci mult 
mai judicios să se vorbească de întrebări cu răspunsuri trihotomice şi cu răspunsuri precodificate 
multiplu (sau cu răspunsuri în evantai), alegeri multiple. Unii specialişti apreciază că întrebările 

cu răspunsuri multiple, care prevăd mai mult de patru variante de răspuns, produc erori siste- 
matice. Se recomandă folosirea unui aide memoire (check-list), iar dacă evantaiul răspunsu- 
rilor depășește nouă itemi este mai bine ca întrebarea să rămână deschisă. Există posibilitatea 
ca răspunsurile la chestionarele închise să fie incluse chiar în întrebări. Se vorbeşte atunci despre 
întrebări alternative (dihotomice) sau selective (precodificate multiplu). Exemple de întrebare 
alternativă: Leri ați ascultat sau nu ați ascultat radioul? şi de întrebare selectivă: Ascultați radioul 
foarte des, des, rar, foarte rar? 

Chestionarele cu răspunsuri precodificate multiplu implică o bună cunoaştere prealabilă a 
realităţii: în chestionar trebuie să apară precodificate, pe cât posibil, toate variantele de răspuns. 
Între acestea, obligatoriu, la sfârşit, se adaugă A/rele, Alte situaţii etc. Această ultimă variantă 
de răspuns probează gradul inițial de cunoaştere a realității de către cercetător. Mai mult, 
probează însăşi valoarea cercetării. Dacă, în legătură cu ţesăturile imprimate, o mare parte din 
populaţie nu declară că preferă nici albastrul şi nici roșul ş.a.m.d., ci indică răspunsul nr. 9: 
Alte culori, este clar că nici în urma anchetei n-am reușit să depistăm preferinţele publicului. 

Alegerile precodificate multiplu nuanţează răspunsurile, dar sunt susceptibile de distorsiuni, 
de deformări, de bias-uri (termen psihosociologic american indicând deformările survenite în 
cadrul anchetelor). Chestionarele cu răspunsuri precodificate trebuie să acorde acelaşi număr 
de alternative pentru opiniile pro şi contra. Ordinea de prezentare a alternativelor influențează 
şi ea, după cum rezultatele influenţează faptul că alternativele pro şi contra au fost ambele explicite. 

De asemenea, lista răspunsurilor precodificate trebuie să fie — pe cât posibil — exhaustivă. 
Această cerință impune subiecților memorarea unui număr mare de cuvinte sau propoziţii. Nu 
toţi subiecții au această capacitate şi atunci indică drept răspuns varianta de răspuns reținută, 
de cele mai multe ori cea plasată pe primul loc în listă. Datele de cercetare confirmă faptul că 
odinea de prezentare spre alegere a răspunsurilor influenţează rezultatele. De asemenea, dacă, 
prezentându-se o listă cu lucruri înşirate într-o ordine şi apoi, aceeași listă, în ordine inversă 
şi se cere subiecţilor să indice lucrurile despre care au vorbit în ultimul timp cu prietenii, vecinii, 
cunoscuţii, răspunsurile vor fi diferite (Tabelul 6.1). 


Tabelul 6.1. Distribuţia răspunsurilor în funcție de inversarea ordinii 
de prezentare a variantelor de răspuns (după Stroschein, 1965) 


Ordinea prezentată 
Răspunsuri (în procente) 
directă inversaltă 
Automobil 12 12 
Televizor 13 12 
Cafea 9 7 
Alimente 9 9 
Mobilă 13 11 
Radio 8 9 
Pantofi 13 12 
Săpun 4 4 
Mijloace de spălat 8 11 
Pastă de dinţi 3 4 
Țigări 8 9 
Total răspunsuri 100% (1363) 100% (1235) 

În primul caz s-au obținut câte 4,1 răspunsuri/persoană, în timp ce în al doilea caz câte 3,6 
răspunsuri/persoană. Diferenţa este statistic semnificativă. 

Experimental, psihologii au demonstrat că primele şi ultimele elemente ale unei serii de 
cuvinte sau cifre se rețin uşor. De ce? Pentru că între aceste elemente — așa cum remarcă Yvonne 
Castellan (1969) — sunt mai puţine legături inutile. Pentru a preîntâmpina distorsiunile legate 
de organizarea materialului, lista răspunsurilor se poate reciti într-o ordine schimbată (sau dezor- 
dine). În unele din cercetările noastre am procedat în acest mod, fără să avem însă certitudinea 
unor răspunsuri pe deplin adecvate realităţii. Pentru a mări gradul de adecvare, se întrebuin- 
țează așa-numita check-list — o foaie de hârtie pe care sunt scrise citeț variantele de răspuns 
date celui anchetat. Persoanele anchetate urmăresc pe listă variantele de răspuns, în timp ce 
operatorul de anchetă dă citire tuturor răspunsurilor. Ca timp, procedeul nu este deloc econo- 
micos şi poate fi aplicat doar la o populaţie cu un nivel ridicat de instrucţie şcolară. 

În cadrul chestionarelor, întrebările închise (sau precodificate) prezintă câteva avantaje: 
facilitează analiza statistică a răspunsurilor; sprijină memoria celui anchetat; permit aplicarea 
unor chestionare cu mulți „itemi“; servesc ca „filtru“ pentru întrebările următoare; sporesc anoni- 
matul şi securitatea celui anchetat; înlesnesc „angajarea“ în răspunsul la chestionar a persoanelor. 

S-a constatat că există o atracţie a întrebărilor închise şi „atracția răspunsurilor pozitive“ 
(Da, De acord etc.). Cercetările experimentale au evidenţiat tendinţa populaţiei de a răspunde 
pozitiv la întrebările din chestionar. În literatura de specialitate se apreciază valoarea atracției 
răspunsurilor pozitive ca fiind de 8-12 la sută. Analiza răspunsurilor la întrebările trihotomice 
(care prevăd varianta de răspuns Da pe primul loc) trebuie să aibă totdeauna în vedere aceste 
distorsiuni inerente. În afara sugestibilităţii, chestionarele cu întrebări închise par a fi mai puţin 
indicate în studierea unor fenomene psihosociale complexe. Paul F. Lazarsfeld preciza că între- 
bările închise sunt adecvate studierii fenomenelor simple, iar întrebările deschise — de preferință 
studierii fenomenelor foarte complexe, problemelor delicate. 


Chestionarele cu întrebări deschise (libere, postcodificate), spre deosebire de cele închise 
(sau precodificate), lasă persoanelor anchetate libertatea unei exprimări individualizate a răspun- 
surilor. Vor apărea variaţii în ceea ce priveşte forma şi lungimea răspunsurilor, fapt ce îngreuiază 
codificarea, dar care aduce un plus în cunoaşterea particularităților unei populaţii privind: 
coerenţa logică, corectitudinea gramaticală, volumul lexical, formularea, viteza de exprimare 
şi capacitatea de justificare a opțiunilor exprimate etc. Întrebările deschise permit culegerea unor 
informaţii bogate asupra tuturor temelor, fără riscul sugestibilităţii. Aşa cum remarca sociologul 
francez Maurice Duverger (1971), „întrebările deschise şi închise au avantaje şi dezavantaje, 
respectiv, inverse“. În cazul unor opinii insuficient cristalizate, chestionarele cu întrebări deschise 
dau un procent mai ridicat de răspunsuri Nu știu. Diferenţa poate fi de 10-11 la sută. Întrebările 
deschise se adresează procesului activ al memoriei, vizează momentul complex al reproducerii 
în cadrul actualizării informațiilor. Întrebările închise, în special cele „precodificate multiplu“ 
(„în evantai“, „alegeri multiple““), se referă la celălalt moment al procesului de actualizare: „recu- 
noașterea“ (Tabelul 6.2). Experimental (E.M. Achilles), s-a demonstrat că „recunoaşterea este 
un proces mai facil decât reproducerea“ (după Alexandru Roşca, 1963). 

Tabelul 6.2. Proporția elementelor reproduse şi recunoscute (după Al. Roşca, 1963) 

Silabe Cuvinte Proverbe 
Reproducerea 12 39 22 
Recunoașterea 42 65 67 


Să analizăm alt exemplu, preluat după Donald Rugg şi Hadley Cantril (1962). La începutul 
celui de-al doilea război mondial, populația SUA a fost întrebată: Pe care dintre conducătorii politici 
în viață îi apreciaţi cel mai mult? După această întrebare liberă, s-a prezentat o listă cu toţi 
conducătorii politici. La întrebarea liberă nu răspunseseră 36 la sută din cei anchetați, în timp 
ce la întrebarea închisă (precodificată multiplu), pe baza listei, doar 15 la sută nu au răspuns. 
Interesant ni se pare şi faptul că în ambele cazuri cel mai popular a fost indicat premierul englez 
Neville Chamberlain, cel care în 1939 a declarat război Germaniei (la întrebarea închisă, 51 la 
sută pro; la întrebarea liberă, 24 la sută pro). Apreciem că „închiderea întrebărilor“ duce la spo- 
rirea numărului răspunsurilor (până la dublare) şi la reducerea nonrăspunsurilor. 

Testarea cunoştinţelor se recomandă a fi făcută prin întrebări deschise. Astfel de întrebări 
pun în evidenţă ceea ce este stabil, puternic consolidat nu numai în planul cunoașterii, dar şi 
în cel al comportamentului. Într-o cercetare proprie (S. Chelcea, 1970), încercând să reconstituim 
comportamentul ceremonial, puneam subiecților mai întâi întrebări deschise: Cum se pregătesc 
nunțile în satul dv. ? Apoi reveneam cu întrebări închise: Ce se face? Steag, pom, brad, altceva. 
Mai amănunţit: Se fac ospete pentru steag? (Da; Nu; Nu ştiu). Printr-un astfel de procedeu 
pot fi descoperite elementele centrale ale comportamentului, opiniilor sau atitudinilor, dar şi 
elemente marginale, mai puţin semnificative, dar mult mai numeroase. 

Forma întrebării influenţează stabilirea valorilor medii, extremele evidenţiindu-se cu mici 
diferenţe, indiferent de forma sau formularea întrebării. Se recunoaște astăzi că forma și formu- 
larea întrebărilor acţionează în special asupra persoanelor care au, într-o problemă sau alta, o 
opinie încă slab structurată. Spre exemplu, în Barometrul de opinie publică (octombire, 2003, 
39) s-a pus aceeași întrebaere într-o formă deschisă (A) şi apoi într-o formă închisă (B). S-au 
recoltat opinii diferite (Tabelul 6.3). 

A) Dacă duminica viitoare ar avea loc alegeri parlamentare, dvs. cu ce partid sau alianță 
politică aţi vota? (întrebare deschisă, fără listă de partide). 

B) Dacă duminica viitoare ar avea loc alegeri parlamentare, dvs. cu care din următoarele 
partide aţi vota? (întrebare închisă, cu listă de partide). 

Dacă este adevărat că întrebările închise oferă un cadru de referință util pentru reflecția 
persoanelor intervievate, tot atât de adevărat este şi faptul că întrebările deschise dau posibilitatea 
exprimării adevăratelor probleme care îi îngrijorează pe respondenţi, permit relevarea justifică- 
rilor subiective de profunzime. Când americanii au fost întrebaţi, la începutul anilor '80, care 
este, după opinia lor, cea mai importantă problemă a SUA, 22 la sută au spus: „penuria de energie“ 
— ceea ce corespundea situaţiei reale. Aplicându-se, însă, experimental un chestionar cu întrebări 
închise, 99 la sută au ales una din cele cinci variante de răspuns prestabilite: şomajul, criminali- 
tatea, inflația, calitatea conducerii, criza morală şi religioasă, „uitând“ de „penuria de energie“ 
(H. Schuman şi S. Presser, 1981). N. Bradburn şi S. Sudman (1979), comparând răspunsurile 
la întrebările deschise şi închise referitoare la viaţa intimă a persoanelor, au constatat că cei cărora 
li s-au adresat întrebări deschise au raportat o frecvenţă mai ridicată a comportamentelor 
indezirabile (consum exagerat de alcool, masturbare etc.) decât în cazul întrebărilor închise. 

Tabelul 6.3. Distribuţia răspunsurilor, în procente, pe total eşention (N = 2035), 
la întrebarea deschisă (4) şi la întrebarea deschisă (B) 


Forma A Forma B 
Partidul Social Democrat 23 26 
Partidul România Mare 9 10 
Alianța DA, PNL-PD 7 18 
Partidul Naţional Liberal 5 — 
Partidul Democrat 5 — 
Uniunea Democrata a Maghiarilor 2 3 
Partidul Umanist Român 1 2 
Alt partid 1 1 
Nu aș vota 7 6 
Nu m-am hotărât 38 30 
Nonrăspuns 2 4 


Cel de-al treilea criteriu de clasificare a chestionarelor este dat de modul lor de aplicare. 
Se disting astfel chestionare autoadministrate şi chestionare administrate de către operatorii 
de anchetă. 


Chestionarele autoadministrate presupun înregistrarea răspunsurilor de către înseși 
persoanele incluse în eșantionul investigat. Subiecţii din anchetă formulează şi consemnează 
în acelaşi timp răspunsurile, eliminând filtrarea informaţiei de către o altă persoană — operatorul 
de anchetă. Prin autoadministrare, ei se pot exprima mai bine: prin ceea ce răspund la între- 
bare, dar şi prin felul cum fac aceasta. Autoadministrarea elimină unul dintre factorii care influ- 
enţează răspunsul: personalitatea celui care aplică formularul. În absenţa unei persoane străine 
— a operatorului — este probabil ca subiecții să fie mai dispuși să răspundă la întrebări „foarte 
personale“, pot să elaboreze răspunsuri mai „chibzuite“, să consulte documentele personale 
pentru a verifica afirmaţiile făcute, să se consulte cu alți membri ai familiei pentru răspunsuri 
precise. 

Walter Friedrich (1971) sublinia avantajele chestionării în scris: numărul mare al celor care 
pot răspunde concomitent; diminuarea efectului de interviu; dispariția influenţei anchetatorului 
asupra rezultatelor; nivelul superior de concentrare asupra răspunsurilor; asigurarea anonima- 
tului. În special asigurarea anonimatului a generat numeroase cercetări cu caracter metodologic. 
W. Olson (1936) a constatat că asigurarea anonimatului ridică proporția persoanelor care acceptă 
enunţurile referitoare la instabilitatea lor psihică şi recunosc implicaţiile nevrotice ale comporta- 
mentelor proprii. R.A. Fisher (1946) apreciază, pe baza studiilor experimentale, că anonimatul 
sporeşte „onestitatea şi francheţea“ respondenților. Leon Festinger (1950) a pus în evidenţă, 
prin experimente riguroase pe grupuri de studente, că preferinţele în alegerea liderului sunt 
mai puternic influențate de apartenenţa etnică şi religioasă în condiţiile anonimatului decât în 
situția de vot deschis. Fără îndoială că efectul asigurării anonimatului depinde de tema de studiu 
şi de cultura populaţiei anchetate. 

Marcându-se avantajele şi dezavantajele chestionarelor autoadministrate şi administrate de 
către operatorii de anchetă, nu se pune problema „condamnării“ unei tehnici în favoarea alteia, 
c1 se atrage atenţia asupra necesităţii de a cunoaște limitele fiecăreia. 

Chestionarele autoadministrate pot fi: chestionare poștale, chestionare publicate în ziare 
și reviste sau ca anexe la diferite mărfuri vândute. 


Chestionarele poştale reprezintă o modalitate mai rapidă și mai ieftină de recoltare a infor- 
mațiilor. Expedierea prin poștă a chestionarului presupune însă pregătirea răspunsului: destinata- 
rului i se oferă, o dată cu chestionarul, și un al doilea plic, timbrat, cu adresa tipărită a institutului 
care lansează cercetarea. Chiar dacă expedierea chestionarelor este foarte rapidă, înapoierea 
lor (sosirea răspunsurilor) este relativ înceată. De regulă, sosirea răspunsurilor depășește limita 
de timp fixată pentru înapoierea lor. Multe răspunsuri nu mai vin niciodată. Din această perspec- 
tivă, principalele avantaje ale chestionarelor poștale — rapiditatea şi costul lor mai scăzut — trebuie 
relativizate. Procentul chestionarelor recuperate încorporează costul chestionarelor expediate: 
ultimele chestionare care se înapoiază marchează durata recoltării informaţiilor. 

Utilizarea chestionarelor poștale trebuie să aibă în vedere faptul că, pentru a asigura răspunsul 
la întrebări, se impune cu necesitate ca acestea să fie simple, iar tehnica de răspuns foarte clar 
explicată. La astfel de chestionare chiar tehnica de ordonare a întrebărilor este diferită de cea 
a chestionarelor administrate de către operatorii de anchetă. Faptul că subiectul are posibilitatea 
să vadă, înainte de a răspunde la o întrebare, conținutul tuturor celorlalte întrebări face inutilă 
folosirea tehnicii „pâlniei“ sau a „pâlniei răsturnate“, anulează efectul de surpriză ş.a.m.d. 

Ca o particularitate a tehnicii chestionarelor poştale, scrisoarea însoțitoare înlocuieşte pream- 
bulul chestionarelor administrate de către operatorii de anchetă. În scrisoarea însoţitoare a chesti- 
onarelor poştale trebuie să se explice ce se urmărește prin chestionar, cine a lansat chestionarul, 
cum au fost desemnate persoanele care să răspundă. Trebuie avut grijă ca, prin scrisoarea însoți- 
toare, să se motiveze răspunsul subiecţilor: fără o motivaţie corespunzătoare nu trebuie să ne 
aşteptăm ca subiecţii să răspundă numai din respect pentru ştiinţă sau din politeţe. Trebuie arătată 
importanţa problemei puse în discuţie, schimbările ce pot surveni în anchetă, imposibilitatea 
găsirii unor soluţii în afara colaborării cu persoanele interogate. Lansând un chestionar despre 
prietenie printre tineri, în scrisoarea însoţitoare vom preciza: 


Adulții vorbesc despre prietenie fără să cunoască exact felul în care se naşte ea şi ce semnificaţie are prietenia 
pentru viaţa tinerilor. Pentru a putea scrie despre prietenie, dorim să aflăm părerea pe care o aveţi dv. despre 
prietenie. Nimeni, în afară de tineri, nu poate cunoaşte sentimentele prieteniei la tineri. De aceea vă rugăm să 
răspundeţi la întrebările din acest chestionar. 


Fără eforturi persuasive, fără a promite ceea ce nu se va putea realiza, scrisoarea însoțitoare 
este bine să fie concisă şi relativ autoritară. 

Citându-l pe Don A. Dillman (1978) cu lucrarea sa care oferă sugestii excelente privind 
conţinutul şi ordinea itemilor incluși în scrisoarea însoțitoare, R. Guy Sedlack şi Jay Stanley 
(1992, 216) menţionează că aceasta trebuie să cuprindă: 

1) o introducere prin care să se solicite cooperarea populației, să se suscite interesul pentru 
participarea la studiul întreprins, arătându-se că problemele puse în discuţie sunt importante 
pentru grupul cu care subiecții se identifică; 

2) sponsorizarea studiului reprezintă un al doilea element de conţinut al scrisorii (the cover 
letter); s-a constatat că persoanele sunt mai puternic motivate să răspundă când cercetarea este 
sponsorizată de o organizaţie prestigioasă; 

3) modul de selecţie a respondenților trebuie explicat cât mai clar cu putinţă, fără a se intra 
în amănuntele procedeelor de eșantionare, dar arătându-se că şi alte multe persoane vor răspunde 

la întrebările din chestionar; spiritul de întrajutorare umană (altruismul) va asigura, dincolo 
de avantajele financiare, participarea populației la investigația proiectată; 

4) anonimatul, ca şi caracterul confidenţial al răspunsurilor, constituie o regulă deontolo- 
gică şi abaterea de la ea îl descalifică pe cercetătorul vieţii sociale; 

5) scopul explicit al studiului nu poate fi altul decât cel al cunoașterii științifice şi mulți oameni 
sunt flataţi când li se cere să participe la o activitate atât de nobilă precum cea a aflării adevărului; 

6) utilizarea rezultatelor investigaţiei sporeşte şi ea interesul persoanelor pentru studiul 
efectuat: constituie o datorie a investigatorului social să comunice scopul real şi utilizarea adevă- 
rată a rezultatelor, cu excepţia investigaţiilor ad legem ferenda; 

7) adresa şi numărul telefonului unde pot fi contactaţi cercetătorii în vederea obţinerii unor 
informaţii suplimentare despre ancheta întreprinsă; 

8) în finalul scrisorii însoţitoare nu vor lipsi cuvintele de mulțumire pentru bunăvoința celor 
care au răspuns la chestionarul autoadministrat (chestionarul poştal). 


Tot ca o particularitate a chestionarelor poştale, forma acestora, punerea în pagină, acurateţea 
tiparului influenţează și motivează subiecţii în a răspunde sau nu la întrebări. Lungimea chestio- 
narului poştal este diferită de cea a chestionarului administrat de către operatorii de anchetă. 
Pe bună dreptate, cu referire la chestionarul poştal, se poate spune: „cu cât chestionarul este mai 
scurt, cu atât este mai bun“. Chestionarele poştale nu trebuie să cuprindă mai mult de 8-10 
întrebări simple. 

Kenneth Bailey (1978/1982, 155) consacră în manualul său de metode de cercetare socială 
un întreg capitol chestionarelor poştale, relevând factorii care afectează anchetele bazate pe 
chestionare poștale. În primul rând, instituţia care lansează sau sponsorizează ancheta se pare 
că influenţează puternic numărul celor care returnează chestionarele completate şi durata 
efectuării anchetei. Cel puţin aceasta rezultă dintr-un experiment efectuat de Christopher Scott 
(1961) în Marea Britanie. S-a lansat un chestionar, precizându-se că ancheta este comandată 
de guvern, apoi de o universitate şi, în fine, de o instituție comercială. După o săptămână, se 
reîntorseseră la experimentatori 47,8 la sută din chestionarele lansate de universitate, 46,3 la 
sută din cele atribuite instituției comerciale şi 44,6 la sută din chestionarele sponsorizate, chipu- 
rile, de guvern. În final, după patru săptămâni, proporția răspunsurilor se schimbase: cele mai 
multe chestionare completate proveneau din ancheta poștală susținută financiar de guvern (93,3%), 
apoi de la cea lansată de presupusa firmă comercială (90,1%) şi, în fine, de la ancheta declarată 
a fi fost făcută de universitari (88,7%). 

Un alt factor, mai puţin semnificativ însă, îl constituie „atractivitatea“ chestionarului (for- 
matul şi culoarea imprimatului): numărul celor care răspund în cazul anchetelor poştale nu este 
influențat semnificativ de culoarea tiparului sau hârtiei. S-a înregistrat, totuşi, o diferenţă în 
plus când chestionarele au fost tipărite (s-au reîntors completate 95,2%), comparativ cu multipli- 
carea lor prin xerox (au revenit completate 94,4% din chestionarele lansate experimental). 

Christopher Scott (1961) a experimentat efectul lizibilităţii asupra proporției celor care 
răspund la chestionarele poştale. Sociologul englez a comparat două versiuni tipografice ale 
aceluiaşi chestionar: în primul caz, textul (cu cap de literă mai mic, cu spațiul dintre rânduri 
mai redus) era tipărit pe o singură pagină; în cel de-al doilea caz, același text era tipărit pe 
două pagini (mai lizibil). Lizibilitatea chestionarului a ridicat procentul celor care au răspuns 
de la 93,6 la sută (în primul caz) la 94,8 la sută. Un efect pozitiv în sensul sporirii numărului 

celor care răspund la chestionarele poştale îl are şi modul de redactare a scrisorilor ce însoțesc 
acest tip de chestionare. Când scrisorile erau impersonale (includeau 12 pronume), procentul 
răspunsurilor era mai ridicat (91,4%), faţă de 89,6 la sută răspunsuri când scrisorile erau puternic 
personalizate (includeau 22 de pronume). S-a mai constatat că scrisorile scurte şi „permisive“ 
(care nu cereau ultimativ să se completeze chestionarele) au condus la rezultate mai bune din 
punctul de vedere al proporţiei răspunsurilor. Faptul că scrisorile însoţitoare ale chestionarelor 
poştale erau scrise manual sau erau imprimate tipografic nu a influenţat procentul chestiona- 
relor înapoiate instituției care le-a lansat (în scop experimental). 

Principala limită a chestionarelor poștale este dată de numărul mare de nonrăspunsuri, de 
imposibilitatea de a alcătui eşantioane reprezentative. Albert B. Blankenship (1961) consem- 
nează faptul că într-o ţară cu tradiţie a anchetelor de opinie, cum este SUA, se întorc doar 15 
la sută din chestionarele lansate. Cu totul excepţional, proporţia chestionarelor recuperate poate 
ajunge la 80 la sută. În mod obișnuit, pentru a ridica proporţia răspunsurilor la 30-40 la sută 
este necesar să se trimită subiecţilor scrisori de reamintire, însoţite de chestionarele la care nu 
au răspuns. C.A. Moser (1958) remarca faptul că răspunsurile venite după scrisoarea de reamintire 
sunt mai reprezentative pentru populația care nu a răspuns decât chestionarele sosite la termenul 
fixat. Acestor răspunsuri trebuie să li se acorde o pondere mai mare, pentru că cei ce răspund 
numai în urma scrisorilor de reamintire, faţă de cei care au răspuns de la început, reprezintă 
caracteristici mai apropiate de cei care nu au răspuns deloc. 

J.B. Lansing şi J.N. Morgan (1971) au ajuns la concluzia că expedierea mai multor scrisori 
de reamintire a rugăminţii de a completa chestionarul primit prin poștă, combinată cu apelul 
telefonic în acelaşi scop, conduce aproape la dublarea numărului persoanelor ce cooperează 
în investigaţiile psihosociologice. Și în aceste condiţii, aproximativ o pătrime din cei solicitați 
să participe la ancheta poştală nu au dat curs rugăminţii de a completa chestionarele. 

Fără îndoială, experimentele invocate nu au pentru noi decât o valoare indicativă: ar merita 
să cunoaştem în amănunt comportamentul populației din România. Rămâne şi aceasta o datorie 
a mai tinerilor mei colegi. 

Se poate pune întrebarea — împreună cu E.A. Suchman şi MeCandless (1940) — Cine răspunde 
la chestionare (poștale)? Cei interesaţi, cei mai instruiți, cei care au mai mult timp liber? Dacă, 
în mod obişnuit, într-o anchetă punem problema reprezentativității cu privire la chestionarele 
poştale, punem de la început problema nereprezentativității. Trebuie să ştim să estimăm nerepre- 
zentativitatea acesteia. Pentru a micșora numărul nonrăspunsurilor datorate incapacității de a 
înțelege întrebările, refuzului de a răspunde, pierderii chestionarului, schimbării adresei temporare 
sau definitive etc., s-a încercat trimiterea repetată a aceloraşi scrisori şi chestionare (Malcolm 
Rollins), calcularea subeşantionului „absenţilor de acasă“ (M.H. Hansen şi W.N. Hurwitz), ca şi 
trimiterea unor chestionare mai simple sau mai reduse — uneori doar întrebările cheie. 

De asemenea, pentru a incita la completarea chestionarelor autoadministrate, s-a recurs la 
practica de a introduce „întrebări-locomotivă“ la începutul chestionarului, întrebări care să-l 
intereseze pe cel anchetat şi să antreneze la răspuns şirul de întrebări următoare. Pentru acea 
parte din populaţie care nu răspunde după mai multe scrisori de reamintire, pot fi folosiți opera- 
torii de anchetă. Firește, acest procedeu ridică mult costul anchetei, pentru că — aşa cum remarca, 
nu fără umor, M. Jahoda — „chestionarele pot fi trimise prin poştă, operatorii nu“. 

În afara lipsei de reprezentativitate, utilizarea chestionarelor poştale este limitată și de faptul 
că nu putem şti cu exactitate cine a completat chestionarul (o persoană, mai multe). Pentru 
unele probleme este necesar să răspundă la întrebări numai un anumit membru al familiei. 

Autoadministrarea nu oferă garanţii în acest sens. Încercarea de a obţine un răspuns spontan 
este aproape imposibilă în cazul chestionarelor poştale. De asemenea, temele cercetate cu 
ajutorul chestionarelor autoadministrate trebuie să fie foarte atractive pentru subiecții investigați. 

Problema obținerii cât mai multor răspunsuri la chestionarele lansate prin poştă (prin trimi- 
terea de scrisori, prin apel telefonic sau chiar prin vizite la domiciliu a operatorilor de interviu) 
ridică întrebarea: cei care răspund după primul apel au opinii şi comportamente comparabile 
cu cei care răspund la chestionar după ce li s-au adresat repetate rugăminţi (ca să nu mai vorbim 
de cei care nu răspund deloc)? 

Avem temei să credem că, psihologic, situaţiile sunt diferite. Prin urmare, tratarea laolaltă 
a tuturor răspunsurilor (indiferent dacă au fost obținute după o a doua scrisoare de reamintire 
sau dacă au revenit în timpul precizat de la început) nu se justifică. Chestionarele poştale ar 
trebui prelucrate „în valuri“ — aşa cum s-au reîntors (după prima scrisoare, după a doua ş.a.m.d.). 
Ce facem însă cu cei care nu răspund deloc? Nicole Berthier-Nachury şi Francois Berthier (1978), 
discutând despre „redresarea“ eşantioanelor — condiţie sine qua non a validității sondajelor 
psihosociologice —, prezintă cele două metode aplicabile în acest scop în anchetele poştale: 
metoda extrapolării grafice şi metoda Hansen. 


După numărul persoanelor care răspund concomitent (în aceeași încăpere) la un chesti- 
onar autoadministat, se disting chestionare autoadministrate individual, cum sunt cele „poştale“ 
sau cele „publicate“, şi chestionare autoadministrate colectiv. 


Chestionarele autoadministrate colectiv îmbină avantajele chestionarelor autoadministrate 
cu avantajele celor administrate de către operatorii de anchetă. Informaţia se recoltează rapid, 
costul este scăzut, nonrăspunsurile sunt mai reduse, subiecții pot fi lămuriți suplimentar asupra 
modului de completare a chestionarelor. Chestionarele autoadministrate colectiv se utilizează 
în colectivitățile şcolare, în armată, acolo unde, prin însăşi natura activităților cotidiene, subiecții 
sunt reuniți în încăperi mai mari, având şi posibilitatea de a scrie (mese, scaune). Prin tehnica 
„extemporalului“, autoadministrarea colectivă a chestionarului poate cuprinde 30-50 de subiecți 
deodată. În psihologie, aplicarea testelor colective a dezvăluit unele dificultăţi ale „tehnicii extem- 
poralului“. Se poate vorbi de o influențare reciprocă — voluntară sau involuntară — a subiecților. 
Cel ce distribuie chestionarele poate şi el influenţa rezultatele. Cu toate acestea, din propria 
experienţă de aplicare a unor chestionare de cercetare, considerăm că tehnica extemporalului 
este utilizabilă cu succes doar în colectivitățile şcolare, militare etc. pentru avantajele enunțate, 
dar şi pentru faptul că ea se aseamănă cu activităţile de învăţare propriu-zise. 

Privitor la chestionarele autoadministrate, credem că această modalitate trebuie privită cu 
multă circumspecţie: orice încercare de a trage concluzii cu valoare de generalizare prin utili- 
zarea chestionarelor autoadministrate individual, în special a chestionarelor publicate în ziare, 
reviste sau cărţi, putând fi riscantă. 


Chestionarele administrate de operatorii de anchetă constituie modalitatea cea mai des 
utilizată de culegere a informaţiilor în anchetele şi sondajele psihosociologice. Folosirea opera- 
torilor de anchetă, chiar dacă măresc costul investigației, asigură reprezentativitatea eşantionului, 
poate lămuri înţelesul întrebărilor, permite să răspundă la chestionar şi persoanele cu nivel de 
şcolarizare scăzut şi, ceea ce este, poate, cel mai important, însoţeşte întotdeauna aplicarea chestio- 
narului cu înregistrarea unor date de observaţie privind condiţiile ambientale în care s-a răspuns 

la întrebări, reacţiile spontane ale subiectului. „Folosirea întrebărilor dinainte stabilite în chesti- 
onar implică în unele cazuri modificări, adaosuri de natură nestandardizată, întrebări suplimen- 
tare cu finalitate precisă de clarificare şi completare a răspunsurilor“ (Maria Larionescu, 1969). 
Acest lucru nu este posibil decât prin utilizarea operatorilor de anchetă, care, aşa cum remarcă 
Roger Daval (1963), dau şi siguranţa că răspund la chestionar chiar persoanele desemnate în 
eşantion şi fac accesibile cercetării probleme mai complexe. Prin administrarea de către 
operatorii de anchetă a chestionarelor se realizează o comunicare interumană de tip deosebit, 
un mod „nenatural“ de comunicare (E. Scheuch, 1967). În ce constă specificitatea acestei comu- 
nicări? În primul rând, în faptul că sunt puse în situaţia de a comunica două persoane absolut 
străine, care, alternativ, au rol de emiţător şi de receptor. Relaţia însă nu este simetrică: circulația 
informaţiilor este orientată — comunicarea este deci univocă. 

Se poate pune întrebarea: ce-i determină pe oameni absolut necunoscuţi să răspundă la 
întrebări uneori foarte intime, să intre într-o astfel de comunicare neobişnuită? Probabil că, în 
primul rând, politeţea şi curiozitatea, dorinţa de a contribui la perfecționarea vieții sociale. 
Aceasta impune însă chestionarului să fie axat pe o problemă socială actuală şi să fie, la rândul 
lui, politicos. O astfel de motivaţie însă nu este suficientă. Trebuie luate în considerare totdeauna 
şi nivelul de aspirații al subiectului, şi interesul lui pentru ştiinţă. Comunicarea prin ea însăși 
trebuie să motiveze subiectul pentru a continua să răspundă. Priza de contact (rapport builders), 
abordarea persoanelor spre a comunica reprezintă totuşi o problemă. Dacă, pentru a intra în 
contact, s-ar începe astfel: Ași avea acum timp să-mi răspundeți la câteva întrebări ?, cu siguranță 
că mulţi subiecţi ar răspunde Nu/. Aşa cum propunea Bernard S. Philips (1966, 142), este mult 
mai bine să se încerce formula: Dacă ar fi posibil pentru dv. să ne ajutaţi la acest proiect de 
cercetare, atunci aş fi bucuros acum sau cu alt prilej să vă pun căteva întrebări. 

Fără îndoială că modalitatea de a intra în contact cu persoane absolut străine pentru a le 
cere părerea variază de la cultură la cultură; totdeauna stabilirea contactului spre a comunica 
rămâne o problemă. Comunicarea dintre operatorul de anchetă şi cel ce răspunde la chestionar 
este „nenaturală“ şi pentru faptul că, selectiv, mesajul este înregistrat în scris: se consemnează 
doar răspunsurile subiectului. Acest lucru îl poate deranja pe subiect, îl poate face suspicios. 
Eleonor E. Maccoby şi Nathan Maccoby recomandă operatorilor de anchetă să spună: Sper 
că este bine să fac câteva notițe. Eu aș putea uita ceva, doresc să rețin corect, sau: Eu văd 
într-o zi aşa multă lume, știți dv, şi aș putea încurca cele spuse de unul şi altul; sau: Îmi fac 
notițe pentru ca mai târziu să-mi pot reimprospăta gândurile. Există reguli precise de înregistrare 
a răspunsurilor. C.H. Backstrom şi G.D. Hurs au elaborat liste de control în care se specifică 
faptul că este interzisă modificarea unui răspuns după ce s-a trecut la întrebarea următoare. 
Prima reacţie este cea adevărată, exprimă cel mai bine atitudinea. În psihologie se utilizează 
frecvent proba asociativ-verbală: se consemnează primul cuvânt evocat subiectului de un alt 
cuvânt-stimul. Timpul de latenţă (întârzierea răspunsului) exprimă gradul de emotivitate, dezvă- 
luie cuvintele afectogene. Din această perspectivă, pentru întrebările de opinie se pare că este 
eficientă tehnica utilizată de Alfred C. Kinsey (1948) în studiul comportamentului sexual la 
bărbat şi femeie: tehnica firului rapid, care nu permite celui ce răspunde să-şi organizeze răspun- 
surile. Operatorul de anchetă va consemna totuşi întrebarea la care s-a încercat o revenire. Tehnica 
„tirului rapid“ nu exclude posibilitatea celui ce răspunde de a-şi aduna gândurile; pentru 
întrebările de cunoştinţe, chiar este indicat a lăsa suficient timp de gândire. Operatorul de anchetă 
nu se va grăbi să consemneze un răspuns de tipul Nu știu sau Ce pot spune eu în legătură cu... 

sau Ce știu eu... Adesea, astfel de introduceri prin care subiectul câştigă timp sunt urmate de 
răspunsuri foarte competente. 

Operatorii de anchetă nu se vor mulțumi — în cazul chestionarelor cu întrebări închise, 
precodificate, trihotomice sau multiple — să bifeze codul, ci vor consemna totdeauna comentariile 
legate de răspunsurile date. 

Comentariul persoanelor anchetate trebuie consemnat cuvânt cu cuvânt, curat şi citeț, cu 
expresiile, construcția frazei şi chiar greşelile gramaticale ale subiectului. Când comentariul 
este prea lung, este mai bine a se utiliza prescurtările cuvintelor decât să se rezume răspunsurile. 
Imprimarea pe bandă de magnetofon este soluția ideală de înregistrare fidelă a răspunsurilor: 
atât conţinutul, cât şi intonaţia, pauzele. Chiar cea mai cursivă vorbire nu constă numai dintr-o 
activitate verbală, ci şi din pauze. Frieda Goldman-Eisler (1961) consideră că între 40 şi 45 
la sută dintr-o „unitate de vorbire“ este dată de pauze, ceea ce permite să se afirme că „în relațiile 
verbale, inactivitatea are un rol la fel de important ca şi activitatea“. Lingviștii consideră inacti- 
vitatea din cadrul vorbirii ca pe un fenomen extralingvistic şi nu-i acordă interesul pe care îl 
are acest fenomen pentru psiholingvişti şi psihoterapeuţi. Pentru înţelegerea interviului ca proces 
de interacţiune verbală, nu trebuie luate în consideraţie în primul rând pauzele scurte (syntactic 
junctures) ce marchează graniţa dintre unităţile sintactice, care au funcția de a facilita decodifi- 
carea actului de comunicare, ci pauzele mai lungi (hesitation pauses), care nu sunt în legătură 
cu structura lingvistică a actului de comunicare. Aceste pauze pot fi puse în legătură cu două 
fenomene psihologice: tensiunea emoțională şi gândirea; verbalizarea în procesul comunicării. 
Unele cercetări au arătat că utilizarea în procesul comunicării a conceptelor cu un grad înalt 
de abstractizare duce la dublarea numărului de astfel de pauze. În ceea ce privește tensiunea 
emoţională care însoţeşte orice proces de comunicare, se poate spune că ea influențează nu 
ceea ce spune subiectul anchetat, ci felul cum spune ceea ce spune. 

Reacţia oamenilor este, în general, negativă faţă de mijloacele de înregistrare mecanică, 
fapt care reduce spontaneitatea. În afară de aceasta, utilizarea magnetofoanelor sau a camerelor 
de luat vederi ar spori costul anchetelor și ar mări durata totală a timpului afectat investigației. 
Pare rezonabil a se accentua faptul că un bun antrenament al operatorilor de anchetă, formarea 
unui stil propriu de abrevieri şi — eventual — stenografierea duc la sporirea fidelității în consem- 
narea răspunsurilor. În timpul comunicării răspunsurilor, operatorii de anchetă trebuie să 
privească în ochii celui ce răspunde. Toţi autorii sunt de acord cu faptul că simpatia subiectului 
A pentru interlocutorul său B se exprimă în numărul şi durata privirilor lui A către B. Privirea 
întreține comunicarea; orice întrerupere în această comunicare poate declanșa celor intervievaţi 
o reacție defavorabilă continuării răspunsurilor la chestionar. 

Desigur, în afara consemnării răspunsurilor cuvânt cu cuvânt, există posibilitatea consem- 
nării răspunsurilor din memorie, fapt ce apropie de firesc comunicarea dintre operatorul de 
anchetă şi subiectul interogat. Consemnarea din memorie prezintă însă un grad mai redus de 
fidelitate: unele din momentele dramatice ale aplicării chestionarului sunt înregistrate, în timp 
ce altele sunt omise. Tehnica consemnării doar a gradului de adeziune, ca şi consemnarea doar 
a cuvintelor cheie reduc înregistrarea la elementele ei esențiale şi se recomandă ori de câte ori 
nu avem de-a face cu operatori de anchetă experimentați. 

În fine, administrarea chestionarului de către operatorii de anchetă dă naștere unei comuni- 
cări interumane de un tip deosebit, pentru că în cadrul acestei comunicări feedback-ul este dimi- 
nuat. Feedback-ul, retroacțiunea reprezintă un element esenţial în comunicare. 

Roger Mucchielli (1971) sublinia efectele feedback-ului asupra emiţătorului şi asupra relației 
emițător — receptor. Asupra emiţătorului: evidențiază condiţiile recepționării;, determină o flexibi- 
litate a comunicării prin perceperea obstacolelor, cunoaşterea personalității receptorului, adaptarea 
mesajului, sensibilizarea la semnale verbale şi nonverbale. Asupra relației emiţător — receptor: 
sporeşte sensibilitatea receptorului şi simpatia lui față de emiţător; sporeşte sensibilitatea emițăto- 
rului şi simpatia lui faţă de receptor; facilitează comunicarea prin învăţarea rolurilor de emițător 
şi de receptor. 

În administrarea chestionarului de către operatorii de anchetă, relaţia operator de anchetă — 
subiect intervievat (emiţător-receptor) se caracterizează printr-o pronunţată „lateralitate“ (Alex 
Bavelas şi Ronald Leavitt). Desigur, lateralitatea nu este maximă, feedback-ul nu ia valoarea 
zero, dar nici nu este posibil în această relaţie ca emițătorul (operatorul de anchetă) să-şi propună 
cunoașterea personalităţii receptorului (a subiectului intervievat) cu scopul de a adapta mesajul 
(chestionarul) şi de a schimba canalul de comunicare (limbajul verbal sau nonverbal). Mai mult, 
administrarea chestionarului de către operatorii de anchetă nu presupune totdeauna simpatia 
manifestă a emițătorului față de receptor. Este adevărat că în teorie, dar și în practica investigării 
fenomenelor sociale, relația operator de anchetă — subiect anchetat, cel mai adesea, se caracteri- 
zează prin „sensibilitate“. Carl R. Rogers (vezi capitolul despre interviu) recomandă celui care 
face interviul (pentru că administrarea chestionarului de către operatorul de anchetă este o formă 
a interviului: „interviu pe bază de chestionar“ sau, cum i se mai spune, interviu standardizat, 
formalizat, inflexibil, controlat) să arate totdeauna simpatie faţă de cel ce răspunde ca persoană, 
dar nu și faţă de opiniile lui. Într-un experiment de aplicare a unui test proiectiv, comportamentul 
pozitiv al experimentatorului, comparativ cu un comportament neutru sau negativ faţă de subiect, 
a dus la sporirea numărului de răspunsuri și, totodată, la ridicarea nivelului creativității (Edith 
Lord). Exprimarea simpatiei, comportamentul pozitiv al operatorului de anchetă vizează 
cooperarea cu subiectul intervievat. Operatorul de anchetă nu va demoraliza pe cel ce nu găseşte 
răspuns la mai multe întrebări printr-o remarcă: Nici pe asta n-o ştiţi!, ci, cu înţelegere şi simpatie, 
zâmbind, va putea destăinui că nici el nu cunoaşte răspunsul la întrebare, dar că așa scrie în 
chestionar şi că trebuie să se conformeze instrucțiunilor primite de la organizatorii anchetei. 

În afara interviului sensibil, multe institute de cercetări, între care şi American Institute of 
Public Opinion, folosesc tehnica interviului neutral. Operatorul de anchetă se prezintă ca 
profesionist în luarea interviurilor şi relația operator de anchetă-—intervievat devine o relație 
profesională. Operatorul de anchetă are o atitudine neutră, imparțială şi indiferentă. Orice reacție 
de simpatie sau antipatie, de aprobare sau dezaprobare este interzisă operatorului de anchetă: 
feedback-ul este mult redus. Emiţătorul — de această dată, subiectul care răspunde — nu poate 
recepționa efectul pe care l-a produs mesajul (răspunsul) transmis. În faţa lui nu se găsește un 
interlocutor sensibil, ci unul „neutru“, care repetă întrebarea dacă nu s-a înţeles, dar nu explică 
sensul întrebării, care înregistrează răspunsurile, nu le comentează. 

Cea de-a treia modalitate de administrare a chestionarului — conform lui Erwin K. Scheuch 
(1967) — este cea a interviului sever, destul de rar utilizat în investigația sociologică. Se aseamănă 
mai mult cu un interogatoriu decât cu un interviu: persoanei intervievate i se reproşează incon- 
secvențele răspunsurilor, i se atrage atenția asupra răspunderii ce o poartă pentru rezultatele cerce- 
tării; între operatorul de anchetă şi cel intervievat se realizează o distanţă, care devine maximă 
când administrarea chestionarului capătă forma interviului antagonic. Chiar în această formă 
de interviu, operatorul de anchetă nu trebuie să influenţeze subiectul să răspundă într-un anume 

fel. Răspunsul corect la chestionar este cel care reflectă cel mai adecvat opinia subiectului: 
ceea ce contează în administrarea chestionarelor constituie tocmai crearea condiţiilor pentru 
exprimarea opiniilor, realizarea unei atmosfere permisive, lipsite de teama de a greș. 

Alegerea şi formarea operatorilor de anchetă contribuie în cel mai înalt grad la reuşita 
aplicării chestionarului, la obținerea informaţiei primare şi deci la eficiența investigației. Albert 
A. Blankenship (1961) se întreabă: Cine este un bun operator de anchetă? Răspunsul: O per- 
soană inteligentă, sănătoasă, extrovertită şi fără prejudecăți. Se mai poate formula cerința ca 
operatorii de anchetă să fie agreabili, maturi, obiectivi şi conştiincioși, interesaţi de problemele 
umane, capabili de a trăi intens sentimentele altora (empatie). Raymond L. Gordon (1969) atrage 
atenţia asupra valorii empatiei în desfăşurarea interviului pe bază de chestionar. 

Experienţa a arătat că femeile au rezultate mai bune în activitatea de operator de anchetă 
decât bărbaţii, pentru că sunt mai uşor acceptate în casă şi deci pot înregistra mai exact răspun- 
surile şi reacțiile subiecților, pentru că sunt capabile de mai multă sensibilitate şi sunt mai puţin 
suspecte decât bărbații (M. Dunnette şi K. Kirchner). Sexul operatorilor de anchetă pare să 
dea naştere unor distorsiuni. Într-un experiment de condiționare verbală, subiecţii au emis un 
număr mai mare de cuvinte ostile când experimentatorul era de sex feminin, cu fizic plăcut, 
decât atunci când experimentatorul era de sex masculin. O sarcină simplă de sortare, experi- 
mental, a fost bine rezolvată când subiecții şi experimentatorii erau de sex opus. Este demonstrat 
faptul că la interpretarea rezultatelor trebuie avută în vedere corespondenţa, din punctul de 
vedere al apartenenţei la gen (masculin/feminin), dintre operatorii de anchetă şi subiecți. Herbert 
H. Hyman, într-o lucrare „clasică“ apărută în 1954 şi retipărită în 1975, analizează erorile din 
cercetările bazate pe interviu şi chestionar. Astfel, s-a pus în evidenţă influenţa sexului operato- 
rilor de anchetă asupra răspunsurilor subiecților. Pe un număr de 819 subiecţi, bărbaţi şi femei, 
s-au obținut următoarele răspunsuri când au fost intervievaţi bărbaţii de către bărbaţi, bărbaţii 
de către operatori de anchetă femei ş.a.m.d. (Tabelul 6.4). 


Tabelul 6.4. Distribuţia răspunsurilor în funcție de apartenența la gen (masculin/feminin) 
a operatorilor de anchetă și a persoanelor intervievate (după Hyman, 1954) 


De acord Împotrivă Nedeciși 
Bărbaţi intervievaţi de bărbaţi 44% 48% 8% 
Bărbaţi intervievaţi de femei 39% 58% 3% 
Femei intervievate de femei 49% 47% 4% 
Femei intervievate de bărbați 61% 28% 11% 


Acest experiment a relevat „solidaritatea“ masculină și „indignarea“ feminină. Atrage atenția 
ŞI sporirea procentului femeilor „fără opinie“ când sunt intervievate de bărbaţi în legătură cu 
pedepsirea unui delict aproape exclusiv masculin. 

În aceeași lucrare, Herbert H. Hyman (1954/1975, 165) prezintă și rezultatele unei anchete 
efectuată de National Opinion Research Center (NORC) în 1947 asupra unui număr de o mie 
de persoane din Baltimore, care erau solicitate să se pronunţe „de acord“ sau „împotrivă“ în 
legătură cu următorul enunţ: „Nici un om decent nu trebuie să respecte o femeie care a avut 
relaţii sexuale înainte de căsătorie““. De această dată, au ieșit în evidenţă „solidaritatea“ şi 
„indignarea“ feminină (Tabelul 6.5). 

Tabelul 6.5. Distribuţia opiniilor în legătură cu enunţul „ Închisorile sunt prea bune pentru 
cei ce atentează la pudoare: ei ar trebui pedepsiți public “ (după Hyman, 1954/1975) 


De acord Împotrivă Nu știu Nr. 
Bărbaţi intervievaţi de bărbaţi 37% 57% 6% 87 
Bărbaţi intervievaţi de femei 36% 60% 4% 234 
Femei intervievate de femei 30% 64% 6% 357 
Femei intervievate de bărbaţi 58% 38% 4% 1139 


Ca şi subiecţii cuprinşi în anchetă, operatorii de interviu au un status social propriu, fac 
parte dintr-o anume categorie socio-profesională. Voluntar, dar cel mai adesea involuntar, ei 
exprimă poziţia lor socială prin felul cum vorbesc, prin îmbrăcăminte, comportament. Persoana 
intervievată percepe statusul social al operatorului de anchetă și ajustează comportamentul lui 
verbal (răspunsurile) în raport de ceea ce crede că aşteaptă sau ar trebui să afle operatorul de 
anchetă, ca reprezentant al grupului său social, de la el. 

O serie de autori, precum Herbert H. Hyman, Stephen A. Richardson, Barbara S. Dobren- 
wend și David Klein (1965), au remarcat faptul că perceperea de către cel care răspunde a unei 
„distanţe sociale“ faţă de operatorul de anchetă influenţează puternic răspunsurile. D. Robinson 
şi S. Rhode au găsit o diferenţă de 19 la sută în repartizarea răspunsurilor când, într-o problemă 
etnică, operatorii de anchetă fac parte din populaţia majoritară sau minoritară. Numeroase 
cercetări experimentale au arătat că apartenenţa la un grup etnic influenţează răspunsurile, după 
cum operatorul de interviu aparţine sau nu aceleiaşi etnii. Într-o anchetă efectuată de NORC 
în 1943, persoanele cu prejudecăţi antisemite exprimau aceste prejudecăţi mai puternic în faţa 
unor operatori de interviu neevrei, decât atunci când interviurile erau făcute de evrei. 

Dar nu numai elementele ușor observabile: sexul, vârsta sau statusul social al operatorului 
de anchetă influenţează reacțiile subiectului. Alura generală, maniera de a fi şi de a se mișca 
a operatorului de anchetă, gestul, privirea acţionează asupra celui ce răspunde. Este foarte 
probabil, aşa cum remarca Donald A. Gordon (1967), că un sentiment antagonist faţă de opera- 
torul de anchetă va spori numărul răspunsurilor Nu știu. Dimpotrivă, un sentiment de inferio- 
ritate, în orice privinţă, va diminua frecvenţa răspunsurilor Nu știu, intervievatul fiind tentat 
să facă presupuneri acolo unde informaţia este lacunară (J. Macferlane Smith). Unele experi- 
mente au demonstrat apariția răspunsurilor conform aşteptărilor experimentatorului datorită 
influenţei neintenţionate a factorilor paralingvistici şi kinestezici ai experimentatorului. Se vor- 
beşte astăzi despre o nouă ştiinţă, având ca obiect de studiu semnificaţia psihologică a contrac- 
țiilor musculare. Prin mimică, operatorul de anchetă trebuie să exprime interes pentru răspunsurile 
subiectului; privirea trebuie să fie vie, optimistă. Anchetatorul trebuie să fie optimist şi nimic 
nu demoralizează mai mult un operator de anchetă decât un chestionar lung şi neinteligent. 
Sentimentul de colaborare al operatorilor de anchetă cu organizatorul investigației, atragerea 
acestora la alcătuirea chestionarului, supravegherea adecvată şi remuneraţia corespunzătoare 
menţin moralul anchetatorilor. În afara factorilor nonverbali, o serie de factori paralingvistici 
asociaţi cuvântului sunt de mare importanţă în comunicarea dintre operatorul de anchetă şi cel 
intervievat. Efectele verbo-motorii (ritm, debit verbal, articulaţie), efectele vocii (timbru, inten- 
sitate, modulaţii), ca şi efectele cuvintelor şi ale frazelor (jocurile de sens etc.), aşa cum remarca 


Chestionarul în cercetarea sociologică 125 


J. Guilhot (1962), fac să se vorbească în cadrul comunicării interumane despre o „semnificație 
subiectivă“ (ceea ce se intenționează a se transmite) şi despre „o semnificaţie obiectivă“ (ceea 
ce se transmite de fapt). Simpla întărire a răspunsurilor printr-un „mm-hmm-“ a dus la creşterea 
performanţelor subiectului (J. Greenspoon şi W.S. Verplank). Referitor la această „intonație 
magică“, la universul „hm“ al operatorilor de anchetă, scriitorul şi sociologul francez Georges 
Perec (1967) remarca plurivalenţa lui: „„punctează cuvântarea celui intervievat, îi câștigă încre- 
derea, îl înţelege, îl îmbărbătează şi-l întreabă, ba uneori chiar îl şi ameninţă“. 

Cadrul fizic în care se administrează chestionarul, ca şi momentul (ora din zi, ziua din 
săptămână), exercită o influenţă asupra răspunsurilor. Sunt de evitat încăperile „oficiale“; cel 
mai indicat este să se desfășoare interviul ca o discuţie cât mai obişnuită într-un cadru obişnuit: 
la locul de muncă sau la domiciliul subiectului. Dar în spaţiul de lucru, ca şi la domiciliul 
subiectului intervievat, imposibilitatea izolării față de ceilalți perturbă comunicarea. Prezenţa 
unei a treia persoane în momentul intervievării modifică răspunsurile. 

Cercetând problema modului de influențare a prezenței celei de-a treia persoane în momentul 
administrării chestionarului, M.R. Sheppard (1961) a stabilit că sporeşte exactitatea răspunsu- 
rilor la întrebările factuale, dar că răspunsurile la întrebările de opinie sunt distorsionate puternic. 
Pentru a diminua această sursă de erori, în chestionar trebuie prevăzut totdeauna un spaţiu pentru 
observaţii, în care să se consemneze condiţiile în care s-a administrat chestionarul. Walter 
Friedrich (1971) atrăgea atenția asupra faptului că interviul nu va putea fi completat parte la 
locul de muncă, parte în pauza de masă, la club sau la domiciliu şi formula cerința standardizării 
condiţiilor de administrare a chestionarelor (din punctul de vedere al spaţiului). 

Alegerea momentului cel mai adecvat pentru administrarea chestionarului nu este întâmplă- 
toare. Orele prea matinale sau prea târzii sunt nepotrivite. Se consideră că anchetele pot fi făcute 
în tot cursul zilei, cu excepţia orelor de masă şi de odihnă, cu începere de la ora nouă dimineața 
până la ora nouă seara. Întreruperea din muncă a subiecților plătiți în acord și reținerea după 
orele de program sunt neindicate. M. Maget (1962), subliniind importanţa momentului luării 
de contact, preciza: „ca regulă generală, se evită a se tulbura activitatea care cere un efort susținut 
sau intens, rapausul familial, repausul de după o muncă grea“. 

Pentru a neutraliza sursa de eroare introdusă prin intervenţia operatorilor de anchetă, pentru 
a reduce deci dezavantajele chestionarelor administrate de către aceşti operatori, trebuie totdea- 
una îndelung gândită alegerea timpului şi a locului de desfășurare a interviului, dar şi alegerea 
persoanei care să se califice ca investigator de teren. 

Administrarea chestionarelor constituie o tehnică şi o artă în acelaşi timp. Fără o anume 
predispoziție înnăscută: temperament extrovertit, capacitate de a trăi sentimentele altora (empatie), 
fizic plăcut, sănătate robustă, inteligență, nimeni nu poate deveni bun operator de anchetă. Dar 
nici cea mai dotată persoană nu va putea realiza un interviu pe bază de chestionar corect dacă 
nu va respecta o serie de reguli tehnice: studierea chestionarului; (cvasijmemorarea întrebărilor; 
respectarea succesiunii întrebărilor; înregistrarea fidelă a răspunsurilor; intervievarea numai a 
persoanelor indicate; păstrarea secretului profesional. 

Formarea operatorilor de anchetă ca profesioniști şi instruirea lor atentă înaintea fiecărei 
investigaţii se impun cu necesitate. Trebuie stabilit dacă operatorii de anchetă potenţiali nu au 
ei înşişi prejudecăţi legate de viaţa sexuală, fumat, alcool, religie etc. În nici un caz cei cu preju- 
decăţi marcante nu vor fi antrenați în investigarea unor fenomene precum cele amintite. Com- 
pletarea de către operatori a câte unui chestionar din cele care urmează a fi aplicate are un dublu 

scop: pe de o parte, dezvăluie operatorilor dificultățile de formulare a răspunsurilor şi, pe de altă 
parte, dezvăluie organizatorilor anchetei gradul în care răspunsurile celor investigaţi concordă 
cu răspunsurile date de operatorii de anchetă. 

Unele încercări de validare a modului în care se administrează chestionarele de către 
operatorii de anchetă au pus în evidenţă o serie de erori: de memorie; netransmiterea cuvânt 
cu cuvânt a instrucțiunilor; fenomenul de suprasondare (de obţinere cu orice preţ a răspunsu- 
rilor); mare variabilitate de la operator la operator în ceea ce priveşte comportamentul; percepţie 
selectivă (operatorii sunt înclinați să audă ceea ce doresc e1 să audă); folosirea propriului 
vocabular în înregistrarea răspunsurilor; scurtarea sau lungirea răspunsurilor (în funcție de 
debitul verbal al operatorului, nu al celui care răspunde). 

Eliminarea totală a surselor de erori rezultate din aplicarea chestionarului de către operatorii 
de anchetă nu pare posibilă. Pot şi trebuie să fie eliminate însă erorile sistematice, cele care nu 
se anulează prin numărul (mai totdeauna mare) al operatorilor de anchetă. De asemenea, totdeauna 
trebuie făcut un control de validare a felului cum se aplică chestionarul, operatorii de anchetă 
fiind avertizaţi despre acest control. În acest sens, este frecvent utilizat controlul prin poștă. 
Se expediază scrisori persoanelor cuprinse în eșantion (la 30-50% dintre acestea) şi, pe baza 
răspunsurilor primite (se înapoiază 50-60% din scrisorile expediate), pot fi trase concluzii cu 
privire la probitatea şi tehnicitatea anchetatorului: dacă durata aplicării chestionarului s-a încadrat 
în „zona de timp“ prevăzută, dacă persoana interogată este cea desemnată în eșantion etc. Un 
alt mijloc de control este relecturarea chestionarului, care permite depistarea bias-urilor (erorilor) 
introduse de operatorii de anchetă. Verificarea la calculator, ca şi contraancheta oferă garanţii 
suficiente pentru munca în teren a operatorilor. 


Încercarea de clasificare a chestionarelor după conţinut, formă şi mod de aplicare nu trebuie 
înțeleasă ca pe o diviziune şi compartimentare rigidă; una şi aceeași întrebare poate fi de opinie 
sau factuală, unul şi acelaşi chestionar poate fi interpretat ca fiind special sau omnibus, poate 
fi autoadministrat sau administrat de către operatorii de anchetă. Prin chestionarele factuale 
înregistrăm ceea ce se presupune că subiectul ştie: cum îl cheamă, ce vârstă are, când a mers 
ultima dată la cinematograf. Prin cele de opinie înregistrăm ceea ce crede individul. Întrebând 
Unde vă veţi petrece concediul de odihnă din acest an?, vom afla o opinie sau un răspuns factual? 
Este greu de precizat: se amestecă într-un tot indivizibil certitudini, dorinţe, speranţe, hotărâri 
etc. Mai mult, întrebarea în sine sau chestionarul în sine nu pot fi considerate nici de opinie, 
nici factuale dacă nu sunt raportate la populaţia la care se aplică. Întrebând Care credeți că sunt 
consecinţele poluării atmosferei?, vom obţine de la nespecialiști simple opinii, în timp ce de 
la specialiştii în ecologie vom obţine date factuale. Despre chestionarele speciale am arătat cât 
pot fi ele de speciale, în condițiile în care orice fapt social este greu de surprins în complexitatea 
lui, complexitatea fiind caracteristica definitorie a faptelor şi fenomenelor sociale. 

Nu întâlnim decât foarte rar într-un chestionar numai întrebări deschise sau numai întrebări 
închise; foarte adesea, subiectului i se dă posibilitatea să răspundă liber, iar operatorul de anchetă 
încadrează răspunsul dat într-unul precodificat. Şi este de la sine înţeles că orice chestionar ela- 
borat spre a fi autoadministrat poate fi aplicat (în practică, pentru a completa eşantionul, cum 
s-a arătat, sunt trimişi operatori de anchetă să administreze chestionarele poştale). De aseme- 
nea, subiecţii cu nivel superior de şcolarizare pot răspunde singuri, prin autoadministrare, fără 
mari dificultăți, la chestionarele elaborate în ideea de a fi administrate de către operatorii de anchetă. 

Clasificarea pe care am realizat-o, în scopul de a facilita înțelegerea problematicii chestiona- 
rului ca tehnică şi ca instrument de investigare a fenomenelor sociale, trebuie privită ca o 
încercare de construire a unor tipuri-limită. În practică întâlnim ponderi mai mult sau mai puţin 
accentuate ale diferitelor caracteristici enumerate. 


Structura chestionarelor 


A vorbi despre structura chestionarului înseamnă a analiza diferitele tipuri de întrebări ca 
elemente ale structurii şi raporturile dintre aceste întrebări ca legături între elementele structurii. 
În cadrul chestionarului, schimbarea unei părţi atrage după sine modificarea întregului; supri- 
marea unui element antrenează după sine raporturi schimbate între elementele (întrebările) 
reținute, deoarece chestionarul reprezintă un singur tot, unitar, formalizat. Dată fiind această 
situație, intervenţia forurilor politico-administrative din trecut, ca şi tentația unor patroni în 
prezent de a dicta cercetătorilor vieții sociale ce întrebări să fie scoase din chestionar nu se 
justifică. Pledăm pentru autonomia şi respectarea specialiştilor. Cine şi-ar permite să-l înveţe 
pe chirurg cum să opereze numai pentru faptul că plăteşte spitalizarea sau tratamentul medical? 
Pe de altă parte, ne pronunţăm clar pentru sporirea responsabilități celor care lansează chestio- 
nare: şi această tehnică de cercetare are reguli ce trebuie respectate cu stricteţe. Îmi apare azi 
din ce în ce mai limpede că inamicul sociologiei nu este chestionarul, ci amatorismul, diletantis- 
mul în structurarea acestui instrument de investigare, ce își are, fireşte, virtuțile şi limitele lui. 


În structura chestionarelor, după funcţia lor, pot fi puse în evidenţă întrebări: 1) introductive, 
de contact sau de „spart gheața“; 2) întrebări de trecere sau tampon; 3) întrebări filtru; 4) 
bifurcate;, 5) „de ce“; 6) de control; 7) întrebări de identificare. 


Întrebările introductive au rolul de a „încălzi“ atmosfera, de a da subiectului sentimentul 
de încredere în anchetator şi în el însuși. Prima întrebare nu se va referi la date personale, nici 
la lucruri foarte complicate. Mulţi practicieni ai anchetelor subliniază faptul că prima întrebare 
este bine să fie închisă (răspuns de tipul Da-Nu), să permită persoanelor să răspundă fără mari 
eforturi. Într-o anchetă privind prestigiul diferitelor profesii (SUA, 1967), realizată de National 
Opinion Research Center, întrebarea de contact era astfel formulată: 


Presupuneți că un tânăr înzestrat vă cere sfatul asupra celei mai valoroase profesii. Ce profesie i-ați indica? 


William J. Goode și Paul K. Hatt (1962) comentează această întrebare: ea pune subiectul 
în situația de a da sfaturi şi îl lămureşte în același timp cu privire la scopul investigaţiei. Legată 
de ea, cea de-a doua întrebare : 


Ce este cel mai important, după părerea dv., să stea în atenţia unui tânăr când îşi alege profesia? 


Aceasta este, în fond, prima întrebare a chestionarului. Practica anchetelor cu chestionar 
uneori dezvăluie deficienţe în legătură cu întrebările introductive. Multe chestionare încep greșit 
cu întrebările de identificare. 


Întrebările de trecere au drept scop de a marca în structura chestionarului apariţia unei 
noi grupe de întrebări referitoare la o altă problemă. Prin aceste întrebări se stabileşte cadrul 

de referință pentru răspunsuri şi se încearcă a se motiva aceste răspunsuri. Într-un chestionar 
nu avem de-a face cu o succesiune de stimuli izolați, ci cu o înlănţuire de stimuli intercon- 
diționaţi. Acţiunea unuia dintre aceşti stimuli este pregătită de acțiunea stimulului anterior. 
Întrebările de trecere au această funcţie de pregătire. 


Socotiţi că programul televiziunii ar trebui să cuprindă următoarele emisiuni, mai des sau mai rar? 


(1) (2) (3) (4) (5) 


mai des mai rar ca până acum indiferent | nu pot răspunde 


Filme artistice 
Muzică ușoară 
Telejurnal 
Economice 
Seriale 

Muzică populară 
Sport 
Transfocator 
Varietăţi 


6. Și acum câteva întrebări despre filmele artistice: 
a) La ce oră aţi dori să fie programate? 


Ca până acum (1) Mai devreme (2) Mai târziu (3) Nu pot răspunde (4) 


b) În mod obisnuit, filmele prezentate în emisiunea „Telecinemateca“ vă satisfac? 


Filmul nou (1) Filmul vechi (2) Mi-e indiferent (3) 


In alte chestionare, grupele de întrebări sunt şi mai accentuat separate, pentru ca în interiorul 
fiecărei grupe de întrebări coerenţa răspunsurilor să fie crescută. 


Lumea în anul 2020 
45. Va fi mai firesc sau mai puţin firesc ca femeile să ocupe posturi de conducere? 


mult mai mult ca și azi mai puţin nu știu 
46. Va fi mai firesc sau mai puţin firesc ca tinerii să ocupe posturi de conducere? 
mult mai mult ca și azi mai puţin nu știu 


Întrebările de până acum s-au referit la ceea ce credeţi că se va întâmpla în anul 2020. V-am ruga acum 
să ne spuneți ce aţi dori să se întâmple în anul 2020. 
47. Oamenii vor fi mai preocupaţi sau mai puţin preocupaţi de viaţa lor interioară? 


mai mult ca și azi mai puţin nu știu 
48. Oamenii vor fi mai interesaţi sau mai puţin interesaţi de succesul lor pe plan social? 
mai mult ca și azi mai puţin nu știu 


Există posibilitatea ca întrebările de trecere sau tampon între grupele de întrebări vizând 
probleme distincte să fie înlocuite de o adecvată punere în pagină: se distanțează grupele de 
întrebări, se introduc desene, elemente grafice: linii, chenare. 

Întrebările de trecere reprezintă momente de destindere în cadrul chestionarului și duc la 
concentrarea atenţiei subiectului asupra problemelor ce urmează a fi discutate, facilitându-i 
abordarea succesivă a întrebărilor. 

Întrebările filtru au o funcție contrară întrebărilor de trecere: ele opresc trecerea unor 
categorii de subiecți la întrebările succesive, reprezentând în acelaşi timp un control al calităţii 
răspunsurilor. Exemplu: 


13. Informaţia Bucureștiului a publicat anul acesta vreun material despre unitatea în care lucraţi? 
1. Da 2. Nu 3. Nu ştiu 
(Pentru cei care dau răspunsul | urmează întrebările 14, 15 şi 16. Pentru cei care dau răspunsurile 2 şi 
3 se trece direct la întrebarea 17). 
14. L(e)-aţi citit? 


1. Da 2. Nu 
15. Aţi fost de acord cu felul cum erau puse problemele? 
1. Da 2. Cu unele rezerve 3. Nu 


16. Credeţi că acest(e) material(e) a(u) avut vreo contribuţie la îmbunătăţirea activităţii în unitatea în 
care lucraţi? 
1. Da 2. Nu 3. Nu ştiu 
17. Aţi putea indica titlul unui material din ziarul Informația Bucureștiului? 


Foarte adesea, interesează numai opiniile unei anumite categorii din populația cuprinsă în 
anchetă: de exemplu, în cadrul unei anchete despre noile canale TV, opiniile acelora care posedă 
de mai mult timp televiziune cu cablu la domiciliu. In acest sens, întrebarea: 


1. De când aveţi televiziune prin cablu? 
1) Mai puţin de 1 an 
2) De 1 — 2 ani 
3) De peste 2 ani 


este filtru pentru întrebarea nr. 3. 


3. În ultimul timp, Pro TV a introdus în programele sale unele emisiuni noi. Iată titlul câtorva dintre 
ele, despre care vă rugăm să ne spuneţi cum le apreciaţi. 


Uneori însă interesează opiniile „pro“ şi „contra“ ale tuturor celor anchetați. Construim 
atunci întrebări bifurcate. 


Întrebările bifurcate separă sensurile „pro“ şi „contra“ din răspunsurile subiecților, dar, 
spre deosebire de întrebările filtru, nu opresc subiectul de a urma succesiunea întrebărilor şi 
nici nu califică răspunsurile date. Exemplu: 


12. În mod obişnuit, dv. aplicaţi copilului dv. pedepse corporale? 
1. Da 2. Nu 
(Dacă răspunsul este „Da“, urmează întrebarea 13; dacă răspunsul este „Nu“, urmează întrebarea 14). 
13. De ce obișnuiți să aplicaţi copilului dv. pedepse corporale? 
14. De ce refuzaţi să aplicaţi copilului dv. pedepse corporale? 


În cadrul anchetei privind metodele de educare utilizate în familie, interesa în egală măsură 
motivarea folosirii pedepselor corporale ca mijloc educativ, dar şi considerentele pentru care 
este respinsă o astfel de metodă. Construirea unor întrebări bifurcate este foarte utilă când între 
sensurile „pro“ şi „contra“ ale unor opinii se intercalează serii de întrbări ce ar îngreuia, din partea 
subiectului sau a operatorului de anchetă, urmărirea logicii chestionarului. 

Întrebările De ce? au funcţia de a provoca explicaţii în raport cu diferitele opinii exprimate. 
Deşi nelipsite din chestionar, întrebările De ce? constituie un bun exemplu de întrebări imprecise. 
De ce tragi sfoara? Răspunsuri: De capul ei sau Pentru că este imposibil să o împing sau D-aia. 
Răspunsurile sunt hazlii, dar ele au fost provocate de întrebarea De ce?, la care însă se aştepta 
un răspuns de justificare a acţiunii. La întrebarea De ce?, fiecare justifică decizia luată, opinia 
exprimată. Foarte adesea, Justificarea este dată de primul argument ce-i vine omului în minte, 
evantaiul acestor argumente fiind larg. Valoarea informativă a întrebărilor De ce? pare a fi foarte 
scăzută. Credem chiar că valoarea unui chestionar este invers proporțională cu numărul întrebă- 
rilor De ce? existente în structura lui. Medicul nu te întreabă niciodată de ce te doare în dreptul 
rebordului costal stâng sau în regiunea pectorală. Mai mult, el îţi spune de ce. Este nefiresc, 
în această ordine de idei, să întrebăm persoanele din eșantion de ce săvârşesc abateri de la nor- 
mele morale de conduită, de ce merg la biserică sau la cinematograf. În unele chestionare întâl- 
nim folosirea abuzivă a întrebărilor De ce. 

Probabil că toate aceste motive și încă altele nu epuizează întrebarea De ce, aşa încât ea 
pare inutilă. Pe de altă parte, întrebarea De ce poate provoca răspunsuri greșite, răspunsuri ce 
nu conţin informaţia dorită. Întrebând, în studiul pieţei, De ce folosiți pasta de dinți Colgate?, 
răspunsurile pot să oscileze între a prezenta calitățile produsului şi obişnuinţa de a folosi acest 
produs. Întrebarea corectă ar fi trebuit să fie formulată astfel: 


Ce avantaje prezintă pasta de dinţi Aquafiesh?“ (În prealabil, trebuia introdusă o întrebare filtru: „Folosiţi pasta 
de dinți Aquafresh?“) 


Întrebările de control nu aduc informaţii noi, ci verifică fidelitatea, consistenţa opiniei 
exprimate. Intr-un chestionar elaborat de noi privind tineretul şi viitorul, am introdus un număr 
relativ mare de întrebări de control. 


15. Peste 50 de ani, rolul şcolii în formarea generală a oamenilor va fi: 
1) mult mai mare 2) mai mare 3) ca şi astăzi 
4) mai mic 5) mult mai mic 6) nu ştiu 


In cazul în care opinia exprimată acorda şcolii în viitor un rol mult mai însemnat, ceea ce 
se întâmpla de regulă la pretestare, fidelitatea faţă de această opinie era probată de întrebarea 
de control nr. 16. 


16. Credeţi că peste 50 de ani școala va juca un rol mult mai însemnat în formarea generală a oamenilor? 
1. Da 2. Nu 3. Nu ştiu 


Întrebările de control dau asigurări şi asupra faptului că subiecţii au înţeles exact sensul 
întrebărilor, că nu este alterată persistența atenţiei. 


Întrebările de clasificare (sau de identificare) servesc la analiza răspunsurilor din chesti- 
onar. Este bine ca aceste întrebări privind sexul, vârsta, nivelul de şcolarizare, situaţia profes1o- 
nală etc. să încheie chestionarul. Despre întrebările de identificare, ca întrebări factuale, am 
mai discutat. 

Aşa cum am mai spus, întrebările într-un chestionar nu sunt stimuli izolați, nu sunt elemente 
independente, ci se raportează unele la celelalte, se presupun reciproc sau se influenţează reci- 
proc în funcție de succesiunea lor, de poziţia lor. 

Tehnici de structurare a chestionarelor 


Luarea în considerare a raporturilor dintre întrebări a permis stabilirea unor tehnici de struc- 
turare a chestionarelor. 


Tehnica pâlniei (funnelling), care presupune trecerea de la general la particular. Subiectul 
este pus în situaţia de a răspunde mai întâi la o întrebare care vizează un aspect general, urmând 
să răspundă apoi la o alta cu totul particulară. Exemplu: 


— Sunteţi de acord sau împotriva aplicării de către părinți a pedepsei corporale copiilor? 
— Dv. aplicaţi pedepsele corporale copiilor dv.? 


Tehnica pâlniei presupune mai întâi formularea unor întrebări libere şi, în final, a unor între- 
bări închise: 


— Ce părere aveţi despre valoarea stimulentelor morale? 
— Ce pondere au stimulentele morale în întreprinderea dv.? 
1) foarte mare 2) mare 3) redusă 4) foarte redusă 


Prin această tehnică se pune în evidenţă raportul dintre comportamentul verbal şi comporta- 
mentul deschis; se realizează, totodată, o trecere firească pentru o întrebare personală. Rămâne 
de constatat dacă printr-o astfel de tehnică persoanele chestionate nu încearcă să dea răspunsu- 
rilor o coerenţă logică, cea de-a doua întrebare fiind influenţată de prima. 


Tehnica pâlniei răsturnate (reversed funnelling) urmăreşte drumul invers, de la particular 
către general. Subiectul anchetat este ajutat să dea răspuns la o întrebare care vizează generalul. 
Se recomandă această tehnică la chestionarea persoanelor cu un nivel de şcolarizare scăzut, 
pentru că este mai uşor să întrebi astfel de persoane mai întâi într-o formă concretă: 


— Care este părerea dv. despre activitatea clubului uzinei?, 
pentru ca imediat să se formuleze o întrebare mai generală: 
— Sunteţi mulțumit de activitatea artistică din întreprindere? 


De asemenea, la construirea oricărui chestionar trebuie avut în vedere să se elimine influenţe 
nedorite pe care o întrebare le poate avea asupra celorlalte. 


Efectul halo defineşte contagiunea răspunsurilor fie prin iradierea sentimentelor, fie prin 
organizarea logică a lor. Leon Festinger, în Teoria disonanței cognitive (1957), arăta că două 
elemente cognitive (opinii, credinţe, reprezentări) care se neagă reciproc antrenează din partea 
individului o activitate de reducere a disonanţei. Tendinţa de eliminare a contradicțiilor în formu- 
larea răspunsurilor este cât se poate de evidentă: inversarea ordinei de prezentare a întrebărilor 
într-o anchetă (septembrie 1939) asupra neutralității SUA în timpul celui de-al doilea război 
mondial a dus la rezultate diferite (Tabelul 6.5). 


A) 1. „Credeţi că SUA ar trebui să permită cetăţenilor săi să intre în armata franceză şi engleză?“ 
B) 2. Credeţi că SUA ar trebui să permită cetăţenilor săi să intre în armata germană?“ 


Aceleaşi întrebări, însă în ordine inversă: întâi întrebarea nr. 2 şi apoi întrebarea nr. |: 

Tabelul 6.5. Distribuţia răspunsurilor în funcție de ordinea întrebărilor (în procente) 


Forma A Forma B 
Da 45 40 
Întrebarea nr. 1 Nu 46 54 
Nu știu 9 6 
Da 31 22 
Întrebarea nr. 2 Nu 61 74 
Nu știu 8 4 


În forma A, stringenţa logică impunea să se acorde și cetățenilor americani de origine 
germană privilegiul pe care îl au cei de origine franceză sau engleză. În această formă era 
estompată ostilitatea cetățenilor americani față de fascism, după cum în forma B era diminuată 
simpatia faţă de aliați. 

Când contagiunea răspunsurilor (efectul halo) se datorează necesităţii de coerenţă logică 
din partea subiectului, este indicat a fi eliminată, utilizându-se „fenomenul de orbire“, asupra 
căruia a atras atenția Daniel Katz (1940). Fenomenul de orbire se produce prin înmulțirea datelor 
nesemnificative pentru problema ce trebuie rezolvată. De exemplu, un avion şi un tren pornesc 
unul spre celălalt din București şi laşi. Avionul are o viteză de patru ori mai mare decât trenul şi 
zboară, păstrând aceeaşi viteză, până întâlnește trenul, apoi se întoarce la București, revine deasupra 
trenului, din nou la Bucureşti ş.a.m.d. până ajunge trenul la București. Trenul a parcurs distanța 
Iaşi-Bucureşti în X ore. Ce distanţă a parcurs avionul? Pentru rezolvarea problemei nu trebuie 
reținut decât un singur element: avionul are o viteză de patru ori mai mare decât trenul. Celelalte 
elemente sunt inutile, dacă se cunoaște dinstanţa Bucureşti-laşi. Atenţia este concentrată într-o 
altă direcție şi este destul de greu să formulezi un răspuns corect, mai ales într-un interval de 
timp limitat. Eventualele întrebări care ar putea constrânge celelalte răspunsuri trebuie sepa- 
rate de numeroasele elemente fără legătură cu ele sau să direcţioneze gândirea în alt sens, conco- 
mitent cu restrângerea timpului de gândire acordat pentru răspuns (întrebări blitz). 

Iradierea sentimentelor, determinând contagiunea răspunsurilor, poate fi împiedicată prin 
plasarea acelor întrebări susceptibile de a provoca efectul Halo la sfârșitul chestionarului. În acest 
sens, întrebările vizând practicile religioase, de exemplu, este bine să figureze printre ultimele 
întrebări din chestionar. De asemenea, se va acorda atenţie selectării cuvintelor şi formulării 
întrebărilor: cuvintele terminate în „ism“ şi cele terminate în „te“ vor fi, pe cât posibil, evitate. 


Efectul de poziţie reprezintă, în macroplan, ceea ce este efectul halo în microplan. Acest 
efect trebuie luat în considerare mai ales în cazul chestionarelor omnibus: succesiunea temelor 
poate influenţa răspunsurile. Nu fără temei se vorbeşte despre o „dramaturgie“ a chestionarelor: 
de-a lungul oricărui chestionar poate fi pusă în evidenţă o curbă de tensiune. Locul pe această 
curbă de tensiune a diferitelor teme influenţează intensitatea şi direcția răspunsurilor. La înce- 
putul chestionarului, întrebările vor fi cât se poate de interesante pentru subiect, dar mai puţin 
importante pentru cercetător. La sfârşitul chestionarului, dimpotrivă, întrebările interesante 
pentru cercetător sunt total lipsite de atracție pentru subiect: vârsta, sexul, sistemul socioprofe- 
sional etc. (întrebări de identificare). Între extreme, la mijlocul chestionarului vor fi plasate, păs- 
trându-se echilibrul psihologic, atât întrebări interesante, cât şi neinteresante pentru subiect. 

Lungimea chestionarului constituie o problemă atât de metodologie, cât şi de tehnică a 
cercetării. Este necesar, într-o cercetare, să fie reținuți toți indicatorii? Cât mai mulți? Cât mai 
puţini? Considerente de ordin material şi de timp ne fac să credem că alegerea pentru cercetare 
doar a indicatorilor principali — a unora dintre aceştia — reprezintă calea cea mai eficace pentru 
a descrie sau măsura fenomenele sociale. Această alegere nu înseamnă nicidecum contabilitate, 
inventariere. Lungimea chestionarului exprimă capacitatea de a alege din universul indicato- 
rilor posibili pe cei esenţiali. Cu cât această capacitate este mai scăzută, cu atât chestionarul 
este mai lung; cu cât este mai lung chestionarul, cu atât este mai ridicat costul total al investi- 
gației. Dar lungimea chestionarului nu trebuie măsurată numai în numărul de întrebări, nici 
numai în timpul necesar completării răspunsului la aceste întrebări. Un chestionar interesant 
pentru o persoană este mult mai scurt decât cel mai scurt chestionar neinteresant. Alfred C. Kinsey, 
cercetând comportamentul sexual la bărbat şi la femeie, utilizează un chestionar cu 300-500 
de itemi (dacă întrebarea este simplă, ea însăşi constituie un iem). În mod obișnuit, 25-50 de 
întrebări (sau de itemi) nu obosesc nici pe anchetator, nici pe cel anchetat. Numărul nu este 
limitativ. Forma întrebărilor (închise, deschise), locul şi timpul de desfăşurare a anchetei dau 
un spaţiu de joc larg dimensiunilor chestionarului. De asemenea, modalitatea de aplicare. 
Chestionarele autoadministrate vor fi mai scurte decât cele administrate prin operatori de 
anchetă; cele poștale mai scurte decât cele aplicate prin tehnica extemporalului. 

Multă vreme s-a considerat că un chestionar nu trebuie să necesite mai mult de 30 de minute 
pentru a fi completat. Astăzi, limita este împinsă până la 60-90 de minute, dar niciodată nu 
trebuie să se abuzeze de timpul și de amabilitatea celor anchetați. În plus, s-a constatat că numai 
prin eforturi susținute oamenii își pot menţine atenția într-o anumită direcție mai mult de 40 
de minute. Sistemul școlar, precum şi cel universitar prevăd pauze în activitatea intelectuală la 
fiecare 40-50 de minute. Toate acestea pledează pentru limitarea chestionarului, ca timp, la 
circa 45 de minute. Tehnica extemporalului chiar impune ca acest timp să nu fie depăşit. Ca 
regulă generală, se poate spune că durata, lungimea chestionarului nu trebuie să depășească 
puterea de concentrare a atenţiei celui care răspunde (A.B. Blankenship). 


Designul chestionarelor (punerea în pagină a întrebărilor) este departe de a constitui un 
element exterior chestionarului. Werner Henning (1971) precizează condiţiile pe care trebuie 
să le îndeplinească orice chestionar: să fie imprimat estetic; tipografic să fie clar delimitat 
(casetele pentru coduri ordonate în aceeași parte a chestionarului, unele sub altele, trimiterile 
— „dacă da, atunci treceţi la întrebarea X*“ — tipărite cu alt corp de literă etc.); răspunsurile 
prestabilite să fie plasate pe o singură latură a chestionarului; să fie astfel imprimat încât să 
permită prelucrarea lui ulterioară. 

Felul în care se prezintă stimulii (întrebările) reprezintă el însuşi un stimul: alegerea literei 
(corp, floare etc.), calitatea hârtiei, aşezarea în pagină ş.a.m.d. nu sunt indiferente pentru cerce- 
tător. Chestionarele poştale şi, în general, cele autoadministrate se impun a fi tipărite pe hârtie 
de calitate superioară, cu corp de literă opt sau zece. Chiar şi chestionarele administrate de către 
operatorii de anchetă trebuie să fie atent puse în pagină, deși persoana chestionată nu intră în 
contact direct cu ele. O privire sumară asupra chestionarului permite celui care răspunde să-şi 
facă o imagine despre seriozitatea cercetării, prestigiul institutului care lansează ancheta. Înși- 
rarea monotonă a întrebărilor poate fi evitată printr-o mai judicioasă punere în pagină. 

La întrebările deschise se recomandă utilizarea liniilor pline, nu a punctelor, pentru a ghida 
scrierea. Exemplu: Indicați titlul ultimelor cărți pe care le-aţi citit în cursul acestui an: 


Recomandabil Nerecomandabil 


Împrimarea chestionarelor pe ambele feţe ale paginii, în afara economiei de hârtie realizate, 
scutește pe anchetator de manipularea mai multor mii de pagini şi are efecte pozitive asupra 
subiecților cuprinși în anchetă, dar îngreunează operaţia de prelucrare ulterioară a datelor. 
Ordonarea întrebărilor trebuie să permită o rapidă identificare a temelor din chestionar: fie că 
se schimbă litera (drepte în locul cursivelor ş.a.m.d.), fie că sunt introduse elemente de semna- 
lizare (încadrarea în chenar, sublinierea etc.). 

Punerea în pagină trebuie să răspundă în acelaşi timp unor necesităţi artistice, dar şi funcțio- 
nale. În acest scop, pot fi utilizate o serie de pictograme, care facilitează înțelegerea şi subliniază 
elementele esențiale (Figura 6.3). 


Fig. 6.3. Utilizarea elementelor grafice în chestionar 


Codificarea şi înregistrarea răspunsurilor trebuie facilitate: codurile vor fi trecute (pe cât po- 
sibil) chiar lângă întrebare sau răspuns. Succesiunea lor să fie cât mai firească, fără reveniri sau 
discontinuități. Încadrarea chestionarului într-un chenar îi dă o formă bună (în sens gestaltist), 
lasă impresia de ordonare, de lucru finit, ceea ce poate influenţa pozitiv comportamentul celui 
anchetat. 

Nu recomand încărcarea cu elemente grafice sau artificializarea chestionarelor, dar utilizarea 
culorilor (a hârtiei sau a tiparului), schimbarea tradiționalei hârtii cu imprimate din carton în relief 
sau chiar cu material plastic, film, diapozitive pare a fi în spiritul timpului. 


Formularea întrebărilor 


Tehnica chestionarului nu începe cu formularea întrebărilor. Tema anchetei (obiectul investi- 
gației), clar definită teoretic, trebuie mai întâi tradusă într-o definiție operațională, urmând apoi 
stabilirea setului de indicatori. Acești indicatori sunt formulaţi ca întrebări în chestionar. Desigur, 
nu toate întrebările reprezintă indicatori: întrebările introductive, ca şi cele de trecere nu pot avea 
această semnificaţie. 

Unele teme de cercetare nu impun operaționalizarea conceptelor şi nici nu ridică probleme 
de formulare a întrebărilor. Dacă vrem să vedem cât de mare este numărul locuitorilor oraşului 
Bucureşti care folosesc tramvaiul pentru a se deplasa la serviciu, nu trebuie să facem altceva decât, 
pe un eșantion reprezentativ, să întrebăm persoanele selecționate: 

Faceţi parte din categoria bucureştenilor care utilizează tramvaiul pentru deplasarea la locul de muncă? 
Da. Nu. 


Dacă vrem însă să determinăm proporția bucureştenilor care utilizează mijloace de transport 
urban în comun, nu este suficient să întrebăm: 


Faceţi parte din categoria bucureştenilor care utilizează mijloacele de transport în comun? 


Trebuie mai întâi să traducem termenul de „mijloc de transport în comun“, care, deşi larg 
răspândit, este totuşi abstract. Cineva s-ar putea gândi şi la vaporașele ce traversează vara Lacul 
Herăstrău, altcineva chiar și la taxiuri care sunt folosite în comun (succesiv) de mai mulți oameni. 
Vom întreba concret dacă foloseşte: tramvaiul, autobuzul sau troleibuzul, dar nu vom putea 
afirma că este necesară şi o formulare specială a întrebărilor. 

Încercând mai departe să stabilim motivele pentru care pe traseele comune, din mijloacele de 
transport în comun unii bucureşteni preferă tramvaiul, alții troleibuzul şi, în fine, o altă parte auto- 
buzele, nu vom apela pur şi simplu la întrebarea De ce. Pentru a surprinde motivele, vom „traduce“ 
tema, obiectul investigaţiei în indicatori — în semne concrete — pe care îi vom include în întrebări, 
având însă deosebită grijă pentru formularea întrebărilor. Se înţelege că fiecare întrebare trebuie 
să vizeze o singură problemă. Vor fi evitate întrebările duble, cu atât mai mult interogaţiile ce 
reunesc sub un singur semn de întrebare mai multe aspecte, procese sau fenomene ale vieţii sociale. 
Chiar dacă în cercetările sociologice nu vom întâlni cinci probleme turnate într-o singură întrebare, 
vom găsi uneori întrebări duble care vor conduce inevitabil la răspunsuri nerelevante. 

Într-o anchetă din 1957 a Institutului Demoscopic Allensbach, pentru a afla de ce în sudul 
Germaniei Federale s-au vândut mai puţine televizoare decât în restul ţării, în locul banalei 
întrebări: De ce nu ați cumpărat până acum un televizor?, au fost formulate, într-un chestionar, 
circa 70 de întrebări concrete. Sunt preferabile, aşadar, în locul unei singure întrebări generale, 
mai multe întrebări specifice. W.R. Belson şi J. Duncan (1962), comparând anchetele bazate 
pe check-list cu cele în care s-au utilizat întrebări deschise, au demonstrat valoarea deosebită 
a întrebărilor specifice. De altfel, se ştie că itemnii nespecifici au o putere de predicție a comporta- 
mentelor foarte scăzută (J. Ajzen şi M. Fishbein, 1977). 

Referitor la fiecare întrebare, aşa cum notează Elisabeth Noelle (1963), trebuie precizat dacă: 


Sunt greutăţi de înţelegere a limbajului? Da / Nu 
Întrebarea este prea abstractă? Da / Nu 
Depășeşte elocvenţa celui anchetat? Da / Nu 
Necesită capacitate de observaţie prea bogată pentru a răspunde? Da / Nu 
Suprasolicită gândirea? Da / Nu 
Este obositoare? Da / Nu 
Este plicticoasă? Da / Nu 
Generează teamă? Da / Nu 
Generează reacţie de prestigiu? Da / Nu 
Tema este prea intimă? Da / Nu 
Generează conflicte cu idealul propriu? Da / Nu 


Mai amănunţit, Stanley L. Payne, în 7he Art of Asking Questions (1951), găseşte o sută de 
imperative pentru formularea întrebărilor. De reținut faptul că răspunsul trebuie analizat totdea- 
una prin prisma întrebării, iar formulări diferite dau răspunsuri diferite. 


136 Inițiere în cercetarea sociologică 


Utilizând întrebările închise (precodificate), trebuie să ne decidem asupra folosirii fie a 
întrebărilor alternative, fie a întrebărilor selective. Albert B. Blankenship consideră că în tehnica 
chestionarului cele mai frecvente greșeli sunt cele de formulare a întrebărilor. 

Formularea întrebărilor trebuie să fie clară, simplă, fără înflorituri stilistice, gramatical co- 
rectă, respectând topica frazei sau a propoziției. Toate acestea conduc la concluzia că întrebările 
din chestionar vor fi cât mai scurte posibil. Stanley L. Payne (1951) era convins că o întrebare 
corectă nu ar trebui să depășească douăzeci de cuvinte. Într-un studiu experimental privind 
stilul chestionarelor, R. Henson et a/. (1979) au găsit diferenţe semnificative între răspunsurile 
la întrebările scurte, comparativ cu cele care numărau mai mult de douăzeci de cuvinte. Fireşte, 
exemplele privind lungimea întrebărilor are în vedere limba engleză. S-ar impune efectuarea 
unor cercetări experimentale asupra întrebărilor în limba română. Mi se pare rațional să acceptăm 
regula ca întrebările să fie scurte, deşi redundanţa ar putea ajuta la formularea răspunsurilor. 
Să nu pierdem totuși din vedere că lungirea întrebărilor conduce la lungirea chestionarului, cu 
efecte contraproductive. În formularea întrebărilor se vor evita negaţiile: „o formulare este 
mai bine înţeleasă dacă ea este pozitivă“ (Blankenship, 1961). Întrebări precum: Nu sunteți 
de acord cu...? sau Nu considerați că...? au formularea corectă: Sunteţi de acord cu...? sau 
Consideraţi că...? 

Întrebuinţarea negaţiilor în formularea întrebărilor îngreuiază codificarea răspunsurilor. Dacă 
cineva răspunde Nu la întrebarea Nu este adevărat că oamenii îşi schimbă părerile o dată cu 
vârsta?, acest răspuns poate fi interpretat ca dezacord al subiectului cu enunţul făcut, dar şi 
ca acord al lui, pentru că o dublă negație dă o afirmație. Şi dublele negaţii ar trebui evitate în 
formularea întrebărilor. Nu considerați că nu s-a făcut suficientă publicitate pentru subscrie- 
rea cupoanelor de privatizare? 

O astfel de întrebare este greşit formulată: include o dublă negaţie, fiind în același timp suges- 
tivă. Sugestibilitatea unei întrebări poate fi evidentă: Nu-i așa că dv...?, dar şi foarte ascunsă 
Cravata actorului principal din filmul X era cu dungi sau în carouri? (o astfel de întrebare 
sugerează faptul că actorul respectiv purta cravată). Totdeauna este necesară cunoașterea efec- 
telor psihologice ale întrebărilor, după cum se cer a fi luaţi în considerare şi factorii psihosociali 
care influenţează conduita indivizilor. Tendinţa de faţadă, de a răspunde în conformitate cu ceea 
ce se consideră a fi socialmente dezirabil, este generată de subordonarea față de normele colec- 
tivităţii. Această tendinţă se traduce fie prin minimalizarea opiniilor proprii, fie prin simularea 
defensivă sau prin refugiul în stereotipurile socioculturale. Reacţia de prestigiu — ca factor 
psihosocial — poate fi anulată prin formularea activă a întrebărilor. Pentru a învinge reacția de 
prestigiu, pare mai adecvată întrebarea Cât trebuie să plătiți rată lunară? decât Ați cumpărat 
în ultimul an mărfuri în rate? 

Obţinerea unor răspunsuri sincere este dificilă, dar nu imposibilă. Cunoscându-se stereo- 
tipurile sociale, vom pune mai multe întrebări (inclusiv de control) pentru a afla adevărul. Se 
ştie că adolescenţii au tendinţa de a se declara mai maturi, că studenţii vor să pară mai noncon- 
formiști etc. Nu ne vom mulțumi, în aceste situaţii, să punem o singură întrebare vizând anul 
naşterii; vom întreba şi despre anul absolvirii şcolii generale, despre anul admiterii în liceu 
ş.a.m.d. 

Tendinţa de faţadă sau reacția de prestigiu poate fi măsurată prin introducerea în chestionar 
a unor scale: scala K din Inventarul multifazic de personalitate Minnesota (MMPI), Scala de 
sinceritate din Testul PN.P (Psihopatie, Nevroză, Paranoia) al lui P. Pichot ş.a.m.d. 

Julian L. Simon sugerează posibilitatea utilizării tehnicii placebo pentru înlăturarea confu- 
ziei, dar şi pentru învingerea reacției de fațadă. Pentru a afla procentul persoanelor care au 
citit o anume revistă, arătăm mai întâi o revistă falsă (placebo) şi întrebăm persoanele din eşan- 
tion dacă au citit-o. Scăzând numărul acestora din totalul celor care declară că au citit revista 
care ne interesează, estimăm mai corect procentajul cititorilor respectivei reviste. Exemplu: într-o 
anchetă, declară că au citit revista Psihologia aproximativ 52 la sută dintre persoanele inves- 
tigate, dar 10 la sută dintre persoanele interogate afirmă că au citit și o revistă inexistentă (placebo). 
Este deci probabil ca 42 la sută dintre cei anchetați să fi citit revista Psihologia. 

Alți factori subiacenţi ai atitudinilor sociale — autoritarismul, dogmatismul, conservatorismul, 
extremismul — pot fi depistaţi prin introducerea în chestionarele obişnuite a scalelor lui Theodore 
Adorno, Milton Rokeach şi, respectiv, George D. Wilson şi John R. Patterson (1968). 

Amorul propriu al persoanelor interogate trebuie menajat prin întrebuinţarea optativului. 
Vom întreba: Aţi dori să citiți romanul Pentru cine bat clopotele? Cei care au citit romanul lui 
Hemingway vor declara spontan L-am citit deja. Pentru protejarea nu numai a stimei de sine, dar 
Şi a concepțiilor şi opiniilor proprii, se recomandă întrebările indirecte. Studiul lui Haire Mason 
(1949) privind consumul de cafea instant este de referinţă: prin întrebări directe, de tipul Ce 
nu vă place la cafeaua instant?, nu s-au obţinut decât răspunsuri stereotip (Nu-mi place gustul 
ei). Prin introducerea unor întrebări indirecte (Ce fel de femei, după părerea dv, cumpără cafea 
instant? şi Care credeți că sunt motivele pentru care acestea cumpără cafeaua instant?) s-a reuşit 
să se afle imaginile asociate respectivului produs: utilizatoarele cafelei instant erau, la acea dată, 
considerate mai leneșe, mai slab organizate, mai cheltuitoare şi, în comparaţie cu cele care folo- 
seau cafeaua tradițională, soții nu atât de bune. Nicole Berthier şi Francois Berthier (1978, 51), de 
la care am preluat acest exemplu, vorbesc despre „tehnica persoanei a treia“, constând în intero- 
garea în legătură cu alţii, nu cu propria persoană, apelându-se astfel la întrebări indirecte. 

Dacă o atitudine este social neacceptată, trebuie făcută aluzia că există totuşi persoane care 
manifestă această atitudine. De exemplu, pentru a depăși distanţa față de idealul social, vizând 
tentația sinuciderii, vom formula o astfel de întrebare: Mulţi oameni s-au gândit uneori la sinuci- 
dere; dv. v-aţi gândit vreodată să vă sinucideți? 

Tot pentru menajarea amorului propriu, este indicat a se utiliza eufemismele: a lua în loc 
de a fura, a aplica pedepse corporale în loc de a bate etc. Pe cât posibil, subiectului nu i se va da 
senzaţia că a greșit şi va fi scutit să declare că nu ştie, nu poate etc. Acest deziderat se reali- 
zează prin formularea unor întrebări concrete, cu precizarea timpului şi a locului. Ajutăm subiectul 
să răspundă exact dacă vom cere: Indicaţi titlul filmelor pe care le-aţi vizionat la cinematograf 
în cursul acestei luni, în loc să întrebăm: De obicei, câte filme vizionați pe lună? 

Este greșit a întreba în general. Nu vom întreba, de exemplu, profesorii: Ce spuneți dv. de 
obicei când întârzie un elev?, ci Ce ați spus ultima dată când a întârziat un elev? 

Unele întrebări, aparent foarte simple, impun un îndelungat timp de gândire și fac imposibil 
un răspuns corect. De exemplu, Câte lame de ras folosiți anual? Prea puţine sunt persoanele 
care şi-au propus o evidenţă, astfel încât să poată da un răspuns exact şi rapid. Niciodată nu 
trebuie supraestimată memoria celor anchetați. R. Farber a realizat o experienţă pe 237 de familii, 
chestionând fiecare membru al familiei cu privire la achizițiile de bunuri de lungă durată făcute 
de familie în ultimele șase luni. Omisiunile, variind între 10 la sută şi 50 la sută, erau diferite 
după natura celor cumpărate, sexul şi poziţia în familie a celui intervievat. R. Farber a stabilit 
că 80 la sută dintre omisiuni se datorau slăbiciunilor memoriei. 

Pentru a corecta slăbiciunile memoriei, pot fi utilizate diferite mijloace mecanice: astfel, se 
cere celor investigaţi să acționeze clapa unui contor pe care îl poartă în buzunar ori de câte ori, 
mergând prin oraş, întâlnesc persoane cunoscute. Este destul de greu să-ţi amintești cu exactitate 
câte pagini de revistă ai răsfoit într-o bibliotecă publică într-o oră. Dacă între paginile revistei 
sunt puse mici puncte de clei şi după o oră sunt numărate câte „sigilii“ au fost rupte, greşelile de 
memorie vor fi evitate. La fel, pentru a afla cât timp este urmărit programul TV, fără a face apel 
la memoria posesorilor de aparate "TV, cercetătorii pot folosi audiometrul Nilson, care înregis- 
trează automat timpul cât funcționează televizorul. Dar şi acest procedeu are unele limite: nu 
poate înregistra audiența individuală, ci colectivă, nu dă informaţii cu privire la funcționarea 
„în gol“ a televizorului şi nici nu ne ajută prea mult în aflarea opiniilor despre emisiunile TV. 

Apelul la evenimente care s-au petrecut cu mult timp înaintea momentului desfășurării 
anchetei pune subiectul în dificultatea de a răspunde exact. Pe un lot de 563 de persoane s-a 
cercetat influenţa factorilor memoriei îndepărtate, comparativ cu cei ai memoriei apropiate. 


A) Aţi băut în ultimele 14 zile Coca-Cola? Dacă da, câte sticle aţi băut în ultimele 14 zile?“ 
B) „Aţi băut ieri Coca-Cola? Dacă da, câte sticle, când, unde? (întrebarea s-a repetat timp de trei zile). 


În prima formă, răspunsurile au indicat un consum mediu zilnic de 1,0 sticle/om, în timp 
ce apelul la memoria apropiată (forma B) a permis o estimare mai exactă a consumului de 
Coca-Cola: 1,3 sticle/om/zilnic. 

Gradul de abstractizare al întrebărilor trebuie să corespundă nivelului de şcolarizare al celor 
cuprinşi în anchetă. Când se încearcă stabilirea unor comparații între grupurile sociale cu niveluri 
deosebite de instrucție şcolară, chestionarul trebuie să fie adecvat populaţiei cu cel mai scăzut 
nivel de şcolarizare. În cercetările comparative internaționale, de asemenea, grija pentru ajustarea 
chestionarului în raport cu gradul de cultură al populației se impune de la sine. Pe cât posibil, 
vor fi întrebuințate întrebările intuitive, renunțându-se la formulările abstracte, folosindu-se 
cuvinte uzuale. În unele ţări există liste de cuvinte ce revin mai frecvent în vorbirea curentă. 
Astfel, Comptage de Lorge cuprinde cele mai des întâlnite cuvinte din ziare şi reviste, selecțio- 
nate dintr-un total de 4 500 000 de cuvinte, iar Liste Dale oferă 3 000 de cuvinte cunoscute 
de 4/5 dintre elevii şcolilor primare. 

H. Kucera şi S.N. Francis (1967) au analizat cu ajutorul computerului frecvenţa cuvintelor 
în engleza americană de azi. La fel au procedat J.B. Carroll er al. (1973), iar H. Dahl (1979) 
a publicat o lucrare cu titlul Frecvența cuvintelor în vorbirea englezo-americană. Astfel de 
lucrări privind limba română ar ajuta mult la formularea corectă a întrebărilor în chestionarele 
de cercetare ştiinţifică. 

Chiar cele mai banale întrebări pot oferi multe surprize: o anchetă efectuată în Franţa în 
noiembrie 1956 a surprins prin faptul că 15 la sută dintre cei anchetați nu au putut să spună 
nimic despre Organizaţia Naţiunilor Unite; altă anchetă, desfăşurată tot în Franţa, în iulie a ace- 
luiași an, a arătat că 27 la sută din populația intervievată nu cunoştea numele nici unui membru 
al guvernului francez; în fine, 59 la sută dintre persoanele chestionate într-un sondaj din SUA 
în 1955 nu cunoșteau semnificaţia noţiunii de „coexistență pașnică“. În 1986, un sondaj realizat 
de ABC şi Washington Post releva că 53 la sută dintre persoanele interogate nu cunoşteau numele 
şefului statului sovietic, deşi numele lui Mihail Gorbaciov fusese larg mediatizat în SUA. după 
conferința de la Geneva; de asemenea, 57 la sută dintre cei intervievaţi credeau că toți cetăţenii 
sovietici erau obligaţi să facă parte din partidul comunist. Acelaşi sondaj a relevat că un american 

din patru considera China drept un teritoriu al fostei Uniuni Sovietice. Jay Rosen (1987), 
comentând aceste rezultate, atrage atenția asupra ignoranței populaţiei şi a pericolului de a fi 
induși în eroare de sondajele de opinie publică, în care cei chestionaţi se pronunţă „de acord“ 
sau „împotrivă“ fără a cunoaşte în profunzime realitatea. Astfel, sondajele de opinie lasă impresia 
că persoanele anchetate sunt pasionate de problemele puse în discuţie şi au o bună cunoaștere 
a lor. Realitatea desminte o astfel de imagine: în noiembrie 1985, conform unui sondaj NBC/Wall 
Street Journal, doar 48 la sută dintre americani considerau că au cunoştinţe suficiente pentru 
a se putea pronunţa asupra politicii privind „Iniţiativa de apărare strategică“ (S.D.1.), cunoscută 
sub numele de „Războiul stelelor“. Cu toate acestea, într-un alt sondaj realizat tot în noiembrie 
1985 de CBS/New York Times, întrebaţi fiind dacă Războiul stelelor este eficace, aproximativ 85 
la sută dintre cei intervievaţi au răspuns prin Da sau Nu. Sondajul Roper releva că, în 1978, 
aproximativ 42 la sută dintre americanii intervievaţi nu erau în măsură să spună ceva despre 
obiectivele negocierilor SALT II. Proporția celor familiarizați cu problema pusă în discuţie s- 
a dovedit a fi şi mai redusă când în sondajele de opinie publică se cereau răspunsuri precise 
la întrebarea Care sunt cele două state care negociază SALT II? Sondajele CBS/New York Times 
(ianuarie, respectiv iunie 1979) au relevat că doar 23 la sută şi, corespunzător, 30 la sută au 
putut identifica cele două superputeri de la acea dată (SUA şi URSS). Public Agenda Foundation 
a descoperit că în 1984 numai un american din zece avea cunoştinţă de faptul că SUA şi Uniunea 
Sovietică semnează Acordul SALT II. Ne asociem fără rezerve cerinţei formulate de Jay Rosen, 
de la Universitatea New York, de a testa familiaritatea şi cunoașterea problemei de către publicul 
cuprins în eşantion înainte de a încerca să măsurăm opiniile. De asemenea, atragem și noi atenția 
asupra responsabilități presei care publică rezultatele sondajelor de opinie fără nici un comen- 
tariu, cu atât mai mult cu cât unele sondaje pe bază de chestionar, la noi, au fost şi mai sunt, 
din păcate, realizate de diletanți. 

Peter R. Hofstătter (1966) a introdus în studiul opiniei publice conceptul de „orizont“ al unei 
persoane sau al unui grup, formulând teza potrivit căreia „orizontul unui om poate fi determinat 
după numărul de întrebări care sunt pentru el actuale“, deci la care răspunde afirmativ sau negativ. 
Recent, Ana Bălașa şi S.G. Sebe (1996) au propus o generalizare fundamentală a modalităţii 
de evaluare a actualității şi opiniei majoritare. 

Pentru ca o întrebare să aibă un grad sporit de actualtitate, trebuie să îndeplinească două 
condiții: 


1) (p.)x(p.)să fie maxim, adică să se apropie de valoarea: 


100- p, » 
(0 ) 


unde: 
p+ = procentul răspunsurilor pozitive 
p_ = procentul răspunsurilor negative 


2) posă fie minim 
(po = procentul celor fără opinie la o întrebare trihotomică.) 


Formula de calcul a gradului de actualitate pentru fiecare întrebare este: 


St EV, (p+xp-) 


Po? 

Ea poate fi utilizată şi pentru caracterizarea actualității întregului chestionar (Tabelul 6.6). 
De exemplu: Cum considerați fumatul pentru sănătate? 


Tabelul 6.6. Actualitatea și opinia majoritară (după Hofstătter, 1966) 


vătămător nu știu nevătămător M A 
P+ Po p- 
Fumători 52 3 45 6,6 16,1 
Nefumători 66 10 24 37,8 3,9 


Deși opinia majoritară (M”) este în consens atât la fumători, cât şi la nefumători, actualitatea 
(A) întrebării este de patru ori mai accentuată la fumători decât la nefumători. 

Peter R. Hofstătter remarcă faptul că actualitatea unei întrebări (sau a unui chestionar) nu 
este direct proporțională cu importanţa socială a problemelor puse în discuţie. Actualitatea 
chestionarului poate fi mărită printr-o formulare atractivă a întrebărilor. Întrebările directe pot 
fi înlocuite prin întrebări indirecte, citate, mici dialoguri, povestiri, desene, fotografii. Valoarea 
informativă a întrebărilor indirecte este aceeaşi cu a întrebărilor directe. Întrebările indirecte 
pot furniza uneori informaţii foarte preţioase. Astfel, folosind o întrebare directă: În activitatea 
dvs. sunteţi supus unor tensiuni psihice?, nu vom afla mare lucru. Dacă însă vom utiliza ipoteza 
etiologiei ulcerului prin factori psihosociali şi vom formula un set de întrebări indirecte, valoarea 
informaţiilor obținute va fi mult sporită. Aşa procedează Arnold Tannenbaum (1986) în proiectul 
cercetării comparative internaționale, la care participă şi ţara noastră, cu tema /erarhia organiza- 
țională și satisfacția muncii. Pentru a depista tensiunile psihice la care sunt supuşi membrii 
organizaţiei la diferitele niveluri ierarhice, în contextul unor întrebări privind satisfacția muncii, 
este plasat un set de întrebări indirecte (în raport cu ceea ce se urmărește): 


50. În ultimele 30 de zile, aţi avut dureri de stomac? 
1. Da 
2. Nu 
Dacă da: 
a) Aceste dureri survin înainte de masă, în timpul mesei, imediat după masă, câteva ore după masă sau când? 
1. Înainte de masă 
2. În timpul mesei 
3. Imediat după masă 
4. Două sau trei ore după masă 
5. Fără legătură cu masa 
b) Aceste dureri încetează când mâncaţi, beți lapte, luaţi bicarbonat de sodiu sau altceva? 
1. Când mănânc 
2. Când beau lapte 
3. Când iau bicarbonat de sodiu sau alt medicament 
4. Când iau altceva 
5. Fără să iau altceva 


* Opinia majoritară se calculează după formula: 


(p.—p. x (0-0, ) 


100 


M 

c) Aceste dureri v-au trezit sau v-au ţinut noaptea treaz? 

1. Da 

2. Nu 
d) De câte ori aţi avut astfel de dureri în ultimele 30 de zile? (indicaţi nr. zilelor) 
51. Aţi suferit vreodată de ulcer? 

1. Da 

2. Nu 


Intercalarea unor astfel de întrebări, aşa cum am putut constata în urma aplicării chestiona- 
rului, a avut şi un efect psihologic favorabil asupra celor intervievaţi: interesul acestora față 
de anchetă a sporit considerabil. 

Utilizarea citatelor reprezintă, de asemenea, o modalitate indirectă de formulare a întrebă- 
rilor. Există posibilitatea combinării într-un chestionar a întrebărilor prin citate cu întrebările 
directe, alternative sau selective, după cum se pot întocmi chestionare formate numai din citate. 
Prezentăm un astfel de chestionar destinat conducătorilor de întreprinderi industriale, adaptat 
după P.W. Van Vlack. 


Chestionar de precepte etice 


Filosoful Afirmația De acord | Nesigur |În dezacord 
Platon Acţiunea înţeleaptă este aceea îndreptată spre un ideal. 
Aristotel Acţiunile juste evită extremele nedorite. 

Edit Acţiunea înţeleaptă evită necazurile și sporește 
p mulțumirea. 
Kant Acţiunea justă este conformă unei reguli pe care aţi dori-o 
lege universală. 
Hume Acţiunea justă este conformă cu bunul-simţ al omenirii. 
Eaniiaăă Acţiunea înţeleaptă duce la cea mai mare fericire posibilă 
pentru numărul cel mai mare de oameni. 
ici Acţiunea justă este în corespondenţă cu tendinţa istorică a 
9 dezvoltării naţiunii. 
Dă Acţiunea inteligentă reduce conflictele care se opun 
y progresului social. 


Introducerea unor scurte dialoguri în cadrul întrebărilor din chestionar dramatizează investi- 
gația, captând interesul celui anchetat. Pentru a constata opinia subiecţilor cu privire la impor- 
tanţa diferitelor mijloace de comunicare în masă, putem imagina următoarea formulare: 


X discută cu Y; X spune: „Cine ascultă radioul este mai bine informat asupra evenimentelor internaţionale 
decât cel care citeşte ziarul. Y spune: Nu este aşa!“ Cine are dreptate? 


Astfel de întrebări „dialogate“ sunt preferabile întrebărilor „monologate“. Ele sunt mai 
dramatice, incită şi mai mult la răspuns dacă se realizează un montaj: fotografiile sau desenul 
schematizat a doi oameni care discută (Figura 6.4). 

Nu este așa! Cine ascultă zilnic radioul 
este mai bine informat 
asupra evenimentelor 
internaţionale decât cel care 
citește zilnic ziarul! 


Cine are dreptate? 


Fig. 6.4. Posibilitatea utilizării elementelor grafice în structura chestionarelor 


H. Sanford şi ]. Rosenstock (1952), pentru depistarea personalității autoritariene (Scala F), 
utilizează interviuri cu tablouri. Se prezintă celor anchetați un tablou în care, în faţa unui grup, 
un om spune: Pentru că eu sunt conducătorul grupului, trebuie să faceți ceea ce spun eu! Un 
membru al grupului îi răspunde, dar locul pentru răspuns este lăsat liber. Operatorul de anchetă 
arată tabloul celui intervievat, spunându-i: Aici este un tablou. O persoană vorbeşte, alta 
răspunde. Care ar fi, după părerea dv., răspunsul? 

Această formă de chestionar, fără îndoială, aşa cum apreciază Eleonor E. Maccoby şi Nathan 
Maccoby, rupe monotonia interviului convențional. 

Tot indirect, utilizându-se tehnica proiectării, pot fi construite mici povestiri capabile să 
dezvăluie atitudinile celor anchetați: Sâmbătă seara, mama și fiica discută aprins. Fiica vrea 
să plece la discotecă. Mama nu-i dă voie. Ce credeţi că se poate întâmpla în continuare? Tehnica 
proiectivă poate fi foarte bine aplicată prin combinarea textului cu imaginile (Figura 6.5). 


Prietena ta m-a invitat la 
cocteil astă-seară. Mi-a spus 
că tu n-ai să fii acolo. 


Fig. 6.5. Utilizarea elementelor grafice în structura chestionarului 

Desenul în cadrul chestionarului poate juca un rol auxiliar pentru explicarea unor termeni 
sau pur şi simplu este inclus în chestionar pentru a da întrebărilor un caracter mai intuitiv. 

Dacă utilizarea citatelor corespunde cel mai bine pentru o populaţie cu înalt grad de şcola- 
ritate, includerea în chestionar a unor desene cu rol de stimul declanșator al răspunsurilor sau 
numai cu rol auxiliar este recomandată în anchetele pe copii şi pentru persoanele cu nivel de 
şcolaritate scăzut. 

În formularea întrebărilor, o atenţie deosebită trebuie acordată alegerii cuvintelor. Se vor 
evita neologismele, ca şi arhaismele, termenii tehnici, ca şi jargonul. Se vor folosi cele mai simple 
cuvinte, capabile însă să redea înţelesul exact al întrebării. În loc de atitudine, opinie, concepție, 
pot fi întrebuințate cuvinte mai simple ca: poziţie, părere, credință. În acest fel se evită „eroarea 
de expert“, atribuirea unei competenţe celui care răspunde, pe care acesta nu o are. În locul 
utilizării unor termeni tehnici, ca în întrebarea: Vă plac la noua saltea elastică construcția polie- 
drală, țesătura dublă şi cercurile libere?, se poate formula totul mult mai simplu: Ce calități 
prezintă noua dv. saltea elastică? 

Totdeauna, în formularea întrebărilor se vor alege cuvintele cu cea mai largă circulație în 
cultura populaţiei investigate. Se va avea în vedere că în mediul rural se întâlnesc o vorbire și 
o gândire mai concrete decât în mediul urban. O serie de cercetări de antropologie lingvistică 
în zona Argeș au pus în evidenţă faptul că numărul celor care nu pot explica înţelesul unui set 
de treisprezece cuvinte (obicei, iubire, oraş, lume, minte, limbă, gând, luptă, obşte, zodie, dor, 
zău, sport) este de 1,5 ori mai mare în mediul rural-agricol decât în mediul urban-industrial 
(I. Oprescu, 1973). 

Deosebit de utilă pentru tehnica chestionarului mi se pare stabilirea axei semnificative a 
fiecărui termen (ierarhia „înţelesurilor“ fiecărui termen). Astfel, pentru cuvântul „iubire“, în 
Dicţionarul explicativ al limbii române (1975, 444) se menţionează: „Faptul de a (se) iubi; 
sentiment de dragoste pentru o persoană de sex opus; relaţii de dragoste; amor, iubit. Sentiment 
de afecţiune (și admiraţie) pentru cineva sau ceva“, iar în anchetă s-au atribuit următoarele 
sensuri (Tabelul 6.7). 


Tabelul 6.7. Sensurile cuvântului „iubire“ (după I. Oprescu, 1973) 


Ă Capacitatea de explicitare 
Iubire : : 
Mediul urban (%) Mediul rural (%) 
Faptul de a iubi, afecţiune pentru cineva 72,1 61,5 
O legătură, o relaţie, fără a se preciza natura ei 13,9 5,1 
Mod de comportare în societate 13,9 30,7 
Divertisment — 2,5 


Cuvintele cu dublu sens dau naștere unor distorsiuni evidente. Albert B. Blankenship (1961) 
relata, în legătură cu cercetările de dinaintea celui de-al doilea război mondial, că s-au înregistrat 
răspunsuri diferite, după cum termenul de „propagandă“ era înţeles ca modalitate de „influen- 
ţare“ sau „furnizare de ştiri false“. Se ştie că, încă de la atestarea lui documentară, termenul de 


propagandă păstrează ambele sensuri (Tabelul 6.8): 


A) Care ţări fac mai multă propagandă în SUA: Anglia şi Franța sau Germania? 
B) Care ţări transmit ştiri false în SUA: Anglia şi Franţa sau Germania? 

Tabelul 6.8. Modificarea opiniilor declarate prin înlocuirea termenilor 
(după A.B. Blankenship, 1961) 


Răspunsuri Forma A Forma B 
Anglia și Franța 23% 10% 
Germania 28% 33% 
La fel 30% 38% 
Nu știu 18% 18% 


Cercetări minuţioase au evidenţiat faptul că o serie de cuvinte au o puternică rezonanță 
afectivă în formularea întrebărilor: aceste cuvinte trebuie evitate. D.A. Hartmann atrage atenția 
asupra încărcăturii afective a termenilor comunism şi radicalism. S-au publicat liste de cuvinte 
care influenţează răspunsurile prin sentimentele ce le declanşează: demagog, dictatură, străin 
etc. (nstitute for Propaganda Analysis, New York). Dar nu numai încărcătura afectogenă a 
termenilor trebuie luată în calcul când se formulează o întrebare. Se impune eliminarea bias- 
urilor de poziţie a cuvintelor în structura întrebărilor. Exemplu: A muri pentru patrie este cel 
mai frumos destin şi Cel mai frumos destin este de a muri pentru patrie. Sunt convins — ca şi 
Nicole Berthier și Francois Berthier (1978, 56) — că răspunsurile De acord cu cele două enunţuri 
vor fi diferite: la cea de-a doua propoziţie finalul este descendent şi îşi vor exprima acordul 
doar cei mistuiţi de un patriotism categoric. 

De altfel, aşa cum remarca J.A. Davis (1971), chiar o schimbare minoră în formularea 
întrebărilor vizând atitudinile sau opiniile induce o variație cu 15-20 de procente a răspunsurilor. 
Howard Schuman şi Otis Dudley comentează rezultatele sondajului Gallup (iunie 1969), com- 
parativ cu cele obţinute în sondajul Harris (septembrie — octombrie 1969). În primul sondaj 
de opinie publică era formulată întrebarea: Președintele Nixon a ordonat retragerea în urmă- 
toarele trei luni a unui număr de 25.000 de soldați din Vietnam. Consideraţi că trupele ar trebui 
retrase într-un ritm mai rapid sau mai încet? (Varianta de răspuns „ca acum“ nu a fost inclusă 
în această întrebare selectivă, dar s-a acceptat în interpretarea datelor). În sondajul Harris, 
întrebarea era formulată astfel: În general, consideraţi că ritmul cu care președintele retrage 
trupele este prea rapid, prea încet sau adecvat? (Tabelul 6.9). 


Tabelul 6.9. Modificarea opiniilor declarate prin inversarea succesiunii 


Sondajul Gallup Sondajul Harris 
mai rapid 42% prea încet 28% 
ca acum 29% adecvat 49% 
mai încet 10% prea rapid 5% 
fără opinie 18% fără opinie 18% 


Pe baza celor două sondaje se poate spune doar că suportul pentru preşedintele Nixon era 
cuprins între 29 la sută şi 49 la sută din populaţia SUA. Schimbarea în formularea întrebării a 
condus la rezultate foarte diferite (Costner, 1974). O concluzie se impune de la sine: mai multe 
sondaje în paralel pe aceeaşi temă, mai multe metode şi tehnici aplicate convergent. 

Hadley Cantril arăta că introducerea numelui lui Hitler în contextul întrebării, prin reacția 
afectiv-negativă ce o declanşează, modifică răspunsurile cu 9 la sută (Tabelul 6.10): 


A) Credeţi că SUA ar trebui să sprijine Anglia şi Franța mai mult ca până acum? 
B) Credeţi că SUA ar trebui să sprijine Anglia şi Franţa în lupta lor contra lui Hitler mai mult ca până acum? 


Tabelul 6.10. Modificarea opiniilor declarate prin introducerea cuvintelor afectogene 
(după H. Cantril) 


Răspunsuri Forma A Forma B 
Da 66% 75% 
Nu 22% 13% 
Fără opinie 12% 12% 


Introducerea în chestionar a numelor de oameni politici îi influenţează totdeauna — negativ 
sau pozitiv — pe cei ce răspund şi, prin aceasta, dă naştere unor erori de interpretare a rezulta- 
telor investigaţiei. Prestigiul preşedintelui Roosevelt a provocat, în cercetările devenite clasice, 
o modificare cu 11 la sută a răspunsurilor (Tabelul 6.11): 


A) Părerea dv. personală este că preşedintele Roosevelt, în sprijinirea Angliei, a mers prea departe sau 
prea puţin? 
B) Părerea dv. personală este că SUA, în sprijinirea Angliei, a mers prea departe sau prea puţin? 


Tabelul 6.11. Modificarea răspunsurilor în funcţie de includerea în întrebările 
din chestionar a numelui oamenilor politici 


Răspunsuri Forma A Forma B 
Prea departe 20% 15% 
Aproximativ departe 57% 46% 
Prea puțin 17% 32% 
Fără opinie 6% 7% 


În practica anchetelor bazate pe chestionar, deși este contraindicat, se pot întâlni numeroase 
cuvinte ambigue: mult, puţin, potrivit, înainte, acum, actual, cât, cum, când, a cunoaşte, a putea 
etc. Într-un sondaj de opinie, după ce erau prezentate o serie de propoziţii, subiecţii erau întrebaţi: 
Cu care dintre păreri sunteţi de acord în cea mai mare măsură? Introducerea precizării „în 
cea mai mare măsură“ este ambiguă: ea poate fi înțeleasă ca „de acord, cu unele rezerve“, dar 
şi ca „de acord, fără nici o rezervă“, adică „de acord, în cel mai înalt grad“. 

Pentru unii, a citi mult înseamnă a citi zilnic ziarul, pentru alții, a citi săptămânal un roman. 
Ce interpretare se poate da răspunsului pozitiv la întrebarea: Citiţi mult? Nici una. Şi totuşi, 
uzual, se folosește scalarea răspunsurilor: foarte mult, mult, potrivit, puţin, foarte puţin. Într-o 
cercetare personală, pentru a mări gradul de precizie, întrebam: Câr reprezintă pentru dv. „foarte 
mult“ (în procente)? Dar „foarte puţin “? 

Întrebărilor introduse prin adverbul când le corespund răspunsuri foarte variate: Când mergeţi 
la cinematograf? Seara, Joi, De la 5 la 7, Când am timp, Când doresc. La fel, cele introduse 
prin adverbul de loc unde: Unde vă veți petrece concediul de odihnă? La Sinaia, La stațiunea 
de odihnă, La părinţi. Perioada actuală poate desemna timpul scurs în ultimele două-trei zile, 
dar şi în ultimii doi-trei ani. Cineva „cunoaşte“ computerul, fiind capabil să îl distingă de o 
batoză; altcineva consideră însă că nu îl cunoaște, deşi a început să bată cu un deget la tastatură: 
a-l cunoaşte înseamnă pentru el a poseda scrierea oarbă. A „putea“ înseamnă a fi în stare, a 
avea capacitatea, dar şi a avea permisiunea. 

Lista cuvintelor ambigue este mult mai mare; n-am atras decât atenţia asupra problemei, 
astfel încât, sporind exigenţa tehnică a formulărilor, să dispară întrebările de genul: Ce faceți 
acum? şi, implicit, declarații ca: Răspund la un chestionar prost. 


Dacă este adevărat că, în cunoaşterea vieţii sociale, chestionarul nu reprezintă tehnica princi- 
pală, tot atât de adevărat este şi faptul că el nu constituie o tehnică de rangul doi. Metodologic, 
este inconsistentă considerarea chestionarului ca o tehnică subiectivă, mai puţin exactă şi mai 
comod de aplicat. Chestionarul este la fel de dificil de utilizat în cercetarea ştiinţifică a fenome- 
nelor sociale ca şi celelalte metode şi tehnici: observația, experimentul, analiza de conținut 
etc. Impresia de facilitate provine din ignorarea exigenţelor metodologice. Folosit cu rigurozitate 
ştiinţifică şi în spiritul deontologiei de către specialişti, chestionarul este indispensabil pentru 
cunoaşterea fenomenelor de conștiință, constituite și mijlocite de limbaj (cunoștințe, opinii, 
credinţe etc.). Cunoscându-i-se limitele, chestionarul reprezintă un instrument prețios pentru 
cunoaşterea şi, implicit, pentru organizarea vieţii colectivităților umane. 


Termeni-cheie 


Actualitatea întrebărilor Întrebări 
Ambiguitatea termenilor alternative 
Anonimatul răspunsurilor bifurcate 
Chestionar deschise 
administrat de operatorii de anchetă de clasificare 
autoadministrat colectiv sau individual de ce? 
de date factuale de control 
de cunoștințe de identificare 
de opinie de trecere 
omnibus dihotomice 
poştal directe 
publicat în ziare sau reviste filtru 
Confidenţialitatea răspunsurilor indirecte 
Designul chestionarelor introductive 
Efectul închise 
de operator precodificate 
de poziție trihotomice 
halo Metode de redresare 


Formularea întrebărilor 


Scrisoarea însoţitoare a chestionarelor poştale 
Tehnici de structurare a chestionarelor 

Probleme recapitulative 


Care a fost contribuţia etnografiei româneşti la dezvoltarea anchetelor pe bază de chestionar? 

Prin ce se diferenţiază un chestionar de cercetare ştiinţifică de un chestionar administrativ? 

Care este principalul criteriu de clasificare a chestionarelor în cercetarea sociologică? 

Comparaţi avantajele întrebărilor închise cu cele ale întrebărilor deschise. 

Daţi exemple de întrebări introductive adecvate în anchetele sociologice pentru tineri. 

Imaginați cât mai multe întrebări de control pentru întrebarea deschisă Ce disciplină din programa de 
învățământ vă place cel mai mult? 

Cum poate fi evitat efectul halo în structurarea chestionarelor de cercetare? 

Identificaţi greşeli de formulare a întrebărilor şi propuneţi reformularea lor corectă. 

CAPITOLUL 7 
Interviul ca tehnică de cercetare științifică 


Precizări terminologice 


Interviul, ca metodă de cercetare, este universal în ştiinţele sociale — afirma Herbert H. Hyman 
(1975, 1) într-o lucrare de referință, menită să identifice factorii empirici răspunzători de erorile 
efectelor acestor factori. Dar nu numai în ştiinţele sociale (sociologie, drept, istorie), ci şi în cele 
socioumane (psihologie, antropologie socială şi culturală, demografie), ca şi în practica diferitelor 
profesii (jurnalişti, educatori etc.) interviul s-a dovedit a fi de neînlocuit. 

Șocul sondajelor de opinie face extrem de actuală discuţia metodologică despre valoarea 
şi limitele interviului, aceasta cu atât mai mult cu cât o lungă perioadă în literatura noastră de 
specialitate interviul a fost pe nedrept catalogat ca „o metodă de mâna a doua“. 

În limba română, termenul de „interviu“ reprezintă un neologism provenit din limba engleză 
(interview — întrevedere, întâlnire), fiind utilizat deopotrivă în jurnalistică şi în ştiinţele soc1o- 
umane. EI are ca echivalent termenii din limba franceză entretien (conversaţie, convorbire) şi 
„entrevue“ (întâlnire între două sau mai multe persoane). Cel de-al doilea termen, deşi reprezintă 
traducerea literală a celui anglo-saxon, comportă totuşi un sens diferit: are o nuanţă utilitară, 
de aranjament sau de surpriză (M. Grawitz, 1972, 629). 

Aceste precizări de natură lingvistică ni se par necesare pentru că, în sociologia românească, 
s-a făcut distincţie între termenii de „interviu“ şi „convorbire“ şi pentru că, pornind de la etimo- 
logia termenului, vom putea releva notele definitorii ale interviului ca modalitate de investigare 
în sociologie şi psihologie. 

În cadrul Şcolii sociologice de sub conducerea lui Dimitrie Gusti s-a folosit termenul de 
„convorbire sociologică“, designând culegerea de informaţii „pentru lămurirea problemelor 
ştiinţifice de-a dreptul din gura oamenilor“. Traian Herseni remarca faptul că acestei tehnici 
de lucru, denumită interviu, i s-au închinat numeroase studii, mai ales de sociologie ameri- 
cană. Nu se făcea, deci, nici o deosebire între interviu şi convorbire. 

Un punct de vedere deosebit îl va susține însă un alt mare discipol şi colaborator al profeso- 
rului Dimitrie Gusti, şi anume Henri H. Stahl, care aprecia că „termenul de interviu nu este 
potrivit pentru operaţia de interogare statistică sumară, restrânsă doar la un număr limitat de 
întrebări, la care se poate răspunde în sistem binar, prin da sau nu, şi cu atât mai puţin nu e 
justificat să denumim interviu ceea ce de fapt este convorbire“ (Stahl, 1974, 243). 

Termenul de „interviu“ s-a impus pe plan mondial, fiind preluat atât de sociologii francezi, 
cât şi de sociologii germani, fapt ce ne îndreptățește să îl utilizăm şi noi, alături de cel de 

„convorbire“. Vom spune, deci, interviu sau convorbire cu același înțeles. Etimologic, termenul 
de „interviu“ semnifică întâlnirea şi conversaţia între două sau mai multe persoane. Acestea 
sunt de altfel şi notele definitorii: interviul este o conversaţie față în faţă, în care o persoană 
obține informaţii de la altă persoană (N. Denzin, 1970). Înseamnă că în viaţa de zi cu zi practicăm 
interviul precum făcea proză domnul Jourdain? Lucrurile nu stau chiar așa: nu orice întâlnire 
sau conversație echivalează cu un interviu şi cu atât mai puţin cu un interviu de cercetare ştiinți- 
fică. Interviul este comparabil cu întrevederea, conversaţia, dialogul, interogatoriul, dar nu se 
confundă cu nici unul dintre acestea. 

În bine cunoscutul lor Tratat de psihologie socială, Roger Daval et al. (1967, 121) fac 
distincţiile cuvenite între situația de interviu şi fenomenele psihosociologice amintite. 

1) Interviul presupune întrevederea, dar nu se confundă cu aceasta. Oamenii se întâlnesc 
chiar fără scopul de a obţine informaţii unii de la alții, ci pur şi simplu pentru a se vedea, pentru 
plăcerea de a fi împreună. Chiar dacă îşi vorbesc, nu înseamnă neapărat că schimbă informaţii. 
Evident, interviul poate constitui un scop al întrevederii, dar întâlnirea dintre două sau mai 
multe persoane adesea are cu totul alte scopuri. 

2) Nu există interviu fără convorbire, dar nu orice conversaţie constituie un interviu. Convor- 
birea presupune schimbul de informaţii în legătură cu o temă sau alta. Persoanele care conver- 
sează schimbă frecvent rolurile de emiţător şi de receptor. Informația nu este direcționată într-un 
singur sens, nu există un conducător al discuţiei, așa cum stau lucrurile în cazul interviului. 

3) Interviul reprezintă mai mult decât un dialog — apreciază Roger Daval —, pentru că nu 
totdeauna dialogul are drept scop obţinerea de informaţii. În filme, de exemplu, dialogul permite 
exprimarea stărilor sufleteşti; în filosofie, prin dialog se exprimă ideile, gândirea, concepția 
autorilor. Dialogurile socratice sunt veritabile reflecții filosofice, nu căutarea obținerii unor 
informaţii. Nici Socrate şi nici Platon nu „intervievau“, ci îşi expuneau în dialogurile lor 
concepțiile filosofice. 

4) În fine, interviul nu poate fi confundat cu interogatoriul, deşi şi într-un caz, şi în celălalt 
există o persoană care pune întrebări, care dirijează discuţia. Obţinerea informațiilor prin intero- 
gatoriu evocă obligația de a răspunde, constrângerea exterioară. Din contră, interviul presupune 
libertatea de expresie a personalității, chiar bucuria oamenilor de a-şi spune cuvântul, de a-și 
face publice opiniile. 


Interviul ca tehnică de cercetare în științele socioumane 


Definim interviul de cercetare ca o tehnică de obţinere, prin întrebări şi răspunsuri, a 
informaţiilor verbale de la indivizi şi grupuri umane în vederea verificării ipotezelor sau pentru 
descrierea ştiinţifică a fenomenelor socioumane. Interviul se bazează pe comunicarea verbală 
şi presupune întrebări şi răspunsuri ca şi chestionarul. Spre deosebire însă de chestionar, unde 
întrebările şi răspunsurile sunt scrise, interviul implică totdeauna obținerea unor informaţii verbale. 
Convorbirea reprezintă elementul fundamental în tehnica interviului, în timp ce întrevederea 
nu constituie decât o condiție care facilitează transmiterea informaţiilor unidirecționale: de la 
persoana intervievată spre operatorul de interviu (sau spre cercetătorul ştiinţific). Interviul tele- 
fonic, despre care vom vorbi mai pe larg în alt paragraf, nu presupune întrevederea, astfel că 
nu se justifică definirea interviului prin existenţa faţă în față a unui anchetat şi a unui anchetator. 

De asemenea, interviul nu presupune cu necesitate o relaţie între două persoane. Interviul de 
grup se desfăşoară în condiţii psihosociale diferite de cele ale relațiilor interpersonale diadice. 
Suntem cu totul de acord cu Michel Quinn Patton (1980), director la Minnesota Center for 
Social Research, care preciza că principiul fundamental al interviurilor calitative constă în 
posibilitatea creată celui intervievat de a exprima prin răspunsurile sale gândurile sale, cu 
cuvintele sale. În acest sens, operatorului de interviu nu îi este permis să sugereze sau să refor- 
muleze răspunsurile celui intervievat. 

Fiind vorba despre interviu ca tehnică de cercetare în științele socioumane, trebuie să 
accentuăm faptul că utilizarea acestuia în cercetarea din domeniul ştiinţelor socioumane trebuie 
să conducă la stabilirea relațiilor dintre variabile, la testarea ipotezelor. Aşa cum preciza Fred 
N. Kerlinger (1973), interviul este un instrument de măsurare psihologică şi sociologică în 
legătură cu care se pun aceleași probleme ale reliabilității, validității şi obiectivităţii, ca şi faţă 
de oricare alt instrument de măsurare. 

Ancheta prin interviu a devenit metoda cea mai frecvent utilizată în cercetarea sociologică. 
Anual, în întreaga lume sunt intervievate sute de mii, dacă nu milioane de persoane. Nu este 
de mirare deci că „metodologia științelor sociale a devenit virtual sinonimă cu cercetarea prin 
anchetă“ (Smith, 1975, 196). „Astăzi, ancheta este predominantă în culegerea datelor... Există 
două tipuri principale de anchete: pe bază de chestionar şi prin interviu“ (G.R. Sedlack şi J. 
Stanley, 1992, 214). 

Când se recomandă utilizarea anchetei prin interviu? Margaret Stacey (1970, 70) răspunde 
astfel: „când trebuie studiate comportamente dificil de observat pentru că se desfăşoară în locuri 
private, când se cercetează credinţele şi atitudinile, neexistând documente scrise despre acestea. 
În astfel de cazuri cea mai bună soluţie o reprezintă utilizarea interviului“. 

Utilizarea interviului în cercetarea ştiinţifică are — după cum remarca Fred N. Kerlinger 
(1973) — mai multe scopuri. În primul rând, un scop explorator, de identificare a variabilelor 
ŞI relaţiei dintre variabile. Cu ajutorul interviurilor se poate ajunge la formularea unor ipoteze 
interesante şi valide. Informaţiile obţinute pot ghida în continuare cercetarea fenomenelor psiho- 
logice şi sociologice. Interviul, în al doilea rând, poate constitui instrumentul principal de recoltare 
a informaţiilor în vederea testării ipotezelor. În acest caz, fiecare întrebare reprezintă un item 
este cel de recoltare a unor informaţii suplimentare celor obținute prin alte metode. 

Așa cum s-a arătat, ancheta prin interviu constituie cea mai frecvent utilizată metodă de 
cercetare sociologică. Unii specialişti apreciază chiar că „sociologia a devenit ştiinţa interviului“. 
Și aceasta nu numai pentru că interviul, încă din anii '60, a devenit modalitatea favorită de 
recoltare a datelor pentru majoritatea sociologilor, mai ales nord-americani, ci şi pentru că, 
aşa cum remarcau Mark Benney şi Everett C. Hughes (1970), obiectul de studiu al sociologiei 
este interacțiunea, iar interviul este el însuşi un tip de interacțiune socială. 


Interviul ca interacţiune psihologică și socială 


Conversaţia reprezintă o activitate distinctiv umană şi un tip de interacțiune psihologică 
şi socială. O bună parte din timpul de veghe conversăm: punem întrebări şi dăm răspunsuri. 
Mai rar monologăm. Nu numai pentru sociologi, dar şi pentru avocați, medici, ziarişti, profesori 
ştiinţa şi arta dialogului fac parte din profesia lor. 

Să examinăm din punct de vedere psihologic şi sociologic situația de interviu ca relaţie între 
două persoane sau între un operator de interviu şi un grup de persoane. Interviul personal față 
în faţă, cel mai răspândit procedeu de intervievare, presupune interacțiunea dintre două persoane. 
Să le desemnăm prin literele X (operatorul de interviu) şi Y (persoana intervievată). Relaţia dintre 
X şi Y nu este simetrică: rolurile sociale nu sunt interşanjabile şi nici sensul transmiterii informa- 
țulor nu poate fi schimbat. X acţionează asupra lui Y prin întrebări care determină răspunsuri. 
Acestea declanşează reacţii specifice din partea lui X (trecerea la o altă întrebare, repetarea între- 
bării, oferirea unor explicaţii suplimentare etc.). Avem de-a face cu o interacţiune de tipul: XEY. 

Y îi transmite lui X un volum mai mare de informaţii, comunicarea fiind lateralizată. X 
conduce discuţia. Relaţia dintre X şi Y depinde de statusul social al persoanelor care interacţio- 
nează (vârstă, sex, nivel de şcolaritate, rasă, religie, venituri) şi de modul de desfăşurare a 
interviului (debutul, derularea și finalul convorbiri). Informaţiile transmise de Y lui X au valoare 
numai în măsura în care se referă la experienţe de viaţă trăite de Y, care nu pot fi altfel cunoscute 
decât prin relatarea subiectivă a acestuia. Răspunsurile poartă pecetea subculturii din care 
subiecții intervievaţi fac parte, astfel că ele trebuie interpretate totdeauna în contextul social 
concret în care a avut loc interviul. De exemplu, libertatea (de acțiune şi de gândire) are un 
înţeles diferit de la o ţară la alta, de la un moment istoric la altul. A compara, apelând la ancheta 
prin interviu, câtă importanţă se acordă libertăţii în ţările care trec de la totalitarism la democrație 
înseamnă a postula universalitatea înțelegerii termenilor, ceea ce nu reprezintă decât o supoziție 
foarte discutabilă. Aşa cum remarca şi Derek L. Phillips (1971), acelaşi cuvânt înseamnă altceva 
pentru diferite persoane aflate în situaţii sociale diferite. În plus, semnificaţia multor cuvinte 
considerate „comune“ rămâne fără înțeles pentru categorii largi din populația intervievată. W.R. 
Belson (1981) a constatat că doar o treime din persoanele intervievate în Marea Britanie au 
înţeles corect termenul de „proporție“ ca „parte“, „fracție“ sau „procentaj“. Autorul citat are 
dreptate când suspectează o parte din public de lipsa de înţelegere a înţelesului cuvintelor, 
apreciind că şi unii dintre cei ce cunosc sensul termenilor sunt incapabili să transfere cuvintele 
din vocabularul pasiv în vocabularul lor activ. 

Una dintre principalele supoziţii ale interviului este consistenţa relației dintre vorbă şi faptă, 
dintre atitudinea exprimată verbal şi comportament. Această supoziție merită o examinare mai 
atentă. Omul politic, scriitorul şi istoricul Nicolo Machiavelli (1496-1527), secretar de stat al 
Consiliului seniorilor din Republica Florenţa în perioada 1498-1512, spunea: „Uneori cuvintele 
trebuie să servească pentru a masca faptele. Dar aceasta trebuie să se petreacă în aşa fel încât 
nimeni să nu-şi dea seama; sau, dacă bagă în seamă, să fie pregătite scuze pentru a fi prezentate 
imediat“ (Îndrumări pentru Raffaello Girolami). Pledând pentru manipularea psihologică drept 
alternativă la conducerea prin forță, diplomatul florentin face în Principele (1513) o serie de 
observaţii foarte penetrante privind natura umană. Pornind de la aceste observaţii, numeroase 
cercetări au pus în evidenţă existența unui tip de personalitate machiavelică. 

Minciuna deliberată — posibilă într-un interviu — reduce încrederea în informațiile obținute 
prin răspunsurile la întrebări. Nu trebuie însă să exagerăm pericolul erorilor şi bias-urilor generat 
de răspunsurile neadevărate. În marea lor majoritate, oamenii sunt corecţi şi cinstiți: recunosc 
sincer când nu cunosc răspunsul la o întrebare şi îşi asumă responsabil consecinţele faptelor 
lor. Pe de altă parte, ca cercetători trebuie să evităm aducerea în discuţie a acelor probleme 
care ar putea pune persoanele intervievate în situația de a recunoaşte fapte indezirabile social 
sau care ar depăşi capacitatea lor de analiză. 

Alte erori sau bias-uri (termen american desemnând deformarea informaţiilor în cadrul 
anchetei) sunt datorate autoinșelării cu bună credinţă a celor ce sunt convinşi că răspund corect, 
dar care în realitate interpretează greşit întrebările, sunt „trădaţi“ de memorie sau îşi reprimă in- 
conştient pulsiunile şi îşi apară prin mecanisme neconştientizate eu. Distincția dintre eul privat 
Şi eul public este foarte importantă pentru înţelegerea interviului ca interacțiune socială. Fiecare 
individ are mai multe euri (self). În societate ne străduim să apărem altfel decât suntem în inti- 
mitate: punem în evidenţă eul public, încercând să mascăm eul privat. Acestei probleme Erving 
Goffiman i-a consacrat multe lucrări. În perspectiva acestui autor, relaţia dintre operatorul de 
interviu şi persoana intervievată este o relație socială secundară, funcţională, în care indivizii 
îşi dezvăluie doar o faţetă a personalităţii lor, nu interacționează ca personalități unitare, aşa cum 
se întâmplă în relaţiile sociale primare din cadrul grupurilor primare (Charles H. Cooley, 1909). 

Mecanismele de apărare a eului în situaţia de interviu includ: fuga de răspuns, raționali- 
zarea, proiecția, introecția, identificarea şi refularea. Sub diferite pretexte (lipsă de timp, imposi- 
bilitatea întreruperii unor activităţi foarte importante, neîncrederea în anchetele sociale etc.), 
unele persoane refuză să răspundă la anchetele prin interviu. Refuzul lor poate fi politicos, 
invocând un motiv plauzibil, sau poate fi brutal: nu-ţi deschid uşa, ţi-o trântește în nas, te lasă 
să strigi la poartă până când răgușeşti sau pun câinii pe tine. Operatorul de interviu trebuie să 
ştie la ce se poate aștepta şi să prevadă strategia de ieșire din situațiile neplăcute. 

Prin raționalizarea răspunsurilor indivizii umani încearcă să găsească justificări a posteriori 
comportamentelor lor. Coerenţa răspunsurilor la întrebările de motivaţie nu trebuie să ne facă 
să credem că totdeauna deciziile de a acționa ale oamenilor au fost raționale. Imaginea omului 
raționalizator este mai aproape de realitate decât imaginea omului rațional. Proiecţia, constând 
din atribuirea unei alte persoane a propriilor atitudini, interese, aspirații sau motivații, introecția, 
convingerea că ceea ce s-a întâmplat anterior a fost urmarea hotărârilor proprii, şi identificarea 
sau conformarea la ceea ce îşi imaginează că se aşteaptă operatorul de interviu fac parte din 
mecanismele de apărare a eului persoanelor intervievate. 

În cadrul acestor mecanisme refirlarea are un rol central. Refularea în psihologia freudistă 
desemnează „procesul efectuat de subconștient, prin care anumite imagini, 1dei, tendinţe sau 
dorinţe neplăcute pentru subiect sau care contravin normelor morale sunt îndepărtate din con- 
ştiinţă, respinse din sfera proceselor conştiente în cele inconștiente sau sunt menținute în afara 
câmpului conştiinţei“ (P. Popescu-Neveanu, 1978). 


Avantajele și dezavantajele utilizării interviului în științele socioumane 


Kenneth D. Bailey (1978/1982, 183) prezintă atât avantajele, cât şi dezavantajele interviului, 
semnalând mai multe avantaje decât dezavantaje. Ca avantaje sunt enumerate: 

1) flexibilitatea, posibilitatea de a obține răspunsuri specifice la fiecare întrebare; 

2) rata mai ridicată a răspunsurilor, asigurată de obținerea răspunsurilor şi de la persoanele 
care nu ştiu să citească şi să scrie, ca şi de la persoanele care se simt mai protejate când vorbesc 
decât când scriu; 

3) observarea comportamentelor nonverbale, fapt ce sporeşte cantitatea şi calitatea infor- 
maţiilor; 

4) asigurarea standardizării condiţiilor de răspuns, lucru imposibil de realizat în cazul ches- 
tionarelor poştale; 

5) asigurarea controlului asupra succesiunii întrebărilor, fapt ce are consecinţe pozitive 
asupra acurateţei răspunsurilor; 

6) colectarea unor răspunsuri spontane, ştiut fiind că primele reacții sunt mai semnificative 
decât cele realizate sub control normativ; 

7) asigurarea unor răspunsuri personale, fără intervenţia altora; 

8) asigurarea răspunsului la toate întrebările şi prin aceasta furnizarea informaţiilor pentru 
testarea tuturor ipotezelor cercetării; 

9) precizarea datei şi locului convorbirii, fapt ce asigură comparabilitatea informaţiilor; 

10) studierea unor probleme mai complexe prin utilizarea unor formulare, chestionare sau 
ghiduri de interviu mai amănunțite, cu mai multe întrebări, de o mai mare subtilitate. 


Ca orice tehnică de cercetare, interviul are o serie de dezavantaje şi limite intrinseci. Kenneth 
D. Bailey (1978/1982, 183) le ordonează astfel: 

1) costul ridicat nu numai al orelor de intervievare, dar şi al celorlalte etape şi momente 
ale proiectării şi realizării cercetărilor pe bază de interviu; 

2) timpul îndelungat necesar pentru identificarea persoanelor incluse în eșantion, pentru 
obţinerea acordului şi desfăşurarea convorbirii, uneori fiind necesare mai multe vizite la aceeași 
adresă; 

3) erorile datorate operatorilor de interviu în ceea ce priveşte punerea întrebărilor şi înregis- 
trarea răspunsurilor, „efectul de operator“; 

4) imposibilitatea consultării unor documente în vederea formulării unor răspunsuri precise; 

5) inconveniente legate de faptul că se cere indivizilor să răspundă indiferent de dispoziția 
lor psihică, de starea de oboseală etc.; 

6) neasigurarea anonimatului, fiind cunoscute adresa şi numărul de telefon ale persoanelor 
care urmează să fie intervievate; 

7) lipsa de standardizare în formularea întrebărilor, ceea ce limitează comparabilitatea infor- 
mațiilor; 

8) dificultăți în accesul la cei care sunt incluşi în eşantion. 


Atât avantajele, cât şi dezavantajele sunt relative, trebuind să fie judecate în raport cu alte 
metode și tehnici de cercetare în ştiinţele socioumane şi mai ales în funcție de diferitele procedee 
şi tipuri de interviuri. De asemenea, pentru evaluarea interviului se impune luarea în considerare 
a erorilor generate de această tehnică. Ce erori introduce efectul de operator de interviu? Herbert 
H. Hyman (1975) consideră că erorile rezultă din: modul de punere a întrebărilor şi de înregis- 
trare a răspunsurilor, ca şi din prezenţa fizică a operatorului de interviu. Efectul de operator 
de interviu nu dispare prin autoadministrarea chestionarelor pentru că, remarcă sociologul 
american, totdeauna cel care răspunde are în vedere impresia pe care o produce asupra cititorului 
prezumtiv. 

Distorsionarea răspunsurilor se face în sensul protecţiei ego-ului. Prezenţa fizică a operato- 
rului de interviu accentuează riscul de distorsiune a răspunsurilor. Într-un studiu cu finalitate 
metodologică, Albert Ellis (1948) a analizat răspunsurile la interviu ale unui număr de 69 de 
studente dintr-un colegiu american și, comparativ, după un an de zile, răspunsurile acelorași stu- 
dente la chestionarul autoadministrat. Întrebările, în număr de 60, au fost grupate în trei clase, 


A 


după cum presupuneau un grad înalt, mediu sau scăzut de „implicare a ego-ului“ în elaborarea 

răspunsurilor. La întrebările cu grad ridicat de implicare a ego-ului s-au obținut diferenţe semnifi- 
cative în răspunsurile la interviu, comparativ cu cele obţinute cu ajutorul chestionarului. De 
exemplu, la întrebarea Câr de mult v-aţi iubit mama în copilărie? răspunsurile s-au distribuit 
astfel (Tabelul 7.1): 


Tabelul 7.1. Distribuţia răspunsurilor la aceeași întrebare 
în interviu şi în chestionar (după Ellis, 1948) 


Interviu Chestionar 
Mi-a fost foarte dragă 37 54% 25 36% 
Ne-am înţeles bine 17 25% 27 39% 
Destul de mult 14 20% 10 15% 
Nu prea mult 1 1% 7 10% 
Deloc 9) = 9) — 
N = 69 100% N = 69 100% 


În general, se apreciază că, faţă de interviu, răspunsurile la chestionar se conformează 
modelului etalării unei atitudini mai puţin favorabile normelor şi valorilor acceptate social la 
un moment dat. Studiile lui Albert Ellis (1948) conduc la concluzia că tehnica chestionarului 
generează acceptarea într-o mai mare măsură decât interviul a comportamentelor valorizate 
negativ de către societate: gelozia, sadismul, masochismul, agresivitatea, sexualitatea exacerbată. 
În acelaşi timp, fenomenele și comportamentele dezirabile social, precum clemenţa, fericirea, 
sensibilitatea, amabilitatea, sunt mai puțin relevate în răspunsurile la chestionar. Deși cercetările 
la care ne-am referit au limite metodologice, între care diferenţa de un an dintre testări ce nu 
poate fi neglijată, ele sugerează totuşi posibilitatea evaluării interviului în cercetarea sociologică 
Şi psihologică în funcție de erorile pe care le produce. 

Concluziile referitoare la valoarea (avantajele şi dezavantajele) interviului desprinse din 
studiile realizate în alte zone socioculturale se cer verificate în spaţiul culturii româneşti. Studiul 
lui Paul F. Lazarsfeld şi Raymond Franzen (1945) trebuie examinat sub rezerva aceleiași cerințe. 
Conform acestui studiu, în interviuri se reportează un nivel mai înalt de instrucţie, un grad mai 
ridicat de conformare socială, o durată mai mare de timp rezervată citirii presei. În interviurile 
personale, comparativ cu chestionarele poştale, se declară un număr mai mare de reviste care 
sunt citite, dar „se divulgă“ un număr mai mic de activităţi neobişnuite (de exemplu, scrierea 
unor materiale spre a fi publicate în ziare sau reviste). Rămâne de stabilit dacă şi pentru populația 
din România este valabilă concluzia: „răspunsurile obţinute prin intermediul chestionarelor 
poştale sunt apreciabil mai informative şi, prin urmare, mai satisfăcătoare decât răspunsurile 
obținute prin interviu“ (H. Hyman, 1975). 


Tipuri de interviuri și criterii de clasificare 


În literatura de specialitate consacrată interviului ca tehnică de cercetare se întâlnesc diferite 
criterii de clasificare, şi anume: conținutul comunicării; calitatea informaţiilor obținute; gradul 
de libertate al cercetătorului în abordarea diferitelor teme şi formularea întrebărilor, precum şi 
în schimbarea sau respectarea succesiunii lor; repetabilitatea convorbirilor; numărul persoanelor 

participante; statusul socio-demografic al acestora; modalitatea de comunicare; funcția înde- 
plinită în cadrul procesului de investigație. 

Din punctul de vedere al conţinutului comunicării, se poate face distincţie între interviul 
de opinie şi interviul documentar. Asupra distincţiei dintre cele două tipuri de interviuri nu 
stăruim, problema fiind tratată în discuţia despre clasificarea chestionarelor. Semnalăm acum 
doar faptul că se poate face o clasificare a interviurilor după domeniul abordat: politic, economic, 
social, cultural etc. Desfăşurarea unui interviu de cercetare a opiniilor politice, de exemplu, se 
va particulariza faţă de un interviu de sondare a intereselor culturale; de asemenea, un interviu 
pe teme economice faţă de unul pe tema credințelor religioase. 

Calitatea informaţiilor depinde de foarte mulți factori. Între aceștia, durata convorbirii oferă 
serioase garanţii privind nu numai volumul informaţiilor, dar şi calitatea lor. Este de presupus 
că un interviu de 5-10 minute permite doar colectarea unor informaţii superficiale, comparativ 
cu o convorbire purtată timp de câteva ore. Așadar, interviul extensiv, chiar dacă se aplică unui 
număr mare de persoane, nu reuşeşte să pună în evidenţă structurile de profunzime, așa cum 
se întâmplă în cazul interviului intensiv. 

Gradul de libertate al cercetătorului în alegerea temelor de investigare şi în ceea ce priveşte 
formularea, numărul şi succesiunea întrebărilor a sugerat o schemă mnemotehnică de clasificare 
a interviurilor (Grawitz, 1972, 633). 


1 — interviu clinic 

2 — interviu în profunzime 

3 — interviu cu răspunsuri libere sau ghidat 
4 — interviu centrat sau focalizat 

5 — interviu cu întrebări deschise 

6 — interviu cu întrebări închise 


Fig. 7.1. Clasificarea interviurilor după gradul de libertate 
şi nivelul de profunzime (după Madeleine Grawitz, 1972) 


Fără a reprezenta propriu-zis o scală, această schemă (Figura 7.1) sugerează trecerea gradată 
de la deplina libertate a cercetătorului, în cazul interviurilor nondirective, până la eliminarea 
oricărei libertăți de inovare, în cazul interviului directi, pe bază de chestionar cu întrebări închise. 
La o extremă a continuumului libertate-rigiditate, interviurile nondirective se caracterizează prin: 
număr redus de întrebări, formularea lor spontană, durata (teoretic) nelimitată, volum mare de 
informaţii, răspunsuri complexe, centrare pe persoana intervievată, cu posibilităţi de repetare a 
întrevederii. La cealaltă extremă, interviurile au întrebări prestabilite, structurate într-o ordine 
rigidă, se desfăşoară într-un interval de timp limitat, la o singură întrevedere şi se centrează pe 
problema de studiu. E.H. Porter (1950), citat de Alain Blanchet (1985), enumeră indicatorii esen- 
ali în abordările directive şi nondirective după frecvenţa statistică de apariţie a lor. Astfel, în 
abordările directive se pun întrebări foarte precise, se cer informaţii în legătură cu anumite pro- 
bleme, se indică tema conversaţiei, se propune clientului o anumită activitate, se ia în considerare 
conținutul celor spuse, se ia în calcul ordinea evenimentelor şi se semnalează problemele ce trebuie 
rezolvate. În abordările de tip nodirectiv se înregistrează sentimentele și atitudinile exprimate 

spontan, acestea se interpretează în funcție de comportamentul şi discursul global, se indică tema 
convorbiri, se recunoaște conţinutul celor declarate, se pun întrebări foarte precise, se dau infor- 
maţii, se defineşte situația intervievării prin responsabilitatea clientului de a utiliza cele discutate. 

Pe de altă parte, R. Ghiglione şi B. Matalon (1991) pun în relație interviurile directive/nondi- 
rective cu tipurile de cercetări, rezultând un tabel foarte sugestiv (Tabelul 7.2). 


Tabelul 7.2. Relaţia dintre tipul de cercetare și tipul de interviu 
(după Ghiglione și Matalon, 1991) 


Ti Interviu oa ai a [aaa pt: 
p Nondirectiv Semidirectiv Directiv 
de cercetare 

De control * 

De verificare 4 ul 

În profunzime x i 

Explorativă * 


Tabelul reprodus exprimă ideea că utilizarea tipurilor de interviuri după gradul de libertate 
depinde de nivelul cunoştinţelor anterioare despre problema studiată. Când abordăm o problemă 
nouă, prea puţin cunoscută, se recomandă utilizarea interviurilor nondirective, cu un grad sporit 
de libertate, pentru a explora fenomenul sub toate faţetele care ni se dezvăluie de la o întrebare 
la alta. Cu totul altfel stau lucrurile când problema este bine determinată şi se cere doar măsu- 
rarea, aflarea intensității e1 de manifestare (de exemplu, intensitatea opiniilor pro sau contra). 
În astfel de studii putem apela la interviurile directive, pe baza întrebărilor închise. 

Exemplul cel mai concludent pentru libertatea de schimbare a temei conversaţiei, a formei 
ŞI succesiunii întrebărilor îl constituie interviul clinic, utilizat cu precădere în psihoterapie şi 
mai puţin în investigația psihologică sau sociologică. 


Interviul clinic reprezintă forma extremă a interviului nestructurat şi ilustrează cel mai 
bine specificul interviului nondirectiv. Alain Blanchet (1985, 12) îl menționează, în octombrie 
1929, în cadrul cercetărilor de la Hawthorne, F.J. Roethlisberger și W.J. Dickson au utilizat siste- 
matic şi au analizat valoarea metodologică a ceea ce numim astăzi „interviu nondirectiv“ în 
cercetarea socioumană. Interviul clinic a fost propus însă ca tehnică de intervenţie psihotera- 
peutică de psihologul american Carl Rogers (1902-1987), înlocuind astfel „modalitatea clasică“ 
de desfășurare a şedinţelor de psihanaliză imaginată de Sigmund Freud (1856-1939). Având 
o formaţie enciclopedică — în afara specialităţii sale, a studiat istoria, teologia şi pedagogia —, 
Carl Rogers a funcționat timp de 12 ani ca psiholog la un centru de asistenţă socială şi psiholo- 
gică infantilă din Rochester și apoi, din 1940 până în 1963, ca profesor la universităţile din 
Ohio, Chicago şi Wisconsin. A publicat lucrări de referință, precum Clinical Treatment of Problem 
Child (1940), Client-centred Psychotherapy (1952), On Becoming a Person (1961), Freedom 
to Leam (1969), On Becoming Partners (1972), A Way of Being (1980) ş.a. Metoda nondirectivă 
pe care o propune presupune comunicarea autentică, bazată pe încredere şi înţelegere între 
pacient şi terapeut. Este o „relaţie de ajutorare“ în vederea dezvoltării şi maturizării persoanei, 
pentru o mai bună înţelegere a experienţei subiective proprii şi pentru sporirea capacităţii de 

confruntare cu viaţa. În cadrul acestei relaţii, în care pacientul este tratat ca persoană, nu ca 
„entitate clinică“, opiniile şi atitudinile față de sine ale pacientului devin predominant pozitive, 
stima de sine sporește, personalitatea se integrează, structurile sale de bază se unifică, nervozi- 
tatea scade, şocurile emoţionale devin acceptabile, personalitatea se adaptează mai bine situa- 
țuilor sociale. 

Interviul clinic urmăreşte să sprijine efortul pacientului de conştientizare a sentimentelor 
sale confuze, care îi provoacă teamă. Terapeutul nu direcţionează relatările pacientului, ci doar 
creează un cadru de manifestare în care acesta „să fie el însuși“. În acest scop s-a renunțat la 
practica psihoterapeutică în care pacientul era pus într-o situaţie „dezumanizantă“ (aşezat ca 
un bolnav lungit în pat, fără a vedea terapeutul, care notează monologul pacientului fără a-l 
întrerupe etc.). De această dată pacientul ia loc la birou, vizavi de terapeut, fiind într-o situaţie 
de egalitate cu acesta. Interviul clinic propus de Carl Rogers se fondează pe o concepție psihana- 
litică despre personalitate, influenţată de filosofia existențialistă. 

Interviul clinic nu se utilizează numai în scop terapeutic, ci şi pentru psihodiagnoză, pentru 
orientarea profesională sau în activitatea de asistenţă socială în vederea cunoașterii personali- 
tăţii. De altfel, însuşi părintele nondirectivismului a susținut extinderea metodei sale în domeniul 
educaţiei adulţilor, a învățământului, industriei şi politicii. În cercetarea socioumană, interviul 
clinic este utilizat de multe ori cu scop explorator, în faza inițială a investigațiilor, pentru găsirea 
acelor informaţii care să orienteze demersul de cercetare. Dar, dat fiind faptul că acest tip de 
interviu oferă o expresie „chimic pură“ a atitudinilor, abordarea nondirectivă s-a extins mult 
dincolo de sfera terapeutică. Paul F. Lazarsfeld, ca să dăm un exemplu clasic, a utilizat interviul 
nondirectiv în cercetarea emisiunilor radio. 


Interviul în profunzime, ca și interviul cu răspunsuri libere, se utilizează atât în psihote- 
rapie, cât şi în cercetarea socioumană. Spre deosebire însă de interviul clinic, interviul în 
profunzime, centrat tot asupra persoanei, vizează doar un aspect, un fenomen sau element, nu 
persoana în întregul ei. La fel stau lucrurile şi în cazul interviului cu răspunsuri libere sau ghidat. 
Între cele două tipuri de interviuri diferenţele sunt mai mult de nuanță decât de fond: variază 
nivelul de profunzime, amploarea fenomenelor abordate, gradul de libertate menţinându-se 
ridicat, chiar dacă tema convorbirii este prestabilită. 

Interviul clinic, în profunzime şi cu răspunsuri libere sunt mai mult sau mai puţin nestruc- 
turate. Interviurile nestructurate pot avea un grad de validitate mai înalt decât cele structurate, 
sunt nestresante, permit exprimarea spontană a personalităţii, dezvăluirea pulsiunilor inconști- 
entului, lasă hberă asociația de idei, eliminând astfel bias-urile (erorile sistematice) interviului 
structurat. 


Interviul centrat (ghidat sau focalizat), ca tehnică de cercetare în ştiinţele socioumane, a 
fost prezentat de Robert K. Merton, M. Fiske şi P. Kendall (1956). Este un interviu semistruc- 
turat, în sensul că abordează teme și ipoteze dinainte stabilite — ca și interviurile structurate —, 
dar întrebările şi succesiunea lor nu sunt prestabilite — ca şi în cazul interviurilor nestructurate. 

Tehnica propusă de Robert K. Merton impune centrarea convorbirii pe o experiență comună 
tuturor subiecților (de exemplu, implicarea într-o anumită acțiune, vizionarea aceluiași spectacol 
de teatru sau film etc.). Respectiva experiență trăită de toți cei care urmează a fi intervievaţi 
este analizată anterior de către cercetător, care evidențiază elementele semnificative şi structura 

situaţiei, modelele de acțiune ş.a.m.d. Sunt formulate ipoteze privind consecințele implicării per- 
soanelor în situația dată. Cercetătorul elaborează pe această bază un ghid de interviu, în care 
sunt fixate problemele ce vor fi abordate în convorbirea focalizată pe experienţa subiectivă a 
implicării în situația analizată. 

C.A. Moser (1958/1967, 295) comentează ca pe un bun exemplu de utilizare a interviului 
centrat (guided or focused) studiul lui R. Marriott (1953) privind factorii care contribuie la 
satisfacția/insatisfacția muncii industriale. Interviul individual cu muncitorii industriali era axat 
pe opt teme: sarcina de executat; orele de muncă; sistemul schimburilor; nivelul salariilor, sis- 
temul de remunerare; patronatul, conducerea administrativă şi politica acestora; supravegherea 
muncii; colegii de muncă. Pentru fiecare temă inclusă în ghidul de interviu se formulau spontan 
întrebări factuale şi de opinie vizând starea de satisfacție-—insatisfacție. Interviul centrat — apre- 
ciază C.A. Moser (1958/1967, 295) — „se depărtează de inflexibilitatea metodelor formale, dar 
dă totuși interviului o formă structurată şi asigură că toate problemele relevante sunt discutate“. 

Kenneth D. Bailey (1978) apreciază că în cazul interviului centrat important este faptul că 
cercetătorul a studiat anterior experienţa trăită de subiecți, selectând aspectele ce vor fi puse 
în discuţie. 


Interviurile cu întrebări deschise şi cu întrebări închise fac parte din categoria interviu- 
rilor structurate. Astfel de interviuri sunt larg utilizate în cercetările sociologice şi psihologice. 
În cadrul lor cercetătorul (sau operatorul de interviu) nu beneficiază de libertatea alegerii temelor 
sau de posibilitatea reformulării întrebărilor şi schimbării succesiunii lor. Problematica utilizării 
interviurilor cu întrebări deschise şi cu întrebări închise a fost tratată în capitolul despre chesti- 
onar, când s-a prezentat modalitatea de aplicare a chestionarului cu ajutorul operatorilor. De 
altfel, ghidul de interviu nu reprezintă altceva decât o listă de întrebări sau de probleme ce 
urmează a fi discutate în cadrul interviului. Fireşte, ghidurile de interviu pot fi mai mult sau 
mai puţin detaliate, dar ele trebuie să cuprindă problemele esenţiale ce nu pot fi omise, fără 
de care obiectivul studiului nu s-ar realiza. 

Interviurile pot fi unice sau repetate. În sondajele de opinie avem de-a face, de regulă, cu 
o singură convorbire cu fiecare din persoanele cuprinse în eșantion. În practica psihoterapeutică 
şi în anchetele panel interviul se aplică în mod repetat. Subiectul intervievat dobândește o 
anumită experienţă în rolul său, astfel că desfășurarea convorbirii se realizează în alte condiții 
psihosociologice. 


Interviul de grup. Cel mai adesea, interviul se derulează ca o comunicare între două per- 
soane: operatorul de interviu şi persoana care răspunde. În afara acestui tip de interviu personal, 
în cercetările sociale se utilizează şi interviul de grup, care are exigenţe specifice. Interviul de 
grup — opinează Alain Giami (1985) — este o metodă de culegere a datelor psihosociologice 
foarte des utilizată în studiile empirice, în special în marketing şi în studiul pieţei; totuşi au 
apărut puţine studii metodologice privitoare la acest tip de interviu. Într-un asemenea context, 
contribuţia teoretico-metodologică a lui Alain Giami acoperă un teren prea puţin explorat. Vom 
reţine ca deosebit de importante unele puncte de vedere exprimate de Alain Giami. 

Tehnica interviului de grup s-a impus în cadrul direcției de studiu a grupului mic. J.A. Banks, 
într-o lucrare despre Discuţia de grup ca tehnică de intervievare (1957), formulează ipoteza 
că în situația de grup indivizii oferă răspunsuri care cred ei că sunt așteptate de grupul lor de 

apartenenţă, în timp ce în interviurile personale ei dezvăluie reacțiile proprii. Din această cauză, 
în interviurile de grup opiniile sunt exprimate cu mai multă intensitate, în timp ce opiniile minori- 
tare riscă să rămână neexprimate. De aici decurge o concluzie cu valoare metodologică mai 
largă: „cercetătorii care studiază aceeaşi problemă utilizând tehnici diferite riscă să obțină 
rezultate dificil de comparat, chiar contradictorii. 

Roger Mucchielli (1968) consacră interviului de grup unul din volumele dedicate formării 
permanente în ştiinţele umane, prezentând regulile de desfășurare şi propunând o serie de exer- 
ciţii de utilizare a interviului de grup în cunoaşterea psihosociologică și în acţiunea de schimbare 
a opiniilor. Este de reţinut faptul că acest tip de interviu presupune existenţa reală a unui grup 
de persoane care să elaboreze în interacțiune un răspuns colectiv la problemele puse în discuție. 
Nu avem de-a face cu o juxtapunere a unor răspunsuri individuale, ci cu formularea unui răspuns 
care să exprime opinia de grup. Cercetătorul trebuie să se facă acceptat de grup. 

William F. White, autorul lucrării Street Corner Society. The Sociale Structure of an Italian 
Slum (1943), recomandă introducerea, prin intermediul membrilor influenţi, a cercetătorului 
în grupul pe care-l studiază. Astfel, cercetătorul dobândeşte respect şi încredere din partea 
membrilor grupului. Sigur, interviul de grup necesită o pregătire psihologică atentă (stabilirea 
unor relaţii de încredere reciprocă, deblocarea psihică a participanţilor la interviu ş.a.m.d.), 
precum și anumite măsuri de organizare a discuţiei colective (convocarea din timp a participan- 
ilor, limitarea duratei intervalului la cel mult trei ore, asigurarea condiţiilor de confort, elimina- 
rea surselor de distragere a atenţiei, plasarea participanţilor în jurul unei mese rotunde etc.). 

Henri H. Stahl (1974), vorbind despre obţinerea de răspunsuri colective la o chestionare 
verbală, arată că „procedeul interogării în grup“ se recomandă în faza de prospectare, când se 
pot obține de la persoanele convocate informaţii utile pentru adâncirea problematicii de studiu. 
Răspunsurile învestite cu adeziunea mai multora sunt la fel de interesante pentru cercetător, 
ca şi informațiile divergente furnizate de „opozanți“. Şi în cazul convorbirilor colective, „Regula 
de aur a oricărui anchetator social este tăcerea. E bun anchetatorul care vorbeşte puţin, dar ştie 
să facă pe alţii să vorbească“ — remarca Henri H. Stahl (1974, 272). 


Focus grupurile îmbină caracteristicile interviurilor focalizate cu cele ale interviurilor de 
grup. Această tehnică de cercetare calitativă poartă şi numele de „interviu de grup în profun- 
zime“. David L. Morgan (1996) definește focus grupurile ca „o tehnică de colectare a datelor 
prin interacțiunea dintre membrii grupului, referitoare la o problemă stabilită de către cercetător“. 
Robert K. Merton (1987) a arătat că între interviul focalizat, pe care l-a experimentat în cercetă- 
rile din anii '50 privind influenţei mass media aspra opiniei publice, şi focus grupurile utilizate 
azi în special în studiile de piaţă există continuitate, dar şi discontinuitate. Interesul cercetătorilor 
pentru focus grupuri a sporit după 1980. Au apărut monografii despre această tehnică (R.A. 
Krueger, 1988; D.L. Morgan, 1988) şi s-a retipărit lucrarea lui Robert K. Merton, Marjorie Fiske 
şi PL Kendall (1956). În România, recent, Alfred Bulai (2000) a prezentat într-o monografie 
tehnica focus grupului în investigația socială. 

Un bilanţ al celor aproximativ cincizeci de ani de la prima prezentare a tehnicii focus 
grupurilor relevă că această tehnică a fost utilizată în domenii variate (ştiinţele comunicării, 
ştiinţele educaţiei, ştiinţe politice, sănătate publică şi în mod deosebit în studiile de marketing) 
şi în multiple arii ale sociologiei (sociologia medicală, politică, a devianţei, a vârstelor, a muncii 
etc.). David L. Morgan (1996) consideră că focus grupul își găseşte o aplicabilitate specială 
în planificarea familiei şi în studiile privind îmbolnăvirile cu HIV/SIDA. 

Focus grupurile sunt utilizate cel mai adesea în conexiune cu alte metode și tehnici, în special 
cu ancheta pe bază de chestionar și cu interviurile individuale. Strategia combinării focus grupu- 
rilor cu ancheta are avantajul de a identifica tipurile de experienţe, pentru ca apoi să se treacă 
la anchetarea unui număr mare de persoane. În felul acesta, cercetarea calitativă se îmbină cu 
cea cantitativă. David L. Morgan (1993) a arătat că sunt posibile patru moduri de combinare a 
metodelor cantitative cu cele calitative: 

1) Prima modalitate de combinare constă din efectuarea mai întâi a unui focus grup pentru 
a identifica problemele şi întrebările care să fie incluse apoi într-un chestionar de anchetă. 

2) Cel de-al doilea tip de combinare este caracteristic studiilor în care focus grupurile repre- 
zintă modalitatea de studiu principală, iar ancheta sociologică servește pentru stabilirea proce- 
deelor de alcătuire a grupurilor (a segmentelor de populaţie) şi pentru determinarea problemelor 
de analiză mai detaliată în discuţiile de grup în profunzime. 

3) A treia modalitate de combinare rezultă din asociere anchetei sociologice, ca metodă princi- 
pală, cu focus grupurile, care oferă cercetătorului sugestii pentru interpretarea datelor culese. 

4) Cea de-a patra modalitate combinatorie decurge din utilizarea focus grupului, ca metodă 
principală, şi a anchetei sociologice, ca metodă ajutătoare, în scopul verificării relevanţei proble- 
melor fixate de cercetător pentru discuţiile de grup. 


Din punct de vedere metodologic, în legătură cu focus grupurile se discută despre avantajele 
standardizării. Robert K. Merton, Marjorie Fiske şi P.L. Kendall (1956/1990) au atras atenţia 
asupra erorii aderării la întrebări fixe, dar standardizarea asigură comparabilitatea focus grupu- 
rilor când se urmăreşte evidenţierea diferenţelor dintre răspunsurile diferitelor categorii de 
participanţi. În majoritatea focus grupurilor standardizarea este mai mult sau mai puţin prezentă. 
Se pune însă problema combinării standardizării cu designul emergenței focus grupurilor. David 
L. Morgan (1996) descrie două tipuri de combinări: a) strategia trecerii de la slab standardizat 
la puternic standardizat; b) strategia utilizării la început a acelorași întrebări (standardizare) şi 
apoi a întrebărilor specifice grupului (designul emergenţei). 

O altă problemă îndelung discutată este cea a eșantionării. Cel mai adesea se procedează 
la segmentarea populaţiei după anumite caracteristici, în funcţie de obiectivul cercetării. De 
exemplu, dacă se studiază planificarea familială, se iau în considerare variabilele sex, vârstă, 
status marital, utilizarea mijloacelor contraceptive, statusul socio-economic, aria geografică, 
nivelul de şcolaritate. Sunt construite grupuri omogene pentru fiecare segment de populaţie, 
ca în studiile de marketing. Se apreciază că segmentarea are avantajul de a asigura, pe de o 
parte, compararea răspunsurilor şi, pe de altă parte, de a crea climatul propice discuțiilor în 
condițiile în care participanţii la focus grup sunt similari. S-a constatat că participanţii discută 
mai deschis, din punctul de vedere al sexului, în grupurile omogene decât în grupurile mixte. 
La fel se întâmplă şi în cazul grupurilor omogene în ceea ce priveşte rasa sau clasa socială. 
Strategia segmentării duce însă la multiplicarea numărului de grupuri intervievate, ceea ce ridică 
simţitor costul investigației. 

Numărul grupurilor construite pentru a fi intervievate în profunzime variază, de regulă, 
între patru şi şase. Ca o excepţie se citează cercetarea condusă de E. Folch-Lyon (1981) privind 
planificarea familială în Mexic, în care s-au organizat 44 de focus grupuri, sau cea despre 
riscurile de îmbolnăvire cu HIV, organizată de J]. Kitzinger (1994) pe 52 de grupuri. Reducerea 
la patru, cinci focus grupuri pentru cele mai multe teme de cercetare este justificată de fenomenul 

Saturaţiei. După primele focus grupuri, cercetătorul poate ajunge la concluzia că răspunsurile 
se repetă şi că un nou focus grup nu ar mai aduce nimic în plus. 

Și în legătură cu focus grupurile se pune problema structurării, care vizează două aspecte: 
a) controlul moderatorului asupra respectării topicii cercetării (urmărirea problemelor în discu- 
ție); b) controlul exercitat de către moderator în ceea ce priveşte interacțiunile dintre membrii 
grupurilor. În ambele situaţii, așa cum remarca David L. Morgan (1996, 145), gradul implicării 
moderatorului reprezintă un aspect important. Factorul-cheie al structurării focus grupurilor îl 
constituie numărul problemelor urmărite: cu cât numărul lor este mai mare, cu atât gradul de 
structurare a focus grupului este mai ridicat. Se acceptă că focus grupurile nu ar trebui să cu- 
prindă, fiecare, mai mult de cinci probleme. În cercetările de marketing numărul problemelor 
este mai mare, astfel că moderatorul se implică mai mult, iar focus grupul este mai puternic 
structurat. Cercetărilor sociologice le sunt proprii focus grupurile mai slab structurate. 

În fine, specialiștii dezbat şi problema volumului grupurilor. Unii metodologi apreciază 
că în grupurile mai reduse ca volum participanţii se implică mai mult, îşi manifestă mai liber 
opiniile şi emoţiile decât în grupurile mai numeroase. În plus, în grupurile de șase, opt persoane 
moderatorul se poate implica mai mult, în sensul stimulării interacțiunii dintre participanți. 

Avantajele și dezavantajele utilizării focus grupurilor sunt relevate de către mulți autori. 
Richard A. Krueger (1988) le enumeră (Tabelul 7.3). 


Tabelul 7.3. Avantajele și dezavantajele tehnicii focus grupurilor 
(după R.A. Krueger, 1988) 


Avantaje Dezavantaje 

1. Cuprinde date din viaţa reală în 1 Asigură cercetătorului un control mai redus, în comparaţie cu 
mediul social concret. interviurile individuale. 
2. Este flexibilă. 2. Datele sunt dificil de analizat. 
3. Are o înaltă validitate. 3. Solicită cercetătorului abilități speciale. 
4. Produce rezultate rapid. 4. Diferenţele dintre grupuri pot fi distorsionate. 
5. Costurile sunt reduse. 5. Organizarea grupurilor este dificilă. 
6. Discuţiile trebuie să fie conduse într-o atmosferă care să 
încurajeze interacțiunea. 


Pentru înţelegerea „punctelor tari“ şi a „punctelor slabe“ ale tehnicii focus grupurilor, trebuie 
să comparăm această modalitate de studiu cu alte tehnici şi metode sociologice. S-a remarcat 
că, în comparaţie cu focus grupruile, interviurile individuale pot genera mai multe idei (E.F. 
Fern, 1982), că anchetele sociologice asigură o mai bună cunoaștere a atitudinilor şi experien- 
ţelor populaţiei (V.M. Ward er a/., 1992). Pe de altă parte, unii cercetători — de exemplu, David 
L. Morgan și Richard A. Krueger (1993) — au atras atenția că rezultatele focus grupurilor nu 
rezultă din însumarea opiniilor individuale, ci din interacțiunea (sinergia) grupului. Acest feno- 
men a fost numit „efect de grup“ (M.A. Carey, 1994). S-a constatat că în şedinţele de focus grup 
se produce o anumită „polarizare“ a grupului, adică participanţii adoptă poziții mai accentuat 
pozitive sau negative față de problemele puse în discuție (S. Sussman er a/., 1991). Deşi efectul 
de polarizare este mic (explică patru la sută din varianţa schimbării atitudinale), el poate fi 
semnificativ în analiza rezultatelor. Nu trebuie ignorat. Un punct slab al tehnicii focus grupurilor 

se dezvăluie în abordarea „problemelor sensibile“ (comportament sexual, relaţii interetnice sau 
interrasiale). Totuşi, numeroşi cercetători (R.L. Jarrett, 1994; M.J. Hoppe er a/., 1995; D. Hughes 
şi K. DuMont, 1993; ]. Kitzinger, 1994, R.A. Zeller, 1993) au utilizat cu succes focus grupurile 
în cercetarea unor astfel de probleme sensibile. 

Aşa cum opina David L. Morgan, nu toate întrebările ridicate de tehnica focus grupurilor 
şi-au găsit până în prezent un răspuns clar. De exemplu, se așteaptă ca aplicarea analizei discur- 
sului să lămurească influenţa interacțiunii dintre moderator şi grup sau utilizarea anchetei postex- 
periment să conducă la înţelegerea mai exactă a proceselor din cadrul grupurilor. De asemenea, 
eforturile specialiştilor se concentrează asupra specificului utilizării focus grupurilor în scopul 
producerii de cunoştinţe și în scopuri educative, de activizare cetățenească etc. 


Intervievarea copiilor. Interviurile pot fi făcute cu adulți, cu tineri sau copii. Pot fi 
intervievate personalități ale vieţii politice şi culturale, specialişti din diferite domenii, persoane 
fără funcții oficiale şi chiar persoane defavorizate. De fiecare dată diferenţele dintre status- 
urile socio-profesionale ale cercetătorului şi ale celor intervievaţi ridică probleme în ordinea 
obţinerii interviului, desfășurării lui şi valorificării informațiilor. 

În literatura de specialitate recentă se atrage atenţia asupra intervievării copiilor, care pune 
următoarele probleme: vocabularul limitat al copiilor, specificul relației adult-copil şi dificultatea 
copiilor de a înțelege „situaţia de interviu“ (K.D. Bailey, 1982, 203). În perioada antepreșcolară 
(1-3 an1) copilul întâmpină dificultăți de înţelegere a limbajului, deși cerința subiectivă a comuni- 
cării verbale este constituită la 16 luni. La vârsta de un an copilul poate pronunţa circa o sută 
de cuvinte, alcătuind propoziţii de 2-3 cuvinte. Este evident că în această fază a dezvoltării 
comunicării nu se pune problema utilizării interviului pentru investigarea lumii subiective a 
copilului. Abia în perioada preşcolară (3-6 ani), date fiind progresele în dezvoltarea comunicării 
verbale, s-a încercat realizarea unor interviuri cu copiii (la 3 ani vocabularul mediu numără 
2 000 de cuvinte). 

Dificultatea realizării interviurilor cu preşcolarii şi cu şcolarii mici nu rezidă numai în voca- 
bularul limitat al acestora, ci şi în specificul relației adult-copil. La vârstele mici, copiii îi percep 
pe adulți ca pe propriii lor profesori sau părinţi de la care învaţă ce este bine şi ce este rău, cum 
să răspundă la anumite întrebări ș.a.m.d. În situaţia de interviu le este greu să înțeleagă de ce 
adulţii, care „le ştiu pe toate“, îi întreabă pe ei „ce şi cum“. Apoi — atrage atenţia Kenneth D. 
Bailey (1982) — copii sunt mai sugestionabili decât adulții: formularea întrebărilor, intonația, 
mimica pot influenţa puternic răspunsurile. Anumite caracteristici ale stadiului lor de dezvoltare 
psihică, precum „domnia concretului“, asigură insinuarea elementelor sugestive în procesul 
cunoaşterii. Pe de altă parte, imaginaţia copiilor este necontrolată: adesea, distincția dintre reali- 
tate şi vis, dintre ceea ce s-a întâmplat efectiv şi ceea ce ar fi dorit să se întâmple ridică bariere 
serioase în interpretarea interviurilor. În plus, relaţia adult-copil trebuie să ia în considerare 
stadiile raporturilor dintre sexe. La vârsta de 7-12 ani băieții manifestă o anumită aversiune față 
de fete. De aceea se recomandă ca interviurile cu școlarii mici să fie făcute de către persoane 
de același sex. 

În interviurile cu copiii trebuie creată o astfel de situaţie care să-i ajute să înţeleagă ce se 
aşteaptă de la ei. Leon Yarrow (1960) recomandă utilizarea jocului cu păpuşi pentru studiul 
prejudecăţilor rasiale la preșcolari. Preşcolarilor li se arată diferite păpuși sau desene înfățișând 
persoane aparținând raselor albă sau neagră şi sunt întrebaţi: Cu cine vrei să te joci? La vârsta 

şcolarului mic pot fi utilizate povestiri sau fraze ce urmează a fi completate. De asemenea, pot 
fi folosite şi metode de proiecție (de exemplu, testele Rorschach, TAT şi altele). 


Interviurile cu elitele. În manualele universitare standard nu se discută despre această cate- 
gorie de interviuri. Lucrarea lui Michel Pingon și Monique Pincon-Charlot Călătorie în marea 
burghezie (1997/2003), în care este sintetizată experienţa dobândită în zece ani de cercetare 
asupra familiilor bogate de aristocrați şi de vechi burghezi din Franţa, m-a convins de utilitatea 
prezentării specificului şi dificultăților intervievării persoanelor din clasa dominantă, aparți- 
nând înaltei societăţi, marii burghezii sau aristocrației. Am preferat termenul de „elite“ celui 
de „clasă dominantă“, utilizat de cei doi directori de studii de la Centrul Naţional pentru 
Cercetare Sociologică din Paris, înțelegând prin elite persoanele care au capital economic, social, 
cultural, politic, simbolic, precum şi capacitatea de a-l reconverti (Mihai Dinu Gheorghiu, 2002), 
sau, în sens general, categoria socială formată din indivizii cu cea mai mare reputaţie din ramura 
lor de activitate (marii savanți, artişti, sportivi, oameni politici, reprezentanţii de vârf ai armatei 
ŞI ai cercurilor economice) şi, în sens restrâns, clasa celor care exercită funcții de conducere: 
elitele guvernamentale şi elitele neguvernamentale (Vilfredo Pareto, 1916). Aşa cum spunea 
Raymond Aron (1967), „Elita este constituită din cei care merită note bune la competiția vieţii 
sociale sau trag numere câştigătoare la loteria existenței sociale““. Am abordat raportul mase/elite 
în lucrarea Opinia publică. Gândesc masele despre ce şi cum vor elitele? (Chelcea, 2002). În 
cele ce urmează mă voi mărgini la relevarea particularităților intervievării elitelor, cu referire 
la contextul tranziţiei postdecembriste din România. 

Mai întâi, suntem datori cu o observaţie: cercetarea sociologică de teren a debutat cu anche- 
tele asupra sărăciei în cartierele muncitorești din Londra secolului al XIX-lea. Nimeni nu se 
îndoieşte nici astăzi de oportunitatea studierii muncii şi vieții celor mulți şi defavorizaţi. Este 
vocaţia sociologiei de a scoate la lumină „ascunsul“ sau — cum spunea Gaston Bachelard — 
„inevitabil ascunsul şi mai ales ceea ce dominanţii nu prea doresc să fie dezvăluit“ (apud M. 
Pingon şi M. Pingon-Charlot, 1997/2003, 154). Nu constituie din partea sociologilor o „trădare 
a profesiei“ să studieze cartierele selecte, cu vile de lux şi oameni „putred de bogați“? De ce 
sunt atât de rare studiile privind mediile sociale privilegiate? Motivele sunt numeroase. În primul 
rând — remarcă Michel Pingon şi Monique Pingon-Charlot (1997/2003, 83) —, sociologii fac 
cercetări finanţate de instituţiile publice, iar finanţatorii sunt prea puțin interesaţi de cunoaș- 
terea ştiinţifică a claselor care nu pun probleme sociale, cum ar fi șomajul, emigrarea clandestină, 
asigurările sociale etc. Acest lucru este evident. Mai subtilă mi se pare argumentaţia privind 
disimetria poziţiilor sociale. 


Proveniţi din clasele mijlocii sau populare şi ocupând o situaţie socială mijlocie, sau născuţi în societatea bună, 
dar găsindu-se în mod obiectiv în poziţie de declin, sociologii nu se simt niciodată bine înfruntând o lume 
socială pe care o ignoră sau despre care, separându-se, ştiu prea bine că le este socialmente superioară. Lucrând 
într-un mediu popular sau de mijloc, sociologul se bucură de o relaţie ce-l favorizează. În situaţia de anchetă 
el este în poziţie dominantă, chiar dacă strategiile de interacţiune pot să repună provizoriu în cauză acest 
echilibru. Lucrurile se derulează altfel atunci când este vorba de a înfrunta în timpul interviului sau în timpul 
lucrului pe teren agenţi bine înzestrați cu capital sub toate formele sale, chiar sub formă culturală, agenți bogaţi 
în capital simbolic, adică maniere şi cunoştinţe capabile de a pune în evidenţă, de a face indubitabilă legitimitatea 
poziţiei ocupate (M. Pingon şi M. Pingon-Charlot, 1997/2003, 84). 

Cele spuse despre proveniența şi situaţia socială a sociologilor francezi este revelatoare şi 
în legătură cu sociologii din România. Și la noi cei mai mulți cercetători ai vieții sociale provin 
din familii modeste de profesori sau învățători, de muncitori sau funcționari mărunți. Lumea 
celor bogaţi le este, în cele mai multe cazuri, străină, inaccesibilă. Mai degrabă ajungi să faci 
anchete sociologice în cartierele mărginaşe ale Bucureştiului decât în cartierul Primăverii sau 
Cotroceni. Totuşi, „înalta societate“ există, și pentru înţelegerea mai completă a vieţii sociale 
ar merita efortul de a-i investiga şi pe cei din clasa dominantă: cum îşi reprezintă lumea în care 
trăiesc? Cum şi-au dobândit capitalul sub toate formele? Cred într-o lume dreaptă? Ce gândesc 
depre inegalitatea socială? Cum se raportează la mase? Ar fi şi acestea teme de studiu, ce își 
aşteaptă cercetătorii competenți și îndrăzneţi, așa cum sunt Pierre Bourdieu, cu a sa La Distinction. 
Critique sociale du jugement (Paris, Minuit, 1979), sau Michel Pingon şi Monique Pincon-Charlot, 
care au produs lucrări despre marii burghezi şi aristocrați (Dans les beaux quartiers, 1989; 
Ouartiers bourgeois, quartiers d'ajjaires, 1992; Grandes fortunes. Dynasties familiales et formes 
de richesse en France, 1996). 

Din lucrarea lui Michel Pingon şi Monique Pingon-Charlot Călătorie în marea burghezie 
(1997/2003, 19 sqq) se desprind câteva reguli privind realizarea interviurilor cu elitele, pe care 
le-am sintetizat după cum urmează: 

1) Pentru ca interviul să fie acordat, este indispensabilă recomandarea personală din partea 
unei familii prietene din clasa privilegiată. 

2) La prezentare, sociologul trebuie să adopte o atitudine de deferență. 

3) Este necesar să se declare de la început originea socială şi itinerarul profesional ale 
sociologului. 

4) Prezentarea cercetării şi a finalității acesteia. 

5) Tactul şi controlul lexicului sunt decisive pentru realizarea interviului. 

6) Se impune să se arate bunăvoință și respect pentru manierele celuilalt, prin ţinuta vesti- 
mentară şi prin întreg hexis-ul corporal ale cercetătorului. 

7) Sociologul trebuie să-şi exprime acordul cu cele relatate de persoana intervievată (cel 
puţin în prima etapă a derulării convorbiri). 

8) Fără slugărnicie, sociologul cercetător va adopta o vestimentaţie care să exprime respectul 
pentru uzanţele persoanelor din înalta societate. 
chestionată. 

10) Conștientizarea faptului că, de cele mai multe ori, elitele dau dovadă de dezinvoltură 
discursivă, dat fiind faptul că au învăţat să-şi stăpânească emoțiile şi să-şi controleze vorbele. 

11) Trebuie manifestată prudenţă în legătură cu nivelul şi modul de acumulare a averii. 


Interviurile telefonice. Interviurile se clasifică, după modalitatea de comunicare, în interviuri 
face-to-face (directe, personale) şi interviuri prin telefon. lată care este, după Therese L. Baker 
(1988, 180), specificul interviului prin telefon. Unii cercetători (W.R. Klecka şi A.J. Tuchfarber, 
1978) consideră că în deceniul opt al secolului nostru s-a produs o minirevoluție în cercetarea 
socială din SUA: „copilul vitreg“ al anchetelor sociologice — cum considera Don A. Dillman (1978) 
interviul telefonic — a devenit „copilul favorit“ al acestora. Două sunt cauzele care au declanşat 
această schimbare radicală. În primul rând, creșterea spectaculoasă a numărului posturilor tele- 
fonice (în 1958, aproximativ 72% din populația SUA avea acces la un post telefonic, iar în 1976, 

aproximativ 93%. Se prevedea ca în 1982 ponderea populaţiei cu acces la telefon să fie de 98%). 
În al doilea rând, interviul telefonic a cucerit un loc privilegiat ca procedeu de investigare datorită 
punerii la punct a unui sistem de eșantionare adecvat: Random digit dialing (RDD). 

În cele mai multe țări, între care şi România, dotarea limitată cu posturi telefonice nu permite 
efectuarea unor anchete prin telefon reprezentative. La începutul lunii iunie 2002, în ţara noastră 
funcționau circa patru milioane de posturi telefonice, ceea ce ar însemna că mai puțin de jumătate 
din populaţia de peste 18 ani are acces la telefon. Repartiția posturilor telefonice în mediul 
rural este mult mai scăzută decât în mediul urban. Totuşi, pentru anumite categorii de populație 
şi pentru anumite centre urbane, cu valoare experimentală se poate apela la interviul telefonic. 
În perspectivă se vor crea, probabil, condiţii pentru efectuarea de anchete telefonice reprezenta- 
tive şi în ţara noastră. Până atunci, pentru a apela eficient la interviul telefonic va trebui să 
stabilim: care este proporţia persoanelor cu acces la un telefon? Ce categorii sociale au într-o 
mai mare măsură posturi telefonice acasă? Cine sunt cei ce nu au acces la telefon? 

Selectarea eșantionului pentru anchetele prin interviu telefonic prezintă anumite particula- 
rităţi în comparaţie cu eşantionarea populației pentru anchetele „clasice“. Este vorba de o 
eşantionare a numerelor de telefon şi apoi de selectarea persoanelor care au acces la respectivele 
posturi telefonice în vederea intervievării lor. Iniţial, s-au folosit pentru eşantionare cărțile de 
telefon. S-a constatat însă că acestea nu reprezintă o bună bază de eşantionare: multe telefoane 
particulare nu apar în cărțile de telefon, numerele de telefon se schimbă, astfel că se face greu 
distincție între numerele de telefon de la serviciu şi de la domiciliu. Date fiind aceste neajunsuri, 
s-a propus utilizarea sistemului RDD pentru eşantionarea numerelor de telefon. Sunt selectate 
mai întâi zonele geografice, în urma stratificării lor după anumite criterii. Fiecare zonă are un 
anumit prefix. Se face apoi selecţia aleatorie a numerelor de telefon şi a persoanelor, pe baza 
tabelelor de selecție proiectate de Leslie Kish (1949). Dacă numărul de telefon selectat aleatoriu 
(de exemplu, 1234567) corespunde unei gospodării în care locuiește o familie formată din trei 
persoane, atunci se urmăreşte în tabelul de selecție pe rândul al treilea (nr. membrilor familiei) 
la intersecția cu coloana a şaptea (ultima cifră a numărului de telefon) şi se determină persoana 
cu care va trebui făcut interviul (cea de-a treia persoană din familie, în ordinea descrescătoare 
a vârstei). Această modalitate de selecție presupune ca operatorul de interviuri telefonice să 
se intereseze: câte persoane locuiesc la adresa unde este instalat telefonul? Câte au vârsta de 
peste 18 ani? Care este persoana cea mai în vârstă din familie? Apoi următoarea? ş.a.m.d. Aceste 
date vor fi înscrise într-un tabel (Tabelul 7.3) O dată identificată persoana cu care se va face 
interviul, aceasta va trebui chemată la telefon sau vor trebui fixate data şi ora la care ar putea 
fi intervievată telefonic (Tabelul 7.4). 


Tabelul 7.4. Tabel cu membrii familiei 


Nr. Numele și prenumele Vârsta 


_ 


Pale] 

Tabelul 7.5. Tabel pentru selecția membrilor familiei 


1 1 1 1 1 1 1 1 1 1 1 
2 1 1 2 2 2 1 1 2 1 2 
3 3 2 2 1 2 2 3 1 1 3 
4 1 4 2 3 3 2 ) 4 2 4 
5 5 2 1 1 3 2 4 3 5 4 
6 1 6 2 6 4 5 3 2 4 5 


Desfășurarea interviului telefonic are unele particularități în raport cu interviul face-to-face. 
Dacă în intervalul face-to-face primul contact cu persoana selecționată în eşantion este de natură 
vizuală (de aici cerința ca operatorul de interviu să fie o persoană cu un fizic plăcut), în interviul 
telefonic prima impresie se bazează pe caracteristicile vocale ale operatorului (timbru, intensi- 
tate, claritate, lungimea pauzelor dintre cuvinte etc.). Decurg de aici cerinţe specifice pentru 
alegerea şi formarea operatorilor de interviu. Aceştia vor trebui să se asigure că persoanele 
aflate la celălalt capăt al firului telefonic au înţeles întrebările, că doresc să continue conversaţia. 
Vor fi frecvente întrebările de genul: 4/0, mă auziți?;, S-a înțeles?; Este clar?; Pot continua? 

Este de la sine înţeles că în interviurile telefonice nu pot fi utilizate materiale grafice (foto- 
grafii, planşe etc.). Interviul va trebui astfel condus încât să suplinească lipsa acestui material 
ajutător. În ceea ce priveşte ordinea întrebărilor, J.H. Frey (1983) recomandă ca, spre deosebire 
de chestionar, în cazul interviului telefonic de la început să se pună întrebări legate direct de 
problema cercetată, întrebările fundamentale plasându-le spre sfârşitul interviului. 

Interviul telefonic a dobândit o largă utilizare în cercetările sociologice în special din SUA 
şi datorită perfecționărilor tehnice. Interviul telefonic asistat de calculator (Computer-asisted 
telephone interviewing — CATI) reduce nu numai timpul total al anchetelor sociologice, dar şi 
erorile, eliminându-se operaţiile de notare în scris a răspunsurilor, codificarea de către operatorul 
de anchetă, transferul codurilor pe discul calculatorului electronic. În sistemul CATI, computerul 
generează numerele de telefon eșantionate, afişează pe un terminal întrebările în succesiunea 
lor, răspunsurile fiind introduse direct în memoria calculatorului. Astfel se elimină consem- 
narea şi codificarea manuală a răspunsurilor. 

Kenneth D. Bailey (1982) menționează ca avantaje şi anonimatul asigurat de intervievarea 
telefonică, precum şi flexibilitatea acestui procedeu (comparativ cu chestionarul poștal, de 
exemplu). 

Dezavantajele interviului telefonic rezultă din ineditul situaţiei: mulți consideră intenția de 
intervievare telefonică drept o farsă şi, ca atare, refuză convorbirea. Credem că anchetele telefo- 
nice ar trebui precedate de o campanie publicitară, pentru ca populaţia să afle despre o asemenea 
modalitate de cunoaștere ştiinţifică a opiniilor şi atitudinilor şi să accepte includerea în eșantion 
ca pe un lucru firesc. 

Chiar şi în ţările cu o îndelungată practică a anchetelor telefonice se pune — ca un dezavantaj 
— problema motivaţiei mai reduse a persoanelor, comparativ cu interviul face-to-face. Tocmai 
datorită motivaţiei scăzute, a refuzului frecvent de a participa la interviu şi a întreruperii convor- 
birilor, volumul numerelor de telefon eșantionate (RDD) trebuie să fie de aproximativ cinci 
ori mai mare decât cel proiectat. 

Un alt dezavantaj major al interviului telefonic este legat de imposibilitatea cercetătorului 
de a controla situaţia în care se desfăşoară convorbirea. Nu există siguranţa că răspund chiar 
persoanele selecționate în eşantion, nu pot fi înregistrate comportamentele nonverbale, nici condi- 
țuile fizice şi psihologice în care se derulează convorbirea telefonică. 

Despre valoarea de ansamblu a interviului telefonic, Robert M. Groves şi Robert L. Kahn 
(1979) spun că răspunsurile obținute sunt aproape identice cu cele recoltate cu ajutorul interviului 
face-to-face. Alţi cercetători semnalează, totuşi, unele mici diferenţe: în interviurile telefonice 
apar mai multe omisiuni în datele despre venitul familiei, mai multe răspunsuri contradictorii, 
iar stilul răspunsurilor este diferit de cel al răspunsurilor la interviurile face-to-face. 

Rapiditatea în efectuarea anchetei, costul redus şi facilitatea controlului asupra operatorilor 
de interviu au condus la concluzia că este preferabil interviul telefonic celui face-to-face, chiar 
în studierea comportamentului sexual într-o anchetă desfăşurată în Franţa (septembrie 1991 — 
februarie 1992) sub conducerea lui Michel Bozon şi Henri Leridon. Anterior deciziei s-au comparat 
răspunsurile obținute prin interviul telefonic cu cele recoltate prin vizită la domiciliul și interviu 
face-to-face sau autoadministrat (câte 400 de persoane pentru fiecare tip de interviu). Au fost 
preferate interviurile telefonice, precedate de o scrisoare prin care se anunţa scopul anchetei. 


În fine, interviurile pot fi clasificate şi după funcţia pe care o au în cadrul cercetării: interviul 
de explorare se deosebește, prin structura sa, de interviul utilizat ca modalitate principală de obți- 
nere a datelor de cercetare sau de interviul practicat cu scopul completării sau verificării informa- 
țiilor recoltate cu ajutorul altor metode și tehnici de investigare. Interviul de explorare, utilizat în 
prima fază a cercetării, este mai puţin structurat, uneori este nondirectiv, urmărind identificarea unor 
teme care să fie cercetate apoi în profunzime prin intermediul chestionarului, de exemplu. Așa au 
procedat, de pildă, cercetătorii de la Universitatea din California în studiul factorilor psihici ai adap- 
tării în îmbolnăvirile de cancer (Taylor er a/., 1984). Un număr de 179 de paciente cu cancer de 
sân au fost intervievate la domiciliu, după ce telefonic se obținuse acordul lor de a participa la anchetă. 
Interviul, cuprinzând întrebări închise, dura între 1,30 şi 2 ore. Se începea cu întrebări de identificare 
(vârsta, statusul marital etc.), urmând apoi o serie de întrebări vizând experienţa subiectivă a îmbol- 
năvirilor de cancer (când au fost detectate primele simptome, când s-a făcut intervenția chirurgicală 
ş.a.m.d.). Interviul continua concentrându-se asupra atribuirii și controlului îmbolnăvirii de cancer, 
în condiţiile în care nu se cunosc toate cauzele care conduc la îmbolnăvirea de cancer, au anumite 
bănuieli, propuneri sau chiar teorii privind etiologia acestei maladii. Printr-o întrebare deschisă, 
persoana intervievată era solicitată să arate care este propria sa părere în legătură cu aceasta. Dacă 
persoana intervievată atribuia responsabilitatea îmbolnăvirii de cancer unuia din următorii patru 
factori: ei însăşi, altor persoane, mediului înconjurător, întâmplării, era rugată să facă alegerea forțată, 
indicând doar unul dintre aceştia. Alte întrebări vizau reprezentarea pacientelor despre controlul 
pe care simt că îl au asupra evoluţiei maladiei, schimbările din viaţa de familie şi din muncă produse 
de îmbolnăvire. În finalul interviului pacientele erau invitate să aprecieze, pe o scală cu cinci trepte, 
dacă schimbarea din viaţa lor este pozitivă sau negativă (| = foarte negativă şi 5 = foarte pozitivă). 

Pe baza concluziilor interviului astfel realizat, s-a elaborat un chestionar poştal (rata răspun- 
surilor a fost de 90%) în care au fost incluse întrebări privind: viaţa sexuală a pacientelor, afilierea 
lor religioasă, precum şi o serie de itemi din diferite scale de determinare a „locului controlului“ 
şi a nivelului de „adaptare maritală“. 

În cercetarea schimbărilor din comportamentul ritual în procesul de industrializare și urba- 
nizare am utilizat, ca principală modalitate de investigare, interviul face-to-face cu „informatori 

autorizați“. Bătrânii satului erau rugaţi să relateze despre obiceiurile şi credinţele legate de naştere, 
botez, căsătorie, moarte. Apoi, pe baza Planului pentru cercetarea obiceiurilor și ceremoniilor, 
elaborat de Constantin Brăiloiu și Henri H. Stahl, din Îndrumări pentru monografiile sociologice 
(D. Gusti, 1940), am formulat întrebări specifice: Cum se aleg naşii? Cine îi vesteşte? Ce daruri îi 
aduc? Când vin să vadă copilul întâia oară? Cu ce daruri vin? Când hotărăsc ziua botezului? etc. 


Aplicaţii ale logicii interogative în anchetele prin interviu 


Perfecţionarea metodologiei anchetelor presupune, dincolo de mărimea gradului de repre- 
zentativitate a eşantioanelor, sporirea rigurozităţii construirii ghidurilor de interviu şi a chestio- 
narelor utilizate. Acest lucru poate fi realizat prin aplicarea principiilor logicii interogative sau 
a eroteticii (gr. erotema, întrebare) la proiectarea şi desfăşurarea anchetelor. 

Din evantaiul larg al funcțiilor logicii interogative — sistematic prezentate de Constantin 
Grecu (1982) — rețin atenţia în vederea aplicării lor în anchetele sociologice: semantica erotetică 
(analiza semnificației conținutului logic al presupoziţiilor interogative), clasificarea presupozi- 
ților interogative şi a raporturilor dintre întrebare şi răspuns, precum și paralogismele (analiza 
erorilor presupoziţiilor interogative) şi programatica erotetică (considerarea atitudinilor persoa- 
nelor intervievate). Fără îndoială că şi sintactica erotetică, prin preocuparea pentru formalizarea 
limbajelor interogative, poate contribui la optimizarea interviului de cercetare. 

În anchetele sociologice, semantica erotetică operează atât la nivelul stabilirii problemelor 
de studiu şi a ipotezelor, cât şi în planul formulării întrebărilor din structura chestionarelor şi 
interviurilor. De altfel, cercetarea științifică nu reprezintă altceva decât căutarea răspunsurilor 
adecvate la întrebările mereu mai profunde şi mai nuanţate ale ştiinţei. 

În logica interogativă se subliniază faptul că în orice întrebare există o anumită cunoaștere, 
accentul căzând însă pe ceea ce nu se cunoaşte încă. Din acest punct de vedere, întrebările pe 
care ni le punem când proiectăm o cercetare de teren reflectă nivelul la care a ajuns cunoaşterea 
în respectivul domeniu. 

Logica interogativă, analizând raportul dintre întrebare şi răspuns (ca enunţ care ar satisface 
cererea de informaţii dacă ar fi adevărat), ajută la verificarea legăturii dintre indicat şi indicator. 
La întrebările închise (cu răspunsuri prestabilite) este obligatorie includerea între variantele 
de răspuns și a unui enunţ cu funcţie de răspuns direct. În acelaşi mod, logica interogativă inter- 
vine în analiza răspunsurilor la întrebările deschise, la care persoanele intervievate formulează 
ele însele răspunsul. În astfel de situaţii, când apar răspunsuri indirecte (care nu satisfac exact 
cererea de informaţie) sau răspunsuri parțiale (care necesită explicaţii suplimentare), se pune 
problema interpretării acestor întrebări ca adevărate sau false şi deci problema atribuirii sau 
nonatribuirii indicatorului pentru respectivul indicat. Răspunsurile indirecte satisfac într-o 
măsură mai mare decât răspunsurile parțiale exigenţele anchetelor sociologice, dat fiind faptul 
că acestea din urmă nu au decât funcția de a exclude unele răspunsuri false, fără a indica răs- 
punsul adevărat. Un domeniu al logicii interogative de cel mai mare interes pentru investigația 
sociologică, în general, şi pentru anchetele pe bază de interviu, în special, îl reprezintă analiza 
presupoziilor. Deoarece fiecare întrebare conţine cunoştinţe anterioare, K. Adjukiewicz (1976) 
propune distincţia între „dat-ul întrebării“ şi „necunoscuta întrebării“. 

Jaakko Hintikka (1976) aprecia presupoziţia ca fiind rezultatul omiterii lui „eu ştiu că“ din 
dezideratul unei întrebări. Înţelese astfel, presupoziţiile apar ca premise necesare, dar nu şi 

suficiente pentru ca întrebarea să aibă sens, adică un răspuns adevărat. Deci, în pregătirea inter- 
viului trebuie să examinăm toate presupozițiile şi să stabilim valoarea lor de adevăr, știut fiind 
că de adevărul presupoziţiilor depinde validitatea presupoziţiilor interogative. Analiza presu- 
poziţiilor ajută şi la formularea corectă a întrebărilor. Conform distincției propuse de Petre 
Botezatu (1980), există presupoziții principale şi presupoziţii secundare. Adevărul presupoziției 
principale validează întrebarea, iar falsitatea presupozițiilor secundare o invalidează. 

În fine, prin depistarea paralogismelor erotetice, logica interogativă serveşte direct la 
eliminarea erorilor în formularea întrebărilor. În capitolul despre chestionar ne-am referit la 
regulile de formulare a întrebărilor. Ne rezumăm acum să semnalăm, în perspectiva logicii 
interogative, unele din cele mai frecvente paralogisme întâlnite în anchetele pe bază de chesti- 
onar sau interviu. Imprecizia întrebărilor face inutil efortul desfăşurării anchetei. De asemenea, 
caracterul ambiguu al cuvintelor din întrebări. Sofismul întrebărilor multiple apare mai des decât 
ne-am fi aşteptat. Pragmatica erotetică atrage atenția asupra condiţiilor psihologice necesare în 
desfășurarea oricărui interviu de cercetare. 


Desfășurarea interviurilor de cercetare 


În funcţie de tipul de interviu, modul de desfăşurare a convorbirii dintre operatorul de anchetă 
şi persoana intervievată prezintă anumite particularităţi: într-un fel va decurge interviul telefonic 
Şi într-un mod diferit interviul face-to-face, iar acesta din urmă nu se va realiza identic în cazul 
unui interviu nondirectiv şi în cel al unui interviu pe bază de chestionar cu întrebări închise. 
Vom prezenta în continuare câteva reguli generale de desfăşurare a interviurilor de cercetare, 
marcând momentele principale ale derulării oricărei convorbiri sociologice, dat fiind faptul că 
în capitolul despre chestionar am prezentat mai detaliat exigenţele aplicării chestionarului de 
către operatorii de anchetă. 

Invocând celebra lucrare Management and the Worker de F.]. Roethlisberger şi W.J. Dickson 
(1943), Alain Blanchet er a. (1985) formulează următoarele principii generale ale aplicării 
interviului nondirectiv: 

1) tot ce au spus persoanele intervievate trebuie tratat ca elemente inseparabile de contextul 
discursiv şi situațional; trebuie să se acorde atenţie atât conţinutului manifest, cât şi celui latent; 
de asemenea, cercetătorul nu trebuie să considere că tot ceea ce declară persoanele intervievate 
se plasează la același nivel psihologic; 

2) cercetătorul va acorda atenție nu numai la ceea ce au spus persoanele, dar şi la ceea ce 
nu au spus sau nu pot spune fără ajutorul lui; 

3) ceea ce declară oamenii într-un interviu nu sunt decât indicatori, pe baza cărora cercetă- 
torul va trebui să identifice problemele persoanelor intervievate; 

4) se impunea ca cercetătorul să situeze problemele persoanelor intervievate în contextul 
social al desfăşurării întrevederii. 


Aceste principii (reguli) au valabilitate mai largă, nu ghidează doar interviul nondirectiv. 
Charles F. Cannell şi Robert L. Kahn (1963), prezentând principiile directoare ale interviului, 
dau răspuns următoarelor probleme: Cum trebuie să se prezinte operatorul de anchetă? Cum 
se pun întrebările? Cum se obţin răspunsuri complete? 

R. Guy Sedlack şi Jay Stanley (1992) tratează distinct luarea contactului cu comunitatea 
în general şi cu persoana ce urmează a fi intervievată. De modul în care este informată populația 
dintr-o zonă, oraș, comună în legătură cu investigația ce urmează a fi realizată depinde coope- 
rarea sau rezistenţa acesteia faţă de studiul propus. Autorii menţionaţi consideră că şeful proiec- 
tului de cercetare are obligația de a se adresa în scris autorităților locale şi poliţiei, anunţându-le 
intenţia de a intervieva un număr de persoane pentru studiul ce-l întreprinde. Se vor da toate 
informațiile necesare pentru lămurirea cât mai deplină a celor în drept: data începerii investigației 
de teren, durata, scopul, sponsorizarea, instituţia care realizează ancheta prin interviu, modul de 
valorificare a rezultatelor etc. Personal, consider că scrisoarea premergătoare anchetei ar trebui 
înmânată direct de către şeful de proiect prefectului, primarului, comandantului poliției — poate, 
Şi altor „autorităţi locale“ — pentru a se asigura buna desfăşurare a culegerii pe teren a informa- 
țiilor. Contactul cu persoanele din eșantion, după expedierea cu o săptămână înainte a unei 
scrisori introductive, presupune respectarea unor reguli, dar şi arta de a te face acceptat într-o 
discuţie cu caracter „artificial“. 

Prima problemă şi, probabil, cea mai delicată este prezentarea operatorului de interviu astfel 
încât să obţină acordul persoanelor de a fi intervievate. Pentru aceasta, operatorul de interviu 
trebuie: să explice scopul și obiectivele cercetării; să descrie metoda prin care respectiva per- 
soană a fost selecționată în eșantion; să prezinte instituţia sub girul căreia se face ancheta; să 
asigure interlocutorul de anonimatul anchetei şi de caracterul confidențial al răspunsurilor. 

În Manualul operatorului de interviu, editat în 1969 la Universitatea Michigan, operatorii 
de anchetă sunt sfătuiţi ca la prezentare să-şi spună numele și să arate legitimația de serviciu. 
Li se recomandă, de asemenea, să arate persoanelor selecționate în eşantion articolele din ziarele 
şi revistele în care s-au publicat rezultatele studiilor anterioare şi să accentueze faptul că şi 
concluziile anchetei la care participă respectivele persoane vor vedea lumina tiparului. 

Totuşi, nu există procedee infailibile de prezentare a operatorilor de interviu. Experienţa 
de comunicare interumană, tactul, sensibilitatea față de problemele altuia intervin în stabilirea 
contactului verbal cu persoana ce urmează a fi intervievată. Ca regulă generală, menţionăm 
că la prezentare operatorul de interviu trebuie să dea toate explicaţiile în legătură cu cercetarea, 
luând în considerare nivelul de şcolaritate al interlocutorului. Specificarea doar a faptului că 
este vorba de o cercetare ştiinţifică nu spune nimic unei persoane cu nivel de şcolaritate redus, 
nu o motivează să participe la interviu. 

Adresarea întrebărilor trebuie să urmeze ordinea din chestionar (în cazul interviurilor struc- 
turate). Operatorul de interviu va citi cuvânt cu cuvânt fiecare întrebare, dând posibilitatea 
persoanei intervievate să urmărească pe un alt chestionar formularea întrebărilor şi, eventual, 
variantele de răspuns. În cazul unor interviuri cu întrebări închise se specifică la ce întrebări 
se vor citi răspunsurile, la care se vor da liste cu răspunsuri la alegere şi, în fine, când se va 
aştepta formularea unui răspuns de către însăşi persoana intervievată. 

Indicaţiile cuprinse în chestionar servesc operatorului de anchetă pentru ca să pună întrebă- 
rile astfel încât fiecare dintre ele să aibă aceeaşi valoare ca stimul pentru declanșarea răspunsu- 
rilor. Dacă stimulul este prea slab şi nu determină un răspuns, atunci trebuie repetat. Concret: 
când persoana intervievată nu înţelege întrebarea, operatorul de anchetă va reciti cuvânt cu 
cuvânt întrebarea. Abia apoi va da explicaţii suplimentare, lămurind sensul cuvintelor şi al 
întregii întrebări. Astfel, încercăm să obţinem răspunsuri la toate întrebările şi cât mai complete 
cu putință. Operatorii de anchetă vor căuta să realizeze o apropiere pozitivă de persoana inter- 

vievată, încurajând-o să răspundă cât mai detaliat prin formulări de genul: Vă rog să-mi vorbiţi 
mai mult despre... sau Am înţeles ce mi-aţi spus, vă rog însă să-mi daţi mai multe amănunte 
despre... Pentru clarificarea informaţiilor obținute operatorul va recapitula cu voce tare declara- 
țuile interlocutorilor: Să vedem dacă am înțeles bine. Dumneavoastră ați spus că... sau Aș vrea 
Să citim împreună răspunsurile să vedem dacă am înţeles corect ceea ce aţi spus. 

Desfăşurarea fructuoasă a interviului de cercetare presupune asigurarea unei înțelegeri 
mutuale între operatorul de interviu şi persoana anchetată. Roger Daval er al. (1967) oferă în 
acest sens o serie de sugestii foarte pertinente. Putem învinge timiditatea persoanelor selecționate 
în eşantion prin explicarea detaliată a principiilor anchetei sociologice, insistându-se asupra 
faptului că la interviurile vizând sondarea opiniilor nu există răspunsuri bune sau rele, că situația 
de interviu nu are nimic de-a face cu situaţia de examen. Suscitarea şi menținerea atenției persoa- 
nelor intervievate se realizează şi prin abordarea în cursul convorbirii a unor teme care prezintă 
interes pentru cei care urmează să răspundă, chiar dacă acestea nu sunt direct legate de problema 
în studiu. Solicitarea sprijinului din partea persoanelor intervievate conduce la sporirea senti- 
mentului importanţei proprii a celor chestionaţi. Trebuie spus foarte clar că fără ajutorul lor 
nu poate fi finalizată investigația. Subiecţii vor înţelege necesitatea colaborării cu cercetătorii 
ştiinţifici pentru lămurirea unor probleme de interes general. O astfel de colaborare nu poate 
fi realizată decât pe baza unor raporturi de egalitate între operatorul de interviu şi cel intervievat. 

Autorii menționați sugerează că în desfăşurarea interviurilor de cercetare este bine să se 
abordeze probleme concrete, să se facă apel la experienţa personală în situaţii de viaţă bine 
conturate, să se evite „discuţia în termeni abstracți“. Cercetând, de exemplu, factorii sociali şi 
psihici ai anxietăţii, îi vom invita pe cei cu care stăm de vorbă să se refere la modul în care s-au 
comportat, la ce au simţit în momentul cutremurului catastrofal din 4 martie 1977 (dacă au 
trăit acea experiență dramatică). În orice caz, nu vom purta discuţia la modul general, fără trimi- 
tere la experienţa lor directă într-o situaţie de catastrofă naturală sau socială. 

În cursul interviului, datorită oboselii sau epuizării informaţiilor în legătură cu o problemă 
sau alta, interesul persoanelor chestionate poate scădea îngrijorător. Se recomandă schimbarea 
ritmului discuţiei, abandonarea temei şi relatarea unor întâmplări cu haz sau a unor scene menite 
să destindă atmosfera, să ridice tonusul psihic al celui care răspunde. În fine, precizează Roger 
Daval er al. (1967), succesul interviului, ca în orice interacțiune umană, este legat de efortul empatic 
al operatorilor de interviu. Numai în măsura în care arătăm un interes autentic pentru persoana 
cu care conversăm, numai dacă suntem capabili să înțelegem poziţia celuilalt şi s-o privim cu 
simpatie, numai atunci „monologurile paralele“ devin dialog propriu-zis, interviu de cercetare. 

Conducând interviul într-o atmosferă de încredere reciprocă, operatorul de anchetă reduce 
la minimum refuzul subiecților de a răspunde la o întrebare sau alta. 

Kenneth D. Bailey (1978), rezumând ideile din Manualul operatorului de interviu (1969), 
arată că răspunsurile „nu“ sau „nu știu“ au altă semnificaţie decât refuzul de a răspunde. În unele 
anchete însă — ca în cazul anchetei Sofres privind audiența radio (1991) — nu se face nici o 
deosebire între „nu ştiu“ şi „nonrăspuns“. Refuzul de a răspunde poate semnifica atitudinea 
antiguvernamentală a subiecților, aprecierea negativă a anchetei, suspiciunea sau antagonismul 
în raport cu operatorul de interviu. Unele nonrăspunsuri se datorează lipsei de timp a persoanelor 
intervievate sau experienţei lor negative ca subiecţi în cadrul altor anchete. Operatorul va trebui 
de fiecare dată să caute o explicaţie reală refuzului de a răspunde la o întrebare sau la mai 
multe întrebări din interviu. 

Selecţia și formarea operatorilor de interviu 


Pornind de la constatarea nedezminţită potrivit căreia „calitatea informaţiilor obținute prin 
intermediul interviului depinde într-o mare măsură de operatorul de interviu“ (Patton, 1980, 197), 
apreciem că, în finalul acestui capitol, se impune discutarea competenţei profesionale a celor 
care conduc discuţiile individuale și de grup cu scopul cunoașterii științifice a vieţii sociale 
sub toate aspectele ei. 

În selecţionarea şi formarea profesională a operatorilor de interviu trebuie să se aibă în vedere 
sarcinile acestora în cadrul anchetelor. C.A. Moser (1958) ia în considerare următoarele patru 
sarcini: găsirea persoanelor cuprinse în eşantion; obținerea acordului pentru interviu; punerea 
întrebărilor; înregistrarea răspunsurilor. 

Îndeplinirea cu succes a acestor sarcini presupune recrutarea ca operatori de interviu a acelor 
persoane care nu au caracteristici psihomorale şi fizice contraindicate (deficienţe intelectuale 
sau morale, handicap fizic etc.) şi care doresc sincer să facă muncă de operator de interviu, ştiind 
că aceasta solicită efort fizic şi psihic şi că este slab remunerată. Operatorii de interviu se recru- 
tează adesea din rândul funcționarilor ieşiţi la pensie, al casnicelor cu nivel mediu de trai şi al 
persoanelor în căutarea unor activități temporare aducătoare de venituri suplimentare. Nu s-ar 
putea spune că selecţia operatorilor de interviu se face dintr-un volum mare de populaţie. Dimpo- 
trivă. Nicole şi Francois Berthier (1978) consideră că studenții operatori de interviu sunt „o 
specie pe cale de dispariție“. 

Astfel stând lucrurile, mi se pare nerealist să facem un portret-robot al operatorului de inter- 
viu, care să se apropie până aproape de identificare cu cel al unui savant. Totuși, inteligența 
Şi picioarele nu-i pot lipsi. Lăsând gluma la o parte, vom spune şi noi, în acord cu mulți alți 
autori, că poate fi un bun operator de interviu doar o persoană cu fizic plăcut, cu o mare 
capacitate de adaptare, sănătoasă, onestă și conştiincioasă, obişnuită cu munca sistematică, având 
o inteligenţă suplă, un nivel de cultură generală relativ ridicat şi dragoste pentru activitatea de 
cunoaștere a problemelor individuale şi colective. 

Când selecţia operatorilor de interviu nu se face cu ajutorul testelor psihologice, recrutarea 
lor se va face cel puţin în urma unei discuții aprofundate şi a unei probe practice (efectuarea 
unui interviu). Vor fi excluse persoanele excesiv de timide, ca şi cele cu tendinţe autoritariste, 
labile psihic sau dezinteresate de munca de operator de anchetă. Cea mai bună recomndare pentru 
o astfel de activitate este participarea anterioară la alte anchete sociologice în calitate de operator. 

Formarea profesională a operatorilor de interviu poate fi dobândită prin experiența partici- 
pării la mai multe anchete sau prin forme instituționalizate (cursuri speciale de scurtă sau mai 
lungă durată). Oricât de atent ar fi fost selecționați şi oricât de riguros ar fi fost formaţi din punct 
de vedere profesional, operatorii de interviu rămân o potențială sursă de eroare în anchetele socio- 
logice şi sondajele de opinie. 

Dată fiind această situaţie, se impune controlul activităţii operatorilor de interviu atât prin 
verificarea protocoalelor de interviu şi a chestionarelor completate, cât şi prin contraanchete 
sau trimiterea de scrisori la adresele la care operatorii trebuiau să facă interviuri. Se urmăreşte 
identificarea operatorilor care introduc erori sistematice, înregistrând numeroase răspunsuri „nu 
ştiu“ sau care au întâmpinat multe refuzuri de participare la interviu. Reducând numărul de inter- 
viuri la 10-20 pentru fiecare operator, preîntâmpinăm demoralizarea anchetatorilor, care ar putea 
conduce la sondarea superficială a opiniilor şi, în consecinţă, la înregistrarea peste media pe 

eşantion a unor răspunsuri „nu ştiu“ sau a nonrăspunsurilor. Controlul activităţii operatorilor 
de interviu prin verificarea ghidurilor de interviu şi a chestionarelor completate furnizează infor- 
maţii privind respectarea instrucțiunilor de înregistrare a răspunsurilor, luând în calcul şi durata 
desfășurării convorbiri consemnată pe ghidul de interviu, pe chestionar sau pe fișa de răspunsuri. 
Calitatea unui interviu poate fi evaluată şi după observaţiile făcute de operatorii de anchetă cu 
privire la comportamentul nonverbal al persoanelor intervievate sau referitoare la momentele 
(întrebările) care au generat reacții emoţionale. 

Este datoria cercetătorului sau a controlorului de zonă de a verifica activitatea operatorilor 
de interviu, chiar dacă aceştia sunt studenţi sau cadre didactice şi sunt plătiți pentru anchetele pe 
care e fac; cu atât mai mult când avem de-a face cu operatori cu nivel de şcolaritate mai redus 
şi activitatea lor este neremunerată. Controlul direct al activității operatorilor de interviu se 
face prin vizitarea la domiciliu de către controlorul de zonă a persoanelor selecționate în eşan- 
tion. Din totalul adreselor, prin tragere la sorţi, se stabilesc adresele la care se va efectua contra- 
ancheta (aproximativ o cincime din întregul eşantion). Controlorul de zonă se va interesa dacă 
operatorul de anchetă a stat de vorbă efectiv cu persoana inclusă în eșantion, cât a durat convor- 
birea şi cum s-a desfăşurat, ce impresie a produs anchetatorul asupra celui anchetat. 

O altă modalitate de control o constituie verificarea printr-un chestionar poştal a modului de 
desfăşurare a interviurilor. Unei părți din populaţia anchetată i se expediază prin poştă un chestionar 
cu rugămintea de a relata despre prezenţa operatorului de interviu la respectiva adresă. Deşi această 
modalitate de control este mai ieftină decât contraancheta, ea se foloseşte mai puţin, datorită 
faptului că numărul chestionarelor completate care se întorc la expeditor reprezintă, în ţările cu 
o îndelungată tradiţie a sondajelor de opinie, doar 30-60 la sută din totalul eşantionului construit 
în scopul controlului activităţii operatorilor de anchetă (C.A. Moser, 1958/1967, 295). 

Fără a considera interviul ca fiind „calea regală de cercetare în sociologie“, apreciem că însu- 
şirea acestei tehnici de investigație, atât de larg utilizată azi în ştiinţele sociale și comportamentale, 
este indispensabilă formării profesionale atât a sociologilor, cât şi a altor categorii de specialişti 
(psihologi, antropologi, economiști, jurişti etc.) şi de practicieni din diferite sectoare ale vieții 
sociale (politic, administrativ, comercial, asistenţă socială etc.). În acest sens, James H. Frey și 
Sabine Mertens Oishi (1995) ne oferă un excelent ghid pentru practica interviurilor face-to-face 
şi telefonice, explicând şi ilustrând cum se alcătuieşte un ghid de interviu, cum trebuie structu- 
rată scrisoarea premergătoare apelului telefonic, cum să fie puse întrebările și înregistrate răspun- 
surile, în fine, ni se prezintă o descriere amănuţită a activităţii operatorului de interviu. 


Termeni cheie 


Comunicare socială lateralizată cu copiii 
Convorbire sociologică cu elitele 
Efectul de operator de interviu directiv 
Erotetică documentar 
Ghid de interviu explorativ 
Identificare extensiv 
Introecție față în față 
Interviu localizat 
centrat de grup 


clinic (cu) întrebări deschise 

(cu) întrebări închise Machiavelism 

nondirectiv Paralogisme erotetice 

(de) opinie Pragmatica erotetică 
personal Presupoziţie 

(în) profunzime Random digit dialing (RDD) 
(cu) răspunsuri libere Relaţie socială 

repetat primară 

semistructurat secundară 

structurat Tabel 

telefonic cu membrii familiei 
telefonic asistat de calculator de selecție a membrilor familiei 


Logica interogativă 


Probleme recapitulative 


Care sunt notele definitorii ale interviului ca tehnică de cercetare în sociologie și psihologie? 
Care sunt particularităţile interviului ca interacțiune psihologică şi socială? 

Prin ce se caracterizează tipul de personalitate machiavelică? 

Care sunt mecanismele de apărare a „eului“? 

Ce avantaje are interviul ca tehnică de investigare? 

Care sunt dezavantajele utilizării interviului în cercetările sociologice şi psihologice? 

Enumeraţi criteriile de clasificare a interviurilor. 

Care este aportul lui Carl Rogers la perfecționarea tehnicii interviului? 

Care este contribuţia lui R.K. Merton la dezvoltarea tehnicii interviului? 

Ce fenomene sociologice și psihologice pot fi studiate cu ajutorul interviului de grup? 

Care sunt particularităţile intervievării copiilor? 

Care sunt exigenţele interviurilor cu elitele? 

Cum se proiectează o anchetă prin interviu telefonic? 

Ce semnificaţie are logica interogativă pentru tehnica interviului? 

Care sunt problemele practice ale desfășurării interviului în cercetarea sociologică şi psihologică? 
Ce calităţi psihologice trebuie să-i caracterizeze pe operatorii de interviu? 

În ce constă formarea profesională a operatorilor de interviu? 

Comparaţi ancheta prin interviu faţă în faţă cu ancheta pe bază de chestionar aplicat de operatori. 

CAPITOLUL 8 
Metoda observaţiei 


Ce este observaţia? 


Sociologia, ca ştiinţă teoretico-empirică, presupune observarea vieţii sociale în totalitatea 
ei spațio-temporală. Înţeleasă drept „contactul cu realitatea“, observaţia constituie — după cum 
aprecia Traian Herseni (1969) — „singura metodă care promovează cunoştinţa“. Dar termenul 
de „observație“ (lat. observatio, acţiunea de observare, de supraveghere, de a nu pierde din 
ochi) are sensuri multiple (de cercetare empirică, de spionare, primă etapă a cercetării de teren 
etc.), fapt pentru care credem că o încercare de definire a observaţiei nu ar fi nejustificată. Mai 
întâi se cuvine să precizăm că folosim cu același sens termenii de „observare“ şi de „observaţie“, 
deşi acesta din urmă este mai rar utilizat în limbajul cotidian. 

Răspunsul la întrebarea Ce este observația? pare simplu: a observa înseamnă a cunoaşte, 
a examina un obiect sau un proces, a face constatări şi remarci (critice) referitoare la ceea ce 
ai privit cu atenţie. Acesta este sensul termenului de „observație“ la nivelul simțului comun. 
Din perspectivă epistemologică şi metodologică se impun însă câteva precizări. Auguste Comte, 
citat de Paul Foulquic şi Raymond Saint-Jean (1962), considerând observaţia ca una dintre 
cele patru metode fundamentale ale sociologiei (alături de comparaţie, analiza istorică şi 
experiment), atrăgea atenția că „nu există o separare absolută între observație şi raționament“ 
(Sistem de politică pozitivă, vol. I, 1851, 500). Astăzi, se acceptă cvasiunanim că a observa 
înseamnă nu numai a înregistra, ci şi „a inventa“ şi „a construi realitatea“ — cum spunea Edgar 
Morin (1981). Percepția, procesul psihic pe care se bazează observaţia, „pune în acţiune me- 
moria, inteligenţa, atenţia, imaginaţia, receptivitatea emoțională etc.“ (R.C. Kohn şi P. Negre, 
1991, 15). Rezultă de aici implicarea subiectului cunoscător în actul observaţiei: personalitatea 
şi factorii socio-culturali sunt prezenţi în procesul observării şi în produsul acestui proces, 
observaţia. Schemele perceptive, limbajul legat de gândire, valorile sociale, influenţa grupului, 
contextul spaţial şi istoric intervin în observaţie, astfel că pretinsa obiectivitate, caracterul de 
cunoaștere imediată, senzorială şi neutralitatea acesteia nu se justifică. Numai la nivelul 
cunoașterii comune observaţia induce certitudine. „Am văzut cu ochii mei“ — ceea ce înseamnă: 
adevărul fără umbră de îndoială. Dar observaţia este totdeauna „selectivă şi interpretativă: 
selectivă pentru că este premeditată; interpretativă deoarece promovează cunoașterea, ne 
luminează“ (P.M. Michiels-Philippe, 1984, citat de R.C. Kohn şi P. Negre, 1991, 29). 

Precizările făcute ne permit să trecem la examinarea observaţiei ştiinţifice, care se deosebeşte 
de observația neștiințifică prin aceea că urmăreşte să dea o semnificaţie lucrurilor şi proceselor 
percepute, să verifice ipotezele spre a identifica o regularitate, o lege de producere a lor — cum 

remarca, încă în 1865, Claude Bernard (nrroducere în studiul medicinii experimentale, Bucu- 
reşti, Editura Șiinţifică, 1958). Observaţia ştiinţifică presupune cu necesitate scopul cunoaş- 
terii, planificarea, desfăşurarea după reguli bine stabilite şi îndelung verificate. Aşa cum sublinia 
Gaston Bachelard, „observaţia științifică este totdeauna o observaţie polemică; ea confirmă 
sau infirmă o teză anterioară“. Testarea ipotezelor, ca scop, diferențiază observaţia ştiinţifică 
de cea spontană, neştiințifică. James Drever şi Werner D. Frâhlich (1970) defineau observaţia 
astfel: „percepția şi înregistrarea atentă şi planificată a fenomenelor, obiectelor, evenimentelor 
şi indivizilor în dependenţă de o situație determinată“. 

În ştiinţele socioumane observaţia este înainte de orice observarea omului de către om, fapt 
ce o particularizează față de observaţia din ştiinţele naturii, fiind vorba de un raport între două 
persoane care „îşi dau seama“ şi acționează ca atare. Ruth C. Kohn şi Pierre Negre (1991, 7) 
notau că termenul de““observație“ desemnează: o etapă (iniţială) a cunoaşterii (faza exploratorie); 
un tip de acțiune realizată de cel ce observă (colectarea sistematică a datelor); datele colectate, 
produsul final. 

În Dictionnaire de la sociologie (Boudon et al., 1993/1996, 191), se specifică: „Sociologia 
nu se rezumă la o înregistrare pasivă a faptelor şi a fenomenelor. Sociologii îşi construiesc obser- 
vaţiile. Descrierea faptelor şi constatarea unor rezultate nu intervin decât la capătul unui proces 
empiric şi teoretic, produs de cercetarea realităţii; observaţia este totodată proces şi rezultat“. 

Cele mai multe manuale și tratate de metode şi tehnici de cercetare sociologică nu acordă 
un spaţiu prea mare definirii observaţiei, insistându-se asupra caracteristicilor, avantajelor şi 
dezavantajelor acesteia, comparativ cu alte modalităţi de cunoaştere a societății, cel mai adesea 
contrapunând observaţia experimentului. Să luăm în discuţie, oarecum la întâmplare, câteva 
exemple. Henri H. Stahl (1974, 187 sqq), după ce arată că observaţia științifică este „dirijată 
potrivit unor anumite reguli“, enumeră caracteristicile acesteia: este metodică, adică are la bază 
o teorie; este integrală, pentru că realitatea nu poate fi înţeleasă decât în totalitatea sa; este 
sistematică, presupune desfășurarea ei după un plan, nu haotic, la întâmplare; este analitică, 
presupune „operaţia de desfacere a unui fenomen în elementele lui alcătuitoare“ şi examinarea 
fiecărui element; este repetabilă şi verificabilă. Marie Jahoda er al. (1956) sublinia că observarea 
ştiinţifică nu se bazează pe proprietățile observatorului, ci pe scopul de cunoaştere, pe o planifi- 
care riguroasă, pe notarea sistematică şi pe controlul datelor. Kenneth D. Bailey (1978/1982, 
247 sqq.) consideră că metoda observaţiei constă în „colectarea datelor despre comportamentul 
nonverbal“, implicând sensibilitatea vizuală, dar şi acustică, tactilă, termică, olfactivă etc. Fără 
îndoială, observaţia face în principal apel la analizatorul vizual, pentru că cea mai mare parte 
a informaţiilor ce ne parvin din mediul înconjurător sunt obținute cu ajutorul văzului. „Ochiul 
este inteligent“, dar nu percepe decât spectrul solar cu lungimea de undă cuprinsă între 380 şi 
780 de milimicroni. În plus, semnalele din lumea exterioară nu sunt numai de natură vizuală. 
Auzul ne conectează, ca şi văzul, cu lumea exterioară. În acest sens se poate vorbi de „observarea 
opiniilor“ prin exprimarea verbală spontană a lor. Văzul, auzul, dar și mirosul asigură observarea 
oamenilor de către oameni. Sensibilitatea olfactivă a omului, puternic culturalizată, deşi nu are 
un rol la fel de activ pentru orientarea în mediu ca la animale, atinge uneori praguri extraordinar 
de înalte: mirosul de mosc, de exemplu, îl simţim chiar într-o concentraţie în aer care nu depă- 
şeşte 0,00004 miligrame per litru, ceea ce corespunde dizolvării într-un bazin de apă cu lungimea 
de 1 km, lățimea de 250 m şi adâncimea de 10 m a unei cantități de numai 100 de grame de 
mosc. În acelaşi sens, sensibilitatea termică, tactilă, chiar sensibilitatea dolorifică participă la 
cunoaşterea prin observare a vieții sociale. 

După Kenneth D. Bailey (1978/1982, 249-252), avantajele recursului la metoda observaţiei 
constau, în primul rând, în superioritatea acesteia față de anchetă sau faţă de studiul documen- 
telor când se studiază comportamentul nonverbal. Înșelarea deliberată, ca și erorile datorate 
memoriei fac din datele obţinute prin metodele interogative „informaţii de mâna a doua“. 
Înregistrân comportamentele individuale şi comportamentele colective chiar în momentul 
desfăşurării lor, observaţia îşi dovedeşte superioritatea. Pe de altă parte, observaţia prezintă 
avantajul, față de experiment, bunăoară, că înregistrează comportamentele în condiţiile naturale 
de desfășurare a lor. În plus — așa cum remarca printre primii John W. Johnson (1975) —, obser- 
vaţia este slab reactivă în comparaţie cu experimentul sau cu ancheta pe bază de chestionar sau 
de interviu. Aceasta nu înseamnă că anumite procedee de observare nu induc modificări ale 
comportamentelor persoanelor studiate. În general însă, se poate aprecia că observaţia elimină 
în bună măsură artificializarea studiului vieții sociale. În fine, spre deosebire de ancheta sociolo- 
gică sau de experiment, metoda observaţiei are avantajul de a permite analize longitudinale, 
prin înregistrarea comportamentelor sau environmentului un timp mai îndelungat, luni sau ani 
de zile, dacă ne referim la observaţia participativă. 

Asemenea oricărei alte metode din ştiinţele socioumane, observaţia are și dezavantaje. Kenneth 
D. Bailey (1982, 250) le sistematizează astfel: un control redus asupra variabilelor externe care 
pot afecta datele cercetării, dificultăți de cuantificare, limitarea la studiul unor eşantioane mici, 
dificultatea de a pătrunde în anumite medii (agenţii guvernamentale, servicii secrete, cluburi 
selecte etc.) şi de a studia comportamente intime (de exemplu, comportamentul sexual poate 
fi studiat cu ajutorul interviului, chiar telefonic, dar nu prin metoda observaţiei). 

Sintetizând cele spuse până aici, vom conchide că, în sens larg, observaţia sociologică este 
definită ca cercetare concretă, de teren, empirică şi, în sens restrâns, ca metodă ştiinţifică de 
colectare a datelor cu ajutorul simţurilor (văz, auz, miros etc.) în vederea inferenţelor sociologice 
şi psihologice pentru a verifica ipotezele sau pentru a descrie sistematic şi obiectiv mediul încon- 
Jurător, oamenii şi relațiile interpersonale, comportamentele individuale şi colective, acţiunile 
şi activitățile, comportamentul verbal, obiectele fizice, produsele activităților creative ale persoa- 
nelor şi grupurilor umane. Descrierea, în cazul observaţiei, „implică o activitate de comparare, 
o reperare şi o ierarhizare a diferenţelor şi asemănărilor“ (M. Richelle, 1995). Important este 
ca din datele de observaţie să se extragă anumite regularități sau să se descrie amănunțit şi siste- 
matic fenomenele şi unitățile sociale. 


Tipurile de observaţie 


Există o multitudine de tipuri de observaţie şi numeroase criterii de clasificare a procedeelor 
de aplicare a acestei metode. De la autor la autor terminologia variază, chiar dacă fondul pro- 
blemei rămâne același. Se conturează însă în prezent tot mai accentuat tendința de a trata obser- 
vaţia dintr-o dublă perspectivă: cea a paradigmei cantitative şi cea a paradigmei calitative 
(M. Hammersley şi P. Atkinson, 1983; ]. Lofland şi L. Lofland, 1984; B. Berg, 1989; D.L. Jor- 
genson, 1989; C. Glesne şi A. Peshkin, 1992; P.A. Adler şi P. Adler, 1994; P. Iluţ, 1997). Se 
face astfel distincție între observaţia cantitativă şi observaţia calitativă. 

După Patricia A. Adler şi Peter Adler (1994), ceea ce diferențiază observaţia calitativă de cea 
tradițională, cantitativă, se referă la faptul că aceasta „în esenţă este fundamental naturalistică, 

se desfăşoară în context natural, vizează actorii sociali care în mod natural participă în interac- 
țiuni şi urmează cursul vieţii de zi cu zi“. William J. Goode şi Paul K. Hatt (1952) fac distincție 
între observația controlată şi observația necontrolată, în cadrul celei din urmă incluzând 
observația participativă versus observaţia nonparticipativă. Rene Kânig (1967) împarte observația 
în următoarele tipuri: observaţie controlată şi observație necontrolată, ambele tipuri făcând parte 
din ceea ce se înţelege prin observaţie științifică; observație directă şi observaţie indirectă, 
conform criteriului „poziția faţă de realitate a materialului de observat“; observație externă 
(nonparticipativă), care poate fi extensivă sau intensivă, și obsrvaţie participativă, care la rândul 
ei poate fi pasivă sau activă. În ultima clasificare dihotomică (participativă/nonparticipativă) 
se are în vedere „poziția faţă de realitate a observatorului“. Bernard S. Phillips (1971, 159-170) 
propune următoarea clasificare: observaţie slab structurată şi observaţie puternic structurată, 
prin analogie cu tehnica interviurilor standardizate şi nestandardizate. Tipul de observaţie slab 
structurată include observaţia participativă şi observația nonparticipativă. 

Într-o lucrare de largă circulaţie, Merhodes des sciences sociales de Madeleine Grawitz (1972, 
347-348), sunt luate în discuţie pentru tipologizarea observaţiei două criterii: sistematizarea 
şi cuantificarea. Conform primului criteriu, se tratează separat: observaţia nonsistematizată, 
observaţia elaborată (preparee) sau sistematizată şi observaţia întărită (armee). În funcţie de 
posibilitatea de cuantificare, se discută despre observaţia calitativă, recomandată în studiile 
monografice (descriptive), în abordarea fenomenelor complexe, şi despre observaţia cantita- 
tivă. Acest al doilea tip de observație permite generalizarea statistică. 

O clasificare mai elaborată a observaţiei o întâlnim în lucrarea Finfiihrung în die Methoden 
der empirischen Soziologie de Renate Mayntz et al. (1969), în care se analizează distinct: obser- 
vaţia sistematizată şi observaţia nesistematizată, observaţia de teren şi observaţia de laborator, 
observaţia participativă şi observaţia nonparticipativă. 

În lucrările mai recente se constată aceeași diversitate de tipologii și de criterii de clasificare 
a observaţiei. Earl Babbie (1992, 285) amintește doar tipurile de observaţie participantă şi 
observaţie directă. R. Guy Sedlack şi Jay Stanley (1992, 286-293) au în vedere mai multe criterii: 
gradul de implicare a observatorului în viaţa colectivităților studiate (observaţie participativă 
şi nonparticipativă), recunoașterea deschisă sau ascunderea faptului că se urmăreşte studierea 
grupurilor, colectivităţilor sau comunităţilor (observaţie deschisă şi observaţie ascunsă), efec- 
tuarea observaţiei în mediul natural sau într-un mediu artificial (observaţie de teren şi obser- 
vaţie de laborator), gradul de control (observaţie puternic controlată și observaţie slab controlată) 
ŞI, în fine, structurarea categoriilor de observare (observaţie structurată şi observaţie nonstruc- 
turată). Exemplificarea, fireşte, ar putea continua. De pildă, Lazăr Vlăsceanu (1986, 213) se opreşte 
la trei tipuri de practicare a observaţiei: observația structurată, observaţia participativă şi obser- 
vaţia nedistorsionantă. 

În ceea ce mă priveşte, voi insista doar asupra tipurilor de observaţie mai frecvent utilizate 
în cercetările sociologice, inclusiv în investigaţiile psihosociologice, şi anume: observaţia struc- 
turată, observaţia participativă, observaţia eșantionată (time sampling). Utilizăm deci criteriile: 
gradul de structurare, nivelul de implicare a cercetătorului și durata observaţiei. Alte criterii, 
precum nivelul controlului sau dezvăluirea rolului de observator, vor interveni pe parcursul 
analizei, fără însă a stărui asupra tipurilor de observaţie ce ar rezulta din aplicarea respecti- 
velor criterii. 

Observaţia nestructurată versus observaţia structurată. Dacă acceptăm punctul de 
vedere al lui Kenneth D. Bailey (1978/1982, 252), în clasificarea observației intervin două tipuri 
de structuri: primul se referă la structura environmentului, care prin dihotomizare dă naştere 
cadrului natural (studiul de teren) şi cadrului artificial (experimentul de laborator), iar cel de-al 
doilea are în vedere gradul de structurare a observaţiei, care poate fi la limită divizat în observație 
nestructurată, de o parte, şi observaţie structurată, de cealaltă parte. Rezultă, prin luarea în calcul 
a celor două tipuri de structuri, o tipologie a observaţiei: observaţia complet nestructurată 
(întâlnită în studule de teren), observaţia nestructurată (utilizată în experimentele de laborator), 
observaţia structurată (în studiile de teren) şi observația complet structurată (în experimentele 
de laborator). În Figura 8.1 sunt prezentate cele patru tipuri de observaţie. 


Fig. 8.1. Tipurile de observaţie (după K.D. Bailey, 1982) 
Gradul de structurare a cadrului observațional 


Cadrul natural Laborator 


Nestructurată | Observaţie complet 


Gradul nestructurată (M. Mead, 1928; | Observaţie nestructurată 
de structurare W.F. Whyte, 1955) 
a observaţiei 


Observaţie complet structurată 


Structurată Observaţia structurată (R.F. Bales, 1950) 


Dar ce înseamnă structurarea observaţiei? G.J. McCall (1984), citat de Royce Singleton, 
Jr. et al. (1988, 300), răspunde: „Observaţia este structurată sau sistematică dacă se utilizează 
explicit planuri pentru selecția, înregistrarea şi codificarea datelor; ea este nestructurată dacă 
aceste procese sunt implicite şi emergente“. 


Observaţia nestructurată (sau slab structurată) se întâlnește atât în studiile sociologice 
de teren, cât şi în cele de laborator (mai ales în cercetările psihosociologice). Metoda etnografică, 
având drept scop descrierea amănunțită a unei culturi sau subculturi, se bazează pe observaţia 
nestructurată. Studiile realizate de Margaret Mead (1901-1978) în Insulele Samoa sau în Noua 
Guinee (vezi Comming of Age in Samoa, 1928; Sex and Temperament in Three Primitive Socie- 
ties, 1935) sunt un bun exemplu de ceea ce înseamnă utilizarea observaţiei nestructurate. Metoda 
etnografică a fost aplicată cu succes şi în monografiile realizate în perioada interbelică de Școala 
sociologică de la București, de sub conducerea lui Dimitrie Gusti. Henri H. Stahl face o expunere 
magistrală a acestui tip de observaţie în Tehnica monografiei sociologice (1934). 

Observaţia nestructurată constituie, adesea, primul pas în cercetarea sociologică de teren. 
Se înţelege că, şi în acest caz, fără aportul teoriei, observația este oarbă. Fondarea pe teorie dife- 
rențiază observaţia ştiinţifică (şi observaţia nestructurată este observaţie ştiinţifică) de observaţia 
spontană. Cercetătorul nu se lasă furat de ceea ce iese din comun, observaţia ştiinţifică nu trebuie 
să conducă la o colecţie de excentricități. Prin aceasta nu se neagă valoarea unor fapte de obser- 
vaţie neaşteptate, dar capitale, în măsură să inițieze o nouă teorie sau să lărgească teoriile exis- 
tente. Robert K. Merton (1949/2003) numește acest fapt serendipitate, după povestea celor trei 
prințese din Serendip (vechiul nume al insulei Ceylon), care aveau darul de a descoperi, grație 

perspicacităţii lor, lucruri pe care nu le căutau. Astfel de fapte neașteptate, aberante şi capitale 
înregistrate prin observaţia nestructurată oferă ocazia dezvoltării unei noi teorii (termenul de 
„serendipitate“ a fost creat de Horace Walpole în 1754, Robert K. Merton utilizându-l pentru 
prima dată în studiul Sociological Theory, publicat în American Journal of Sociology, 1945, 
50, 469). Se înţeleg că — aşa cum remarca Rene Kânig — „nu observaţia naivă a unui observator 
naiv, ci, dimpotrivă, observaţia naivă a unui observator instruit“ constituie serendipity pattern. 


Observaţia structurată, la rândul ei, poate fi aplicată în cercetările sociologice de teren, 
ca şi în studiile de laborator, fie cu recunoaşterea deschisă a rolului de observator, fie ascun- 
zându-se acest rol. Pentru acest tip de observaţie distinctiv este faptul că se face apel la un 
„sistem de categorii“ în raport cu care se face observaţia. Prin categoriile de observație înțelegem 
clase de fapte şi fenomene omogene, în care sunt reuniți indicatorii relevanţi şi care permit, 
prin codificare, analiza statistică a proceselor şi relaţiilor sociale. 

Roger W. Heyns şi Alvin F. Zander (1963) analizează caracteristicile sistemelor de categorii 
de observaţie. Din punctul de vedere al gradului de cuprindere a realităţii, sistemul de categorii 
poate fi exhaustiv, când toate actele comportamentale ale subiecților vor fi clasificate în catego- 
riile stabilite, sau nonexhaustiv, când sistemul de categorii nu permite decât selectarea unor com- 
portamente. Utilizarea unui sistem de categorii nonexhaustiv aduce serioase economii de timp 
şi este de preferat în studiile-pilot. În ceea ce priveşte gradul de reflecţie impus de sistemul 
de categorii la înregistrarea datelor de observaţie, acesta poate fi înalt sau mediu, după cum 
categoriile stabilite sunt mai generale sau mai particulare. Sistemul de categorii poate avea unul 
sau mai multe cadre de referință, încercând să cuprindă fenomene omogene sau eterogene. În 
primul caz, sistemul de categorii este unidimensional, în cel de-al doilea caz este multidimen- 
sional. În cadrul sistemului, categoriile pot fi continue sau discontinue. Se înţelege că, de regulă, 
vor fi continue categoriile din sistemele unidimensionale şi discontinue categoriile din sistemele 
multidimensionale. 

Pentru exemplificare, să analizăm sistemul de categorii utilizat de Robert F. Bales (1950) 
în studierea în laborator a interacțiunii în cadrul discuţiilor de grup. Metoda este cea a analizei 
de interacțiune, în fond un tip de analiză a conţinutului comunicării în rezolvarea de probleme, 
care constă în „clasificarea comportamentelor act după act [...] şi dintr-o serie de analize a 
datelor în vederea obţinerii de indici descriptivi ai proceselor de grup şi derivat, a factorilor 
care influenţează aceste procese“. Este interesant de arătat că, iniţial, Robert F. Bales luase în 
considerare 85 de categorii pentru a descrie procesele de interacțiune în cadrul discuțiilor de 
grup. În final, în urma laborioaselor sale investigaţii concrete (1946-1949), nu au fost reținute 
decât douăsprezece categorii. Acestea sunt dispuse în perechi (pozitive şi negative) şi ordonate 
în două dimensiuni referitoare la comportamentul afectiv şi comportamentul intelectual. 
Perechile de categorii surprind: problemele de orientare a discuţiilor (a), problemele de evaluare 
(b), problemele de control (c), problemele de decizie (d), problemele de învingere a tensiunii 
(e), problemele de integrare în grup a participanţilor la discuţie (£) (Figura 8.2), care, în viziunea 
autorului, sunt aplicabile logic tuturor tipurilor de sisteme de interacțiune. 

Sistemul de categorii al lui Robert F. Bales este exhaustiv: orice comportament al partici- 
panţilor la discuţie poate fi încadrat într-una din categoriile stabilite. Pentru a clasifica însă 
comportamentele se cere un înalt grad de reflexie, întrucât categoriile propuse sunt foarte gene- 
rale. Sistemul este bidimensional, vizând atât comportamentul afectiv, cât şi pe cel intelectual, 

Fig. 8.2. Sistemul de categorii utilizat de R.E. Bales pentru studiul proceselor 
de interacțiune în cadrul discuţiilor de grup (1950) 


Domeniul socio- 1. Arată solidaritate, sprijină, laudă, ajută ns 
emoţional A 2. Destinde atmosfera. Glumește, râde, exprimă satisfacție. l——— 
(reacţii pozitive) 3. Exprimă acordul său, arată tacit adeziunea sa. Da 
4. Face sugestii, indică o direcţie, dă un scop acțiunii. a 
Bo reralul 9I7I9) i, 5. Formulează opinii, apreciază, evaluează. e 
(răspunsuri) 
6. Dă o orientare, o informaţie, clarifică, repetă, confirmă. ——— 
abcde 
7. Cere o orientare, informaţii, repetă, confirmă. p———— 
Domeniul temei C i ; Ş 
4 i, 8. Cere o evaluare, o opinie, analizează. n SI 
(întrebări) 
9. Cere sugestii, căi posibile de acţiune. d 
Domeniul socio- 10. Dezaprobă, refuză participarea sa. d 
emoțional D  [11.Manifestă tensiune, frustrare. 5 
reacții negative IE zu, Raional 
( ! 9 ) 12. Manifestă agresivitate, își apără eul. a 


fapt ce împiedică ordonarea pe o singură linie a categoriilor, de la cea mai puţin intensă până 
la cea mai intensă participare la discuţiile de grup. Într-adevăr, dat fiind cadrul de referință 
diferit, nu poate fi apreciat mai intens participativ comportamentul celui care contribuie la 
destinderea atmosferei decât comportamentul celui care orientează discuţiile sau evaluează 
informaţiile, dar nici invers. Categoriile stabilite de Robert F. Bales sunt în acest sens discon- 
tinue. Ele permit alcătuirea profilurilor de discuţii, reconstituirea desfăşurării acestor discuții, 
pecum şi rolul fiecărui participant în discuţia de grup. 

Astfel, Robert F. Bales analizează distribuţia (în cifre brute şi în procente) a frecvenţei actelor 
comportamentale în cele douăsprezece categorii pentru un total de 23 000 de acte înregistrate 
în observarea grupurilor de discuţie (din şcoli, colegii, universităţi etc.) de diferite mărimi, 
punând în evidenţă unele uniformităţi (Tabelul 8.1). 

Cunoscându-se distribuţia în procente, pe categorii de observaţie, şi limitele acestei distribuții, 
pot fi caracterizate interacțiunile din grupurile cercetate după cum se abat, şi cât de mult, faţă de 
mediile stabilite empiric. Astfel, Robert F. Bales prezintă în studiul Some Uniformities of Behavior 
in Small Social Systems (1952) profilul unui grup satisfăcut în discuția de caz (Tabelul 8.2). 

Din numărul total de 719 acte comportamnetale înregistrate în discuţia de caz, aproximativ 
trei pătrimi se încadrează în categoriile: acord, oferă opinii, oferă orientări. Reacţiile socioemoțio- 
nale pozitive (aproximativ o treime din totalul înregistrărilor) sunt de șase ori mai numeroase 
decât reacțiile socioemoționale negative (5,3%). Aplicarea acestui procedeu de observaţie 
complet structurată în analiza discuţiei de caz a pus în evidență pentru grupul dat existența 
nesemnificativă a problemelor de integrare în grup a participanților la discuţie (1,0%). 


Observaţia externă semnifică situarea observatorului în afara sistemului observat. Acest 
tip de observaţie se recomandă în cazurile în care încadrarea cercetătorului în sistemul rol-sta- 
tus-urilor grupului sau colectivității țintă este dificilă sau chiar imposibilă (de exemplu, în 

Tabelul 8.1. Frecvențele actelor comportamentale pe categorii de observaţie 


(după R.F. Bales, 1950) 


Categoria de Limitele 

i Scorul Procente = .—— 
observație Inferioară Superioară 

1 246 1,0 0,0 5,0 

2 1675 7,3 3,0 14,0 

3 2798 12,2 6,0 20,0 

4 1187 5,2 2,0 11,0 

5 6897 30,0 21,0 40,0 

6 4881 21,2 14,0 30,0 

7 1229 5,4 2,0 11,0 

8 809 3,5 1,0 9,0 

9 172 0,8 0,0 5,0 

10 1509 6,6 3,0 13,0 

11 1009 4,4 1,0 10,0 

12 558 2,4 0,0 7,0 


Tabelul 8.2. Profilul unui grup satisfăcut în discuţia de caz (după R. F. Bales, 1952) 


Nr. crt. Categorii de observaţie Frecvența (%) 
1 Arată solidaritate 0,7 
2 Destinde atmosfera 7,9 
3 Exprimă acordul său 24,9 
4 Face sugestii 8,2 
5 Formulează opinii 26,7 
6 Dă o orientare 22,4 
7 Care o orientare 1,7 
8 Cere o evaluare 1,7 
9 Cere sugestii 0,5 

10 Dezaprobă 4,0 
11 Manifestă tensiune 1,0 
12 Manifestă opoziţie 0,3 


societățile academice, în instituțiile militare, politice, religioase etc.). Să ne imaginăm că am 
dori să studiem stilul de conducere într-o mare corporație sau firmă. Aproape sigur că nu vom 
fi acceptați ca membri în consiliul de administrație și nici nu ni se vor acorda interviuri de către 
cei din staff-ul instituţiei. Nu ne așteptăm să ni se completeze nici chestionarele de anchetă. Putem 
apela la observaţia externă. Obţinem permisiunea de a vizita sala de consiliu, biroul directorului 
general (firește, după orele de program). După amenajarea încăperilor respective vom afla dacă 
este vorba de un spațiu sociopat, care încurajează comunicarea socială, sau de un spațiu sociofug 
— conform terminologiei propuse de A. Mehrabian şi S. Diamond (1971). Vom vedea dacă masa 
de consiliu, dacă scaunele din jurul mesei sunt la fel, ştiind că forma mesei și așezarea în jurul 
ei influențează comunicarea şi cooperarea interpersonală — după cum remarca Mark Knapp 
(Non-Verbal Communication in Human Interaction, New York, Holt, Rinehart and Winston, 1978). 

Mesele pătrate sunt ideale pentru convorbiri scurte, care se rezumă la fapte sau la stabilirea 
unor relaţii superior/subordonat. Mesele standard dreptunghiulare, notează autorul anterior citat, 
permit patru poziții: de colţ (care încurajează conversațiile prietenești, spontane), de coope- 
rare (de aceeaşi parte, exprimând acceptarea parteneriatului), competitiv-defensivă (de o parte 
şi de alta a mesei) şi independentă (îndepărtată, de o parte și de cealaltă parte a mesei). La rân- 
dul lor, mesele rotunde sunt ideale pentru discuţiile între persoanele cu status social egal. Să 
ne gândim la „Cavalerii mesei rotunde“ ai regelui Arthur al celților din Britannia (secolul VI), 
care au luptat împotriva cuceritorilor anglo-saxoni, dar şi la „efectul Steinzor“, care prevede 
că, în jurul unei mese rotunde, schimbul cel mai intens de informaţii se realizează cu persoana 
plasată diametral opus (Bernard Steinzor, The Spatial Factor in Face-to-face Discussion Groups, 
1950). Cât priveşte scaunele din jurul meselor de consiliu sau din birourile manageriale, trebuie 
să ştim că ele scot în evidenţă rangul şi puterea — dacă avem în vedere mărimea şi accesoriile, 
înălțimea lor şi locul unde vor fi aşezate. Vom măsura distanţa dintre locurile participanţilor 
la discuţiile pentru luarea deciziilor şi chiar lățimea sau diametrul mesei. Aceasta pentru că 
fiecare participant la discuţii resimte negativ când nu îi este respectat spaţiul personal, acea 
zonă ce înconjoară corpul uman, asemenea unei anvelope invizibile, care variază ca dimensiune 
în funcţie de cultură, apartenenţa la genul social (masculin/feminin), tipul de relaţii (formale/infor- 
male) şi de situaţia concretă (Robert Sommer, Personal Space, 1969). Ne va interesa calitatea 
materialelor din care este confecționat mobilierul, funcționalitatea, dar şi amplasarea lui. Este 
privilegiată? Putem să fim aproape siguri că în respectiva instituţie se încurajează mai degrabă 
respectarea strictă a regulilor (inclusiv de rezolvare a problemelor), nu creativitatea. Datele furni- 
zate de observaţia externă vor trebui coroborate cu cele obținute cu ajutorul altor metode, tehnici 
Şi procedee, dar ele nu sunt în nici un caz de neglijat. 

Într-o cercetare sociologică este nu numai imposibil, dar și inutil să se înregistreze tot ce 
înseamnă viaţă socială. A observa comportamentul oamenilor 24 de ore din 24 este absurd; 
efortul nu este răsplătit de apropierea de adevăr. Dacă totul este semnificativ, atunci nimic nu 
este semnificativ. Va trebui să se procedeze selectiv — aşa cum s-a procedat, de exemplu, în studi- 
erea procesului de industrializare şi urbanizare la Boldeşti (T. Herseni, 1970). De asemenea, este 
exemplară pentru observaţia externă înregistrarea interacțiunii în grupurile de muncă în cerce- 
tările conduse de Elton Mayo, efectuate într-o filatură din Philadelphia (1925) şi în atelierele 
din Hawthorne, lângă Chicago, ale Companiei Western Electric (1924-1943). 

Observaţia externă (sau nonparticipativă) este caracteristică studiilor de laborator, în timp 
ce observaţia participativă se întâlneşte în studiile sociologice de teren şi cu deosebire în cerce- 
tările de antropologie culturală. Sigur, se cunosc şi excepţii de la această regulă. Cercetarea din 
anii 1967-1968 asupra unui eșantion de 1217 persoane, în Franţa, pe care se bazează lucrarea 
lui Pierre Bourdieu (1979) privind mentalul burgheziei contemporane, constituie un exemplu 
cu valoare teoretică şi metodologică esenţială. Concomitent cu aplicarea chestionarului (26 de 
întrebări închise şi deschise, la care se adaugă 12 întrebări de clasificare), operatorii de interviu 
trebuiau să completeze şi o fişă de observaţie despre locuinţa, îmbrăcămintea, frizura/coafura, 
vorbirea persoanelor intervievate. 


Observaţia participativă înseamnă „a lua parte — pe cât permite situaţia — conştient şi 
sistematic la viaţa activă, ca şi la interesele şi sentimentele grupului studiat“ (F. Kluckhohn, 
1956). Practicând acest tip de observaţie, cercetătorul nu numai că este prezent în colectivi- 
tatea studiată, dar se şi integrează în situaţia observată, în viaţa de zi cu zi a grupului. 

Așa cum apreciază Danny L. Jorgensen (1989, 13-22), observaţia participativă se defineşte 
prin şapte caracteristici de bază: 

1) Descrierea vieţii sociale se face prin perspectiva celor dinăuntrul grupului, a oamenilor 
aflaţi într-o anumită situație sau într-un cadru bine determinat. Ce progres în cunoaştere asigură 
această perspectivă? Să ne gândim la teorema lui Thomas (1928): „Dacă o persoană defineşte 
situaţiile ca reale, atunci sunt reale şi consecinţele lor“. Înseamnă că, după modul în care oamenii 
conferă sens lumii în care trăiesc, aşa va fi realitatea. Viaţa socială este aşa cum o construiesc 
nativii, oamenii dinăuntrul societății sau grupurilor sociale studiate. Fireşte că „definirea situa- 
iilor“ de către nativi poate fi eronată, marcată de credințe, influențate de sentimente etc., dar 
tocmai o astfel de realitate determină interacțiunile membrilor comunității şi din afara ei; ca 
străin, nu o poţi cunoaşte, nu poţi înţelege mobilul interacțiunilor şi nici structura socială. Obser- 
vaţia participativă permite însă acest lucru. 

2) În observaţia participativă se are în vedere viața de zi cu zi a oamenilor în mediul în 
care aceștia îşi duc existenţa. Pentru metodologia observației participative este importantă viața 
cotidiană aici şi acum, nu comportamentele oamenilor în laboratoarele experimentale, în situa- 
țule artificial create. 

3) Observaţia participativă conduce la generalizări ca teorii interpretative, nu la teorii expla- 
natorii rezultate în urma testării cauzale. Generalizările şi interpretările inspirate de observația 
participativă sunt utilizate, totuși, în luarea deciziilor cotidiene. 

4) Observaţia participativă se înscrie într-un proces de cercetare flexibil, deschis, atât în ceea 
ce priveşte identificarea problemelor de studiu, cât şi sub raportul procedeelor de colectare a 
datelor şi a modalităţilor de teoretizare. Se porneşte de la experienţa imediată a oamenilor în 
situaţiile concrete de viaţă. În final, se ajunge la descrierea calitativă a vieţii sociale în termenii 
limbajului uzual al nativilor, al membrilor colectivităților studiate. 

5) Abordarea calitativă, în profunzime, studiul de caz sunt implicate de metodologia observa- 
iei participative, ceea ce presupune descrierea detaliată şi analiza adâncită a unei unități sociale 
sau a unui aspect al vieţii sociale. De regulă, se face apel la observaţia participativă când urmează 
a se studia holistic o cultură sau o societate, o subcultură sau o organizație, un grup uman, prac- 
ticile, credințele sau interacțiunile umane. Scopul este de a descrie comprehensiv şi exhaustiv 
un aspect important sau unic al vieţii sociale. 

6) Cercetătorul care utilizează observația participativă trebuie să joace rolul de participant 
la viaţa de zi cu zi a unităţii sociale investigate. De-a lungul cercetării de teren, observatorul 
participant poate juca mai multe roluri, de la cele dictate de recunoașterea deschisă a scopului 
de cunoaștere ştiinţifică până la cel de „cercetător ştiinţific acoperit“. 

7) În observaţia participativă, se utilizează strategii specifice în funcţie de unitatea socială 
investigată. Experienţa de viaţă a cercetătorului constituie o sursă de date foarte importantă. 
În diferite momente ale cercetării se valorifică, în scopul cunoaşterii ştiinţifice, documentele 
sociale de toate tipurile, ca şi interviurile, în special nestructurate, și chiar chestionarele, de 
regulă cu întrebări deschise. Modul de înregistrare a datelor colectate prin observaţie participa- 
tivă are o importanță deosebită. În afara aparatului de fotografiat, de filmat, a casetofoanelor 
şi a echipamentelor audio-video, în prezent sunt utilizate şi computerele. 

Termenul de „observaţie participativă“ a fost introdus în vocabularul sociologiei în 1924 de 
către Edward C. Lindeman, în lucrarea Social Discovery, în care, criticând abuzul de cercetări pe 
bază de chestionar, lansa îndemnul: „Dacă vrei să ştii cu adevărat ce face o persoană, observ-o!“. 

Bronislaw K. Malinowski (1884-1942), inițiatorul funcționalismului în antropologia cultu- 
rală şi unul dintre cei care au ilustrat valoarea observaţiei participative în studiul culturilor 
izolate, nota în Argonauts of Western Pacific (1922): „Nu este greu ca în acest gen de muncă 
etnograful să abandoneze uneori aparatul fotografic, blocnotesul şi creionul, pentru a lua parte 
la ceea ce se petrece. El poate participa la jocurile indigenilor, poate să-i însoţească în vizitele 
şi plimbările lor, să se aşeze, să asculte, să participe la conversaţie... Din aceste incursiuni în 
viaţa indigenă... am căpătat sentimentul foarte clar că felul lor de a fi în diverse ocazii de 
tranzacţii tribale, conduita lor îmi deveneau mai clare şi mai inteligibile ca înainte“. 

Rolul cercetătorului în observaţia participativă poate fi — după Raymond L. Gold (1958) — 
acela de: totalmente participant, participant ca observator, observator ca participant şi totalmente 
observator. În primul caz, cercetătorul ascunde rolul său de observator şi se integrează în viaţa 
colectivității studiate cât mai mult posibil. El interacționează cât mai natural cu cei pe care îi 
studiază, îşi încorporează rolurile sociale impuse de grup, dar trebuie să rămână, totuşi, el însuşi, 
adică observator, acesta fiind „rolul său primar“. Participantul ca observator își dezvăluie rolul 
de cercetător, dar îşi consacră bună parte din timp activităților comune cu ale grupului studiat. 
În contrast, observatorul ca participant reduce timpul dedicat activităţilor nelegate de cercetarea 
propriu-zisă. Raymond L. Gold apreciază că „rolul de observator participant este utilizat în 
studiile care implică intervievarea nerepetată“ şi că „observarea este mai mult formală decât 
informală“. Dat fiind faptul că observatorul ca participant are contact cu grupul studiat o perioadă 
de timp relativ scurtă, există riscul unei cunoașteri superficiale a interacțiunilor sociale din cadrul 
acestuia. În fine, observatorul total nu se implică în viața grupului și nu intervine în desfășurarea 
fenomenelor studiate. „Rolul de observator total îl îndepărtează pe cercetătorul de teren de 
interacțiunile sociale cu cei studiați“ (R. Gold, 1958). Taxonomia propusă de Raymond Gold 
ridică problema raportului dintre subiectivitate și obiectivitate în observaţia participativă: prima 
poziţie a cercetătorului, cea de „totalmente participant“, se apropie de „naturalizare““, iar ultima, 
cea de „totalmente observator“, este prea îndepărtată pentru a-l putea ajuta pe cercetător să 
înţeleagă aspectele subiective ale comportamentelor celor observați, care este de fapt scopul 
principal al acestui tip de observaţie (G. Marshall, 1994/2003, 404). 

Herbert J. Gans (1962), precizând că în studiul său despre italienii-americani din zona West 
End a orașului Boston a utilizat observația participativă, consideră că este mai util să se 
vorbească despre tipurile de observație participativă în funcție de comportamentul cercetăto- 
rului, nu de gradul în care persoanelor studiate [i se dezvăluie identitatea acestuia (absolut secret, 
parțial recunoscut, recunoscut total), conform tipologiei lui Raymond L. Gold. Astfel, pot fi 
identificate trei tipuri de observație participativă: 

1) cercetătorul se comportă ca „observator“, adică este fizic prezent la desfăşurarea eveni- 
mentelor, dar nu participă la derularea lor; 

2) cercetătorul participă, dar ca cercetător, ceea ce înseamnă că are rol de „cercetător-par- 
ticipant“; 

3) cercetătorul participă, devenind în această situaţie „participant real“, abdicând pe moment 
de la rolul său de cercetător, reluându-și-l însă după consumarea evenimentului. 


Așa cum remarca Danny L. Jorgensen (1989, 53), de la complete outsider la complete insider, 
cercetătorul care optează pentru metodologia observaţiei participative parcurge o gamă întreagă 
de stadii, schimbându-și poziția socială (social location) de pe care înregistrează viaţa de zi cu 

zi a comunităţilor studiate. Ca şi poziția fizică (physical position) — distanță sau apropiere de 
fenomenul observat —, poziția socială adoptată deliberat de către cercetător influenţează hotărâtor 
ceea ce va observa, în ciuda dorinței acestuia de a furniza o imagine corectă, de a cunoaşte obiectiv 
viaţa socială. Ceea ce se observă, în final, depinde de poziția socială (cea a şomerilor sau a patro- 
nilor, a majoritarilor sau a minoritarilor, a femeilor sau a bărbaţilor, a profesorilor sau a studen- 
ților etc.) pe care se plasează cercetătorul. Nu există, fireşte, o poziţie care să asigure o perspectivă 
perfectă asupra tuturor fenomenelor sociale studiate. De fiecare dată cercetătorul va decide unde 
să se plaseze pentru a obține cea mai adecvată imagine, conştient fiind că oricare din perspective 
conţine limitatori intrinseci, erori inerente. De aceea, observatorul participant va încerca să îşi 
schimbe poziția de observare pentru a înregistra fenomenul studiat din cât mai multe perspective. 
Această strategie reduce posibilitatea unor observaţii incorecte (inaccurate observation). 

Patricia A. Adler şi Peter Adler (1994) apreciază că, din perspectiva abordării calitative, 
practica cercetărilor bazate pe observaţia participativă pune în evidenţă o accentuare a implicării 
cercetătorului în viața comunităţii studiate, astfel că se poate vorbi de trei roluri predominante 
ale observatorului: cercetător-membru deplin, cercetător-membru activ şi cercetător-membru 
periferic. Această tipologie a rolurilor observatorului cercetător științific permite diferite combi- 
naţii cu tipologia propusă de Raymond L. Gold (1958). 

Aşa cum foarte judicios remarca Petru Iluţ (1997, 81), „participarea şi observaţia ca membru 
complet, membru activ sau membru periferic depind de caracteristicile socio-demografice ale 
colectivităților şi grupurilor investigate şi de condiţiile concrete în care se desfășoară“. 

Problemele ridicate de observaţia participativă sunt numeroase, vizând atât tehnica de 
cercetare, cât şi deontologia. Vom declara scopul real al cercetării? Ne vom declina identitatea? 
Cât de activă va fi participarea cercetătorului la viaţa grupului studiat? În funcţie de răspunsul 
la aceste întrebări cursul observaţiei se va modifica, iar din combinarea axelor „participare“ 
ŞI „declararea statusului de observare“ rezultă patru situaţii în care se poate afla cercetătorul 
vieţii sociale (Figura 8.3). 


Fig. 8.3. Situațiile observatorului participant (după Kohn şi Negre, 1991) 


puternic Cercetător — Cercetător — 
Gradul de recunoaștere „spion“ „actor social“ 
a participării la situație Observator Observator 
slab „Nedeclarat“ „neutru“ 
— > 
ascuns declarat 


Gradul de recunoaștere a statusului de cercetător 


Trebuie precizat că în cursul desfășurării cercetării statusul observatorului se poate schimba: 
din observator nedeclarat, cercetătorul poate deveni cercetător neutru sau actor social. De ase- 
menea, gradul de implicare în viaţa grupului se poate schimba. Menţionăm că există o literatură 
bogată vizând acest tip de observaţie (I.C. Jarvie, 1969; P. Kloos, 1969; G.J. McCall şi J.L. 
Simon, 1969; Margaret Stacey, 1969; Virgina L. Olsen şi Elvi Waik Whittaker, 1970; H.S. 
Becker, 1970). 


Metoda observaţiei 189 


Pentru a ilustra strategia observatorului participant, să luăm în discuție cercetarea antropolo- 
gului D.M. Vesperi (City of Green Benches, New York, Corrnel University Press, 1985), la care 
face trimitere Danny L. Jorgensen (1989, 57). Tânărul antropolog american şi-a propus să studieze 
viața persoanelor foarte bătrâne care trăiesc în sărăcie, fiind dependente de serviciile sociale. 
S-a gândit că oraşul St. Petersburg din Florida oferă cele mai bune condiții pentru studiul pe 
care şi l-a propus, dat fiind faptul că o mare parte din locuitorii oraşului erau persoane în vârstă, 
în evidenţa serviciilor sociale. Ca tânăr cercetător, nu putea să-și asume rolul de „spion“ (com- 
plete insider). S-a stabilit în St. Petersburg şi a început să-i intervieveze pe bătrânii de pe străzile 
oraşului, ca simplu cetăţean, ca simpatizant al celor defavorizați şi posibil prieten al lor, în 
fine, ca cercetător ştiinţific. Uneori făcea observaţie participativă, ca cercetător neutru, alteori 
ca „cercetător acoperit“, nedeclarat. Cel mai adesea observa comportamentul persoanelor foarte 
bătrâne şi foarte sărace, stând pe o bancă în parc (de unde şi titlul cărții sale). 

Observaţia participativă are prin excelenţă un caracter descriptiv şi adesea doar un scop 
explorativ. William F. Whyte, clasic al acestui tip de observaţie, în Street Corner Society: The 
Social Structure of an Italian Slum (1943), răspunde unei probleme privind organizarea socială 
în oraşele americane. Complexitatea problemei, inexistenţa unei teorii adecvate (la acea dată 
exista prejudecata că la periferia oraşelor americane domneşte dezorganizarea socială) l-au deter- 
minat pe William Foote Whyte să încerce observarea explorativă a fenomenului. S-a mutat în 
Cornerville, locuind într-o cameră la o familie de italieni. Pentru că părinţii respectivei familii 
nu vorbeau englezeşte, a început să înveţe limba acestora, în scurt timp reuşind să vorbească 
italiana fluent. Faptul că a făcut efortul de a învăţa limba comunității studiate s-a dovedit a fi 
foarte important, chiar dacă discuţiile cu persoanele din generaţia a doua s-au purtat totdeauna 
în limba engleză: i-a convins pe nativi de interesul sincer şi simpatetic pentru populaţia din 
Cornerville. De la fereastra locuinţei lui a început să observe o bandă (termenul are aici o nuanță 
neutră) de pe Norton Street, din Boston. În această fază, observaţia nu era participativă. Treptat 
(cercetarea a durat trei ani şi jumătate), William Foote Whyte s-a integrat în subcultura bandei, 
a învăţat „limbajul“ ei, a fost acceptat şi sprijinit să desfăşoare cercetarea. La constituirea ei, 
la începutul anului 1937, banda număra şase membri; apoi banda şi-a mărit numărul la treispre- 
zece membri, în vârstă de până la 29 de ani. Toţi copilăriseră în acelaşi mediu, urmaseră la 
aceeași școală; unii lucrau permanent în fabrică, alţii doar ocazional. Fiecare avea un loc bine 
stabilit în organizarea bandei. Iniţial, Nutsy fusese şef. Într-o confruntare directă, Doc îl învinge 
pe Nutsy şi devine şeful bandei. Poziţiile celorlalți membri ai bandei se conturează după cum 
activaseră sub conducerea lui Nutsy (Frank, Joe, Alec, Carl, Tonny) sau intraseră în bandă ca 
urmare a prieteniei lor cu Doc (Danny, Mike, Long John). 

Cercetarea lui William F. Whyte înlătură prejudecata dezorganizării sociale în s/um-ul oraşelor 
americane şi aduce totodată contribuţii prețioase la tehnica observaţiei participative, prin formu- 
larea unor reguli de aplicare a acestei tehnici. Astfel, observatorul trebuie să ia legătura în primul 
rând cu liderul (conducătorul, personajul central) al grupului observat; trebuie să atragă toate 
persoanele care doresc să conlucreze cu el; trebuie să se abțină de la aprecierea sau dezaprobarea 
comportamentelor observate; să evite de a lua parte la conflicte, care pot diviza grupul. 

Matilda White Riley (1963), comentând cercetarea lui William F. Whyte, atrage atenţia asupra 
câtorva caracteristici definitorii pentru studiile bazate pe observaţia participativă. În primul 
rând, obiectivul cercetării: aşa cum declară autorul chiar în Prefaţă, scopul era de a obţine o ima- 
gine autentică (intimate view) a vieţii din Cornerville, pe baza căreia să poată face generalizări 

despre sistemele sociale. Şi-a centrat atenţia asupra unui subsistem distinct — banda (he gang). 
În terminologia lui Robert K. Merton (1959), a procedat la o cercetare strategică: studiind o 
parte a sistemului social, a vizat întregul sistem social, întrucât partea (grupul social, banda) 
reprezintă în miniatură sistemul general al rol-statusurilor și interacțiunilor sociale. În al doilea 
rând, apelând la observaţia participativă, William Foote Whyte a participat la activitățile de zi 
cu zi ale comunității: a locuit mai mult de trei ani împreună cu cei pe care îi studia, în același 
apartament, s-a alăturat clubului lor (talian Community Club), a luat parte la meciurile echipei 
de bowling, a mers cu italiencele la dans, s-a asociat campaniei electorale locale, i-a vizitat la 
domiciliu pe membrii bandei studiate. S-au creat astfel obligaţii reciproce. Cei din bandă l-au 
ajutat pe cercetător, explicându-i ce se întâmplă în grupul lor, ce semnificaţie au pentru ei cele 
observate de el. 

După aproape douăzeci de ani de la publicarea cercetării lui William F. Whyte, apare o lucrare, 
devenită şi ea „clasică“: The Urban Villagers. Group and Class in the Life of Italian-Americans 
de Herbert J. Gans (1962), în care, pe baza observației participative în zona 7he West End a 
oraşului Boston, vecină zonei The North End studiată în Street Corner Society, au fost descrise 
familia şi grupurile, comunitățile, politica şi cultura etnică în America modernă. Cercetătorul 
a trăit alături de italienii-americani pe care i-a studiat (octombrie 1957 — mai 1958), urmărind 
să descrie un cartier sărac (slum) şi modul de viaţă al populației cu venituri mici. A rezultat 
un raport de cercetare exemplar. 

A intra în cadrul social al grupului observat şi a păstra şi dezvolta relaţiile cu nativii constituie 
o artă şi o ştiinţă în același timp. Încă în 1922, Bronislaw K. Malinowski preciza premisele oricărui 
studiu bazat pe observația participativă: respectarea „spiritului ştiinţific, cunoașterea valorilor 
şi criteriilor etnografiei moderne [...], plasarea într-o bună condiţie de observare direct între 
nativi [...] şi aplicarea unui set de metode speciale de colectare, manipulare şi înregistrare a datelor“ 
(Malinowski, 1922/1984, 6). Se acceptă astăzi că relațiile cu nativii trebuie să se bazeze pe 
încredere, cooperare, echilibru şi prietenie. Danny L. Jorgensen (1984, 69) consideră că cercetarea 
de teren din perspectiva observaţiei participative presupune negociere, reciprocitate şi relaţii 
de schimb între cercetător şi nativi. Încrederea şi cooperarea se obţin dacă nativii cunosc ade- 
vărata identitate socială a cercetătorului. Prezentarea de sine a cercetătorului cu sinceritate induce 
relaţii autentice cu nativii. Totdeauna trebuie însă păstrate proporțiile. Această regulă guver- 
nează şi relaţiile de schimb între observatorul participant şi persoanele studiate. Se vor oferi 
bani pentru informaţiile furnizate? Câţi? Se vor oferi bunuri simbolice? Ce fel de gratificaţii 
nemateriale? Nu există reguli stricte pentru ridicarea barierelor dintre cei observați şi cercetă- 
tor, dar trebuie luate în considerare așteptările nativilor, expectaţiile lor. 


Observarea continuă se referă la perioade limitate din viaţa unei colectivităţi sau la sec- 
venţe comportamentale bine precizate ale unui număr mic de actori sociali. De regulă, se 
procedează la o eşantionare a comportamentelor ce urmează a fi observate. Este practic imposibil 
să observi toate unităţile de comportament ale unui individ. În funcţie de obiectivele cercetării, 
vor fi reţinute doar comportamentele relevante, adică se va face o selecție a faptelor de obser- 
vaţie. „Observaţia presupune, prin definiție, o alegere a faptelor de observat. Este o distingere 
clară a unor detalii semnificative dintr-un tot amorf. Este un rod al unor idei pe care mai dinainte 
le ai asupra a ceea ce este şi ceea ce nu este semnificativ“ (H.H. Stahl, 1934/2003, 5). 

Observaţia eşantionată (sau instantanee), pusă la punct în 1934 de către Norman Triplett, 
se bazează pe tehnica sondajului, fiind numită uneori „eşantionaj al muncii“ sau „inspecție 
instantanee“. În sociologie, deşi observaţia instantanee porneşte de la ceea ce îndeobşte se 
înțelege prin „privirea maistrului““, nu este deloc o inspecţie şi, mai ales, nu este făcută cu scopul 
de a controla, nefiind aplicabilă doar în studiul muncii. 

Observaţia instantanee prezintă avantajul de a fi relativ comodă, putându-se aplica fără 
perturbarea comportamentului celor studiați. Există posibilitatea folosirii acestei metode fără 
ca cei studiaţi să fie avertizaţi; procedeul implică anumite riscuri: observatorul, o dată decon- 
spirat, pierde total încrederea celor în mijlocul cărora efectuează studiul. Marele avantaj pe 
care îl conferă aplicarea acestei metode constă în posibilitatea ce se creează de a studia alternativ 
mai multe activităţi într-o perioadă de timp scurtă. Prin intermediul observaţiei instantanee se 
poate stabili, cu un grad convenabil de precizie (de exemplu, în studiul muncii), lista operațiilor 
ce se efectuează, ponderea fiecărei operaţii (ca timp, în procente) şi se poate compara ceea ce 
efectiv se face cu ceea ce este prevăzut a se face. Observaţia instantanee este recomandabil a 
se aplica numai în studiul unor activităţi variate. Aplicarea practică a metodei trebuie să țină 
seama de gradul de precizie pe care dorim să-l aibă rezultatele. Prin convenţie, se consideră 
că un grad de precizie de 0,05 este convenabil. 

Ca momente importante în aplicarea observaţiei instantanee, în afara stabilirii prin observaţie 
a ponderii elementelor în cadrul activităţii studiate, amintim fixarea intervalelor dintre observa- 
țiile instantanee; aceasta se realizează în funcție de timpul total de studiu, de numărul activităților 
care sunt studiate şi de distanţa dintre locurile de desfăşurare a acestor activităţi. Se ia în conside- 
rare timpul minim pentru parcurgerea distanţei dintre cele mai îndepărtate locuri ce sunt studiate 
alternativ. 

Determinarea momentelor de efectuare a observațiilor instantanee se face prin tragere la sorţi. 
În final, se completează o fişă de observaţie în care sunt trecute: numărul observaţiilor, ziua, 
orarul de observare, conținutul observării şi eventualele remarci explicative suplimentare. 


Reguli de observare 


În orice tip de observaţie cercetătorul trebuie să-și pună o serie de întrebări: ce va observa? 
Cum o va face? Cum să se înregistreze faptele de observație? Cum să le interpreteze în vederea 
teoretizării? 

Ruth C. Kohn ţi Pierre Negre (1991, 67) propun un model al observării care ne poate ajuta 
în stabilirea unor reguli de observare (Figura 8.4). 


Fig. 8.4. Un model al observării (după Kohn şi Negre, 1991) 


Cine? Pentru cine? 


ji seeaaa d. | 


Cum? <a | | » Ce? 

Theodore Caplow (1970, 155) sintetizează experienţa de cercetare şi formulează mai multe 
reguli de observare, incluzând condițiile prealabile, procedura, conţinutul şi modul de notare. 
În deplin acord cu autorul citat, prezentăm aceste reguli. 


Condiţii prealabile observării: 

1) Înainte de începerea cercetării de teren, cel ce face observaţia trebuie să se familiarizeze 
cu obiectivele cercetării. 

2) Tehnicile de observare şi procedeele de notare a faptelor de observaţie trebuie precis 
formulate și suficient de mult repetate pentru ca observația să fie validă. 

3) Înainte de a observa, cercetătorul trebuie să memoreze lista unităţilor de observare (secven- 
ţele comportamentale). 

4) Procedura de notare. 

5) Observatorul trebuie să noteze, pe cât posibil, faptele de observaţie pe teren. 

6) Răstimpul admisibil între observare şi notare este de ordinul minutelor și, în cazuri excep- 
ționale, de ordinul orelor. Henri H. Stahl (1943) atrage atenţia în acest sens: „oricât de bună 
memorie ai avea, observaţia care nu se notează de îndată poate fi considerată ca pierdută“. 

7) Răstimpul la care ne-am referit variază în funcție de natura cercetării. 

8) Observatorul nu trebuie să uite că el însuși este observat şi că notarea s-a făcut în perioade 
de observare. 


Conţinutul notelor de observaţie: 

1) Notele de observaţie trebuie să includă: data, ora, durata observaţiei, locul desfășurării 
evenimentelor (făcându-se apel la hartă, fotografie, desen etc.), circumstanţele observării, 
aparatele utilizate în observaţie, factorii de mediu care pot influența comportamentele 
(temperatura, iluminatul, zgomotele etc.), precum şi modificările care au survenit în timpul 
observării. 

2) În notele de observaţie nu-și au locul opiniile, ipotezele, remarcile cercetătorului. Este 
greşit să notăm că persoana observată era, de exemplu, emoţionată. Va trebui să notăm doar 
expresia facială, paloarea, contracția musculară etc. 

3) Conversaţia cu persoanele observate, dialogul trebuie notate în stil direct, aşa cum s-au 
desfășurat. Notarea cuvânt cu cuvânt a declarațiilor persoanelor intervievate se va închide între 
ghilimele, iar sinteza, prescurtarea conversației se marchează cu apostrof (”), aşa cum se acceptă 
prin convenţie în studiile etnografice. 

4) Opiniile şi deducțiile cercetătorului trebuie notate separat, la intervale prestabilite. 


Definitivarea notelor de observaţie: 

1) Notele de observaţie trebuie revăzute, adăugite, corectate de îndată ce timpul permite 
acest lucru. 

2) Notele de observaţie trebuie clasificate provizoriu, iar când sistemul de categorii este 
bine conturat, să se treacă la clasificarea lor definitivă. 

3 Fireşte că aceste reguli de observaţie pot fi amănunțite, nuanţate şi particularizate în raport 
cu tipul de observaţie. Oricum, ele constituie un bun îndreptar pentru cercetătorul începător. 

În finalul discuţiei depre observaţie ca metodă de cercetare în ştiinţele socioumane să ne 
amintim dictonul marelui chimist şi biolog francez Louis Pasteur (1822-1895), cel care a pus 
bazele imunologiei şi care a aplicat pentru prima oară vaccinarea antirabică: „În câmpul 
observației şansa favorizează doar mințile cultivate“. 


Termeni-cheie 


Autoobservaţia poziția observatorului 
Obiectivitatea fizică 
Observaţia socială 
calitativă Rolurile observatorului participant 
cantitativă membru activ 
continuă membru deplin 
controlată membru periferic 
directă observator ca participant 
eşantionată participant ca observator 
etnografică totalmente observator 
externă totalmente participant 
necontrolată Serendipitatea 
nestructurată Sinergologia 
participativă Sistemul de categorii de observaţie 
structurată Sociologie vizuală 
Subiectivitate 


Probleme recapitulative 


Care este specificul observaţiei ca metodă de cercetare în ştiinţele socioumane? 

Comparaţi observaţia cu alte metode de cercetare din ştiinţele socioumane. 

Care sunt avantajele recursului la metoda observaţiei în cunoaşterea vieţii sociale? 

Dar dezavantajele? 

Ce criterii pot fi folosite pentru tipologizarea observaţiei? 

Cum se stabilește un sistem de categorii de observaţie? 

Ce roluri își poate asuma cercetătorul care face observaţie participativă? 

Ce elemente trebuie avute în vedere pentru calcularea numărului de observaţii în cazul observaţiei eșantionate? 
Care sunt regulile înregistrării (notării) faptelor de observaţie? 

Ce este sociologia vizuală? 

CAPITOLUL 9 
Experimentul în științele socioumane 


Experimentul, cunoașterea științifică și societatea 


Încă în urmă cu mai mult de un secol, aplicarea experimentului în cunoașterea vieţii sociale 
a dat naştere unei dispute între „experimentalişti“ şi „pozitivişti“ care, într-o formă sau alta, 
se perpetuează şi astăzi. Gilles Ferrcol şi Philippe Deubel (1993, 124) rezumă dezbaterea 
relevând elementele esenţiale, precum și protagoniștii. În 1872, C. Pellarin — autorul lucrării 
Lettre de Fourier au Grand Juge — arăta, în polemica sa cu lingvistul şi filosoful Emile P. Littre 
(1801-1881), avantajele experimentului: rigoarea procedurii şi calitatea informaţiilor obținute. 
Curios este faptul că nici fondatorii ştiinţei despre societate nu admiteau experimentarea în ana- 
liza faptelor sociale decât a fortiori. Auguste Comte, fiind convins că acumularea cunoștințelor 
în acest domeniu va servi la regularizarea vieţii sociale în direcția progresului, şi-a manifestat 
rezerve față de experiment, arătând că izolarea unui element din organismul social poate duce 
la eşec în cunoaşterea globală a societăţii. De asemenea, autorul celebrului Cours de philosophie 
positive (apărut în şase volume în perioada 1830-1842), insistând asupra storicităţii fenomenelor 
sociale, restrângea apelul la experimentare. Aceeaşi poziție a avut-o faţă de experiment și Emile 
Durkheim, considerat pe plan mondial ca întemeietor al Școlii franceze de sociologie. 

Spre deosebire de fondatorii sociologiei, reprezentanții orientării „socialismului utopic“ 
(de exemplu, Charles Fourier) au militat pentru practica experimentală în schimbarea socială 
către o societate ideală. În Adunarea Constituantă, în 1849, s-a propus, în acest sens, înființarea 
unui Minister al Progresului şi Experimentării, cu scopul de a examina invențiile şi inovațiile 
în domeniile tehnicii şi organizării sociale (cf. Ferreol şi Deubel, 1993, 125). 

În legătură cu istoricul aplicării experimentului în psihosociologie, există o deplină concor- 
danţă între specialişti: se consideră că studiile din 1897 ale lui Norman Triplett reprezintă primele 
încercări de aplicare riguroasă a experimentului în psihosociologie. Norman Triplett (1897) a 
măsurat performanţa în condiţii individuale şi în situația de competiţie: a înregistrat durata medie 
necesară rotirii de 150 de ori a unei mulinete (dispozitiv format dintr-un tambur pe care se înfă- 
şoară firul undiţei) atunci când subiecţii executau această sarcină individual şi în situaţii de 
competiţie, în grupuri de câte doi. El a constatat că în situația de competiţie performanţele sunt 
superioare şi a încercat să explice acest fapt de observaţie prin ceea ce a numit „dinamogenie 
prin instinctul competitiv“. Chiar dacă explicația dată nu a rezistat timpului, Norman Triplett 
rămâne primul experimentalist, în sensul modern al termenului, în psihosociologie. Paradigma 
experimentală a influenţei individuale, introdusă de Norman Triplett, este nu numai cea mai 
veche în psihosociologie, dar şi una dintre cele mai fructuoase paradigme experimentale, vizând 

însuşi obiectul de studiu al psihosociologiei: modul în care comportamentul unui individ influ- 
enţează comportamentul celorlalţi. Paradigma facilitării sociale, introdusă în psihosociologie 
prin experimentele lui Norman Triplett, a fost verificată ulterior în diferite situații experimen- 
tale care au îmbogăţit cunoașterea în acest domeniu. Astfel, a fost constatată modificarea perfor- 
manţei individuale în prezenţa altora şi în condiţiile în care și ceilalți au de îndeplinit aceeaşi 
sarcină. Sintetizând rezultatele experimentelor referitoare la „facilitarea socială“, Robert B. 
Zajonc (1967) ajunge la concluzia că „situația de coacţiune, ca şi prezenţa unui public amelio- 
rează performanţa şi îngreuiază achiziționarea de cunoştinţe“. 

În cunoaşterea științifică, valoarea deosebită a experimentului este dată de funcţia acestuia 
de verificare a ipotezelor cauzale. Aşa cum remarca Raymond Siever (1970), experimentul este, 
de cele mai multe ori, asociat cu abordarea analitică a fenomenului, spre deosebire de observaţie, 
care se asociază spontan abordării descriptive. De aici şi distincția pe care o fac unii epistemologi 
între ştiinţele experimentale şi ştiinţele observaționale, prin extensie ştiinţele experimentale fiind 
considerate superioare. Fireşte, o astfel de distincție şi, mai ales, etichetarea în „bun“ şi „rău“ 
nu se justifică. Toate ştiinţele observă şi descriu şi, de asemenea, toate, în măsura în care aspiră 
la statutul de ştiinţă, mai devreme sau mai târziu tind să integreze datele de observaţie în sisteme 
teoretice explicative. „Este adevărat, desigur, că unele ştiinţe, în primele lor etape de dezvoltare, 
se caracterizează printr-o extraordinar de înaltă proporţie a datelor de înregistrare față de datele 
de analiză“ (R. Siever, 1970). Sociologia se află tocmai într-o astfel de etapă, iar aplicarea 
intensivă a experimentului este în măsură să contribuie la integrarea datelor în modele explica- 
tive, în sisteme teoretice din ce în ce mai structurate. 

În legătură cu funcţia de verificare a ipotezelor cauzale, rezultatele experimentului se prezintă 
direct ca fapte ştiinţifice, ceea ce nu se poate susține şi despre datele empirice obţinute prin 
intermediul altor metode, care trebuie sistematizate în continuare în vederea dezvăluiri relațiilor 
de cauzalitate. 

Cercetarea experimentală constituie un proces iterativ, care începe cu verificarea relațiilor 
de cauzalitate şi sfârşeşte cu formularea unor noi ipoteze. Paradigma naturii iterative a cercetării 
experimentale (Figura 9.1), propusă de G.E.P. Box, se fondează pe supoziţia că „nici un plan 
(experimental) nu este suficient de bun pentru a răspunde la toate întrebările deodată, oricât 
ar fi experimentul de important. Este necesară o serie de investigări pentru a răspunde la orice 
întrebare cu adevărat importantă cu privire la cauzele comportamentului“. 

Aplicat cu succes în ştiinţele naturii — metoda a fost magistral expusă încă în 1865 de Claude 
Bernard —, experimentul este azi tot mai mult utilizat în pedagogie, psihologie, sociologie şi 
psihosociologie. 


Fig. 9.1. Natura iterativă a experimentării: ipoteză — plan — experiment — 
analiză — ipoteză (după G.E.P. Box) 


lpoteză 


Plan Analiză Plan 


Experiment 

Concomitent, a sporit şi numărul abordărilor metodologice ale experimentului psihosocio- 
logic. Nu numai în ţările cu veche tradiţie a cercetărilor sociologice experimentale, ci şi în 
țările în care această ştiinţă a fost inclusă mai târziu în rândul disciplinelor academice, interesul 
pentru cercetarea experimentală a fenomenelor sociale şi pentru problemele metodologice 
implicate de acest tip de cercetare este evident. 

Pentru a-și îndeplini funcțiile cognitive, experimentul trebuie să se fondeze pe teorie. Nu 
există experiment relevant care să nu pornească de la o teorie; din această cauză, experimentul 
se aplică într-o etapă mai târzie a cunoaşterii ştiinţifice. În afara teoriei, experimentul este o 
activitate sterilă. Dacă în cazul observaţiei — aşa cum se ştie — prin serendipitate pot fi descoperite 
fapte semnificative, care să iniţieze teoria, experimentul pornește de la teorie, verificând-o; este, 
după cum se vede, o fază mai târzie a cercetării. În acelaşi timp, dacă experimentul se fondează 
pe teorie, şi teoria se bazează pe experiment: raporturile sunt bilaterale şi orice separare a expe- 
rimentului de teorie duce, în cele din urmă, la eșecul cunoaşterii. În acest sens, Claude Bernard 
(1865) spunea: „Nu trebuie să credem în observaţiile noastre, în teoriile noastre decât sub rezerva 
experimentării“. Dar silind natura să i se dezvăluie prin experiment, cercetătorul „nu trebuie 
să răspundă niciodată în locul ei sau să-i asculte pe jumătate răspunsurile şi să reţină din expe- 
riență numai acele rezultate care-i sprijină sau îi confirmă ipoteza“ (Bernard, 1865/1958, 86). 
Pentru a-şi îndeplini funcția de „modalitate de testare a ipotezelor cauzale“ — aşa cum precizau 
D. Cook şi Donald T. Campbell (1976) — sunt necesare trei condiţii: între variabila independentă 
şi variabila dependentă să fie o relaţie temporală de anterioritate, ştiut fiind că totdeauna cauza 
precede efectul; între cele două variabile să existe o covariaţie (p < 0,05) şi, în fine, să nu existe 
nici o alternativă de explicare a modificării variabilei dependente decât prin variabila independentă. 
Ultimele două condiţii au în vedere va/iditatea statistică şi validitatea internă a experimentului. 

Fără a face din experiment „coroană a cercetării empirice“ (W. Siebel, 1965; R. Mayntz 
et al., 1969 ş.a.), legând strâns experimentul psihosociologic de teorie şi practică, se impune 
să remarcăm locul important pe care acesta îl ocupă atât în cunoașterea, cât şi în viaţa socială. 
Trebuie respinse încercările de supraevaluare a dificultăților reale pe care le întâmpină experimentul 
în ştiinţele socioumane. Este adevărat că natura obiectului de studiu în aceste ştiinţe este cu 
totul alta decât în ştiinţele naturii: avem de-a face cu ființe raționale, care conştientizează situația 
experimentală, iar posibilitatea subiectului de a-şi da seama că este studiat se modifică „în 
funcție de experienţa sa în statusul de obiect de studiu“ (C. Mamali, 1974). Sintetizând obser- 
vaţiile referitoare la consecinţele epistemologice ale statusului subiectului în cercetarea psihoso- 
cială, Cătălin Mamali precizează că modificarea obiectului de studiu în timpul cercetării se 
produce datorită acțiunii directe a tehnicii de studiu, datorită fenomenului de inducţie generat 
în timpul cercetării, restructurării câmpului social inițial prin prezenţa cercetătorului, datorită 
personalității cercetătorului şi a gradului de informare a subiecților asupra cercetării sociale. 
Dar modificarea obiectului de studiu în timpul cercetării se întâlneşte şi în ştiinţele naturii. În 
fizică, acest lucru a fost demonstrat de L. de Broglie, Hans Reichenbach şi alţii, fiind unanim 
acceptat, fără să fie pusă la îndoială oportunitatea experimentului. Voi ilustra efectul tehnicii 
de cercetare asupra obiectului de studiu făcând apel la experimentele dr. G.E. Schwartz (1978) 
privind dominația emisferelor cerebrale și expresia emoțiilor. Se ştie că emisfera stângă este 
dominantă în ceea ce priveşte funcțiile simbolice și limbajul, iar emisfera dreaptă în percepția 
spaţiului şi a formelor. Dr. G.E. Schwartz porneşte de la observația că direcția privirii constituie 
un indiciu al activităţii emisferelor cerebrale: deplasarea privirii într-o anumită direcție traduce 

activitatea emisferei cerebrale din partea opusă respectivei direcţii. În experimentele făcute, 
sarcinile cu conținut afectiv antrenează lateralizarea privirii spre dreapta. S-a constatat însă că 
mișcările oculare dispar atunci când se încearcă înregistrarea lor (oculogramă). Explicația: 
implantarea microelectrozilor produce o stare de disconfort, exprimată prin fixitatea privirii. 
Este o limită a dispozitivului experimental de înregistrare, care modifică obiectul de studiu. 
Cu siguranţă că perfecționarea tehnicii experimentale va permite înregistrarea efectului, fără 
deformarea obiectului de studiu. În bună măsură, acest lucru este valabil și pentru experimen- 
tele psihosociale. 

În afara complexităţii obiectului de studiu, specifice experimentului psihosociologic sunt 
imposibilitatea controlului total al variabilelor, izolarea fenomenului studiat. Obiectul de studiu 
în ştiinţele socioumane îl reprezintă interacțiunile concret-istorice ale indivizilor umani, multiplu 
determinate de cauze interne şi externe. Subiecții de experiment aparțin unei anumite categorii 
sociale, fac parte dintr-o anumită societate, națiune și grup socioprofesional; au o anumită vârstă, 
un anumit sex, nivel de şcolaritate; şi-au interiorizat anumite norme şi valori într-o măsură 
mai mare sau mai mică. Cu deplin temei F.S. Chapin remarca: „...unităţile sociale au un caracter 
complex în comparaţie cu unităţile relativ simple ale altor discipline. În fizică, aceste unități 
sunt omogene, standardizate: în China sau America experimentul are aceleași şanse de reușită 
în condiții date și controlabile. În sociologie, unităţile nu sunt nici omogene, nici standardizate, 
fiecare dintre ele este singulară, individuală, deosebită de celelalte... Un experiment efectuat 
în China poate însemna foarte puţin sau nimic pentru America“ (apud Rabbot, 1972, 140). 

Dată fiind această situație, în legătură cu experimentele sociologice, inclusiv cele psihosocio- 
logice, se pune problema posibilităţii de generalizare a rezultatelor obţinute. Este vorba despre 
validitatea externă a experimentului, asupra căreia atrage atenţia Donald T. Campbell în studiul 
Designs for Social Science Experiments, multiplicat în 1953, dezvoltat apoi şi inclus sub titlul 
Factors Relevant to the Validity of Experiments in Social Settings într-o culegere de probleme 
de psihologie socială editată de C.W. Backman (1966). 

Validitatea externă sau validitatea ecologică se referă la aplicabilitatea rezultatelor în situaţii 
naturale (ecologice) cât mai diferite. De regulă, validitatea externă a experimentelor din ştiinţele 
socioumane este destul de restrânsă atât în ceea ce privește generalizarea de la grupul experi- 
mental la populația din care sunt selecționați subiecții de experiment (validitatea populaţională), 
cât şi sub raportul trecerii de la situaţia experimentală la condițiile vieţii sociale reale (validitatea 
ecologică). Fără nici o îndoială că stabilirea subiecţilor de experiment în grupele experimentale 
şi de control pe baza riguroasă a eșantionării mărește posibilitatea de generalizare a rezultatelor 
obținute asupra populaţiei din care s-a făcut selecția. Rămân însă alți factori care limitează gene- 
ralizarea: de exemplu, reactivitatea la experiment a subiecților. Unele persoane au o atitudine 
ostilă față de includerea lor într-un experiment, în timp ce altele cooperează intens cu cercetătorii. 
Generalizarea rezultatelor experimentelor psihosociologice nu este permisă decât în limitele 
procedeelor utilizate şi numai la populaţia din care au fost selecționați subiecţii de experiment. 
Este metodologic greşit să se extrapoleze concluziile unui experiment psihosociologic desfășurat 
într-un anumit cadru sociocultural în altul. Aşa cum remarca Walter Friedrich, datele experimen- 
telor pe grupe mici (efectuate în SUA) nu pot fi generalizate automat în alte ţări; se impune 
o nouă verificare a lor. Reluînd experimentele clasice ale lui Charles E. Osgood în problema 
eficacităţii comparative a mesajelor cu o latură față de mesajele cu două laturi, am constatat 
că unele concluzii nu sunt valabile pentru populația de la noi. Așadar, trebuie să privim critic 

experimentele psihosociologice efectuate aiurea şi să le verificăm în condiţiile concret-istorice 
de la noi. Într-adevăr, ce valoare poate avea pentru explicarea comportamentului populaţiei din 
România experimentul, de altfel ingenios, montat în gara centrală din New York şi pe aeroportul 
Kennedy (SUA), prin care se pune în evidenţă legătura dintre calitatea costumului — ca simbol 
al statusului social — şi onestitatea celorlalți? La experiment au participat, fără să ştie, 206 
persoane. Anchetatorii, trei bărbați şi trei femei, prin costumul pe care îl purtau, exprimau fiecare 
un status social: superior (costum de culoare închisă, vestă, cravată), mediu şi inferior (salopetă). 
Anchetatorii intrau în cabinele telefonice plasate la cele două puncte de aglomeraţie urbană şi 
lăsau la vedere o fisă telefonică („uitau o monedă cu care se putea telefona“). Operatorul 
înregistra dacă persoana care intra în cabină după ieșirea anchetatorului folosea moneda „uitată“ 
de acesta. În cazul în care o folosea, anchetatorul se întorcea imediat şi spunea: „Scuzaţi-mă, 
doamnă (domnule), cred că am uitat o fisă în această cabină acum câteva minute. Nu cumva 
ați găsit-o?“. S-a constatat că nu există nici o corelaţie între înapoierea fisei şi vârsta, sexul, 
rasa, statusul social al subiecților participanți, fără să ştie, la experiment. Nici sexul anchetato- 
rilor nu a influenţat cu nimic onestitatea celorlalți; singur, statusul social exprimat prin îmbră- 
căminte a exercitat o influență semnificativă; fisa era mai frecvent înapoiată anchetatorilor cu 
status social ridicat (îmbrăcaţi în costum, vestă şi cravată). Relaţia evidenţiată, desigur, este 
valabilă pentru sistemul sociocultural în care s-a desfăşurat experimentul. Reluat în condițiile 
tranziției din ţara noastră, s-ar putea ca rezultatele experimentului să fie altele. 

Nu numai validitatea externă, dar şi validitatea internă constituie o problemă în experimen- 
tele psihosociologice. Mai mult chiar, după opinia autorizată a lui Donald T. Campbell (1966), 
problema validității interne este primordială. Foarte adesea, în experimentele psihosociologice 
variabila independentă reprezintă, în fond, o combinaţie de stimuli, sarcina cercetătorului fiind 
aceea de „purificare a variabilei independente“, pentru a stabili cu exactitate dacă între X (varia- 
bila independentă) şi Y (variabila dependentă) există într-adevăr o legătură cauzală. În acest 
scop, sunt montate experimente placebo. După cum se ştie, sub numele de placebo sunt grupate 
substanţele chimice fără acțiune farmacologică specifică, dar care, datorită sugestiei şi autosuges- 
tiei, provoacă ameliorarea stării bolnavului. Astfel de substanţe, cunoscute încă din Evul Mediu, 
au primit, după moda timpului, o denumire latină (placebo), ceea ce înseamnă: voi plăcea. Astăzi 
se ştie că toate medicamentele — chiar anestezicele şi antibioticele — au, în afara acţiunii farma- 
cologice specifice, şi un element placebo, dat de situaţia psihosocială în care se administrează. 
Experimentele placebo servesc tocmai la izolarea acțiunii farmacologice specifice şi, prin 
analogie, sunt utilizate în psihosociologie pentru izolarea variabilei independente din complexul 
de stimuli, pentru a-i măsura influenţa asupra variabilei dependente. Dealtfel, rafinarea continuă 
a schemelor experimentale nu reprezintă altceva decât efortul de izolare cât mai deplină a acțiunii 
variabilei independente. 

Martin T. Orne (1969) arată că, „într-o situație experimentală, comportamentul unui subiect 
este determinat de două serii de variabile: a) variabilele independente în sens tradițional; b) comen- 
zile implicite (les consignes implicites; demand characteristics) percepute în situaţia experimen- 
tală. Comanda implicită percepută de subiect influenţează comportamentul acestuia şi deci 
rezultatele experimentului. Dacă subiecţii nu cunosc scopul experimentului, ei fac anumite 
ipoteze, comportându-se în sensul confirmării sau infirmării acestora. 

Este necesară, deci, cunoașterea ipotezelor imaginate de subiecți. Martin T. Orne propune 
utilizarea anchetei postexperiment pentru identificarea comenzilor implicite, înregistrarea 

scopului şi a ipotezelor imaginate de subiecţi prin punerea unor întrebări foarte generale: După 
părerea dv., ce urmărește acest experiment? etc. De asemenea, în afara experimentului placebo, 
Martin T. Orne recomandă în acest sens aplicarea experimentului simulat, tehnică pusă la punct 
în 1959. Experimentul simulat constă în explicarea exactă a modului de derulare a experimen- 
tului, în prezentarea materialului şi a aparaturii utilizate, precum şi în transmiterea comenzilor 
(sarcinilor, dispoziţiilor, instrucțiunilor) către subiecți. Subiecții nu sunt puși însă să execute 
aceste comenzi, ci sunt invitaţi să relateze ipotezele pe care și le-au imaginat. Se elimină astfel 
acțiunea variabilei independente, rămânând constantă influența comenzilor implicite. De comun 
acord cu Martin T. Orne, subliniem că nu este cu nimic justificată presupunerea potrivit căreia 
subiecții în experiment ar răspunde pasiv, lăsându-se manipulaţi. În realitate, situaţia experimen- 
tală este ea însăşi un proces psihosocial complex, ce se cere analizat ca atare, putându-se vorbi 
de o psihosociologie a experimentului psihosocial. 

Aplicarea experimentului în ştiinţele socioumane ridică şi numeroase probleme etice. Ca 
şi în ştiinţele naturii, psihosociologii din întreaga lume se simt răspunzători de modul în care 
sunt aplicate rezultatele cercetărilor lor. Nu o dată oamenii de știință au refuzat cercetarea sau 
şi-au întrerupt experienţele când au conştientizat că rezultatele lor ar putea leza integritatea 
personală şi demnitatea umană sau ar putea fi utilizate în scopuri inumane, împotriva drepturilor 
şi libertăţilor individuale şi colective. Este cunoscut, de pildă, faptul că, la începutul deceniului 
al şaptelea, sociologii și psihosociologii au refuzat să participe la un proiect de cercetare inițiat 
de Pentagon care, sub masca investigației ştiinţifice, urmărea să culeagă informaţii despre mişcă- 
rile revoluționare din Chile şi din alte țări latino-americane. Protestul sociologilor americani, 
ca şi protestul oficial chilian au determinat guvernul SUA să renunţe la așa-numitul Plan Camelot. 
În 1976, revistele de specialitate au anunţat întreruperea cercetărilor psihiatrului Stanley Walzer, 
începute încă din 1968, asupra aberațiilor cromozomiale de tip XXY sau XYY, în vederea 
depistării la copiii nou-născuţi a „cromozomului crimei“. Timp de aproape zece ani toţi copiii 
nou-născuţi dintr-un spital din Boston au fost supuşi unui control cromozomial pentru depistarea 
precoce a aberaţiilor cromozomiale şi preîntâmpinarea deviaţiilor comportamentale. Conştienti- 
zând că aceste cercetări stigmatizează indivizii umani şi recunoscând că existenţa unui mediu 
criminogen influenţează mai mult apariția delincvenţei decât existenţa unui cromozom Y supli- 
mentar, Stanley Walzer şi-a întrerupt cercetările experimentale. 

Probleme etice nu pot să nu-şi pună și cei care au experimentat diverse tehnici de schimbare 
a comportamentelor. Psihochirurgia, terapia comportamentală, deprivarea senzorială — într-o 
societate nedreaptă — se întorc împotriva omului. Uitând parcă de verdictul dat medicilor naziști 
de Tribunalul de la Niirnberg, dr. Gross şi dr. Meyer de la Clinica Universitară Hamburg-Eppen- 
dorf, în cadrul programului de cercetare Aspecte psihosomatice, psihodiagnostice şi terapeutice 
ale agresivității, au pus la punct o aşa-numită „cameră a tăcerii“, care, prin deprivare senzorială, 
permite „spălarea creierului“. Ceea ce se obține este pierderea capacităţii de concentrare a atenţiei 
şi de gândire coerentă, incapacitatea de orientare în timp şi spaţiu, halucinaţii etc., iar pe termen 
lung — aşa cum arăta Robert Daly — deprivarea senzorială induce modificări de personalitate, 
stări depresive, coşmaruri, dificultăți în relaţiile sociale. Rezultatele cercetărilor dr. Gross şi Meyer 
s-au materializat prin crearea unei „secţii a tăcerii“ la închisoarea din K6In-Ossendorf. 

Din păcate, cazul nu este singular. Probabil că cel mai vechi caz de încălcare a normelor 
morale într-un experiment cu conţinut psihosociologic (vizând socializarea copiilor) rămâne 
experimentul făcut din porunca împăratului Frederic al II-lea (1194-1250). Mânat de curiozitatea 

de a afla ce limbă (ebraică, greacă, latină, arabă sau limba părinților) vor vorbi copiii când vor 
fi mari, dacă de la naştere nu vor auzi pronunţându-se nici un cuvânt, acesta a luat câte un 
nou-născut din cele 18 regiuni ale Imperiului Germanic şi a ordonat doicilor să-i îngrijească 
fără a le adresa însă vreun cuvânt. Curiozitatea dementă a împăratului n-a putut fi satisfăcută 
pentru că, înainte de a împlini vârsta de doi ani, toţi copiii supuși experimentului au murit, fără 
a fi fost atinşi de vreo boală incurabilă. Carenţa afectivă, izolarea socială, mai ales la vârstele 
timpurii — se ştie astăzi —, produc totdeauna, dacă nu sfârşitul letal, în orice caz tulburări psihice 
ireversibile. Omul nu devine om decât în contactul lui permanent cu semenii și cu cultura. 

Nu numai cu secole sau cu decenii în urmă, dar şi în zilele noastre, uneori, experimentarea 
pe subiecții umani trădează lipsa de responsabilitate. Robert M. Veatch şi Sharman Sollito, în 
Raport of the Hastings Center (1973), au inventariat un număr de 43 de experienţe mai mult 
decât condamnabile din punct de vedere deontologic, publicate cu începere din 1966 în revistele 
de specialitate: copii astmatici cărora li s-a aplicat tratament placebo, fără ca părinţii sau copiii 
să ştie că sunt supuşi unui experiment, supunerea la unele teste de durere a persoanelor care 
se prezentau pentru un examen medical obişnuit (respectivele persoane erau convinse că testările 
fac parte din examenul propriu-zis), administrarea unor substanţe halucinogene (LSD) unui 
număr de 24 de persoane pentru a observa comportamentul lor, fără a fi fost prevenite în legătură 
cu consecinţele posibile ale administrării drogului ș.a.m.d. (J.P. Desportes, 1974). 

Într-un interviu acordat în 1973, Elliot Aronson mărturisea că în experimentele de laborator 
pe care le-a efectuat a indus multă anxietate subiecților pentru a studia efectele în plan compor- 
tamental ale acestui fenomen. Pornind de la considerente de etică profesională, Elliot Aronson 
însuşi declara că o astfel de practică experimentală trebuie considerabil revizuită. 

Atât în ceea ce priveşte desfășurarea experimentelor pe oameni — element specific experi- 
mentelor psihosociologice —, cât şi în aplicarea rezultatelor acestora trebuie respectate fără 
excepție normele deotologice. „O severitate fără milă trebuie să-i condamne pe cercetătorii 
care, din interes sau chiar din neglijenţă sau dintr-o greşeală de judecată, ar uita că experimen- 
tarea pe oameni este diferită [...], că trebuie urmărită introducerea unor elemente favorabile 
privind persoanele supuse ei“ (Chombart de Lauwe, 1971). 

Timpul îndelungat şi costul adesea ridicat al cercetărilor experimentale limitează aplicarea 
acestora în psihosociologie. Nu numai experimentele cu „variabilă timp“, ci aproape toate sche- 
mele experimentale impun o testare dublă (înainte şi după introducerea variabilei independente) 
atât la grupul experimental, cât şi la grupul de control. Tocmai acest lucru, împreună cu aparatura 
utilizată şi plata subiecților, ridică mult costul cercetărilor experimentale. 

Cu toate acestea, scepticismul legat de posibilitățile aplicării experimentului în situaţiile 
sociale nu ni se pare deloc îndreptățit. Cel puţin în actuala etapă de dezvoltare a sociologiei, 
psihologiei şi psihosociologiei nu se justifică vreo obiecție metodologică de principiu față de 
experiment. Suntem întru totul de acord în această privinţă cu Vasile Pavelcu, care atrage atenţia 
asupra faptului că valoarea experimentului variază în funcție de concepţia generală a cercetăto- 
rului, de poziţia lui teoretică. De asemenea, subscriem la ideea de a nu cere metodei experimen- 
tale mai mult decât poate ea da. Nu împărtăşim însă rezervele acad. Vasile Pavelcu, care sublinia 
că „trebuie să ţinem seama că unele fapte rezistă, total sau parțial, prin natura lor (s.n.), la exi- 
genţele metodei experimentale, așa cum este cazul în cea mai mare parte (s.n.) cu fenomenele 
sociale și cum, cel puţin temporar, este cazul cu numeroase fenomene şi procese psihice care 
prin complexitatea lor nu se pretează totdeauna la o izolare, impusă de metoda experimentală 

a variabilelor“ (V. Pavelcu, 1972). Dacă avem în vedere doar experimentul artificial, afirmaţia 
este pe deplin îndreptățită; dacă luăm însă în consideraţie ansamblul tipurilor de experimente, 
nu putem să nu remarcăm că natura faptelor psihosociale nu respinge metoda experimentală. 


Definiţie, concepte de bază și scheme experimentale 


În fundamentala sa lucrare de metodologie a experimentului în științele sociale, Ernest 
Greenwood, după ce trece în revistă sensurile în care este folosită metoda experimentală în 
sociologie şi psihologie, ajunge la concluzia că „Un experiment este verificarea unei ipoteze 
încercând de a pune doi factori în relație cauzală prin cercetarea situaţiilor contrastante, în care 
sunt controlaţi toţi factorii în afara celui ce interesează, acesta din urmă fiind cauza ipotetică 
sau efectul ipotetic“ (E. Greenwood, 1945). Două sunt caracteristicile asupra cărora Ernest 
Greenwood insistă: capacitatea experimentului de a verifica ipotezele cauzale şi controlul 
situației experimentale. Arătând că experimentul tinde către controlul maxim al factorilor, autorul 
precizează esenţa metodei: „testarea ipotezelor cauzale prin înţelegerea unor situații contras- 
tante controlate“. Controlul este, aşadar, elementul esențial în structura metodei experimentale. 
Verificarea ipotezelor cauzale constituie scopul general al ştiinţei, de care cunoașterea ştiinţifică 
se apropie utilizând metode adecvate, inclusiv experimentul, dar nu numai experimentul. 

Definiţia dată de Ernest Greenwood, în ansamblu acceptabilă, este limitată totuși prin aceea 
că insistă asupra legăturii cauzale doar dintre două fenomene. Aceeași limită o remarcăm şi la 
alte încercări de definire a metodei experimentale în ştiinţele socioumane. Arnold M. Rose apre- 
ciază că „Un experiment constă în aplicarea unui stimul la un anumit obiect, păstrând neschim- 
baţi alți stimuli sau condiţii posibile care pot să afecteze obiectul în același timp şi notând 
schimbările care se produc în obiect, probabil datorită aplicării stimulului“ (A.M. Rose, 1954). 

Aşa cum se recunoaște astăzi, în domeniul socialului funcționează relații de multicauzalitate, 
ceea ce impune luarea în considerare în ipoteză, şi deci în experiment, nu doar a două, ci a mai 
multor elemente. O definiţie riguroasă a experimentului psihosociologic trebuie să reflecte stadiul 
prezent de dezvoltare a cunoaşterii, dar şi posibilitățile de azi ale tehnicii experimentale. Consider 
că definiția dată de Leon Festinger (1963) corespunde într-o mai mare măsură acestor exigenţe: 
experimentul constă în „observarea și măsurarea efectelor manipulării unor variabile independente 
asupra variabilelor dependente într-o situație în care acţiunea altor factori (prezenţi efectiv, dar 
străini studiului) este redusă la minimum“. Definiția propusă de Leon Festinger subliniază în 
primul rând faptul că experimentul este o observaţie provocată, în al doilea rând, că situația 
este controlată. Aceste două caracteristici sunt reținute şi de alţi psihosociologi. John W. Kinch 
(1973) consideră că poate fi vorba de experiment când „cercetătorul introduce deliberat anumiţi 
factori în situația observată sau controlează comportamentul subiecților pe care îi observă“. 
În acelaşi sens, Marc Richelle (1995) apreciază că „A experimenta înseamnă a aşeza un fenomen 
sub un control riguros cu scopul de a-i determina condițiile de apariție“. 

Definiţiile reproduse, deşi surprind caracteristicile esenţiale ale metodei experimentale, nu 
sunt — după opinia noastră — suficient de cuprinzătoare. Conform lor, rămân în afara metodei 
importante tipuri de experimente frecvent utilizate în disciplinele socioumane (experimentul 
natural şi experimentul mintal). Precizarea că introducerea unor factori în situația ţinută sub 
control poate fi făcută şi în absenţa experimentatorului de către alte instanţe (naturale sau sociale) 
credem că va completa în chip fericit definițiile reproduse. 

Vom spune, aşadar, că în ştiinţele socioumane experimentul psihosociologic constă în analiza 
efectelor unor variabile independente asupra variabilelor dependente într-o situaţie controlată, 
cu scopul verificării ipotezelor cauzale. Observarea şi manipularea efectivă a variabilelor de 
către cercetător sunt elemente caracteristice doar anumitor tipuri de experimente, nu tuturora. 
Este adevărat însă că, de cele mai multe ori, experimentatorul încearcă să provoace fenomenele 
pentru a le observa și înregistra sistematic, pentru a le măsura și explica prin cauze. Celebrul 
paleontolog francez Georges Cuvier (1769-1832) spunea că „observatorul ascultă natura, experi- 
mentatorul o întreabă şi o sileşte să i se dezvăluie“. Preluând acest aforism atât de valabil în 
ştiinţele naturii, putem spune că şi în experimentul psihosociologic propriu-zis cercetătorul „pune 
întrebări“ fenomenelor psihosociale, nu așteaptă ca acestea să i se dezvăluie de la sine. Factorii 
naturali şi sociali conlucrează cu experimentalistul, pregătit însă să interogheze fenomenele: 
o serie de evenimente naturale, ca şi măsurile sociale organizatorice, antrenează schimbări în 
comportamentele individuale şi de grup. Cercetătorul experimentalist analizează astfel de situații, 
încercând să le ţină sub control în vederea stabilirii relaţiilor cauzale. 

Se urmăreşte ca nici un factor exterior, în afara celor manipulați, să nu intervină în situația 
experimentală, care, de-a lungul cercetării, trebuie să rămână neschimbată, cu excepția variabilei 
dependente, pentru ca să se poată măsura influenţa factorilor introduşi. Maurice Duverger (1961, 
356) chiar defineşte astfel experimentul: „În desfăşurarea unui fenomen se introduc unul sau 
mai mulți factori artificiali: comparând rezultatele obținute cu acelea pe care le-ar da fenomenul 
în absenţa oricărei intervenţii, se poate măsura influenţa factorilor introduși““. 

Referindu-se direct la experimentul sociologic, Julian L. Simon (1969) arată că „Esenţa 
experimentului constă în aceea că cercetătorul manevrează deliberat una sau mai multe variabile 
independente (x, X>, X3...), expunând astfel diferite grupuri de subiecți la diferite variabile (sau 
la diferite cantități de variabile independente) şi apoi observă schimbările produse în variabilele 
dependente (y,, y>, ya...) 

În definițiile reproduse, ca și în comentariile făcute, au apărut unii termeni (control, variabilă, 
variabilă independentă, situație experimentală etc.) care, constituind concepte de bază în metodo- 
logia experimentului, se cer a fi, la rândul lor, definiți. 

Prin control se înţelege asigurarea condițiilor de repetabilitate a rezultatelor ori de câte ori 
se reia cercetarea. Robert Plutchik (1968) consideră că termenul de „control“ a fost introdus 
relativ târziu în istoria ştiinţei. Blaise Pascal (1623-1662) se pare că a fost primul care a realizat, 
în 1648, un experiment controlat (studiul presiunii aerului). Termenul ca atare a fost însă introdus 
mai târziu. Chiar John Stuart Mill nu se referă decât implicit la controlul experimentelor. Abia 
după 1870, prin opera psihologului german Wilhem M. Wundt, termenul de control, în sensul 
de „standard de comparare“, dobândeşte o mai largă circulaţie. În studiile de psihologie experi- 
mentală de la începutul secolului al XX-lea, Edward-Lee Thorndike şi Robert S. Woodworth 
sunt primii care recunosc necesitatea utilizării grupului de control. După 1908, grupul de control 
începe să fie frecvent utilizat în cercetările experimentale. În 1933, aproximativ 11 la sută din 
articolele publicate în revistele de psihologie făceau referiri la grupul de control. Douăzeci de 
ani mai târziu, peste 52 la sută din articolele publicate în domeniul psihologiei experimentale 
includeau referiri la grupul de control. Astăzi aproape că nu poate fi conceput un studiu experi- 
mental cât de cât riguros în absenţa grupului de control şi a unui control strict al variabilelor. 

În sens modern, controlul (Figura 10.2) vizează în primul rând factorii introduşi în expriment 
pentru declanșarea unor comportamente specifice, dar şi factorii a căror influenţă urmează a 
fi eliminată fie prin suprimare, fie prin păstrarea lor constantă. 

V; = variabilă independentă; 

Va = variabilă dependentă; 

V, = variabilă externă necontrolată; 
Ve. = variabilă externă controlată; 
G. = grup experimental; 

G. = grup control 


Fig. 9. 2. Controlul în experimentul psihosociologic 


De asemenea, controlul se referă la modalitatea de constituire a grupelor experimentale şi 
martor pentru asigurarea comparabilităţii lor. În fine, controlul include şi întreaga problematică 
de efectuare a măsurătorilor de observare, exactitatea şi precizia aparatelor utilizate pentru 
diferite înregistrări (optice, acustice, termice etc.). 

De modul în care se asigură controlul într-un experiment depinde gradul de fidelitate al 
măsurării variabilelor. Mulţi autori consideră controlul ca elementul definitoriu al experimen- 
tului. În acest sens, Hans J]. Eysenck susţine: „Esenţa experimentului în ştiinţă este dată de capa- 
citatea de a exercita controlul asupra variabilelor care influenţează rezultatele experimentului“ 
(1966). La aceeaşi concluzie ajung şi Lee Harvey şi Morgan MacDonald (1993) când afirmă 
că „problema cheie în experimentare este controlul“. Din punctul de vedere al exercitării con- 
trolului, toate tipurile de experimente în cercetarea psihosociologică pot fi ordonate pe un 
continuum, începând cu experimentul de laborator, în care controlul variabilelor este deplin, 
şi terminând cu experimentul natural, unde cercetătorul se limitează doar la controlul modului 
de constituire a grupelor experimentale și la măsurare. 


Conceptele de bază. Variabilele întâlnite într-un experiment pot fi clasificate în patru 
categorii (după Leslie Kish). Variabilele explanatorii (experimentale, interne), care se diferen- 
țiază în variabilele independente şi dependente. Variabilele independente sunt date de factorii 
introduşi în experiment de cercetător sau de alte instanţe (natură, societate) şi ai căror parametri 
(valoare, intensitate, durată, frecvenţă etc.) se modifică în timp. 

Variabilele dependente iau valori diferite în urma influenţei asupra lor a variabilelor indepen- 
dente. Atât variabilele independente, cât şi cele dependente se supun legii conexiunii universale 
a fenomenelor; ele sunt dependente sau independente doar raportate la planul experimental. 

Sporirea salariului, de pildă, într-un experiment psihosociologic poate fi variabilă independentă, 
pentru a vedea cum influenţează asupra absenteismului. Nimeni nu va susține însă că aceasta 
ar fi independentă de factorii politici, economici. Într-un alt experiment, salariul ar putea fi 
variabilă dependentă, de exemplu, dacă s-ar urmări să se vadă cum este influențat de o anumită 
modalitate de normare a muncii. 

Allen L. Edwards (1968) atrage atenţia asupra faptului că variabilele explanatorii pot fi 
cantitative, cât şi calitative. Sunt cantitative acele variabile ale căror valori, discrete sau continue, 
pot fi ordonate de-a lungul unei singure dimensiuni (de exemplu, cooperarea, conflictul etc.). 
Variabilele calitative sunt neordonabile unidimensional (de exemplu, profesiile, apartenența 
politică etc.). Distincția făcută de Allen L. Edwards este deosebit de importantă din perspectiva 
procedeelor matematice utilizate pentru prelucrarea datelor experimentale. 

Variabilele exterioare controlate. Într-un experiment, în afara factorilor care își modifică 
parametrii, există o serie de alți factori, exteriori relației presupuse între variabilele explanatorii, 
care sunt menținuţi constanţi, sunt controlați: variabilele exterioare controlate. Numărul variabi- 
lelor exterioare care trebuie controlate este totdeauna mare. Dacă am încerca să vedem cum 
influenţează coeziunea grupului (variabilă independentă) starea de sănătate mintală a indivizilor 
(variabilă dependentă), o serie de factori legaţi de condiţiile de viaţă şi de muncă ale indivizilor 
cuprinși în experiment ar trebui să rămână constanți: programul zilnic, regimul alimentar şi 
de odihnă, programul de muncă etc. 

Variabilele exterioare necontrolate. Dată fiind multitudinea factorilor exteriori, cercetătorul 
— cu bună știință — lasă necontrolate unele variabile mai greu de menţinut la același nivel datorită 
complexităţii lor, mijloacelor tehnice, uneori rudimentare, din considerente materiale sau deon- 
tologice etc. În unele cazuri, cercetătorul nu face nici un fel de legătură între problema studiată 
şi factorii aparent îndepărtați. Într-adevăr, ce legătură poate fi între greutatea corporală şi sănă- 
tatea mintală?! La prima vedere, nici una. Variabila rămâne necontrolată. Şi totuşi, dacă privim 
lucrurile mai atent, nu putem să nu remarcăm, măcar ipotetic, o anumită legătură. Ne îndreptă- 
ţesc la aceasta considerentele de ordin endocrin, dar şi social. 

Variabilele exterioare necontrolate, care dau erori randomizante, nu ar trebui să-i preocupe 
prea mult pe cercetători, datorită faptului că influenţa lor în experiment se anulează reciproc. 
Rămânând la ultimul nostru exemplu, cantitatea de endorfină — „morfină“ naturală — din creierul 
subiecților de experiment constituie o variabilă externă necontrolată, care dă erori randomi- 
zante, unii subiecți având o cantitate mai mare de endorfină în creier, alții o cantitate mai mică. 

Într-un experiment riguros ştiinţific, toate variabilele externe necontrolate ar trebui să pro- 
ducă erori randomizante, ca să nu mai vorbim de un experiment ideal, în care toate variabilele 
externe sunt controlate. 

Referindu-se la variabile ca proprietăţi ale fenomenelor măsurate, ca proprietăţi tangibile 
ale lucrurilor (presiune, volum, durată etc.), Donald H. McBurney (1983, 58) distinge patru tipuri: 
variabile explanatorii (independente şi dependente); variabile continue şi discrete ; variabile 
cantitative şi calitative; variabile fizice şi nonfizice. Ca orice tipologie, şi aceasta reduce infini- 
tatea unităților sociale şi a calităților lor la o schemă, desigur, utilă din punct de vedere didactic. 

Un alt concept central în metodologia experimentului sociologic, în afara celui de variabilă, 
este conceptul de grup (experimental, de control). Grupul experimental este constituit din ansam- 
blul persoanelor asupra cărora acţionează variabila independentă introdusă de cercetător. În 
metodologia experimentului, termenul de „grup“, cu rare excepţii, are altă semnificație decât 

cea psihosociologică. Foarte adesea, subiecții din grupul de control rezolvă individual sarcinile 
experimentului, nu interacționează. Pentru termenul de grup experimental (şi de control), mai 
apropiat decât sensul psihosociologic este înţelesul statistic, de grupare după anumite caracte- 
ristici a populaţiei. Grupul de control serveşte pentru compararea efectelor introducerii variabilei 
independente la grupul experimental; este un grup martor, asupra căruia nu acţionează variabila 
independentă. În psihosociologie, se pare că Edward-Lee Thorndike și Robert S. Woodworth 
(1901) au utilizat cei dintâi grupul de control într-un experiment riguros. 

Momentul experimental este un alt concept de bază în sistemul explicativ al metodei experi- 
mentale. În mod obişnuit, sunt luate în considerare momentele t, şi t> ale experimentului, adică 
momentele în care se măsoară variabilele dependente, înainte şi după introducerea variabilei 
independente. Achim Mihu (1973, 105) atrage atenţia asupra momentului îy, „perioada de timp 
în care grupul experimental este pregătit pentru a i se introduce variabila independentă x“. 
Observaţia este cât se poate de întemeiată; în experimentul psihosociologic, variabila indepen- 
dentă nu se introduce instantaneu: grupul experimental, într-un fel sau altul, este pregătit să 
participe la experiment (i se cere acordul, este pus în condiţii speciale etc.). Experimentele lui 
Elton Mayo la atelerele de la Hawthorne, etapa „test-room“, sala de observare a montajului 
de relee, constituie un foarte concludent exemplu privind semnificația momentului ty în desfășu- 
rarea cercetării experimentale. 

Situaţia experimentală cuprinde ansamblul persoanelor (cercetători, personal ajutător, subiecți 
de experiment), al obiectelor (aparatura de producere a stimulilor, de înregistrare a reacțiilor 
etc.), precum şi condiţiile concrete în care se desfăşoară experimentul. Situaţiile experimentale 
pot fi naturale sau de laborator, create de cercetător. ŞI într-un caz, și în celălalt trebuie avut 
în vedere că elementele constituente ale situaţiei experimentale interacționează, facilitând sau, 
dimpotrivă, îngreunând acţiunea variabilei independente. Astfel de factori, prezenţi la începutul 
experimentului şi acţionând asupra variabilei dependente (în fond, variabile externe necon- 
trolate), sunt numiţi de către W. Siebel (1965) „factori paraleli“. Spre deosebire de ei, unii factori 
acționează numai în momentul introducerii variabilei independente: sunt „factori catalitici“. 
De-a lungul desfășurării experimentului, situația experimentală se schimbă. W. Siebel distinge trei 
faze în dinamica situaţiei experimentale: situaţia inițială, situţia de după introducerea variabilei 
independente și situația finală, în care se manifestă efectul. De cele mai multe ori, cercetătorul 
este atent la fazele inițială şi finală, neglijând situaţia intermediară. Întrucât situaţia experimen- 
tală, în dinamica ei, reprezintă un singur tot, este firească recomandarea de a se urmări interacțiunea 
factorilor şi a elementelor pe toată perioada desfăşurării experimentului. De asemenea, în prezen- 
tarea experimentului este recomandabil să se arate, prin schiţe sau fotografi, situaţia experimen- 
tală în diferitele ei faze. 

Schemele experimentale. Oricât de sofisticate s-au dovedit a fi experimentele moderne din 
ştiinţele socioumane, schemele lor logice sunt reductibile la canoanele cercetării experimentale 
stabilite de John Stuart Mill (1806-1873) în A System of Logic (1843). Aceste canoane „descriu 
metoda experimentului controlat, care este unul din procedeele indispensabile ale ştiinţei moderne“. 

Rafinarea procedeelor de testare pe cale experimentală a ipotezelor cauzale în ştiinţele 
socioumane a fost impusă de necesitatea adecvării metodei la obiectul investigat, având în vedere 
complexitatea cauzalităţii, natura factorilor experimentali şi influenţa situației experimentale. 

Complexitatea cauzalității. La nivelul socialului, este imposibil de imaginat un fenomen 
care să epuizeze cauzalitatea producerii altui fenomen, care să fie necesar şi în același timp 

suficient pentru producerea lui. În acest domeniu, un factor devine cauzal în anumite condiţii, 
în prezenţa altor factori, care măresc probabilitatea producerii fenomenului. Totdeauna cauzali- 
tatea socială este exprimată printr-un „nex complex de fenomene“ (A. Mihu, 1973, 50), în care 
condițiile contributorii, în prezenţa celor contingente şi alternative, determină probabilistic 
apariţia unui fenomen. 

Canonul diferenţei, despre care John Stuart Mill afirma că reprezintă „cea mai perfectă 
metodă de investigare ştiinţifică“, constă în aceea că „Dacă un caz în care fenomenul investigat 
are loc şi un caz în care acesta nu are loc au în comun toate circumstanţele, cu excepția uneia 
care se întâlnește numai în primul caz, circumstanţa unică prin care se deosebesc cele două 
cazuri constituie fie efectul, fie cauza, fie o parte indispensabilă a efectului sau a cauzei fenome- 
nului respectiv“. Acest canon constituie schema logică a experimentului de tip determinist. 


<< 

Pe baza lui sunt proiectate experimentele moderne de tip stohastic, descrise de R.A. Fisher 
(The Design of Experiments, 1935), cu două grupuri (grup experimental şi grup de control) şi 


xee 


măsurare „numai după“ introducerea factorului experimental: 


grup experimental: X -— Y, 
grup de control: X> Ya 


Canonul diferenţei, aşa cum a fost formulat de John Stuart Mill, şi, corespunzător lui, experi- 
mentul cu două grupuri și măsurare „numai după “ constituie forma de reducţie a tuturor experi- 
mentelor din ştiinţele sociale. Francis Bacon (1561-1626), în Novum organum scientiarum (1620), 
numea o astfel de probă „experimentum crucis“, subliniind caracterul decisiv al unui astfel de 
experiment pentru respingerea ipotezelor. Măsurarea „înainte“ şi „după“ introducerea variabilei 
independente într-un astfel de experiment nu constituie decât un caz particular impus de natura 
factorilor experimentali. Experimentele cu un singur grup, fie cu măsurare „numai după“ — 
despre acestea Donald T. Campbell (1966) spune că „nu merită numele de experiment“ — sau 
cu măsurarea „înainte şi după“ introducerea factorului experimental sunt, în realitate, „scheme 
preexperimentale“, „deviații de la modelul experimentului clasic“ şi au valoare foarte limitată 
pentru testarea ipotezelor cauzale, deși sunt foarte des utilizate în ştiinţele sociale. 

Astfel de cvasiexperimente, care nu sunt suficiente pentru a permite o testare severă a ipo- 
tezelor, au totuşi meritul de a sugera noi ipoteze — apreciază Thomas D. Cook şi Donald T. Camp- 
bell (1976). În plus, unele scheme cvasiexperimentale se apropie mult de schemele experimentale 
propriu-zise. Experimentele cu un singur grup, cu măsurare „înainte şi după“, cu introducerea 
repetată a variabilei independente (2) sau cu reintroducerea ei inversă (3), sunt foarte asemănă- 
toare cu experimentele cu grup de control şi chiar preferabile acestora, cu condiţia ca reintrodu- 
cerea variabilei independente să nu dea naştere fenomenului de învăţare. Schematic, aceste 
experimente cu un singur grup pot fi reprezentate astfel: 


2. G:X>Y>X>% 
3. G:X>YoX>YT, 

x 


Afirmând că „circumstanţa unică“ este „fie cauza, fie o parte a cauzei“, John Stuart Mill 
prefigurează schemele logice ale experimentelor multivariate (cu mai multe variabile indepen- 
dente), în care condiția suficientă conjunctivă exprimă complexitatea cauzalităţii sociale. 


4. (XxUxZ)xAxBxC-Y 


(XxUxZxAxBxC—Y 
XXxUxZ—Y 


În experimentele multivariate, influenţa variabilelor independente (X, U, Z) poate fi luată 
în considerare fie ca un nex complex cauzal, fără a se diferenţia valoarea contributorie a 
condiţiilor, fie ca o complexitate de factori cu valori contributorii diferenţiate şi cu interacțiuni 
specifice. În primul caz se impune experimentarea pe două grupuri și măsurarea „numai după“ 
(Figura 10.3). În cazul al doilea vor fi cuprinse în experiment 2" grupe (n fiind numărul variabi- 
lelor experimentale cu două valori). Rezultă o nouă schemă logică din combinarea valorilor 
variabilelor experimentale (5). 


5. (XxUxZ2),A,BC-Y, 
(XxUx2),A,B.C—Y, 
(XxUx2),A,B,.C—Y3 
(XxUx2), A,B,.C0C—Y4 
(XxUx2),A,B.C—Ys 
(XxUxZ),A,B,.C—oYs 
(XxUx2), A,B,0C—Y, 
(XxUx2), A,B,C—Ys 


Planul de cercetare este foarte asemănător cu cel din primul caz, nota specifică fiind dată 
de numărul crescut de grupe experimentale şi de procedeele matematice de analiză a datelor: 
analiza de varianţă, criteriul F, coeficientul de corelaţie interclase al lui Fisher. 

Fireşte, în psihosociologie cauzalitatea nu este epuizată doar de doi factori cu valori de 
absenţă şi de prezenţă, ca în exemplul dat. Luarea însă în considerare a mai mult de doi-trei 
factori care să acţioneze concomitent ridică serioase probleme de organizare a experimentului, 
de operativitate şi de cost. (De exemplu, pentru 5 factori, cu două valori, numărul grupelor 
experimentale se ridică la 32, pentru 6 astfel de factori sunt necesare 64 de grupe experimentale 
ş.a.m.d.). De aici rezultă, în practica cercetărilor concrete din ştiinţele socioumane, o limitare 
a schemelor experimentale la câțiva factori considerați relevanţi şi, aşa cum remarca Russel 
L. Ackoff (Scientific Method, 1962), imposibilitatea stabilirii cu certitudine a cauzalităţii sociale, 
totdeauna putând exista şi alți factori (D) în care într-un caz să fie prezenți şi în altul absenți, 
contribuind la apariția sau nonapariția efectului (Y). 

Aşadar, prin canoanele stabilite de către John Stuart Mill nu pot fi descoperite legăturile 
cauzale, ci pot fi doar testate ipotezele cauzale, ceea ce presupune observația prealabilă a condi- 
țiilor de producere a fenomenelor. Celelalte obiecții metodologice formulate de către R. L. Ackoff: 
necesitatea operării cu factori discreţi (variaţii cantitative) sunt depăşite, după opinia noastră, prin 
aplicarea analizei de varianţă şi prin luarea în considerare a canonului variaţiei concomitente. 

Natura factorilor experimentali. Realizarea experimentelor în sociologie, psihologie, peda- 
gogie are în vedere nu numai multicauzalitatea specifică fenomenelor sociale, ci şi natura 

factorilor experimentali, a condiţiilor contributorii şi circumstanțiale, cu un cuvânt, a variabilelor 
independente. Variabilele independente în experimentele psihosociale au foarte rar doar două 
valori (absenţă şi prezenţă). Același lucru se poate spune şi în legătură cu variabilele dependente. 
Acest fapt l-a determinat pe Emile Durkheim să considere, în Regulile metodei sociologice, 
canonul variației concomitente „instrumentul prin excelenţă al cercetării în sociologie“ (1895/ 
1974, 199). Potrivit acestui canon, „orice fenomen care variază într-un fel sau altul ori de câte 
ori un alt fenomen variază într-un același fel particular este fie din cauza, fie efectul celui de-al 
doilea fenomen, fie că este legat de acesta printr-un fapt de cauzaţie“. Schema experimentelor 
proiectate în conformitate cu canonul variațiilor concomitente este următoarea: 


6. Xmaxim A, B, C— Ymare (mic) 
Xmediu A, B, C— Y mediu 
Xminim A, B, C — Ymic (mare) 


X>Y 


Variabilele independente şi dependente pot creşte sau descreşte concomitent. Legătura cau- 
zală este verificată și în cazul în care unei creşteri a variabilei independente îi corespunde o 
descreştere a variabilei dependente. 

În practica cercetărilor psihosociologice se constituie grupuri experimentale şi de control 
în același timp, la care se introduc factorii experimentali: 


7. x > XX > 
G:X>Y] 
G: x, > Y 
G: X3 > Y3 


Dat fiind faptul că variabila independentă poate avea valori pozitive şi negative, nu numai 
valori de absenţă şi prezenţă (deci pozitive), schema experimentului „cu două grupuri şi 
măsurare numai după“ se particularizează prin aceea că un grup este influenţat într-o direcţie, 
celălalt în direcţia opusă (/he reversed-treatment). Aşa procedează N.C. Morse şi E. Reimer 

ze 


(1956) când unui grup îi aplică o „conducere democratică“ şi celuilalt „un control ierarhic sever“ 
(conducere „autoritară“. Schema utilizată este următoarea: 


8. G.:X.,.—Y 
Go: X_— Ya 


Obiecţia că nu se pot găsi două societăți sau două colectivităţi umane care să difere doar 
printr-un singur factor, obiecţie formulată față de canonul diferenţei, poate fi menţinută, după 
părerea noastră, şi față de canonul variațiilor concomitente. Randomizarea, controlul distribu- 
iei frecvenţelor sau potrivirea pe perechi asigură controlul asupra variabilelor externe, dar nu 
elimină factorii necunoscuţi care ar putea interveni în producerea creşterii sau descreșterii varia- 
bilei dependente, concomitent cu creşterea sau descreșterea variabilei independente. 

Având în vedere complexitatea cauzalității în domeniul socialului, ca şi natura diferită a 
factorilor cauzali (împletire de factori cu două și mai multe valori), putem să ne imaginăm 
schema logică a unui experiment cu două variabile independente, din care una (X) cu două 
valori (absenţă şi prezenţă) şi cealaltă (U) cu mai multe valori (trei grade de intensitate), astfel: 

Interpretarea rezultatelor unui experiment desfăşurat pe baza unei astfel de scheme nu poate 
fi făcută decât prin analiza de varianţă, care dă răspuns întrebărilor: Care este influenţa factorului 
X asupra lui Y? În ce măsură influenţează factorul U asupra lui Y? Care este acțiunea conjugată 
a factorilor X şi U asupra lui Y? Valorile lui Y diferă sistematic? Cu ce grad de semnificație? 

Influenţa situaţiei experimentale. Situaţia experimentală poate, ea însăşi, interveni ca varia- 
bilă independentă în experiment, datorită faptului că, spre deosebire de ştiinţele naturii, în 
ştiinţele sociale subiectul experimentului este un participant activ, conştient, care intră într-o 
formă specială de interacțiune socială cu experimentatorul. Schema experimentală cu două grupe 
de control, propusă de R.S. Solomon (1949), reuşeşte să pună în evidenţă influența pretestării 
asupra variabilei independente. Dar situația experimentală nu se reduce numai la măsurare, 
deși aplicarea instrumentelor de testare reprezintă, probabil, elementul cu ponderea cea mai 
mare în schimbarea comportamentului subiecților în situaţia experimentală. Așa cum atrăgea 
atenția Martin T. Orne (1961) la simpozionul despre psihologia socială a psihologiei experimen- 
tale, comportamentul subiecților în experiment este în funcție de totalitatea situației. 

Schema lui R.S. Solomon permite atât evaluarea influenţei instrumentelor şi operației de 
măsurare, cât şi a influenţei combinate a pretestării şi a variabilei experimentale. Această schemă 
este impusă de situaţia în care măsurarea „înainte“ de introducerea variabilei independente (expe- 
rimentale) este susceptibilă de a interacționa cu aceasta. Strategia experimentării se prezintă 
în Tabelul 9.1. 


Tabelul 9.1. Schema experimentală cu două grupe de control 


Grup experimental Grup control Grup control 
(G1) (G2) G3) 
Măsurare „Înainte“ (pretest). da da nu 
Introduc variabila independentă. da da da 
Măsurare „după“ (post-test). da da da 
Diferenţa FA e clu AR D> (pretest) D3 (v. independentă) 


În cadrul grupului experimental (G,), diferența D, între valoarea variabilei dependente 
măsurate „înainte“ şi „după“ introducerea variabilei independente nu exprimă, așa cum s-ar 
părea la prima vedere, numai influenţa variabilei independente, ci şi influenţa operaţiei de 
măsurare (pretestarea). Influenţa concomitentă a celor doi factori (variabila independentă şi 
pretestarea) este dată de următoarea relaţie: I = D, - (D»+D»). 

Când 1 = 0, înseamnă că nu există interacțiune pretest-variabilă independentă. Astfel de 
situații sunt totuşi rar întâlnite în experimentele din ştiinţele sociale. Cel mai adesea influenţa 
măsurării prealabile se adaugă şi schimbă influenţa variabilei independente. Fie situația prezen- 
tată în Tabelele 9.2 şi 9.3: 

Tabelul 9.2. Experimentul A (cu două grupe, cu măsurare „înainte “ 
și „după “ introducerea variabilei independente) 


Grup experimental (G.) 


Grup control (G2) 


Variabila dependentă (Y) 20 (Y.) 20 (Y2) 
Introduc variabila independentă da nu 
Variabila dependentă (Y”) 80 (Y.) 30 (Y2) 


Tabelul 9.3. Experimentul B (cu trei grupe, cu măsurarea „înainte“ 
și „după “ introducerea variabilei independente) 


Grup experimental Grup control Grup control 
(G) (G2) (Ga) 
Variabila dependentă (Y) 20 (Y.) 20 (Y») 20 (Y2) 
Introduc variabila independentă da nu da 
Varaibila dependentă (Y”) 80 (Y.) 30 (Y2) 60 (Y3) 


În baza experimentului A, influenţa factorului experimental ar fi fost considerată egală cu 
50. În realitate, influenţa acestui factor este mai mică (egală cu 40). Experimentul B, în care 
valoarea inițială a performanţei (Y3) grupului de control (G3) nu este măsurată, ci estimată: 


(2020-20 
2 


Permite măsurarea corectă a influenţei reale a variabilei independente: 


Vi= Va-— Y3 (60 — 20 = 40) 

Fără a se identifica factorii necontrolaţi care pot contribui la modificarea valorii variabilei 
dependente, schemele experimentale cu patru grupe (Tabelul 9.4) permit măsurarea influenţei 
acestor factori. În acest fel, influenţa factorilor experimentali este foarte exact determinată, 
constituind o strategie experimentală ideală sub raportul siguranţei interpretării. 


Tabelul 9.4. Schema experimentală cu trei grupe de control 


Grup experimental Grup control Grup control Grup control 
(G1) (G2) (Ga) (Ga) 
Măsurare „înainte“ da da nu nu 
Introduc variabila independentă da nu da nu 
Măsurare „după“ da da da da 
D, (pretest + PIE, z 
Diferenţa v. independentă + D, (pretest) | Da WVaârabila Dă Sr GtOnI 
: : independentă) | necontrolaţi) 
factori necontrolaţi) 

Valoarea Y, este estimată pe baza mediei valorilor Y, şi Y». Ca şi în cazul celei de-a treia 
grupe experimentale, nici în grupa a patra (G4) nu se introduce variabila independentă (X). Se 
măsoară Y4 şi se compară cu Y>. Dacă diferenţa este semnificativă, înseamnă că influența 
factorilor necontrolaţi alterează influenţa factorului experimental (a variabilei independente). 
În schema experimentală cu patru grupe, interacţiunea pretestării și a condiţiilor experimentale 
este dată de formula: 1 = (D, + DJ) -(D,-D)). 

Diferenţa dintre Y, şi Y4 (adică DA) exprimă influenţa condițiilor experimentale (factorii 
necontrolaţi), care în experimentele din domeniul ştiinţelor sociale sunt greu, dacă nu imposibil, 
de eliminat. 


Tipuri de experimente în științele socioumane 


Criteriile pentru delimitarea tipurilor de experimente în psihosociologie sunt foarte variate: 
gradul şi specificul intervenţiei cercetătorului în manipularea variabilelor, nivelul controlului va- 
riabilelor, natura variabilelor modificate, locul şi funcția experimentului în cadrul cercetării etc. 

John Stuart Mill, care aprecia că valoarea situaţiilor experimentale depinde de ceea ce este 
în ele şi nu de modul cum au fost obţinute aceste situaţii, făcea distincţie totuşi între experi- 
mentul natural, în care situația experimentală este oferită de natură, şi experimentul artificial, 
în care situaţia este creată de cercetător. În acelaşi sens, Claude Bernard (1958), afirmând că 
„nu se poate admite că mâna experimentatorului trebuie să intervină totdeauna activ pentru a 
provoca apariţia fenomenelor“, făcea distincție între experimentele active şi experimentele 
pasive. Primele sunt experimente provocate, cele din urmă invocate, mintale. 


Experimentul natural. Într-un experiment natural (numit de Franklin H. Giddings experi- 
ment parțial, pentru că verifică numai o parte din ipoteza cauzală) sau experiment necontrolat 
— în terminologia lui Ernest Greenwood — cercetătorul observă situația înainte şi după producerea 
unei schimbări, determinate de apariția unui factor natural accidental sau de o combinaţie speci- 
fică de factori obișnuiți (naturali sau sociali). Observarea vieții zilnice a unei comunități umane, 
înainte şi după producerea unei catastrofe, constituie, prin excelenţă, un exemplu de experiment 
natural. Cercetătorul nu poate — fără a încălca regulile deontologice — induce stresul pentru a studia 
experimental colectivitatea. Natura o face însă, montând situaţii experimentale nedorite (inundaţii, 
seisme etc.), necesar a fi studiate pentru a preveni sau pentru a reduce suferinţa celor calamitați. 

Astfel de experimente nu îl găsesc însă pe cercetător pregătit să observe, el însuşi (de cele 
mai multe ori) fiind afectat de calamitate. Alteori cercetătorul se află departe de locul catastrofei: 
observă fenomenul fie de la distanţă, fie cu întârziere. Controlul factorilor experimentali se dilu- 
ează. Cu un cuvânt, caracteristicile, meritele şi slăbiciunile experimentului natural sunt identice 
cu cele ale cercetării de teren. Aceasta nu înseamnă că experimentul natural nu poate furniza 
date ştiinţifice semnificative, mai ales când factorii experimentali sunt de natură socială. Studiul 
lui Seymour Lieberman (1956) asupra raportului dintre rolul social al unei persoane și atitudinile 
acesteia este foarte ilustrativ. Studiul face parte dintr-o anchetă mai vastă efectuată într-o întreprin- 
dere producătoare de echipamente menajere (numită de autor „Societatea Rockwell“), unde 
lucrau aproximativ 4 000 de persoane, din care 2 500 muncitori şi 150 contramaiștri. Din rândul 
muncitorilor, 150 erau delegaţi sindicali. Studiul a constat dintr-o anchetă de teren. Variabila 

experimentală a fost considerată schimbarea rolului, iar perioada experimentală a fost delimitată 
de intrarea în rol. Grupele experimentale cuprindeau pe cei care şi-au schimbat rolul în perioada 
delimitată, iar grupul de control pe cei care în aceeași perioadă nu şi-au schibat rolul. Seymour 
Lieberman a compartimentat studiul său în trei faze: faza anterioară schimbării rolului, faza 
experimentală şi faza postexperimentală. În faza anterioară schimbării de rol (septembrie- 
octombrie 1951) au fost chestionaţi aproape toţi muncitorii, delegaţii sindicali şi contramaiștrii 
din întreprindere. Chestionarul cuprindea întrebări referitoare la atitudinea faţă de întreprindere, 
față de activitatea sindicatului din întreprindere, faţă de delegaţii sindicali. În decembrie 1952, 
în faza postexperimentală, s-a aplicat acelaşi chestionar, în aceeași formă, unui număr de 23 de 
muncitori deveniți contramaiștri, unui grup de control (muncitori care nu şi-au schimbat rolul, 
46 la număr) şi unui număr de 35 de noi muncitori care nu-și schimbaseră rolul, nu deveniseră 
delegați sindicali. Constituirea grupurilor de control s-a făcut luându-se în considerare anumite 
criterii de eşantionare: demografice, atitudinea și motivația. Subiecţilor cuprinși în anchetă li 
s-a explicat că se urmăreşte compararea de la un an la altul a sentimentelor lor față de între- 
prindere, că au fost incluşi într-un eşantion reprezentativ bărbaţi şi femei, tineri şi vârstnici etc. 

Ipoteza studiului a fost confirmată: plasat în rol, individul tinde să adopte şi să dezvolte 
atitudinile în acord cu ceea ce rolul social îi prescrie. Muncitorii deveniți contramaiștri — ca repre- 
zentanţi ai conducerii întreprinderii — au început să aibă o atitudine mai favorabilă față de direc- 
țiune. La rândul lor, noii delegaţi sindicali — ca reprezentanţi ai muncitorilor — au dezvoltat o 
atitudine mai favorabilă față de această organizație şi mai critică față de conducerea întreprin- 
derii. Schimbarea atitudinilor în acord cu schimbarea rolurilor a fost înregistrată cu un înalt grad 
de semnificaţie statistică (p = 0,01). Pentru ilustrarea efectului rolurilor de contramaistru şi de 
delegat sindical asupra atitudinilor faţă de conducere şi faţă de sindicat reproducem două frag- 
mente din tabelele prezentate în studiul lui S. Lieberman (cf. Mendras, 1968, 372) (Tabelul 9.5). 

Faptul că studiul a continuat cu repetarea anchetei în 1954, când, datorită recesiunii econo- 
mice, şi în Societatea Rockwell forța de muncă a fost redusă şi mulţi dintre contramaiștri au 
cercetătorului de experimentul natural. Cercetătorul trebuie să urmărească continuu evoluția 
fenomenelor, să aştepte introducerea factorului experimental în situația deja cunoscută pentru 
a măsura efectele. Experimentul natural se apropie, prin aceasta, foarte mult de observaţie, fiind 
uneori denumit „observaţie controlată“. De asemenea, experimentul natural, prin modul lui de 
desfăşurare, se aseamănă cu cercetarea de teren. Studiul lui S. Lieberman o dovedeşte cu priso- 
sință. În fond, tendinţa de separare a experimentului pur în raport cu observaţia pură sau cu 
cercetarea de teren propriu-zisă nu se justifică. În cadrul fiecărei metode regăsim, într-o măsură 
sau alta, elemente generale ale procesului de cunoaştere. Contactul nemijlocit cu obiectul presu- 
pune procesele de percepție, de observaţie. Clasificarea obiectelor şi fenomenelor implică proce- 
sele psihice superioare de gândire şi abstracție. 

În tipologia creată de John Stuart Mill, ca şi în cea propusă de Claude Bernard, gradul de 
intervenţie a cercetătorului în manipularea variabilelor constituie elementul esențial. Acelaşi 
criteriu îl întâlnim şi în tipologia propusă de F.S. Chapin: experiment proiectat şi experiment 
ex-post-facto (Experimental Design in Sociological Research, 1947). Dacă în experimentul 
proiectat cercetătorul creează situaţia, în experimentul ex-post-facto situaţia furnizată de natură 
serveşte cercetătorului ca material de analiză rațională a legăturii cauzale dintre variabilele pe 
care nu el le-a introdus în experiment, dar pe care le „reconstruiește“ mintal. 

Experimental mintal nu se desfăşoară exclusiv în planul abstracțiilor şi nici nu se contra- 
pune experimentului proiectat. Foarte îndreptățit, Ștefan Lanţoş (1971) observa că experimentul 
mintal continuă reflexia pornind de la observaţie, „o prelungeşte prin forța imaginaţiei și fante- 
ziei predictive peste limitele de accesibilitate ale acestei observaţii“. Observaţia reprezintă nu 
numai instanţa de iniţiere a experimentului mintal, ci şi de ghidare pe întreg parcursul lui. Este 
foarte adevărat că „activitatea constructivă, ipotetico-deductivă a spiritului, care stă la baza orga- 
nizării experimentului fizic, material, se prelungește şi îşi găseşte realizarea deplină în experi- 
mentul mintal“ (M. Flonta, 1971), dar tot atât de adevărat mi se pare şi faptul că cercetătorul 
revine mereu la datul senzorial, se ridică în planul operaţiilor logico-raţionale, acţionează apoi 
asupra reprezentărilor ş.a.m.d., astfel încât experimentul mintal se caracterizează deopotrivă 
prin concretitudine senzorială şi înaltă abstractizare. EI se aplică nu numai acolo unde observaţia 
nu este accesibilă, ci oriunde și oricând se proiectează un experiment, întrucât înaintea manipu- 
lării efective a variabilelor, cercetătorul le modifică în plan mintal şi anticipează rezultatele. 
În condiţiile adecvate, nu numai de accesibilitate a observaţiei, dar şi de timp, de mijloace mate- 
riale, de dezirabilitate socială, experimentul din plan mintal este tradus în plan fizic. Experi- 
mentul propriu-zis (fizic) poate fi privit astfel ca o verificare a experimentului mintal. 


Tabelul 9.5. Atitudinea contramaiștrilor şi a delegaților sindicali 
față de conducere și sindicat 


Felul schimbării 
Mai favorabil , Mai puţin favorabil 

conducerii Neo mpa i, Tea! NE 
In ce măsură conducerea 
se interesează de muncitori? % = iu ic * 
Noii contramaiștri 48 52 [9) 100 23 
Grupul de control 15 76 9 100 i] si 
Noii delegaţi sindicali 29 62 9 100 35 | NS 
Grupul de control 20 80 9) 100 35 
In ce măsură cadrele sindicale 
se interesează de muncitori? e 2 iu ii i, 
Noii contramaiștri 22 69 9 100 sal 0.01 
Grupul de control 15 78 7 100 | 46|” 
Noii delegați sindicali 57 37 6 100 35 | ia 
Grupul de control 26 68 6 100 35 


Tot un criteriu dihotomic utilizează şi Edgar Sydenstricker (1928) când împarte experi- 
mentele în simultane și succesive, după cum rezultatul este obținut printr-o secțiune transversală, 
comparând grupul experimental cu cel de control, sau printr-o secțiune longitudinală, comparând 
grupul experimental cu sine însuşi, la diferite intervale de timp. Acest ultim timp de experiment 
corespunde schemei logice a experimentului cu o singură grupă, cu măsurare „înainte“ şi „după“ 
introducerea variabilei independente. 

Alte tipologii sunt mai sofisticate, utilizându-se criterii combinate. Tipologia creată de Ernest 
Greenwood (1945), care identifică în literatura sociologică şi psihologică de după 1900 peste 
o sută de moduri de definire a termenului de experiment, nu reprezintă decât o combinare a 
tipurilor de experimente propuse de F.S. Chapin şi Edgar Sydenstricker. 

După Ernest Greenwood, experimentele sunt de patru tipuri: proiectat simultan, proiectat 
succesional, ex-post-facto cauză-efect şi ex-post-facto efect-cauză. Primele două tipuri nu necesită 
lămuriri suplimentare. Sunt experimente active. Experimentele ex-post-facto (invocate) au fost 
divizate în două categorii, pornind de la observaţia că uneori cercetătorul cunoaște numărul şi 
situația celor care au suferit acţiunea unui factor (ex-post-facto cauză-efect), iar alteori nu se 
cunoaşte acest număr, dar se ştiu numărul şi situaţia celor care prezintă efectul acţiunii respecti- 
vului factor (ex-post-facto efect-cauză). Câteva exemple vor ilustra diferenţele dintre cele două 
tipuri de experimente. Să presupunem că într-o întreprindere industrială cu forță de muncă 
tânără, jumătate din numărul angajaţilor a urmat un curs de sporire a creativităţii. După termi- 
narea cursurilor, la o distanţă de şase luni, în întreprindere se desfăşoară o cercetare psihosociolo- 
gică privind factorii de sporire a productivității muncii. În ce măsură cursurile urmate au 
contribuit la sporirea productivității muncii? Cercetătorul vieţii sociale procedează la proiectarea 
mintală a unui experiment, încercând să stabilească în planul muncii efectele cursului de sporire 
a creativităţii. EI ştie numărul cursanților și situația lor profesională (din registrele de evidență); 
nu poate însă reconstitui situația actuală a acestora, deoarece unii s-au transferat, alții au promovat, 
în fine, alții şi-au schimbat profesia. În acest caz, el se limitează la compararea situaţiei pre- 
zente a celor care au rămas în întreprindere, în aceeaşi profesie cu situaţia lor de dinaintea 
începerii cursurilor de sporire a creativităţii, înregistrând numărul invențiilor, novaţiilor şi rațio- 
nalizărilor făcute: este un experiment mintal, imaginat, retroactiv, în care cercetărorul manipulează 
în plan mintal variabila experimentală, înregistrând situaţia, după ce variabila independentă şi-a 
făcut efectul. 

Să vedem acum ce se întâmplă într-un experiment ex-post-facto efect-cauză. Cercetătorul 
nu cunoaște numărul și situaţia celor care au fost expuși factorului care a produs un anume 
efect; cunoaşte însă efectul. Din totalul celor care prezintă o anumită caracteristică, câți au fost 
expuşi acțiunii, posibil cauzale, a unui anumit factor? 

Inducerea violenţei prin comportamente imitative de către filmele ce prezintă modele agre- 
sive a fost inițial demonstrată în experimentele conduse de Albert Bandura er al. (1963). La 
grădiniţa de copii a Universităţii Stanford, 96 de băieți şi fetiţe în vârstă de 3 până la 5 ani şi 
jumătate, au constituit trei grupe experimentale şi o grupă de control (fiecare grupă având câte 
24 de copii). În grupele experimentale, ca variabilă independentă, s-au prezentat: un model 
real de agresiune, un film cu scene de violenţă şi, în fine, un film de desene animate cu acelaşi 
conţinut. Variabila dependentă (comportamentul copiilor după expunerea lor timp de 20 de 
minute la modelele de agresivitate amintite) a fost măsurată prin înregistrarea agresiunii imitative 
(lovirea păpușşilor cu care copiii se jucau de obicei, călcarea şi distrugerea lor, agresiune verbală), 
a răspunsurilor parțial imitative (lovirea altor obiecte decât a păpuşii, aşezarea pe păpușă, fără 
altă agresiune), a agresiunii nominative şi a agresiunii efective, respectiv lovirea păpușii şi a 
altor obiecte, concomitent cu remarcile ostile adresate altor lucruri decât păpușii şi împușcarea 
cu un pistol-jucărie a obiectelor din cameră. Calculându-se agresiunea totală indusă de modelele 
prezentate (scor: 83 pentru modelul real, 92 pentru film şi 99 pentru filmul de animaţie), se 
confirmă ipoteza că expunerea la modele agresive sporeşte probabilitatea ca subiecţii să dezvolte 
comportamente agresive. Faţă de grupul de control (scorul la agresivitatea totală = 54), grupele 
experimentate se diferenţiază statistic semnificativ (X2 = 9,06, p < .05). Subiecţii din experi- 
mentul proiectat de A. Bandura au răspuns, prin comportamente agresive, instigației modelelor 
atât din viaţa reală, cât şi din filme. Diferenţele dintre cele trei modele prezentate, în ceea ce 


216 Inițiere în cercetarea sociologică 


priveşte forța de inducere a unor comportamente agresive, nu sunt semnificative. Se înregistrează 
însă diferenţe statistic semnificative între băieți şi fetițe (t = 2,69, p < .01), băieţii având o 
agresivitate totală mai mare. 

Sintetizând posibilităţile experimentelor ex-post-facto, Pierrette Rongăre (1975, 31) precizează 
că prin acest tip de experiment se cercetează fie consecinţele unei variabile cunoscute asupra 
situaţiilor în care ea este prezentă sau absentă, fie factorii care au influenţat o situație cunoscută. 

De remarcat că, în experimentele ex-post-facto, cercetătorul nu manipulează efectiv variabi- 
lele şi nici nu este prezent în momentul acţiunii lor, procesele sociale desfășurându-se în mod 
natural, fapt care conferă acestui tip de experiment un plus de valoare cognitivă. „El elimină 
elementul de artificialitate care caracterizează cele mai multe din experimentele de laborator 
cele mai precise. De asemenea, el permite investigarea situaţiilor în care este imposibil pentru 
experimentator să introducă variaţii controlate“ (M. Jahoda er a/., 1958). Unui specialiști, subli- 
niind varietatea domeniilor în care se adecvează perfect studiile ex-post-făcto, apreciază că 
acest tip de cercetare este mai important decât experimentul propriu-zis. Această apreciere nu 
se referă la valoarea metodologică intrinsecă a experimentului ex-post-facto, care, conform obser- 
vaţiei foarte judicioase a lui Fred N. Kerlinger (1973, 84), are trei mari slăbiciuni: inabilitate 
în manipularea variabilei independente, lipsa posibilităţii de eșantionare, riscul interpretării 
improprii a relaţiilor dintre variabile. 

Experimentele ex-post-facto sunt totuşi de neevitat în cercetarea relaţiilor sociale şi psihoso- 
ciale, dat fiind faptul că cele mai multe dintre fenomenele studiate sunt mai ușor de definit 
decât de manipulat. 

Unele tipologii ale experimentului în ştiinţele socioumane se bazează pe funcţia pe care 
acesta o joacă în procesul de cunoaștere ştiinţifică. Tipologia propusă de Allen L. Edwards (1954) 
ia în considerare tocmai acest criteriu, făcând distincție între experimentul explorativ, metodic, 
științific şi critic. Experimentul explorativ, cu funcție de sondare a situaţiilor sociale mai puţin 
cunoscute, fără a porni de la ipoteze foarte exacte, are un rol de precizare a problemelor ce 
urmează a fi clarificate în cercetările științifice ulterioare. În procesul cunoașterii, experimentul 
explorativ, spre deosebire de celelalte tipuri de experimente, constituie un moment de iniţiere. 
O funcție pregătitoare în procesul de cunoaștere, dar mai avansată, o are şi experimentul metodic, 
proiectat cu scopul de validare a raporturilor dintre variabilele experimentale. Experimentul 
propriu-zis ştiinţific, în tipologia propusă de A.L. Edwards, este experimentul cu ajutorul căruia 
se măsoară influenţa variabilei independente asupra variabilei dependente. În fine, experimentul 
critic, de testare a ipotezelor cauzale, reprezintă tipul superior de experiment, cu valoare de 
cunoaştere ridicată. Criteriul luat în considerare de tipologia propusă de Allen L. Edwards este 
valid, tipologia prezintă însă o anumită notă de artificialitate. Ne putem întreba: experimentul 
explorativ nu este ştiinţific? Dar în experimentul critic nu se măsoară acțiunea variabilei 
independente în vederea testării ipotezelor cauzale? 

Pornind de la acelaşi criteriu al rolului pe care îl are în cadrul cercetării ştiinţifice, tipologia 
propusă de H. Parthey şi D. Wabhl (1966) mi se pare a fi mai riguroasă. În afara experimentului 
explorativ, H. Parthey şi D. Wahl fac distincție între experimentul principal şi experimentul 
de control, acesta din urmă servind pentru siguranţa și generalizarea rezultatelor experimentului 
principal în care sunt testate ipotezele cauzale. 

Trecând peste încercările nejustificate de includere în rândul experimentelor a unor categorii 
precum „experimentul prin încercare şi eroare“ sau „studiul observaţional controlat“, vom insista 

asupra principalelor tipuri de experimente întâlnite cel mai frecvent în tratatele şi manualele 
de sociologie și psihosociologie: experimentul de laborator şi experimentul de teren. Includerea 
procedurii „prin încercare şi eroare“ în categoria experimentelor, susținută de unii sociologi — 
de exemplu, Albion Small —, conduce la concluzia că orice introducere de măsuri noi în viața 
socială reprezintă un experiment, ceea ce, fireşte, constituie o exagerare. De asemenea, făcând 
din „studiul observaţional controlat“ o categorie a experimentului sociologic, se neglijează 
specificul experimentului, dat de manipularea reală sau mintală a variabilelor. 


Experimentul de laborator. Fără îndoială că A. Chapanis avea dreptate când afirma că 
noi apelăm la experimentul de laborator în acelaşi mod în care învățații din secolele trecute 
apelau la autoritatea lui Aristotel sau Toma d” Aquino. Există specialiști de necontestată reputaţie 
care consideră chiar că „Progresul unei ştiinţe se apreciază după gradul de fineţe şi precizie 
pe care îl pot atinge manipulările sale de laborator“ (L. Festinger şi D. Katz, 1963). Existenţa 
unor ştiinţe deplin dezvoltate, în care experimentul de laborator este impropriu — matematica 
sau astronomia, de exemplu — infirmă un astfel de punct de vedere și moderează tendinţa de 
supraevaluare a experimentelor de laborator. În acest sens, evaluarea critică a puterii de cunoaș- 
tere a experimentului de laborator făcută de A. Chapanis (1967) mi se pare deplin îndreptățită: 
„Teoriile care pot prezice numai ceea ce se petrece în cadrul celor patru pereţi ai laboratorului 
sunt teorii ineficiente“. 

Ce este însă un experiment de laborator? Orice experiment psihologic desfăşurat într-un 
laborator este, automat, „experiment de laborator“? În foarte subtilul său studiu, în care rapor- 
tează relevanţa experimentului de laborator la situaţiile practice, studiu la care ne-am referit, 
A. Chapanis precizează că un experiment de laborator constituie, înainte de orice, o situație 
artificială, în care cercetătorul variază unii factori (variabile independente), minimalizează acţiunea 
altor factori, care nu-l interesează în acel moment (variabile externe controlate), şi măsoară schim- 
bările variabilei dependente, care sunt un rezultat al acţiunii sau sunt produse prin acţiunea 
variabilelor independente. 

La rândul său, Paul G. Swingle (1968), într-o remarcabilă lucrare cu pronunţat caracter 
didactic, de expunere pentru studenţi a varietăţii domeniilor de experimentare în psihosociologie 
şi de analiză a problemelor teoretice și metodologice fundamentale ale experimentului în 
psihosociologie, preciza că în experimentul de laborator cercetătorul „manipulează variabilele 
în condiţii de control precis pentru a observa clar comportamentul asociat variabilelor“. 

Din cele spuse până acum despre experimentul psihosociologic de laborator se conturează 
răspunsul și la întrebarea dacă, automat, orice experiment desfășurat într-un laborator reprezintă 
un experiment de laborator. În definițiile reproduse nu s-a făcut nici o asociere între locul de 
desfășurare a experimentului şi tipul determinat de experiment. Există posibilitatea ca un experi- 
ment desfășurat într-un laborator să fie un veritabil experiment de teren. Fireşte, cu condiția 
ca laboratorul să constituie locul obişnuit al activităţii subiecților de experiment. Cercetările 
experimentale asupra mărturiei, efectuate de Al. Roșca în 1933, reprezintă un foarte bun exemplu 
în acest sens. În timpul unor experienţe de laborator cu studenții în medicină, cineva (necunoscut 
de studenţi, dar „aliat“ sau „complice“ cu experimentatorul) intră în sală şi cere un microscop 
pentru profesorul P. Urmează o discuţie. Microscopul este cedat cu condiţia de a fi repede 
înapoiat. Se anunţă însă că microscopul a fost furat. Studenţii sunt rugați să dea câte o declarație 
despre cele întâmplate şi să descrie semnalmentele celui care a luat microsopul. Deşi desfăşurat 

într-un laborator — sală de curs —, experimentul nu este de laborator. Specific experimentului 
de laborator este izolarea cât mai deplină a variabilelor explanatorii, fapt ce conferă caracterul 
de „situaţie artificială“ acestui tip de experiment, care se apropie de experimentul pur, întâlnit 
în ştiinţele naturii. Nu întâmplător, Paul G. Swingle, în lucrarea semnalată, compara aplicarea 
experimentului de laborator în psihosociologie cu utilizarea microscopului în ştiinţele naturii. 
Uneori, experimentul psihosociologic de laborator este numit chiar „experiment pur“ (L. Festinger) 
sau „adevărat“ (H. Anger) sau „ştiinţific“ (F.H. Giddings). Dar tocmai caracterul de artificialitate 
este foarte adesea criticat. Analizând posibilitățile de utilizare a experimentului de laborator 
în ştiinţele juridice, Sofia Popescu şi Dragoș Iliescu (1979) se întreabă: „Comportamentul unui 
grup de delincvenţi ce discută cu un anchetator ce nu este, în realitate, organ de urmărire penală 
va avea oare aceeași desfășurare ca în cazul în care ei ar fi conştienţi că se află în fața unei 
situaţii reale, de care depinde soarta lor“? Foarte probabil că nu. Dar cine ne obligă să proiectăm 
un experiment de laborator pentru a vedea cum se comportă delincvenţii în timpul anchetei? 
În viaţa reală, factorii sociali şi naturali nu influenţează izolat comportamentele umane: întrepă- 
trunderea lor determină reacții specifice, nereductibile la suma acțiunilor lor independente. 
Perfecţionarea experimentelor de laborator trebuie căutată în direcția apropierii cât mai mult 
a situaţiei experimentale de situaţiile reale. Trebuie deci o cât mai mare asemănare între sistemul 
experimental şi cel natural; între cele două sisteme trebuie să existe un înalt grad de homofilie, 
este de părere sociologul Walter Friedrich, respingând astfel teza lui Leon Festinger potrivit 
căreia în experimentul de laborator se urmăreşte acțiunea unei variabile în condiţii speciale, 
fără să intereseze dacă respectiva situaţie se întâlneşte sau nu în realitate. Această teză a lui 
Festinger conţine o exagerare la limită a caracterului artificial al experimentului de laborator, 
dar şi o notă de adevăr: dacă s-ar urmări reproducerea în situația experimentală a situației naturale, 
nu ar mai trebui proiectat nici un experiment, s-ar studia direct situaţia naturală! Oricum, validi- 
tatea externă rămâne o problemă reală în toate experimentele psihosociologice de laborator. 
Eliott Aronson şi J. Merrill Carlsmith (1968) discută această problemă făcând distincţie între 
realismul experimental şi — în lhpsa unei expresii echivalente — să-i spunem realismul natural 
(mundan = pământesc, terestru, lumesc). Nu este suficient să ne asigurăm că variabila indepen- 
dentă are un impact autentic cu variabila dependentă (realism experimental); trebuie să ne punem 
şi întrebarea în ce măsură experimentul de laborator, prin situaţia creată, instrucțiuni, manipularea 
variabilelor etc., constituie o oglindă a lumii reale (realism natural). 

Experimentele psihosociologice de laborator trebuie să modeleze situațiile sociale reale; 
ele nu au sens decât dacă se confruntă cu viața socială, explicând relația cauzală dintre variabile 
în condiţii naturale, nu între „cei patru pereţi ai laboratorului“. De acord cu Fred N. Kerlinger 
(1973), vom spune că artificialitatea reprezintă, pur şi simplu, o caracteristică a experimentului 
de laborator, dificil de precizat dacă ea constituie sau nu un dezavantaj în procesul cunoașterii. 
Într-adevăr, ținerea sub control a variabilelor, manipularea lor fină, măsurarea exactă oferite 
de experimentul de laborator nu ar fi posibile în afara unei situaţii artificiale, de izolare faţă 
de factorii aleatori. În fond, tocmai artificialitatea este aceea care conferă experimentului de 
laborator avantajele pe care le enumeră Elliot Aronson şi J. Merrill Carlsmith (1968) — autorităţi 
indiscutabile în materie: posibilitatea de a pune în evidenţă fără ambiguitate cauzalitatea, un 
mai bun control asupra variabilelor externe şi, în fine, posibilitatea de explorare a dimensiu- 
nilor şi parametrilor variabilelor complexe. Pe de altă parte, reproducerea în situaţii artificiale 
a factorilor naturali ridică numeroase probleme: caracteristicile variabilelor sunt modificate 

fie prin reducerea intensității lor, fie prin „supraîncărcarea operatorie“ (adăugarea unor sarcini 
suplimentare, limitarea posibilităţilor de răspuns, sporirea vitezei de prezentare a stimulilor, 
reducerea timpului de decizie etc.). Marcând distanţa dintre situația naturală și experimentul 
de laborator, este foarte revelatoare declarația unuia dintre primii cosmonauţi, Richard Gordon, 
referitoare la ieşirea sa din capsula Gemini 11 şi legarea acesteia cu un cordon de racheta Agena: 
„Tot ceea ce efectuam în laborator în 30 de secunde a devenit în cosmos o sarcină enormă, de 
30 de minute“. În sens contrar, pentru a putea măsura efectele unor variabile în experimentul 
de laborator se măresc dimensiunile acestora, uitându-se că astfel situația experimentală se 
diferențiază și mai mult de situaţia reală. Dar însăşi abstragerea variabilelor din contextul lor 
natural de acţionare, ca şi combinarea după dorinţa cercetătorului a variabilelor constituie o 
denaturare a acţiunii lor. În plus, urmărind obţinerea unor rezultate semnificative, cercetătorul 
este tentat să manipuleze variabile independente cu efecte concludente, fără ca aceasta să fie 
totdeauna în concordanță cu situația reală. 

Prezenţa cercetătorului în situația experimentală sporeşte şi mai mult gradul de artificialitate 
a experimentului de laborator. Pe plan mondial, s-a adunat o bogată literatură referitoare la această 
problemă. La noi, s-a studiat teoretic problematica experimentului psihologic ca act de comuni- 
care, relevându-se influenţa cercetătorilor asupra performanţei subiecţilor din experiment. Așa 
cum arăta psihologul social Robert Rosenthal (1966), experimentatorul comite uneori erori de 
observare, alteori falsifică, prin omiterea unor date, rezultatele experimentelor și modifică răspun- 
surile subiecţilor, obţinând un comportament conform cu ipotezele sale. Acest fenomen este 
cunoscut sub numele de efectul Rosenthal. Într-un experiment cu valoare metodologică, 30 de 
experimentatori au fost puşi să transcrie pe fişe normalizate datele obținute într-o probă de 
autoestimare a succesului sau insuccesului într-o sarcină determinată. Dintr-un volum total de 
3 000 de date transcrise nu s-au înregistrat decât 20 de erori. Proporția erorilor este nesemnifi- 
cativă, dar faptul că erorile înregistrate proveneau nu de la toți experimentatorii, ci doar de la un 
număr de doisprezece şi că aceste erori nu se distribuiau aleatoriu, ci în funcţie de ipotezele cerce- 
tării, ni se pare deosebit de semnificativ. Robert Rosenthal găsește o corelaţie de 0,48 (p = 0,01) 
între erorile de înregistrare şi erorile de calcul ale experimentatorului. Este interesant însă că 
erorile au un caracter constant, în timp ce erorile de înregistrare converg către ipoteza avansată. 

Referitor la efectele neintenționate provocate de experimentator asupra comportamentului 
subiecților, Robert Reosenthal atrage atenția că sexul, rasa, confesiunea religioasă, statusul social, 
comportamentul social şi simpatia pot provoca modificarea răspunsurilor; la fel, relaţiile anterioare 
ale experimentatorului cu subiecţii, gradul de adaptare al acestora, ostilitatea, anxietatea, tendința 
aprobativă, autoritarismul, inteligenţa. Efectul Rosenthal a fost pus în evidenţă chiar şi în experi- 
mentele pe animale. A fost suficient ca cercetătorul să eticheteze șoarecii care trebuiau să parcurgă 
un labirint în „inteligenți“ şi „proşti“ pentru ca studenţii experimentatori să clasifice şoarecii 
după expectaţia ce li s-a creat. Inutil să mai precizăm că Robert Rosenthal etichetase la întâmplare 
animalele. 

Şi în viaţa de zi cu zi efectul Rosenthal îşi spune cuvântul. Să ne gândim doar la felul în 
care aşteptările profesorilor față de elevii pe care îi „etichetează“ ca disciplinaţi sau indisciplinați 
ŞI care sunt apreciaţi mai degrabă după eticheta ce le-a fost atribuită decât după comportamentul 
lor efectiv. Pedagogii au analizat acest fenomen, denumindu-l efectul Pygmalion, recunoscând 
astfel sagacitatea observaţiilor dramaturgului englez George Bernard Shaw din scânteietoarea 
sa comedie Pyomalion, în care un profesor de lingvistică reușește să facă dintr-o femeie incultă 

o doamnă ce impresionează înalta societate. Efectele declanşate de prezenţa experimentatorului, 
după opinia lui J.P. Desportes, sunt în funcţie de nivelul de anxietate şi de dificultatea sarcinii 
experimentului. La rândul său, C. Argyris consideră că rezultatele experimentelor de laborator 
sunt determinate de raporturile de inegalitate dintre experimentator şi subiecții de experiment. 
EI compară relația experimentator-subiect în experiment cu raportul dintre patron şi muncitor. 
Ca şi muncitorii, subiecții de experiment sunt într-o măsură sau alta manipulați. Uneori, ei sunt 
plătiți pentru participarea lor, ceea ce face şi mai evident raportul de inegalitate față de experi- 
mentator. Faptul că uneori subiecții sunt plătiți ca să participe la experiment, rolul de judecător 
al experimentatorului, prestigiul său academic, diferenţa de vârstă, sex, rasă, status social etc. 
intervin ca factori perturbatori în desfăşurarea experimentului. De aceea este necesar ca în 
prezentarea studiilor experimentale să se precizeze totdeauna prezența sau absenţa cercetătorului 
în situația studiată, pentru că s-a observat că experimentatorul obține în mod spontan de la 
subiecţii de experiment un comportament conform cu ipotezele sale (efectul Rosenthal). 

Subiecţii de experiment introduc şi e1 numeroase distorsiuni. Cel mai adesea, în experimen- 
tele psihosociologice de laborator, ca subiecți sunt utilizaţi studenţii în sociologie, psihologie 
etc. În SUA, toţi studenţii din primii ani ai facultăţilor de psihologie trebuie să fi servit ca subiecți 
într-un anumit număr de experimente. Dar ei au un status special în raport cu statusul de obser- 
vator spontan al celorlalți subiecți: sunt mai interesați de situația experimentală, de tehnica şi 
instrumentele utilizate, au mai multe cunoştinţe referitoare la comportamentul uman şi la condi- 
ționarea lui socială. Cu toate acestea, în studiile experimentale de psihosociologie, studenţii 
continuă să fie utilizați ca subiecți, constituind ceea ce sociologul Walter Friedrich numea „droso- 
phila psihosociologică“ a studiilor experimentale. Unele cercetări (E. Aronson şi J.M. Carlsmith, 
1963; J. Freedman, 1965) au arătat însă că subiecții-studenţi în experimentele de reducere a 
disonanţei cognitive procedează foarte asemănător cu subiecţii de aceeaşi vârstă, dar de alte 
ocupaţii. Considerăm că este judicios să spunem că includerea studenţilor de la facultăţile de 
ştiinţe sociale în experimentele de psihosociologie trebuie judecată în primul rând după natura 
sarcinii experimentale și abia apoi după facilitățile pe care o astfel de strategie le oferă. 

Indiferent de caracteristicile socioprofesionale ale subiecților, studenţi sau de alte categorii, 
totdeauna se pune problema motivării participării lor la experimentul de laborator. Uneori subiecții, 
în special cei de vârstă mică sau cu nivel de şcolaritate scăzut, nu sunt avertizați că participă 
la un experiment; li se dă o sarcină şi se urmăreşte, ca şi în situațiile naturale, modul de rezolvare 
a el. Ei se comportă natural, angajându-se în rezolvarea sarcinii, dar cercetătorul nu cunoaște 
foarte exact gradul de motivare produs de sarcina propusă. Alteori, se cere acordul subiecților 
de a participa la un experiment. Dar şi participarea benevolă are o motivaţie care se cere cunoscută: 
dorinţa de a sprijini progresul ştiinţei, simpatia faţă de cercetător, politeţea sau prestigiul cercetă- 
torului influenţează angajarea în sarcina experimentală a subiecților. Când experimentul se 
desfăşoară pe o durată mai mare de timp este necesar ca subiecţii să fie plătiți pentru fiecare 
probă la care participă. În astfel de situaţii, chiar dacă toţi primesc aceeași retribuţie, ei sunt 
motivaţi totuși diferit. Motivarea participării subiecților în experimentele de laborator rămâne 
totdeauna o variabilă externă greu de controlat. 

Participarea voluntară a subiecților la experimentele psihosociologice de laborator a fost 
studiată de un mare număr de cercetători, care au ajuns la concluzia, aparent paradoxală, că 
subiecţii de experiment nu sunt deloc voluntari şi că prezentarea lor pentru participare la experi- 
ment nu se datorează hazardului, fapt care limitează considerabil generalizarea rezultatelor. 

Chiar în cazul în care studenţii de la psihologie și sociologie sunt incluşi ca subiecți de experi- 
ment, ei nu sunt reprezentativi nici măcar pentru ansamblul studenţilor de la aceste discipline 
ŞI, cu atât mai mult, nu sunt reprezentativi pentru întreaga populaţie studenţească. De regulă, 
se oferă ca voluntari studenții cei mai silitori, cei mai interesați să se autocunoască. Deformarea 
rezultatelor datorită modului de recrutare a subiecților voluntari este ilustrată de faptul că, într-o 
mare universitate, proporția voluntarilor variază între 10 la sută şi 100 la sută, în timp ce pentru 
studenţii din facultățile de psihologie proporţia este de 50-100 la sută. 

Sintetizând rezultatele la care s-a ajuns în cercetarea problemei participării voluntare în 
experimentele psihosociologice, Robert Rosenthal (1969) atrage atenţia asupra faptului că, în 
astfel de experimente, eșantioanele de voluntari diferă considerabil față de populaţia de non- 
voluntari prin următoarele caracteristici: subiecții voluntari în experiment dau dovadă de 
capacitate intelectuală superioară, sunt mai interesaţi și au o motivaţie mai puternică decât non- 
voluntarii, sunt mai independenţi față de convenţii, mai tineri, mai puţin autoritari, simt într-un 
grad mai înalt nevoia de aprobare socială, sunt mai sociabili etc. 


Experimentul de teren, definit ca „cercetare bazată pe cunoştinţe teoretice, în care experi- 
mentatorul manevrează o variabilă independentă într-o situaţie socială reală în vederea verificării 
unei ipoteze“ (J.P. French, 1963), elimină dificultăţile legate de artificialitatea experimentului 
de laborator. Subiecţii sunt observați în condiţiile naturale ale existenţei lor, variabilele indepen- 
dente au caracteristici reale, experimentatorul, de cele mai multe ori, nu influențează prin prezența 
sa situaţia experimentală, motivarea participării subiecților este în întregime determinată de 
situația socială reală, astfel încât generalizările în cadrul experimentelor de teren au mai mult 
temei decât în cazul experimentelor de laborator. 

Experimentul de teren, numit uneori şi experiment natural, prin desfăşurarea lui în situații 
sociale reale, se apropie de cercetarea sociologică de teren; păstrează totuşi ca o caracteristică 
definitorie „manevrarea variabilelor“. Cercetătorul introduce un factor experimental în situația 
socială pe care o studiază și alege situația socială de studiu fără a încerca să o modifice. Şi 
într-un caz, şi într-altul se observă şi se înregistrează reacţiile persoanelor în situaţii reale. 

Introducerea unui nou procedeu de predare sau examinare în şcoală, schimbarea organizării 
producției, modificarea programului de lucru sau schimbarea regulamentului de ordine interioară 
sunt tot atâtea situaţii care se oferă cercetătorului spre a fi studiate printr-un experiment de teren. 
Responsabilitatea schimbărilor produse în situaţiile sociale reale o are managerul, sociologul 
măsurând doar efectele produse în urma acestor schimbări și oferind celor interesați informaţii 
precise şi complete referitoare la consecințele apropiate şi îndepărtate ale hotărârilor luate. 

Experimentele de teren sunt foarte variate. După posibilitatea cercetătorului de a manipula 
variabilele, se disting — în terminologia propusă de Maurice Duverger (1961) — următoarele 
tipuri: experimentul de teren pasiv şi experimentul de teren activ. 

În primul tip de experiment de teren, cercetătorul nu manipulează variabilele; se mărgineşte 
să anunţe doar o schimbare a situaţiei şi înregistrează reacția subiecților (observație provocată 
sau pseudoexperiment) sau caută să stabilească înlănţuirea factorilor care au generat o anumită 
situație (ex-post-facto). Experimentul de teren activ, caracterizat prin manipularea efectivă a 
variabilelor în condiţii naturale, poate fi şi el de două tipuri: experiment activ direct, în care 
cercetătorul introduce factorii experimentali, şi experiment activ indirect, în care factorii expe- 
rimentali nu sunt introduși de către cercetători, ci de către cei cu putere de decizie sau sunt, 

pur şi simplu, generaţi de o situație naturală (incendiu, secetă, inundație, cutremur etc.). Cercetă- 
torul cunoaşte situaţia anterioară şi este prezent în momentul introducerii sau producerii facto- 
rilor care schimbă situaţia socială, înregistrându-le efectele. De asemenea, după durata de timp 
a experimentului, întâlnim experimente instantanee, în care factorul experimental acţionează 
doar câteva fracțiuni de secundă (explozie, cutremur), şi experimente de durată, extinse pe 
luni sau chiar ani. Factorul experimental poate fi introdus o singură dată sau în repetate rânduri, 
poate fi simplu, dar şi extraordinar de complex. La fel, situația experimentală poate fi restrânsă 
la o colectivitate puţin numeroasă (o clasă şcolară, o echipă de muncă etc.), dar poate viza o 
zonă întreagă (un judeţ sau chiar mai multe). Experimentarea pe colectivităţi restrânse este 
mai frecventă în psihosociologie decât experimentarea pe populaţii mari şi pe zone întinse. 
Există chiar părerea că nu este posibil decât experimentul pe grupuri mici. O astfel de opinie 
nu rezistă unei analize epistemologice riguroase şi nici nu corespunde inventarului cercetărilor 
psihosociologice. Este adevărat că experimentarea pe grupuri mici are un avans considerabil, 
că în acest domeniu s-au obținut rezultate spectaculoase: să ne amintim experimentul lui Kurt 
Lewin, R. White (1939) privind influenţa stilului de conducere asupra climatului social sau 
experimentele lui Muzafer Sherif (1951) asupra relaţiilor intergrupale, care au deschis orizonturi 
noi în investigația psihosociologică. De remarcat faptul că notorietatea acestor experimente a 
devenit incontestabilă abia după reluarea lor şi generalizarea rezultatelor la adulți, în condiţiile 
existenţei naturale a acestora (muncă, relaţii de conducere etc.). 

Considerând că experimentul este aplicabil în toate domeniile vieţii sociale, trebuie insistat 
asupra necesităţii de a conjuga studiul experimental cu studiul de teren (experimentul cu ancheta) 
ŞI, în cadrul studiului experimental, subliniem cerința de a combina experimentul de laborator 
cu experimentul de teren. Prin aceasta respingem ca nefondată aprecierea că „experimentul 
de laborator este principala metodă utilizată în câmpul interdisciplinar al psihologiei sociale“ 
(Ph. Bonacich şi J. Light, 1978). Utilizarea combinată a mai multor metode și tehnici în studierea 
aceluiaşi fenomen este un principiu al metodologiei sociologice, impus de faptul că fiecare 
metodă sau tehnică prezintă limite interne în surprinderea adevărului și că virtuțile de cunoaştere 
ale uneia suplinesc limitele celeilalte. În ceea ce priveşte experimentul, validitatea lui internă 
— ca principală virtute metodologică — compensează această limită a anchetelor psihosociologice, 
care au însă o bună validitate externă, ceea ce reprezintă o limită a studiilor experimentale. 
Controlul variabilelor constituie un avantaj oferit de experimentele de laborator şi, în același 
timp, o limită a experimentelor de teren, unde întreaga situaţie experimentală este foarte greu 
de controlat. În condiții naturale, variabilele experimentale sunt greu de izolat și adesea imposibil 
de păstrat constante variabilele externe. De aceea, este bine ca una şi aceeaşi problemă să se 
studieze în paralel prin experimentare în laborator şi în contextul vieţii reale, urmărindu-se să 
se stabilească dacă apar diferenţe semnificative într-o situație sau în cealaltă. De asemenea, 
este firesc ca, în condițiile în care avantajele şi limitele experimentelor de laborator şi de teren 
sunt reciproce, cele două tipuri de experimente să fie utilizate nu numai conjugat, ci şi împreună 
cu alte metode (observaţie, studiu de caz etc.), pe baza unei teorii adecvate. 

În încheierea prezentării aspectelor metodologice ale experimentului psihosociologic, fără 
a considera experimentul ca fiind cea mai valoroasă metodă de cercetare, vom spune, împreună 
cu Muzafer Sherif şi Carolyn Sherif (1956), că „Metodele experimentale sunt preferabile când 
şi dacă pot fi utilizate fără să anuleze sau să deformeze caracteristicile esențiale ale problemei 
alese pentru cercetare“. 

Etapele cercetării experimentale 


Experimentul reprezintă o metodă care s-a utilizat relativ târziu în desfăşurarea procesului 
de cercetare a vieţii sociale, numai după ce teoria a atins un anumit nivel de structurare. Nici 
o cercetare sociologică nu începe cu experimentarea. Experimentul își poate dovedi „vocaţia“ 
sa de testare a ipotezelor cauzale numai după ce au fost acumulate suficiente fapte de observaţie 
şi au fost elaborate sisteme coerente de ipoteze empiric verificabile. 

John C. Townsend (1953) consideră că la începutul oricărui experiment în psihologie, ca 
şi în oricare ştiinţă socială, trebuie să ne punem un set de întrebări, care şi fixează etapele cerce- 
tării: Care este problema? Care este ipoteza? Care este variabila independentă? Care este variabila 
dependentă? Cum voi măsura variabila dependentă? Ce control este necesar? Ce procedee vor 
fi folosite în conducerea experimentului? Ce aparate sunt necesare? Cum exact şi în ce secvenţe 
voi planifica experimentul? Cum voi analiza rezultatele? Voi utiliza experimentul pentru a con- 
firma sau pentru a infirma ipoteza? Am făcut vreo greşeală? 

În acord nu numai cu John C. Townsend, ci și cu logica lucrurilor, vom spune că prima 
etapă în realizarea unui studiu experimental o constituie alegerea şi formularea problemei ce 
urmează a fi elucidată prin rezultatele experimentului. A pune noi probleme, a sugera noi posibi- 
lități de explicare a relațiilor dintre fenomene, a privi vechile probleme dintr-o perspectivă nouă, 
incluzându-le în alte relații, toate acestea asigură progresul ştiinţei. Cu siguranţă că avea dreptate 
Albert Einstein (1879-1955) când spunea: „Formularea unei probleme este adesea mai impor- 
tantă decât soluţionarea er“. 

Alegerea problemei, ca în orice proces de cercetare ştiinţifică, trebuie să fie făcută atât în 
funcție de aplicabilitatea directă, cât şi de aplicabilitatea indirectă a concluziilor permise de 
experiment. 

Categoria de „problemă“ în procesul cercetării ştiinţifice i-a preocupat în mod deosebit pe 
epistemologi. Ce reprezintă o problemă? „O problemă este forma subiectivă în care se exprimă 
necesitatea dezvoltării cunoașterii ştiinţifice. Ea este reflectarea situației problematice, adică 
a procesului obiectiv de dezvoltare a societăţii“ (H. Berger şi H. Jetzschmann, 1973). Problema 
de cercetare în ştiinţele socioumane izvorește, așadar, direct sau indirect din procesul obiectiv 
al practicii sociale şi trebuie să vizeze rezolvarea imediată sau mediată a unor situații proble- 
matice reale. Sarcina psihosociologilor este aceea de a sesiza problema, de a o formula în termeni 
ştiinţifici, de a o trata conform principiilor metodologice și, în fine, de a preciza variantele de 
soluţii, cu implicaţiile lor. 

Fireşte însă că este simplistă reprezentarea procesului de alegere a temei de cercetare numai 
în funcţie de necesităţile practicii sau numai în funcţie de logica dezvoltării științei. În realitate, 
intervin numeroşi factori de natură socială, științifică şi personală. 

Factorii sociali nu se reduc numai la necesitățile practicii, care, fireşte, rămân prioritare. 
Comandamentele politice şi ideologice impun studierea cu precădere a unor fenomene, orien- 
tează alegerea temelor. Cercetătorul din domeniul ştiinţelor socioumane nu poate să fie indiferent 
față de problemele sociale. De asemenea, sensibilitatea societală — așa cum remarcau Dennis 
P. Forcese şi Stephen Richer (1973) — intervine din plin. Multe posibile teme de cercetare rămân 
neabordate pentru că societatea, în întregul ei, manifestă o anumită reţinere în a le accepta ca 
probleme reale, demne de a fi științific cunoscute. Între acestea se numără problemele vieții sexuale, 
violenţa în familie, maltratarea copiilor etc. Şi astăzi există încă un tabu asupra abordării 

psihosociologice a morții şi sunt de-a dreptul eroice studiile de psihosociothanatologie. La fel, 
factorii ştiinţifici nu se reduc la cei derivați din logica dezvoltării ştiinţei, deși în primul rând 
ei ordonează priorităţile de alegere a temelor de cercetare. Modul de organizare a activităţii 
ştiinţifice, relațiile în cadrul organizațiilor şi organismelor științifice, tradițiile, marile persona- 
lităţi etc. pot influenţa orientarea cercetărilor ştiinţifice la un moment dat. 

În fine, factorii de personalitate vizând valorile și normele, pasiunea și înclinațiile, pregătirea 
de specialitate şi experienţa de viaţă a cercetătorilor nu sunt deloc elemente imponderabile în 
alegerea temelor de cercetare. Fiecare cercetător autentic îşi evaluează şi dă o semnificație pre- 
cisă muncii sale. Gradul lui de implicare în societate îl apropie sau, dimpotrivă, îl ţine deoparte 
faţă de problemele majore ale societăţii în care trăieşte. Angajarea deplină în studierea acestor 
probleme oferă nu numai o autentică satisfacție profesională, dar şi posibilitatea dezvoltării în 
continuare a ştiinţei. Scopurile direct utilitare ale experimentelor trebuie să fie totdeauna dublate 
de scopurile fundamentale impuse de dezvoltarea teoriei. Luarea deciziei, de exemplu, poate 
fi privită în acelaşi timp ca o problemă practică, dar şi ca o problemă fundamentală de sociologie. 
Cum influenţează cantitatea de informaţie de care dispune fiecare membru al echipei de decizie 
relaţiile interpersonale? Dar optimizarea deciziei? 

În domeniul managementului, experimentul este indispensabil. Nu numai verificarea eficienței 
modalităților existente de conducere, ci, mai ales, testarea valorii unor noi procedee și identifi- 
carea consecinţelor sociale ale introducerii noului fac necesară experimentarea. 

Depinde de pregătirea teoretică şi de implicarea socială a cercetătorului să facă din experi- 
ment un însoțitor permanent al cercetării științifice şi al practicii social-politice. În acest sens 
este de susţinut orientarea cu precădere a cercetării în domeniul vieţii sociale spre studule experi- 
mentale, îmbinând armonios cercetarea cu acțiunea socială. Nu trebuie uitat însă că „valoarea 
experimentului depinde esenţial de noutatea ipotezei de lucru“ (Şt. Georgescu, 1978). 

Problemele vieţii sociale, ca şi problemele teoretice generează în permanenţă teme pentru 
cercetarea experimentală. Aceasta este calea principală, pe baza căreia se asigură nu numai 
rezolvarea problemelor sociale, dar şi progresul ştiinţei. Nu este exclusă însă şi o altă modalitate 
de fixare a temei. E. Wolff remarca faptul că cercetătorul poate porni de la tehnica de cercetare, 
întrebându-se ce problemă îi poate fi folositoare. Într-adevăr, ne putem întreba dacă tehnicile 
moderne de înregistrare a debitului sanguin cerebral nu cumva pot elucida problema contagiunii 
mintale. Dar tehnicile psihochirurgicale? Pot oare furniza ele cunoștințe suplimentare referitoare 
la comportamentul deviant? Perfecţionarea instrumentelor de înregistrare a comportamentelor 
deschide drumul spre abordarea în profunzime a unor fenomene psihosociale şi, de ce nu, spre 
descoperirea experimentală a unor noi etape sau mecanisme de interacțiune comportamentală. 

Alegerea variabilelor explanatorii urmează imediat etapei de stabilire a problemei ce se inten- 
ționează a fi supusă experimentului. Alegerea variabilelor explanatorii este în funcție de ipotezele 
avansate. Variabila independentă operaţionalizează componenta „dacă“, iar variabila dependentă 
operaţionalizează componenta „atunci“ a ipotezelor. Pentru verificarea uneia şi aceleiaşi ipoteze 
cauzale pot fi alese multiple variabile explanatorii, pentru că indicatorii definiționali — aşa cum 
se ştie — sunt interşanjabili. Intuiţia cercetătorului, pregătirea lui teoretică, condițiile concrete 
de montare a experimentului determină alegerea variabilelor independente şi dependente. Dificul- 
tatea constă în alegerea acelei sau acelor variabile care să operaționalizeze adecvat conceptele 
reunite în structura „dacă..., atunci...“ şi care să permită măsurarea şi izolarea lor. După opinia 
noastră, variabilele explanatorii au aceeași funcție ca și indicatorii definiţionali şi, în consecință, 

întreaga problematică a raportului dintre indicat şi indicator se regăseşte în strategia alegerii 
variabilelor. În plus, dacă pentru indicatorii definiţionali se cere ca ei să fie observabili şi uşor 
măsurabili, pentru alegerea variabilelor se pune problema manipulării, a schimbării rapide şi 
ample a caracteristicilor lor. Fără îndoială că au dreptate psihosociologii care afirmă că „Limita 
majoră a cercetării experimentale provine din dificultatea de introducere a variabilei indepen- 
dente“ (J.L. Freedman er a/., 1974). De exemplu, nu se poate aştepta, într-un experiment, să 
se vadă consecinţele expunerii la zgomotul rutier cotidian; ar trebui să se aştepte zeci de ani. 
Este suficient să se mărească intensitatea zgomotelor pentru ca efectele să se producă rapid. 
Dar acest lucru contravine deontologiei psihosociologice. Astfel de experimente sunt practicate 
doar pe animale: un şoarece expus la zgomotul produs de un avion cu reacție (120 dB) suferă 
leziuni grave ale aparatului auditiv şi, în cele din urmă, își pierde viaţa. Aşa cum s-a arătat, în 
studierea efectului zgomotelor rutiere s-a recurs la o cercetare ex-post-facto. Totdeauna trebuie 
alese acele variabile care se modifică rapid, dar care să nu pericliteze existența umană, să nu 
lezeze demnitatea omului şi idealul în sine. Introducerea variabilei independente pune problema 
modului în care sunt prezentate instrucțiunile subiecților incluşi în experiment. Cu totul general 
se formulează cerința ca prezentarea variabilei independente să aibă nu numai maximum de 
impact asupra subiecților, ci şi un impact corect. Aceleași instrucțiuni pot avea înţelesuri diferite 
pentru diferitele categorii socio-profesionale. Unii dintre subiecţii incluși în experiment înțeleg 
rapid sarcina transmisă prin instrucțiunile cercetătorului. Alţii, fără să se concentreze, nu reușesc 
să intre în rolul de subiect în experiment. Instrucţiunile standard — uneori imprimate pe bandă 
de magnetofon — nu asigură de la sine o situație experimentală standard. Este mult mai judicios 
să se procedeze diferențiat, să se dea instrucțiuni suplimentare, explicații mai ample celor care, 
prin nivelul lor de şcolaritate, lasă deschisă posibilitatea înţelegerii greşite sau doar parțiale a 
instrucțiunilor. Oricum, introducerea variabilei independente trebuie făcută prin astfel de 
instrucțiuni care să fie la fel de bine înţelese de către toți subiecții, indiferent de nivelul lor de 
şcolaritate sau de experienţa lor ca subiecţi în experiment. 

Cum ne putem însă încredința că toţi subiecţii au înţeles sarcina experimentală, că variabila 
independentă acționează efectiv asupra lor? Prin pretestare. Să ne imaginăm că urmărim să 
vedem cum induce disonanţa cognitivă schimbarea atitudinii şi comportamentelor. Va trebui 
să creăm subiecţilor o situație de disonanţă cognitivă, cerându-le să emită, de exemplu, judecăţi 
apreciative asupra unor evenimente împotriva convingerilor lor intime. Aşa a procedat Josef 
M. Nuttin când, imediat după mişcările studenţeşti din mai 1968, a cerut unor studenți care militau 
pentru reforma universitară, considerând examenele ca inumane, conservatoare, o pledoarie 
pentru menţinerea acestor examene. În realitate, studioul TV era improvizat, studenții participând 
involuntar la un experiment de laborator (J.M. Nuttin, 1972). Înaintea desfăşurării experimen- 
tului trebuie să ne convingem că, prin sarcina propusă, subiecții trăiesc o situaţie de disconfort 
psihic. Putem să realizăm aceasta pretestând acţiunea variabilei independente. Prin convorbiri 
adâncite şi observaţii sistematice, putem să ne dăm seama de confortul sau disconfortul psihic 
al subiecţilor. De cele mai multe ori, cercetătorii ocolesc etapa pretestării, desfăşurând experi- 
mentul şi procedând mai degrabă prin încercare şi eroare decât pe baza unei certitudini, pe 
care tocmai pretestarea variabilei independente o poate oferi. 

Fireşte, pretestarea acţiunii variabilei independente trebuie făcută pe subiecți foarte asemă- 
nători cu cei introduși în experimentul propriu-zis, interogarea şi observarea lor urmând să furni- 
zeze informaţii cercetătorului în legătură cu recepţionarea instructajului, înțelegerea lui, în 

legătură cu conştientizarea situației experimentale sau cu intensitatea resimțită a stimulilor 
introduși. Procedând astfel, utilizând pretestarea variabilei independente, în ansamblu, nu sporim 
durata experimentului, ci o reducem. Este mai judicios să reluăm experimentul din această fază 
decât să constatăm că variabila independentă nu a introdus diferențieri între subiecții de experi- 
ment şi de control, fiind obligați astfel să reluăm experimentul de la început, pe alţi subiecți, 
într-o altfel de stare de spirit, mai puţin entuziastă. 

Stabilirea situaţiei experimentale. În funcţie de variabilele alese, se face opţiunea pentru 
un experiment de laborator sau un experiment de teren. În marile universităţi şi centre de cerce- 
tări există laboratoare de sociologie şi psihosociologie. Ele constituie o necesitate şi la noi. 
Achim Mihu semnala acest lucru încă la primul simpozion de sociologie din ţara noastră (24-26 
iunie 1969), argumentând că „ele ar permite efectuarea unor cercetări de microsociologie şi 
micropsihosociologie; ele ar fi totodată un mijloc de instruire a viitorilor sociologi (şi chiar 
de perfecționare a măiestriei celor care efectiv lucrează în acest domeniu)“ (A. Mihu, 1970). 
Necesitatea organizării unui laborator de psihologie socială şi sociologie rezidă în posibilitatea 
pe care acesta o oferă cercetătorului de a produce, el însuși, situația observată şi de a măsura 
riguros variabilele, graţie izolării fenomenelor şi creării unui ansamblu de dispozitive, uneori 
foarte complicate, care asigură obiectivitatea şi exactitatea măsurării. 

Este de la sine înţeles că în cadrul experimentelor de teren situația experimentală nu este 
creată de cercetător, iar cadrul de desfășurare este cel natural. Se pune însă problema alegerii 
situației experimentale astfel încât controlul variabilelor să fie cât mai deplin. Aşa a procedat 
S.C. Dodd când, în 1953, a ales o mică localitate, cu circa 1 200 de locuitori, pentru a măsura 
viteza de circulație a informaţiei. Deasupra localităţii au fost lansate din avion afişe, într-un 
număr determinat. După trei zile, prin eșantion probabilist, cuprinzând 50 la sută din locuitori, 
s-a făcut o anchetă pentru a se stabili procentul persoanelor care cunosc conținutul afişelor 
lansate. În final, s-a propus o formulă logaritmică de calcul a numărului de afișe necesar produ- 
cerii saturației informaţionale. 

Ca şi experimentul de laborator, în anumite cazuri se pune şi pentru experimentul de teren 
problema înregistrării comportamentelor fără ca cercetătorii să fie observați. Şi aici oglinzile 
cu vedere unilaterală pot fi utilizate cu succes. Aparatul de filmat ajută şi el în acest caz, mai 
ales dacă se foloseşte un aparat de filmat al cărui obiectiv captează imaginea din altă direcție 
decât cea în care este îndreptat aparatul. Cu un astfel de aparat, etologul german I. Eibel — 
Eibesfeldt a filmat scene intime pe stradă sau în localurile publice. Conştiinţa deontologică a 
cercetătorilor trebuie să marcheze însă limita până la care este moral să încerci să observi 
comportamentele oamenilor fără a fi observați. D. Middlemist, E. Knowles şi C. Matters au 
instalat, în 1976, un periscop într-un W.C. public pentru a observa efectele proximității indivi- 
zilor asupra micțiunii. Observau fără să fie observați. Deontologic, era justificat? 

Stabilirea subiecților în grupele experimentale şi de control. Pentru satisfacerea cerinţelor 
controlului intern, dar şi extern, în stabilirea subiecţilor care vor participa la experiment trebuie 
procedat cu deosebită rigurozitate. Întregul efort de experimentare este zadarnic dacă subiecții 
cuprinși în experiment nu au caracteristici comune cu populaţia la care se face extrapolarea 
rezultatelor (controlul extern) sau dacă subiecții din grupul experimental nu sunt similari, sub 
raportul anumitor caracteristici, cu cei din grupul de control (controlul intern). În principiu, 
posibil de aplicat în stabilirea subiecților de experiment sunt atât procedeul eșantionării (probabi- 
liste sau stratificate), cât și procedeul potrivirii pe perechi. În practică, procedeul eşantionării 

este utilizat mai frecvent în experimentele de teren, iar potrivirea pe perechi în experimentele 
de laborator. După opinia noastră, potrivirea pe perechi, care asigură cel mai fidel control intern, 
poate fi aplicată la fel de bine experimentului de teren, ca şi celui de laborator. 

Potrivirea pe perechi (marching) se recomandă în experimentele de teren şi pentru faptul 
că, în cazul experimentării indirecte, când variabila independentă este introdusă de altcineva 
decât de cercetăror, grupul experimental nu este ales de către oamenii de ştiinţă. În astfel de 
situaţii, cercetătorul stabileşte criteriile de eşantionare pornind de la structura grupului experi- 
mental deja constituit şi alege în grupul de control subiecţi similari fie prin potrivire pe perechi, 
fie prin eşantionare stratificată. Diferenţele dintre eşantionarea probabilistă, stratificată şi potri- 
virea pe perechi sunt prezentate de Bernard S. Phillips (1971, 110) într-un tabel foarte sugestiv, 
care ne-a inspirat următorul exemplu (Tabelul 9.6). 


Tabelul 9.6. Compararea rezultatelor aplicării procedeelor de potrivire pe perechi, 
eșantionare stratificată și aleatorie în stabilirea subiecților de experiment 
(după Phillips, 1971) 


Mediul Grup experimental (N = 50) Grup de control (N = 50) 
Procedeul i identă 

e rezidență Bărbaţi Femei Bărbaţi Femei 
Potrivirea pe perechi Urbari iu 10 a 19 
Rural 15 15 15 15 
: aaa Urban 5 15 15 5 
Eșantionare stratificată Rural 20 20 10 20 
Eșantionare aleatorie Urban jz S & i 
i Rural 13 17 17 13 


Din tabelul prezentat rezultă că, luând în considerare chiar și numai două criterii de eşanti- 
onare, precizia procedeelor de selecționare a subiecților în grupele experimentale şi de control 
este foarte diferită. Potrivirea pe perechi — procedeu ideal — este practic inoperantă în condițiile 
mai multor criterii de eşantionare: vârstă, sex, domiciliu, nivel de școlaritate, naționalitate, religie 
etc. Se aplică în astfel de cazuri eşantionarea stratificată, dar ea nu prezintă acelaşi grad de 
precizie ca potrivirea pe perechi. Fireşte că în cadrul straturilor pot fi utilizate tehnicile aleatorii 
de selectare a subiecţilor (pasul statistic, tabela numerelor întâmplătoare etc.). Combinarea strati- 
ficării cu tehnicile de selecţie aleatorie sporeşte gradul de comparabilitate între grupele experi- 
mentale şi de control şi, prin aceasta, validitatea experimentului. 

Uneori, în selecția subiecților pentru experiment nu se urmărește omogenizarea lor decât 
după anumite criterii, alte caracteristici fiind contrastante. De exemplu, pentru a verifica ipoteza 
că experienţa individului (sistemul de valori internalizat) determină percepția situaţiei, Tiberiu 
Bogdan a efectuat un experiment în domeniul psihosociologiei judiciare: selecționează dintr-un 
liceu din Bucureşti 30 de băieţi şi fete în vârstă de 15 ani şi toţi atâția băieţi şi fete de aceeași 
vârstă proveniți însă din rândurile delincvenţilor minori. Cele două grupuri erau asemănătoare 
sub raportul caracteristicilor de bază, dar se deosebeau sub raportul experienţei infracționale. 
Celor două grupuri (experimental şi de control) li s-a proiectat un film „plictisitor de educativ“, 
voit didacticist, în montajul căruia existau câteva scene de violenţă, neesenţiale în raport cu tema 
filmului şi cu o pondere neînsemnată în economia peliculei. După vizionare, subiecţii delincvenţi 
şi nedelincvenţi au fost puşi să relateze conținutul filmului. Relatările erau stenografiate. Din 

compararea relatărilor celor două grupuri de experiment (delincvenţii minori) şi de control (elevii 
de liceu), a reieşit că, în timp ce delincvenţii au reţinut cu precădere şi detaliat cele câteva scene 
de violenţă, elevii de liceu (grupul martor, de control) nu au acordat importanţă deosebită acestor 
scene, judecându-le în contextul acțiunii sau ignorându-le pur şi simplu (T. Bogdan, 1973). 

Manipularea variabilelor. Desfăşurarea propriu-zisă a experimentului presupune, ca moment 
esențial, manipularea variabilelor. S-a spus adesea că ingeniozitatea unui experiment constă 
mai mult în găsirea mijloacelor tehnice de verificare a unei ipoteze îndrăzneţe decât în ideea 
pe care o probează. Afirmația nu ni se pare deloc exagerată, mai ales când este vorba de psihoso- 
ciologie. Aici „mijloacele tehnice“ nu semnifică în primul rând aparatele tehnice de înregistrare 
a fenomenelor, ci planul experimental, manipularea variabilelor şi măsurarea lor. 

H. Parthey şi D. Wahl (1966) consideră că, în general, în realizarea unui experiment științific 
pot fi utilizate patru metode principale: izolarea de ceea ce este neesenţial, menţinerea constantă 
a condiţiilor, efectuarea unui control practic şi teoretic (în special măsurarea condiţiilor) şi, în 
fine, amplificarea parametrilor unor variabile pentru a verifica influenţa lor în sistemul de interde- 
terminări. În raport cu specificul manipulării variabilei independente, se poate face distincție 
între experimentele prin izolarea influenţei unuia sau mai multor factori, experimentele prin 
introducerea de factori noi şi experimentele prin modificarea unuia sau mai multor factori exis- 
tenţi. Prin înseși instrucțiunile date subiecților, cercetătorul poate manipula variabilele: dând 
anumite instrucțiuni grupului experimental şi cu totul alte instrucțiuni grupului de control, se 
obţin variaţii în îndeplinirea sarcinii experimentale. Aşa a procedat Morton Deutsch când, în 
1949, a studiat efectele cooperării şi ale competiției asupra proceselor de grup; dând aceeaşi sarcină 
grupurilor, el a schimbat instrucțiunile, astfel că subiecţii din grupul experimental au fost informaţi 
că vor fi clasificați după contribuţia lor la rezolvarea sarcinii, iar notele vor fi trecute în situaţia 
matricolă universitară, în timp ce grupul de control a primit instrucțiunea că se va nota doar 
rezultatul colectiv, fiecare student urmând să fie notat cu calificativul general al grupei. S-a creat 
astfel o situaţie miniaturală de conflict, care s-a comparat cu situația de cooperare, urmărindu-se 
efectele în planul relaţiilor interpersonale. Hotărâtoare în acest caz este plauzibilitatea instrucțiu- 
nilor: ce credit acordă subiecții instrucţiunilor date? Cum le recepționează ei? Și cum le interpre- 
tează? În funcţie de aceste elemente, variabila introdusă produce sau nu efecte observabile. 

Folosirea „raportului fals“ constituie o modalitate eficientă de manipulare a subiecților 
atât în experimentele de laborator, cât şi în cele de teren. În fond, folosirea raportului fals nu 
reprezintă altceva decât aplicarea procedeului pedagogic de stimulare a activităţii școlare prin 
aprecierea superlativă a activităţii celorlalte clase de elevi: în clasa a V-a A, de exemplu, profe- 
sorul spune că cei din a V-a B sunt cei mai disciplinaţi şi în clasa a V-a B că cei din a V-a A 
ocupă locul întâi la disciplină. Se creează astfel o stare de emulație, termenul de „raport fals“ 
neavând aici un înţeles peiorativ. Se pare că Leon Festinger (1943) a contribuit cel mai mult 
la impunerea tehnicii „raportului fals“ ca modalitate de manipulare a variabilelor. Studiile sale 
asupra nivelului de aspirație au utilizat tehnica „raportului fals“ pentru a vedea cum se modifică 
nivelul de aspirație când subiecţii de experiment sunt informaţi că au avut o performanţă supe- 
rioară sau inferioară altora, cu statut social mai ridicat sau mai scăzut decât al lor. 

Aceeaşi tehnică a fost folosită cu succes de Leon Festinger (1947) pentru studierea influenței 
apartenenţei etnice asupra alegerilor preferenţiale în grupurile mici. Votul secret, alegerile socio- 
metrice, evaluarea performanţelor etc. oferă cercetătorului posibilitatea de a manipula variabilele 
printr-un „raport fals“, creând situaţii experimentale de cooperare sau conflict. Tehnica „raportului 

fals“ poate fi aplicată şi în studierea frustrării şi a agresiunii. Important este ca membrii grupului 
să aibă totală încredere în raportul cercetătorului, care trebuie să fie perfect plauzibil. În caz 
contrar, experimentul eșuează. 

Folosirea subiecţilor „complici “ și limitarea comportamentelor sunt tehnici de manipulare 
în experiment a subiecților „aliați“ („complici“) prin studiile lui Stanley Milgram (1956) asupra 
conformismului şi presiunii grupului. 

În afara ingeniozităţii planului experimental, remarcabil este faptul că în studiile lui Stanley 
Milgram se analizează nu „conformismul verbal“ după modelul propus în psihosociologie de 
Solomon Asch (vezi cercetările din 1956 asupra modificării judecăților individuale în condițiile 
grupului complice), ci „conformismul acţional“. Experimental, erau constituite echipe de trei 
persoane (din care două erau „complicii“ cercetătorului, reacționând în conformitate cu instrucțiu- 
nile acestuia), cu sarcina de a învăţa o a patra persoană o listă de cuvinte asociate. Când aceasta 
greşea, echipa, ca sancţiune, îi aplica un şoc electric. Cei doi complici cereau subiectului „naiv“ 
din echipă să aplice un şoc electric din ce în ce mai puternic. Experimentatorul observa măsura 
în care subiectul „naiv“ se supune sau rezistă presiunii de grup. Evident că subiectul „naiv“ nu 
trebuia să cunoască scopul experimentului. EI era încredinţat că participă la un experiment pentru 
măsurarea memoriei şi a capacităţii de învăţare. De asemenea, el nu ştia că ceilalți doi membri 
ai echipei sunt „complicii“ experimentatorului. Pentru a nu lăsa nici o bănuială în acest sens, 
experimentatorul organizase o tragere la sorţi trucată a rolurilor ce urmau să fie îndeplinite în 
experiment de către fiecare subiect. Totdeauna subiectul „naiv“ trăgea la sorți rolul celui care tre- 
buia să aplice sancţiunea (şocul electric). Generatorul electric utilizat în experiment avea o scală 
cu 30 de gradaţii, de la 15 la 450 de volţi, sub care erau trecute semnificaţiile intensității șocului 
electric (şoc slab: 15-60 V; şoc mediu: 75-120 V; şoc puternic: 135-180 V; şoc foarte puternic: 
195-240 V; şoc violent: 255-300 V; şoc foarte violent: 335-360 V; şoc dureros: 375-450 V). 
Pentru a se convinge că generatorul electric funcționează și pentru a evalua senzația produsă 
de şocul electric, subiectul „naiv“ proba pe propria persoană efectele unui şoc electric cu o 
intensitate de 45 de volţi. În realitate, șocul electric nu putea depăși o intensitate total inofensivă 
pentru subiectul care trebuia să înveţe lista de cuvinte şi care, „complice“ fiind, comitea intenționat 
erori. Reacțiile sonore la şocul electric (de la lamentare la strigăte disperate) erau înregistrate 
pe bandă de magnetofon şi transmise în cabina în care se aflau echipa și subiectul naiv. Rezul- 
tatele experimentului au pus în evidenţă presiunea exercitată de grup şi gradul diferit de confor- 
mism (obedienţă) în funcţie de nivelul de şcolaritate şi confesiunea subiecților. Majoritatea 
subiecţilor „naivi“ au refuzat să aplice şocuri electrice cu intensitate mai mare de 150 V, oprindu- 
se când subiecţii aliați („complici“), simulând, încep să „plângă“. 

Într-o serie de experimente, Stanley Milgram a ales ca subiecți „naivi“ un număr de cercetă- 
tori de la Institutul Max Planck din Germania. Surprinzătoare a fost constatarea că 85 la sută 
dintre subiecți au dat dovadă de o excesivă docilitate, aproximativ patru la sută continuând sporirea 
intensității şocului electric până la 200 de volţi. Supunându-se presiunii grupului, subiecții făceau 
grimase, își exprimau compasiunea, dar continuau să crească intensitatea şocului electric. 

Un foarte ilustrativ exemplu de limitare a comportamentelor ca procedeu de manipulare 
a variabilei independente îl constituie experimentele din 1950 ale lui Alex Bavelas şi cele ale 
colaboratorului său H. Leawitt (1951) referitoare la structura de comunicare şi performanţele 
grupului. Fără a intra în detalii — informaţii suplimentare în legătură cu rețelele de comunicare 

în grup pot fi găsite în lucrările de specialitate pe care le-am publicat — precizez doar că, în cadrul 
experimentului, comunicarea era restrânsă la anumite modele: stea, cerc, lanţ, Y etc., înregistrân- 
du-se efectele structurii de comunicare asupra performanţei şi satisfacției membrilor grupului. 
comunicare influenţează activitatea, precizia şi gradul de satisfacție ale acestora. Tipul de reţea 
de comunicare şi locul în reţea determină rolul de lider. Pentru a compara structurile de comuni- 
care s-au calculat indicele de centralitate (A. Bavelas, 1950), indicele de conexiune şi de periferia- 
grupului a fost utilizat şi în cercetarea procesului de rezolvare de probleme (M. Roco, 1979). 

Manipularea variabilelor se conjugă permanent cu măsurarea lor. Pentru mai multă precizie, 
uneori se impune ca întreaga desfăşurare a experimentului să fie filmată şi înregistrată pe bandă 
de magnetofon. Așa a procedat Tiberiu Bogdan (1973) în experimentele sale de psihologie 
judiciară. Cu ajutorul unor teleobiective camuflate a fost fimat întregul conflict provocat într-o 
aglomeraţie (Halele Obor), partea sonoră fiind înregistrată pe bandă de magnetofon. 

Filmul s-a dovedit a fi extrem de util în studiul psihosociologic al conflictelor, şi anume când, 
din rațiuni deontologice, experimentul este exclus. Prin filmare, evenimentele pot fi readuse 
în actualitate ori de câte ori cercetătorul dorește şi, în plus, ele pot fi evaluate independent de 
mai mulți cercetători, ceea ce permite compararea rezultatelor, sporind astfel gradul de încredere 
psihosociologică ne este sugerată de studiile lui J.J. Groen, care, analizând ciocnirile violente 
dintre studenți şi poliție (filmate de Louis Van Gastern), distinge trei stadii în evoluţia comporta- 
mentelor agresive: verbal, gestual şi violent (acţional propriu-zis). Chiar dacă cele trei forme 
ale comportamentelor agresive nu sunt mereu prezente, cuvintele şi gesturile constituie totdeauna, 
în situaţiile conflictuale, un preludiu al violenţei. 

Foarte modern, filmul este utilizat în studiile de etologie umană. Irinăus Eibl-Eibesfeldt, fonda- 
torul primului laborator de etologie umană (la Percha-Starnberg, Germania), unul dintre prestigioși 
discipoli ai lui Konrad Lorenz, folosind un aparat de filmat de construcție specială, având fixată 
la obiectiv o prismă care, în raport cu orientarea aparatului, devia cu 90 de grade direcția de 
luare a imaginilor, a înregistrat o serie de comportamente sociale: salutul, plânsul, apropierea 
amoroasă, lupta, despărțirea etc. Proiectate cu încetinitorul, imaginile înregistrate pe peliculă 
au pus în evidență faptul că, indiferent de cultură şi civilizație, aceste comportamente prezintă 
multe elemente invariante. Astfel a fost infirmată ipoteza acelor antropologi care consideră că, 
în întregime, comportamentul social este transmis prin cultură. Aparţinând unor configurații cul- 
turale foarte diferite, oamenii au comportamente sociale asemănătoare, gesturi comune şi o serie 
de expresii faciale identice. Râsul, plânsul, de exemplu, au valoare universală, cu toate nuanțele 
culturale şi diferenţele de expresie specifice fiecărei comunități umane. De asemenea, expresia 
facială a copiilor nou-născuţi în relația cu mama lor are o bază ereditară, rămânând în afara 
influențelor culturale. Apelând la experimentul natural, Irinăus Eibl-Eibesfeldt (1979) a filmat 
expresiile faciale ale copiilor nou-născuţi orbi-surdo-muţi și ale celor normali. Stabilind etogramele 
(structura unităţilor de comportament), s-a putut demonstra importanţa adaptării filogenetice a 
comportamentelor umane, care împiedică agresivitatea umană să se transforme în distructivitate. 

În multe situaţii este suficient dacă se înregistrează doar anumite secvenţe din desfășurarea 
experimentului, prin fotografiere. Descoperirea plăcii uscate (după 1860) dă avânt fotografiei, 
făcând posibilă aplicarea ei în cercetarea ştiinţifică. Charles Darwin (1809-1882) se numără 

printre primii care utilizează fotografia în scopuri ştiinţifice, înregistrând expresiile emoţionale 
la om şi animale (7he expression of the emotions in man and animals, 1873). Un exemplu 
clasic de utilizare a fotografiei pentru înregistrarea situaţiei experimentale ni-l oferă Muzafer 
Sherif în studiile sale privind conflictele dintre grupuri şi posibilitățile de rezolvare a acestor 
conflicte (Intergroup Conflict and Cooperation, 1961). Începând din 1948, Muzafer Sherif face 
studii experimentale de teren în taberele de vacanţă din Connecticut, urmărind să evidenţieze 
procesul de adoptare a normelor de comportament nescrise, dezvoltarea „spiritului de corp“ în 
grupele informale (băieți între 11 şi 12 ani), precum şi relațiile dintre grupurile aflate în conflict, 
modul de reducere a fricțiunilor intergrupale. Rivalitatea dintre grupuri a fost artificial intensificată 
prin orientarea spre scopuri astfel încât fiecare grupă să constituie un obstacol pentru cealaltă. 
Fotografiile ce însoțesc studiul prezintă grupurile de copii în încercarea lor de atingere a 
scopurilor (prepararea hranei, aprovizionarea cu apă etc.). În literatura psihosociologică de la 
noi, lucrarea Comunicarea în procesul muncii de Tatiana Slama-Cazacu (1964) constituie un 
model şi în ceea ce priveşte utilizarea fotografiei în studierea relaţiilor interumane. 

La fel de bine — dar mai puţin facil — situația experimentală de ansamblu sau în detaliu 
poate fi schițată prin desen. Înţelegem mai deplin tehnica experimentală de limitare a schimbului 
de mesaje utilizată de Alex Bavelas şi colaboratorii săi dacă, de exemplu, printr-un desen 
prezentăm montajul de laborator: boxe individuale pentru fiecare membru al grupului, paravane 
separatoare cu deschizători care permit schimbul direcționat de mesaje scrise 

Aparatura utilizată poate fi şi ea, cu real folos, reprezentată prin desene şi schițe adecvate. 
Un bun exemplu ni-l oferă Muzafer Sherif în prezentarea experimentelor privind mișcarea auto- 
cinetică. Succesiunea desenelor şi a imaginilor fotografiate recompun filmul experimentului, 
ajutând la măsurarea şi interpretarea acţiunii variabilei independente asupra variabilei dependente. 

Manipularea variabilelor presupune cu necesitate măsurarea lor. Când variabilele experimen- 
tale sunt reprezentate de fenomene fizice, cercetătorul are de întâmpinat, în principal, dificultăți 
de ordin tehnic. Există însă, la ora actuală, dezvoltată o adevărată industrie pentru aparatura 
psihometrică. Nu numai procesele psihice elementare (senzațiile, percepțiile, timpul de reacție 
etc.) beneficiază de aparate precise de înregistrare şi măsurare, ci şi procesele psihice complexe 
(memorie şi gândire, afectivitate şi motivaţie etc.) sunt astăzi abordate experimental cu ajutorul 
unor instrumente, aparate şi dispozitive de înaltă fidelitate (electroencefalograf, poligraf, pneumo- 
graf, kimograf, cronograf ş.a.m.d.). Au fost create chiar dispozitive generatoare de înregistrare 
şi de măsurare a fenomenelor psihosociale. Astfel, conflictograful, utilizat în mod curent în 
lucrările practice de laborator de către Paul Fraisse, poate genera subiecților de experiment 
toate cele trei tipuri de conflicte: apropiere-apropiere, evitare-evitare, apropiere-evitare (după 
clasificarea conflictelor introdusă de K. Lewin). În același fel, cu ajutorul unei benzi rulante 
cu cârlige, F. Hoppe (unul dintre colaboratorii lui K. Lewin), de la Institutul de psihologie al 
Universităţii din Berlin, a studiat acțiunea succesului şi insuccesului asupra nivelului de aspirație. 

Un alt exemplu: măsurarea influenţei relative a unui individ într-o sarcină colectivă s-a 
putut realiza utilizându-se „masa lui Lambert“ (1957). Influenţa se măsoară direct, prin varia- 
țuile performanţelor grupului. Dispozitivul constă dintr-o masă circulară prevăzută cu circuite 
pe care se poate deplasa un mobil manevrat cu ajutorul unor cabluri. Subiecţii de experiment 
(în număr de cinci) au sarcina ca, trăgând de aceste cabluri, să deplaseze mobilul din centrul 
mesei spre marginea ei, fără să depăşească limitele circuitului fixat. Sarcina nu poate fi înde- 
plinită decât prin cooperarea tuturor subiecţilor. Înlocuirea alternativă a membrilor grupului 

de experiment dă posibilitatea măsurării indirecte a infuenţei fiecărui individ asupra perfor- 
manţei grupului. 

Un dispozitiv la fel de ingenios, care permite măsurarea spiritului de cooperare în cadrul 
grupurilor, este şi „homeostatul““ imaginat de Feodor Garbov, cercetător ştiinţific la Institutul de 
Psihologie Generală şi Pedagogică al Academiei de Științe Pedagogice din Moscova. Subiecţii 
de experiment, în număr variabil, au sarcina de a manevra, prin intermediul unor mânere, acele 
indicatoare de pe cadranele dispuse în faţa fiecăruia astfel încât să fie aduse în poziţia zero sau 
în orice altă poziție cerută de cercetător. Sarcina poate fi realizată numai prin cooperarea subiecților 
de experiment (grupuri naturale sau artificiale), întrucât mişcarea acului indicator de pe fiecare 
cadran depinde de acţiunea fiecărui subiect în parte, dar şi de interacțiunea tuturor subiecților. 

În experimentele psihosociale, dificultatea cea mai mare o întâmpinăm totuși în înregis- 
trarea şi măsurarea nu a fenomenelor fizice, ci în măsurarea fenomenelor şi proceselor psihoso- 
ciale ca atare, fenomene ce nu se traduc direct şi imediat în comportamente înregistrabile, exterior 
observabile (atitudini, stări de spirit, mentalități colective etc.). Măsurarea intensității curentului 
electric — ca variabilă independentă în experimentele lui Stanley Milgram —, de exemplu, nu 
ridică probleme deosebite. În schimb, măsurarea obedienţei nu este deloc un lucru uşor. Nici 
măsurarea distanţei dintre interlocutori, în cadrul experimentelor privind comunicarea interumană, 
nu presupune vreo tehnică deosebită. Patrick Connolly a stabilit, pe baza unor experimente riguros 
controlate, că populaţia albă, în comparaţie cu populaţia de culoare, preferă un spațiu mai mare 
faţă de interlocutor. La populaţia de culoare, o distanță mai mică de un metru (limita de apro- 
piere) între interlocutori induce consecinţe negative în actul comunicării verbale. Populaţia albă 
acuză un astfel de efect numai dacă distanţa dintre interlocutori devine mai mică de 1,5 m. 
Studiul lui Patrick Connolly constituie un bun exemplu nu numai pentru a susţine ideea că în 
experimentele psihosociologice se pune, deopotrivă, problema măsurătorilor fizice şi a celor 
psihosociale, dar şi pentru a proba că psihosociologia are o reală vocaţie umanistă, servind 
mai bunei înţelegeri între oameni, indiferent de rasă, cultură sau naționalitate. Dacă populația 
de culoare se apropie mai mult de interlocutor, aceasta nu reprezintă un act de impoliteţe — atrage 
atenţia antropologul american Edward Hall (1966), care a vorbit primul despre spaţiul personal 
şi despre zonele de distanţă fixate cultural —, iar dacă albii „se ţin la distanţă“ în timpul conver- 
saţiei cu o persoană de culoare, prin aceasta ei nu exprimă ostilitate, nici indiferenţă; şi unii, 
şi ceilalți se supun diferitelor modele culturale de comunicare, iar cunoaşterea modelelor cultu- 
rale facilitează comunicarea interumană. 

Prelucrarea datelor experimentale. Prin măsurarea variabilelor se obţin valori care urmează 
a fi prelucrate statistic, stabilindu-se frecvențele, valorile medii, calculându-se dispersia, coefici- 
enţii de corelaţie şi semnificaţia acestora. Utilizarea metodelor statistico-matematice în prelucrarea 
datelor experimentale este imperios necesară pentru a verifica distincţiile intuite la nivelul sim- 
țului comun. Andr6 Ombredane spunea despre statistica aplicată în cercetările psihologice că nu 
reprezintă altceva decât „o poliție bine făcută a observaţiei şi experimentului“. Niciodată însă 
statistica nu poate înlocui reflecția psihologică; o poate doar controla. Metoda statistică „este 
indispensabilă pentru progresul psihologiei — spunea Vasile Pavelcu (1972) — fără a fi suficientă 
în efortul de constituire a adevărului psihologic“. Ea este necesară pentru că — aşa cum arăta 
Maurice Reuchlin (1969) — permite descrierea rezumată a datelor de observaţie, degajând caracte- 
risticile sistematice şi stabile ale fenomenelor, asigură trecerea de la descriere la previziune şi, 
înainte de orice, când este vorba despre experiment, ajută decisiv la verificarea ipotezelor. 

Termeni-cheie 


Constituirea grupelor 
de control 
experimentale 
Controlul variabilelor 
Cvasiexperiment 
Design experimental 
cu o singură grupă 
cu două grupe şi măsurare „numai după“ 
cu două grupe și măsurare „înainte și după“ 
cu două grupe de control 
cu trei grupe de control 
Dublu orb 
Efectul 
Hawthorne 
Pygmalion 
Rosenthal 
Experiment 
artificial 
crucial 
de laborator 
de control 
de teren 
explorativ 
metodic 
mintal 
natural 
parţial 


Probleme recapitulative 

ştiinţific 
Etica experimentării 
Grup 
de control 
experimental 
Interacțiunea variabilelor 
Limitarea comportamentelor 
Manipularea variabilelor 
Moment experimental 
Placebo 
Raportul fals 
Schemă experimentală 
Simplu orb 
Situaţie experimentală 
Subiecţi complici 
Validitate 
ecologică 
externă 
internă 
populaţională 
Variabile 
controlate 
dependente 
explanatorii 
exterioare 
independente 
necontrolate 


Care este specificul experimentului în ştiinţele socioumane? 
Prin ce se diferențiază variabilele dependente de variabilele independente? 


În ce constă tehnica experimentală dublu orb? 


Ce importanţă au experimentele cu două grupe de control? 
Identificaţi în revistele academice din România studii cvasiexperimentale şi comentaţi valoarea lor ştiinţifică. 


Comparaţi experimentul cu ancheta sociologică. 


Comentaţi din literatura de specialitate experimentele care s-au abătut de la etica profesională. 
Ce deosebire este între validitatea ecologică şi validitatea populaţională? 
Gândindu-vă la un dezastru natural (inundaţii, seisme etc.), proiectaţi un experiment mintal. 

CAPITOLUL 10 
Studiul documentelor sociale 


Ce este un document social? 


Progresul metodologiei cercetărilor sociologice presupune, concomitent cu lărgirea surselor 
informative, verificarea calităţii informațiilor sociale şi integrarea lor în modele explicative, 
cu valoare de prognostic. Utilizarea documentelor în cercetarea sociologică, asigurând o 
diversificare a informaţiilor, impune elaborarea unei teorii a documentelor sociale şi examinarea 
critică, pe baza experienţei acumulate, a valorii şi limitelor acestei surse informative. 

O teorie a documentelor sociale va trebui să pornească de la răspunsul dat întrebării: ce 
este un document social? Ea va trebui, de asemenea, să clarifice natura informaţiilor din docu- 
mentele sociale şi să clasifice corespunzător aceste documente. 

În limbajul comun, termenul „document“ are, în principal, înţelesul de act oficial cu ajutorul 
căruia poate fi probat un fapt, poate fi recunoscut un drept sau stabilită o obligaţie. În sociologie, 
termenul de „document“ este utilizat, cu precădere, în accepţia lui originară: lat. Jdocumentum 
(de la docere, a indica) şi semnifică un obiect sau un text care oferă o informaţie. ŞI docu- 
mentul sociologic, asmenea celor etnografice sau istorice, are o natură dublă, dată fiind poziția 
sa intermediară între faptul studiat şi cercetător; „Conţinutul său există independent de observaţia 
care îl constituie în mărturie, dar el nu accede la demnitatea de document [...] decât în măsura 
în care cercetătorul este capabil să-l utilizeze ca indiciu, adică să-l facă inteligibil şi semnificativ 
totodată, prin intermediul întrebării care 1 se pune“ (Lenclud, 1991/1999, 435). 

Pentru reconstituirea vieţii sociale, cercetătorul sociolog se serveşte, asemenea istoricului, 
de documentele scrise, dar, spre deosebire de acesta, nu pornește de la ele, ci de la realitatea 
socială în evoluţia sa. „Istoria, în procesul ei de dezvoltare, în osatura ei — afirmă P.P. Panaitescu 
(1969) — se bazează în primul rând pe mărturiile scrise ale contemporanilor“, deci pe observarea 
indirectă. Sociologia se bazează în primul rând pe observarea directă a faptelor, fenomenelor 
şi proceselor sociale, studiul documentelor scrise şi nescrise constituind o metodă complementară, 
indispensabilă însă, dat fiind faptul că societatea umană se află într-o continuă evoluţie istorică. 
În afara documentelor oficiale, asupra cărora se concentrează în mod deosebit studiul istoricului, 
sociologul analizează ansamblul documentelor scrise şi nescrise, oficiale şi neoficiale, într-un 
cuvânt, ia în considerare tot ceea ce poate da o indicație despre viața socială prezentă sau trecută. 
O analiză comparativă aprofundată a metodologiei cercetărilor istorice şi sociologice întâlnim 
în lucrarea lui Henri H. Stahl, Zeorii și ipoteze privind sociologia orânduirii tributale (1980). 

Aşa cum preciza Charles Seignobos (1901) , un document nu este decât „o urmă lăsată de 
un fapt“. Problema este: cum se trece de la cunoașterea „urmei“ la cunoașterea faptului, de la 


236 Inițiere în cercetarea sociologică 


document la realitatea socială? Analizând această problemă, Charles Seignobos a contribuit 
semnificativ la dezvoltarea metodologiei cercetărilor sociale. Mult timp lucrarea sa Metoda 
istorică aplicată în ştiinţele sociale (1901) a fost utilizată ca manual de cercetare în ştiinţele 
sociale nu numai în Franţa, dar şi în SUA, unde Franklin H. Giddings (1855-1931), unul dintre 
fondatorii sociologiei americane, o recomanda ca material de referinţă studenților săi de la 
Universitatea Columbia. 

Urmele lăsate de faptele anterioare pot fi de două tipuri: urme directe (de exemplu, o clădire, 
o maşină-unealtă etc.), rezultate din activitatea productivă a oamenilor, şi urme indirecte (texte, 
acte oficiale etc.). Această distincţie, introdusă de istoricul francez, se păstrează şi astăzi. Charles 
Seignobos susţine însă că ştiinţele sociale, cercetând raporturile abstracte dintre fapte, nu trebuie 
să se intereseze de obiectele materiale, de urmele directe ale activităţii productive. Aici se între- 
vede o limită serioasă în gândirea sa: noi considerăm că modul cum produc oamenii şi produsele 
activităţii lor oferă sociologului informaţii la fel de bogate, dacă nu mai bogate, ca documentele 
scrise. Charles Seignobos consideră însă că în ştiinţele sociale nu ar fi utilizabile decât textele 
scrise. De aceea, în lucrarea la care ne-am referit întâlnim, din păcate, doar o teorie a documen- 
telor scrise. Spunem „din păcate“ pentru că profunzimea şi subtilitatea analizei documentelor 
scrise lasă să presupunem că examinarea de către savantul francez şi a „urmelor directe“ ar fi 
deschis perspective metodologice mai largi nu numai în ştiinţele istorice, dar şi în sociologie, 
etnografie, etnologie, antropologie socială şi culturală etc. 

În spiritul lui Charles Seignobos, în prezent în sociologia franceză se utilizează sintagma 
„studiul urmelor“, grupându-se în această metodă „analiza documentelor, a statisticilor oficiale, 
ca şi a urmelor materiale reale (Ghiglione şi Matalon, 1991). În ceea ce ne priveşte, vom folosi 
în continuare terminologia consacrată „analiza documentelor sociale“, înțelegând prin aceasta 
o metodă nonreactivă la care cercetătorul apelează după ce fenomenele sociale s-au produs, 
astfel că derularea lor nu a suferit nici o modificare datorată studiului, prezenţei sau intervenției 
analistului vieţii sociale. Menţionăm că în literatura anglo-saxonă de specialitate prin „unobstru- 
sive research“, de regulă, se face referire la: analiza conţinutului, analiza statisticilor existente 
şi analizele comparativ/istorice, ca şi la analiza arhivelor, a documentelor publice şi private, ana- 
liza secundară. Observaţia se include şi ea în categoria modalităţilor unobstrusive de cunoaştere 
a vieţii sociale. 


Clasificarea documentelor sociale 


Bogăția surselor de informare, marea varietate a documentelor utilizate de sociolog pentru 
reconstituirea vieţii sociale din trecutul mai apropiat sau mai îndepărtat, pentru descrierea şi 
explicarea proceselor şi fenomenelor sociale contemporane impun elaborarea unui sistem de 
clasificare a documentelor, sistem care să faciliteze atât comunicarea între specialiști, cât mai 
ales să-l orienteze pe cercetător în activitatea de căutare a documentelor şi de interpretare a lor. 

Elaborarea unui sistem de clasificare a documentelor utilizate în cercetarea sociologică ridică 
unele probleme reale, care se pot grupa în două categorii: stabilirea criteriilor de clasificare şi 
stabilirea unei terminologii adecvate. 

Din multitudinea criteriilor de clasificare a documentelor (natura lor, conținutul, gradul de 
încredere în ele, autenticitatea, destinaţia lor, vechimea, accesibilitatea etc.) trebuie reţinute 

doar acelea care sunt suficient de generale, putând fi aplicate, dacă nu tuturor, cel puţin unor 
categorii mai largi de documente. Fără a avea pretenţia de a fi găsit unica soluţie a problemei, 
reținem pentru elaborarea schemei de clasificare următoarele criterii: forma (natura) lor, 
conținutul, destinatarul şi emitentul. Ultimele două criterii sunt aplicabile doar categoriei docu- 
mentelor scrise, documentele nescrise putând fi suficient de relevant clasificate după forma 
(natura) şi conţinutul (funcţia) lor. Clasificarea pe care o propunem utilizează intercorelat crite- 
riile amintite. 

Terminologia întâlnită în descrierea diferitelor tipuri de documente suferă de o oarecare 
neclaritate: uneori se vorbește de documente personale, alteori de documente private; se utili- 
zează greşit termenul de „cifrat“ în loc de „cifric““; termenul „oficial“ nu este foarte clar precizat; 
la fel, termenul „oficios“ etc. În aceste condiţii, credem că descrierea tipurilor de documente 
Şi prezentarea tehnicii de utilizare a lor în cercetarea sociologică trebuie să înceapă cu analiza 
terminologică. 

Sunt oficiale (lat. officialis) documentele emise de guvern şi de autoritățile de stat — cele 
emise de o înaltă autoritate, în timp ce oficioase (lat. officiosus) sunt cele care exprimă poziţia 
oficială, fără a fi recunoscute expres ca atare (spre exemplu, ziarele diferitelor partide politice). 

Documentele private sunt individuale (lat. privatus), ca şi cele personale (lat. personalis), 
ele aparțin cuiva (fiind proprietatea lui). Distincția între privat şi personal este destul de greu 
de făcut. De multe ori, termenii sunt utilizați ca având același înțeles. Există însă nuanţe care 
ne îndreptăţesc să reținem pentru clasificarea documentelor termenul de „personal“, care are 
nu numai înţelesul de individual, ele aparținând cuiva, dar şi înţelesul de specific, caracteristic 
pentru o anumită persoană. Putem spune proprietate privată sau proprietate personală, dar nu 
putem afirma că cineva are un farmec privat (în timp ce este foarte măgulitor să constatăm că 
are un farmec personal). Referitor la documente, putem aprecia că buletinul de identitate — ca 
document oficial — este personal, dar nu vom spune niciodată că el este „privat“. Documentele 
publice, spre deosebire de cele personale, interesează întreaga colectivitate umană, privesc viața 
politico-administrativă a statului. Ele pot fi oficiale sau neoficiale (în nici un caz private). Uneori, 
în loc de documente cifrice (exprimate în cifre) se utilizează — evident, greşit — termenul de 
„documente cifrate“ (scrise în cifru). 

Fireşte, clasificarea pe care o propunem nu reprezintă singura modalitate de grupare a 
documentelor utilizate în cercetarea sociologică. Alţi autori, chiar numai enumerând tipurile 
de documente, realizează clasificări implicite. Astfel, Theodore Caplow (1970, 186) grupează 
mai întâi documentele după obiectul de studiu al sociologului: individul, colectivitatea, organi- 
zaţia. Apoi face distincţie între documentele personale, rezervate strict utilizării de către însuşi 
autorul lor sau de către un cerc restrâns de persoane (spre exemplu, jurnale de însemnări zilnice, 
carnete de note, corespondenţa etc.) şi documentele publice, destinate tuturor (cărţi, ziare, reviste, 
anuare, cântece populare). Sunt menţionate apoi documentele oficializate, specifice tuturor 
societăţilor alfabetizate, unde prin sigilii, semnătură sau ştampilă se asigură veridicitatea infor- 
maţiei (spre exemplu, acte, certificate, diplome etc.). În fine, Theodore Caplow face distincţie 
între documente de prima mână (originale) şi documente de mâna a doua (în care informaţia 
provine printr-un intermediar, nu de la observatorul direct). 

Madeleine Grawitz (1972, 559), examinând diversele surse de documentare ale sociolo- 
gului, tratează în secțiuni separate documentele scrise și documentele de altă natură (desene, înre- 
gistrări, obiecte, fotografii, filme). În cadrul documentelor scrise, Madeleine Grawitz diferenţiază: 

documentele oficiale, documentele distribuite sau vândute (publicitate, anuare, opere literare 
etc.) şi documentele private (între care enumeră şi documentele personale). 

Maurice Duverger (1959) analizează următoarele categorii de documente: scrise, statistice 
şi altele (iconografice, foto și fonice). În unele manuale şi tratate de sociologie termenul de 
„documente“ este rezervat numai pentru a desemna scrisorile personale, biografiile, jurnalele 
personale şi rapoartele referitoare la istoria grupurilor mici, celelalte informaţii fiind grupate 
sub termenul generic de date (provenite de la serviciile de înregistrare și recensământ). În alte 
lucrări se insistă numai asupra documentelor personale şi statistice. Alți specialiști fac distincție 
între documentele statistice și verbale, oficiale şi neoficiale, publice şi personale. 

Kenneth D. Bailey (1978/1982, 301) include în capitolul Document study analiza documen- 
telor primare, scrise de persoanele care au trăit anumite experienţe de viață, şi documentele 
secundare, realizate de persoanele care nu au fost prezente la evenimentele descrise. Dincolo 
de distincția amintită, documentele mai sunt clasificate și după gradul lor de structurare, ca și 
după scopul pentru care au fost elaborate. 

Exemplele aduse în discuţie, şi ele ar putea fi multiplicate, ne conving suficient de marea 
diversitate a modalităţilor de clasificare a documentelor de interes sociologic, Justificând în 
același timp, credem noi, efortul de clasificare a lor pe baza criteriilor intercorelate amintite. 


Documente cifrice publice oficiale. Colectivitățile şi activităţile umane, societatea în ansam- 
blul ei, pot fi caracterizate sub raport cantitativ prin expresii numerice, cifrice. „Dacă cifrele 
nu guvernează lumea, cel puţin ele ne arată cum e guvernată“ — spunea Mihai Eminescu. Recen- 
sămintele populaţiei, ale locuinţelor şi animalelor, statistica stării civile, vechile catagrafii şi 
urbarii (registru oficial de proprietate funciară), actele administrative, dările de seamă statistice, 
balanţa cheltuielilor şi încasărilor etc. sunt tot atâtea documente cifrice oficiale, cu caracter 
public. Ele sunt, pentru unele teme, indispensabile în cercetarea vieţii sociale. Nici o cercetare 
sociologică nu poate fi cât de cât relevantă dacă nu pornește de la cunoașterea numărului, struc- 
turii pe vârste şi socioeconomice, de la cunoaşterea repartizării pe localităţi a populaţiei. 


Recensământul populaţiei 


Această formă de observare statistică urmărește „înregistrarea populaţiei la un moment dat 
împreună cu o serie de caracteristici demografice şi socioeconomice: domiciliul, vârsta, sexul, 
starea civilă, cetăţenia, nivelul de instruire, locul de muncă, categoria socială, ocupaţia etc., 
organizată în vederea determinării numărului, structurii şi repartizării teritoriale a populației“ 
(Vladimir Trebici, 1975). Spre deosebire de alte modalităţi de determinare a populației (anchete, 
registre permanente ale populaţiei etc.), recensămintele moderne ale populației au o serie de 
caracteristici distincte, din care decurg atât valoarea, cât şi limitele lor: sunt inițiate de autoritatea 
administrativă supremă în stat; se referă la întreg teritoriul asupra căruia se exercită suveranitatea 
statului respectiv (în cazul recensământului general) sau la anumite zone bine delimitate 
(recensământ parţial); se înregistrează situaţia la un moment determinat, același pentru toată 
populația cuprinsă în recensământ (momentul critic al recensământului — ziua decretată, ora 
zero). Chiar dacă înregistrarea durează mai multe zile, totdeauna se are în vedere situația din 
momentul critic al recensământului, asigurându-se astfel condiţia de simultaneitate a înregistrării; 

înregistrarea populației se face în baza unei metodologii unice pentru întreg teritoriul cuprins 
în recensământ. 

Din aceste caracteristici definitorii rezultă unele note specifice recensămintelor. Fiind reali- 
zate în baza unui act normativ de stat, înregistrarea populației devine obligatorie. Obligativitatea 
înregistrării se extinde asupra întregii populaţii. Metodologia recensămintelor s-a perfecționat 
continuu. La fel, pregătirea recenzorilor (a persoanelor însărcinate oficial să efectueze înregis- 
trarea informaţiilor furnizate de populaţia recenzată). 

Formularele de recensământ, buletinul individual ce se completează separat pentru fiecare 
persoană, lista membrilor gospodăriei (când unitatea de observare este gospodăria) pot cuprinde 
date mai bogate sau mai limitate despre populaţie. La recensământul din 15 martie 1966, care 
marchează introducerea în ţara noastră a prelucrării electronice a datelor, s-au înregistrat: sexul, 
vârsta, locul naşterii, anul stabilirii în localitatea de domiciliu, starea civilă, anul încheierii căsă- 
toriei, numărul copiilor născuţi vii, cetăţenia, naționalitatea, limba maternă, nivelul de instruire, 
şcoala absolvită, sursa de existenţă, locul de muncă, ocupaţia, sectorul social-economic de 
încadrare şi categoria socială (obţinută prin corelarea caracteristicilor economice înregistrate). 
La recensământul din 5-12 ianuarie 1977 s-au înregistrat, pentru fiecare persoană, conform 
declarațiilor făcute: sexul, vârsta, starea civilă, naționalitatea şi limba maternă, nivelul de instruire, 
ocupaţia şi locul de muncă. 

Volumul informaţiilor cerute într-un recensământ depinde de necesităţile de organizare şi 
sământul antrenează cheltuieli financiare ridicate şi un mare număr de persoane), ca şi de gradul 
de tehnicitate în efectuarea recensământului de care dispune la un moment dat societatea (mij- 
loace mecanografice sau electronice, pregătirea recenzorilor, gradul de instruire a populaţiei etc.). 


Din istoricul recensămintelor. Din cele mai vechi timpuri, în scopuri administrative sau 
militare, s-a urmărit înregistrarea populaţiei. În China și Egipt s-au făcut astfel de înregistrări 
mai mult sau mai puţin complete cu mii de ani înaintea erei noastre (Trebici, 1975, 72). Astfel, 
este atestat recensământul efectuat în Egiptul antic în 1400 î.e.n. După textele biblice, Moise 
a dispus efectuarea recensământului evreilor în deşertul din Peninsula Sinai (1491 î.e.n.). Este 
cunoscut, de asemenea, „recensământul regelui David“ (1017 î.e.n.). Biblia, amintind acest 
eveniment, îl consideră ca un păcat, pedepsit de Dumnezeu cu o epidemie de ciumă. În Grecia 
antică, primul recensământ este efectuat mult mai târziu (la Atena, în 313 î.e.n.). În Roma 
antică, recensămintele — numite census — au fost introduse în timpul lui Servius Tullius 
(578-534 î.e.n.). 

În evul mediu, primele recensăminte consemnate sunt cele din Niirnberg (1449), Quebec 
(1666), Prusia (1701). În secolul al XVIII-lea sunt amintite recensămintele din Suedia (1749) 
şi SUA (1790). Începând cu secolul al XIX-lea se poate vorbi de generalizarea recensămintelor 
şi de efectuarea lor după metodologii moderne.Un rol însemnat în organizarea recensămintelor 
în Europa îl are sociologul şi statisticianul belgian Adolphe Qustelet (1796-1874), care a condus 
primele recensăminte din Franţa, Anglia şi Belgia şi care a organizat, împreună cu W. Farr, 
primul Congres Internaţional de Statistică (Bruxelles, 1853). O deosebită importanţă pentru 
metodologia efectuării recensămintelor moderne a avut-o Congresul Internaţional de Statistică 
(St. Petesburg, 1872), la care s-au adoptat „normele internaţionale minime“ pentru recensă- 

minte: precizarea noţiunilor, caracterul nominal, simultaneitatea, conţinutul (sexul, vârsta, starea 
civilă, profesia etc.). 

În prezent, această formă de înregistrare s-a extins, astfel că „numărul şi caracteristicile popu- 
laţiei globului se determină aproape integral prin recensăminte şi numai în foarte mică măsură 
prin estimaţii“ (Vladimir Trebici, 1975). Conform Anuarului demografic ONU, numărul ţărilor 
care până în 1963 efectuaseră cel puţin un recensământ era de 192 (faţă de 51 în 1855). Cu 
prilejul Anului Mondial al Populaţiei (1974) s-a perfectat Programul african de recensământ, 
pentru efectuarea înregistrării totale a populaţiei şi în ţările în care nu avusese loc până la acea 
dată nici un recensământ. Recensămintele se efectuează în prezent pe baza metodologiei ONU, 
pentru comparabilitate, de preferință din 10 în 10 ani (în anii terminaţi cu 0 sau 5). 


Recensămintele în România. Istoricul înregistrării populaţiei pe teritoriul ţării noastre 
începe imediat după cucerirea Daciei, prin „cens“-ul dispus de împăratul Traian (98-117 e.n.). 
Din păcate, rezultatele acestei înregistrări, ca şi ale celor efectuate în timpul ocupației romane, 
nu s-au păstrat. În perioada statelor feudale, evidența populaţiei se făcea pe baza listelor de 
dări faţă de biserică, prin catastifele vistieriei. Catastiful din 1591 al domnitorului Petru Șchiopul 
este cunoscut ca prima înregistrare în limba română a populației. Din timpul domniei lui Mihai 
Viteazul (1599) se păstrează un al doilea catastif. În 1713, sub domnia lui Constantin Brânco- 
veanu, se efectuează o cuprinzătoare înregistrare a populației pentru stabilirea tributului datorat 
turcilor. Din secolul al XVIII-lea se păstrează catagrafii ale localităţilor (fiscale sau religioase) 
şi conscripții (fiscale, militare), ca și urbarii, registre de dijme, așezăminte domnești etc. În ţara 
Românească, prima catagrafie se crede că s-a efectuat în anul 1739. În secolul al XIX-lea s-au 
întocmit numeroase catagrafii în scop fiscal. Catagrafia din 1820 din Moldova poate fi conside- 
rată un adevărat recensământ general al populaţiei. Prin Regulamentul organic se dispune 
instituirea primului organ de statistică (1831) din ţara noastră şi efectuarea cu regularitate a 
catagrafiilor. Din aceeaşi perioadă datează şi primul recensământ modern din ţara noastră (1838). 

Până în prezent, s-au efectuat 12 recensăminte într-un interval de peste 150 de ani. Frecvența 
lor s-a dublat în ultimele decenii: în prima sută de ani s-au efectuat cinci recensăminte, mai 
puţine decât s-au făcut în ultima jumătate de veac. Recensământul din 1838 a cuprins întreg 
teritoriul Moldovei, populaţia înregistrându-se nominal. Pentru recensământul din 1859-1860, 
de o mare însemnătate au fost instrucțiunile metodologice date de Ion Ionescu de la Brad (1818- 
1891). Recensământul de la sfârşitul secolului al XIX-lea, ca şi cele de la începtutul secolului 
al XX-lea (în Transilvania — 1910, Moldova şi Muntenia — 1912) sunt comparabile — ca tehnică 
de înregistrare şi prelucrare a datelor — cu cele efectuate în țări cu veche tradiție a recensămin- 
telor. La 29 decembrie 1930 se înregistrează pentru prima dată populația şi caracteristicile ei 
simultan în toate provinciile istorice româneşti. Recensămintele din 1941 şi 1948 au fost doar 
parțial publicate, valoarea lor fiind limitată (primul, făcându-se în timpul războiului, nu a fost 
prelucrat în întregime, cel de-al doilea, efectuat în preajma naționalizării, trebuie, de asemenea, 
atent interpretat). În 1956 a avut loc un recensământ separat al populaţiei, cu scopul de a determina 
structura socială a României. Prin metodologie, volumul informațiilor şi participarea populației, 
recensământul din 15 martie 1966 rămâne de referinţă. S-au obţinut date statistice relevante 
referitoare la structura şi caracteristicile populaţiei, precum şi la fondul de locuinţe. Pe baza expe- 
rienţei acumulate — inclusiv în prelucrarea electronică a datelor —, s-a realizat recensământul 
din 5-12 ianuarie 1977, ale cărui rezultate complete au fost publicate în 1980 în două volume. 

Recensământul din 7 ianuarie 1992 s-a desfăşurat în climatul încă tensionat al schimbărilor 
radicale produse în România după evenimentele din decembrie "89. La acest recensământ, pe 
lângă aflarea numărului (22 810 035 locuitori) şi distribuţiei teritoriale a populaţiei, s-a putut 
înregistra şi structura pe naționalități. 

La recensământul populaţiei şi locuinţelor din 18 martie 2002 s-au urmărit aflarea numărului, 
structurii demografice şi socioeconomice ale populației, precum şi stabilirea numărului şi 
structurii clădirilor, locuinţelor şi gospodăriilor. Rezultatele definitive ale acestui recensământ 
arată că, în perioada intercenzitară, volumul total al populaţiei a scăzut cu 1 129 061, fiind de 
21 680 974 de persoane (bărbaţi — 10 568 741, femei — 11 112 233). 


Alte documente cifrice publice oficiale, Am stăruit mai mult asupra recensămintelor pentru 
că ele constituie forma principală a observării în statistica socială, dar şi pentru că în cadrul 
acestor acestor forme de înregistrare au fost elaborate tehnicile generale de observare statistică. 
Alături de recensăminte, statisticile economice, culturale, juridice etc. sunt indispensabile cerce- 
tării sociologice. Dacă ne referim la ţara noastră, trebuie să subliniem faptul că Anuarul statistic 
al României conţine o mare bogăţie de informaţii utile sociologului. 

Prezentând Izvoarele de informație statistică asupra realității românești, |. Measnicov şi 
V.V. Protopopescu (1938) apreciau că „cel mai important izvor general de informaţie statistică 
îl constituie Anuarul statistic al României, care a apărut prima dată în 1902, fiind publicat de 
Direcţiunea statistică din Ministerul Finanţelor. Următoarele apariţii ale Anuarului (din 1909 
şi 1912) au fost asigurate de Ministerul Industriei şi Comerţului. Anuarul din 1919 (cel de-al 
patrulea din serie) prezintă doar situaţia din Vechiul Regat (1915/1916). Abia Anuarul din 1922, 
editat de Institutul de Statistică Generală al Statului, prezintă date cu privire la România întregită. 
Din 1922 Anuarul apare cu regularitate, prezentând un volum mai mare sau mai redus de date. 
Astfel — menționează autorii citați —, Anuarul din 1936, care oferă informaţii statistice despre 
situaţia din 1935, conţine 303 tabele statistice referitoare la: 

1) Cadrul fizic şi administrativ (coordonate geografice, climatologice, organizarea admi- 
nistrativă). 

2) Cadrul biologic şi social (populaţie, migraţiuni, igienă şi sănătate, învăţământ, justiție, 
muncă). 

3) Producția (agricultură, păşuni, pescuit şi creșterea animalelor, industria extractivă, industria 
transformatoare, construcții). 

4) Căi de comunicaţie şi transporturi (drumuri, autovehicule, transporturi aeriene, trans- 
porturi pe apă, poştă, telegraf, telefon). 

5) Comerţ (interior, exterior, preţuri). 

6) Finanţe, capital, monedă (finanţe publice, finanţe private, societăți anonime, burse, cursuri). 

7) Diverse (incendii, măsuri şi greutăți, brevete şi invenţiuni). 


În perioada de după cel de-al doilea război mondial s-a continuat publicarea Anuarului 
statistic, volumul de informaţii variind de la o etapă la alta. Cenzura absurdă practicată anterior 
prăbuşirii comunismului în România a făcut ca datele statistice din Anuar să fie din ce în ce 
mai sărace. Pentru comparaţie, a se vedea, de exemplu, structura Anuarului statistic al R.S. Romă- 
nia (1983) şi a Anuarului statistic al României (1999). 

Anuarul statistic al R.S. România era structurat pe următoarele capitole: date generale (poziția 
geografică, frontierele, cursurile de apă etc.), populaţia (pe sexe, pe medii: urban şi rural, pe judeţe 
etc.), indicatorii sintetici ai dezvoltării economiei naționale, forța de muncă, date statistice despre 
industrie, agricultură şi silvicultură, investiţii şi construcții, transporturi şi telecomunicaţii, date 
referitoare la comerţul interior şi exterior, bugetul de stat şi execuţia bugetului de stat, învăţământ, 
cultură și artă, ocrotirea sănătăţii, gospodărie comunală. În partea finală a Anuarului era inclusă 
o statistică internațională (populația şi densitatea populaţiei pe continente, pe ţări, dinamica veni- 
tului naţional etc.). În prezent, Anuarul statistic al României, în cele aproximativ o mie de pagini 
ale sale, cuprinde 18 capitole: 1) geografia şi mediul înconjurător; 2) populația; 3) forța de muncă; 
4) veniturile, cheltuielile şi consumul populației; 5) protecția socială; 6) sănătate; 7) învățământ- 
cercetare; 8) cultură-sport; 9) indicatori sintetici; 10) preţuri; 11) agricultură-silvicultură; 12) in- 
dustrie-construcţii; 13) transporturi şi telecomunicaţii; 14) comerț-turism-servicii; 15) justiţie; 
16) finanţe; 17) teritorii; 18) statistica internațională. 


Alte izvoare de informaţie statistică menţionate de 1. Measnicov şi V. V. Protopopescu (1938) 
sunt: Indicatorul statistic al satelor și unităţilor administrative din România (apărut în 1922), 
care oferă date despre structura populaţiei, numărul clădirilor, al gospodăriilor, al locurilor de 
muncă şi al întreprinderilor comerciale și industriale din fiecare sat, oraș, plasă şi judeţ; Buletinul 
demografic al României (apărut în 1932), Buletinul statistic al Eforiei Spitalelor Civile (apărut 
în 1938); Statistica învățământului din România (apărut în 1922), Buletinul muncii (apărut în 
1920). În afara acestor surse de informaţii statistice, cei care studiază viaţa socială din România 
pot face apel la publicaţiile Institutului Naţional de Statistică (de exemplu, Breviarul statistic 
al României, 1938). 

La nivelul firmelor sau întreprinderilor industriale întâlnim diferite dări de seamă statistice 
— documente de evidenţă a activităţii economico-financiare. Dările de seamă statistice cuprind 
întreaga activitate a întreprinderilor economice şi a firmelor, ele putând fi centralizate la nivelul 
direcțiilor statistice judeţene sau la nivelul ministerelor şi al Direcţiei Naţionale de Statistică, 
ce editează un Buletin statistic trimestrial cu principalii indicatori economico-sociali (populaţie, 
forță de muncă, preţuri, industrie şi construcţii, transporturi, comerţ interior şi exterior, turism, 
servicii, finanţe, sănătate). În fine, semnalăm pentru documentarea investigatorilor sociali impor- 
tanţa Revistei Române de Statistică, editată de Comisia națională pentru Statistică. 


Documente cifrice publice neoficiale. În diferite cărţi, ziare sau reviste sunt publicate date 
statistice de interes sociologic. Publicarea rezultatelor cercetărilor sociologice include numeroase 
tabele statistice. Ele pot fi reinterpretate, adâncindu-se sau formulându-se noi concluzii. De 
asemenea, în revistele şi publicaţiile internaționale, precum World Development Report sau 
Population, găsim informaţii statistice utile pentru cunoașterea comparativă a situației din 
România, raportată atât la statele cele mai dezvoltate industrial, cât şi la fostele state cu economie 
socialistă. Lipsa unor documente publice oficiale adecvate îl obligă pe sociolog la efectuarea 
unor microrecensăminte. Publicarea microrecensămintelor realizate în cercetările sociologice 
de teren dă naştere unor documente cifrice publice neoficiale, ce pot fi utilizate pentru comparații 
sau ca bază pentru noi cercetări. De altfel, cercetarea comunităților urbane şi rurale începe, de 
regulă, cu înregistrarea totală a populaţiei după caracteristicile impuse de tema de studiu. În 
cercetările de psihosociologie concretă de la Boldeşti, coordonate de Traian Herseni (1970) — 

de exemplu —, am început printr-un recensământ al populației. Cu acordul autorităţilor locale, 
am înregistrat populaţia stabilă, consemnând totodată caracteristicile populației migrante. Fiind 
vorba de o comunitate rurală ca volum al populației, operaţia de înregistrare nu a ridicat probleme 
deosebite. S-a utilizat sistemul de reprezentate grafică a spiţelor de neam propus de Henri H. 
Stahl (1934, 28). Orice persoană adultă putea da informaţii despre membrii familiei. Pe schemă, 
în dreptul simbolului respectiv erau trecute datele de identificare: vârsta, nivelul de şcolarizare, 
profesia etc. În unităţile — puţine la număr — în care întreaga familie era plecată pentru o perioadă 
mai lungă din sat, informaţiile au fost furnizate cu destulă exactitate de către vecini, obținân- 
du-se astfel o situaţie cuprinzătoare asupra localnicilor, dar și a migranţilor. În comunităţile 
rurale mai mici întâlnim persoane care cunosc întregul sat, oferind informaţii „autorizate“ despre 
fiecare. Reunirea la discuție a mai multor astfel de „informatori autorizaţi“ suplineşte efectuarea 
microrecensământului. Şi mai indicat este să inițiem cercetări sociologice de teren imediat după 
efectuarea recensămintelor generale ale populației. Beneficiind de listele de recensământ de 
la primării, putem caracteriza populaţia şi putem, de asemenea, întocmi cu uşurinţă eşantioane 
reprezentative. Astfel, în primăvara anului 1977, împreună cu un grup de studenți, am efectuat 
o anchetă în comuna Bosanci (judeţul Suceava). În vederea stabilirii eșntionului s-au folosit 
listele întocmite pentru recensământul populaţiei din 5-12 ianuarie 1977. 


Documente cifrice personale oficiale şi neoficiale. Astfel de documente sunt mai rar 
utilizate în cercetările sociologice, deși, atunci când pot fi colecționate în număr suficient, ele 
constituie o sursă de informaţii extrem de valoroasă. Deciziile de încadrare, deciziile de trecere 
într-o altă categorie de salarizare — ca documente cifrice personale oficiale — pot reconstitui 
evoluţia reală în cariera profesională a unei persoane sau a unei categorii socioprofesionale. 
De asemenea, listele de venituri şi cheltuieli ale familiei — ca documente cifrice personale 
neoficiale — pot furniza informații dintre cele mai semnificative referitoare la calitatea vieții 
ŞI evoluția ei. 

Este de la sine înţeles că documentele cifrice personale oficiale şi neoficiale trebuie corelate 
cu celelalte tipuri de documente şi cu informaţiile obţinute prin intermediul altor metode şi tehnici. 


Valoarea și limitele utilizării documentelor cifrice în cercetarea sociologică. Documen- 
tele cifrice asigură o determinare cantitativă a faptelor, fenomenelor şi proceselor sociale. Ele 
se cer a fi întotdeauna verificate pentru a se stabili autenticitatea informaţiilor statistice în expre- 
sia lor numerică. Se exclud de la început statisticile trucate, cele cu erori de înregistrare sau 
incomplete. Valoarea informativă a datelor statistice sociale depinde, în principal, de doi factori, 
şi anume: de sistemul de recoltare şi prelucrare a datelor statistice şi de „vizibilitatea“ faptelor, 
fenomenelor şi proceselor sociale.Beneficiind de metodologii de elaborare îndelung verificate, 
documentele cifrice oficiale conțin informaţii în ansamblu valide. Verificarea lor se impune 
totuşi, întrucât sistemele de recoltare a informațiilor pot introduce distorsiuni. Vizând scopuri 
strict determinate, statisticile oficiale referitoare la unul şi același fenomen pot indica situații 
diferite. Este greșit, în aceste condiţii, să se acorde încredere deplină doar uneia dintre statistici. 
Pentru a le stabili valoarea, statisticile trebuie raportate la sistemul de evidenţă general, corobo- 
rându-le, fără a exclude de la început vreuna din ele. 

Vizibilitatea faptelor, fenomenelor şi proceselor ce urmează a fi înregistrate condiționează 
valabilitatea statisticilor sociale. Christian N. Robert (1979, 31) analizează acest aspect referitor 

la statisticile criminalității. Statistica delincvenţei (sau a criminalităţii) este dependentă de gradul 
specific de vizibilitate a diferitelor tipuri de infracţiuni. Furtul este o infracțiune mai vizibilă 
decât, să spunem, abuzul de încredere. Caracterul ascuns al infracțiunii împiedică înregistrarea 
statistică. Infracțiunile cu caracter consensual (escrocherie, abuz de încredere, șantaj) sau consi- 
derate dezonorante pentru victimă (insultă, viol) au o reportabilitate redusă, nefiind incluse în 
statistici decât în măsura descoperirii lor de către organele de ordine, victimele ascuzând de cele 
mai multe ori infracțiunea. Așa se face că există crime fără victime — cum demonstrează E. 
Schur (Crimes without victims, New Jersey, 1965). Se înţelege că, pentru caracterul ascuns al 
infracţiuni, comportamentul victimei este hotărâtor. Schimbările de mentalitate pot determina 
modificări în reportabilitatea fenomenelor. În Franţa, de exemplu, în perioada 1970-1977, 
conform statisticilor oficiale, s-a înregistrat o creștere cu 53 la sută a cazurilor de viol. Specialiştii 
sunt însă de părere că rata violurilor nu s-a schimbat. S-a schimbat însă mentalitatea femeilor, 
care, „rupând «zidul tăcerii», se plâng astăzi deschis ori de câte ori cad «victimă» sexualităţii 
agresive“ (H. Monneret, 1978). 

Personal, consider că nu numai în ceea ce privește statistica delincvenţei vizibilitatea feno- 
menelor ce urmează a fi înregistrate condiționează valabilitatea datelor şi, deci, importanţa docu- 
mentelor cifrice. Caracterul mai vizibil sau mai ascuns al oricăror fenomene sociale influenţează 
valoarea de adevăr a statisticilor, a documentelor cifrice oficiale şi neoficiale. Fenomenele demo- 
grafice sunt, de exemplu, mai vizibile decât credinţele religioase sau decât comportamentele 
delincvente. Din această cauză, statisticile populaţiei sunt mai demne de crezut decât statisticile 
delincvenţei, unde, în afara infracțiunilor înregistrate în documente, există și o „infracționalitate 
ascunsă“, greu de estimat. Interpretarea documentelor cifrice trebuie aşadar să ia în considerare 
„vizibilitatea“ fenomenelor înregistrate. Cu cât vizibilitatea fenomenelor este mai accentuată, 
cu atât valoarea de reflectare a documentelor cifrice este mai mare. În baza acestui raţionament, 
ne aşteptăm în mod legitim ca recensământul locuinţelor să fie mai exact decât recensământul 
populaţiei şi acesta mai exact decât recensământul animalelor. 

Aspectul cantitativ real al fenomenelor se impune a fi estimat pornindu-se de la datele statis- 
tice înregistrate, adăugându-se sau scâzându-se „fenomenele ascunse“. De asemenea, trebuie 
avută în vedere semnificaţia unităţii statistice. Să luăm ca exemplu statistica lecturii (R. Escarpit, 
1980). Unitatea statistică este titlul. Din 1965 statisticile UNESCO menționează și tirajul. Aşadar, 
titlul şi tirajul. S-ar părea că lucrurile sunt foarte clare. Dacă vrem să vedem cât se citeşte într-o 
țară sau alta nu avem decât să studiem documentele statistice oficiale: câte cărți s-au publicat 
(titluri) şi în ce tiraj. Aici lucrurile se complică. De la o ţară la alta prin carte publicată se înțelege 
altceva. UNESCO a propus în 1964 următoarea definiție a cărții: „publicaţie neperiodică, 
cuprinzând cel puţin 49 de pagini“. Unele ţări au acceptat această definiție (Canada, Finlanda, 
Norvegia), altele au mărit volumul (Danemarca — 60 pagini, Italia — 100 pagini) sau l-au redus 
considerabil (Belgia — 40 pagini; Cehoslovacia — 32 pagini; Islanda — 17 pagini). În India, cea 
mai neînsemnată broșură este inclusă în categoria cărților. Dacă lucrurile stau aşa cum le prezintă 
sociologul francez Robert Escarpit, faptul că în 1969 India publicase 13723 de titluri are o 
semnificație cu totul alta decât ar fi avut-o în cazul în care ea ar fi adoptat definiția UNESCO. 
În orice caz, din cele prezentate rezultă, credem, foarte limpede că statisticile naționale au semni- 
ficații diferite, iar pentru comparare trebuie totdeauna verificat conţinutul unităților statistice 
de înregistrare. Pentru lectura de carte, titlul şi tirajul nu oferă decât o primă aproximaţie. Trebuie 
să avem în vedere numărul cărţilor nevândute, ca şi volumul exportului de carte (exportul repre- 

zintă pentru Franţa 17 la sută din cifra de afaceri a editurilor). De asemenea, trebuie să avem 
în vedere că o carte este citită de mai multe persoane (se admite că este citită de trei — patru 
persoane). Ceea ce rezultă în urma unor astfel de calcule se raportează la numărul ştiutorilor 
de carte, determinându-se lectura medie posibilă. Lectura efectivă constituie o altă problemă. 
Dar definiția pur cantitativă a cărții — așa cum arată Robert Escarpit — are defectul de a considera 
cartea ca pe oricare obiect material, ingnorând funcţia ei culturală. Acelaşi defect îl au şi statis- 
ticile lecturii bazate pe titluri şi tiraje. Una este apariţia în zeci de mii de exemplare a Cărţii 
de telefon, a Mersului trenurilor sau a Codului poștal şi cu totul altceva publicarea unui volum 
de versuri, a unei cărți de ştiinţă sau a unui volum de literatură beletristică. Chiar dacă se operează 
cu sistemul clasificării zecimale a cărților (0. Generalităţi; 1. Filosofie; 2. Religie; 3. Ştiinţe 
sociale; 4. Filologie; 5. Științe pure; 6. Științe aplicate; 7. Arte şi delectare; 8. Literatură; 9. Istorie 
ŞI geografie), categoriile sunt destul de imprecise. „Acesta este şi motivul pentru care statis- 
ticile oficiale nu ne pot da decât indicații vagi şi, de multe ori, false“ (R. Escarpit, 1980). 

Filosoful şi sociologul Eugeniu Sperantia, scriind Cartea despre carte, ne-a dat, poate, cea 
mai frumoasă scriere despre „lumina sufletului şi dascălul virtuții“, definind cartea nu după 
conţinutul („un maximum de date mintale de universală şi eternă valabilitate“), forma („unitatea 
desăvârșită a conţinului“) şi destinația, adică „funcția“ de a propaga valori universale şi eterne, 
ci după „adresă“ — cartea fiind o „scrisoare adresată spiritului uman“, în genere omului imper- 
sonal, de oricând şi de oriunde, omului care este om numai în măsura în care tinde să se afirme, 
să se menţină şi să exceleze ca atare, însuşindu-şi avid toate înaltele valori spirituale pe care 
omenirea i le pune la dispoziţie (E. Sperantia, 1984). 

Chiar recensămintele populației, atât de perfecționate sub raport metodologic, nu sunt ferite 
de distorsiuni. Există o atracție către rotunjirea numerelor, ca să nu mai vorbim de erorile de 
înregistrare nesistematice. Persoanele care au 49 de ani, ca şi cele de 51 de ani — de exemplu 
— au tendinţa de rotunjire a vârstei, declarând pur şi simplu că au vârsta de 50 de ani. Alcătuind 
piramida vârstelor, se observă o supradimensionare a claselor de vârstă terminate cu zero (20, 
30, 40 ani ş.a.m.d.). Uneori, rezultatele recensămintelor sunt în mod voluntar trucate. În urma 
recensământului din 1980 din SUA, municipalitatea din New York a intentat o acțiune în justiție 
împotriva Biroului de recensământ, apreciind că populaţia newyorkeză a fost subestimată. Se 
pare că eroarea nu a fost deloc întâmplătoare: în SUA, în funcţie de rezultatele recensămintelor 
se stabilesc numărul locurilor în Camera reprezentanților, ca şi ajutorul federal pentru fiecare 
stat în parte. 

Exprimarea cu precizie a rezultatului numărării populației nu conferă de la sine şi exactitate 
documentului. Se confundă precizia cu exactitatea. În mod curent se spune: „brutal ca o cifră“, 
subînţelegându-se că cifrele reprezintă „adevărul crud“, „adevărul adevărat“. Fără a considera 
statistica doar ca pe „o artă de a minţi cu precizie“ — cum se exprima Benjamin Disraeli (1804-1881), 
primul ministru al Angliei din perioada expansiunii sale coloniale —, considerăm că se impune 
făcută distincția între calitatea documentelor cifrice de a fi precise şi calitatea lor de a fi exacte. 
În mod spontan tindem să credem că o informaţie precisă este și exactă. 

Încă la începutul secolului, Charles Seignobos atrăgea atenţia să nu confundăm noţiunile 
„precis“ şi „exact“. O informaţie vagă, imprecisă, nu exprimă adevărul obiectiv, îl aproximează. 
Opoziția dintre „vag“ şi „exact“ (sau adevărat) — spunea Charles Seignobos — a dus la concluzia 
identității dintre „precis“ şi „exact“, ceea ce este fals. Asupra distincţiei dintre „precis“ şi „exact“, 
în literatura de specialitate din ţara noastră a atras atenția Henri H. Stahl (1974, 304). Pentru clari- 

ficarea diferenţei dintre cele două noțiuni, să luăm ca exemplu informația furnizată de Environ- 
mental Fund, care anunţa că vineri, 14 martie 1980, orele 19,42 GMT, populaţia globului a atins 
numărul de 4.500.000.000 de locuitori. Informaţia şochează prin precizie, specificând ziua, ora 
şi minutul. Cu toate că este precisă, ea este însă departe de a fi şi exactă. Aşa cum s-a arătat, 
în lume mai există zone în care nu s-a efectuat încă nici un recensământ. În plus, estimaţiile 
populaţiei sunt foarte diferite, dat fiind faptul că în unele ţări nu s-au mai făcut recensăminte 
de zeci de ani. Toate acestea au dat naștere unor estimaţii ale populaţiei mondiale pentru 1975 
cât se poate de diferite: de la 3 392 000 000 — Worldwateh Institute, până la 4 147 000 000 — 
Environmental Fund. În condițiile arătate, ştirea că vineri, 14 martie 1980, orele 19,42 GMT 
populaţia mondială era de 4,5 miliarde locuitori, deşi foarte precisă, este totuși lipsită de exactitate, 
este falsă. De altfel, strălucitul istoric Fernand Braudel (1984, 19) aprecia că „astăzi nu cunoaştem 
populația globului decât cu o aproximaţie de 10 la sută“. 

Chiar dacă populaţia Terrei s-ar fi determinat printr-un recensământ mondial, rezultatul n-ar 
fi fost valid decât pentru momentul critic al recensământului. O limită serioasă a recensămin- 
telor — aşa cum se ştie — rezidă în caracterul lor statistic, pe măsura îndepărtării de momentul 
critic intervenind diferenţe greu de estimat. Chiar intervalul de cinci ani pentru efectuarea unui 
recensământ, în condiţiile exploziei demografice şi schimbărilor social-politice contemporane, 
este mult prea mare. S-ar putea desigur reduce acest interval, dar efectuarea unui recensământ 
antrenează mijloace umane, materiale şi financiare considerabile (de exemplu, recensământul 
din 1950 din SUA a costat 89 683 000 de dolari). Cu cât caracteristicile înregistrate ale populației 
sunt mai numeroase, cu atât va fi mai ridicat şi costul general al recensământului. Din acest motiv, 
recensămintele iau în calcul caracteristicile cele mai generale, datele fiind doar orientative pentru 
cercetarea sociologică, adesea ea vizând elemente particulare ce nu pot fi obținute decât prin 
anchete selective. Cu toate limitele menţionate, publicarea rezultatelor recensămintelor oferă 
sociologilor documentele cifrice oficiale indispensabile activităţii lor de cercetare. 

Valoarea documentelor cifrice, în afara autenticităţii informaţiei primare, constă şi în comple- 
titudinea lor. Trunchierea informaţiei statistice reprezintă forma benignă a „minciunii statistice“. 
Prin trunchiere, chiar înregistrarea „precisă“ şi „exactă“ a faptelor, fenomenelor şi proceselor 
sociale, departe de a furniza informaţii corecte, dezinformează, ascunde adevărul. Dacă dintr-o 
structură se descrie cantitativ doar un singur element, nu se pot trage concluzii cu privire la 
întreg. Dacă, de exemplu, referitor la transportul urban în comun se înregistrează doar lungimea 
în kilometri a liniilor de tramvai, nu se pot trage concluzii pertinente cu privire la situația 
transportului în comun din respectivul oraş. 

Pentru a ne face o imagine corectă asupra transportului în comun va trebui să beneficiem 
de date statistice (numărul, densitatea şi lungimea rețelei etc.) referitoare la totalitatea mijloacelor 
de transport în comun (metrou, autobuz, troleibuz, tramvai, taxi etc.). De asemenea, va trebui 
să cunoaştem volumul şi structura populaţiei urbane și navetiste, pentru a construi indicii capabili 
să reflecte întregul cât mai exact. În ceea ce privește transportul în comun, un indice relevant 
se obține prin raportarea numărului de călători la lungimea reţelei de transport, pe unitatea de 
timp. Indicele călători/km/oră oferă o imagine statistică sintetică asupra transportului urban în 
comun. 

În concluzie, informaţiile statistice cuprinse în documentele cifrice se impun dintru început 
atenţiei sociologului, care trebuie să le verifice autenticitatea şi să le integreze cu alte informaţii, 
astfel încât să obţină o descriere cantitativ-calitativă a vieţii sociale în dinamica ei. Dar să nu 

uităm ceea ce spunea Constatin Noica(1985): „în veacul nostru am mers din exactitate tot spre 
exactitate“, în loc „să mergem din exactitate spre adevăr“. Dacă exactitatea agresivă se opune 
unilateral adevărului, adevărul rămâne neîmplinit în afara exactităţii. Adevăr nu poate fi fără 
exactitate; exactitatea fără adevăr da! Cu deplin temei Constatin Noica ne îndemna „Să fim 


prudenţi în faţa exactităţii goale“. 


Documente scrise necifrice 


Documentele scrise necifrice pot fi publice (interesând întreaga comunitate, pe toți membrii 
societăţii) sau personale. Cele publice, la rândul lor, pot fi oficiale sau neoficiale. Pentru recon- 
stituirea vieţii sociale din trecut, dar şi pentru a obține date despre prezent, documentele publice 
oficiale necifrice sunt de cea mai mare însemnătate. Documentele istorice, poruncile domneşti, 
actele vistieriei, rapoartele consulare sau registrele de vamă servesc la reconstituirea trecutului, 
chiar dacă, aşa cum atrăgea atenția Nicolae Iorga (4devăr și greşeală în scrierea istoriei, 1935) 
într-un ascuţit spirit polemic, „Actele publice nu sunt făcute pentru a-ţi spune adevărul, ci pentru 
a susține un interes, |...] ele s-au scris într-o anumită atmosferă de interese, de care nu poate 
scăpa cine a redactat“. Preocuparea istoricilor (Eudoxiu N. Hurmuzaki, Nicolae Iorga, loan 
Bogdan, Petre P. Panaitescu ş.a.) de a publica culegeri de documente vechi, ca şi existenţa unor 
reviste specializate în publicarea documentelor inedite (Manuscriptum, Revista muzeelor și a 
monumentelor ş.a.) îl interesează în cel mai înalt grad pe sociolog când încearcă să găsească 
legătura între trecut şi prezent. Dar nu numai documentele oficiale publicate, ci şi cele nepublicate 
— mai ales acestea — vor fi utilizate în cercetările de teren, unde pot fi întâlnite valoroase arhive 
cu documente oficiale. Pentru vechile forme de viaţă economică şi statală din ţara noastră — 
în afara documentelor oficiale amintite — actele breslelor, ca şi actele judecătorești oferă o bogată 
informaţie privind raporturile de proprietate, organizarea activităţilor economice şi de muncă, 
dezvoltarea tehnică, aşezările orăşeneşti şi sătești ş.a.m.d. Viaţa comunităţilor rurale din trecutul 
mai îndepărtat sau mai apropiat poate fi înţeleasă mai bine dacă cercetătorul stăruie în studierea 
actelor de împroprietărire, a învoielilor agricole, a altor documente emise de administraţia de 
stat (locală sau centrală). 

În ceea ce privește situaţia prezentă, la nivelul firmelor organizaţiilor de tip economic sau 
cultural există o serie întreagă de documente oficiale necifrice pe baza cărora se organizează 
ŞI se desfășoară viaţa colectivă: regulamentele de ordine interioară, rapoartele de bilanţ la adună- 
rile acţionarilor, hotărârile consiliilor de administraţie etc. Desfăşurând cercetări sociologice 
în cadrul întreprinderilor industriale sau în instituţiile cultural-educative, va trebui să se înceapă 
cu studiul acestor documente. De asemenea, în cercetările zonale se va porni de la documentele 
oficiale. În fiecare comunitate rurală există astăzi o bogată arhivă de documente oficiale, care, 
în condiţiile impuse de legile în vigoare, sprijină efortul de documentare al sociologului. 

La nivel central, Constituţia, legile, Monitorul Oficial al României, decretele prezidenţiale, 
declarațiile Parlamentului României, hotărârile guvernului sunt documente publice necesare 
înţelegerii de către cercetătorul vieţii sociale a macroproceselor şi structurilor globale. 

Documentele necifrice publice neoficiale constituie o sursă bogată de informaţii pentru toate 
societăţile alfabetizate, chiar şi în prezent, când se anunţă intrarea în „era Marconi“. Civilizaţia, 
încă sub semnul „galaxiei Gutemberg“, se reflectă în documentele tipărite (cifrice, dar mai ales 

necifrice), nu numai prin conținutul, dar şi prin calitatea tiparului şi a hârtiei, prin tirajul lor 
ş.a.m.d. Ziarele şi revistele, cărțile beletristice şi de ştiinţă, afişele şi reclamele comerciale, pro- 
gramele pentru spectacole, inscpripțiile de tot felul etc. alcătuiesc un univers de simțire şi gândire 
specific fiecărei epoci şi zone geografice. 

În mod deosebit, lucrările cu caracter monografic trebuie să rețină atenţia cercetătorului 
de teren. Pe deplin întemeiat, Henri H. Stahl (1974, 23) spunea: „e cu neputinţă de admis ca 
un sociolog să nu fi citit şi studiat Descriptio Moldaviae a lui Dimitrie Cantemir sau Storia delle 
moderne rivoluzioni della Valachia (1718) a lui Dell Chiaro“. În această ordine de idei, iniţiativa 
publicării complete a însemnărilor de călătorie despre țara noastră în colecția Călători străini 
despre Ţările Române — datorată Institutului de Istorie „N. lorga“ — nu poate fi decât salutară. 
Se continuă astfel o tradiție extrem de valoroasă. Nicolae Iorga, în cadrul lecţiilor făcute la 
Școala de Războiu, ne-a dat — aşa cum se ştie — Istoria românilor prin călători (1922), operă 
de largă informare, cu numeroase elemente de interes sociologic. În aprecierile călătorilor străini 
care au trecut prin țările române, alături de remarci subiective, uneori nedrepte, întâlnim nume- 
roase consemnări ale faptelor de observaţie referitoare la instituţiile politice, juridice, administra- 
tive, dar şi la psihosociologia poporului, la munca și viața de zi cu zi a țăranilor şi orăşenilor. 
Tocmai aceste fapte de observaţie ne interesează, ele stau mărturie evoluției noastre sociale. 

De asemenea, inițiativa publicării unor monografii de comune sau oraşe ar trebui să fie mai 
mult încurajată. Tradiția publicării unor astfel de lucrări este foarte veche la noi în ţară. Primele 
monografii de judeţe — Judeţul Dorohoi, 1866 (539 p.), Judeţul Mehedinţi, 1868 (368 p.) şi 
Agricultura în Judeţul Putna, 1878 — sunt datorate personalităţii marcante a lui lon Ionescu de 
la Brad (1818-1891), considerat întemeietorul economiei agrare, inițiatorul metodei monogra- 
fice, precursor al sociologiei agrare românești, primul profesor de contabilitate de la noi din 
conducerea științifică şi a conceput simbolizarea conturilor. 

Monografierea comunelor (Ion Chelcea, 1934) — de dată la fel de veche ca şi cea a judeţelor, 
dacă luăm în considerare că Vasile Gr. Borgovanu, care în 1892 a tipărit prima monografie a 
unei comune (Monografia comunei Ilva Mare, în Revista nouă (pp. 314-349), amintește că încă 
din 1863 exista un manuscris al monografiei comunei Ilva Mare întocmit de Pavel Galan — a 
cunoscut la sfârşitul secolului trecut o adevărată vogă. Au fost inițiate concursuri de către revis- 
tele vremii, iar cele mai merituoase monografii au fost premiate: Monografia comunei Orlat 
de Romul Simu (1895) şi Monografia economică culturală a comunei Gura Râului de Ioachim 
Munteanu (1896). 

Programul de monografiere a comunelor (1903-1905), stabilit de A.V. Gîdei, ansamblul 
cercetărilor monografice realizate sub conducerea lui Dimitrie Gusti, începând cu cele din 
comuna Goicea Mare (1924-1925), studule cu caracter monografic publicate în Arhiva pentru 
ştiinţa și reforma socială (apărută în 1919) sau în Sociologie Românească (apărută în 1936) 
sunt tot atâtea surse de informare pentru sociolog. Aceeași funcție au avut-o şi majoritatea 
studiilor de teren publicate în revista de sociologie Viitorul social, serie nouă, editată începând 
cu 1972, sau în seria Sociologie a Analelor Universităţii Bucureşti, ca şi investigaţiile sociologice 
publicate în revistele de specialitate apărute după decembrie "89 (Sociologie Românească — serie 
nouă, Cercetări sociale, Studii și cercetări socioumane, Revista română de sociologie ş.a.). 

De un mare ajutor în reconstituirea vieţii sociale din trecutul nu prea îndepărtat, dar mai 
ales în descifrarea realităţii cotidiene se dovedeşte a fi presa scrisă, emisiunile de radio şi 

televiziune, ca şi filmele documentare. Așa cum aprecia chiar Karl Marx în Dezbaterile în legă- 
tură cu libertatea presei (în Gazeta renană, nr. 139 din 19 mai 1842), „Presa liberă reprezintă 
ochiul mereu treaz al spiritului poporului, întruchiparea încrederii unui popor în sine însuși, 
legăturile grăitoare care leagă individul de stat şi de lumea întreagă; ea este întruchiparea culturii 
care transfigurează lupta materială ridicând-o la rangul de luptă spirituală, şi care idealizează 
forma ei materială, brută. Libertatea presei este spovedania deschisă a unui popor faţă de el însuși 
şi, după cum se ştie, forţa care rezidă în mărturisire este izbăvitoare. Ea este oglinda spirituală 
în care un popor se vede pe el însuşi, iar cunoaşterea de sine este prima condiţie a înțelepciunii. 
Ea este spiritul statului, care poate fi adus în orice colibă cu cheltuieli mai mici decât mijloacele 
materiale de iluminat. Ea este omnilaterală, omniprezentă, atotştiutoare. Ea este lumea ideală, 
care ţâșneşte în permanență din lumea reală, şi sub forma unui spirit tot mai bogat se varsă 
înapoi în ea, însuflețind-o din nou“. 

În presa scrisă (ziare, reviste, foi volante) se stochează un mare volum de informaţii sociale, 
pe care cercetătorul vieţii sociale le poate interpreta obiectiv, chiar dacă articolele sunt scrise 
de pe poziţii de partizanat politic. În funcţie de tema cercetată, sociologul se va sluji de informa- 
pile din presă fie pentru depistarea unor probleme sociale, fie pentru precizarea atitudinilor 
politice dominante. Studiul atent al presei trebuie să ocupe, aşadar, un loc central în activitatea 
de documentare a sociologului. 

Documentele necifrice personale (scrise), oficiale şi neoficiale conţin informaţii nu numai 
despre individ, dar şi despre colectivitate, despre forma de organizare a vieţii sociale. Docu- 
mentele necifrice personale oficiale (certificat de naştere, buletin de identitate, certificat de 
căsătorie, actele de proprietate, adeverinţele şi dovezile eliberate de autorităţi) servesc în primul 
rând pentru identificarea subiecților anchetați. O serie de documente personale oficiale (acte 
de danie, testamente, inventare de gospodării) sunt utilizate în analiza dinamicii structurilor 
sociale din secolele al XVIII-lea şi al XIX-lea, când astfel de documente încep să reglementeze 
raporturile de proprietate. 

Sunt extrem de rare anchetele directe în care sociologul utilizează documentele personale 
oficiale; mai frecvent sunt cercetate arhivele oficiale, unde se păstrează duplicatele certificatelor 
de naştere, de căsătorie etc. Așa cum se ştie, înaintea înființării oficiilor de stare civilă, prin pre- 
vederile Regulamentului organic (1832), evidenţa botezurilor, a căsătoriilor și înmormântărilor 
era ținută în aşa-numitele „metrice“ bisericeşti. În cercetările de teren, nu este exclusă descope- 
rirea „întâmplătoare“ a unor astfel de documente, care, prin vechimea lor, permit reconstituirea 
genealogiilor, mișcarea demografică. Chiar dacă întâmplarea nu poate fi planificată, cercetarea 
atentă a documentelor de stare civilă trebuie să-l preocupe pe sociolog când urmărește viaţa 
colectivităţii urbane şi rurale, transformările petrecute în aceste medii sociale. În studiul proceselor 
sociale, va trebui să pornim de la existenţa indivizilor umani vii, de la „producerea vieţii atât 
a celei proprii, prin muncă, cât şi a celei străine, prin procreare...“ (Marx, Engels, 1958, 30). 
În acelaşi sens se pronunţa şi Fernand Braudel (1979) când analiza viaţa de zi cu zi, societatea 
în secolele al XV-lea şi al XVIII-lea: „Fără îndoială, tocmai de la oameni trebuie să începem“, 
precizând: „pe termen scurt, ca şi pe termen lung, la nivelul realităților locale, ca şi pe imensa 
scală a realităţilor mondiale, totul este legat de număr, de oscilaţiile maselor de oameni“. În acest 
context, registrele de stare civilă sunt deosebit de utile. Așa, spre exemplu, în cercetările efectuate 
sub coordonarea lui Traian Herseni (1970) la Boldeşti am încercat să determinăm evoluţia 
populaţiei unei comunități rurale sub impactul industrializării. Pentru perioadele mai vechi 

ne-am folosit de catagrafule existente; pentru situația de după primul război mondial am utilizat 
actele de stare civilă din arhiva consiliului popular: actele de naștere, de deces, de căsătorie. Am 
consultat registrele de stare civilă pentru nașteri, decese şi căsătorii. Am putut stabili astfel etapele 
formării populaţiei, caracteristicile imigrației, cauzele care au influenţat stabilizarea în localitate. 

Documentele necifrice personale neoficiale (foi de zestre, spiţe de neam, însemnări zilnice, 
scrisori, jurnale intime, biografii etc.) sunt realizate pentru a fi utilizate de către înșiși autorii 
lor sau de către persoane foarte apropiate acestora (prieteni, familie etc.). 

În definirea documentelor personale se pune accentul pe faptul că ele reflectă experienţa 
de viaţă a individului, că sunt confidenţiale, un produs spontan al celui care le realizează. Într-o 
lucrare de referinţă, Herbert Blumer (1939) defineşte documentele personale ca „relatare a expe- 
rienţei individuale care relevă acţiunile individului ca agent uman și ca participant la viaţa socială“. 
Este de reţinut ambivalenţa subiectiv-obiectiv, individual-social a documentelor personale. În 
acțiunile individului, aşa cum sunt ele consemnate în documentele personale, se reflectă subiecti- 
vitatea proprie, dar și factorii sociali, de natură obiectivă. Pe sociolog tocmai aceşti factori îl 
interesează în primul rând. Psihologii urmăresc factorii subiectivi relevaţi de documentele perso- 
nale. Bine cunoscutul psihosociolog Gordon W. Allport (1942) considera în acest sens documentele 
personale ca „orice destăinuire înregistrată care, intenționat sau neintenţionat, oferă informaţii 
referitoare la structura, dinamica şi funcționarea vieții mintale a autorului“. El făcea distincție 
între ceea ce numea first-and third-person documents. Distincția mi se pare deplin justificată: 
documentele scrise la „persoana întâi“ exprimă mai bine subiectivitatea autorului lor, spre deose- 
bire de documentele scrise la „persoana a treia“, elaborate cu ajutorul persoanei în cauză, dar 
nu spontan, ci după un plan, la întocmirea căruia aceasta nu a luat parte. 


Foile de zestre. Unele documente personale neoficiale au o reală valoare pentru reconsti- 
tuirea vieţii sociale din trecut. Astfel, se impune să amintim, în primul rând, foile de zestre, în 
care în trecut se specifica tot ceea ce primeau ca dotă tinerii căsătoriți (terenurile şi inventarul 
agricol, piesele de îmbrăcăminte etc.). Încheierea foii de zestre care urmează tocmelii — scrie 
Xenia C. Costa-Foru (1945) — este de fapt un act legal ce trebuie studiat ca manifestare juridică. 
Spre deosebire de actul de dotă, conform dreptului civil, foaia de zestre, deşi are valoare juridică, 
constituie totuși un document personal neoficial (nu emană de la o autoritate). În planul pentru 
cercetarea dreptului familial, Henri H. Stahl (1940) făcea distincţie între următoarele forme de 
înzestrare: act de dotă, foaie de zestre, tocmeală în conformitate cu obiceiul pământului, diferite 
forme deghizate (vânzare, donație, rentă, dijmă, simplă tolerare etc.). Fiind urmarea unei înţele- 
geri între familiile celor ce se căsătoresc, foile de zestre au caracter neoficial, sunt documente 
personale cu o mare valoare informativă şi pentru cercetătorul culturii materiale din trecutul 
țării noastre. Prin intermediul foilor de zestre „dispunem de un fel de inventar al pieselor de 
îmbrăcăminte femeiască specifice zonei respective, existând astfel posibilitatea de a stabili cu 
mai multă certitudine atât inventarul, cât şi evoluția pieselor de îmbrăcminte a populației într-o 
anumită zonă, într-o anumită perioadă istorică“ (I. Vlăduţiu, 1973). 

Din punct de vedere sociologic, foile de zestre furnizează informaţii prețioase referitoare 
la obiceiurile juridice ale poporului nostru, dând în același timp o imagine autentică asupra 
situației materiale a diferitelor categorii sociale din trecutul mai apropiat sau mai depărtat al 
țării. Aducem în discuţie, în acest sens, un singur exemplu. lon Răuţescu semnalează în Mono- 
grafia comunei Dragoslavele (1923) că într-o foaie de zestre din 1859 se consemna şi „o litră 

de ferăstrău“, cu drept de pădure în Valea Cheii. Acest lucru constituie un indiciu preţios pentru 
viaţa economică a satului şi zonei (Muscel-Argeș), evidențiind importanţa exploatărilor forestiere, 
industria sătească, meşteşugăritul, ocupațiile tradiționale. Coroborate cu alte documente oficiale 
sau neoficiale, foile de zestre ajută la reconstituirea vechilor structuri sociale. 


Spiţele de neam. În acelaşi scop pot fi utilizate ŞI „spiţele de neam“, cu sau fără prezentare 
grafică. Spiţele de neam, ca documente personale neoficiale, redau sistemul de rudenie pe mai 
multe generaţii. În trecut, țăranii obișnuiau să-și facă spiţe de neam și să le transmită din gene- 
raţie în generaţie pentru ca să se calculeze mai uşor cota parte ce revenea fiecăruia în sistemul 
devălmăşiei familiale. Xenia C. Costa-Foru, care reproduce în lucrarea sa de metodologie a 
cercetărilor monografice asupra familiei câteva spiţe de neam descoperite în cursul cercetărilor 
de la Nerej (1927), atrage atenția asupra faptului că, „De câte ori ne va fi cu putinţă să găsim 
asemenea spiţe de neam familiale, va trebui să le analizăm cu mai multă atenţie, tehnica alcătuirii 
lor dându-ne multiple indicaţii asupra felului de organizare veche şi nouă a familiei din acel 
loc“ (X.C. Costa-Foru, 1945). 


Jurnalele personale. Dar nu numai din perspectiva istoriei sociale pot fi utilizate cu succes 
documentele personale. Pentru trecutul apropiat şi mai ales pentru prezent, însemnările zilnice, 
scrisorile şi alte documente personale oferă informaţii despre indivizii umani în contextul social 
al existenţei lor. Însemnările ocazionale sau zilnice, jurnalele intime, scrisorile primite sau expe- 
diate, ca şi autobiografiile spontane (neprovocate) întregesc imaginea asupra vieţii sociale, relevând 
modul în care societatea este evaluată de către indivizii umani aparținând unor structuri sociale 
determinate. Dacă astfel de documente personale provin de la personalități proeminente ale 
vieţii politice, culturale, științifice, valoarea le este sporită, fireşte, nu în primul rând prin gradul 
lor de obiectivitate, ci prin experienţa de viaţă mai vastă a autorilor, prin capacitatea acestora 
de a fi fost participanţi activi la evoluţia fenomenelor sociale reflectate în documente. 

Acordând cea mai mare atenţie documentelor personale ale unor mari personalități, sociologul 
nu face abstracţie de însemnările și mărturiile unor oameni abia ştiutori de carte, care şi-au 
consemnat gândurile dintr-o nevoie interioară, fără intenția de a le face publice vreodată. Astfel 
de documente pot fi utilizate pentru reconstituirea mentalității populare, a psihologiei poporane, 
„creată chiar de popor“ — cum remarca Traian Herseni (1980). Desigur, psihologia poporană 
poate fi analizată şi pe baza documentelor lingvistice şi a documentelor folclorice. Considerăm 
însă că documentele personale, în măsura în care avem acces la ele, sunt la fel de relevante 
ca documentele lingvistice şi folclorice. Să luăm ca exemplu „carnetul intim“ al lui Tudor 
Dumitru, ţăran din Feleac, în care acesta nota zilnic, prin 1908, „multe şi de toate“ (Ion Chelcea, 
1934). Aşa cum atrăgea atenţia în urmă cu şapte decenii lon Chelcea, astfel de documente, „scrise 
direct de oameni din popor fără alte preocupări decât acelea de a satisface propriile cerințe 
sufleteşti“, au o deosebită importanţă pentru cercetătorul vieţii sociale, iar, dacă este vorba de 
psihologia populară, cazul luat în discuție probează că „trecerea de la un mediu de cunoaştere 
(popular) la celălalt (cărturăresc) nu se face brusc, aici, spre a avea pseudocultură, trecerea se 
face pe nesimţite, fără nici o deformare a ideilor. Psihologia populară apare astfel ca o îngemă- 
nare de cunoștințe poporane şi cărturăreşti popularizate. Mediul social este şi el reflectat în 
astfel de documente personale. „Acuma în luna lui Martie în 15 — nota Tudor Dumitru în carnetul 
său — se împlineşte 60 de ani de la ştergerea 1obăgiii“. Pe cât de lapidară, această notă din 15 

martie 1908 exprimă atitudinea şi spiritualitatea unui ţăran român din Ardeal, din consemnările 
căruia „simţi pe undeva, în apropiere, umbra marilor revoluționari din '48“. „De aceea — conchidea 
Ion Chelcea (1934) -— pentru conţinutul său, carnetul intim al lui Tudor din Feleac e un document 
de preţ, în care remarcăm din partea ţăranului român o hotărâre dârză contra împilatorilor“. 

Ca şi însemnările zilnice, jurnalele intime dezvăluie trăirile psihice sub influenţa factorilor 
sociali obiectivi. În anumite epoci şi la anumite vârste asistăm la proliferarea documentelor 
personale de tipul jurnalelor, a oracolelor şi scrisorilor confidențiale. Se pare că adolescenţa, 
mentelor personale în scopul cunoașterii schimbărilor de mentalitate. Unele cercetări estimează 
că mai mult de jumătate din adolescenţii şi tinerii între 13 şi 18 ani instruiți posedă jurnale intime. 
În Japonia, de exemplu, dintr-un număr de 3 500 de eleve, aproximativ 50 la sută aveau astfel 
de jurnale (A. Yoda, 1937). Jurnalele intime ale adolescenților au fost exploatate cu mai mult 
succes decât jurnalele intime ale adulților. 

Gordon W. Allport (1942) recomanda utilizarea jurnalelor intime în studiul personalităţii. 
EI considera că pe baza jurnalelor intime, din care aflăm trecutul unei persoane, se pot face 
prognoze mai autentice decât pe baza „legilor“ generale referitoare la persoanele din acelaşi 
mediu social. Cu toate acestea, studiile bazate în principal pe informațiile din jurnalele intime 
sunt extrem de rare. Explicaţia, desigur, o găsim în dificultatea de a colecționa jurnale intime 
într-un număr suficient pentru a permite unele generalizări. Spre deosebire de biografiile sociale, 
scrierea unor jurnale intime la indicaţia cercetătorilor este practic imposibilă. Biografii sociale 
provocate există, jurnale intime şi scrisori provocate nu. lată de ce, comparativ cu alte documente 
personale, biografiile sociale au fost mai frecvent utilizate în cercetarea socială. Nu criterii de 
conţinut, ci considerente tehnice au condus la situația prezentă, când în întrega sociologie abia 
dacă pot fi semnalate lucrări semnificative bazate exclusiv pe studiul documentelor personale 
de tipul jurnalelor intime sau al scrisorilor. În afara studiului amintit al lui J.R. Runner, mai poate 
fi menționată lucrarea lui R.S. Cavan, Suicide (Chicago, 1928), în care o pondere însemnată 
o are analiza unor jurnale intime ale adulţilor sinucigaşi. De asemenea, poate fi citată cercetarea 
realizată de Charlotte Biihler (1934) asupra schimbărilor de mentalitate în succesiunea generațiilor. 
Dintr-un număr de 93 de jurnale intime au fost selecționate trei, considerate reprezentative pentru 
cele trei generaţii (de la 1873 la 1910). Charlotte Biihler aprecia că jurnalele intime oferă o 
bază convenabilă pentru reconstrucţia Zeirgeist-ului (spiritul epocii). 


Scrisorile. În literatura de spcialitate se menţionează ca exemplară utilizarea conjugată a 
autobiografiilor, a scrisorilor şi însemnărilor intime în opera lui William 1. Thomas și Florian 
Znaniecki, ca şi în cercetările coordonate de Alfred Charles Kinsey (1894-1956). Asupra contri- 
buţiilor lui William I. Thomas şi Florian Znaniecki vom reveni. Amintim acum doar faptul că 
în des citata lor lucrare 7he Polish Peasant in Europe and America sunt reproduse 764 de scrisori 
expediate de țăranii polonezi emigranţi familiilor lor rămase în Europa sau de familiile imigran- 
ilor în America. Studiul introductiv (peste 200 de pagini) ce însoţeşte lucrarea interpretează 
informaţia cuprinsă în aceste scrisori, dă lămuriri cu privire la viaţa de familie a interlocutorilor, 
se descrie cadrul geografic şi comunitar în care aceștia trăiesc. La subsolul paginilor sunt expli- 
cate anumite expresii şi se analizează atitudinile și acţiunile descrise în scrisori. Întregul material 
documentar este ordonat în acord cu scopul declarat al lucrării, de a evidenția rolul atitudinilor 
în viaţa socială. 

Aşa cum se precizează, „trimiterea scrisorilor este pentru ei (emigranții — n.n.) o datorie 
socială cu caracter ceremonial și tradiţional, forma fixă a scrisorilor ţăranilor este un semn al 
funcției lor sociale. Toate scrisorile pot fi considerate ca variaţii ale unui tip fundamental, a căror 
formă rezultă din funcția lor şi rămâne totdeauna esenţial aceeași, chiar dacă în cele din urmă 
degenerează“. William I. Thomas şi Florian Znaniecki numesc acest tip de epistole „scrisori 
ceremoniale“ (bowing letter), funcţia lor fiind aceea de manifestare a solidarităţii familiei în 
condiţiile în care unul dintre membri este temporar separat de ea. Descompunerea vechii forme 
a unității familiale sub influenţa condițiilor concrete de viaţă (integrarea celor separați de familie 
în noi grupuri profesionale, teritoriale, naţionale etc.), atitudinea față de căsătorie, armonia 
familiei naturale — toate acestea sunt ilustrate prin seriile de scrisori Kukielka, Jablokowski şi 
altele, cuprinse în volumul al doilea al lucrării. Fiecare serie de scrisori beneficiază de scurte 
introduceri care precizează valoarea lor de document. Utilizarea intensivă a scrisorilor pentru 
susținerea tezelor teoretice privind destrămarea şi restructurarea relaţiilor sociale are deopo- 
trivă limite şi avantaje. Comentând modul de utilizare a scrisorilor de către autorii citați, Matilda 
White Riley menţionează caracterul fragmentar şi incomplet al datelor din comunicarea episto- 
lară, dificultatea de a obține documente spontan elaborate, ca şi dependenţa schimbului de 
scrisori de anumite date situaționale: durata separării, frecvenţa, obişnuința exprimării în scris 
etc. În același timp, sunt subliniate şi avantajele utilizării documentelor personale de tipul scriso- 
rilor: ele permit cercetătorilor să abordeze un domeniu inaccesibil observaţiei directe, obținând 
informaţia referitoare la o lungă perioadă de timp, în condiţii naturale, neprovocate artificial. 

Și în studierea comportamentului sexual al bărbatului şi femeii — Alfred C. Kinsey er a7., 
Sexual Behavior in the Human Female (1953) — analiza documentelor personale (însemnări 
zilnice, scrisori ale partenerilor, poezii erotice etc.) s-a dovedit utilă pentru completarea informa- 
țiilor obținute prin intervievarea celor peste 12 000 de subiecți umani. Multe dintre documentele 
personale utilizate de echipa de cercetători de la Universitatea Indiana (SUA) proveneau de la 
persoane cu talent literar recunoscut, dar — așa cum remarca Alfred C. Kinsey, în capitolul intro- 
ductiv consacrat metodei — „şi corespondenţa dintre persoane fără talent literar deosebit poate 
oferi o imagine interesantă privind atitudinea celor ce scriu“ referitor la problemele cercetare. 


Biografiile sociale 


Biografiile sociale au atras atenţia cercetătorilor mai mult decât oricare alte documente 
personale necifrice. În timp, s-a adunat o experienţă vastă de utilizare a lor şi s-au precizat cu 
mai multă claritate valoarea şi limitele acestui tip de documente. 

Biografiule sociale — între celelalte tipuri de documente scrise necifrice personale — au fost 
utilizate în cercetări devenite clasice, fiind considerate „documente sociologice prin excelenţă“ 
(Florian Znaniecki). „General vorbind — nota Jan Szezepanski (1981) — autobiografule oferă 
descrieri selective ale faptelor şi evenimentelor din viața cotidiană a autorilor lor. Orice 
autobiografie este o construcție logică, rațională a faptelor considerate mai importante: viaţa 
autorului autobiografiei este în mod obișnuit prezentată ca un lanţ de fapte, evenimente şi 
procese mai mult sau mai puţin logic organizate“. Fiind nu numai un produs individual 
(reflectare personală a experienţei de viaţă), ci şi o oglindă a vieţii sociale, arătând ceea ce 
este acceptat de colectivitățile umane, modele de gândire, simţire şi comportament recunoscute 

într-un moment dat al evoluției societăţii, (auto)biografule sociale înlesnesc atât cunoaşterea 
particularului, cât şi a generalului. La cel de-al IX-lea Congres Mondial de Sociologie (Uppsala, 
14-19 august 1978) s-a afirmat chiar că reînvierea interesului pentru metoda biografică este 
rezultatul crizei metodologice din sociologie, biografia socială putând compensa „tendinţa spre 
general a epistemologiei aristoteliene, care postulează faptul că numai ceea ce e comun în viaţă 
este interesant pentru ştiinţă“. 

Sub forma biografiilor spontane sau a celor provocate de către cercetător (biografii vorbite), 
ca biograme (termen propus în 1947 de T. Abel pentru a desemna biografiile scrise la îndemnul 
cercetătorului) sau curriculum vitae (autobiografii elaborate pentru instituţiile oficiale), metoda 
biografiei sociale este în prezent reconsiderată. Conform clasificării propuse de Gordon W. 
Allport (biografii comprehensive, tematice şi redactate), au fost şi sunt mai frecvent utilizate 
biografiile tematice (referitoare la o experienţă de viaţă strict determinată) decât biografule 
comprehensive (care urmăresc întreaga experienţă de viaţă a individului). De asemenea, s-a 
practicat şi se practică cu mai mult succes așa-numitele biografii redactate (edited), în care 
cercetătorul intervine eliminând repetițiile, greşelile de ortografie, sporind claritatea relatării, 
reducând discursul, dar păstrând nealterat conţinutul. Un bun exemplu de utilizare a biografiilor 
redactate îl constituie lucrarea lui Oscar Lewis, 7he children of Sânchez (1961). 

În ordine cronologică, publicarea lucrării lui William 1. Thomas şi Florian Znaniecki The 
Polish Peasant in Europe and America. Monograph on an immigrant group (vol. | şi II în 1918, 
vol. III în 1919 şi vol. IV în 1920) a însemnat nu numai o demonstrare a valorii documentelor 
personale în studierea unor procese sociale, cum sunt cele de adaptare şi integrare social-cultu- 
rală, de destructurare a vechilor obiceiuri și cutume şi de adoptare a unor noi norme şi valori, 
dar a marcat şi o cotitură în metodologia sociologică, relevând însemnătatea cazurilor individuale 
în studiul proceselor sociale. Evidenţiind meritele lucrării, în studiul său deja citat, Herbert 
Blumer (1939) menţiona că, înainte de orice, ea a demonstrat necesitatea studierii factorilor 
subiectivi în viața socială şi a propus documentele, în special biografiile, ca sursă de informare 
sociologică. Împotriva tendinței, dominante în epocă, de a reduce cercetarea sociologică la 
analiza seriilor de date statistice, William I. Thomas (1863-1947), profesor la Universitatea 
din Chicago, şi Florian Znaniecki (1882-1958), poet, sociolog şi filosof polonez, militează 
pentru o sociologie bazată pe existenţa concretă a indivizilor umani, pe analiza experienţei de 
viaţă şi a atitudinilor oamenilor în strânsă dependenţă de influenţele evenimentelor sociale. 

Metoda biografică a fost larg utilizată în perioada dintre cele două războaie mondiale, mai 
ales în Polonia, astfel că ea a primit numele de „metoda poloneză“ (Zygmunt Dulczewski, 1975). 
Din inițiativa lui Florian Znaniecki, Institutul de Sociologie din Poznan a lansat, la 20 decembrie 
1921, un prim concurs cu premii pentru strângerea unor „memorii muncitoreşti“. Pe baza materia- 
lului adunat, Jakob Wojciechowski a publicat lucrarea Aurobiografii muncitorești (1931). În 
perioada 1921-1938, în Polonia au fost lansate 20 de concursuri cu scopul de a fi colecționate 
autobiografii muncitoreşti, metoda biografiei dobândind un succes neobişnuit, propagându-se 
ca modă. Este suficient să amintim, pentru a ne face o imagine despre informaţia stocată, că 
materialul documentar adunat cu prilejul acestor concursuri a fost publicat în 25 de volume 
(J. Jakubczak, 1972). Au fost arhivate numeroase autobiografii nu numai de la muncitori, ci 
şi de la şomeri şi de la ţărani (mai ales în perioada crizei economice). Astfel, în 1931, Institutul 
de Economie Socială din Polonia a iniţiat un vast program de strângere de biografii, cu care 
ocazie s-au obținut 774 de astfel de documente de la şomeri. În cadrul unui concurs, în 1937, 


Studiul documentelor sociale 255 


Institutul Polonez de Cultură Rurală reuşeşte să obțină un număr de 1544 de autobiografii țără- 
neşti. Josef Chalasinski, profesor la Universitatea din Varşovia, care a interpretat aceste autobio- 
grafii în lucrarea Tânăra generaţie de țărani (1941), sublinia importanţa unor astfel de documente 
pentru studiul dinamicii culturii. Tradiţia concursurilor pentru colecționarea de autobiografii 
continuă în Polonia şi după cel de-al doilea război mondial, în perioada 1946 — 1972 desfăşurân- 
du-se peste 800 de astfel de manifestări, la care au participat circa 25000 de polonezi. Așa cum 
preciza Janina Markiewicz-Lagneau, strângerea autobiografiilor prin lansarea de concursuri 
cu premii constituie o trăsătură caracteristică a „metodei poloneze“. Iniţiatorul metodei, Florian 
Znaniecki, instituise chiar o diplomă de merit, ce era conferită tuturor celor care trimiteau auto- 
biografii pentru concurs. Josef Chalasinski (1931), cel mai notabil continuator al tradiției inițiate 
de Florian Znaniecki, oferea ca premiu în concursurile pentru colecţionarea de autobiografii 
excursii în străinătate şi în Capitală, cărți etc. Utilizarea biografiilor sociale, ca şi a celorlalte 
documente personale neoficiale, ridică probleme metodologice deosebite. Un prim aspect, aşa 
cum remarcau chiar William I. Thomas şi Florian Znaniecki în cel de-al treilea volum al lucrării 
lor, este acela al dificultății de a colecționa un număr mare de astfel de documente. 

Deşi reală, această dificultate nu trebuie să-l descurajeze pe cercetător: prin metoda concursu- 
rilor — aşa cum s-a văzut — pot fi colecționate biografii sociale suficiente pentru alcătuirea, dacă 
nu a unor eșantioane naţionale reprezentative, cel puţin a unor loturi omogene de populaţie, 
conform criteriilor de vârstă, sex, profesie etc. Charlotte Biihler, de exemplu, a reuşit să adune 
un număr de 400 de biografii, suficiente pentru a schiţa „cursul vieţii“ indivizilor umani. Analiza 
biografiilor a permis identificarea a cinci faze în cursul vieții omului: două faze de creştere 
(una rapidă, a doua mai lentă), un „platou“, apoi două faze de descreştere (una mai lentă, urmată 
de o ultimă fază, de descreştere accelerată). Dar realizarea fie şi numai a câtorva biografii sociale 
îl poate conduce pe sociolog la formularea unor ipoteze interesante. Lucrarea lui Oscar Lewis 
The children of Sânchez (1961/1978) este o dovadă în acest sens. Pe baza celor cinci biografii 
ale membrilor familiei Sânchez, reputatul antropolog nord-american avansează ipoteza existenței 
unei „culturi a sărăciei“, caracteristică celor privaţi de „cultură cultă“. În afara demonstrației 
concrete că utilizarea biografiei sociale ca metodă principală în investigarea sociologică nu 
duce la descriptivism şi nu condamnă cercetarea la factologie, lucrarea are și o dublă semnificație 
metodologică: în primul rând, atrage atenţia asupra necesităţii de îmbinare a datelor cantitative 
cu cele calitative (a datelor statistice cu informaţiile din biografiile sociale) și, în al doilea rând, 
constituie un ghid de teren pentru alcătuirea biografiilor sociale. 

În ultimele decenii, pe plan mondial se înregistrează o reorientare a sociologilor spre studiul 
documentelor neoficiale, în special al biografiilor sociale. Bertrand de Jouvenel atrăgea atenția 
asupra pericolului de a rămâne doar la o viziunea globală a societăţii oferită de datele statistice, 
ignorându-se studiile monografice ale familiilor, şi, în cadrul lor, schimbările modurilor de viață, 
perspectivele, aspirațiile membrilor de familie (evidenţiate de biografiile sociale). Urmând îndem- 
nurile lui Bertrand de Jouvenel (1972), două din colaboratoarele sale, Cecile Bouzitat şi Florence 
Evin, au realizat un număr de șapte monografii de familii, fără preocuparea de reprezentativitate, 
în cadrul cărora s-a cerut membrilor familiilor anchetate să-şi povestească viața. De exemplu, 
naşterea unui copil într-o familie poate influenţa mobilitatea socială a părinţilor. Gândită astfel, 
demografia se centrează pe analiza longitudinală a fenomenelor demografice, nu pe studiul 
evenimentelor, îndeosebi perioada recentă, aşa cum a fost ea resimțită prin prisma avantajelor 
şi inconvenientelor sale. Apoi li s-a cerut să descrie o săptămână aşa cum le-ar fi plăcut să o 

trăiască (săptămâna ideală). Complementar biografiilor sociale, în studiul amintit s-au utilizat 
metoda anchetei, pe baza interviului nestructurat, şi metoda bugetului de timp, pe baza chestiona- 
rului lui Szalai şi a „funcției saturniene““, propusă de Bertrand de Jouvenel (1969). 

Revirimentul metodei biografiilor sociale a fost marcat de prezentarea la cel de al IX-lea 
Congres Mondial de Sociologie (Uppsala, 14-19 august 1978) a unor valoroase studii în care 
această metodă era utilizată complementar sau ocupa un loc central. A se vedea, de exemplu, 
studiul sociologului maghiar Kârpaty Zoltân Worker 5 Life-History Analyses. De asemenea, 
în ultimul timp au început să fie editate valoroase studii privind bazele epistemologice şi 
metodologice ale metodei biografice (Josef Chalasinski, Jan Szezepânski, Martin Kohli, Franco 
Ferrarotti, Daniel Bertaux), precum şi cercetări sociologice și psihosociologice în care metoda 
biografiilor a fost utilizată în studiul unor procese ca mobilitatea socială şi urbanizarea (Zoltân 
Kârpaty), migraţia internă (Isabelle Bertaux-Wiame), schimbările sociale (Paul Thompson), 
ca şi în studiul unor categorii sociale (Aspasia Ada Camargo). 

Howard S. Becker (1986) — citat de Ana Rodica Brezeanu Stăiculescu (1995) —, evidențiind 
funcțiile biografulor în cercetările socioumane, ne ajută să înţelegem de ce în prezent biografia 
nu mai este privită ca un „material ordinar“. Astfel, biografiile, fără a putea testa ipotezele 
cauzale, servesc la orientarea teoriei, ajută la formularea unor ipoteze noi legate de domeniile 
contingente cercetării, permit clarificarea problemelor subiective ale proceselor instituționale, 
impulsionează investigarea când au fost epuizate analizele cantitative şi, în ultimul rând, dar 
nu cel mai puţin important, ipotezele oferă cunoașterea sensului desfăşurării în timp a proceselor 
sociale. Date fiind aceste funcții, nu este de mirare că după 1980, aşa cum remarca Jean Peneff 
(1990), metoda biografiilor a constituit tema unui număr însemnat de reuniuni științifice, de 
trei ori mai numeroase decât pentru oricare altă metodă. În aceste condiţii, metoda biografică 
s-a perfecționat, conturându-se noi direcţii de cercetare. 

Mă vom referi, în primul rând, la genealogiile sociale comparate. Daniel Bertaux, care a 
elaborat şi experimentat — inclusiv în România (1991-1993) — această modalitate de cercetare, 
aprecia la o reuniune științifică (Lisabona, 10.11.1991) că „metoda genealogiilor sociale comparate 
are avantajul abordării calitative, dar şi puterea generalizării oferite de ancheta cu chestionar 
pe eșantioane reprezentative“. Această metodă, aplicată în studiul mobilităţii sociale în Qucbec, 
a pus în evidenţă strategiile pe termen lung ale familiilor, relaţia dintre originea socială a familiei 
şi poziţia socială a persoanei care îşi povesteşte viaţa, precum și raportul dintre istoria națională 
şi istoria familiei. 

Deşi mai rafinată, beneficiind de o conceptualizare riguroasă şi de o teoretizare adecvată, 
metoda propusă de Daniel Bertaux se aseamănă foarte mult cu analiza spițelor de neam practi- 
cată de Şcoala sociologică de la Bucureşti în perioada interbelică. 

O altă direcție de dezvoltare a biografiei sociale rezultă din utilizarea ei în analiza demogra- 
fică. Sub influența filosofiei lui 1. Prigogine, Daniel Courgeau și Eva Lelicvre (1989) au atras atenţia 
asupra faptului că un eveniment familial creşte sau scade probabilitatea producerii altor evenimente 
care pot schimba cursul vieții demografice — aşa cum remarca Vladimir Trebici (1989), comentând 
lucrarea celor doi autori francezi mai sus citați şi relevând valoarea „triplei biografii“, care permite 
utilizarea metodelor matematice în analiza „duratei de rămânere“ a indivizilor şi colectivităților 
în diferite stadii de pe traiectoria vieţii lor. 

În literatura românească de specialitate, metoda biografiei sociale este mai frecvent întâlnită 
în studiile predominant psihosociologice. De altfel, din această perspectivă s-a şi încercat „de 

a stabili experimental ce dă şi ce nu dă (metoda biografică) în cunoaşterea personalităţii în con- 
textul social concret“ (Traian Herseni et a/., 1967). 

Printre contribuțiile metodologice la studiul sociologic al familiei trebuie semnalat că, încă 
în 1932, Xenia C. Costa-Foru atrăgea atenţia asupra importanţei documentelor personale, a 
biografiilor sociale în mod deosebit: „A doua sursă de informaţii pe care o avem la îndemână 
sunt însemnările ce eventual le-a făcut un membru al familiei mai bătrân, cum de pildă este 
cazul pe care l-am mai citat, al familiei Codru din Drăguș, care îşi avea un catastif, o «carte de 
casă», în care «Eu, Gheorghe Codru, născut în anul 1829» își face o biografie şi dă nenumărate 
informaţii asupra membrilor şi averii familiei lui“. 

De asemenea, trebuie amintit că în revista Sociologie Românească, la rubrica Documente, 
au fost publicate autobiografii sau fragmente din biografiile găsite în cercetările de teren. Astfel, 
în numărul din noiembrie/decembrie 1937 al revistei întâlnim Povestea lui moș Pelea din Fibiș, 
în numărul din aprilie/iunie 1939, un fragment din autobiografia unui învățător din Țara Oltului 
ş.a.m.d. 

Dintr-o perspectivă mai cuprinzătoare, în perioada 1965-1966, un colectiv al secției de psiho- 
logie socială de la Institutul de Psihologie, sub conducerea lui Traian Herseni, a aplicat extensiv 
(pe 550 de lucrători din industrie) şi intensiv (pe două grupe de câte 9 şi 10 maiștri) un ghid 
pentru biografii cuprinzând următorii itemi: date personale, familia părintească și copilăria, 
pregătirea şcolară şi profesională, ruta profesională, situația actuală, aspirații, probleme speciale. 
Pe baza biografiilor orale dirijate (s-a utilizat un chestionar cu 200 de întrebări), au fost identifi- 
cate etapele evolutive ale omului contemporan: naștere — şcoală, școală — muncă, muncă — prezent. 
Trecerea de la o etapă la alta, realizată prin salturi adaptative, impune integrarea școlară, profe- 
sională, familială. Școala — întreprinderea — familia marchează „axul vieții“, iar zonele de contact, 
consideră Traian Herseni, sunt generatoare de probleme psihosociale. Într-adevăr, articulațiile 
şcoală — familie, şcoală — întreprindere, întreprindere — familie constituie tot atâtea momente 
tensionale pe axul vieţii. Centrarea pe un singur element limitează autorealizarea personalității, 
astfel încât omul contemporan se află mereu în situația de a încerca să armonizeze elementele 
axului vieţii. 

Cercetarea psihosociologiei omului contemporan pe baza biografiilor sociale şi a altor docu- 
mente oficiale şi neoficiale (situaţia şcolară, caracterizarea de la locul de muncă, aprecierea grupului 
de muncă, aprecierea psihologului etc.) a pus în evidenţă valoarea metodei, faptul că utilizând 
extensiv şi intensiv biografiile sociale putem formula concluzii „care privesc oamenii contempo- 
rani în generalitatea lor“. Metoda biografiei sociale a fost aplicată cu succes şi în studiile de 
psihologie istorică, „ştiinţă care trebuie să preia informaţiile despre copil împrăștiate în diferite 
contexte disciplinare şi care, depăşind imaginea copilului unei culturi, să poată înfățișa procesul 
copilăriei în devenire, în evoluția sa istorică, pe o anumită zonă, în condiţii sociale şi educative 
concrete, ţinând seama de continuitatea materială şi spirituală logică a generaţiilor“ (Ana Tucicov- 
Bogdan şi Nicolae Radu, 1972). Deşi domeniul psihologiei istorice urmează să fie creat de-abia 
de aici înainte (Robert Mandrou, 1961), autorii primei schiţe de psihologie istorică din literatura 
noastră de specialitate subliniază că „Biografiile mai ales furnizează o multitudine de date, 
fixate pe succesiunea genealogică a diferitelor familii cercetate“ (Ana Tucicov-Bogadan şi Nicolae 
Radu, 1972). 

Personal, într-o cercetare sociologică de teren din 1966, coordonată de Vasile V. Caramelea, 
am încercat să obțin biografii sociale provocate pentru a aduce lămuriri asupra transformărilor 

petrecute în procesul de adaptare la munca industrială a foştilor agricultori. Fragmente din bio- 
grafiile înregistrate au fost reproduse pentru ilustrare într-una din lucrările publicate ulterior. 

Pe baza unui ghid de biografii sociale, în 1968/1969, studiind relaţia dintre urbanizare şi delin- 
cvenţă, am încercat să identificăm factorii sociali de context (familia, structura de vecinătate, 
condițiile de viaţă etc.) responsabili pentru fenomenele de devianţă — expresie a inadaptării 
sociale. Tot în studiul urbanizării, pentru a determina de această dată factorii adaptării industriale, 
pe baza unui ghid cuprinzând date despre părinţi, casa părintească, localitatea natală, copilăria, 
munca, stagiul militar, părăsirea satului, stabilirea în oraş, am realizat în 1970/1973, împreună 
cu o echipă de studenţi de la Facultatea de Filosofie, secția sociologie, un număr de 26 de biografii 
sociale. Ele au fost utilizate, post factum, în scopul verificării altor date ale cercetării. De ase- 
menea, autobiografiile sociale ne-au servit ca material ilustrativ, constituind un element de com- 
pletare a chestionarului, care cuprindea în cea mai mare parte întrebări închinse, precodificate. 


Valoarea şi limitele utilizării documentelor personale în cercetarea sociologică. O dată 
cu utilizare tot mai frecventă a documentelor personale în cercetarea sociologică (inclusiv 
psihosociologică) s-a pus problema determinării valorii metodologice a demersului, urmărin- 
du-se totodată stabilirea unor criterii de clasificare şi a unor reguli de tratare a informațiilor 
cuprinse în diferitele documente. Dintre abordările metodologice, în literatura de specialitate 
sunt de amintit studiile mai vechi ale sociologilor, psihosociologilor şi psihologilor A.R. Burr 
(1909), A. Ponsonby (1923), E.T. Krueger (1925), E.W. Burgess (1930), S.A. Stouffer (1930), 
J. Dollard (1935), G. Murphy, L.B. Murphy şi T.M. Newcomb (1937), D. Cartwright şi J.P. 
French (1939), H. Blumer (1939), A.L. Baldwin (1940), G.W. Allport (1942), R.C. Angell 
(1945), C. Kluckhohn (1945), H.T. Abel (1947). 

În a doua jumătate a secolului trecut, analiza informaţiei sociale cuprinse în documente, 
în special în biografiile sociale, a constituit obiectul unor capitole distincte în manualele şi tratatele 
de metode şi tehnici de cercetare sociologică. Contribuţii metodologice recunoscute au adus în 
acest domeniu Leon Festinger şi Daniel Katz (1953), Jan Szezepariski (1960), Matilda W. Riley 
(1963), Norman K. Denzin (1970), D.G. Mandelbaum (1973), Daniel Bertaux (1980) ş.a. 

Consider că orice discuţie despre valoarea şi limitele utilizării documentelor personale în 
cercetarea sociologică trebuie să pornească de la definirea generală a documentelor ca „urme“ 
ale faptelor sociale, ca reflectare de natură ideală sau materială a faptelor, fenomenelor şi proce- 
selor sociale. În acelaşi timp, trebuie avute în vedere specificul fiecărui tip de document, ca și 
modalitatea particulară de realizare a lor. Foarte general spus, valoarea documentelor pentru cer- 
cetarea sociologică rezidă în aceea că, studiindu-le, putem reconstitui faptele sociale. Documen- 
tele personale rămân totuşi doar o reflectare a faptelor şi proceselor sociale. Ca atare, studiul 
lor are, într-un anume sens, aceeaşi valoare şi aceleaşi limite ca şi interviul sau chestionarul. 
Fireşte, nu se identifică cu procedeele de anchetă, dar se apropie mult de interviu şi chestionar, 
mai ales dacă avem în vedere biografiile provocate, realizate pe baza unui ghid. Informaţia con- 
ținută în documentele personale este, de regulă, mai bogată decât cea obținută cu ajutorul anchetei 
pe bază de chestionar sau interviu. Calitativ, nu diferă însă prea mult. În fond, autenticitatea celor 
declarate în anchetă sau consemnate în documentele personale rămâne problema principală. 

Dacă este legitim să cercetăm de ce răspund oamenii în anchetele sociologice, tot atât de 
justificat ne putem întreba: ce-i determină pe oameni să fixeze în însemnări zilnice, scrisori, 
jurnale intime sau autobiografii experienţa lor de viaţă? Ce încredere putem avea în obiectivitatea 

reflectării în documentele personale a faptelor, fenomenelor şi proceselor sociale? Ce îi îndeamnă 
pe unii să prezinte cercetătorilor documentele lor personale, în timp ce alţii nu le cedează nici 
contra unor recompense pecuniare deloc neglijabile? 

Gordon W. Allport, în studiul său din 1942, sistematizează astfel motivele pentru care oamenii 
scriu documente personale: pentru autojustificare, din egotism, cu intenţia de a se prezenta 
într-o lumină favorabilă, din dorinţa de a pune în ordine propria viaţă, în scop estetic, în vederea 
găsirii unei perspective sigure în viaţă, pentru autoexplicarea conflictelor trăite, din motive pecu- 
niare, cu intenţia de a le publica, la cererea expresă a cercetătorilor sau a oficialităților, spre a 
găsi „mântuirea“ sau pentru a facilita reintegrarea în societate, cu scop ştiinţific, spre a servi 
ca exemplu celorlalți sau din dorinţa de a-și asigura „nemurirea“, ştiut fiind că „uitarea este a 
doua moarte“. 

Dată fiind gama largă a motivelor ce-i determină pe oameni să scrie jurnale, autobiografii 
etc., totdeauna trebuie verificată obiectivitatea documentelor personale. Deformarea relatării 
întâmplărilor trăite poate fi voluntară — în cazul documentelor realizate cu intenția de a fi publi- 
cate, de exemplu —, dar şi involuntară (exhibiționism, trăiri conflictuale). Luând în considerare 
tocmai capacitatea individului de a reflecta realitatea, E.T. Krueger (1925) clasifică autobiogra- 
fule în patru categorii: confesiuni ale persoanelor psihic dezorganizate, cu complexe de inferiori- 
tate etc.; autobiografii egotistice, în care se acordă propriei personalități o importanță exagerată; 
autobiografii ştiinţifice, scrise cu intenţia deliberată de a descrie și analiza în mod obiectiv ceea 
ce autorul lor a simțit și a făcut; autobiografii naive, la nivelul simțului comun, ce conțin aprecieri 
referitoare la experienţa de viaţă a celor care le realizează. Desigur, documentele realizate de 
persoane cu tare psihice, ca şi documentele egotistice sunt utilizabile în primul rând în psihologie, 
mai puţin în cercetarea sociologică. Documentele ştiinţific realizate, încercarea de analiză obiec- 
tivă a vieţii sociale şi a propriei persoane sunt de cel mai mare interes pentru sociolog. Memo- 
riile, jurnalele, însemnările şi amintirile unor personalități sociale pot arunca o lumină asupra 
realităților inaccesibile direct experienţei cercetătorului. Documente cu o reală valoare științifică 
poate realiza orice persoană instruită, cu condiția de a se limita la propria experienţă de viaţă, 
semnalând rolul pe care l-a jucat în desfășurarea evenimentelor relatate, diferențiind între faptele 
petrecute şi opinia despre ele, între atitudinea de moment şi atitudinea din timpul consemnării 
experienţei trecute. În acest sens, Gordon W. Allport atrăgea atenţia asupra necesităţii de a face 
distincție între modul de înregistrare a experienţei de viaţă şi modul de interpretare a acestei 
experienţe. Interpretarea poate fi făcută la nivelul simțului comun („populară, convențională“), 
poate fi suprasimplificată sau realizată științific. 

În afara limitelor legate de calitatea de observator spontan a autorului documentelor perso- 
nale, pentru utilizarea lor adecvată în cercetarea sociologică trebuie depăşite dificultățile generate 
de raritatea descoperirii unor documente personale chiar la subiecții investigați şi care acceptă 
să le cedeze spre studiu. Dificultatea colecționării unui număr suficient de mare de autobiografii 
este dublată de faptul că cei care realizează astfel de documente nu sunt reprezentativi pentru 
ansamblul populaţiei. Chiar dacă eşantionul biografiilor spontane ar corespunde ca volum, ca 
structură el nu ar fi deloc reprezentativ, deoarece — așa cum arătau Gardner Murphy, Loys B. 
Murphy şi Theodore M. Newcomb (1937) — de regulă, persoanele frustrate sunt cele care „pun 
pe hârtie“ problemele lor de viață. De asemenea, elaborează spontan documente personale în 
special cei care au înclinații literare, „fascinația stilului“ prevalând adesea asupra sincerității 
mărturiei (H.W. Gruhle, 1928). 

Pe de altă parte, descoperirea unor autobiografii spontane, a unor jurnale intime, autob1o- 
grafii etc. ridică problema cunoașterii exacte a contextului în care respectivele documente perso- 
nale au fost realizate. De la o epocă la alta, conţinutul documentelor personale suferă schimbări 
substanțiale. Dacă avem în vedere scrisorile, cu siguranță că într-un fel comunicau oamenii 
prin intermediul lor înaintea răspândirii telefonului şi în cu totul alt fel comunică azi. Introducerea 
televiziunii a schimbat şi mai mult conţinutul corespondenţei dintre oamenii aflaţi la sute şi 
mii de kilometri depărtare. Apoi, punerea la dispoziţie de către cei investigaţi a unor scrisori 
nu rezolvă decât parțial problema; aflăm doar o parte a comunicării (scrisorile primite, cele 
expediate rămânând, de regulă, necunoscute cercetătorului). Așa cum un răspuns la un chestionar 
nu poate fi corect interpretat decât prin prisma întrebării care l-a provocat, tot astfel o scrisoare 
— ca document personal în cercetarea sociologică — trebuie să fie integrată în sistemul de comu- 
nicare. "Trebuie avută în vedere „diada“, nu numai individul. 

Însemnările zilnice, jurnalele intime sunt greu de colecționat în număr satisfăcător și, mai 
totdeauna, lacunar redactate. Cercetătorul încearcă să umple lacunele din text, ceea ce, așa cum 
remarca Madeleine Grawitz (1972, 573), constituie o potențială sursă de eroare. 

Biografiile provocate tind să înlăture unele neajunsuri din utilizarea documentelor personale 
în cercetarea sociologică: pot fi adunate suficient de multe autobiografii (metoda concursurilor 
s-a dovedit a fi fructuoasă), există garanţia că înregistrăm experiența de viaţă chiar a persoanei 
care ne interesează (în cazul autobiografiilor vorbite), putem afla informaţii complete în raport 
cu obiectul cercetării (mai ales prin utilizarea ghidului pentru biografiile sociale). Este adevărat 
că biografiile provocate — aşa cum remarca Gordon W. Allport (1942) — îşi pierd caracterul de 
document spontan, fapt ce limitează, dar nu exclude posibilitatea utilizării lor în cunoașterea 
vieţii sociale, a relației individ/societate. 

Biografiile sociale, ca şi celelalte documente personale, de altfel, pot fi valorificate în cerce- 
tarea sociologică în multiple moduri: ca bază intuitivă, pentru elaborarea ipotezelor, ca material 
ilustrativ, pentru verificarea ipotezelor, pentru înțelegerea concretă a motivaţie sociopsihologice, 
pentru orientarea cercetării spre alte teme (Robert C. Angell, 1945). În funcţie de modul de valo- 
rificare, documentele personale vor fi utilizate ca sursă principală de informaţii sau, comple- 
mentar, alături de alte metode şi tehnici. Ele pot fi recoltate în faza inițială a cercetării sau 
într-o etapă mai târzie. În orice caz, nu multe sunt temele de cercetare în sociologie care să excludă 
utilizarea documentelor personale. De aici şi îndemnul de a apela mai stăruitor la studiul 
documentelor personale, fireşte, dintr-o perspectivă teoretică integratoare. 

Herber Blumer (1939) atrăgea atenţia asupra unor cerințe metodologice ce trebuie satisfăcute 
de orice cercetare bazată pe studiul documentelor personale: reprezentativitatea, adecvarea la 
tema de cercetare, reliabilitatea (fidelitatea) şi validitatea. Susţinând că documentele personale 
au importanţă pentru ştiinţă doar dacă există într-un număr suficient de mare, Herbert Blumer 
pierde din vedere aspectul calitativ şi reduce polivalenţa funcțiilor îndeplinite de documentele 
personale, reținând-o doar pe cea de verificare a ipotezelor cauzale. 

O poziţie asemănătoare este susținută și de Samuel A. Stouffer, care apreciază că este posibil, 
deși neeconomicos, să se trateze cantitativ documentele personale. Chestionarul, afirmă autorul 
cunoscutei lucrări 7he American Soldier (1949), conduce la aceleaşi rezultate, dar este mai 
convenabil de aplicat. Cercetând reliabilitatea şi validitatea utilizării documentelor personale, 
Samuel A. Stouffer găseşte o corelaţie ridicată (+ 0,81) între autobiografii şi scalele de atitudine. 

Comentând lucrarea The Polish Peasant in Europe and America, Gordon W. Allport apre- 
ciază ca fiind o expresie a „entuziasmului“ autorilor afirmaţia că documentele personale „constituie 

tipul perfect de material sociologic“, că, dacă ştiinţele sociale folosesc şi alte materiale, aceasta 
se datorează numai faptului că în practică se întâlnesc dificultăţi în colectarea rapidă a unui 
număr suficient de astfel de documente [biografii] care să acopere totalitatea problemelor 
cercetate. 

Accentuarea dificultăţilor legate de colectarea unui număr suficient de mare de autobio- 
grafii în vederea obținerii reprezentivităţii trădează menţinerea acestei surse de informare în 
limitele metodologiei anchetelor. 

În prezent se conturează o nouă perspectivă: utilizarea biografiei sociale ca alternativă meto- 
dologică, nu doar ca sursă de informare. Lucrările coordonate de Daniel Bertaux sunt ilustrative 
în acest sens. Grupul de studiu al abordării biografice în sociologie, care din 1976 organizează 
reuniuni anuale la Maison des Sciences de l'Homme (Paris), propune nu numai perfecționarea 
tehnicilor de înregistrare şi de valorificare a biografiilor sociale, ci şi experimentarea unui nou 
demers metodologic (abordarea biografică). Care sunt premisele noii orientări metodologice? 
Respingând filosofia neopozitivistă pe care se bazează concepția dominantă în sociologie, potrivit 
căreia teoria sociologică nu ar fi decât relația cantitativă dintre variabilele anchetelor cu chestio- 
nar, prin abordarea biografică se oferă posibilitatea construirii unei etnosociologii dialectice, 
istorice şi concrete, fondată pe bogăția experienţei umane. Obiectul de studiu al sociologiei, 
consideră Daniel Bertaux (1981), nu îl constituie sociostructura, ci evoluţia istorică a societății. 
Pozitivismul este responsabil de divorțul dintre nivelul teoretic şi empiric în sociologie. 

Abordarea biografică reînvesteşte omul cu atributul de „măsură a tuturor lucrurilor“, denun- 
ţând mitul scientificității sociologice, care, sub pretextul obiectivităţii, „reifică ceea ce e viu, 
structurează ceea ce e luptă şi contradicţie, consideră stabil şi fix ceea ce e istoric“ (E. Morin, 
1980). În cercetarea sociologică empirică este reintrodusă dimensiunea temporală, utilizarea 
autobiografiilor permiţând relevarea proceselor socioistorice în desfăşurarea lor. Faţă de empi- 
rismul cantitativ grosier al anchetelor pe bază de chestionar, față de agregarea de date, reprezen- 
tând o secţiune transversală în care toate referințele temporale şi personale sunt eliminate, 
autobiografia (fr. recit de vie) oferă informaţii care prin natura lor formează o totalitate coerentă 
şi bogată în experienţa socială reală. Aceasta stimulează imaginația sociologică, în comparaţie 
cu prelucrarea răspunsurilor preformulate la întrebările închise din chestionar. În același sens, 
Daniel Bertaux nota că, astfel, în cercetarea sociologică se învestesc un maximum de reflecţie 
teoretică şi un minimum de proceduri şi tehnici. Câteva aspecte privind tehnica biografiilor 
sociale se impun, totuşi, a fi relevate. 

Îmi exprim opinia că rămâne încă neclarificată problema numărului de autobiografii necesare 
în studiul sociologic. Se pot realiza studii de certă valoare ştiinţifică utilizându-se o singură 
autobiografie, mai multe biografii juxtapuse sau mai multe biografii recoltate dintr-un mediu 
omogen. Deci nu numărul contează, ci atingerea punctului de saturație. „Saturarea este feno- 
menul prin care, după un număr de convorbiri (biografii sau nu), cercetătorul sau echipa de cer- 
cetare are impresia că nu mai obține nimic nou în ceea ce priveşte obiectul cercetării“ (D. Betaux, 
1980). Ca şi în cazul anchetelor pe bază de chestionar în care, dacă la un eşantion reprezentativ 
se mai adaugă suplimentar câteva zeci sau sute de interviuri, valoarea de adevăr a concluziilor 
rămâne neschimbată, tot astfel în abordarea biografică depășirea punctului de saturație nu aduce 
nimic nou sub raportul cunoașterii. De altfel, prin abordarea biografică în cercetarea sociologică 
nu se urmărește obținerea „reprezentativităţii morfologice“ a unităţilor sociale, ci asigurarea 
nivelului de reprezentativitate a „relaţiilor sociostructurale“. Cum ne dăm însă seama că punctul 

de saturație a fost atins? Pentru eșantionare există formule de calcul ce şi-au dovedit valabilitatea; 
pentru determinarea punctului de saturație ne slujim încă de intuiție, de capacitatea cercetătorului 
de a-şi reprezenta obiectul investigaţiei. Subiectivitatea cercetătorului devine astfel principiu 
metodologic în abordarea biografică. În aceasta rezidă slăbiciunea noului demers de investigare. 

Tot din perspectiva tehnicii de investigare, abordarea biografică ridică o serie de probleme 
legate de procedeul de intervievare (directiv sau nondirectiv), de modalitatea de transcriere a 
relatărilor ş.a.m.d. Nu sunt propuse principii noi, tehnica autobiografiilor rămânând, în ansamblu, 
aceeași. Se menționează totuși faptul că autobiografiile publicate au în realitate totdeauna nu 
un singur autor, ci doi: naratorul şi cercetătorul (Maurice Catani, 1975). Observaţia are, fără 
îndoială, relevanţă metodologică, subliniind rolul investigatorului, care dintr-o evocare de „scene 
de viaţă“ face o „autobiografie“. 


Termeni-cheie 


Autobiografie publice 

Biografie socială scrise 

Documente secundare 
cifrice statistice 
de mâna a doua Foile de zestre 
de primă mână Genealogii sociale comparate 
necifrice Metoda triplei biografii 
neoficiale Recensământul populaţiei 
nescrise Scrisorile 
oficiale Spiţele de neam 
private-primare Vizibilitatea faptelor 


Probleme recapitulative 


Ce se înţelege prin document sociale? 

Ce criterii pot fi luate în considerare pentru clasificarea documentelor sociale? 

Care sunt notele definitorii ale recensământului? 

Când s-a făcut prima dată recensământul populaţiei pentru întreaga Românie? 

Care este structura Anuarului statistic al României? 

Ce se înțelege prin vizibilitatea faptelor? 

De când datează cea mai veche monografie a unei comune din România? 

Care este valoarea documentelor cifrice? 

Dar a celor necifrice? 

De ce biografia este considerată şi o alternativă metodologică, nu numai o metodă de culegere a datelor? 

CAPITOLUL 11 
Tehnicile de analiză a conţinutului comunicării 


Specificul tehnicilor de analiză a conţinutului comunicării 


Pentru valorificarea documentelor, în investigaţiile socioumane foarte adesea se face apel 
la tehnicile de analiză a conţinutului (Content analysis). Deşi aceste tehnici s-au dezvoltat în 
strânsă legătură cu propaganda şi nu o dată au fost utilizată în scopuri politice condamnabile 
(întreţinerea unei stări de suspiciune, de neîncredere între popoare şi guverne), ele pot şi trebuie 
să servească idealurilor de pace, de bună vecinătate, în vederea sporirii eficienţei activităţilor 
educative în spiritul demnității umane şi naționale. 

Deoarece în ultimele decenii s-au înregistrat progrese însemnate, care pun sub semnul între- 
bării unele definiții altădată larg acceptate, caracterizarea acestei tehnici impune câteva precizări. 
Bernard Berelson (Content Analysis in Communication Research, 1952), unul dintre sociologii 
care au contribuit cel mai mult la dezvoltarea tehnicii analizei conţinutului, considera că „analiza 
conținutului este o tehnică de cercetare care are ca obiect descrierea obiectivă, sistematică şi 
cantitativă a conținutului manifest al comunicării“. Deşi des citată, această definiție este discuta- 
bilă pentru că se opreşte la indicarea genului proxim, fără a arăta și diferența specifică. În fond, 
orice metodă sau tehnică de cercetare sociologică trebuie să fie obiectivă şi sistematică şi să permită 
cuantificarea faptelor şi fenomenelor sociale. Definiţia citată reflectă entuziasmul de început al 
posibilităților de cuantificare oferite de tehnica analizei conținutului documentelor scrise. Cu timpul 
— aşa cum remarca Madeleine Grawitz (1972, 586) — interesul pentru cuantificare a scăzut, 
numeroase analize ale conţinutului documentelor sociale îmbinând studiul cantitativ cu cel calitativ. 

În literatura de specialitate (J. Markoff, G. Shapiro şi S.E. Weitman, Zoward the Integration 
of Content Analysis and General Methodology, 1975) sunt reţinute şi alte definiții. Astfel, este 
comentată definiția propusă de Dorwin P. Cartwright (Analysis of Oualitative Material, 1953): 
„Analiza conținutului şi codificarea sunt termeni interşanjabili, care se referă la descrierea 
obiectivă, sistematică şi cantitativă a oricărui comportament simbolic“. De asemenea, se mențio- 
nează definițiile: „Analiza conţinutului este o tehnică de cercetare pentru a face inferențe prin 
identificarea sistematică şi obiectivă a anumitor caracteristici ale textelor“ (P.]. Stone er a/., 1966); 
„Analiza conţinutului este o metodă validă pentru inferenţe de la text la alte stări sau proprietăţi 
ale sursei acestuia“ (K. Krippendorff, 1969). 

Se poate spune, aşadar, că analiza conţinutului reprezintă o modalitate cantitativ-calitativă de 
studiere a comunicării, dar nu numai a conținutului manifest al acesteia, ci şi a celui latent. Tocmai 
conţinutul latent, ceea ce nu este imediat sesizabil, ceea ce e „ascuns“ sau neintenționat constituie 
obiectul de interes al tehnicii analizei conținutului. Posibilitatea de dezvăluire, prin utilizarea analizei 

conținutului, a propagandei camuflate a generat un considerabil interes pentru metoda aceasta. 
Se citează, în acest sens, dezvăluirea, prin utilizarea acestei tehnici, a propagandei naziste efectuate 
de revista The Galilean, care apărea în SUA în timpul celui de-al doilea război mondial. Așa cum 
se ştie, înaintea intrării în război, guvernul SUA interzisese orice fel de propagandă favorabilă 
uneia sau alteia din părțile beligerante. Cu ajutorul analizei conţinutului, evidențiindu-se parale- 
lismul dintre temele articolelor apărute în 7he Galilean şi temele emisiunilor germane de radio 
pentru SUA, s-a demascat propaganda camuflată efectuată în mod ilegal de respectiva revistă. 
Din analiza conținutului emisiunilor radio s-au identificat 14 teme ale propagandei naziste (după 
Daval et al, 1967, 468). Aceste teme s-au regăsit şi în publicația amintită (Tabelul 11.1). 

În total, articolele din revista The Galilean au fost de 1195 de ori în acord cu temele propa- 
gandei naziste şi doar de 45 de ori în dezacord, fapt care a constituit un indiciu al propagandei 
camuflate. Pe această bază, prin decizie juridică, revista a fost suspendată. 

O definiție mai acceptabilă a tehnicii analizei conținutului o întâlnim la Ole R. Holsti 
(Content Analysis for the Social Sciences and Humanities, 1969): „analiza conţinutului repre- 
zintă acea tehnică de cercetare care permite inferențe prin identificarea sistematică şi obiectivă 
a caracteristicilor specifice în cadrul unui text“. Consider această definiție ca fiind mai riguroasă 
pentru că accentuează scopul analizei conţinutului: a face inferențe. Analizăm un text pentru 
a trage concluzii, a face inferenţe de natură psihologică şi sociologică. Caracteristicile specifice 
ale textului interesează numai în măsura în care acesta ne dă informaţii despre trăsăturile de 
personalitate sau despre structurile sociale. Din acest punct de vedere, precizarea făcută de Renate 
Mayntz mi se pare edificatoare: identificarea, descrierea sistematică şi obiectivă a caracteristi- 
cilor lingvistice ale unui text, în cadrul analizei conţinutului, se face pentru a se trage concluzii 
asupra particularităților nonlingvistice ale persoanelor şi structurilor sociale (Mayntz er a7., 1969, 
151). A face inferenţe este, aşadar, rațiunea de a fi a analizei conţinutului. 


Tabelul 11.1. Enunţurile din The Gallean în acord și în dezacord 
cu temele propagandei naziste 


Nr. crt. Temele Acord | Dezacord 
1 SUA sunt corupte în interior 279 25 
2 Politica externă a SUA este nejustificabilă din punct de vedere moral 39 9) 
3 Președintele SUA este blamabil 70 9) 
4 Marea Britanie este coruptă intern 28 9) 
5 Politica externă a Marii Britanii este nejustificabilă din punct de vedere moral 23 9) 
6 Prim-ministrul Churchill este blamabil 16 9) 
7 Germania nazistă este dreaptă și virtuoasă 12 2 
8 Politica externă a Japoniei este justificabilă din punct de vedere moral 15 2 
9 Germania nazistă este puternică 19 2 

10 Japonia este puternică 72 2 

11 SUA sunt slabe 317 5 

12 Marea Britanie este slabă 113 3 

13 Naţiunile Unite sunt destrămate 29 [9) 
Statele Unite și lumea întreagă sunt amenințate de: 

14 a) comuniști 43 [9) 
b) evrei 112 9) 
c) plutocraţi 1 9) 


Tehnicile de analiză a conţinutului comunicării 265 


Definiţia propusă de Ole R. Holsti impune şi ea o serie de precizări. Fiind o tehnică de 
cercetare, analiza conţinutului trebuie integrată unei metodologii, în concordanţă cu o teorie 
sau alta. O tehnică de cercetare, oricât de rafinată ar fi, rămâne sterilă în afara unei metodologii 
Şi unei teorii corespunzătoare. Nu orice descriere obiectivă şi sistematică a comunicării se ridică 
la nivelul tehnicii analizei conţinutului. Pregătirea teoretică a cercetătorului rămâne hotărâ- 
toare. În literatura de specialitate se întâlnesc numeroase cercetări bazate pe tehnica analizei 
conținutului, dar care nu au relevanţa teoretică necesară. A număra şi a clasifica unitățile conți- 
nutului comunicării interumane sau de masă fără a verifica sau fără a sugera vreo ipoteză nu 
reprezintă o autentică activitate de cercetare ştiinţifică. Nici clasificarea de rutină a răspunsu- 
rilor la întrebările deschise dintr-un chestionar, nici lectura — chiar foarte atentă — a documentelor 
sociale (autobiografiui, jurnale intime etc.) în vederea rezumării conținutului lor nu constituie, 
de cele mai multe ori, o aplicare a tehnicii analizei conţinutului, ci pur şi simplu o prelucrare 
a chestionarului, un studiu obișnuit al documentelor sociale. 

Cerinţa ca analiza conţinutului să fie obiectivă şi sistematică, precum şi raportarea acestei 
tehnici la metodă, metodologie, teorie nu introduc un element specific. Orice tehnică de cercetare 
sociologică trebuie să se caracterizeze prin obiectivitate, să fie sistematică, să permită obținerea 
acelorași rezultate în cazul reluării cercetării de către altcineva. Satisfacerea cerinţelor amintite 
presupune, pe de o parte, ca procedura analizei conținutului să aibă caracter explicit, algoritmul 
utilizării tehnicii analizei conținutului să fie nu numai corect, dar şi clar expus, iar, pe de altă 
parte, întregul conţinut al comunicării să se clasifice în conformitate cu sistemul de categorii 
de analiză. 

Deşi cerința de a fi obiectivă şi sistematică reprezintă diferenţa specifică în definirea tehnicii 
analizei conţinutului, totuşi prin aceasta se subliniază faptul că analiza conţinutului s-a născut 
(la sfârşitul secolului al XIX-lea) ca o reacţie la modul intuitiv, speculativ şi subiectiv al criticii 
literare. Așa cum remarca Roger Daval, atât clasica analiză literară, cât şi analiza conținutului au 
ca scop evidenţierea intenţiilor autorului, reconstituirea cadrului social prin studiul limbii şi 
al stilului. Pentru criticul literar, textul constituie punctul de sprijin în relevarea propriei persona- 
lități, în timp ce pentru analist textul reprezintă fundamentul concluziilor referitoare la personali- 
tatea autorului şi contextul social concret. Idealul în critica literară este acela de a fi cât mai 
personal, de a spune despre o operă beletristică ceea ce nimeni altul n-ar mai putea spune. În 
cazul analizei conținutului, ideal este ca toți cei care fac analiza unui text literar să ajungă la 
aceleaşi concluzii, să dea aceeaşi interpretare, să evalueze în acelaşi fel. Roger Daval ia ca 
exemplu analiza făcută de B.K. White în Journal of Abnormal and Social Psychology (nr. 42, 
1947) romanului Black Roy de Richard Wright. Analistul a consemnat prin câte un simbol ori 
de câte ori în roman se exprimă un scop al acţiunii personajelor, un sentiment, o judecată de 
valoare pe care acestea o emiteau etc. De exemplu: 


Co = confort psihic; M = mama; T = toleranța; apostroful = negaţie ş.a.m.d. S-a trecut apoi la clasificarea 
simbolurilor. Iată scopurile identificate: fiziologice (hrană = H, sex = S, repaus = R, activitate = A etc.), sociale 
(amor familial = Af, amor = As, prietenie = P etc.), egoiste (independenţă = I, dominare = D etc.). 


In același fel au fost identificate şi exprimate prin simboluri normele morale şi sociale, 
precum şi personajele (naratorul = e, persoanele de culoare = n, albii = a etc.). Prelucrarea 
statistică a simbolurilor (stabilirea frecvenţei de apariție a unor scopuri, sentimente etc.) pentru 

cele două categorii de personaje (albi şi negri) existente în roman a permis stabilirea conţinutului 
său manifest şi latent: personajele de culoare sunt prezentate ca având cu precădere scopuri 
fiziologice, egoiste, iar albii scopuri sociale, superioare. Sentimentele albilor sunt şi ele diferite 
de cele ale personajelor de culoare. Pe baza analizei s-a stabilit, obiectiv şi sistematic, orientarea 
ideologic rasistă a respectivului roman. 

Mai aproape de zilele noastre, în 1981, Wendy Griswold — citat de Royce Singleton Jr. er 
al. (1988, 348) — a analizat un eşantion de 130 de povestiri publicate în secolul al XIX-lea şi 
la începutul secolului al XX-lea de scriitorii americani pentru a vedea cum au reflectat aceştia 
specificul naţional şi experienţele de viaţă ale americanilor. S-au analizat: vârsta, apartenenţa 
la genul social (masculin/feminin), clasa socială căreia îi aparțin personajele la începutul şi 
sfârşitul povestirii. S-a avut în vedere şi acțiunea personajelor: care este poziţia lor în cadrul 
acțiunii? Când se desfășoară acţiunea? Constituie iubirea heterosexuală un element important 
în cadrul acțiunii? Dar banii? 

Dar analiza conţinutului nu se aplică numai textelor, orice comunicare simbolică putând 
fi supusă unei astfel de analize (Dorwin P. Cartwright, 1953). De reținut este faptul că analiza 
conţinutului poate fi utilizată cu succes şi în studiul comunicării paralingvistice. Sunt clasice 
în acest sens analizele conținutului unor filme, tablouri, benzi desenate etc. Se citează frecvent 
cercetarea realizată de Dorothy Jones (1942) asupra conţinutului filmelor americane. Cercetă- 
toarea şi-a propus să stabilească dacă eroii filmelor americane sunt reprezentativi pentru structura 
sociodemografică a populaţiei din SUA. Studiind un eşntion de 100 de filme, Dorothy Jones 
ajunge la concluzia că structura pe sexe a populaţiei din SUA nu este reflectată de personajele 
principale. Din cele 188 de personaje principale (care apăreau în filmele analizate), 126 erau 
bărbaţi şi doar 62 femei. Proporția de 1 la 2 în favoarea bărbaţilor reflectă — conform studiului 
amintit — discriminarea socială din societatea americană a timpului. Și sub raportul altor 
caracteristici sociodemografice (vârstă, origine etnică, stare civilă) filmele analizate nu ofereau 
o imagine reprezentativă pentru structura socială concretă. Ca tematică, filmele americane — 
aşa cum constată Dorothy Jones — evitau problematica social-politică: 68 la sută dintre filmele 
analizate aveau ca subiect amorul, 26,1 la sută reputaţia personală, 15,9 la sută securitatea 
individului şi 13,8 la sută stilul de viaţă (totalul depășește 100% pentru că unele filme tratau 
concomitent mai multe subiecte). 
tului comunicării făcând trimitere la studiul lui David H. Fischer (1978). Tema studiului viza 
relațiile în cadrul familiilor americane de-a lungul generațiilor. David H. Fischer a supus analizei 
conținutului un număr de 30 de picturi ale familiilor americane din perioada 1729-1871. În pictu- 
rile de dinainte de 1775 părintele familiei (tatăl) era plasat deasupra celorlalți membri ai familiei, 
mama şezând pe scaun şi copiii mai Jos, în jurul ei. Un astfel de aranjament piramidal exprimă 
rolul patriarhal al tatălui şi relaţiile ierarhice dintre părinţi şi copii. Trecerea la aranjamentul ori- 
zontal în tablourile de familie sugerează schimbarea rol-statusurilor sociale, în sensul democrati- 
zării relațiilor familiale, păstrându-se totuşi în secolului al XIX-lea diferențierea legată de vârstă: 
indiferent de variațiile în aranjament, de regulă, copiii erau plasați mai jos decât părinții. 

În revista Insight Holland din 1980 se prezintă o interesantă analiză a conţinutului unei picturi 
a lui Pieter Bruegel cel Bătrân (1525-1569), supranumit Bruegel al ţăranilor, pentru pasiunea 
cu care a zugrăvit scene din viața oamenilor simpli. Pe baza analizei conţinutului tabloului 
Jocuri de copii, au putut fi inventariate jocurile practicate la jumătatea secolului al XVI-lea 


Tehnicile de analiză a conţinutului comunicării 267 


(capra, baba-oarba, bătutul mingii, trânta, învârtirea titirezului cu biciul ş.a.m.d.), ceea ce 
reprezintă fără îndoială o contribuţie semnificativă la istoria culturii, cu atât mai mult cu cât, 
de-a lungul timpului, mai mult de jumătate din cele 78 de exeperienţe ludice (reprezentate în 
tablou) s-au pierdut. Analiza conţinutului tabloului amintit a permis stabilirea ariei de răspândire 
a unor jocuri, sugerând anumite împrumuturi culturale. J. Hills, în lucrarea Das Kinderspielbild 
von Pieter Bruegel d.A. (1560), atrage atenţia asupra unui detaliu din tablou: în colțul din stânga, 
pe o prispă, două fete joacă arșice (cinci pietre). Jocul redat de Pieter Bruegel e foarte vechi; 
era întâlnit în antichitatea greacă şi romană, a fost răspândit în Anglia, Franţa, Germania, vechea 
Rusie, chiar şi în Japonia (Gabriel Liiceanu, 1977). În urmă cu 40-50 de ani îl jucau frecvent 
ŞI copiii din ţara noastră. Astăzi, dacă nu a dispărut total, este totuși dat uitării, mai ales în 
mediul urban. Altele sunt acum jocurile copilăriei. Analiza conținutului taboului Jocuri de copii 
— aşa cum s-a arătat — a fost făcută nu cu scopul de a evalua pictura, ci, în primul rând, pentru 
a reconstitui realitatea socială a timpului, pentru a face inferenţe sociologice şi psihologice cu 
privire la joc, ca element permanent al culturii, la om, ca fiinţă care se joacă (homo ludens). 

Tot în scop ilustrativ, pentru a sublinia posibilitatea aplicării tehnicii analizei conţinutului 
la documentele nescrise (de tipul celor vizuale: desene, caricaturi etc.), semnalăm cercetarea 
pe care am realizat-o (cu concursul studenţilor) în 1978 la Facultatea de Ziaristică. S-a cercetat 
conținutul caricaturilor semnate de Matty la rubrica Una pe zi în cotidianul România liberă 
(luna iunie a anilor 1969, 1974, 1976, 1978). Fără a intra în detaliile procedurii, amintim unele 
dintre concluziile acestei aplicații practice cu finalitate didactică: în cele 108 ediţii ale cotidianului 
au fost publicate 73 de caricaturi, 33 vizând dimensiunea psihologică şi 43 dimensiunea socială 
a fenomenelor ce fac obiectul criticii lui Matty. Ca frecvenţă, pe primul loc se situează „carenţele 
educative“ (20,5% din totalul caricaturilor), apoi „munca necorespunzătoare“ (18,6%), „deficien- 
ţele din activitatea serviciilor publice“ (17,3% ş.a.m.d.). S-a mai constatat că Matty nu folosește 
ca subiecți ai caricaturilor sale copii şi persoane în vârstă decât cu totul accidental; manifestă 
o predilecție pentru subiecţii de sex masculin (78,7% dintre personaje). Chiar și atunci când 
apar în caricaturi personaje de sex feminin (21,3% din totalul caricaturilor), ele au o funcție 
pasivă şi un rol, de cele mai multe ori, negativ. În ansamblu, caricaturile lui Matty sunt — după 
distincția introdusă de Bernard Berelson (1925) şi preluată de Tudor Vianu (1934) — umoristice, 
nu comice. „În adevăr, redus la timpul său cel mai general, comicul este totdeauna o impostură 
demascată şi făcută, o dată cu aceasta, neprimejdioasă. Umoristicul este şi el o demascare, dar 
una care ajunge să descopere o valoare înaltă sub aparențele umile sau stângace care o ascund. 
Râdem în ambele prilejuri, dar în primul caz pentru a pedepsi şi în cel de-al doilea pentru a 
răscumpăra“ (Tudor Vianu, 1965). Matty nu îşi acuză, ci îşi iubește personajele. Desigur, această 
concluzie, ca şi celelalte, rezultată din aplicarea tehnicii analizei conținutului, necesită verificarea 
întregii sale creaţii. Noi o reținem doar ca ipoteză. 

Din definițiile reproduse, din exemplele invocate şi comentariile făcute rezultă că, în ştiinţele 
socioumane, analiza conţinutului reprezintă un set de tehnici de cercetare cantitativ-calitativă 
a comunicării verbale şi nonverbale, în scopul identificării şi descrierii obiective şi sistematice 
a conţinutului manifest şi/sau latent, pentru a trage concluzii privind individul şi societatea 
sau comunicarea însăşi, ca proces de interacțiune socială. „Ideea de bază [în analiza conținutului 
simbolic al oricărei comunicări] este de a reduce întregul conţinut al comunicării (de exemplu, 
toate cuvintele sau toate imaginile vizuale) la un set de categorii care reprezintă anumite caracte- 
ristici de interes pentru cercetare“ (Singleton, Jr. er a/., 1988, 347). 

Utilizarea tehnicii analizei conținutului presupune determinarea unităților de înregistrare, 
de context şi de numărare. De asemenea, trebuie stabilită schema categoriilor de analiză. 


Unitatea de înregistrare, acea parte din comunicare ce urmează a fi caracterizată şi intro- 
dusă într-una din categoriile schemei de analiză, variază în funcţie de obiectul cercetării, de 
de exemplu, ne interesează să analizăm modul în care contribuie literatura beletristică la formarea 
şi dezvoltarea sentimentului de dragoste pentru patrie, vom lua ca unitate de înregistrare romanul, 
nuvela, poemul sau poezia în întregime. Câte romane, nuvele etc. din totalul producției beletris- 
tice dintr-un an au ca temă dragostea de patrie? Luarea în considerare a conţinutului total al 
unei cărți, al unui film sau discurs politic (cuvântare, comunicat etc.) constituie o modalitate 
rapidă, dar destul de imprecisă de analiză a conţinutului comunicării. Un roman — de exemplu 
— care are ca temă centrală dragostea de patrie poate conţine capitole întregi de descriere a 
naturii, evocarea unor amintiri din copilărie sau tinereţe etc. Într-un astfel de caz, capitolul 
reprezintă o unitate de înregistrare mai fidelă. În analiza unui articol de presă cu conţinut politic, 
unitatea de înregistrare poate fi articolul în totalitatea lui, dar şi tema, paragraful, fraza, propoziția 
sau cuvântul. 

Cuvântul sau simbolul constituie cele mai mici unităţi de înregistrare. În trecut, cuvântul 
sau simbolul — ca unităţi de înregistrare — era frecvent utilizat, mai ales în analliza limbajului 
politic. Se încerca să se determine care sunt simbolurile politice conţinute în declarațiile oficiale, 
discursurile prezidenţiale etc. Astfel de analize, extrem de laborioase, necesitau un timp îndelungat 
şi aveau un cost ridicat. Introducerea calculatorului electronic în practica analizei conţinutului 
readuce în actualitate posibilitatea utilizării unor unităţi de înregistrare foarte mici, cum sunt 
simbolurile, cuvintele. 

În acest sens, Jacques Claret prezintă în rezumat un studiu al campaniei legislative din Franţa 
(martie-aprilie 1977), realizat de Centrul de Cercetări asupra Informației şi Comunicației de 
la Universitatea Paris I, Sorbona, arătând că „ar fi ușor de schiţat pentru fiecare dintre lideri 
profiluri de atitudine şi de comportament în faţa alegătorilor, după simpla comparare a frecven- 
ţelor; tot astfel, vocabularul folosit — neatent sau neîngrijit — este destul de revelator pentru carac- 
terele şi personalităţile în cauză“. 

De cele mai multe ori, tema — o aserțiune despre un anumit subiect — reprezintă unitatea 
de înregistrare cea mai convenabilă. Stabilind tema ca unitate de înregistrare, prin analiza conţi- 
nutului parcurgem drumul invers al activităţii de redactare. Cum procedăm când avem de 
elaborat un material (studiu, dare de seamă, articol de presă etc.? Întocmim o listă de probleme, 
un punctaj, care să acopere subiectul pus în discuţie. Selectăm problemele esenţiale şi le grupăm 
pe anumite teme. Fiecare problemă este tratată separat şi apoi este integrată temei, făcându-se 
raportările şi legăturile cuvenite. Când facem analiza textului astfel elaborat, încercăm să 
identificăm temele, să le separăm şi apoi să le caracterizăm cantitativ şi calitativ. 

Obstacolul principal în utilizarea temei ca unitate de înregistrare, apreciază Ole R. Holsti 
(1969, 116), bine cunoscut analist şi metodolog al analizei conținutului, îl constituie timpul 
consumat pentru codificare, pentru plasarea temelor în categoriile stabilite. Ole R. Holsti atrage 
atenția asupra faptului că celelalte unităţi de înregistrare (propoziţia, fraza, paragraful), deşi 
ușor de reperat, impun trransformarea lor în unități tematice, ceea ce ridică serioase probleme 
în ordinea fidelității analizei conținutului. O propoziție — şi cu atât mai mult o frază sau un 

paragraf — poate cuprinde mai multe teme. Transformarea „unităților gramaticale“ în „unităţi 
tematice“ este indispensabilă în analiza de conţinut evaluativă. 

În fine, în legătură cu unităţile de înregistrare mai trebuie precizat că fraza, paragraful şi 
chiar itemul (articolul de presă în întregime, filmul, nuvela, romanul etc.) — aşa cum s-a arătat 
— nu constituie unități de înregistrare pe de-a-ntregul satisfăcătoare. 

Alegerea unităţii de înregistrare are consecinţe directe în analiza conţinutului. S-a stabilit 
că unităţile de înregistrare mai reduse ca întindere permit sesizarea cu mai multă fineţe a 
modificărilor survenite în conţinutul comunicării. Allan Grey, David Kaplan, Harold D. Lasswell 
(1965) au studiat consecinţele alegerii unor unităţi de înregistrare mai extinse sau mai restrânse 
(1965). Aceleaşi texte editoriale din New York Times din timpul celui de-al doilea război mondial 
au fost analizate utilizându-se unităţi de înregistrare diferite (Tabelul 11.2). 


Tabelul 11.2. Unităţile de înregistrare și de context ale analizei conținutului 


Nr. crt. ||] Unitatea de înregistrare Unitatea de context 
| Cuvântul Propoziția 
II Paragraful Paragraful 
II Trei propoziţii Trei propoziţii 
IV | Articolul întreg Articolul întreg 


S-a constatat că unitățile de înregistrare restrânse (cuvântul, propoziţia) dau o frecvență 
mai mare de apariție a temei decât unităţile de înregistrare extinse (paragraful, articolul în 
totalitatea lui). Orientarea (pozitivă sau negativă, „pro“ sau „contra“) rămâne aceeaşi: indiferent 
de mărimea unităților de înregistrare, intensitatea atitudinilor se modifică. O dată cu mărirea 
unităţilor de înregistrare se observă o sporire a frecvenţei unităților de analiză neutre. Menţionez 
că, în afara acestor diferențieri, cu cât unitatea de înregistrare este mai largă (articol, nuvelă, 
roman, film etc.), cu atât durata în timp a analizei conţinutului este mai redusă. 

Referitor la relaţia dintre alegerea unităților de înregistrare şi valoarea rezultatelor analizei 
conţinutului, R.P. Weber (1985) consideră că, „în general, unitățile de înregistrare mai mici 
pot fi codificate mai fidel decât unităţile de înregistrare mai mari, pentru că ele au informaţie 
mai redusă“ (apud Singleton Jr. er al., 1988, 349). 

Pe de altă parte, aşa cum remarca autorul anterior citat, unităţile de înregistrare mai mici 
(de exemplu, cuvântul) nu ajută suficient la înţelegerea mesajului: se impune luarea în conside- 
rare a unor unități de înregistrare mai mari. Dar o astfel de alegere este limitată în analiza conți- 
nutului computerizată, dat fiind faptul că, până în prezent, calculatorul electronic nu poate fi 
programat decât pentru identificarea cuvintelor, frazelor sau numelor proprii. 


Unitatea de context reprezintă acel segment al comunicării care permite a se vedea dacă 
unitatea de înregistrare are o orientare pozitivă, negativă sau neutră. Mărimea unităţii de context 
este condiționată de mărimea unităţii de înregistrare, putând fi mai mare sau cel puţin egală 
cu ea. Dacă, de exemplu, luăm ca unitate de înregistrare cuvântul, unitatea de context va fi 
propoziţia, fraza sau paragraful. Dacă fraza constituie unitatea de înregistrare, atunci paragraful 
sau tema devin unități de context. Deși greu cuantificabile, unitățile de context ne ajută să carac- 
terizăm mai corect unităţile de înregistrare. Nu este totuna dacă într-un raport, dare de seamă 

sau într-un material de sinteză o apreciere critică (propoziţie) se face într-un paragraf care 
subliniază rezultate în ansamblu pozitive sau în contextul unor constatări critice. De asemenea, 
cuvintele sau simbolurile, ca unităţi de înregistrare, pot fi reperate în contexte diferite, fapt ce 
le determină sensul denotativ sau conotativ. Cuvintele cultură, societate, birocraţie, normal 
ş.a. au semnificaţii diferite în vorbirea de zi cu zi şi în textele de istoria sociologiei. De aceea, 
a spune doar că într-o comunicare au fost reperate astfel de cuvinte nu ajută prea mult. Trebuie 
totdeauna precizat contextul. Iată de ce apare necesitatea ca în analiza conţinutului să se ia 
întotdeauna în considerare și unitățile de context. 


Unitatea de numărare are funcție de cuantificare. Ea poate fi identică cu unitatea de 
înregistrare, dar în cele mai multe cazuri se preferă unitățile de numărare cu caracteristici fizice 
evidente (lungimea, suprafaţa, durata în timp). În afara cuvântului, propoziției, frazei, paragra- 
fului, articolului, a nuvelei, romanului, filmului etc., ca unităţi de numărare se utilizează frecvent 
unitățile tipografice şi centimetrul (pentru stabilirea lungimii rândurilor), cm? şi coloana (pentru 
analiza presei scrise); rândul şi pagina (pentru alte publicaţii); minutul şi ora (pentru analiza 
conţinutului emisiunilor radio şi TV, a filmelor sau discursurilor politice). 

Determinarea cantitativă a conţinutului comunicării constituie o caracteristică definitorie 
pentru analiza conţinutului (identificarea temelor propagandei trebuie să fie dublată de determi- 
narea lor cantitativă). În studierea eficienței propagandei politice se pune cu și mai multă acuitate 
problema măsurării conţinutului comunicării: nu este același lucru dacă o temă beneficiază de 
o expunere pe mai multe pagini sau de câteva rânduri. 

Royce Singleton Jr. e al. (1988, 349), rezumând posibilităţile de cuantificare în analiza 
conţinutului, se referă la patru sisteme de numărare: măsurarea timpului şi a spaţiului, apariția/ 
nonapariţia categoriilor de analiză, frecvenţa lor şi, în fine, intensitatea (când obiectul cercetării 
îl constituie atitudinile, credinţele şi valorile sociale). 


Schema de categorii. Conținuturile comunicării (unităţile de înregistrare) urmează a fi 
clasificate, introduse în rubrici sau clase (categorii) relevante pentru verificarea ipotezelor cerce- 
tării. Stabilirea sistemului de categorii decurge în mod logic din ipotezele ce trebuie testate. 

Când nu sunt utilizate categorii standard, analistul procedează prin „încercare şi eroare“, 
creând o schemă de categorii originală. În prezent, se discută — mai mult cu argumente luate 
din cercetările empirice, decât dintr-o perspectivă metodologică autentică — avantajele 
standardizării în analiza conţinutului. Fără îndoială că preluarea unor scheme de categorii 
îndelung verificate în cercetările anterioare reduce timpul necesar analizei şi deci costul ei. 
De asemenea, apelul la „categoriile standard“ permite comparativitatea şi cumulativitatea 
rezultatelor. Ori de câte ori avem la dispoziție scheme standard, va trebui să le verificăm şi, 
în cazul adecvării lor la obiectivele cercetării, să le folosim, chiar dacă prin aceasta originali- 
tatea studiului are de suferit din punct de vedere metodologic. Sub raportul valorii rezultatelor, 
un astfel de demers compensează însă lipsa de originalitate metodologică. Nu ar avea nici 
un sens să încercăm analiza discuțiilor de grup folosind alte categorii decât cele stabilite, în 
urma unor laborioase studii, de către psihosociologul Robert F. Bales (1950). Iniţial, Robert 
F. Bales reținuse pentru analiză un număr de 85 de categorii. În cele din urmă a redus numărul 
lor la douăsprezece. 

În calitate de categorii pot apărea activităţile şi acţiunile umane, procesele şi fenomenele 
psihice şi sociale, diferitele tipuri de unităţi sociale etc. Pentru exemplificare, prezentăm — după 

Ole R. Holsti — câteva scheme de categorii. Categoriile tip „tablă de materii“ sunt, probabil, 
cel mai frecvent utilizate. D. Horton (1957), analizând cântecele populare de dragoste, foloseşte 
următoarea schemă de categorii: 


Prologul: dorinţe şi visuri 

Actul I: A face curte 

Scena 1: abordare directă 

Scena 2: apel sentimental 

Scena 3: disperare 

Scena 4: întrebări şi promisiuni 
Scena 5: nerăbdare şi capitulare 
Actul al II-lea: Luna de miere 
Actul al III-lea: Diminuarea iubirii 
Scena 1: despărţire temporară 
Scena 2 : forţe ostile 

Scena 3: amenințare 

Scena 4: despărțire definitivă 
Actul al IV-lea: Singurătatea 
Scena 1: pledoarie pentru singurătate 
Scena 2: dansul iubirii 

Scena 3: un nou început. 


De asemenea, sunt frecvente schemele de categorii tip „scală“, în care se acordă diferite 
ponderi atitudinilor relevate în text. Goldine C. Glaser er a/. (1961) au utilizat o astfel de schemă 
de categorii pentru măsurarea anxietăţii (Tabelul 11.3) 


Tabelul 11.3. Schema de categorii pentru măsurarea anxietății 
(după Glaser er a/.,1961) 


Tipul de anxietate Experineţă în legătură cu: | Ponderea 
a) propria persoană 3 
b) alte persoane 
1. Moartea ) ă 


c) dispariția lucrurilor 
d) refuz 


= =N 


2. Anxietate multiplă (a, b, c, d) 

3. Anxietate specifică (a, b, c, d) 

4. Vină (a, b, c) 

5. Rușine (a, b, c) 

6. Anxietate difuză și nespecifică (a, b, c) 


În fine, au fost create numeroase scheme de categorii pentru analiza valorilor. Printre cele 
mai cunoscute sunt, fără îndoială, schema de categorii propusă de Harold D. Lasswell şi A. 
Kaplan (1950), precum şi cea elaborată de R.K. White, cu ajutorul căreia, în 1949, a analizat 
discursurile ținute de Hitler şi Roosevelt și apoi, în 1967, discursurile lui J.F. Kennedy şi N. 
Hrusc1ov. 

Utilizarea schemei de categorii presupunea însă două lucruri: categoriile să fie exclusive, 
adică nici o unitate de înregistrare să nu poată fi introdusă în mai mult de o singură categorie; 
categoriile să fie exhaustive, adică toate unitățile de înregistrare să poată fi introduse într-una 

din categorii şi doar într-una singură. Se mai adaugă o cerinţă: categoriile să fie clar formulate, 
astfel încât analiştii să poată codifica uşor mesajul comunicării. Referitor la categoriile analizei 
conținutului, Ole R. Holsti afirmă că ele trebuie să reflecte scopurile cercetării, să fie exclusive 
şi mutual exclusive (precise, lipsite de ambiguitate), independente și să derive dintr-un singur 
principiu de clasificare. 

În analiza conţinutului unei broşuri de educaţie politică, de exemplu, tabla de materii consti- 
tuie adesea cea mai bună schemă de categorii. Rubricile permanente ale unei reviste, de aseme- 
nea, formează o posibilă schemă de analiză. În mod curent, normele și valorile sociale, orientarea 
(pozitivă sau negativă) a acțiunilor, atitudinilor şi opiniilor sunt folosite pentru elaborarea schemei 
de categorii. 


Etapele analizei conţinutului comunicării 


Aplicarea tehnicii analizei conţinutului, ca orice alt proces de cercetare ştiinţifică, se desfă- 
şoară în etape. 


Alegerea temei de cercetare. Nu orice problemă de cercetare reclamă aplicarea tehnicii 
analizei conținutului. Uneori sunt suficiente lectura atentă a documentelor oficiale sau neoficiale 
şi extragerea ideilor esenţiale sau prezentarea lor în rezumat. Orice cercetare sociologică uzinală 
are la bază studiul aprofundat al regulamentelor de ordine interioară, dar aceasta nu presupune 
folosirea tehnicii analizei conținutului. 

Până în prezent, tehnica analizei conţinutului a fost aplicată cu succes, în primul rând, pentru 
stabilirea caracteristicilor mesajului, pentru identificarea determinantelor şi cunoașterea efectelor 
incluse în acest volum (analiza propagandei, cercetarea lizibilităţii etc.). Asupra acestora nu mai 
insistăm. Semnalăm însă că analiza conținutului a servit şi la identificarea determinărilor comu- 
nicării, adică la cunoașterea caracteristicilor psihologice și sociale ale autorilor comunicării. În 
mod deosebit, a fost utilizată în studiul interviurilor, al biografiilor sociale, jurnalelor intime etc. 

De asemenea, această tehnică a servit, cum s-a văzut, la descoperirea propagandei camuflate, 
identificând „paralelismele“ dintre temele de propagandă din surse aparent fără legătură, identi- 
tatea vocabularului și a deformării informaţiilor etc. În perioadele de conflict militar sau de 
„război rece“, tehnica analizei conţinutului a furnizat informaţii greu de obținut pe alte căi. Analiza 
conținutului scrisorilor populaţiei germane din teritoriile bombardate în timpul celui de-al doilea 
război mondiale a arătat că bombardamentele ce se desfăşurau noaptea erau mai demoralizatoare 
decât raidurile din timpul zilei, chiar dacă tonajul bombelor aruncate era mai redus. V.S. Korobel- 
nikov (1971) evidenţiază faptul că analiştii au spulberat părerea organelor de informare ale 
armatelor aliate potrivit cărora „arma răzbunării“ (rachetele V1 şi V2) ar fi fost doar o manevră 
a propagandei naziste. 

Pe baza Dicţionarului politic Stanford, utilizându-se calculatorul electronic, au fost supuse 
analizei conținutului notele diplomatice dintre ex-URSS şi R.P. Chineză din perioada 1950-1965 
(Philip J. Stone, 1966). Cuvântările delegaţiei sovietice la şedinţele Consiliului de Securitate 
din perioada 1946-1960 au fost şi ele supuse analizei conținutului de către analiștii americani. 
Au fost studiate cu ajutorul tehnicii analizei conţinutului declarațiile oficiale din perioada 

1953-1959 ale secretarului de stat al SUA, John F. Dulles, referitoare la ex-URSS. În cele 434 
de documente incluse în analiză s-au identificat 3584 de aserțiuni vizând ex-URSS. Ele au 
fost grupate în patru categorii polare: ostilitate—prietenie, putere-slăbiciune, satisfacție-—frustrare, 
bun-rău. S-a dovedit că J.F. Dulles considera „inamicul“ ca fiind rău prin definiție (O. Holsti, 
1962, 244). Fără îndoială că multe din astfel de analize rămân nepublicate, constituind secrete 
militare şi de stat. Din cele cunoscute rezultă însă că analiza conţinutului permite cunoaşterea 
efectelor comunicării, cunoașterea receptorului, a publicului. 

Pornind de la ideea că între repertoriul propagandei şi repertoriul auditoriului există o zonă 
de intersecție, studiind mesajul propagandei, putem reconstitui caracteristicile indivizilor, grupu- 
rilor, mai larg, ale publicului expus propagandei sau mijloacelor comunicării în masă. O analiză 
a conţinutului presei scrise arată, într-o anumită măsură, aşteptările publicului căruia 1 se adre- 
sează. Pot fi identificate astfel interesele, trebuinţele, aspiraţiile individuale şi de grup. Bogăția 
de idei, varietatea de stiluri, volumul vocabularului caracterizează nu numai propaganda, dar 
şi publicul căruia 1 se adresează. 

Trecerea în revistă a problemelor cercetate cu ajutorul analizei conţinutului poate servi ca 
sursă de inspiraţie pentru alegerea unor noi teme de cercetare. Desigur, şi în acest domeniu 
creativitatea nu trebuie limitată. Analiza conținutului s-ar putea aplica la cântecele noastre 
patriotice, utilizându-se schema acțiunii sociale: agentul acţiunii, scopul, mijloacele, finalitatea, 
contextul acțiunii. În felul acesta s-ar putea orienta mai eficient creaţia de cântece revoluţio- 
nare şi patriotice. 

De asemenea, analiza conţinutului titlurilor din publicaţiile periodice ar putea releva măsura 
în care ele, aşa cum sunt formulate, au capacitatea de condensare a informaţiei în puţine cuvinte, 
sugerând modalități grafice sau statistice inedite de detaşare a cuvântului-şoc, astfel încât titlurile 
să fie mai lapidare şi cât mai dense în același timp. Suprimarea unor elemente din propoziție (elipsa) 
şi permutarea elementelor în vederea scoaterii în evidenţă a cuvântului-cheie (hiperbatul) — 
aşa cum se ştie — dau arta titlului. Care este arta titlului în publicaţiile noastre centrale şi locale? 
Răspunsul cert nu-l putem afla decât apelând la tehnica analizei conținutului. În acest sens, 
semnalăm un interesant studiu al lui Pavel Câmpeanu (1975) asupra titlurilor emisiunilor de 
televiziune. 


Stabilirea materialului pentru analiză. În funcţie de problema cercetată, de extinderea 
tehnice şi materiale de care dispunem, materialul (textele, filmele, benzile imprimate etc.) supus 
analizei conţinutului poate fi mai redus sau mai extins. Dacă vrem să vedem, de exemplu, care 
este imaginea studenţilor, ce trăsături psihice, morale şi politice îi definesc, putem aplica analiza 
conţinutului la presa studenţească (ziare, reviste, emisiuni radio şi TV specializate). Dacă inten- 
ționăm să surprindem şi modificarea de-a lungul timpului a imaginii studenților reflectată în 
presă, va trebui să începem studiul cu primele publicații pentru tineret şi să ajungem la prezent. 
Materialul va fi deosebit de bogat, volumul de muncă deloc neglijabil. Ne-ar trebui, lucrând indi- 
vidual, câțiva ani buni de muncă pentru a analiza întregul material. Putem însă simplifica lucrurile 
limitând analiza doar la presa tipărită şi, în cadrul ei, doar la ziarul sau revista cu cea mai mare 
circulație. De asemenea, ne putem opri doar la imaginea studenților, aşa cum rezultă ea din 
presa apărută după decembrie 1989. 

Eşantionarea. Un prim pas în stabilirea materialului pentru analiză îl reprezintă deci selec- 
tarea surselor de comunicare. Din multitudinea surselor de informare, cercetătorul trebuie să 
aleagă acea clasă de documente care este cea mai relevantă pentru tema de studiu. În luarea 
deciziei, când este vorba de analiza presei spre exemplu, trebuie să se ţină seama, în primul 
rând, de prestigiul ziarului, revistei, postului de radio sau TV. 

O dată luată decizia de a reţine pentru analiză doar o anumită clasă de dcumente, se trece 
la eșantionarea documentelor (a textelor). Prin eşantionarea materialelor ce urmează a fi anali- 
zate se obține o reducere considerabilă a volumului de muncă impus de analiza conținutului. 

Problema eșantionării în analiza conținutului are aspecte specifice, chiar dacă nu diferă ca 
principiu de eșantionarea aleatorie utilizată în anchetele sociologice şi sondajele de opinie. 
Analiza sistematică a eșantionării în analiza conţinutului a fost realizată de Alexander Mintz 
(1965). Studiind, pe baza unei scheme de zece categorii, titlurile dintr-un ziar central (pe o 
perioadă de şase luni), Alexander Mintz ajunge la concluzia că alegerea metodei de eșantionare 
trebuie să fie făcută în funcție de natura fluctuațiilor textelor (fluctuații de eșantionare, tendințe 
primare, tendinţe ciclice şi tendinţe de compensare). 

Fluctuaţiile de eșantionare sunt greu de eliminat. Prin metoda abaterii standard poate fi însă 
determinată amplitudinea acestora. Tendința primară rezultă din modificarea conţinutului unui 
număr de ziar în funcție de conţinutul numărului anterior. Tendinţa ciclică exprimă practica 
ziaristică de reluare a unor teme după un anumit interval de timp. În fine, tendința de compensare 
se referă la faptul că prezenţa în ziar a unei informaţii într-o zi scade posibilitatea apariţiei ei 
şi în ziua următoare. Cele patru tipuri de fluctuații ridică problema preciziei eşantioanelor de 
zile consecutive și a eşantioanelor de zile neconsecutive. În timp ce eşantioanele de zile neconse- 
cutive elimină în bună parte efectele tendinței primare, eşantioanele de zile consecutive (săptă- 
mâna ca unitate de eşantionare) accentuează consecinţele acestei tendinţe. În cazul tendințelor 
ciclice, trebuie mai întâi determinată amplitudinea ciclului (cicluri săptămânale, decanale, bilu- 
nare etc.), pentru ca în eşantion să se rețină unităţi de eşantionare (numere de ziar) din toate 
fazele ciclului. Determinarea ciclurilor din presa cotidiană se poate face fie utilizând metoda 
reprezentării grafice, fie prin examinarea variațiilor procentelor calculate pentru eșantioanele 
de zile consecutive, fi cu ajutorul metodei Wallis-Moore, bazată pe calculul probabilităților. Ten- 
dința de compensare se determină prin calcularea frecvenţei de apariție a unei teme într-un 
eşantion de zile neconsecutive, comparativ cu eșantioanele de câte două zile consecutive. 

Rezultă din cele spuse până aici că eşantionarea de zile neconsecutive asigură o reprezentati- 
vitate superioară faţă de eşantionarea de zile consecutive. Este bine ca eşantioanele să cuprindă 
un număr suficient de mare de zile neconsecutive, la intervale regulate, pentru a surprinde 
diferitele faze ale tendinței. Se recomandă aplicarea pasului de eșantionare din două în două 
numere ale ziarului, din cinci în cinci sau în fiecare a cincea zi din lună ş.a.m.d. Ori de câte 
ori este posibil, se vor utiliza concomitent mai multe procedee de selecţie (eșantionare dublă), 
pentru a se verifica gradul de încredere în rezultatele obținute. 

De la caz la caz, în afara selectării surselor de comunicare și eșantionării documentelor, 
se pune şi problema eșantionării din documente a unor texte fie în mod aleatoriu, fie în funcţie 
de anumite criterii (autor, temă etc.). Astfel, din volumele de literatură beletristică cuprinse în 
eşantion pot fi analizate doar unele pagini, stabilite şi ele printr-o eşantionare probabilistă. De 
asemenea, după stabilirea numerelor de ziar cuprinse în eșantion, analiza conţinutului se poate 
face luând în considerare doar articolele de fond, materialele semnate de un anumit comentator 
de presă ş.a.m.d. 

În multe cazuri de aplicare a analizei conţinutului nu se impune eşantionarea, dimpotrivă 
chiar. Nu are nici un rost să utilizăm tehnicile de eşantionare când avem de studiat, de exemplu, 
conţinutul unei rubrici dintr-un cotidian pe timp de un an. Când volumul comunicării este redus, 
procedăm la analiza în întregime a textelor, ştiut fiind că reprezentativitatea eşantionării depinde 
atât de selecţia, cât şi de volumul unităţilor de eşantionare (mărimea eşantionului). Eşantioanele 
aleatorii cu un volum mai mic de 300-400 unităţi de eșantionare, de regulă, nu asugură o repre- 
zentativitate corespunzătoare. 


Procedee de analiză a conţinutului 


Dezvoltarea tehnicii analizei conţinutului oferă în prezent un larg evantai de procedee, înce- 
pând cu analiza de frecvenţă şi terminând cu analiza computerizată a conţinutului. Alegerea 
unui procedeu sau a altuia impune moduri specifice de determinare a unităţilor analizei conţinu- 
tului. Pe de altă parte, alegerea procedeului de analiză este în funcție de tema de cercetare şi 
de materialul ce urmează a fi supus analizei. 


Analiza frecvenţelor reprezintă procedeul clasic al analizei conținutului. Ea constă în deter- 
minarea numărului de apariţii ale unităților de înregistrare în sistemul categoriilor de analiză. 
De exemplu, se numără cuvintele afectogene care apar într-un discurs sau cuvintele dificile 
(vezi cercetarea lizibilității), se identifică citatele dintr-un text şi se compară frecvenţa lor într-un 
alt text. Când unitatea de înregistrare este tema, se determină prezenţa unei anumite teme într-un 
material dat. Cu ajutorul analizei frecvenţelor s-au putut studia tipurile campaniilor de presă 
din ziaristica românească contemporană. 


Analiza tendinței porneşte de la analiza frecvenţelor, urmărind să pună în evidenţă, în cadrul 
comunicării, orientarea (atitudinea) pozitivă, neutră sau negativă a emiţătorului față de o persoană, 
o idee, un fapt social, un eveniment istoric, Ca şi în cazul analizei frecvenţelor, se începe prin 
identificarea temelor, fiecare temă fiind clasificată după poziţia pozitivă, neutră sau negativă 
exprimată. Într-un material de propagandă (o broşură, un film etc.) nu întreg conţinutul se referă 
la obiectivul propus: influențarea într-un anumit sens a publicului. Din conţinutul total sunt 
reperate unităţile conținutului în legătură cu tema propagandei. Se calculează frecvenţa unităților 
în legătură cu tema şi se raportează la numărul lor total. Nu este acelaşi lucru dacă într-un articol 
de presă, de exemplu, tema adâncirii continue a democraţiei în ţara noastră apare o singură dată 
sau de mai multe ori. Cu cât numărul unităţilor în legătură cu respectiva temă va fi mai mare, 
cu atât eficienţa propagandei va fi mai sporită. 

O dată identificate temele, se trece la clasificarea lor după cum atitudinea este „neutră“ sau 
„contra“. Evidenţierea tendinței se face prin folosirea formulelor: 


AT=F L D (când se iau în calcul numai unităţile de conţinut în legătură cu tema) 


AT = = (când se ia în calcul numărul total de unităţi de conţinut), unde: 


AT = indicele de analiză a tendinței; 
F = numărul de unităţi favorabile (pozitive, „pro“ etc.); 

D = numărul de unităţi defavorabile (negative, „contra“ etc.); 
L = numărul de unităţi în legătură cu tema; 
T = numărul total de unităţi (conţinutul total). 


Observăm că cele două formule dau indici de tendinţă diferiţi, pentru că numitorul fracției 
este diferit. Conţinutul în legătură cu tema cuprinde totalul unităților favorabile, defavorabile 
şi neutre, în timp ce la conţinutul total se mai adaugă și numărul unităților fără legătură cu tema 
a cărei tendinţă o calculăm. Să luăm următorul exemplu, construit pentru demonstraţie: din 462 
numere de ziar analizate s-au repetat 389 articole care tratează modul de desfășurare a activităților 
cultural-artistice în diferite centre universitare. În 276 de cazuri conţinutul articolelor scoate în 
evidenţă calitatea lor de excepție, în 63 de situaţii se amintesc şi unele lipsuri, iar în 50 de cazuri 
se analizează exclusiv neîmplinirile. Intuitiv, ne dăm seama că ziarul respectiv prezintă în mod 
favorabil activitatea desfășurată. Dar cât de favorabil? Indicele tendinței ne-o poate spune cu 
precizie. Acest indice, calculat după o formulă sau alta, ne permite să comparăm atitudinea expri- 
mată printr-o sursă de informaţii cu cea exprimată prin intermediul celeilalte surse. Dacă analizăm, 
comparativ, un alt ziar (un eşantion de 503 numere) sau acelaşi ziar, dar dintr-o altă perioadă, putem 
avea următoarea situaţie: în 266 de articole se apreciază rezultatele pozitive; 35 de articole cuprind 
aprecieri laudative, dar şi critice; 53 de articole sunt critice. Fără calcularea indicelui de tendință, 
ne-ar fi greu să comparăm poziţia celor două surse de informaţii. În cazul al doilea, indicele de 
tendinţă este de + 0,60 sau, conform formulei care ia în calcul conţinutul total, + 0,42. 

Analiza realizată evidenţiază faptul că ambele ziare apreciază pozitiv activitatea cultural- 
artistică. Cel de-al doilea ziar analizat face mai multe semnalări pozitive decât primul, dar se 
preocupă într-o măsură mai mică decât acesta de aspectele acestei activități. 

Pentru calcularea tendinței, în analiza conținutului poate fi utilizată şi o formulă mai dezvol- 
tată, care ia în considerare concomitent atât conţinutul în legătură cu tema, cât şi conţinutul total. 
Aplicând această formulă, constatăm că valoarea indicelui de tendinţă al primului ziar este de 
+ 0,284. Indicele de tendinţă al celui de-al doilea ziar este de — 0,255. Rezultă de aici că prima 
sursă de informare are o atitudine, în ansamblu, mai favorabilă față de desfăşurarea activităților 
cultural-educative decât cea de-a doua. 

În formulele prezentate, unităţile de conţinut neutre nu au fost luate direct în calcul. Studiile 
efectuate au relevat însă rolul lor în determinarea indicelui de tendință. Așa cum remarcau Harold 
D. Lasswell şi N. Leites (1965), indicele de tendinţă descrește în valoare absolută atunci când 
creşte numărul de unități de conţinut neutre; dacă toate unitățile de conţinut în legătură cu tema 
dată sunt neutre, atunci indicele de tendință este egal cu zero; dacă nu există unităţi neutre, 
indicele de tendinţă rezultă din raportarea numărului de unități favorabile la numărul unităților 
de conţinut defavorabile. 


Analiza evaluativă reprezintă un procedeu al analizei conţinutului propus de Charles E. 
Osgood (1959). Se face distincție între obiectul atitudinii (O) şi evaluarea obiectului (E). Ca 
obiect al atitudinii întâlnim diferitele unităţi sociale (familia, grupul, colectivtatea etc.) sau feno- 
menele şi procesele sociale (democraţia constituţională, tranziția, privatizarea etc.), iar ca eva- 
luare luăm în considerare toate determinările calitative ale unităţilor sociale (coeziunea, caracterul 
progresist, eroic etc.). Aplicarea procedeului de analiză evaluativă impune transformarea aserțiu- 
nilor din text în construcții sintactice echivalente semantic, astfel încât să apară foarte clar obiectul 
atitudinii şi evaluarea. 


Tehnicile de analiză a conţinutului comunicării 277 


În mod concret, analiza evaluativă presupune: 

1) Identificarea tuturor aserțiunilor din text referitoare la obiectul atitudinii. Pentru a preîn- 
tâmpina eventualele distorsiuni, obiectele atitudinii sunt înlocuite cu simboluri (literele mari 
ale alfabetului). Se codifică prin acelaşi simbol fie elementele unei mulțimi, fie mulțimea ca 
unitate integratoare. 

2) Identificarea expresiilor care conţin determinări directe şi a expresiilor care conţin deter- 
minări indirecte. Toate expresiile care conțin ca obiect al atitudinii unitatea socială, fenomenul 
sau procesul ce ne interesează sunt transformate în expresii sintactice simple care pun în evi- 
denţă subiectul, predicatul şi complementul. 

3) Expresiile transformate sunt evaluate, acordându-se ponderi (între + 3 şi — 3) predicatelor 
şi complementelor. Se analizează deci direcţia şi intensitatea atitudinilor, întocmindu-se apoi 
câte o foaie de codificare pentru fiecare obiect al atitudinii ce ne interesează. 

Produsul dintre direcția și intensitatea atitudinii poate lua valori pozitive sau negative. 


Analiza contingenţei permite evidențierea structurilor de asociere a termenilor (concep- 
telor) dintr-un text. Frecvența de apariţie asociată a „cuvintelor-cheie“ în textul analizat (frecvenţa 
relativă) se compară cu probabilitatea teoretică de asociere a lor (valoarea de aşteptare). Dacă 
diferenţa este semnificativă, se trage concluzia că asocierea termenilor nu este întâmplătoare, 
ea datorându-se fie unei particularități de stil, fie intenției manifeste sau latente a autorului. 
Analiza contingenţei, aşa cum a fost prezentată de Charles E. Osgood (1959), presupune: 

1) Identificarea unităților de înregistrare. De regulă, sunt utilizate unitățile „clasice“ ale textului: 
articolele, când se analizează ziarele; capitolele, atunci când se analizează un roman; telegramele 
oficiale, sloganurile etc. 

2) Stabilirea schemei de categorii. De exemplu, ne interesează să vedem gradul de asociere 
într-un text a termenilor desemnând categoriile sociale A, B, C, D,E,F. 

3) Se construiește apoi o matrice pentru analiza contingenţei, un tabel cu dublă intrare în 
care se trec unitățile de înregistrare şi prezenţa (+) sau absenţa (—) termenilor a căror asociere 
se testează (Tabelul 11.4) 


Tabelul 11.4. Matricea pentru analiza contingenței 


Unitatea Termenii 

de înregistrare A B C D F 
1 + + + a + = 
2 + + + + = = 
3 + + + — + — 
4 + iz + + ai 
5 + + + — + 
6 2 zi + = = = 
7 + + + = = = 
8 + + + — — — 
9 + + + + — 
10 + + + — + 

de eră 90 80 100 30 40 40 

4) Se calculează frecvenţa relativă (procentul) de apariție a fiecărui termen în totalul 
unităţilor de înregistrare (în exemplul dat în tabelul 11.4 se utilizează doar ilustrativ exprimarea 
procentuală; în mod obișnuit, nu se calculează procentajele la totaluri mai mici de 30). 

5) Se calculează apoi valoarea probabilă de asociere a termenilor, prin înmulțirea frecven- 
ţelor relative de apariţie în text a termenilor (categoriilor) luaţi în considerare. 

6) După calcularea probabilității de asociere doi câte doi a termenilor, se construiește un 
tabel de contingenţă. Atât pe orizontală, cât şi pe verticală sunt trecute simbolurile termenilor 
(categoriilor). În partea superioară a diagonalei sunt trecute valorile probabiliste de asociere, 
iar în partea inferioară frecvențele relative (%) de apariţie concomitentă a termenilor în textul 
analizat (Tabelul 11.5). 


Tabelul 11.5. Matricea de contingență” 


Termenii A B C D E F 
A 0,72 0,90 0,27 0,36 0,36 
B 0,80 0,80 0,24 0,32 0,32 
C 0,90 0,80 0,30 0,40 0,40 
D 0,30 0,20 0,30 0,12 0,12 
E 0,40 0,40 0,40 0,00 0,16 
F 0,40 0,30 0,40 0,20 0,20 


7) Valorile probabiliste de asociere a termenilor, înscrise în partea superioară a diagonalei, 
se compară cu frecvențele relative de asociere, aşa cum rezultă din analiza textului. Dacă 
frecvențele relative (observate) sunt semnificativ mai mari sau mai mici decât valorile probabi- 
liste, se poate trage concluzia că între elementele (termenii, categoriile) luate în considerare 
există o structură de asociere. Semnificația diferenţei dintre valoarea probabilistă şi frecvenţa 
relativă observată se examinează prin intermediul deviaţiei standard. 

Analiza contingenţei constituie procedeul cel mai adecvat pentru studierea conținutului latent 
al comunicării. Aplicarea acestui procedeu poate fi combinată cu celelalte procedee de analiză 
(a frecvenţelor, a tendinței, evaluativă), cu alte metode şi tehnici de cercetare. 

În studiul comunicării, schema celor cinci „C-uri“ (Cine? Ce? Cui? Cum? Cu ce rezultat?) 
propusă de Harold D. Lasswell (1903—1978) poate fi, aşa cum remarca şi Traian Herseni (1975), 
mult dezvoltată. Analiza conținutului telegramelor de felicitare a impus completarea schemei 
cu încă două întrebări: „În numele cui?“ și „Pentru cine?. De altfel, adăugând la „schema lui 
Lasswell“ întrebarea „de ce?“ obținem — după cum remarcă Ole R. Holsti (1969, 25) — para- 
digma oricărei comunicări: sursa sau emitentul, procesul de codificare, mesajul, canalul de 
transmitere, procesul de decodificare şi receptorul. 


* În exemplul luat în discuţie, termenii A şi B apar asociaţi în 80% din unităţile de înregistrare, termenii 
A şi C în 90%, termenii A și D în 30% din totalul unităţilor de înregistrare ş.a.m.d. 

Aplicarea tehnicilor de analiză a conţinutului 


Etapă distinctă în cercetare, operaţia de aplicare a tehnicii analizei conţinutului constă din 
codificarea sau din introducerea unităţilor de înregistrare în schema de categorii. Ea nu este 
deloc simplă, analistul trebuie să facă uneori disocieri fine între sensul denotativ şi cel conotativ 
al termenilor. În vederea codificării, pentru fiecare cercetare în parte se întocmesc liste cu 
sensul denotativ (explicit, formal) şi cu sensul conotativ (implicit, latent) al termenilor. Cu 
cât schema de categorii este mai clară, cu atât codificarea este mai rapidă, mai fidelă şi mai 
validă. Problema fidelității, asigurarea că unităţile de înregistrare cuprinse în categorii au sens 
stabil, i-a preocupat cel mai mult pe analiști, pentru că analiza conţinutului s-a născut ca o 
reacţie la interpretarea subiectivă a textelor, autodefinindu-se ca „înregistrare sistematică şi 
obiectivă“ a conţinutului comunicării. Într-o lucrare de referinţă în domeniul analizei conţinu- 
tului, Marshall S. Smith (1966) examinează patru metode de stabilire a fidelității unui sistem 
de categorii de conținut: 

1) Fidelitatea codificatorilor, adică aplicarea corectă a regulilor de codificare și de clasificare 
în categorii pe baza listei cu sensul termenilor. Analiştii codifică şi clasifică același text, pe 
baza acelorași instrucțiuni, utilizând aceeași schemă de categorii. Se face apoi o corelație a 
rezultatelor obținute de către fiecare analist separat. Acordul rezultatelor fiecărui analist cu restul 
grupului exprimă fidelitatea acestora. 

2) Consistenţa categoriilor se referă la măsura în care unităţile de înregistrare într-o anumită 
categorie au toate același sens. Cu ajutorul analizei varianţei sau al metodei împărțirii în jumătate 
poate fi măsurată consistenţa internă a categoriei şi echivalenţa textuală a unităților semantice 
cu elementele componente ale categoriei. 

3) Stabilitatea categoriilor relevă gradul de încredere acordat măsurării realizate cu ajutorul 
categoriilor. Verificarea stabilităţii categoriilor poate fi făcută fie cu ajutorul „dicționarelor de 
cuvinte uzuale şi simboluri-cheie““, fie prin procedeul clasificării a două texte diferite pe baza 
aceleiaşi scheme de categorii şi apoi calcularea coefienţilor de corelație pentru perechile de 
valori. 

4) Fidelitatea interpretării vizează măsura în care analiştii, lucrând separat, cunoscând scopul 
cercetării şi utilizând aceleași procedee de analiză, ajung la aceeaşi interpretare a rezultatelor. 


Ca şi problema fidelității, cercetarea validității în analiza conţinutului reprezintă un moment 
deosebit în desfășurarea propriu-zisă a analizei. Pentru cercetătorul din domeniul vieţii sociale 
este fundamentală întrebarea: „Măsoară instrumentul creat — în cazul nostru, analiza conţinutului 
— ceea ce presupunem că măsoară?“ Fără a dezvolta o argumentaţie prea largă, trebuie reținut 
că validitatea conţinutului constituie procedeul cel mai des utilizat pentru a răspunde la întrebarea 
mai sus formulată. Concret, se încearcă a se determina, prin analiza logică, legătura dintre unită- 
țile de înregistrare şi categoriile stabilite. Cu alte cuvinte, examinăm dacă şi în ce grad caracte- 
risticile textului sunt relevante pentru verificarea ipotezei în raport cu care categoriile din schemă 
au funcție de variabile explanatorii. 

La fel ca şi în cazul altor cercetări, validitatea analizei conţinutului poate fi evaluată şi prin 
determinarea capacităţii ei predictive (validitatea predictivă sau validitatea criteriilor), şi prin 
identificarea fenomenelor şi caracteristicilor sociale şi psihologice care sunt presupuse de catego- 
riile stabilite (validitatea de construct). 

După efectuarea codificării (introducerea unităţilor de înregistrare în schema de categorii 
ŞI asocierea normelor de cod sau a simbolurilor), se construiesc tabelele de frecvenţă, matricele 
sau tabelele de incidență şi matricele de contingenţă. Se pot calcula anumiţi coefiecienți de 
corelaţie (pentru corelaţia rangurilor, coefienţii Spearman şi Kendell sau coeficientul de corelație 
produs — moment Bravais-Pearson etc.) şi se aplică testele de semnificaţie (chi pătrat, testul 
Student, testul /Z/, Mann-Whitney, Wilcoxon etc.). Fireşte, coefienții de corelaţie şi testele de 
semnificație vor fi utilizate numai cu respectarea restricțiilor impuse de nivelul de măsurare 
cu care s-a lucrat (măsurare nominală, ordinală şi, mai rar, de interval). 

Analiza conținutului, deşi a cunoscut în ultima perioadă o dezvoltare excepţională, mai 
ales prin utilizarea calculatorului electronic (aşa-numita analiză computerizată), care permite 
reperarea directă de către computer, pe baza unui dicționar întocmit pentru fiecare cercetare, 
a categoriilor stabilite, are limite ca oricare altă metodă și tehnică de cercetare, iar utilizarea 
complementară, în cadrul aceleiași cercetări, a anchetei pe bază de chestionar, a observaţiei 
sau experimentului nu poate decât să sporească valoarea de ansamblu a investigației. Așa cum 
remarca încă Bernard Berelson, tehnica analizei conţinutului nu are calități miraculoase, ea 
nu este, în cercetarea ştiinţifică, un substitut pentru o idee de studiu valoroasă. 


Termeni-cheie 


Analiza conținutului 
computerizată 
Conţinutul 
latent 
manifest 
Eşantionarea documentelor 
Fidelitatea 
Procedee de analiză 
analiza de contingență 
analiza frecvenţelor 
analiza tendinței 


Probleme recapitulative 


Schema de categorii 
Statistica lingvistică 
Tendinţele 
ciclică 
de compensare 
primară 
Unităţile de analiză 
de context 
de înregistrare 
de numărare 
Validitatea 


Care este specificul tehnicilor de analiză a conţinutului comunicării? 

Prin ce se deosebește analiza conţinutului comunicării de statistica lingvistică? 
Apariţia şi evoluţia preocupărilor de analiză a conţinutului comunicării. 

Prin ce se diferențiază conținutul latent de conţinutul manifest? 

Care sunt etapele unei cercetări pe baza analizei conţinutului comunicării? 


Ce erori pot să apară în fiecare din aceste etape? 


Prin ce se deosebește eșantionarea documentelor de eșantionarea populaţiei? 

Care sunt cele patru sisteme de numărare posibilă în analiza conţinutului comunicării? 
Ce condiţii trebuie să satisfacă o bună schemă de categorii de analiză a conţinutului? 
Comentaţi schema de categorii de analiză utilizată de R.K. White. 


Ce valoare au schemele de categorii standard? 


Analizaţi comparativ diferitele procedee de analiză a conţinutului comunicării. 
Care sunt avantajele şi dezavantajele utilizării tehnicilor de analiză a conţinutului comunicării în studiile 


socioumane? 


Tehnicile de analiză a conţinutului comunicării 281 


Recomandări bibliografice 


Claret, Jacques. [1979] (1982). Jdeea și forma. Bucureşti: Editura Ştiinţifică şi Enciclopedică. 

Daval, Roger et al. (1967). Traite de psychologie sociale (vol. 1). Paris: PUF. 

Grawitz, Medeleine. (1992). Merhodes des sciences sociales. Paris: Dalloz. 

Holsti, Ole R. (1969). Content Analysis for the Social Sciences and Humanities. New York: Addison-Wesley 
Publishing Company. 

Mayntz, Renate, Holm, Kurt şi Hiibner, Peter. (1969). Finfiihrung in die Methoden der empirische Soziologie. 
K5ln: Westdeutscher Verlag. 

Singleton, Royces Jr. et al. (1988). Approaches to Social Research. New York: Oxford University Press. 


În loc de încheiere 


Orice sfârşit este şi un nou început. Încheind aici lectura, cititorii pasionaţi de cunoaşterea 
vieţii sociale vor căuta, desigur, să-şi completeze cunoştinţele. Bibliografia selectivă din finalul 
volumului (au fost menționate doar titlurile lucrărilor de referință accesibile) îi poate ajuta, 
orientându-le căutările. 

Credincios „terenului“, îi îndeamn pe studenții cu vocaţie să treacă la cercetarea concretă, 
pentru că nu există lecţie mai bună decât cea oferită de investigația de teren. În amfiteatre, așa 
cum aprecia Max Weber (1917/2001, 139), studenții pot să înveţe de la profesorii lor doar: 
a) capacitatea de a se achita conştiincios de o sarcină dată; b) capacitatea de a recunoaște faptele, 
chiar și — sau îndeosebi — pe acelea care li se par dezagreabile, şi de a şti să facă distincție 
între constatarea faptelor şi luarea de poziţie valorizantă; c) capacitatea de a-şi retrage propria 
persoană în spatele unei cauze pe care o servesc şi, prin urmare, de a-şi reprima nevoia de a 
face etalări inoportune ale propriilor gusturi şi ale altor impresii persoanele. 

Aprecierile lui Max Weber sunt — pentru sociologia românească — la fel de actuale azi ca 
şi pentru sociologia germană în urmă cu opt decenii, pentru că, după perioada de aservire ideolo- 
gică din timpul comunismului, au reapărut la noi semnele înregimentării politice a cercetăto- 
rilor vieții sociale. Pe baza experienţei mele de viaţă şi de cercetare ştiinţifică, îmi exprim 
convingerea că identificarea sociologiei cu propaganda politică nu a adus şi nici nu va aduce 
respectabilitate sociologiei sau practicienilor ei. 

